ΏΑσιλΗΣ ΡΑΦΑΗΛΙΔΗΣ 


ΘΕΡΜΟΙ και ΨΥΧΡΟΙ͂ 
ΠΟΛΕΜΟΙ 


ΔΗΜΟΚΡΑΤΕΣ ΚΑΙ ΦΑΣΙΣΤΕΣ ΕΝΑΝΤΙΟΝ ΚΟΜΟΥΝΙΣΤΩΝ 
ΔΗΜΟΚΡΑΤΕΣ ΚΑΙ ΚΟΜΟΥΝΙΣΤΕΣ ΕΝΑΝΤΙΟΝ ΦΑΣΙΣΤΩΝ 


ΕΚΔΟΣΕΙΣ του ΕΙΚΟΣΤΟΥ ΠΡΩΤΟΥ 


ΘΕΡΜΟΙ ΚΑΙ ΨΥΧΡΟΙ 
ΠΟΛΕΜΟΙ 


15ΒΝ: 960-7058-56-9 

ϐ Β. Ραφαηλίδης 

Εκδόσεις του Εικοστού Πρώτου, 1996 
Ι. Νικολόπουλος ἃ Σία Ε.Ε. 
Μαυρομιχάλη 15, 10679, Αθήνα 
τηλ: 3639336 - Εαχ: 3638489 


ΒΑΣΙΛΗΣ ΡΑΦΑΗΛΙΔΗΣ 


ΘΕΡΜΟΙ ΚΑΙ ΨΥΧΡΟΙ 
ΠΟΛΕΜΟΙ 


ΔΗΜΟΚΡΑΤΕΣ ΚΑΙ ΦΑΣΙΣΤΕΣ ΕΝΑΝΤΙΟΝ ΚΟΜΟΥΝΙΣΤΩΝ 
ΔΗΜΟΚΡΑΤΕΣ ΚΑΙ ΚΟΜΟΥΝΙΣΤΕΣ ΕΝΑΝΤΙΩΝ ΦΑΣΙΣΤΩΝ 


ΕΚΔΟΣΕΙΣ του ΕΙΚΟΣΤΟΥ ΠΡΏΤΟΥ 


Α. ΜΕΣΟΠΟΛΕΜΟΣ 


1. Η γέννηση του φασισμού 


Ο Β΄ Παγκόσμιος Πόλεμος ήταν η µεγάλη ευκαιρία της Σοβιετικής 
Ένωσης να βγει από την απομόνωση, να γίνει παγκόσμια δύναμη, και 
σαν τέτοια να μπορέσει να ξανασκεφτεί το κλασικό μαρξιστικό δόγ- 
μα, σύμφωνα µε το οποίο ο κομουνισµός είτε θα είναι παγκόσμιο, ή 
τουλάχιστον πανευρωπαϊκό, σε ένα πρώτο στάδιο, κοινωνικοοικονο- 
μικό σύστημα οργάνωσης της κοινωνίας, εἰτε θα πάψει να υπάρχει ὡς 
«σοσιαλισμός σε µία µόνο χώρα». Ο σοσιαλισμός σε µία µόνο χώρα 
είναι δόγμα σταλινικό, ουδεμία σχέση έχον µε το μαρξισμό του Μαρξ. 
Αλλά ούτε και µε το μαρξισμό του Λένιν, γνωστό και σαν µαρξισµό- 
λενινισµό. Βέβαια, είναι ο Λένιν αυτός που επέβαλε τον κοµουνισµό 
σε µια µόνο χώρα καὶ μάλιστα υπανάπτυχτη, πράγμα που έρχεται σε 
καταφάνερη αντίθεση µε τον κλασικό μαρξισμό, που διακηρύσσει πως 
ο κοµουνισµός θα προκύψει κατ᾽ αρχήν σε µια από τις αναπτυγμένες 
καπιταλιστικές χώρες, όµως ο Λένιν αφήνει πάντα ανοιχτή τη ὄννα- 
τότητα, που γι’ αυτόν είναι βεβαιότητα, πώς από την υπανάπτυχτη 
Ρωσία ο κομουνισµός θα επεκταθεί ταχύτατα σε άλλες, αναπτυγμένες 
καπιταλιστικές χώρες, όπως η Γερμανία. Κι έτσι, το νέο σοβιετικό 
κράτος που προκύπτει στη Ρωσία το Ι9Ι7, όπως πιστεύει ο δημιουργός 
του, ο Λένιν, αφενός θα αποφύγει την απομόνωση και την περικύκλω- 
ση καὶ αφετέρου θα δικαιώσει τον Μαρξ, που δεν διέγραφε κατηγο- 
ρηματικά τη Ρωσία από τη λίστα τῶν χωρών που θα ήταν δυνατό να 
γίνουν κοµουνιστικές, χάρη κυρίως στα μιρ, το παραδοσιακό ενδο- 
φεουδαρχικό ρωσικό σύστημα κοινοκτημοσύνης της γης. Δυστυχώς, οι 
ήττες τῶν Σπαρτακιστών στη Γερμανία και του Μπέλα Κουν στην Ουγ- 
γαρία, διαλύουν αυτό το όνειρο, µετά όμῶς το θάνατο του Λένιν, που 
θα πεθάνει το 1924 µε το όνειρο ολοζώντανο. Στο δίλημμα «ζαβός 

κομουνισµός σε µία µόνο χώρα, ή ακόµα πιο ζαβός καπιταλισμός 
στην ἴδια χώρα», ο Στάλιν απαντά αντιµαρξιστικά: «σοσιαλισμός σε 
μία µόνο χώρα». Εσείς τι θα κάνατε στη θέση του; (Για φαντάσου. 
Στη θέση τον!). Θα διαλύατε από τότε την ΕΣΣΔ; Έπραξε, λοιπόν, 
αντιµαρξιστικά ο Σταλιν και έκανε πολύ καλά. Θα ήταν εντελώς 
παράλογο να προκρίνει την επιστροφή στον καπιταλισμό, μόνο και 
μόνο επειδή καμιά χώρα στην Ευρώπη και στον κόσµο δεν έλεγε να 
μιμηθεί τη Ρωσία. 

Την επιστροφή στον καπιταλισμό θα την επιλέξει σα λύση, πολύ 
αργότερα, ο Γκορμπατσώφ. Το 1926 όµως, κανείς δεν θα τολμούσε να 
την προτείνει στα σοβαρά, µόνο και µόνο γιατί ο «σοσιαλισμός σε µία 
μόνο χώρα» είναι δόγμα αντιµαρξιστικό, όπως δεν θα πάψει να λέει 
ϱ Τρότσκι, ο δημιουργός της θεωρίας της «διαρκούς επανάστασης». 
Που την αντιλαμβάνεται διαρκή, µε δυό αλληλοσυνδεόµενους τρό- 
πους: σα συνέχεια της επανάστασης μέσα στην ΕΣΣΔ, μέχρι να κατα- 
τροπωθεί ο ακόµα υπαρχτός ταξικός εχθρός, που βυσσοδοµεί, και σα 
συνέχισή της έξω από τη Σοβ. Ένωση. Η «εξαγωγή της επανάστασης» 
είναι τροτσκιστικό καὶ όχι σταλινικό δόγμα. Ο Στάλιν δεν αγαπάει 
ούτε τις εξαγωγές ούτε τις εισαγωγές, τουλάχιστον µέχρι το 1945, Εξα- 
γωγές θ᾽ αρχίσει να κάνει αμέσως µετά τη λήξη του πολέμου. 

Λοιπόν, στην επί Γκορμπατσώφ διαλνθείσα Σοβ. Ένωση δε νική- 
θηκε ο ούτως ή άλλως ανύπαρχτος και εκεί, όπως παντού, κοµουνι- 
σμός. Απλά και καθαρά, νίκησε ο κλασικός µαρξισµός. Που δεν προ- 
βλέπει προλεταριακή επανάσταση σε καπιταλιστικά υπανάπτυχτες ή 
αγροτικές χώρες. Η νίκη του Μάο Τσε-Τούνγκ στην Κίνα δεν πρέπει να 
μας παραπλανά. Διότι ο καθηγητής του κομφουκιανισμού στο πανε- 
πιστήµιο του Πεκίνου, πριν γίνει μαρξιστής ήταν κομφουκιανιστής, κι 
αυτό θα τον βοηθήσει πολύ στο να σμίξει τον πανίσχυρο στην Κίνα 
παραδοσιακό κομφουκιανισµό µε τον τυπικά ευρωπαϊκό μαρξισμό. 
Έτσι, θα καταφέρει να πάρει µαζί του τους φτωχούς αγρότες µιας 
απέραντης αγροτικής χώρας. Η κινέζικη επανάσταση δεν έχει καμιά 
ουσιαστική σχέση µε το προλεταριάτο. Και πολλοί μελετητές αμφιβάλ- 
λουν αν έχει σχέση και µε το μαρξισμό, που στην Κίνα λειτουργεί άλ- 
λοτε σαν πρόσχημα για τη διαιώνιση της πανάρχαιης αυτοκρατορίας 
και άλλοτε σαν συμπλήρωμα στον κομφουκιανισμό. 

Η απομονωμένη µέχρι το 1938 Σοβιετική Ένωση δεν θα πάρει µέ- 
ρος στις συνεδριάσεις που θα καταλήξουν στη Συμφωνία του Μονά- 
χου, που δημιουργεί τις διπλωματικές προὐποθέσεις για την έναρξη 
του Β΄ Παγκοσμίου Πολέμου. Όμως θα κάνει πολύ αισθητή την πα- 
ρουσία της σ᾽ αυτές, ακριβώς µε την απουσία της. Όλοι ξέρουν πως 

το δύσκολο τσεχοσλοβακικό πρόβλημα, περί του οποίου συζητούν στο 
Μόναχο οι Αγγλογάλλοι και οι Γερμανοί το Δεκέμβριο του 1938, δεν 
είναι δυνατό να αντιμετωπιστεί αποτελεσματικά χωρίς τη Ρωσία. 
Αλλά όλοι, προς το παρόν, κάνουν το κορόιδο και την αγνοούν επι- 
δεικτικά. Μέχρι που, λίγο αργότερα, οι Δυτικοί να υποχρεωθούν εκ 
των πραγμάτων να συμμαχήσουν µε τον Στάλιν κατά του Χίτλερ. Εί- 
ναι η πιο παράδοξη συμμαχία που έγινε ποτέ στην ανθρώπινη ιστορία: 
οι εχθροί του καπιταλισμού συμμαχούν µε τους καπιταλιστές κατά 
των ναζιστών, που εἶναι επίσης καπιταλιστές! Ο Β΄ Παγκόσμιος Πό- 
λεμος ήταν, στην αρχή του, µια σύγκρουση ανάµεσα στον δικτατορι- 
κό και τον δημοκρατικό καπιταλισμό, πράγμα που λογικά δεν θα έπρε- 
πε να αφορά τους κομουνιστές. Τους αφορά, ωστόσο. Οχι µόνο γιατί 
ο δικτατορικός καπιταλισμός είναι πιο άµεση απειλή για την κοµου- 
νιστική Ρωσία, αλλά και διότι το καινοφανές κομουνιστικό καθεστώς 
δεν προέκυψε σε άλλον πλανήτη αλλά εντός της καπιταλιστικής Ευ- 
ρώπης. Που, πάντως, προς το παρόν, κρατάει σε καραντίνα τη Σοβ. 
Ένωση, για να µη μολυνθεί από το κομουνιστικό μικρόβιο, που έχει 
την τάση να διαδίδεται ταχύτατα και να προκαλεί επιδημίες. 
Ωστόσο, ο «ελεύθερος κόσμος» θα γελοιοποιηθεί τελείως όσον αφο- 
ρά την ελευθερία του, που την έχει περί πολλού, µε την αναρρίχηση 
στην εξουσία πρώτα του Μουσολίνι, το 1922, και ὕστερα του Χίτλερ, 
το 1933, Και είναι οἱ κομουνιστές εν τέλει που θα σώσουν τον δηµο- 
κρατικό καπιταλισμό από τον δικτατορικό καπιταλισμό. Ο οποίος, 
μόλις σωθεί χάρη στη βοήθεια των κομουνιστών, θα βάλει άγριο χέρι 
στους κομουνιστές. Γίνεσαι ή δε γίνεσαι Τούρκος; Ἡ, μάλλον, κοµου- 
νιστής; Εμάς τους έλληνες κοµουνιστές, τα καθάρµατα οι δωσίλογοι 
θα µας πουν «Εαμοβούλγαρους». Τι τους λες; ΄Η, μάλλον, τι τους κά- 
γεις, Τους παλουκώνεις, ή δεν τους παλουκώνεις όταν σου δοθεί η 
ευκαιρία στον Εμφύλιο; Παραπονούνται κι από πάνω οι ιθαγενείς δω- 
σίλογοι και οἱ περί αυτούς πως τους σφάξαµε, λέει, αντί να µας εὐ- 
χαριστούν που δεν τους εξαφανίσαµε από προσώπου ελληνικής γης 
εμείς οι, «σφαγείς» μεν, σωτήρες δε του δημοκρατικού καπιταλισμού! 
Ο Β΄ Παγκόσμιος Πόλεμος, που θα φέρει την μέχρι τότε αποµονω- 
μένη Σοβ. Ένωση στο διεθνές προσκήνιο, είναι η παράλογα λογική συ- 
νέχεια του Α΄ Παγκοσμίου Πολέμου. Ο μεσοπόλεμος, γνωστός και σαν 
«μπελ. επόκ» (καλή εποχή), δεν είναι παρά ένα διάλειμμα για καφέ, 
που λέει ο λόγος, που δίνει την ευκαιρία στους ταλαιπωρημένους από 
τον Πρώτο Πόλεμο να γλεντήσουν λιγάκι πριν απ᾿ το ξέσπασμα της 
μεγάλης οικονομικής κρίσης του 1929. Και είναι ο μεσοπόλεμος που θα 
δώσει στους καλλιτέχνες την ευκαιρία να δημιουργήσουν πράγματα 

εντελώς συναρπαστικά. Ο µοντερνισµός στην τέχνη, τότε ακριβώς δυ- 
ναμώνει και κορυφώνεται. Δεν έχει καμιά αισθητικής τάξεως σηµα- 
σία που ο φουτουρισµός του Μαρινέτι θα προκύψει απ᾿ το φασισμό 
του Μουσολίνι. Σημασία έχει που όλοι τότε ψάχνουν για κάτι και- 
νούργιο. Μερικοί θα πιστέψουν πως το καινούργιο έρχεται µε τους 
φασίστες της Ιταλίας, στην αρχή, και τους ναζιστές (εθνικιστές σηµαί- 
γει η λέξη) της Γερμανίας, στη συνέχεια. Έτσι, µε τον φασιστικής απο- 
χρώσεως πολιτικό μοντερνισμό συντάσσεται ακόµα και ο μεγαλύτε- 
ρος ποιητής του αιώνα µας, ο Έζρα Πάουντ. Που έρχεται από την 
Αμερική (είναι Αμερικανοεβραίος) για να βοηθήσει τον Μουσολίνι! Με 
το ναζισµό συντάσσεται στην αρχή και ο μεγαλύτερος φιλόσοφος του 
αιώνα µας, ο Μάρτιν Χάιντεγκερ. Αλλά και ο μεγαλύτερος μαέστρος 
της εποχής εκείνης, ο Βίλχελμ Φουρτβένγκλερ. Στην Νορβηγία, ο µε- 
γάλος πεζογράφος Κνουτ Χάμσουν θα πάει κι αυτός µε τους φασίστες. 
Και στη Γαλλία, ο ιδιοφυής Φερντινάν Σελίν, ένας από τους σηµαντι- 
κότερους πεζογράφους του αιώνα µας, θα προσχωρήσει ομοίως στους 
φασίστες. Που στη διάρκεια του μεσοπολέμου έχουν δημιουργήσει φα- 
σιστικά κινήματα σχεδόν παντού στην Ευρώπη. Φυσικά και στην Ελ- 
λάδα. Οπου, µε τον Μεταξά, θα συνταχτούν: ο Μυριβήλης ανοιχτά, 
0 Καραγάτσης επιφυλαχτικά, ο Μωραϊτίνης αναφανδόν, και άλλοι 
πολλοί. Μιλάμε υπερηφάνως για την περίφημη «γενιά του 30», αλλά 
δεν δυευκρινίζουµε πως αυτή η γενιά, σχεδόν στο σύνολό της, µε τι- 
μητική εξαίρεση τον βαθύτατα δημοκρατικό Κοσμά Πολίτη, στηρίζει 
τον ελληνικό φασισμό. ; 

Τι συμβαίνει, λοιπόν; Ο φασισμός και ο ναζισμός είναι κοινωνι- 
κά κινήματα σπέσιαλ. για ηλίθιους και εξαθλιωµένους λούμπεν, ή 
μήπως συμβαίνει κάτι πολύ σοβαρότερο; Ο πρώην σοσιαλιστής Μπε- 
νίτο Μουσολίνι προειδοποίησε τους αριστερούς για τα μελλούμενα 
πολύ έγκαιρα, αλλά κανείς δεν πήρε τότε στα σοβαρά αυτόν τον επαρ- 
χιώτη πρώην δάσκαλο, που κατάφερε µε το δυναμισμό και την ευφυΐα 
του (ας πάψουµε επιτέλους να υποτιμούμε τους εχθρούς µας) να γί- 
νει πρώτα σημαίνον στέλεχος του σοσιαλιστικού κόμματος της Ιταλίας 
και στη συνέχεια ο πρώτος δάσκαλος του φασισμού. 

Ο όρος κατάγεται απ᾿ τα ρωμαϊκά φάτσιο. Έτσι λέγονται στα λα- 
τινικά οι δεµένες σε δεσμίδες ράβδοι, που στη µια τους άκρη καταλή- 
γουν άλλοτε σε μονό και άλλοτε σε διπλό πέλεκυν. Οι Ρωμαίοι µε τη 
δεσµίδα των καλά δεµένων μεταξύ τους ράβδων συμβόλιζαν την ενό- 
τητα. (Του λαού ἡ τῶν αρχόντων, Κανείς δεν µπορεί να το πει µε σι- 
γουριά). Όσο για τον πέλεκυν στην άκρη της δέσμης, αυτός, όταν εί- 
ναι μονός κόβει κεφάλια απ᾿ τη µια μεριά κι όταν είναι διπλός κόβει 

κεφάλια και απ’ τις δυο μεριές: και απ᾿ τα αριστερά και απ’ τα δε- 
ξιά του πολιτικού φάσματος. Στο φασισμό, ο παλιός ρωμαϊκός διπλός 
πέλεκυς µπορεί να κόψει και κεφάλια αστών και κεφάλια προλετά- 
ριων. Να, λοιπόν, ο ορισμός του φασισμού, όπως τον συνέλαβε θεῶ- 
ρητικά και τον επέβαλε στην πράξη ένας πρώην σοσιαλιστής, ο Μπε- 
γίτο Μουσολίνι, γνωστός και ὡς Ντούτσε, που στα ιταλικά σηµαίνει 
αρχηγός: φασισμός είναι το αυτόνομο πολυσυλλεκτικό κοινωνικό κί- 
νηµα, που καλύπτει οργανωτικά, οικονομικά και ψυχολογικά τους µι- 
κροαστούς, όχι τους αστούς. Τους περίφημους μικρομεσαίους, δηλα- 
δή. Αυτούς που απειλούνται από τους αστούς, που τους κόβουν το 
δρόµο για το ανέβασμα στην «ανώτερη τάξη», που είναι η έµµονη ιδέα 
κάθε συνεπή µε τη μικρότητά του μικρομεσαίου, που δεν έχει στο νου 
του παρά µόνο το µεγάλωμα της περιουσίας του, πράγμα εξαιρετικά 
δύσκολο όταν σε εμποδίζουν οι ήδη βολεμένοι. Απειλούνται όµως ταυ- 
τόχρονα οι µικροαστοί και από τους προλετάριους, που κρατούν πά- 
ντα ανοιχτό το λάκκο όπου θα πέσει ο µικροµεσαίος εκείνος που, αντί 
να μεγαλώσει και να φτάσει να γίνει μέχρι και µεγαλοαστός, μικραί- 
νει (φτωχαίνει) συνέχεια και γίνεται έτσι ένας δυνάμει προλετάριος, 
χωρίς να το επιδιώκει και κυρίως χωρίς να παραδέχεται πως δεν πρό- 
κειται να σηκώσει κεφάλι στην περίπτωση που πέσει για τα καλά. 
Έτσι που τσακίστηκαν τα φτερά του, στην αγωνιώδη προσπάθεια να 
ανεβεί στην «ανώτερη τάξη», είναι έτοιμος να μισήσει θανάσιμα τούτη 
την καταραμένη ανώτερη τάξη. (Αν όλα σάς θυμίζουν τη λαϊκίστικη 
πτέρυγα τοῦ ΠΑΣΟΚ, ορθά σάς τη θυμίζουν). 

Γιατί επιχειρεί δύσκολες πτήσεις στον ουρανό της ανώτερης τάξης 
0 µικροαστός; Μα, διότι ο καπιταλισμός κρατάει πάντα ανοιχτή για 
τον καθένα την ελπίδα για έναν εύκολο και γρήγορο πλουτισµό. (Εδώ 
στην Ελλάδα, κάθε συνεπής µε τη µικρότητά του µικροαστός ονειρεύε- 
ται «να πιάσει την καλή». Συνήθως πιάνει τα «τέτοια του», Και κρα- 
τώντας τα γερά, πηδάει στον τάφο όταν έρθει η ώρα του, όµως η ελ- 
πίδα σβήνει τελευταία έτσι κι αλλιώς. Αυτή είναι η δύναμη του κα- 
πιταλισμού, η «κρυφή γοητεία της µπουρζουαζίας, όπως λέει ο Λουίς 
Μπουνιουέλ, αυτός που είχε πει και το άλλο: «Κάποτε, όταν µου έδι- 
ναν µια όστια (είναι η μετάληψη των καθολικών) την έφτυνα. Τώρα 
λέω ευχαριστώ, δεν καπνίζω από αυτά». 

Λοιπόν, ισχυρές δυνάµεις Ψυχολογικής κυρίως τάξεως κρατούν τον 
µικροαστό δεμένο στην ουρά του αστού. Ο οποίος τον κλωτσάει συ- 
νέχεια, αλλά άντε να δώσεις στο χαχόλο µικροαστό να καταλάβει πως 
ο πρώτος λαχνός του λαχείου δεν είναι για όλους όσους παίζουν λα- 
χείο. Θα συνεχίζει να παίζει λαχείο µέχρι βαθντάτου γήρατος. Όπως 

εκείνος ο γέρος των 95 ετών του ανεκδότου, που κέρδισε τον πρώτο 
λαχνό και δήλωσε στους δημοσιογράφους, όταν τον ρώτησαν τι θα 
κάνει µε τόσα λεφτά: Μα, θα κοιτάξω λιγάκι και το μέλλον μου. 

Και επειδή εγγυηµένο μέλλον χωρίς ένδοξο παρελθόν δεν υπάρχει, 
οι φασίστες και οι ναζιστές θεωρούν επιβεβλημένο να δώσουν νέα 
έμφαση στο ένδοξο παρελθόν των ενδόξων προγόνων τους. Αρχίζουν, 
λοιπόν, να τους ψάχνουν µετά μανίας μεγάλης στις σελίδες της προ- 
γονικής ιστορίας. Αλλά και κάτω απ᾿ τα μάρμαρα, ειδικά σε µας εδώ. 
Ο κάθε ιταλός φουκαράς απαλαίνει τη δυστυχία του και νιώθει κα- 
λύτερα αν πιστέψει πως είναι απόγονος του Ιούλιου Καίσαρα. Και ο 
κάθε γερμανός χωριάτης νιώθει σπουδαίος αν πιστέψει πως είναι από- 
Ίονος του Γκαίτε. Οσο για τους ταλαίπωρους έλληνες μικροαστούς, 
αυτοί εύκολα υποστυλώνουν την ετοϊµόρροπη αυτοεκτίµησή τους, αν 
πειστούν πως ο προπροπροπάππος τους απ᾿ τη μεριά του πατέρα ήταν 
απ’ τη γενιά του Περικλή και ο προπροπροπάππος τους απ’ τη µεριά 
της μητέρας ήταν απ᾿ τη γενιά του Πλάτωνα. Συχνά ο φασίστας δεν 
έχει ιδέα τι ήταν αυτοί οἱ άνθρωποι, αλλά αυτό δεν τον ενοχλεί κα- 
θόλου. Του αρκεί που ξέρει πως ήταν σπουδαίοι. Στον εθνικισμό, ση- 
μασία δεν έχει να ξέρεις, αλλά να πιστεύεις. Οπως στη θρησκεία. Ο 
γερμανικός εθνικισμός (ναζισμός) ήταν όντως µια µισοθρησκεία. ΄Αλ- 
λωστε, οι ναζιστές αγνόησαν επιδεικτικά το χριστιανισμό. 

Για µια απλοϊκή μεν, αλλά καλά συγκροτημένη µεταφυσικά συ- 
νείδηση, το πρόβλημα δεν είναι να πιστεύει κανείς στον «αληθινό 
Θεό», αλλά να πιστεύει σε κάτι το Μεγάλο, που µπορεί να είναι και 
ανθρώπινο - µπορεί να είναι και άνθρωπος. Ο Μουσολίνι και ο Χίτ- 
λερ γίνονται υποκατάστατα του Θεού για τίς εξαθλιωµένες μάζες, που 
απελπίστηκαν περιμένοντας την εξ ύψους βοήθεια. Το ίδιο και ο Στά- 
λιν, σε ένα άλλο κοινωνικό πλαίσιο αναφοράς. Το ίδιο σε µας εδώ και 
ϱ Καραμανλής (ο «Θεός», που γίνεται και προφήτης κάθε φορά που 
μιλάει σιβυλλικά, και όλοι σπεύδουν να αποκρυπτογραφήσουν τους 
χρησμούς του). Όσο για τον µακαρίτη Ανδρέα Παπανδρέου, κατάφε- 
ρε να κάνει τις μάζες των οπαδών του να τον λατρέψουν µε τρόπο που 
λίγο απέχει απ’ τη θρησκευτική συμπεριφορά της θρήσκας μεν, πονη- 
ρής δε, συζύγου του. Και σεις µου μιλάτε για τον Χίτλερ και τον Μου- 
σολίνι! Φώναξε δυνατά το σύνθημα: «(φαγητό) εδώ και τώρα», όπως 
πρώτος το είπε ο Χίτλερ, και θα δεις για πότε θ᾽ αρχίσουν να τρέχουν 
πίσω σου τόσο οι μισοπεινασμένοι όσο και οἱ µισοχορτάτοι µικροµε- 
σαίοι. Οι μικροί, που πρέπει να φαν για να μεγαλώσουν. Αν δεν έχεις 
αρκετά χρήματα να τους ταῖσεις όλους, εδώ και τώρα, δε χάλασε ο 
κόσμος. Πάρε δάνειο. Έτσι κι αλλιώς, ανεύθυνος δημαγωγός είσαι. Η 

μεγάλη τέχνη της δημαγωγίας συνίσταται στο να ξέρεις να διατηρείς 
ζωντανή την ελπίδα για «καλύτερες μέρες». Ακόμα και όταν οἱ μέρες 
γίνονται ολοφάνερα χειρότερες από μέρα σε μέρα. 

Επειδή οι µικροαστοί είναι το κυρίαρχο κοινωνικό στρώμα, και το 
ένα τέταρτο απ᾿ αυτούς να σε ακολουθήσει, τη βόλεψες ὡς ὅημαγω- 
γός. Να, λοιπόν, η µεγάλη ανακάλυψη του Μουσολίνι. Είπε πως οι µι- 
κροαστοί δεν ανήκουν στους αστούς (δεν εἶναι μικροί αστοί), όπως 
ισχυρίζονται οι µαρξιστές, αλλά αποτελούν µια αυτόνομη τάξη, έξω 
και πέρα, τόσο από τους αστούς όσο και από τους προλετάριους. Επει- 
δή, εκείνον τον καιρό, τούτη η θεωρία του Μουσολίνι ήταν καϊνοφα- 
γής, επειδή δεν είχε δοκιμαστεί ακόµα στη φονική πράξη, και επειδή 
οι διανοούμενοι και οἱ καλλιτέχνες, από οικονοµικής απόψεως και 
άσχετα µε το ταλέντο τους, ανήκαν κι αυτοί σε µια κοινωνική τάξη 
ή ένα κοινωνικό στρώμα, τους δυο ιεράρχες του φασισμού (ο ναζισµός 
είναι το ανώτερο στάδιο του φασισμού) τους ακολούθησε πλήθος 
λαού, αλλά και πολύ σημαντικοί καλλιτέχνες και διανοούμενοι. 

Πρέπει να τονίσουμε πως τόσο ο Μουσολίνι όσο και ο Χίτλερ δεν 
κατέλαβαν την εξουσία µε τη βία. Το ίδιο και ο Μεταξάς σε µας εδώ. 
Σχεδόν όλοι οι φασίστες ηγέτες είχαν πράγματι λαϊκό έρεισµα. Κι 
αυτό ακριβώς είναι που ξεχωρίζει µια φασιστική από µια στρατιωτι- 
κή δικτατορία. Οι συνταγµατάρχες δικτάτορες -σε µας εδώ- δεν ήταν 
φασίστες, διότι δεν είχαν λαϊκό έρεισμα. ΄Αλλωστε, η Χούντα, όπως 
το λέει και η ισπανική λέξη, είναι απλά µια ένωση στρατιωτικών που 
έχει στο πρόγραμμά της την άνωθεν επιβολή µιας στρατιωτικής δικτα- 
τορίας λατινοαμερικανικού τύπου. Ομως, οι φασιστικές χώρες της 
Ευρώπης δεν ήταν μπανανίες. 


2. Τα αίτια του Β΄ Παγκοσμίου Πολέμου 


Στις Βερσαλλίες, ένα πλούσιο προάστιο της γαλλικής πρωτεύου- 
σας, 23 χιλιόμετρα νοτιοδυτικά του Παρισιού, μέχρι το 1919 είχαν υπο- 
γραφεί τέσσερις συνθήκες ειρήνης µέσα σε ενάµισο αιώνα. Η πέμπτη, 
αυτή που υπογράφηκε την 28η Ιουνίου 1919, ανάμεσα στην ηττημένη 
του Α΄ Παγκοσμίου Πολέμου Γερμανία απ’ τη µια, και όλους τους 
νικητές της, απ’ την άλλη, θα αποδειχτεί η πιο ηλίθια συνθήκη ειρή- 
νης που υπογράφηκε ποτέ στην ανθρώπινη ιστορία. Οι νικητές Σύμμα- 

χοι δεν υπογράφουν απλώς µια συνθήκη ειρήνης, αλλά εκδικούνται τη 
Γερμανία µε τον πιο ανόητο τρόπο. Είναι εξουθενωτικοί για τη Γερμα- 
νία και εξόφθαλμα παράλογοι οι όροι που της επιβάλλουν οι νικητές 
Σύμμαχοι, µε την επιμονή κυρίως των Γάλλων, τῶν προαιώνιων 
εχθρών των Γερμανών, που πανηγυρίζουν προκλητικά τώρα που απέ- 
σπασαν απ᾿ τη Γερμανία την Αλσατία και τη Λωραίνη, δυο µεθορια- 
κές και πολύ πλούσιες περιοχές, που κανείς µέχρι σήµερα δεν κατά- 
λαβε αν είναι γερμανικές ή γαλλικές. 

Με την ἴδια συνθήκη, το Ντάντσιχ (το πολωνικό σήµερα Γκτανσκ) 
αφαιρείται από τη Γερμανία και καθίσταται «ελεύθερο λιμάνι» υπό 
διεθνή έλεγχο. Γιατί διεθνές και όχι γερμανοπολωνικό λιμάνι το Ντά- 
ντσιχ, αφού αυτή η κρίσιμης σημασίας για τη ναυτιλία της Βαλτικής 
πόλη είναι τυπικότατα γερμανοπολωνική; Διότι έτσι θέλει ο διεθνής 
και κυρίως ο γαλλοαγγλικός καπιταλισμός. Που προσπαθεί να εξαφα- 
γίσει τον σχετικά όψιµο αλλά ακμαίο γερμανικό καπιταλισμό. Οι 
Αγγλογάλλοι γνωρίζουν τι περιμένει τον δικό τους καπιταλισμό, αν 
αφεθεί να αναπτυχτεί ο γερμανικός ειρηνικά και λογικά - φυσικά, 
µέσα στα πλαίσια της καπιταλιστικής λογικής. ΄Αλλωστε, την αρπα- 
γή των αποικιών οι Γάλλοι και οι ΄Αγγλοι την είχαν κάνει πολύ έγκαι- 
ρα και δεν άφησαν σχεδόν τίποτα για τη Γερμανία, µια χώρα που ένω- 
σε πολύ αργά σε ενιαίο κράτος τα πολλά κρατίδια πον την συναπο- 
τελούν σήµερα. 

Δεν πρέπει να µας διαφεύγει πως ο µαρξισµός είναι γερμανικό δη- 
μιούργημα, όπως και πολλά άλλα στις επιστήµες, στη φιλοσοφία, στη 
μουσική, στις τέχνες. Ένας τόσο σπουδαίος λαός, µε τέτοια ιστορία 
και τόσο μεγάλη προσφορά στον παγκόσμιο πολιτισμό, ήταν αδύνα- 
το να αφεθεί για πολύ στην κακή του μοίρα, µόνο και μόνο γιατί ο 
αγγλογαλλικός καπιταλισμός τα ήθελε όλα δικά του, και στην Ευρώπη 
καὶ στις αποικίες της Ευρώπης στην Αμερική, την Αφρική, την Ασία. 
Η προσπάθεια των δυτικών Συμμάχων του Β΄ Παγκοσμίου Πολέμου να 
πείσουν τους αφελείς του κόσμου όλου πως η Γερμανία ήταν η 
«κακή» και οι Σύμμαχοι οι «καλοί», λες και οι πόλεμοι είναι φιλμ 
γουέστερν µε καλούς και κακούς, δεν είναι τίποτα άλλο από µια πο- 
νηρή μετάθεση προς τη μεριά της ηθικής ενός προβλήματος καθαρά 
οικονομικού. Η ιστορία δε φκιάχνεται από καλούς και κακούς, η ιστο- 
ρία φκιάχνεται από δυστυχείς και λιγότερο δυστυχείς, από πεινασµέ- 
νους και χορτάτους, από πολύ χορτάτους και λιγότερο χορτάτους. Και 
η οἰκτρά Συνθήκη τῶν Βερσαλλιών, όπου βρίσκονται και τα ανάκτο- 
ρα τῶν γάλλων βασιλέων των περασμένων αιώνων, ήταν μια ολοφά- 
νερη προσπάθεια να τσακιστεί εντελώς η Γερμανία, ώστε να µην τολ- 

μήσει να σηκώσει πάλι κεφάλι, κυρίως κατά της Γαλλίας, της χώρας 
που υπέφερε τα πάνδεινα στη διάρκεια του Α΄ Παγκοσμίου Πολέμου, 
που τον διεκπεραίωσε σχεδόν μόνη της. 

Δεν εἶναι τυχαίο, λοιπόν, που αυτές οι δυο χώρες, η Γαλλία και 
η Γερμανία, είχαν την πρωτοβουλία για τη δηµιουργία της Ενωµέ- 
νης Ευρώπης. Ξέρουν οι Γάλλοι και οι Γερμανοί τι στοίχισε στους 
δυο λαούς ο σοβινισμός, που πάντα υποκρύπτει οικονομικά συμφέ- 
ροντα. Είναι µια άλλη ιστορία, µε άλλου είδους αγρίους, το γεγο- 
νός πῶς οι, φτωχοί μεν, αφελείς δε, σκοτώνονται προθυμότατα για 
το «βασιλιά και την πατρίδα», τραγουδώντας κι από πάνω τον 
εθνικό ύμνο, αφήνοντας όµως την εθνική λεία στους καρχαρίες και 
τα τσιράκια τους, τους πολιτικούς, αυτούς που σπρώχνουν τους 
λαούς στον πόλεμο, χωρίς να τους δώσουν μοιράδι από τα κέρδη 
μετά τη νικηφόρα του έκβαση. 

Ο Β΄ Παγκόσμιος Πόλεμος δεν έγινε ανάµεσα στους «κακούς» Γερ- 
μανούς και τους «καλούς» δυτικούς Συμμάχους που, την ανάγκην φι- 
λοτιμίαν ποιούμενοι συμμάχησαν περιστασικά µε άλλους «κακούς», 
τους κομουνιστές, υπακούοντας στην αλήθεια του ρητού που λέει «εκ 
δύο κακών το µη χείρον βέλτιστον». Ο Β΄ Παγκόσμιος Πόλεμος έγινε 
ανάμεσα στον δικτατορικό και τον δημοκρατικό καπιταλισμό. ΄Αλλω- 
στε, κανένας λαός δεν είναι κακός απ’ τη φύση του. Γίνεται κακός 
κάτω από ορισμένες συνθήκες. Αλλά και συνθήκες µε τη διπλωµατι- 
κή έννοια, σαν αυτή των Βερσαλλιών. 

Το 1920, δέκα χρόνια µετά την εξοντωτική για τους Γερμανούς Συν- 
θήκη τῶν Βερσαλλιών, έρχεται καπέλο και η παγκόσμια οικονομική 
κρίση κι όλα στη Γερμανία γίνονται µπάχαλο. Τα αγαναχτισµένα και 
πεινασμένα πλήθη τρέχουν ζαλισμένα δώθε κείθε και αναμένουν τον 
µεσσία να τους σώσει. (Βλέπε επί του θέματος και το µυθιστόρηµα του 
Νταίμπλιν Βερολίνο, Αλεξάντερπλατο. Κι όταν τον αναμένεις εναγώ- 
νια, ο μεσσίας έρχεται πάντα. Ο γερμανός µεσσίας ήρθε από την Αυ- 
στρία και λεγόταν Αδόλφος Χίτλερ. Ο εν λόγω μεσσίας θα αυτοκτο- 
γήσει το 1945, στα υπόγεια της καγκελαρίας σε ηλικία 56 ετών, ὑστε- 
ρα από τὴν παταγώδη και βουτηγμένη στο αίμα αποτυχία του να σώ- 
σει τον περιούσιο λαό του. Αυτόν θα τον σώσει ο δηµοκράτης διάδο- 
χός του, ο Αντενάουερ, µε την πολύτιμη βοήθεια τῶν μόλις πριν από 
λίγο εχθρών της Γερμανίας, τῶν Αμερικανών. 

Το εύλογο ερώτημα, που αυτομάτως προκύπτει εδώ, είναι: δεν θα 
μπορούσε, διάολε, να σωθεί η Γερμανία πριν αιµατοκυλήσει την υδρό- 
γειο και τον εαυτό της; Και βέβαια θα μπορούσε. Αλλά σε µια τέτοια 
περίπτωση, η κατεστραμμένη από την διεθνή οικονομική κρίση δυτι- 

κή βιομηχανία δεν θα μπορούσε να αναθερµανθεί, έτσι, αυτόματα. 
Αναθερµάνθηκε, λοιπόν, στη φωτιά του πολέμου, πήρε τα πάνω της 
και, από τα υπερκέρδη που αποκόμισε η αμερικανική βιομηχανία στη 
διάρκεια του πολέμου, που γινόταν πολύ μακριά από το καλά προφν- 
λαγμένο αμερικανικό έδαφος, δίνει κάτι και στη Γερμανία, που τόσο 
αποτελεσματικά βοήθησε τον διεθνή καπιταλισμό να σωθεί, δίνοντάς 
του την ευκαιρία να αναθερµάνει την οικονομία. Στο εξής, ο γερµα- 
νικός καπιταλισμός θα μάθει να συνεργάζεται µε τον διεθνή, και σύ- 
ντοµα θα προκόψει τα μάλα. Μέχρι και ρημαγμένους Έλληνες θα δε- 
χτεί σε λίγο σαν εργάτες για να συμβάλουν κι αυτοί στην ανόρθωσή 
του. Κι έτσι, συμφιλιωμένος πια ο διεθνής καπιταλισμός, θα σχεδιά- 
ζει, ανεπιτυχώς, για πολλά χρόνια την καταστροφή της Σοβ. Ένωσης. 
Ωστόσο, η ισορροπία του τρόμου θα οδηγήσει κατ᾽ ανάγκην τη Δύση 
σε µια κατάσταση αναμονής και ετοιμότητας, μέχρι που η Σοβ. Ένωση 
να αυτοκτονήσει διά του Γκορμπατσώφ και όλα εκεί να πάρουν το 
γνώριμο δρόµο της παραδοσιακής εκμετάλλευσης ανθρώπου από άν- 
θρωπο και όχι ανθρώπου από κόμμα, όπως πριν. 

Στο μεταξύ, προέκυψαν και οι πολυεθνικές µετά τον πόλεμο και το 
παλιό σύνθημα «προλετάριοι όλων των χωρών ενωθείτε» παραλλάχτη- 
κε σε «καπιταλιστές όλων τῶν χωρών ενωθείτε». Και ενώθηκαν, οι 
μπάσταρδοι. Κι άντε τώρα εσύ να χτυπιέσαι για τα «εθνικά συμφέρο- 
ντα», όταν τα συμφέροντα έχουν γίνει πολνεθνικά. Και να µη στο λεν 
οι δημαγωγοί, για να κάνουν καλύτερα τις βρωμοδουλειές τους, πα- 
ριστάνοντας κι από πάνω τους πατριώτες. Πάντως, γνήσιοι πατριώτες 
υπάρχουν ακόµα στη λαϊκή βάση. Είναι όλοι αυτοί που ακόµα δεν 
κατάλαβαν τι εἶναι οι πολυεθνικές και πώς δουλεύουν. Νομίζουν προ- 
φανώς οι λαϊκοί άνθρωποι, που ιδέα δεν έχουν τι είναι και πώς δου- 
λεύει το κεφάλαιο, πῶς οι πολυεθνικές προέκυψαν από συμφωνίες 
μεταξύ των εθνών, και όχι µε απ’ ευθείας συμφωνίες μεταξύ των κε- 
φαλαιούχων, φυσικά ερήµην των εθνικών κυβερνήσεων και τῶν λαών. 

Πάντως, ουδέν κακόν αμιγές καλού. Οι ενωμένοι καπιταλιστές µάς 
εκμεταλλεύονται µεν αποτελεσµατικότερα, όµως πολέμους μεταξύ τους 
οι εθνικοί καπιταλισμοί δυσκολεύονται να κάνουν την σήμερον πολύς- 
θνικήν ἡμέραν. Ωστόσο, ίσως δει στο προσεχές μέλλον η ανθρωπότη- 
τα κανέναν παγκόσμιο πόλεμο ανάμεσα σε δυό πολυεθνικά γκρουπ. 
δη η Λέσχη Μπίλντενμπεργκ (το ενωμένο κεφάλαιο της Ευρώπης και 
της Αμερικής) δεν τα πάει καθόλου καλά µε την Τριμερή Επιτροπή, 
δηλαδή το άλλο γκρουπ του ενωμένου κεφαλαίου, του ευρωπαϊκού, 
του αμερικανικού και του ιαπωνικού. Η Τριμερής λέγεται έτσι, γιατί 
έχει μέσα της και ένα τρίτο μέρος πλήν τῶν παραδοσιακών δύο, της 

Ευρώπης και της Αμερικής, τη νεόπλουτη Ιαπωνία. Που οι της Μπίλ- 
ντενμπεργκ κύριοι την τρέμουν. Και µε το δίκιο τους. Ο ιαπωνικός 
καπιταλισμός σαρώνει παντού. 

Οι δεύτεροι βαρέως ηττημένοι του Β΄ Παγκοσμίου Πολέμου, οι Ιά- 
πωνες, κι αυτοί θα ωφεληθούν απ᾿ την ήττα τους, αν και οι νικητές 
τούς απαγόρευσαν να διατηρούν πολεμικές βιομηχανίες. Οπότε, όλο το 
ιαπωνικό κεφάλαιο περνάει όλο μαζί στις ειρηνικές βιομηχανίες. Να 
τους αφοπλίσουν δεν ήθελαν, Ας τη φαν, τώρα, από τους αφοπλισµέ- 
νους! Και οι Γερμανοί αφοπλισμένοι ήταν, όταν ο Κόνραντ Αντενάουερ 
οικοδομούσε το «γερμανικό θαύμα» µε αμερικάνικα χρήματα. Αυτό κι 
αν είναι θαύμα, φίλε μου. Τύφλα νάχει η Παναγία της Τήνου, µεγά- 
λη η χάρη Της. (Πάντως, συν Αθηνά ή Παναγία, και χείρα επαιτείας 
κίνει προς φίλους και συμμάχους. Καλά είναι τα θαύματα, αλλά ακό- 
μα πιο καλά είναι τα δάνεια και οἱ δωρεάν βοήθειες, για να μπορού- 
με, ρὲ αδερφέ, ν᾿ ανάβουµε και κανένα κεράκι στην Παναγία!) 

Ο Αυστριακός Χίτλερ δε δυσκολεύτηκε καθόλου να ενσωματώσει 
στο Τρίτο Ράιχ (τρίτο κράτος, µε πρώτο αυτό του Βίσμαρκ και δεύτε- 
ρο εκείνο της Δημοκρατίας της Βαϊμάρης) την πατρίδα του την Αυ- 
στρία, τον Μάρτιο του 1938. Το περίφημο όνσλους (ενσωμάτωση) θα 
γίνει σχεδόν µε τις ευλογίες της Δύσης, που δε βλέπει τίποτα το πα- 
ράξενο στο γεγονός πως µια καθολική γερμανική χώρα, η Αυστρία, θα 
ενωθεί µε µια άλλη γερμανική χώρα προτεστάντικη, αλλα όχι εντελώς. 
Αλλωστε, η ένωση επιχειρήθηκε και νωρίτερα, τότε που προέκυψε το 
ομόσπονδο γερμανικό κράτος, αλλα απέτυχε η προσπάθεια τότε, για- 
τί οι Αυστριακοί τα πήγαιναν µια χαρά μόνοι τους, µε το µεγάλο µά- 
λιστα πλεονέκτημα να έχουν για πρωτεύουσα µια εντελώς συναρπα- 
στική πόλη, τη Βιέννη, που από παράδοση ήταν και είναι πάντα η 
μόνιμη μουσική πρωτεύουσα της Ευρώπης. Να όµως που µε το πες πες 
του Αυστριακού Χίτλερ, κολλάει και σ’ αυτούς το μικρόβιο του σο- 
βινισμού, και δώσ᾽ του στο χαμό παρέα µε τον Φύρερ (αρχηγός ση- 
μαίνει η λέξη στα γερμανικά). Είναι να µη σου βιδωθεί η ιδέα της Με- 
γάλης Γερμανίας (ή της Μεγάλης Ελλάδας), γιατί άμα σου βιδωθεί 
κλάφτα Χαράλαμπε, παρέα µε τον Βόλφγκανγκ Αμαντέους Μότσαρτ, 
που ελλείψει σημαντικών πολεμικών ηρώων σ᾽αυτή τη χώρα, έγινε ο 
μεγάλος εθνικός ήρωας τῶν Αυστριακών. 

Προκειμένου να ενσωματώσει την Αυστρία στη Γερμανία, ο Χίτλερ 
εκμεταλλεύεται έξοχα ένα από τα άρθρα της Συνθήκης των Βερσαλ- 
λιών, αυτό που λέει πῶς οι εδαφικές διαφορές ανάµεσα σε όµορα της 
Γερμανίας κράτη θα λύνονται µε δημοψήφισμα. Ε, αυτό ακριβώς κά- 
νει ο Χίτλερ στην Αυστρία, δημοψήφισμα κάνει και το κερδίζει πανη- 

γυρικά. Σον λεν οἱ Αυστριακοί, τι διάολο, πατριωτάκι είναι ο Χίτλερ, 
και μάλιστα ζωγράφος (καθόλου ευκαταφρόνητος, όπως θέλουν να 
λεν αυτοί που έχουν την τάση να υποτιμούν και να χλενάζουν τους 
εχθρούς τους), να µην τον τιµήσουµε ακολουθώντας τη μοίρα του; Και 
τον τίμησαν, τα ζώα. Αυτά κάνει ο αποβλακωτικός σοβινισµός. Ευτυ- 
χώς να λες που τη σκαπουλάρισαν µετά τον πόλεμο, επανερχόµενοι 
στην ουδετερότητά τους µε το ελαφρυντικό του προτέρου εντίµου βίου. 
Σίγουρα, πάντως, δεν έδειξαν υπερβάλλοντα ναζιστικό ζήλο. Πώς να 
δείξεις τέτοιο φρικτό ζήλο, όταν έχεις μεγαλώσει αγκαλιά µε τον Μό- 
τσαρτ και τους άλλους µεγαλοφνείς γερμανούς συνθέτες, που σχεδόν 
όλοι τους στη Βιέννη βρήκαν φιλόξενη μουσική στέγη; 

Ο Αυστριακός Ρόμπερτ Μούζιλ, ένας από τους μεγαλύτερους πεζο- 
γράφους του αιώνα µας, θα περιγράψει µε εκπλήσσουσα ενάργεια στο 
μυθιστόρημά του Ο άνθρωπος χωρίς ιδιότητες την προχιτλερική αν- 
στριακή φινέτσα, που ὠστόσο κυοφορεί έναν ντιλετάντικο και εντελώς 
ιδιότυπο ναζισμό, βασισμένο περισσότερο στην πολιτιστική, παρά στη 
φυλετική υπεροψία. (Ίσως να ήμουν κι εγώ έλλην σοβινιστής, που λέει 
ο λόγος δηλαδή, αν οι έλληνες σοβινιστές βάσιζαν την υπεροψία τους 
στην πολιτιστική και όχι στην αιµατολογική υπεροχή. Ακου, ελληνι- 
κό αίμα! Δηλαδή, αν στείλω στον αιµατολόγο για ανάλυση µια στα- 
γόνα ελληνικό αίμα, θα το βρει γαλάζιο; Κι αν το βρεί κόκκινο, θα 
κινδυνέψω να χαρακτηριστώ «κόκκινος»; Έλα μυαλό στη θέση σου 
και αίμα στη καρδιά σου!) 

΄Οποιο χρώμα και νάχει το αίµα µέσα στις φλέβες, έξω απ᾿ αυτές 
γίνεται κοκκινόµαυρο απ᾿ την οξείδωση. Μη χύνετε, λοιπόν, το αίμα, 
ὦ βάρβαροι! Δώστε το καλύτερα για μετάγγιση. Κι αν οι έλληνες σο- 
βινιστές δεν βρούν γαλάζιο αίμα, για µια µετάγγιση καθώς πρέπει σε 
γνήσιο Έλληνα γνησίως άρρωστο, ας κάτσουν να περιμένουν να βρε- 
θεί γαλάζιο αίµα στον παράδεισο. Και προπαντός, µακριά από «κόκ- 
κινους» αιμοδότες. Στο αίμα βρίσκεται το κομουνιστικό μικρόβιο! 


3, Οικονομικές κρίσεις και ρατσισμός 


Η άνοδος του Χίτλερ στην εξουσία, το 1933, συμπίπτει µε το τέλος 
τῆς μεγάλης παγκόσμιας οικονοµικής κρίσης της περιόδου 1929-1933, 
που αρχίζοντας από τη μητρόπολη του καπιταλισμού, τις Ηνωμένες 

Πολιτείες, εξαπλώνεται ταχύτατα σ᾽ όλον τον κόσμο. Πλήν της Σο- 
βιετικής Ενώσεως, που έχει την ευκαιρία να δείξει για πρώτη φορά 
τα πλεονεκτήματα της σχεδιασμένης και κεντρικά διευθυνόμενης οἱ- 
κονοµίας, που όµως αργότερα θα οδηγήσει σε νέες μορφές οικονοµι- 
κής κρίσης. Όλος ο κόσμος ξέρει τώρα πως οι περιοδικές και σχε- 
δόν σταθερά επαναλαμβανόμενες ανά δεκαετίαν οικονομικές κρίσεις, 
που βασανίζουν µε το μυστήριό τους τους επιστήμονες, από την επο- 
χή του άγγλου οικονομολόγου Τόμας-Ρόμπερτ Μάλθους (1766-1834), 
που πρώτος μελέτησε συστηµατικότερα αυτό το παράξενο φαινόμε- 
νο, δεν έχουν σχέση µε την οικονομία καθεαυτή αλλά µε µια συγκε- 
κριµένη µορφή οικονοµίας. 

Οικονομικές κρίσεις υπήρχαν πάντα, αλλά πριν απ’ την εμφάνιση 
του καπιταλισμού είχαν σχέση µόνο µε εξωγενείς της οικονοµίας πα- 
ράγοντες. Η σιτοδεία, το χαλάζι, οι πλημμύρες, η χολέρα, οι πόλεμοι 
είναι φυσικό να προκαλούν διαταραχές στη φυσιολογική εξέλιξη των 
οικονομικών φαινομένων. Αλλά όταν μιλούμε για οικονομική κρίση 
(για διαταραχές στη ομαλή λειτουργία του νόµου της προσφοράς και 
της ζήτησης) δεν εννοούμε επέμβαση στη φυσική οικονομία, που αφο- 
ρά κυρίως την αγροτική οικονομία, αλλά λειτουργία κάποιων νόμων 
καθαρά οικονομικών, δηλαδή ανθρώπινων. Συνεπώς, πρέπει να ανα- 
ζητηθούν αυτοί οἱ νόμοι. 

Την εποχή του Μάλθους δημιουργείται η µεγάλη και δύσκολη επι- 
στήµη της πολιτικής οικονοµίας, δηλαδή της κοινωνικής οικονοµίας, 
αυτής που λειτουργεί κυρίως στα αστικά κέντρα, στις πόλεις, και συ- 
νεπώς σχετίζεται µε την πολιτική και τον πολιτισμό, έννοιες παράγω- 
γες της πόλης, του άστεως, όπου κατοικούν οι αστοί, οἱ κάτοικοι των 
πόλεων. Ο εμφανώς αντιχριστιανικός µαλθουσιανισµός θα τροµοκρα- 
τήσει τους πάντες, και κυρίως τους ουτοπιστές σοσιαλιαστές και τους 
χριστιανούς, που στην καλύτερή τους εκδοχή είναι κι αυτοί ουτοπι- 
στές σοσιαλιστές. Ο Μάλθους, λοιπόν, λέει πως οἱ οικονομικές κρίσεις 
δεν έχουν καμιά σχέση µε την οικονομία καθεαυτή, έχουν σχέση μόνο 
µε την καλπάζουσα αύξηση του συνόλου των καταναλωτών, δηλαδή 
του συνόλου του πληθυσμού της γης. Ενώ τα αγαθά αυξάνονται κατά 
αριθμητική πρόοδο (1,2,3,4...), οι κάτοικοι του πλανήτη αυξάνονται 
κατά γεωμετρική πρόοδο (1,2,4,8,16..... Το πρόβλημα, λέει ο Μάλθους, 
θα λυθεί μόνο αν ελέγξουμε αυστηρά τις γεννήσεις, πράγμα που γίνε- 
ται ήδη, κυρίως στην Κίνα, κι αυτό σημαίνει πως η αντιχριστιανική 
απανθρωπιά του Μάλθους έχει τη σκληρή λογική της. Σήµερα ο Όπερ- 
πληθυσμός εἶναι το υπ᾿ αριθμόν ένα πρόβλημα της ανθρωπότητας. Η 
Βραζιλία το λύνει σκοτώνοντας εν ψυχρώ τα αδέσποτα παιδιά, µε την 

ίδια έννοια που ο µπόγιας θα σκότωνε τα αδέσποτα σκυλιά, σε µια 
εποχή μάλιστα που οι σκύλοι και οι γάτες των «πολιτισµένων» περ- 
νούν καλύτερα απ’ τα παιδάκια του Τρίτου Κόσμου. Οι σύγχρονες, οἱ.. 
μοντέρνες γάτες ξέχασαν να τρῶν ποντίκια, διότι τρῶν εκλεκτές γα- 
τίσιες τροφές σε κονσέρβα, που πωλούνται στα μπακάλικα μαζί µε τις 
τροφές για ανθρώπους. Η ισότητα ανάμεσα στον άνθρωπο και τη γάτα, 
ή τον άνθρωπο και το σκύλο, είναι σχεδόν υποδειγματική. Η ισότητα 
ανάμεσα στον άνθρωπο και τον άνθρωπο είναι υπόθεση δυσκολότερη, 
και ίσως γιαυτό απαξιούν να ασχοληθούν μ’ αυτήν οι φανατικά ζωό- 
φιλοι. Δεν καταλαβαίνω πώς γίνεται να αγαπάς το ζώον-ζώον, αν 
πρώτα δεν αγαπήσεις το ζώον-άνθρωπος. Πιστεύω πως µόνο όσοι αγα- 
πούν τον άνθρωπο έχουν δικαίωµα να αγαπήσουν τα ζώα. Η γνήσια 
ζωοφιλία είναι µια προέκταση -προς τη µεριά του ζωικού βασιλείου- 
της αγάπης για τον άνθρωπο. 

Κάθε παραλλαγή ρατσισμού στηρίζεται στον Μάλθους. Αυτός εί- 
ναι ο έµµεσος εισηγητής του ρατσισμού, δηλαδή της άποψης πως 
υπάρχουν ανθρώπινες ράτσες (φυλές) κατώτερες και ανώτερες. Μπο- 
ρούμε, λοιπόν, ν᾿ αρχίσουμε τον έλεγχο του πληθυσμού της γης, εγκαι- 
νιάζοντας την «εκκαθάριση» µε κατώτερους ανθρώπους, ας πούμε µε 
μαύρους. Που είναι παιδιά ενός «κατώτερου Θεού», ακόµα κι όταν 
είναι χριστιανοί. Αφού καθαρίσουµε τους έγχρωµους και αραιώσου- 
µε λιγάκι, καλό είναι να επεκτείνουµε τον µαλθουσιανισµό και σ᾽ 
αυτούς πον τρῶν πολύ, π.χ. στους τραπεζίτες του όµορφου καπιταλι- 
στικού κόσμου, τους Ἑβραίους. (Οι μεγαλύτερες τράπεζες βρίσκονται 
σε χέρια Εβραίων). Φυσικά, υπάρχουν και φτωχοί Εβραίοι. Αλλά, άντε 
τώρα να κάθεσαι να ξεχωρίζεις τους φτωχούς απ᾿ τους πλούσιους 
Εβραίους. Τους καθαρίζεις, λοιπόν, όλους μαζί ὡς Εβραίους «που σκό- 
τωσαν (τον Εβραίο) Χριστό» και συντελείς έτσι σε µια κάποια µείω- 
ση του πληθυσμού της γης. Στη συνέχεια, μπορείς να επεκτείνεις το εκ- 
καθαριστικό πλάνο και στους Σλάβους, στους Τσιγγάνους, στους οµο- 
φυλόφιλους, στους κομουνιστές - και βλέποντας και κάνοντας στη συ- 
νέχεια. Υπάρχουν για τη συνέχεια και οἱ εκ γενετής ανάπηροι και οι 
εν γένει ελαττωµατικοί. Τους πετάς, λοιπόν, στον Καιάδα, τραβάς 
μετά µια γερή εξομολόγηση, παίρνεις άφεση αμαρτιών απ’ τον πνεν- 
ματικό σου και συνεχίζεις ανανεωμένος και ζωηρός. 

Όσο λιγότεροι οι εκλεκτοί, τα παιδιά ενός «ανώτερου Θεού», τόσο 
το καλύτερο για την καλή διατροφή τους. Καθάρισε από δω, καθάρι- 
σε από κει, στο τέλος θα μείνει µόνο η Αρία φυλή, που θα τρώει µε 
χρυσά κουτάλια, χρησιμοποιώντας για πιάτα τα καλά γυαλισμένα 
κρανία των περισσευούμενων, που τους έστειλες στον παράδεισο, προ- 

φανώς γιατί εκεί δεν υπάρχει πρόβλημα τροφής. Ο ρατσισμός στον 
άλλο κόσµο περιορίζεται στη διάκριση ανάµεσα στους εγκατοικούντες 
στον παράδεισο και τους εγκατοικούντες στην κόλαση. Πριν ορµήξου- 
µε στον ουρανό για να καταργήσουµε κι αυτή τη διάκριση, καλό θα 
ήταν να μαντρώσουμε και να βάλουμε σε καραντίνα τα κτήνη τους 
ρατσιστές, κυρίως εκείνους που διατείνονται πῶς είναι και χριστιανοί 
από πάνω! Άσε που ρατσιστές είναι και κάποιοι παπάδες! Ασε που 
ρατσιστές είναι και πολλοί ζωόφιλοι. Ο Χίτλερ, για παράδειγµα, ήταν 
φανατικός ζωόφιλος. Έτσι μούρχεται, σ᾽ εμένα, τον φανατικό ζωόφι- 
λο, να πάρω το όμορφο σκυλάκι της φίλης µου της Στεφανίας και να 
το πετάξω απ᾿ το μπαλκόνι! Ζωόφιλος ο Χίτλερ, ζωόφιλος κι εγώ; Μην 
τρελαθούμε κιόλας. Όσο ζώον κι αν είναι ένας άνθρωπος, έχει προ- 
τεραιότητα στη ζωοφιλία µας. Κι ένας πολύ, µα πάρα πολύ ζωόφιλος, 
θα μπορούσε να αγαπήσει ακόµα και τον Χίτλερ! Εγώ πάντως, ο ζωό- 
φιλος, κατάφερα να προωθήσω τη ζωοφιλία µου μόνο μέχρι τον Πλεύ- 
ρη. Δεν ξέρω γιατί, αλλά αυτός ο άνθρωπος μού είναι συμπαθής. Λες 
να χρειάζομαι ψυχιάτρο; Φίλε Στεφανή, κράτα µου µια θέση στο Αἱ- 
γινήτειο. Αν δεν µε τρέλαναν ήδη, θα µε τρελάνουν οσονούπω οι ρα- 
τσιστές. Και μάλιστα τώρα που αρχίζω να τους συμπαθώ λίγο περισ- 
σότερο απ’ τα σκυλιά! Δε βαριέσαι, φοβισμένοι άνθρωποι είναι, οἱ τα- 
λαίπωροι. Για την τροφή τους νοιάζονται, οι καηµένοι. Φοβούνται µην 
τους πάρουν οι μαύροι ή οι Εβραίοι ή οἱ κοµουνιστές το ψωμί απ᾿ το 
στόμα, κι άντε µετά να τρέχεις για δουλειά µε το κεφάλι που έχεις, 
το εντελώς κλούβιο. Αυτοί, αγαπητέ µου Στεφανή, είναι περισσότερο 
άρρωστοι ψυχικά από μένα, που αρχίζω να τους συμπαθώ. Η ανεργία 
και το φάσμα της ανεργίας, μπορούν να σε κάνουν κτήνος. Ο πιο µε- 
γάλος φόβος είναι αυτός που προκαλεί η προοπτική του θανάτου από 
πείνα. Να γιατί αποκτηνώθηκαν οἱ Γερμανοί της χιτλερικής Γερμανίας. 

Ο Μάλθους βρήκε τον ευκολότερο τρόπο για να αποκαταστήσει την 
καλή λειτουργία του νόμου της προσφοράς και της ζήτησης: αντί να 
αυξάνεις την προσφορά προϊόντων, μειώνεις τη ζήτηση, μειώνοντας τα 
κεφάλια που ζητούν. Πονάει κεφάλι (απ’ την πείνα), κόβει κεφάλι, για 
να μειωθεί η πείνα σ᾽ αυτούς που έχουν ακόµα το κεφάλι στους 
ώμους τους. Εντάξει, αλλά η σαπωνοποίηση των Εβραίων δεν έλυσε 
το πρόβλημα. Καμιά γενοκτονία δεν µπορεί να το λύσει. Αλλωστε ο 
Μάλθους δεν πρότεινε σα λύση τη γενοκτονία, αλλά τον έλεγχο των 
γεννήσεων, που ήδη εφαρµόζεται, σε πείσμα του «μουσουλμάνου» 
Πάπα. Που πρόσφατα συμφώνησε µε τους κυρίως ειπείν μουσουλµά- 
νους πως η έκτρωση είναι δολοφονία! Εντάξει, Πάπα µου χοντροκέ- 
φαλε, αλλά αν οι πεινασμένοι γίνουν πάρα πολλοί, και θα γίνουν, 

αυτό είναι βέβαιο, θα δεις για πότε θα ισοπεδώσουν το Βατικανό και 
θα σε φαν ζωντανό. 

Κανείς δεν µπορεί να προφυλάξει από τη βαρβαρότητα τις ορδές 
των πεινασμένων. Ο νέος Τζένγκις Χαν ετοιμάζεται κάπου στην Ασία 
ἡ στην Αφρική ή στη Λατινική Αμερική. Ἡδη µάς στέλνει τους προ- 
πομπούς του. Οι λαθρομετανάστες έρχονται προς τα δω όχι για του- 
ρισμό, αλλά γιατί ξέρουν πως εδώ θα βρούν φαΐ. Δεν είναι ανάγκη να 
δουλέψουν για να το βρουν, μπορούν και να το κλέψουν. Αλλωστε, 
σε λίγα χρόνια, οι μισοί θα δουλεύουν και οι άλλοι μισοί θα κλέβουν. 
Σήμερα, το πιο άνετο και προσοδοφόρο επάγγελμα είναι αυτό του λη- 
στή τραπεζών. Ακόμα και ο «καλός κόσμος» προπονείται σκάβοντας 
ὑπονόμους που οδηγούν στις Τράπεζες Εργασίας, όπου στο μέλλον 
μόνο εισοδήματα προερχόμενα από την εργασία δεν θα κατατίθενται. 

Για να είμαι ειλικρινής, θα ήθελα να είμαι ληστής τραπεζών. Γιατί 
κλέβοντας µια τράπεζα δεν κλέβεις τους μικροκαταθέτες ή τους µεγα- 
λακαταθέτες, αλλά τους μερισματούχους της τράπεζας, γιατί αυτοί πλη- 
ρώνουν τη ζημιά, απ’ τα υπερκέρδη τους. Αυτό ήδη έγινε αντιληπτό από 
το λαό. Γι’ αυτό και τόσα «παιδιά του λαού» μιμούνται τους παλιούς, 
λαοφιλείς «ληστές των ορέων», τύπου Γιαγκούλα ἡ Νταβέλη, ας πού- 
με. Να είναι τυχαίο άραγε που οἱ τελευταίοι έλληνες ληστές των ορέων, 
που κυκλοφορούσαν στα ελληνικά όρη απ’ το 1830 μέχρι το 1940, πέ- 
ρασαν στις αντάρτικες οµάδες του Αρη Βελουχιώτη; Αμ, εκείνοι οι τρο- 
μεροί Κανγκασέιρος στη Βόρεια Βραζιλία; Υπάρχουν πάντα και ο λαός 
συνεχίζει να γράφει τραγούδια γι’ αυτούς. Ο βραζιλιάνος σκηνοθέτης 
Αίμα Μπαρέτο αφιέρωσε στον ηρωικό ληστρικό βίο τους ένα σπουδαίο 
φίλμ µε τον τίτλο Κανγκασέιρο. Ακόμα τραγουδούμε την ηρωικά θλιμ- 
μένη σάμπα που ακουγόταν σ᾽ αυτό το φιλμ. Πάρτε το απόφαση: ο λαός 
αγαπάει τους ληστές και κρυφά χαίρεται για κάθε ληστεία τραπέζης. 
Η κλοπή, άλλωστε, είναι µια βίαιη µορφή απόδοσης κοινωνικής δικαιο- 
σύνης. Δεν μπορείς να κλέψεις από κάποιον που δεν έχει. Και για να 
έχει, σηµαίνει πως έχει περίσσευμα. Ε, αυτό το περίσσευμα ανακυκλώ- 
νουν οι κλέφτες. Το κεφάλαιο, όταν μένει αδρανές, αυτοακυρώνεται ὡς 
κεφάλαιο. Το χρήμα, για να παραμείνει χρήμα (χρήσιμο πράγμα, σημαί- 
νει η λέξη) πρέπει να κυκλοφορεί. Οι κλέφτες συμβάλλουν στην ομαλή 
κυκλοφορία του χρήματος, και συνεπώς στην καλή λειτουργία του νό- 
μου της προσφοράς και της ζήτησης. 

Καταθέτουµε τις οικονομίες µας (ή τα κλοπιμαία) στην τράπεζα, 
για να µπορεί να κυκλοφορεί το χρήμα που δεν μπορούμε να κυκλο- 
φορήσουμε εμείς, γιατί δεν είμαστε βιομήχανοι για να το επενδύσον- 
µε παραγωγικά. Οὐτε πλέυ-μπόυ σκοπεύουμε να γίνουμε, αργόσχολοι, 

δηλαδή, που µόνο καταναλώνουν χωρίς να παράγουν. Ὑπάρχει µια 
θεωρία, που λέει πως οι πλέυ-μπόυ παίζουν τεράστιο ρόλο στην οικο- 
νομία, γιατί συμβάλλουν αποφασιστικά στο να κυλάει το χρήμα. Το 
σηµαντικό για την καλή λειτουργία της οικονοµίας της αγοράς είναι 
να αγοράζονται όλα τα εμπορεύματα που παράγουν οἱ παραγωγοί. Και 
επειδή το χρήμα που κυκλοφορεί δεν είναι παρά το κοινό ισοδύναμο 
όλων των εμπορευμάτων που υπάρχουν και όλων τῶν υπηρεσιών που 
προσφέρονται σε µια ελεύθερη αγορά (όταν έχω χίλιες δραχμές, ση- 
μαίνει πῶς έχω είτε δυο πακέτα τσιγάρα, ας πούμε, είτε δυο καρβέλια 
ψωμί, ας πούμε, είτε εκατό πακέτα τσίχλες, ας πούμε - αλλά, ας πού- 
µε και ένα κούρεμα, και ένα εικοστό των χρημάτων που θα δώσω 
στην ποντάνα για τις υπηρεσίες της, και ένα δέκατο αυτών που θα 
δώσω στον παπά για τις υπηρεσίες του), μείωση του κυκλοφορούντος 
χρήματος σηµαίνει µείωση των εμπορευμάτων. Γιατί, αν το εμπόρευ- 
μα μείνει απούλητο, ο παραγωγός θα σταματήσει να παράγει. Κι αν 
σταματήσει να παράγει, επέρχεται οικονομική κρίση και ανεργία. 

Επειδή, λοιπόν, η ισορροπημένη λειτουργία της ελεύθερης (καπιτα- 
λιστικής) αγοράς είναι πάρα πολύ δύσκολη υπόθεση, κάθε τόσο ξε- 
σπούν κρίσεις. Και ο καλύτερος τρόπος να ελέγξεις µια κρίση είναι η 
καπιταλιστική δικτατορία. Και η καλύτερη καπιταλιστική δικτατορία 
είναι ο φασισμός - και η ακόµα καλύτερη, ο ναζισμός. Εδώ, η περίφη- 
μη ελεύθερη οικονομία πάει περίπατο. Ο δικτάτορας ελέγχει την οικο- 
νομία όπως θέλει, ή μάλλον όπως θέλουν τα αφεντικά του. Ο Χίτλερ, ὡς 
Μέγας Δικτάτωρ (βλέπε και Τσάρλυ Τσάπλιν), έβγαλε τη γερμανική οι- 
κονοµία απ᾿ το τέλμα της και η κρίση ξεπεράστηκε προσωρινά, για να 
ενσκήψει σε λίγο δριμύτερη. Η καπιταλιστική δικτατορία δεν είναι στα- 
θερή λύση, είναι όµως αποτελεσματική προσωρινή λύση. Ο καπιταλι- 
σμός αγαπάει τους προσωρινούς δικτάτορες, αρκεί να µην καβαλήσουν 
το καλάμι και πιστέψουν πως βγάζοντας τον καπιταλισμό από τα αδιέ- 
ξοδά του, προσφέρουν εθνική και όχι καπιταλιστική υπηρεσία. 


4. Ο πάντα ζωντανός Χίτλερ 


Είναι δύσκολο να βρεις στη νεώτερη ιστορία της Ευρώπης πολιτι- 
κή προσωπικότητα πιο σκοτεινή και ταυτόχρονα πιο λαμπερή απ’ αν- 
τήν του ΄Αντολφ Χίτλερ (1889-1945), τον γιο ενός αυστριακού τελώνεια- 

κού υπαλλήλου, που εγκατέλειψε τις σπουδές του για να αφοσιωθεί 
στη ζωγραφική, που εγκατέλειψε τη ζωγραφική για να αφιερωθεί στην 
πολιτική, που εγκατέλειψε την πολιτική για να επιδοθεί στη σφαγή. 
Και που εγκατέλειψε και τη σφαγή, όταν πια δεν είχε τίποτα άλλο να 
σφάξει, εκτός απ᾿ τον εαυτό του και τη φίλη του Εύα Μπράουν, που 
την παντρεύτηκε λίγο πριν αυτοκτονήσουν παρέα στα υπόγεια της 
καγκελαρίας. Περνώντας απ’ την Αυστρία στη γειτονική Βαυαρία, 
λίγο πριν απ᾿ τον Α΄ Παγκόσμιο Πόλεμο, κατατάχτηκε στο γερµανι- 
κό στρατό για να κυνηγήσει Γάλλους. Μετά την ήττα κυνήγησε πολι- 
τικούς στο ενδογερµανικό μέτωπο, όπου γινόταν σκοτωμός, καθώς 
όλος ο κόσμος έψαχνε μανιωδώς να βρει τους υπεύθυνους της ήττας, 
προκειµένου να υπάρξουν αποδιοπομπαίοι τράγοι. Ο Χίτλερ, άνθρωπος 
ευφυής και ρήτορας δεινός, που µόνο ο Τσώρτσιλ. τον περνούσε σε 
ευφράδεια, ανακάλυψε απ᾿ τους πρώτους τους υπεύθυνους της ήττας: 
ήταν όλοι ανεξαιρέτως οι πολιτικοί, που έπρεπε να καταργηθούν όλοι 
μαζί -μαζί µε την πολιτική. Αυτό θα αργήσει λιγάκι και μέχρι το 1933 
ο επίδοξος σωτήρας της Γερμανίας θα δουλέψει σκληρά στα πλαίσια 
του Γερμανικού Κόμματος των Εργαζομένων, που είχε ιδρύσει κάποιος 
σιδεράς, ονόματι ΄Αντον Ντέξλερ. Μέσα σ᾽ αυτό το μικρό βαναρικό 
κόμμα ο Χίτλερ ανακαλύπτει τη «δύναμη του λαού» αλλά και τη δύ- 
ναµη του μεγάλου κεφαλαίου, που «αγαπάει το λαό», ενώ δεν αγαπάει 
καθόλου το μικρότερο κεφάλαιο. 

Το μεγάλο κεφάλαιο ψάχνει για χαρισματικό ηγέτη που ξέρει να 
κολακεύει το λαό. Θα τον βρει στο πρόσωπο του Χίτλερ, του πρώτου 
μεγάλου ευρωπαίου λαϊκιστή ηγέτη, που δεν θα παραλείψει να πει, 
μόλις η φωνή του αρχίσει να ακούγεται και έξω από τη μονίμως αντι- 
δραστική Βαυαρία, που παραμένει και σήμερα το πιο δεξιό κρατίδιο 
της Γερμανίας, πῶς η Γερμανία έχει ανάγκη από ένα γνησίως λαϊκό 
κράτος, που θα αντλεί τη δύναμή του από το λαό. Τη θανατηφόρα 
αγάπη του για το λαό θα την αποδείξει αφού αναλάβει νόμιμα και µε 
εκλογές την εξουσία, τον Ιανουάριο του 1933, όταν το Εθνικοσοσιαλι- 
στικό Κόμμα των Εργαζομένων, όπως βάφτισε το πρώην Γερμανικό 
Κόμμα των Εργαζομένων, είχε συγκεντρώσει πάνω από εφτά εκατοµ- 
μύρια ψήφους και είχε γίνει κόμμα της σχετικής πλειοψηφίας. Σ᾿ αυτό 
το κόμμα ανατέθηκε από τον Χίντενμπουργκ, τον τελευταίο πρόεδρο 
της Δημοκρατίας της Βαϊμάρης (ονομάστηκε έτσι από το σύνταγμα 
που ψηφίστηκε σ᾽ αυτή την πόλη των σοφών και τῶν διανοουμένων) 
ο σχηματισμός κυβερνήσεως. Ο γηραιός και ολίγον αποβλακωμένος 
πλέον στρατηγός- ήρωας του Α΄ Παγκοσμίου Πολέμου, έκανε ό,τι µπο- 
ρούσε για να µη δώσει την εντολή σχηματισμού κυβερνήσεως στον 

Χίτλερ, αλλά τελικά την έδωσε κι έτσι ο μετ’ ολίγον Φύρερ (αρχηγός) 
σχηματίζει κυβέρνηση συνασπισμού παρέα µε ένα κάθαρμα ολκής, 
ονόματι Φον Πάπεν και τον ηγέτη της εθνικιστικής δεξιάς Χούγκεν- 
µπεργκ, που ο Χίτλερ δεν τον θεωρούσε και τόσο γνήσιο εθνικιστή, 
αφού δεν θεωρούσε εξ ορισμού εθνικιστές όλους τους Γερμανούς, όλο 
το γερμανικό λαό. Βέβαια, κανείς δε ρώτησε όλο το γερμανικό λαό αν 
πιστεύει η δεν πιστεύει στην ιστορική του μοίρα να σώσει τον κόσμο 
όλο, αλλά ο Χίτλερ, σαφώς επηρεασμένος από την ιστορία τῶν 
Εβραίων, που πρώτοι λάνσαραν το δόγμα του «περιούσιον λαού», 
του λαού δηλαδή που επέλεξε ο Θεός για να σώσει τον κόσµο, έπει- 
σε στην αρχή εφτάµισι εκατομμύρια Γερμανούς πως η Γερμανία εί- 
ναι «ούμπερ άλες» (υπεράνω όλων) και στη συνέχεια έπεισε τουλά- 
χιστον τοὺς μισούς συμπολίτες τον για το ίδιο πράγμα. ΄Οταν έχεις 
τα μαύρα σου τα χάλια, και η Γερμανία ποτέ στην ιστορία της δεν 
είχε τόσα χάλια όσα στην περίοδο 1919-|933, τότε αντί για ψωμί τρως 
εθνικό και προγονικό μεγαλείο, και έτσι αντί να γεµίσεις το στοµά- 
χι σου µε φαῖ, γεμίζεις το κεφάλι σου µε κοπανιστό αέρα και ηρε- 
μείς προσωρινά µε τούτο το αποτελεσματικό μαζικό ψυχοφάρμακο. 
Να γιατί χρειάζεται στους δημαγωγούς ο εθνικισμός, που προσφέρε- 
ται τζάμπα: τον προτείνουν στους χαχόλους αντί τροφής, ώστε να 
περισσεύουν γι’ αυτούς περισσότερα. 

Η πρώτη δουλειά του Χίτλερ μόλις αναλαμβάνει την καγκελαρία 
(την πρωθυπουργία) είναι να καταργήσει τα κόμματα και να υποδεί- 
ξει το δικό του ὡς το µόνο κατάλληλο να σώσει την παράλυτη Γερ- 
μανία και να την κάνει να βαδίσει ίσια πάνω στα πεπρωμένα της µε 
το βηματισμό της χήνας. Ολες οι προβατοειδείς κότες της Γερμανίας 
θα γίνουν χήνες και τα 5.Α (τάγματα εφόδου) που προὐπάρχουν της 
καγκελαροποιήσεως του Αρχηγού ὡς σώματα οπλισμένων πολιτών και 
εδρεύουν στον «Φαιό Οίκο» του Μονάχου θα γίνουν αργότερα 5.5 
(τάγματα θανάτου) µε µια διπλή θανατηφόρα αποστολή: να σκορπούν 
το θάνατο γύρω τους και να µη διστάζουν να σκοτωθούν για τον 
σωτήρα της Γερμανίας. Το είπαμε: Ντόιτσλαντ ούμπερ άλες! Και δε- 
δομένου ότι Φύρερ ίσον Ντόιτσλαντ, και Φύρερ πάνω απ᾿ όλους (οὐ- 
μπερ άλες). Ποτέ στην ιστορία δε σκοτώθηκαν τόσοι πολλοί, ποτέ στην 
ιστορία δε σκότωσαν τόσο πολλούς στο όνομα ενός ανθρώπου. Μέχρι 
τότε οι άνθρωποι σκοτώνονταν πρόθυμα για αφηρημένες έννοιες, ας 
πούμε για τον Θεό και την πατρίδα. Τώρα όµως σκοτώνονται για 
έναν.. ζωγράφο που εγκατέλειψε την τέχνη, για να ασχοληθεί µε τη 
χασαπική τέχνη. 

Ιδεοληπτικός µέχρι παραφροσύνης αυτός ο άνθρωπος, δεν ήταν 

Ωστόσο παράφρων. Πίστευε όντως πως η Γερμανία είναι σύμπερ άλες. 
Όπως και ο δικός µας ειλικρινέστατος Κώστας Πλεύρης, που πιστεύει 
στ᾽αλήθεια πῶς η Ελλάδα είναι κι αυτή σύμπερ άλες. Αλλά, αν υπο- 
θέσουμε πως και οι Αλβανοί και οι Σκοπιανοί και οι Τούρκοι και η 
σάρα και η µάρα πιστέψουν πως είναι σύμπερ άλες (πρώτοι το πίστε- 
ψαν οι Εβραίοι και έφαγαν το κεφάλι τους) τότε γεννάται το εύλογο 
ερώτημα ποιοι θα αποµείνουν για να είναι υποταγμένοι σε άλλους, ας 
πούμε στους Αμερικανούς. Που αυτοί δεν είπαν ποτέ πως είναι ούμπερ 
άλλες. Κάνουν πιο διακριτικά τη δουλειά τους, στο όνομα της ελευ- 
θερίας των λαών και της παγκόσμιας δημοκρατίας, του Βιετνάμ µη 
εξαιρουµένου από το δημοκρατικό τους ενδιαφέρον. Αλλο δηµοκρά- 
της-χασάπης, και άλλο χασάπης-χασάπης, σαν τον Χίτλερ! Α, όλα κι 
όλα, δημοκρατία και ελευθερία, ούμπερ άλες! Ελευθερία για τους 
ισχυρούς, δημοκρατία για τους ανίσχυρους, που τους δημιουργούν την 
ψευδαίσθηση πως είναι πολίτες ούμπερ άλλες, μόνο και μόνο γιατί 
εκλέγουν τους δυνάστες τους µια φορά στα τέσσερα χρόνια. Πάντως, 
καλύτερα να εκλέγεις έναν δικτάτορα μεταμφιεσμένο σε δηµοκράτη, 
παρά να σου κάθεται στο σβέρκο, γιατί έτσι θέλει, ένας βλαξ δικτά- 
τορας τύπου Παπαδόπουλου, Παττακού, Ιωαννίδη. Τουλάχιστον στην 
δικτατορευοµένη δημοκρατία αλλάζεις τον δικτάτορα κάθε τέσσερα 
χρόνια καὶ όχι κάθε οχτώ ή σαρανταοχτώ. Πρόκειται για τεράστιο 
πλεονέκτημα, και γι᾿ αυτό είμαι υπέρ της δήθεν δημοκρατίας, δηλα- 
δή της αστικής, της αντιπροσωπευτικής ή αναλογικής δημοκρατίας. 
Καλύτερα δήθεν δημοκρατία παρά καθόλου δημοκρατία. Πώς λέμε 
«απ᾽ το ολότελα, καλή κι η Παναγιώταινα»; Έτσι ακριβώς. 

Αυτό που µε ενοχλεί ιδιαίτερα στην περίπτωση του Χίτλερ είναι 
πως ξεκίνησε ως ζωγράφος. Ίσως και να γινόταν μεγάλος ζωγράφος, 
αν δε γινόταν μεγάλος χασάπης. Κανείς δεν µπορεί να ξέρει µε τους 
καλλιτέχνες. Οι πάσης φύσεως καλλιτέχνες και μισοκαλλιτέχνες, που 
πολιτικολογούν ηλιθίως στα κανάλια όντας παντελώς απολιτικοί, συ- 
νήθως κρύβουν µέσα τους ένα χιτλερίσκο που δεν του δόθηκε η εὐ- 
καιρία να σώσει την πατρίδα, ίσως γιατί προτίμησε να σώσει πρώτα 
τον εαυτό του, παριστάνοντας τον σπουδαίο και τον ταλαντούχο, 
πράγμα που έχει σαφή αντίκτυπο στον τραπεζικό του λογαριασμό. 
Ομοίως δυνάμει χιτλερίσκοι εἶναι και οἱ πολιτικολογούντες καφενό- 
βιοι που κάθε τόσο αναφωνούν, ευρισκόμενοι εν εκστάσει: Ρε, δώσ᾽ 
µου εμένα την εξουσία για ένα εικοσιτετράωρο και θα δεις για πότε 
τα διορθώνω όλα. Η πολιτικολογούσα ηλιθιότητα, αν την αντιµετωπί- 
σεις ὡς γλωσσικό ψυχαναλυτικό δεδομένο µε µια γλὠσσοψυχαναλυ- 
τική μέθοδο ανάλογη μ᾽ αυτήν του Ζακ Λακάν, παραπέμπει ευθέως 

στο κλασικό βιβλίο του Ντε Κουίνσυ Η δολοφονία ὡς µία εκ των κα- 
λών τεχνών και στο δοκίμιο του Ρέυμοντ Τσάντλερ Η απλή τέχνη του 
φόνου. Το µόνο που σου χρειάζεται για να περάσεις από τα κατώ- 
τερα σε ανώτερα δολοφονικά ένστικτα είναι η ιδεοληψία, δηλαδή 
µια έµµονη ιδέα που σε κατακυρίευσε τόσο, όσο χρειάζεται για να 
τα κάνεις όλα ρηµαδιό, τελών εν πλήρει συγχύσει αθώος, όπως θα 
έλεγε ο Κατσαρός. Ο Χίτλερ ήταν ένας... αθώος άνθρωπος, πον κα- 
τάντησε μακελάρης, εξαιτίας τὴς ιδεοληψίας που είχε για τη σωτή- 
ρια αποστολή του. 

Ο Μωάμεθ ήταν ο μεγαλύτερος ιδεοληπτικός που εμφανίστηκε ποτέ 
στην ανθρώπινη ιστορία. Πίστευε τόσο πολύ πως μίλησε με τον Θεό, 
που κατάφερε να γράψει κοτζάµ Κοράνι καθ᾽ υπαγόρευσιν, λέει, του 
Θεού, χωρίς ὡστόσο να λέει ψέματα στον εαυτό του. Όλοι οι ιδεολη- 
πτικοί είναι ειλικρινείς, κατά το μάλλον και ήττον. Και ο Χίτλερ ήταν 
μάλλον ειλικρινής όταν έγραφε τη Βίβλο του, το Μάιν Καμπφ (Ο Αγώ- 
νας µου) στη φυλακή, όπου κάθισε εννιά μήνες, όντας καταδικασµέ- 
νος για εσχάτη προδοσία, τότε που ξεκίνησε από το Μόναχο, την 8η 
Νοεμβρίου 1923, και πήρε δρόμο προς τα πάνω, για να αλώσει το Βε- 
ρολίνο και να σώσει από τότε την πατρίδα. Το γεγονός πως τον εµπι- 
στεύτηκαν βιομήχανοι του βιομηχανικού μεγέθους του Κρουπ αλλά 
και στρατιωτικοί του στρατιωτικού μεγέθους του μεγάλου του προστά- 
στη, του στρατηγού Λούντεντορφ, δείχνει πως ο Χίτλερ δεν ήταν τυ- 
χαίο πρόσωπο. Σίγουρα ήταν ένας χαρισματικός άνθρωπος, που πίστε- 
ψε ειλικρινά στη µεσσιανική αποστολή του και που έκανε και τους 
άλλους να πιστέψουν σ᾽ αυτήν. Η διαφορά του δικού του χαρίσματος 
απ᾿ το χάρισμα άλλων χαρισματικών ηγετών, ας πούμε του Τσώρτσιλ. 
ή του Καραμανλή ή του Παπανδρέου, στα καθ᾽ ημάς, ήταν διαφορά 
ποιότητας στις προθέσεις και στους στόχους. Ο Χίτλερ ήταν γνήσιος 
λαϊκιστής. Οπως και οι ηγέτες τῶν Ναρόντνικων στην προοχτωβρια- 
γή Ρωσία µε τη «σλάβικη ψυχή» τους, έτσι και ο Χίτλερ πίστευε στ’ 
αλήθεια στη «γερμανική ψυχή», στην ιδιαιτερότητα και την αξία της 
γερμανικής ψυχής, που διαφέρει απ᾿ τις ψυχές όλων τῶν αλλοεθνών. 
Αν είναι δυνατόν! Και όµως είναι και παραείναι. 

Πάντως, δεν πρωτοτύπησε. Χιλιάδες αλλοπαρμένοι εθνικιστές 
πράττουν ομοίως, όταν τους δοθεί η ευκαιρία. Ακόμα και οι δικοί µας 
αλλοπαρμένοι εθνικιστές πιστεύουν φανατικά στην αλήθεια και όχι 
στο συμβολισμό της ρήσης «πάλι µε χρόνια µε καιρούς, πάλι δικιά 
μας θάναι». Με βάση αυτή την καταστροφική ιδεοληψία, όταν εκστρά- 
τευσαν κατά της τουρκοκρατούμενης ελληνικής Σμύρνης, είπαν να 
παν και λίγο παραπάνω, μέχρι την Αγκυρα. Ευτυχώς να λες που στα- 

μάτησαν, ἡ μάλλον τους σταμάτησαν στο Σαγγάριο, τότε που πήγαι- 
ναν να περάσουν την έρημο χωρίς πυξίδα και χωρίς χάρτη, για να 
φτάσουν, λέει, στην Αγκυρα, στην άλλη μεριά της ερήμου! Τέτοια κα- 
ταστροφική κουταμάρα. Η μικρασιατική καταστροφή σε µας εδώ µόνο 
κατά μέγεθος διαφέρει απ᾿ την καταστροφή της Γερμανίας από τον 
ίδιο το σωτήρα της. Απλό επιμύθιο: κρατηθείτε µακριά απ᾿ τους σω- 
τήρες, γιατί προκαλούν συμφορές. Και πάψτε να ειρωνεύεστε τον Χίτ- 
λερ, όταν τρέχετε σαν πρόβατα πίσω από εγχώριους σωτήρες. Όλα τα 
πρόβατα είναι επι σφαγήν, δηλαδή κατάλληλα για σφάξιμο. Αν δεν 
σφάζονται όλα, είναι γιατί πρέπει να αναπαραχθεί το κοπάδι. Σ᾽ όλες 
τις περιπτώσεις, πάντως, ο τσομπάνος είναι που αποφασίζει για την 
τύχη του κοπαδιού. Και ο Χίτλερ ήταν ένας σπουδαίος τσομπάνος. 
Κατάφερε να μαντρώσει τουλάχιστον τη μισή Γερμανία, και να δη- 
μιουργήσει ενοχές σ᾿ αυτόν τον μεγάλο λαό που ακόµα δεν εξέλιπαν 
- και πολύ καλά έκαναν και δεν εξέλιπαν. Οταν αμαρτίες γονέων παι- 
δεύουσιν τέκνα, τότε οι γονείς σκέφτονται ὠριμότερα και για τον εαυ- 
τό τους και για τα τέκνα τους. 

Πώς κατάφερε να πείσει τους Γερμανούς ο Χίτλερ, ότι πρέπει να 
πεθάνουν όλοι προκειμένου να ζήσει η Γερμανία; Μα, µε το κλασικό 
επιχείρημα των εθνικιστών: το έθνος είναι κάτι υπέρτερον τῶν ανθρώ- 
πων που το συναποτελούν. Συνεπώς, σημασία έχει να ζήσει το έθνος 
ακόµα και στην περίπτωση που εξαφανιστούν όλοι οι ζώντες άνθρω- 
ποι που το συναποτελούν. Το έθνος δεν πεθαίνει, οι άνθρωποι πεθαί- 
νουν. Η Ελλάδα ποτέ δεν πεθαίνει, οι Έλληνες πεθαίνουν. Αλλά, πώς 
να υπάρξει Γερμανία χωρίς Γερμανούς και Ελλάδα χωρίς Έλληνες; 
Χάρη στο «πνεύμα της Φυλής»! Που έχει µεγάλη συγγένεια µε το 
΄Αγιο Πνεύμα. Ο εθνικισμός είναι μεταφυσική. 

Για να αποδείξει και έμπρακτα ο Χίτλερ την πίστη του στον πα- 
ντοδύναμο γερμανικό λαό, είχε µια συναρπαστική ιδέα: έδωσε εντο- 
λή να κατασκευαστεί το Φολγκσβάγκεν, που στα γερμανικά σηµαίνει 
«όχημα του λαού». Αυτά τα ναζιστικά λαϊκά, φτηνά αυτοκίνητα οχή- 
ματα, κυκλοφορούν ακόµα. Ο φασισμός της ασφάλτου, πάντως, δεν 
είναι πρόβλημα µιας ειδικής μάρκας αυτοκινήτου. Τα ανθρωπάκια που 
αισθάνονται αυτοκράτορες οδηγώντας το αυτοκίνητό τους, είναι φα- 
σίστες. Ο φασισμός και ο ναζισμός δεν είναι κοινωνικά συστήµατα, 
αφού κι αυτά καπιταλισμός είναι. Είναι καθημερινή νοοτροπία. Ο κα- 
θηµερινός φασισμός, όπως τον ονόμασε ο Μιχαήλ. Ρομ, είναι πιο επι- 
κίνδυνος από τον «εορταστικό» φασισμό µε τις φανταχτερές στολές 
και τις μεγαλειώδεις παρελάσεις. 

5, Τα Λαϊκά Μέτωπα και η περίπτωση της Κίνας 


Το Ι934, ένα χρόνο µετά την άνοδο του Χίτλερ στην εξουσία, 
ακούγεται για πρώτη φορά ο πολιτικός όρος «Λαϊκό Μέτωπο», που 
θα δημιουργήσει μύρια όσα θεωρητικά και πραχτικά προβλήματα 
στους κομουνιστές, αλλά και στους µαρξιστές γενικότερα. Πώς, πότε 
και κάτω από ποιες συνθήκες οι κομουνιστές είναι δυνατό να συνερ- 
γαστούν µε τους ταξικούς τους εχθρούς, τους αστούς, Ιδού µια απο- 
ρία πάρα πολύ εύλογη. 

Με τον καινοφανή όρο δηλώνεται είτε η πρόθεση για συνεργασία 
είτε η συνεργασία, προσωρινή και ευκαιριακή όπως θα αποδειχτεί 
στην πράξη, τῶν κομουνιστικών, των σοσιαλιστικών, Ίων σοσιαλδη- 
μοκρατικών και αν είναι δυνατό και άλλων ριζοσπαστικών, δηµοκρα- 
πκών και προοδευτικών κομμάτων, µε πρωτοβουλία των κομουνιστών, 
που µέχρι τότε απέρριπταν τη συνεργασία µε τα εξ ορισμού εχθρικά 
αστικά κόμματα. Είναι η συνειδητοποιήση του φασιστικού κινδύνου, 
που υποχρεώνει τους κοµουνιστές να τροποποιήσουν τη συμπεριφορά 
τους απέναντι στα δημοκρατικά αστικά κόμματα, που κι αυτά φοβού- 
νται τους φασίστες. Ονομάστηκε, λοιπόν, Μέτωπο η εν λόγω παράδο- 
ξη συμμαχία, για να τονιστεί ο µαχητικός - αντιφασιστικός χαρακτή- 
ρας της και, κατ᾽ αντιδιαστολή, για να υποτιμηθεί ο πολιτικός χαρα- 
κτήρας της: η μετωπική δεν είναι πάγια πολιτική από τη μεριά των 
κομουνιστών, είναι επείγουσα ανάγκη. 

Μια δεύτερη σημασία του όρου, συναρτημένη µε την πρώτη, θα 
προκύψει σχεδόν ταυτόχρονα µε την πρώτη και έχει σχέση µε τη δυ- 
νατότητα για µια πιο μακρόχρονη συνεργασία των προοδευτικών κοµ- 
μάτων, στην περίπτωση που αυτά θα ήθελαν να αγωνιστούν από κοι- 
νού κατά των συντηρητικών κομμάτων, από τα οποία άλλωστε έχουν 
προκύψει τα φασιστικά κινήματα σαν ακροδεξιές παραφυάδες. Όμως, 
δεν ξέρουμε πού τελειώνει η συντήρηση και πού αρχίζει η πρόοδος, 
ώστε να μπορούμε να οριοθετήσουµε τις δύο περιοχές µε κάποια ακρί- 
βεια, προκειµένου να µην κάνουμε χοντρές γκάφες όταν επεξεργαζό- 
μαστε ή όταν εφαρμόζουμε μετωπική πολιτική, που είναι µια υπόθε- 
ση εξαιρετικά λεπτή και δύσκολη. 

Ο όρος Λαϊκό Μέτωπο µπορεί να ήταν καινοφανής και σκανδαλώ- 
δης το 1934, που πρωτοεμφανίστηκε, όµως η σκέψη για µια πιθανή συ- 
νεργασία των κομουνιστικών µε τα αστικά - προοδευτικά κόμματα 
είναι παλιά. Και είναι του Λένιν. Για πρώτη φορά, οι κοµουνιστές 

κάνουν λόγο για τέτοιες «βέβηλες» συνεργασίες µε τους αστούς το 
1920. Ο Λένιν ξέρει πως τα εκτός Ρωσίας κοµουνιστικά κόμματα δεν 
θα ήταν δυνατό να παίξουν σοβαρό πολιτικό ρόλο στη Δύση µόνα 
τους. Εκτός, βέβαια, κι αν καταλάμβαναν την εξουσία, πράγµα που 
ήταν ελάχιστα πιθανό το 1920, μόλις τρία χρόνια µετά το θρίαμβο 
των Μπολσεβίκων στη Ρωσία. Μετά τη συντριβή τῶν Σπαρτακιστών 
στη Γερμανία, το 1918, και τη σταδιακή εξαφάνιση του ονείρου για 
την παγκόσμια, ή έστω την πανευρωπαϊκή προλεταριακή επανάστα- 
ση, οι επαναστατικοί τόνοι αρχίζουν να πέφτουν, αλλά πάρα πολύ 
αργά και µόνο όσον αφορά την επαναστατική σχέση του ΚΚ της 
Ρωσίας µε τα δυτικά ΚΚ. 

Είναι, λοιπόν, η ήττα των Σπαρτακιστών της Ρόζας Λούξεμπουργκ 
και του Κάρλ. Λίμπκνεχτ που υποχρεώνει τον Λένιν να κάνει την πρώ- 
τη σοβαρή υποχώρηση και να δεχτεί µια υπό όρους συνεργασία ανά- 
μεσα στα προλεταριακά και τα αστικά κόμματα της Δύσης. Όπως και 
νάναι, η ιδέα για µια πιθανή συνεργασία των προλετάριων µε τους 
αστούς προηγείται κατά δύο χρόνια από την εμφάνιση του φασισμού, 
το 1922. Λίγα χρόνια µετά το θάνατο του Λένιν, το 1924, το όνειρο για 
την πανευρωπαϊκή επανάσταση θα εγκαταλειφθεί οριστικά. Και το 
1934, που γίνεται για πρώτη φορά λόγος για Λαϊκά Μέτωπα, κανείς 
εκτός απ᾿ τον Τρότσκι δε σκέφτεται πλέον την παγκόσμια επανάστα- 
ση. Η μετωπική θεωρία του 1934 θα στηριχτεί σχεδόν εξ ολοκλήρου 
στις σκέψεις που διατυπώνει ο Λένιν το 1920, για τη δυνατότητα συ- 
νεργασίας κομουνιστών και αστών και στη θετική υπέρ αυτής τῆς 
συνεργασίας στάση του. Ας δούμε πώς προέκυψε τούτη η εξαιρετικά 
τολμηρή λενινιστική θέση. 

Ένα απ’ τα πολλά συνέδρια της κοµουνιστικής Διεθνούς γίνεται 
στην Πετρούπολη και στη Μόσχα, από τις 19 Ισυλίου μέχρι τις 7 Αν- 
γούστου 1920. Κύριο θέµα του, η εξέταση της κατάστασης που δη- 
μιουργήθηκε στην Ευρώπη µετά το τέλος του Α΄ Παγκοσμίου Πολέμου. 
Οι σύνεδροι διαπιστώνουν πως οἱ ευρωπαίοι κοµουνιστές, από μόνοι 
τους δεν θα μπορέσουν να κάνουν τίποτα σοβαρό για να αποτρέψουν 
τους ενδοκαπιταλιστικούς πολέμους αν δεν βρεθεί τρόπος συνεργασίας 
µε άλλες προοδευτικές δυνάμεις. Και επειδή οι αστικοδηµοκρατικές εκ- 
συγχρονιστικές επαναστάσεις είναι πάντα δυνατές και οργανώνονται 
πιο εύκολα από τις προλεταριακές, πρέπει να βρεθεί τρόπος, λέει ο 
Λένιν, τα κοµουνιστικά κόμματα να παίρνουν μέρος σ᾽ αυτές. Να, 
λοιπόν, ο ιδεολογικός λενινιστικός σπόρος απ᾿ τον οποίο θα προκύ- 
ψουν αργότερα τα Λαϊκά Μέτωπα. Δεδομένου ότι ο Λένιν μιλάει για 
συμμετοχή των κομουνιστών σε αστικοδηµοκρατικές επαναστάσεις 

και όχι για μονιμότερη συνεργασία µε τους αστούς, συνάγεται εύκολα 
το συμπέρασμα πως η εν λόγω συνεργασία δεν µπορεί παρά να είναι 
συγκυριακή. ΄Αρα δεν καταστρατηγεί βασικές αρχές του μαρξισμού. 

Όμως, ο Λένιν, στο ίδιο συνέδριο, λέει και κάτι άλλο, που θα φο- 
βίσει πολύ τους αστούς όταν το μάθουν. Λέει πως ο επαναστάσεις που 
έχουν αστικοδηµοκρατικό χαρακτήρα, σε µια δεύτερη φάση θα ενσώ- 
ματωθούν από μόνες τους στην παγκόσμια προλεταριακή επανάστα- 
ση, δεδομένου ότι οι σημαντικότεροι υποστηρικτές των αστών δηµο- 
κρατών θα είναι οι κοµουνιστές, πράγμα που θα δώσει στους αστούς 
να καταλάβουν πως δεν μπορούν να κάνουν τίποτα σοβαρό και σταθερό 
χωρίς τη βοήθεια και τη στήριξη των κομουνιστών, και πως αν αρνη- 
θούν τη συνεργασία µε τους κοµουνιστές θα χάσουν τις καταχτήσεις 
που πέτυχαν µε την αστικοδηµοκρατική τους επανάσταση, οπότε η συ- 
ντήρηση άλλη µια φορά θα τους καβαλήσει µε τον πιο άνετο τρόπο. 

Είναι καταφάνερο πως ο Λένιν παραείναι αισιόδοξος όσον αφορά 
τη δυναμική των δυτικών ΚΚ. Αλλωστε, τα ΚΚ της Δύσης δεν θα µε- 
τάσχουν σε αστικοδηµοκρατικές επαναστάσεις, για τον απλό λόγο πως 
µόνο φασιστικές επαναστάσεις γίνονται τώρα πλέον εκεί. Γίνονται 
όµως και συμμαχίες ανάµεσα σε αστικά κόμματα για την αντιµετώ- 
πιση του φασιστικού κινδύνου. Οι κοµουνιστές θα μπορούσαν άνετα 
να μετέχουν σε τέτοιες συμμαχίες, εφόσον είναι και θεωρητικά καλυμ- 
μένοι από τις θέσεις του Λένιν. Που, βέβαια, δεν έχουν σχέση µε το 
φασισμό, αφού δεν υπήρχε φασισμός το 1920 (θα προκύψει το 1922), 
έχουν όµως σχέση µε την άμυνα των δημοκρατικών αστικών κομμά- 
των κατά του φασισμού. Οι αστοί είναι φύσει δυσκίνητοι σε ό,τι δεν 
έχει σχέση µε τη μάσα. Και έτσι, πάρα πολύ εύκολα, η πρωτοβουλία 
για την οργάνωση της (πολιτικής) άμυνας κατά του φασισμού θα πε- 
ράσει στους κομουνιστές της Δύσης. 

Όπως και νάναι, εκτός από τους κομουνιστές υπάρχουν και οἱ σο- 
σιαλιστές, εκτός απ’ τους σοσιαλιστές υπάρχουν και οἱ σοσιαλδηµοκρά- 
τες, εκτός απ’ τους σοσιαλδηµοκράτες υπάρχουν και οι ριζοσπάστες 
αστοί. Κι αν για µάς τους κομουνιστές, όλοι αυτοί μυρίζουν και βρω- 
μούν, τότε δεν έχουµε παρά να καθίσουµε απόµερα και να τους αφή- 
σουµε να συνεχίζουν τις βρωμιές τους και να πίνουν εις υγείαν των 
κορόιδων, δηλαδή ημών των ιδίων. Ο δογµατισµός κάνει πολύ καλό 
ζευγάρι µε την αμάθεια, κάπου κάπου και µε τη βλακεία. Πρέπει, λοι- 
πόν, να συμμαχούμε µε τους αστούς όταν πρέπει. Και να µην τρομάζου- 
µε υπέρ το δέον. Το καθήκον της τροµοκράτησής τους πρέπει να το µε- 
ταθέσουµε στους καθ’ ύλην αρμόδιους, τους τρομοκράτες! Καταμερι- 
σμός έργου, που λέμε. Αυτό που προέχει, για όσους από µας δεν εἴμα- 

στε τρομοκράτες, εἶναι να μάθουμε να συνεργαζόμαστε µε τους µετριο- 
παθείς και «φωτισμένους» αστούς, όταν οι συνθήκες δεν επιτρέπουν να 
παράγουµε αποτελεσματικό έργο μόνοι µας. 

Η πρώτη ευκαιρία που δίνεται στους κοµουνιστές να πάρουν σν- 
γκεκριµένες αποφάσεις, όσον αφορά τη μετωπική πολιτική, εμφανίζε- 
ται στη συνεδρίαση της Διεθνούς το Ι926, δύο χρόνια µετά το θάνατο 
του Λένιν, τέσσερα χρόνια µετά τη γέννηση του φασισμού. Το 1926 
είναι µια πολύ μεγάλη χρονιά για το παγκόσμιο κομουνιστικό κίνη- 
μα: τότε αρχίζει την επαναστατική του δράση ο Μάο Τσε-Τούνγκ στην 
απέραντη Κίνα. Ο Στάλιν θέλει να τον βοηθήσει. ΄Αλλοτε µε συµβον- 
λές και άλλοτε µε διαταγές, μέσω της Τρίτης Διεθνούς. Και τότε ακρι- 
βώς είναι που θυμάται ο Στάλιν τα όσα έλεγε ο Λένιν έξι χρόνια νω- 
ρίτερα για τις συμμαχίες. Ο Μάο Τσε-Τούνγκ πρέπει να συμμαχήσει 
οπωσδήποτε µε τον Τσάνγκ-Κάι-Σεκ, αποφαίνεται ο Στάλιν. Και να 
προσπαθήσει να ελέγξει την κατάσταση από μέσα, τουμπάροντας τον 
Τσάνγκ-Κάι-Σεκ. Αυτό ακριβώς θα γίνει. Η ταχτική του Δούρειου Ίπ- 
που θα λειτουργήσει τέλεια στην Κίνα, αλλά ο Ίππος δεν είναι ακρι- 
βώς Δούρειος, είναι μαοϊκός. Ας πάρουμε τα πράγματα µε τη σειρά, 
για να µη μπερδευτούμε παρακολουθώντας τα όσα συναρπαστικά θα 
συμβούν στην Κίνα, από το 1926 μέχρι το 1949. 

Η κινέζικη επανάσταση για πολλά χρόνια θα είναι εθνικιστική. 
Και, βέβαια, στην αρχή της δεν έχει καμιά σχέση µε τον κομουνισμό. 
Η κινέζικη αστική επανάσταση έχει αρχίσει κατ’ ουσίαν το 189], µε 
την ίδρυση από τον Σαν Γιαν-Τσεν του εθνικιστικού κόμματος Κουο- 
μιντάνγκ. Κύριος προγραμματικός σκοπός αυτού του κόμματος είναι 
η εκδίωξη των ευρωπαίων καταχτητών. Το 1909, εννιά χρόνια µετά την 
ίδρυση του Κουομιντάνγκ, η περίφηµη εξέγερση των Μπόξερς πνίγεται 
στο αίµα από τους ευρωπαίους καταχτητές. Σα να ήταν το σύνθημα 
τούτη η σφαγή, εκατομμύρια Κινέζοι τρέχουν πατείς µε πατώ σε και 
μπαίνουν του σκοτωμού στο θρυλικό πλέον Κουομιντάνγκ. Το οποίο, 
το 191], κάνει έναν πολύ μεγάλο άθλο: καταργεί τον υπερπανάρχαιο 
θεσμό της Αυτοκρατορίας και ανακηρύσσει τη δημοκρατία στην Κίνα. 
Δεύτερος πρόεδρος, τη δεύτερη χρονιά της δημοκρατίας (1912) θα γίνει 
ένα πρόσωπο σχεδόν μυθικό: ο ιδρυτής και αρχηγός του Κουομιντάν- 
Υκ, Σαν Γιαν-Τσέν, µια πάρα πολύ µεγάλη προσωπικότητα, που λα- 
τρεύεται σαν ημίθεος από εκατομμύρια Κινέζους. 

Τον Σαν Γιαν-Τσέν θα τον διαδεχτεί το 1925, που πεθαίνει, ο Τσάν- 
γκ-Κάι-Σεκ. Πρόκειται για διπλή διαδοχή: και στο Κουομιντάνγκ, και 
στην προεδρία της Δημοκρατίας. Τώρα ισχυρός άνδρας στην απέραντη 
Κίνα είναι ο Τσάνγκ-Κάι-Σεκ, ο διάδοχος του Σαν Γιαν-Τσέν, ιδιοφυΐα 

κι αυτός όπως και ο προκάτοχός του, αλλά όπως και ο δικός του 
διάδοχος, ο Μάο Τσε-Τουνγκ. Στην απέραντη Κίνα λειτουργεί τέλεια 
ο «νόμος των μεγάλων αριθμών»: Όσο µεγαλύτερη είναι η ποσότη- 
τα, τόσο ευκολότερα αναδεικνύεται η ποιότητα. Είναι φυσικό να 
υπάρχουν πολλές ιδιοφυΐες σε έναν πληθυσμό ενός δισεκατομμυρίου 
διακοσίων εκατομμυρίων. Αυτά για να ξέρετε τι σας περιμένει και 
να ετοιµάζεστε από τώρα να υποδεχτείτε κάποτε τους Κινέζους. Ελ- 
πίζω σα φίλους. 

Ὁ Τσάνγκ-Κάι-Σεκ, αφού εδραιώσει καλά τη δημοκρατία σ᾽ ολό- 
κληρη την Κίνα, από πρόεδρος της δημοκρατίας μεταμορφώνεται στα 
γρήγορα σε δικτάτορα. Στο μεταξύ, στα πλαίσια της δημοκρατικής κα- 
τάστασης που έχει δημιουργήσει το Κουομιντάνγκ, ιδρύεται το 102] 
στη Σαγκάη το ΚΚ Κίνας. Ιδρυτικό στέλεχος είναι και ο Μάο. Σημειώ- 
στε πως, το Ι92Ι, µια σημαδιακή για την Κίνα χρονιά, η νικήτρια 
Οχτωβριανή Επανάσταση έχει ηλικία μόλις τεσσάρων ετών, πράγμα 
που θα ευνοήσει πάρα πολύ τους φρέσκους κινέζους κομουνιστές, που 
μπαίνουν µε φούρια στον αγώνα, παρακινημένοι από τις επιτυχίες των 
ρώσων συντρόφων. Το ΚΚ Κίνας, λοιπόν, πέντε χρόνια µετά την ἵδρυ- 
σή του, θα τεθεί το 10926, µε την προτροπή του Στάλιν, υπό την καθο- 
δήγηση του εθνικιστικού και αστικού κόμματος Κουομιντάνγκ! Δεν 
ήταν δυνατό να γίνει αλλιώς. Το θρυλικό, το σχεδόν μυθικό Κουομι- 
ντάνγκ, το κόμμα που πέταξε απ᾿ το θρόνο τον Αυτοκράτορα, το 1911, 
κυριαρχεί απόλυτα στην Κίνα. Οι κινέζοι κοµουνιστές, δρώντας µε 
ζήλο στα πλαίσια του Κουομιντάνγκ, δείχνουν τέτοιες οργανωτικές και 
μαχητικές ικανότητες, που ο μέγας άρχων Τσάνγκ-Κάι-Σεκ ενθουσιά- 
ζεται και τους ανοίγει διάπλατα την αγκαλιά του. Δεν υποπτεύεται 
ακόµα τι τον περιμένει. 

Όμως ξαφνικά, το 1921, ο Τσάνγκ-Κάι-Σεκ διώχνει τους κομουνι- 
στές από την Κουομιντάνγκ. Και την επόμενη χρονιά (1928) τους πετσο- 
κόβει ανελέητα στη Σαγκάη και στην Καντώνα. Τι έχει συμβεί και 
έχει αλλάξει τόσο απότομα η συμπεριφορά αυτού του τρομερού αν- 
θρώπου απέναντι στους κομουνιστές; Είχε συμβεί το συνέδριο της Διε- 
θνούς στη Μόσχα, το 1926. Ο Τσάνγκ-Κάι-Σεκ πληροφορείται πως οἱ 
ζωηροί κινέζοι κοµουνιστές, αν καὶ σχετικά λίγοι προς το παρόν σε 
σχέση µε τις κολοσσιαίες δυνάμεις του Κουομιντάνγκ, έχουν εντολή 
από τη Διεθνή και τον Στάλιν να αλώσουν απ’ τα µέσα αυτό το τε- 
ράστιο εθνικιστικό κόμμα. Και τους χτυπάει ανελέητα. Το ηλικίας µό- 
λις έξι ετών ΚΚ Κίνας, το 1928, φαίνεται να πνέει τα λοίσθια. Όμως, 
η κατάσταση που θα δημιουργηθεί σε λίγα χρόνια θα υποχρεώσει τον 
Τσάνγκ-Κάι-Σεκ να συμφιλιωθεί µε τους κομουνιστές. Τους έχει ανά- 

Ύκη. Ιδού κάτω από ποιες ιστορικές συγκυρίες τελείται αυτή η παρα- 
νοϊκή συμφιλίωση. 

Το 1931 οι Ιάπωνες εισβάλλουν στη Βόρεια Κίνα και κατακτούν τη 
Μαντζουρία, ιδρύοντας το κινεζοἸαπωνικό κράτος του Μαντζουκούο. 
Ο Μάο και οι κοµουνιστές, ερήμην του Τσάνγκ, αναλαμβάνουν πρω- 
τοβουλία για την εκδίωξη των ιαπώνων καταχτητών. Οι εθνικιστές 
αστοί του Κουομιντάνγκ, εκτός του ότι σφάζονται μεταξύ τους για τη 
νομή της εξουσίας, ὡς συνήθως, είναι και απασχολημένοι µε το να 
κυνηγούν τους κομουνιστές του Μάο. Συνεπώς, δεν ευκαιρούν να κυ- 
νηγήσουν τους ιάπωνες εισβολείς! Αυτούς θα τους κυνηγήσει ο Μάο, 
που τον κυνηγάει ο Τσάνγκ. Σκέτο κινέζικο πανηγύρι. 

Πριν συμβούν όλα αυτά τα ευτράπελα, ο Μάο, για να γλυτώσει 
από τον Τσάνγκ εγκαταλείπει τα αστικά κέντρα και καταφεύγει στα 
όρη από το Ι928, αμέσως µετά τις σφαγές στη Σαγκάη και στην Κα- 
ντώνα. Εκεί οργανώνει ένα ισχυρότατο αντάρτικο, για να αμυνθεί 
κατά του Κουομιντάνγκ. Ο εμφύλιος πόλεμος αρχίζει το 1928. Το 193], 
τη χρονιά της ιαπωνικής εισβολής, ο Μάο ανακηρύσσει την τεράστια 
επαρχία του Χουάν σε Σοβιετική Δημοκρατία. Φυσικά ερήμην του 
Τσάνγκ-Κάι-Σεκ, πον λυσσάει. Κι έτσι λυσσασμένος επιτίθεται στον 
Μάο. Και ο Μάο, που τον σπρώχνει από πίσω ο Τσάνγκ, αρχίζει την 
πορεία προς Βορράν. Πρόκειται για τη θρυλική Μακρά (ή Μεγάλη) 
Πορεία που αρχίζει το !934 και ολοκληρώνεται το Ι936. Ο κοµουνιστι- 
κός στρατός του Μάο Τσε-Τούνγκ, που κι αυτός λέγεται Κόκκινος 
όπως και ο ρωσικός, γίνεται σωστός χείμαρρος καθώς προχωράει προς 
βορράν και καθώς οργανώνει απ’ όπου περνάει τους αγρότες σε σο- 
βιέτ (αυτοδιοικούµενες επιτροπές) και σε κολχόζ (συνεταιριστικά 
αγροκτήματα). Είναι τότε, πάνω στα βουνά, που η προλεταριακή επα- 
νάσταση μετατρέπεται σε αγροτική αυτομάτως και χωρίς πολλές θεω- 
ρητικές συζητήσεις για το αν πρέπει ή δεν πρέπει να συμβεί κάτι τόσο 
άσχετο µε το γράμμα του μαρξισμού. Ωστόσο, όταν εἶσαι σκέτη κα- 
ταιγίδα, κανείς δεν θα τολμούσε να σου πει πῶς δεν είσαι καλός μαρ- 
ξιστής. Τέτοια θα λέμε την ώρα που στο αρχαιότερο και μεγαλύτερο 
κράτος της γης συμβαίνουν κοσµογονικές ανατροπές; Οι πεζοπόροι της 
θρυλικής, της σχεδόν μυθικής Μακράς Πορείας, θα καλύψουν µε τα 
πόδια 12 χιλιάδες χιλιόμετρα! Είναι ένα κατόρθωμα που όμοιό του δεν 
θα βρεις στην ανθρώπινη ιστορία. Το 1937, ένα χρόνο μετά το πέρας 
της πορείας, ο Μάο, κάνοντας µια ευφυέστατη επίδειξη εθνικισμού 
στον εθνικιστή Τσάνγκ-Κάι-Σεκ, τον καλεί να συνεργαστούν για την 
εκδίωξη τῶν ιαπώνων καταχτητών. Κι αυτός, την ανάγκην φιλοτιμίαν 
ποιούμενος, συνεργάζεται! 

Ο Β΄ Παγκόσμιος Πόλεμος τούς βρίσκει και τους δυο στο κυνήγι 
των Ιαπώνων. Όμως, αµέσως µετά τη λήξη του πολέμου, το 1945, και 
αφού εκδιωχθούν οι Ιάπῶνες από την Κίνα, ξαναρχίζει ο λυσσώδης εμ- 
φύλιος πόλεμος. Τελικά, ο Τσάνγκ-Κάι-Σεκ, που είναι µια στρατιωτι- 
κή ιδιοφυΐα, ηττάται κατά κράτος από µια άλλη ιδιοφυΐα, τον Μάο 
Τσε-Τούνγκ, και καταφεύγει στη Φορμόζα (Ταϊβάν) για να βολευτεί 
εκεί όπως όπως µε τη Δημοκρατία της Ταϊβάν, αφήνοντας τον Μάο 
ήσυχο, για να μπορέσει να ιδρύσει το 1949 ανετότατα τη Λαϊκή Δημο- 
κρατίας της Κίνας, 

Η μετωπική πολιτική όχι µόνο πέτυχε, αλλά θριάµβευσε στην Κίνα. 
Όμως, θριάµβευσε κάτω από πάρα πολύ ιδιόµορφες συνθήκες και µε 
πάρα πολλά και δαιδαλώδη ζικ-ζακ: το ΚΚΚ, που ξεπετιέται μέσα από 
τις δημοκρατικές συνθήκες που δημούργησε το Κουομιντάνγκ, στην 
αρχή συνεργάζεται μαζί του, µετά πολεμάει λυσσωδώς µαζί του σ᾽ 
έναν πολύ μεγάλης διάρκειας εμφύλιο πόλεμο, στη συνέχεια συμφι- 
λιώνεται ξανά μαζί του, µετά ξαναπολεμάει λυσσωδώς μαζί του, κι 
όλα αυτά για να προκύψουν στο τέλος δυο κινέζικα κράτη το 1949: η 
Λαϊκή Δημοκρατία της Κίνας, υπό τον Μάο Τσε-Τούνγκ, και η Δημο- 
κρατία της Ταϊβάν, υπό τον Τσάνγκ-Κάι-Σεκ, που το φυσάει και δεν 
κρυώνει που υποχρεώθηκε να στριµωχτεί σ᾽ ένα νησί. Η διακεκοµµέ- 
νη και περιοδική συνεργασία τών κομουνιστών µε τους εθνικιστές, 
αυτό το εντελώς τρελό Μέτωπο που διαφοροποιείται συνέχεια, ήταν 
κάτι που επιβλήθηκε από τη φορά τῶν πραγμάτων. Η αρχή έγινε το 
1926, τη χρονιά που ο Στάλιν δίνει την εντολή στους κινέζους κοµον- 
νιστές να µπουν στο Κουμιντάνγκ και να το αλώσουν από µέσα! 
Όμως, δεν θα το αλώσουν από µέσα αλλά απέξω. 

Αυτό που έχει ιδιαίτερη σηµασία στην περίπτωση του κινέζικου 
Μετώπου, είναι η ευφυέστατη μετατόπιση από τον Μάο της µετωπικής 
πολιτικής προς τη µεριά της λαϊκής βάσης: το αποφασιστικό για την 
εξέλιξη των πραγμάτων στην Κίνα Μέτωπο, το δημιούργησε ο ίδιος ο 
λαός. Εκατομμύρια Κινέζοι θα σπεύσουν να βοηθήσουν τον «Μεγάλο 
Τιμονιέρη», αδιαφορώντας για την ιδεολογία του. Αλλωστε, η Κίνα 
ήταν και παραμένει µια κομφουκιανή Αυτοκρατορία, που ήταν πολύ 
χαλαρά συνδεδεμένη µε τον μαρξισμό ακόµα και κατά την εποχή του 
Μάο. Και µη βιαστείτε να πείτε πως η Κίνα είναι σήµερα µια καπιτα- 
λιστική χώρα, γιατί η Κίνα είναι αυτή που ήταν πάντα: Η ΚΙΝΑ. Δη- 
λαδή, το κάτι άλλο. 

6. Το γαλλικό Λαϊκό Μέτωπο 


Ο Ζαν Ζωρές καταγόταν από αγροτική οικογένεια του γαλλικού 
Νότου. ταν καθηγητής της φιλοσοφίας. Και έγινε πολιτικός σχεδόν 
χωρίς να το καταλάβει. Η συναρπαστική ρητορική του δεινότητα τον 
είχε κάνει περιζήτητο σ᾽ όλες τις πολιτικές ομάδες. Αυτός ο «σοφός 
αγρότης» θα ιδρύσει το 190] το Γαλλικό Σοσιαλιστικό Κόμμα. ΄Οχι 
αυτό που υπάρχει ακόµα, αλλά το προγονικό του. Που είναι επίσης 
και προγονικό του Γαλλικού Κομουνιστικού Κόμματος, που θα προέλ- 
θει από διάσπαση του Σοσιαλιστικού το 1920, έξι χρόνια μετά τη δο- 
λοφονία του Ζωρές το 1014, τις παραμονές τῆς έκρηξης του Α΄ Παγκο- 
σµίου Πολέμου, από έναν ανισόρροπο εθνικιστή. Ο Ζωρές είναι φανα- 
τικά ειρηνιστής και αρνείται να συνηγορήσει υπέρ του πολέμου. Είναι 
επίσης μαχητικά ουμανιστής. 

Αντίθετα από τον Μαρξ, που ο Ζωρές τον κρίνει αυστηρά, αλλά δεν 
τον απορρίπτει εντελώς, πιστεύει πως δεν είναι το προλεταριάτο που 
θα σώσει τον κόσμο, αλλά η γενική, η μαζική, η απόλυτα ελεύθερη 
και µη ελεγχόμενη από την εκκλησία παιδεία. Το άτομο, διακηρύσσει 
ο Ζωρές, επαναλαμβάνοντας παραλλαγμένα τον Πρωταγόρα, είναι το 
μέτρο των πάντων: και της πατρίδας και της οικογένειας και της ιδιο- 
κτησίας. Κανείς δεν έχει το δικαίωμα να βάλει πάνω από το άτομο την 
πατρίδα, την οικογένεια και την ιδιοκτησία, θεσμούς που έφκιαξε ο 
άνθρωπος όχι για να τους υπηρετεί αλλά για να τον υπηρετούν. Αν η 
πατρίδα αγαπήσει το άτομο, και το άτομο θα αγαπήσει την πατρίδα, 
λέει ο Ζωρές. Απόψεις ανάλογες µε τις παραπάνω, θα του στοιχίσουν 
τη ζωή. Ένας από τους πιο φωτισμένους εκπροσώπους του ὑστερου 
γαλλικού Διαφωτισμού θα κατηγορηθεί σαν «εχθρός της πατρίδας», 
κυρίως µετά τη δραστήρια ανάµειξή του στην υπόθεση Ντρέυφους. Ο 
Ζωρές θα σώσει κυριολεκτικά απ᾿ του χάρου τα δόντια αυτόν τον 
εβραϊκής καταγωγής επιτελικό αξιωματικό, που κατηγορείται ψευδέ- 
στατα σαν πράκτορας των Γερμανών. Στην πραγματικότητα, η σκηνυ- 
θετηµένη δίκη αποσκοπεί στην τόνωση του αντισημιτισμού σε µια 
χώρα από παράδοση ανεκτική στις μειονότητες. 

Είναι τότε, στη διάρκεια αυτής της δίκης, που θα προκύψει ο όρος 
«διανοούμενοι», που στην αρχή ήταν μομφή: Έτσι, διανοούμενο, χα- 
ρακτηρίζουν οι εχθροί του τον Ζωρές, θέλοντας να δείξουν πως δεν 
του πέφτει λόγος για µια υπόθεση κατασκοπείας που αφορά µόνο τους 
στρατιωτικούς. Ο Ζωρές λέει πως ένας πνευματικός άνθρωπος πρέπει 

να ενδιαφέρεται για τα πάντα και να µην αυτοπεριορίζεται στην εἰ- 
δικότητά του. Αυτή η εξαιρετικά ριζοσπαστική για το τέλος του περα- 
σμένου αιώνα άποψη, θα οδηγήσει τον Σαρτρ πολύ αργότερα στη δια- 
τύπωση ενός παράδοξου μεν, αλλά πολύ πετυχημένου ορισμού του 
διανοούμενου. Διανοούμενος, λέει ο Σαρτρ, είναι αυτός που φυτρώνει 
εκεί που δεν τον σπέρνουν! Και μπερδεύει τα χαρτιά των ειδικών, όπως 
ακριβώς ο Ζωρές που είχε μπερδέψει πολύ τα χαρτιά των στρατιωτι- 
κών στη διάρκεια της δίκης του Ντρέυφους. 

Ο Ζωρές είναι το τέλειο πρότυπο του διανοούμενον, µε την έννοια 
που δίνει στη λέξη ο Σαρτρ: φιλόσοφος, εκπαιδευτικός, πολιτικός, ερα- 
σιτέχνης οικονομολόγος, ερασιτέχνης κοινωνιολόγος, ψυχολόγος, κλπ, 
κλπ. Δεν είναι τυχαίο που ο Ζωρές παραμένει πάντα ένα πρότυπο 
«γαλλικότητας» για όλους τους Γάλλους, πλην των ακροδεξιών. Στη 
Γαλλία, ο Ζαν Ζωρές είναι ένα πρόσωπο σχεδόν μυθικό. Και δεν εἷ- 
ναι καθόλου συμπτωματικό που, στην εφημερίδα που θα ιδρύσει το 
1904, θα δώσει το όνομα Ουμανιτέ (Ανθρωπότητα). Όταν το 1920, µε 
τη διάσπαση του ενιαίου µέχρι τότε Σοσιαλιστικού Κόμματος, η εφη- 
μερίδα περνάει στους κοµουνιστές, αυτοί θα διατηρήσουν στον τίτλο 
το όνομά του: Ἱδρυτής, Ζαν Ζωρές. 

Σχεδόν όλα τα κοµουνιστικά κόμματα θα προκύψουν από διάσπα- 
ση των σοσιαλιστικών, σε µια εποχή που ο όρος «κοινοκτηµοσυνι- 
σμός» (αυτό σηµαίνει κομουνισµός) αρχίζει να διαφοροποιείται από 
τον προγενέστερο όρο «κοινωνισμός» (αυτό σηµαίνει σοσιαλισμός). Οι 
σοσιαλιστές, αντίθετα από τους κομουνιστές, δεν έχουν εγγεγραμμέ- 
νη στο πρόγραμμά τους, σα μακρινό έστω στόχο προς επίτευξη, την 
κοινοκτημοσύνη, που συγκεκριµενοποιεί το νόημά της µε το σύνθημα 
«στον καθένα κατά τις ανάγκες του». Πιστεύουν πως το παρεµβατι- 
κό κράτος και το κράτος προνοίας αρκούν για την επίτευξη της κοι- 
νωνικής δικαιοσύνης, που είναι ο βασικός τους στόχος και που συ- 
γκεκριµενοποιείται µε το σύνθημα «στον καθένα κατά την εργασία 
του». Είναι ένα σύνθημα ολοφάνερα πιο ρεαλιστικό απ’ το άλλο. ΄Αλ- 
λωστε, κομουνιστικό καθεστώς δεν εμφανίστηκε πουθενά στον κόσμο 
μέχρι σήμερα. Τα πάλαι ποτέ κοµουνιστικά κράτη ονομάζονταν έτσι, 
γιατί υποτίθεται πως δεν απαρνήθηκαν, όπως οι σοσιαλιστές, το µεγά- 
λο ιδανικό της κοινοκτημοσύνης. Υποτίθεται πως δούλευαν γι’ αυτήν 
µέσα από το σοσιαλισμό, το πρώτο στάδιο στην πορεία προς τον κο- 
μουνισμό, Τα πρώην κομουνιστικά κράτη, αν δεν ήταν γραφειοκρατι- 
κά, θα μπορούσαν να είναι γνησίως σοσιαλιστικά. Να αμείβουν δη- 
λαδή τον καθένα κατά την εργασία του (συνεπώς και κατά τις ικα- 
νότητές του) και όχι κατά τη θέση του μέσα στην κομματική ἱεραρ- 

χία. Σημειώστε πως ο καπιταλισμός δεν αμείβει τον καθένα κατά την 
εργασία του και τις ικανότητές του, αλλά κατά πώς θέλει το αφεντι- 
κό, και τα συνδικάτα. Τόσο το καλύτερο για το αφεντικό αν καταφέ- 
ρει να σε βάλει να δουλεύεις τζάμπα για λογαριασμό του. Επειδή, 
όμως, το εντελώς τζάμπα είναι λίγο δύσκολο, το αφεντικό κάνει ό,τι 
μπορεί για να σου δίνει όσο γίνεται λιγότερα. 

Την εποχή του Ζωρές όλα αυτά είναι ακόµα αδιευκρίνιστα. Μην 
ξεχνάμε, άλλωστε, πως θα πεθάνει τρία χρόνια πριν από την εμφάνι- 
ση τοῦ πρώτου προλεταριακού κράτους στον κόσμο. Αυτό σημαίνει 
πως ο Ζωρές δεν ήξερε τίποτα από Λένιν. Ἠξερε όµως από Μαρξ που, 
όπως είπαμε, δεν τον απέρριπτε εξ ολοκλήρου. Τον απέρριπτε ὡς το 
βαθµό που ο Μαρξ δίνει έµφαση στις τάξεις και όχι στα άτοµα. Πα- 
ρόλο πον και ο Μαρξ στοχεύει κι αυτός την πλήρη απελευθέρωση του 
ανθρώπου, άρα ανήκει κι αυτός στη µεγάλη παράδοση του ευρωπαῖ- 
κού ουμανισμού, όπως ονομάστηκε ο εντοπισμός του ενδιαφέροντος 
στα προβλήματα του ανθρώπου, νοούμενου σαν συγκεκριμένου προ- 
σώπου, εντούτοις, ο Μαρξ μεταθέτει στο μέλλον την επίτευξη αυτού 
του μεγάλου σκοπού, που θα επιτευχθεί μόνο όταν θα έχουν εκπλη- 
ρωθεί όλοι οι όροι για την επίτευξη της κοινής ευημερίας. Το σύνθη- 
μα «εδώ και τώρα» (και όπως όπως) είναι σοσιαλιστικό. Το σύνθημα 
«για τα παιδιά µας και τους απογόνους µας» είναι κομουνιστικό, ή 
μάλλον θα μπορούσε να είναι, αν δεν κατέληγε γραφειοκρατικό και 
αν δεν εσήµαινε: για τα ζωντανά παιδιά των ζωντανών γραφειοκρα- 
τών - και µετά απ’ αυτά, ο κατακλυσμός. Και να που ήρθε ο κατα- 
κλυσμός. Και τώρα εμείς οι µαρξιστές τρέχουμε και δε σώνουμε για 
να πείσουµε τους σοσιαλιστές πως και µεις σοσιαλιστές είμαστε, μόνο 
που δεν κολλάμε σα βδέλλες στο σύνθημα «εδώ και τώρα», μόνο και 
μόνο για να φάμε, χωρίς αυτό να σηµαίνει πως το απορρίπτουµε κιό- 
λας. Είναι φανερό πῶς αν δεν υπάρχει τώρα φαγώσιμο και συνεπώς 
βιώσιμο, δεν θα υπάρξει ανθρώπινο αύριο. 

Ο Λεόν Μπλουμ (1812-1950) είναι ο ιδεολογικός διάδοχος του Ζαν 
Ζωρές, και η δεύτερη µετά απ’ αυτόν µεγάλη προσωπικότητα τον γαλ- 
λικού σοσιαλισμού. Διαπρεπής νομικός και άνθρωπος βαθύτατα φιλο- 
σοφημένος ο Μπλουμ, είναι κι αυτός διανοούμενος, πάντα µε την έν- 
γοια που δίνει στη λέξη ο Σαρτρ: κι αυτός φυτρώνει συνέχεια εκεί που 
δεν τον σπέρνουν και αρνείται να κλειστεί στο γραφείο του, για να 
μελετήσει εξαντλητικά ένα και µόνο θέµα, ώστε να γίνει ειδικός και 
στη συνέχεια γάιδαρος εξειδικευµένος, που µια ζωή κουβαλάει στη 
ράχη του το ίδιο φορτίο, περίπου σαν έλληνας καθηγητής πανεπιστη- 
μίου, κι ακόµα καλύτερα σαν έλληνας Ακαδημαϊκός. Που αυτός κι αν 

είναι γομάρι. Λακές των εκάστοτε κρατούντων και πλήρως υποταγ- 
μένος σ᾿ ένα σύστημα που τον ταῖζει καλά µε αντάλλαγμα να µη 
φυτρώνει εκεί που δεν τον σπέρνουν. Είναι πνευματικός άνθρωπος 
αυτός! Αυτός δεν ασχολείται µε την πολιτική και δεν ξέρει τίποτα 
για το φόνο! 

Ο Λεόν Μπλουμ φύτρωσε σε χωράφια εντελώς άσχετα µε την αρ- 
χοντική καταγωγή του και τον τεράστιο πλούτο του. ΄Όντας γόνος 
ζάπλουτης εβραϊκής οικογένειας από την Αλσατία, είχε όλη την άνε- 
ση να κάνει τέλειες νομικές, φιλοσοφικές κλπ σπουδές και να γίνει 
στα νιάτα του ένας διάσημος κριτικός του θεάτρου και του βιβλίου. 
Δυσκολίες σαν Εβραίος θα συναντήσει µόνο όταν γίνει διαπρεπής 
πολιτικός, όταν αναδειχτεί σε ηγέτη τῶν σοσιαλιστών, και κυρίως 
όταν γίνει ο αρχηγός του περίφημου Λαϊκού Μετώπου το 1036, 

Πριν δούμε τι ήταν και πώς προέκυψε το Λαϊκό Μέτωπο στη Γαλ- 
λία, εἰναι σκόπιμο να πούμε, προτρέχοντας, τι πέτυχε το Μέτωπο µέσα 
σε δύο μόνο χρόνια. Το Μέτωπο, λοιπόν, πέτυχε: 1) Να επιβάλει την 
εβδομάδα των 40 εργασίμων ὠρών, 2) Να επιβάλει την ετήσια άδεια 
μετ᾽ αποδοχών, 3) Να επιβάλει τις συλλογικές συμβάσεις, 4) Να εθνι- 
κοποιήσει την πολεμική βιομηχανία της Γαλλίας, 5) Να εθνικοποιήσει 
την Τράπεζα της Γαλλίας, και 6) Να οργανώσει την άμυνα της χώρας. 
Το 1936, που δημιουργείται το Μέτωπο, η διαφαινόμενη από το 1933, 
χρονιά της ανόδου του Χίτλερ στην εξουσία, πιθανότητα επίθεσης της 
Γερμανίας κατά της Γαλλίας, αρχίζει να γίνεται βεβαιότητα. 

Αυτός ακριβώς ο κίνδυνος είναι που θα υποχρεώσει τους κοµου- 
νιστές και τους σοσιαλιστές να συνεργαστούν και να κάνουν μαζί 
κυβέρνηση. Όμως, τα δεξιά κόμματα θα ρίξουν τελικά τη μετωπική 
κυβέρνηση υπό τον Λεόν Μπλουμ µε το σύνθημα: «καλύτερα ο Χίτλερ, 
παρά ο Μπλουμ». Βλέπεις, ο Μπλουμ εκτός από σοσιαλιστής, είναι 
και Εβραίος. Και εκτός από Εβραίος, είναι και αποστάτης τῆς τάξης 
του. Έτσι λέμε τους αστούς που εγκαταλείπουν την τάξη τους και 
δουλεύουν για την προκοπή µιας άλλης τάξης, εχθρικής προς τη δική 
τους. Για µένα προσωπικά, οι πιο αξιοσέβαστοι αριστεροί είναι αυτοί 
ακριβώς οι αποστάτες της τάξης τους. Γιατί αυτοί έχουν να χάσουν 
κάτι περισσότερο απ᾽ τις αλυσίδες τους, ενώ οι προλετάριοι έχουν να 
χάσουν μόνο τις αλυσίδες τους, όπως λεν οι Μαρξ και Ένγκελς στο 
Κομουνιστικό μανιφέστο. (Σηµειώνω µε την ευκαιρία πως αποστάτης 
της τάξης του ήταν και ο δάσκαλός µου Μιχάλης Ράπτης, ἡ Μισέλ. 
Πάμπλο, στον οποίο χρωστώ πάρα πολλά). Αν είσαι αριστερός µόνο 
όταν πεινάς, τότε παύεις να είσαι αριστερός όταν χορτάσεις. Ο σοσια- 
λισµός του στομαχιού είναι εύκολος. Ο σοσιαλισμός του ήθους είναι 

δύσκολος. Κοιτάξτε γύρω σας, ο κόσμος είναι γεμάτος από πρώην αρι- 
στερούς, που µε χίλια προσχήματα, τάχα ιδεολογικά, εγκατέλειψαν 
την Αριστερά μόλις λάδωσε λιγάκι το στομάχι τους. 

Κάποιοι απ’ αυτούς που θα ρίξουν τη μετωπική κυβέρνηση του 
Λεόν Μπλουμ, θα είναι οι κατοπινοί συνεργάτες τῶν Γερμανών στη 
φασιστική κυβέρνηση του Βισύ (της νότιας Γαλλίας). Το 1940 οι φα- 
σίστες του Βισύ θα συλλάβουν και θα δικάσουν αυτόν τον σπουδαίο 
πολιτικό και άνθρωπο σαν υπεύθυνο για την ήττα! Όμως, κάπου κα- 
ταλαβαίνουν την αχρειότητά τους και τρενάρουν τη διαδικασία επ’ 
αόριστον. Θα ήταν δύσκολο να εκδώσουν λογικοφανή καταδικαστι- 
κή απόφαση οι υπεύθυνοι της ήττας γάλλοι φασίστες, που δεν είναι 
και λίγοι, κατά του «υπευθύνου» της ήττας, Λεόν Μπλουμ. Που θα 
μείνει άλλα τέσσερα χρόνια στη φυλακή, από το 194] που διακόπτε- 
ται έτσι, στα καλά καθούμενα, η παρανοϊκή δίκη, μέχρι το 1945, που 
θα τον ελευθερώσουν οι αμερικανοί στρατιώτες. Μ᾽ άλλα λόγια, θα 
πληρώσει πολύ ακριβά την ταξική του αποστασία, αυτός ο πλούσιος 
άνθρωπος, ο Εβραίος, ο σοσιαλιστής, που κατάφερε να γίνει αποδεκτός 
από τους κοµουνιστές σαν κοινός ηγέτης της συμμαχίας σοσιαλιστών 
και κομουνιστών. 

Οι αριστεροί, απανταχού της οικουµένης, ακόµα ασχολούνται µε 
το γαλλικό Λαϊκό Μέτωπο, προσπαθώντας να αξιοποιήσουν θεωρητι- 
κά µια πολύτιμη πείρα, χρήσιμη όπως πιστεύουν στην αντιμετώπιση 
της παραδοσιακής ενδοαριστερής φαγωμάρας και της κλασικής ανι- 
κανότητας τῶν αριστερών κομμάτων να συνεννοηθούν και να συνερ- 
γαστούν. Ἠταν τόσο σημαντικός ο ρόλος και τόσο διάχυτη σε όλα η 
επίδραση του γαλλικού Λαϊκού Μετώπου στη Γαλλία, τα τρία πριν απ᾿ 
τον πόλεμο χρόνια, που οἱ μεταρρυθμίσεις που τότε έγιναν επηρεάζουν 
ακόµα την πολιτική ζωή αυτής της χώρας. Στον πολιτικό λόγο της ση- 
µερινής Γαλλίας, τόσο οι θετικές όσο και οι αρνητικές αναφορές στο 
Μέτωπο είναι αδιάκοπες. 

Κανείς δεν µπορεί να µας βεβαιώσει πειστικά αν η πρωτοβουλία 
για την ίδρυση του Μετώπου ήταν τῶν κομουνιστών ή των σοσιαλι- 
στών. Πράγμα, ὡστόσο, αδιάφορο καθεαυτό, αφού το γαλλικό Λαϊκό 
Μέτωπο θα προκύψει έτσι απλά, φυσιολογικά θα λέγαμε, χωρίς πιέ- 
σεις, χωρίς καταναγκασμούς και πειθαναγκασμούς. Ο κοινός κομμα- 
τικός πρόγονος Ζαν Ζωρές, εἶναι ακόµα ολοζώντανος το 1936, και στο 
σοσιαλιστικό και στο κομουνιστικό κόμμα. Κι αυτό έχει σα συνέπεια, 
η βάση των δύο κομμάτων και κυρίως οι διανοούμενοι να συσπειρώ- 
θούν αυτόματα, ακόµα απ’ το 1933, τη χρονιά που ο Χίτλερ καταλαμ- 
βάνει την εξουσία στη Γερμανία, και όλοι στη Γαλλία ξέρουν τι τους 


40 


περιμένει µε τον υπ’ αριθµό ένα παραδοσιακό εχθρό τους, τη Γερμα- 
νία, τώρα που η πάνω απ᾿ όλα Γερμανία («Ντόιτσλαντ ούμπερ άλες») 
αποκλείεται να µην επιχειρήσει να τοποθετηθεί πάνω και από τη Γαλ- 
λία. (Σημειώστε πως η σηµερινή Ενωμένη Ευρώπη προέκυψε µε πρω- 
τοβουλία των Γάλλων. Και στην αρχή, τουλάχιστον, αποσκοπούσε κυ- 
ρίως σε µια ντε φάκτο διαρκή ειρήνη ανάµεσα στα δυο πιο μεγάλα 
κράτη της Ευρώπης, που κάθε σύγκρουσή τους παρέσυρε και τις άλ- 
λες χώρες της Ευρώπης. Όλους εμάς τους Ευρωπαίους µάς συμφέρει 
να µην τσακώνονται οι Γάλλοι µε τους Γερμανούς, όπως γινόταν για 
αιώνες. Δύσκολα µπορεί να μετρήσει κανείς τους πολέμους που έγι- 
ναν ανάμεσα στα δυο κράτη σ᾽ ολόκληρη την ιστορία τους. Οσο για 
τα άλλα κράτη της σημερινής Ενωμένης Ευρώπης, αυτά παραμένουν, 
όπως πάντα, δορυφορικά, είτε της Γαλλίας είτε της Γερμανίας. Η Ελ- 
λάδα όµως πρωτοτυπεί και απ’ αυτού: εἶναι κράτος δορυφορικό της 
Αμερικής). 

Η ιδέα του Μετώπου, που εμφανίζεται σα θεωρητική δυνατότητα 
το 033, θα αρχίσει να παίρνει συγκεκριμένη μορφή το !934, που αρ- 
χίζουν οι συνεννοήσεις ανάμεσα στα κόμματα. Δυο χρόνια κουβέντα 
δεν είναι πολλά για αριστερά κόμματα, που λατρεύουν τις συνεδριά- 
σεις! Αυτόν τον καιρό, οι γάλλοι κομουνιστές, υπό την ηγεσία του 
Μωρίς Τορέζ, ενός πρώην ανθρακωρύχου, οικοδόµου και ναυτεργάτη, 
που έγινε Γεν. Γραμματέας του κόμματος το !930, σε ηλικία 30 ετών, 
δεν είναι και τόσο δογματικοί και δείχνουν εμπιστοσύνη στον σοσια- 
λιστή Λεόν Μπλουμ. Ο αριστερός λαϊκισμός πού προς στιγμήν πάει να 
σκάσει μύτη στο ΚΚΓ θα εξαφανιστεί σύντομα. Δηλαδή μέσα σε δύο 
χρόνια. Δεν είναι πολλά τα δύο χρόνια (1934-1936) που χρειάζεται ο 
Τορέζ, για να πείσει τους συντρόφους του πως δεν είναι, δα, και θα- 
νάσιµο αμάρτημα να συνεργάζονται οι κοµουνιστές µε τους «αστούς» 
σοσιαλιστές, κυρίως όταν επικεφαλής τους είναι ένας άνθρωπος με- 
γάλων ικανοτήτων και βεβαιωµένου ήθους, ο Λεόν Μπλουμ, και κυ- 
ριότατα όταν ο Χίτλερ δεν έχει τίποτα άλλο στο νου αυτόν τον καιρό 
από την καταστροφή της Γαλλίας, σε µια εποχή μάλιστα που οι ΄Αγ- 
γλοι συνεργάζονταν μαζί του. Κι έτσι, το Μέτωπο προκύπτει επισήμως 
και µε τον πιο πανηγυρικό τρόπο, το 1936. 

Όμως, το πρωτοπόρο ΚΚ Γαλλίας εφαρμόζει κατ’ ουσίαν µετωπι- 
κή πολιτική από 1934, ένα χρόνο πριν η μετωπική πολιτική γίνει και 
επίσημη πολιτική της Γ΄ Διεθνούς το 1935. Την εφαρμόζει ξεκινώντας 
από σίγουρη ιδεολογική αφετηρία: εννιά χρόνια νωρίτερα, το 1026, η 
Διεθνής είχε αποφανθεί υπέρ της άσκησης μετωπικής πολιτικής από το 
ΚΚ Κίνας, Εκτός αυτού, υπάρχουν και τα κείµενα του Λένιν, γραμμέ- 

να το 1920, που μελετούν το δύσκολο θέµα της συνεργασίας των 
δυτικών κομουνιστικών κομμάτων µε άλλα προοδευτικά κόμματα. 
πως και νάναι, το Μέτωπο που εμφανίζεται επισήµως το 1936, θα 
ζήσει μόνο δύο χρόνια. Θα πέσει ηρωικά εντός της Βουλής, στις 10 
Απριλίου Ι938. Αιωνία του η μνήμη. Ηταν εντελώς μοναδικό αυτό 
το Μέτωπο, που θα ανοίξει δρόμους για νέους τρόπους αντιµετώ- 
πισης τῶν κοινωνικών προβλημάτων από τη συμμαχία κομουνιστών 
και σοσιαλιστών. 

Η δημοκρατική Δεξιά που θα ρίξει τελικά την κυβέρνηση του Με- 
τώπου, ενεργώντας µε τον πιο δόλιο τρόπο, δεν θα περάσει καθόλου 
καλά όταν, το 1940, οι Γερμανοί καβαλήσουν µε την πιό µεγάλη άνε- 
ση εκείνη τη γελοία αμυντική Γραμμή Μαζινό και εγκαταστήσουν στη 
μισή Γαλλία, τη Νότια, µια δική τους «γαλλική» κυβέρνηση, τη λεγό- 
µενη «κυβέρνηση του Βισύ», υπό τον στρατάρχη Ανρί-Φιλίπ Πεταίν, 
τον ήρωα της μάχης του Αρτουά (1915) και του Βερντέν (1916) αλλά κι 
αυτόν που παρέδωσε άνευ όρων τα γαλλικά στρατεύματα στους Γερ- 
μανούς το 1940. Ο πρώην ήρωας και νυν προδότης, δεν είναι ακροδε- 
ξιός, είναι υπερδεξιός. Και λυσσασμένος εχθρός τῶν κομουνιστών. Ο 
Πεταίν, αµέσως µετά τη λήξη του πολέμου, θα πληρώσει πολύ ακρι- 
βά την προδοσία του µε µια καταδίκη σε θάνατο. Βέβαια, η ποινή θα 
μετατραπεί σε ισόβια λόγω προτέρου εντίµου και ηρωικού βίου, αλλά 
ο μεγάλος ήρωας του Α΄ Παγκοσμίου Πολέμου θα πεθάνει ντροπιασµέ- 
νος και δυστυχής το 1951. Οι γκωλικοί, που είναι, βέβαια, δεξιοί, τον 
κρατούν σε απόσταση. Η δημοκρατική Δεξιά θα φερθεί πολύ σκληρά 
στον Πεταίν. Είναι σα να θέλει να εξιλεωθεί για την ανοησία της να 
συνεργαστεί στο Κοινοβούλιο µε την Ακροδεξιά, τους φασίστες, προ- 
κειμένου να ρίξουν από κοινού το Μέτωπο. 

Η κατάχτηση της Γαλλίας από τους Γερμανούς ήταν ένας απλός 
περίπατος. Πράγμα που θα κάνει θηρίο τον εθνικιστή στρατηγό Σαρλ. 
Ντε Γκωλ, που δεν προλαβαίνει καλά καλά να πάρει το βαθµό του 
στρατηγού µε την κήρυξη του πολέμου το !939 και να δοξαστεί στο 
μέτωπο, και την κοπανάει για την Αγγλία, αµέσως µετά τη συνθηκο- 
λόγηση. Αυτός ο αριστοκράτης, αυτός ο παραδοσιακός στρατιωτικός 
µε τους πύργους του και τα καλά του, µε χίλια ζόρια είχε καταφέ- 
ρει, πριν από τον πόλεμο, να πείσει το επιτελείο να μετατρέψει το 
στρατό από ποδοκίνητο σε μηχανοκίνητο και να στηρίξει την πολε- 
μική τακτική στα άρματα μάχης. Ο Ντε Γκωλ, ένας αξιωματικός του 
ιππικού και ένας από τους βασικούς εισηγητές της μετατροπής του 
ιππικού σε σώμα αρμάτων μάχης, βλέπει το 1940 τα ἁρματά του να 
τσαλαπατιούνται µε τὴν πιο µεγάλη άνεση από τα γερμανικά άρµα- 


42 


τα. Αυτός ο άκρως συντηρητικός αλλά καθόλου δογµατικός πολιτι- 
κός-στρατιωτικός, θα σώσει τελικά, όπως λέγεται, την τιμή της Γαλ- 
λίας δυο φορές. Την πρώτη το 1940, όταν θα οργανώσει την κατά 
των Γερμανών αντίσταση απ᾿ το Λονδίνο, συνεργαζόμενος αρκού- 
ντως αρμονικά µε τοὺς κοµουνιστές και τους σοσιαλιστές, τους 
Μακί (τους αντάρτες), πού ήταν ένα από τα πιο ισχυρά, ένοπλα 
αντιστασιακά κινήματα της Ευρώπης. Και θα την ξανασώσει το 
1958, που τσακίζει τους στασιαστές γάλλους στρατηγούς της Αλγε- 
ρίας και προκρίνει την ανεξαρτησία αυτής της χώρας. Έκτοτε, ο 
«γκωλισμός» θα γίνει θεσμός στη Γαλλία. Αλλά και κόμμα. Εξό- 
χως συντηρητικό και διανοουμενίστικα εθνικιστικό, αλλά πάντως 
αξιοπρεπές, σοβαρό και καθόλου λαϊκίστικο. Οι γκωλιστές δεν θα 
συνεργαστούν ποτέ µε ακροδεξιούς. 

Το δυσκολότερο πρόβλημα που θα αντιμετωπίσει το Μέτωπο, θα 
είναι πολιτικό και όχι οικονομικό. Όταν ο Λεόν Μπλουμ, ο ηγέτης του 
Μετώπου, κληθεί να στηρίξει το ανάλογο Μέτωπο της εμφυλιοπολεμι- 
κής Ισπανίας, θα δηλώσει αρχικά πως θα το υποστηρίξει. Αλλά δεν 
θα το υποστηρίξει. Του το απαγορεύει το διεθνές κεφάλαιο, που τον 
υποστηρίζει μαζί µε μέρος του γαλλικού, που κι αυτό τον υποστηρί- 
ζει. Το κεφάλαιο πάντα ξέρει ποιους πρέπει να υποστηρίξει. ᾽Αλλους, 
όπως τον Μπλουμ, περιστασιακά και άλλους σταθερότερα. Αρχίζει, 
λοιπόν, να γίνεται αντιληπτό απ᾿ όλους, καπιταλιστές, σοσιαλιστές 
και κομουνιστές, πως το κεφάλαιο δεν είναι πια εντελώς εθνικό που- 
θενά στον κόσμο. Αρχίζει να γίνεται πολυεθνικό λίγο πριν απ᾿ τον 
πόλεμο, αν και οι κυρίως ειπείν πολυεθνικές θα αρχίσουν να συγκρο- 
τούνται αµέσως µετά τη λήξη του πολέμου. Όσο για µας τους Έλλη- 
νες, συνεχίζουμε να τασσόµαστε υπέρ του εθνικού κεφαλαίου. Πού ᾽ν 
το, όµως, το εθνικό κεφάλαιο; Στο κεφάλι µας είναι το εθνικό κεφά- 
λαιο. Φαντασίωση είναι το εθνικό κεφάλαιο. ΄Αλλωστε, έχει σημασία 
για τον εκμεταλλευόμενο αν τον εκμεταλλεύεται το εθνικό και όχι το 
πολυεθνικό κεφάλαιο; Έχει, λέει το σοφό ΚΚΕ. 

Η απόφαση του γαλλικού Λαϊκού Μετώπου να µη βοηθήσει το 
ισπανικό, θα του κόψει τα φτερά και θα το γελοιοποιήσει διεθνώς. Οι 
σοσιαλιστικές μεταρρυθμίσεις έχουν τα όριά τους σε συνθήκες διεθνο- 
ποίησης τῆς οικονοµίας. Οι κομουνιστές που μετέχουν στο Μέτωπο θα 
βρεθούν σε τραγικά δύσκολη θέση, και θα ριχτούν άγρια στον 
Μπλουμ. Αλλά δεν θα ρίξουν αυτοί την κυβέρνηση του Μετώπου, απο- 
χωρώντας απ’ αυτό. Θα τη ρίξουν οι αστοί, που τώρα θα χρησιμοποιή- 
σουν αριστερή, σχεδόν κομουνιστική γλώσσα, προκειμένου να πετύ- 
χουν το στόχο τους. Αφού και το ΚΚΤ ο κύριος σύμμαχος του 

Μπλουμ, ρίχνεται άγρια στον ηγέτη του Μετώπου, πώς θα ήταν δυνατό 
να του χαριστούν οι εχθροί του Μετώπου; Κι έτσι µε ένα τελικό, δυ- 
νατό χτύπημα στη Βουλή, τα αστικά κόμματα ρίχνουν το Μέτωπο στις 
10 Απριλίου 1938. Μας χωρίζει ένας δύσκολος χρόνος από την έναρ- 
ξη του Β΄ Παγκοσμίου Πολέμου. 

Β. Ο ΙΣΠΑΝΙΚΟΣ ΕΜΦΥΛΙΟΣ ΠΟΛΕΜΟΣ 


1. Πρελούντιο 


Το ισπανικό Λαϊκό Μέτωπο έζησε λίγο περισσότερο από τρία χρόνια. 
Εμφανίστηκε κατά το τέλος του 1935, λίγους μήνες πριν εκδηλωθεί το 
πραξικόπημα του Φράνκο, τον Ιούλιο του 1936, και εξαφανίστηκε μαζί 
µε τη δημοκρατία, τον Μάρτιο του 1939. Στην πραγματικότητα, το Μέ- 
τωπο περιορίζεται στο να διεκπεραιώσει το απελπιστικά δύσκολο έργο 
του εμφυλίου πολέμου από τη μεριά των δημοκρατικών. Ωστόσο, συ- 
νεργασίες ανάµεσα στα δημοκρατικά κόμματα γίνονται από νωρίτερα, 
απ᾿ το 1931, που εγκαθιδρύεται η ισπανική δημοκρατία. Η οποία τα- 
χύτατα οδηγείται σε αδιέξοδο. Είναι αδύνατο να τα βολέψει µε τους 
πλήρως εξαθλιωμένους Ισπανούς σε µια χώρα, της οποίας τα οχτώ 
από τα ένδεκα εκατομμύρια κατοίκων ζουν κάτω από τα «επίσημα» 
όρια της φτώχειας. (Για να χαρακτηριστεί κανείς φτωχός, επισήμως 
και µε τη βούλα της δυστυχίας, πρέπει να κερδίζει τόσα, όσα χρειά- 
ζονται για να αγοράσει ένα καρβέλι ψωμί και ένα μπουκάλι γάλα!) 

Η μισή καλλιεργήσιμη γη της Ισπανίας είναι ιδιοκτησία 50.000 µε- 
γαλοκτηματιών. Η άλλη μισή, η άγονη, ανήκει σε µικροκαλλιεργητές 
που μόλις επιβιώνουν καλλιεργώντας την µε πρωτόγονα µέσα. Απ’ την 
άλλη μεριά, η πανίσχυρη καθολική εκκλησία, που σε µια πρώτη φάση 
αντιμετωπίζει ευνοϊκά τη δημοκρατία, όταν εμφανιστεί ο Φράνκο θα 
πάει µε τη μεριά του, µε το πρόσχημα πως οι αναρχικοί καίνε εκκλη- 
σίες και σκοτώνουν παπάδες. Πράγμα απολύτως αληθές. Μόνο που το 
ισχυρότατο αναρχικό κίνημα της Ισπανίας, που δεν πρέπει να συγχέε- 
ται µε το κομουνιστικό, δεν είναι παρά µια ένωση απελπισμένων ερ- 
γατών και αγροτών - και ακριβώς οι εξαθλιωµένοι αγρότες είναι αυ- 
τοί που ανεβάζουν τον αριθµό τῶν μελών του αναρχικού κινήματος 
στην Ισπανία σε ύψη που δεν θα τα γνωρίσει ποτέ κανένα αναρχικό 

κίνημα, πουθενά στον κόσμο. Οι αναρχικοί της Ισπανίας δεν είναι 
ακριβώς αναρχικοί, είναι πεινασμένοι που πέφτουν µε το κεφάλι στον 
αγώνα, γιατί δεν έχουν τίποτα άλλο να κάνουν. 

Η πρώτη δημοκρατική ισπανική κυβέρνηση υπόσχεται πως θα αλ- 
λάξει αυτή την προμεσαιωνική κατάσταση. Αλλά δεν καταφέρνει να 
την αλλάξει. Με δημοκρατικές διαδικασίες θα ήταν αδύνατο να αλ- 
λάξει η κατάσταση, λεν οἱ αναρχικοί. Και έχουν δίκιο. Το ίδιο άλ- 
λωστε λεν και οι ελάχιστοι το 193! κομουνιστές. Που όµως δεν προ- 
τείνουν την άµεση κατάργηση της εξουσίας, όπως οἱ αναρχικοί, 
αλλά την προσεχτική μεθόδευση για µια εν καιρώ κατάληψη της 
εξουσίας. Ἡ κατάργηση του κράτους (της εξουσίας) θα έρθει στην 
ώρα της, λεν οἱ κοµουνιστές. Θα έρθει όταν, µε όργανο τη δικτατο- 
ρία του προλεταριάτου, εκλείψει η πάλη των τάξεων, οπότε η εξου- 
σία θα καταστεί εκ των πραγμάτων περιττή. Αυτή είναι η βασική 
διαφορά ανάµεσα στον Γερμανό Μαρξ και τον Ρώσο Μπακούνιν, που 
ως υπερπληθῶρικός Σλάβος βιάζεται πάρα πολύ να δει εγκαθιστά- 
µενο στη γη τον παράδεισο της αταξικής κοινωνίας. Ένα φάντασμα 
πλανάται αυτόν τον καιρό πάνω από την Ισπανία. Δεν είναι το φά- 
ντασµα του Μαρξ, αλλά του Μπακούνιν. 

Βιάζονται λοιπόν οι αναρχικοί της Ισπανίας. Και µε το δίκιο τους. 
Είπαμε ήδη πως οι ισπανοί αναρχικοί δεν είναι ακριβώς αναρχικοί, 
αλλά πεινασμένοι. Και οι πεινασμένοι αποκλείεται να µη βιάζονται να 
φαν. Όχι από λαιµαργία, πάντως. Ωστόσο, η ηγεσία των αναρχικών 
δεν είναι άνθρωποι πεινασμένοι μόνο, αλλά και διανοούμενοι επιπρο- 
σθέτως. Αν το μυαλό σου δεν έχει παραλύσει απ’ την πείνα, ξέρεις πως 
η δυστυχία σου δεν είναι θέλημα Θεού, αλλά θέληµα ανθρώπων. ΄Αλ- 
λωστε, εκτός απ’ την πείνα, το γνησίως αναρχικό κίνημα έχει και έναν 
άλλο σύμμαχο. Το ρομαντισμό. Οι αναρχικοί (αντιεξουσιαστές σηµαί(- 
νει 0 όρος και όχι άνθρωποι χωρίς αρχές, γιατί οι αναρχικοί έχουν αὐ- 
στηρότατες αρχές) είναι αγωνιστές ροµαντικοί κατά βάσιν και κατ’ 
ουσίαν. Κι αφού αποδειχτήκαµε εντέλει ρομαντικοί και µείς οἱ κομου- 
νιστές, πώς έχουμε την απαίτηση να μην είναι ρομαντικοί οἱ αναρχι- 
κοί; Καταστροφικά ροµαντικοί, βέβαια, αλλά ο ρομαντισμός έχει εξ 
ορισμού κάτι το θανατερό µέσα του. ΄Αλλοτε σε λανθάνουσα και άλ- 
λοτε σε φανερή µορφή. 

Τελικά, εμείς οἱ κοµουνιστές αποδειχτήκαµε πιο αφελείς από τους 
αναρχικούς. Πιστέψαμε κάποτε στο σύνθημα του Στάλιν «περισσότε- 
ρο κράτος, προκειµένου να καταργήσουµε το κράτος». Αλλά δεν το 
καταργήσαμε το άτιµο και την πατήσαμε αγρίως. Δεν πειράζει, την 
επόµενη φορά µπορεί να είµαστε πιο τυχεροί. Αν και µπορεί στο µε- 

ταξύ να µας προλάβουν οι αναρχικοί και να κάνουν το κράτος σµπα- 
ράλια, πολύ πριν ωριμάσουν οἱ συνθήκες και εξαφανιστεί το κράτος 
ταυτόχρονα µε την εξαφάνιση της ταξικής πάλης και την εμφάνιση 
της αυτοδιαχειριζόµενης αταξικής κοινωνίας. Ζήσε Μάη µου να φας 
τριφύλλι! Οι αναρχικοί, πάντως, δεν τρων ούτε τριφύλλι ούτε κουτό- 
χορτο. Και γι’ αυτό μπορούν και προκαλούν τόσο πολλές ζημιές στην 
εξουσία, για τις οποίες καθόλου δε λυπάμαι. Βέβαια, έναν εξουσιαστή 
σκοτώνουν οι αναρχικοί, δυο φυτρώνουν στη θέση του. Αλλωστε, ο 
πεθαμένος εξουσιαστής μπορεί να έχει από έναν μέχρι πεντέξι απογό- 
νους. Το κληρονομικό δίκαιο κάνει καλά τη δουλειά του. Γι’ αὐτό 
ακριβώς χρειάζεται καλή οργάνωση και ισχυρό, μαζικό κόμμα. Προ- 
παντός, όµως, χρειάζεται η συγκατάθεση της πλειοψηφίας του λαού. 
Δυστυχώς, αν και εμείς οι εκμεταλλευόμενοι είμαστε πολλές χιλιάδες 
φορές περισσότεροι από τους εκμεταλλευτές, πράγμα που θα µας επέ- 
τρεπε να καταλάβουμε την εξουσία µε τον πιο άνετο και δηµοκρατι- 
κό τρόπο, οι περισσότεροί µας περιμένουμε να γυρίσει ο τροχός κι από 
εκμεταλλευόμενοι να γίνουμε εκµεταλλευτές! Η ελπίδα του φτωχού 
για έναν γρήγορο πλουτισµό, έστω και διά του λαχείου, έστω και διά 
της απάτης, έστω και διά της κλοπής, είναι η κινητήρια δύναμη του 
καπιταλισμού, που πράγματι προσφέρει σ᾽ όλους ίσες ευκαιρίες για 
εκμετάλλευση, για απάτη, για αρπαγή. 

Από τις πρώτες σχεδόν μέρες της εγκατάστασης της δημοκρατίας 
στην Ισπανία, η χώρα κυβερνάται από έναν συνασπισμό που τον απο- 
τελούν αστοί δηµοκράτες και σοσιαλιστές. Όμως, δεν θα μπορούσαμε 
να χαρακτηρίσουµε Μέτωπο αυτόν τον συνασπισμό αστικών κομμάτων. 
Το Μέτωπο προὐποθέτει συμμετοχή σ᾽ αυτό των κομουνιστών. Οι αστοί 
του δημοκρατικού συνασπισμού που κυβερνάει την Ισπανία, µετά την 
εγκατάσταση της δημοκρατίας το 193], είναι χωρισμένοι σε δυο αλλη- 
λοσπαρασσόμενες φράξιες. (Βρε, βρε, βρε, πώς το πάθαν και πρωτοτύ- 
πησαν έτσι οι Ισπανοί αστοί!). Η µία φράξια είναι µια αριστερίζουσα 
και φανερά αντικληρικαλιστική ομάδα διανοουμένων υπό τον Μανουέλ, 
Αθάνια, και η άλλη αποτελείται από τους αυτοαποκαλούμενους «ριζο- 
σπάστες». Επικεφαλής τους, ο εντελώς διεφθαρμένος Αλεχάνδρο Λερρού. 
Σημειώστε, όσοι δεν το ξέρετε, πως στην πολιτική ορολογία ριζοσπάστης 
σημαίνει άνθρωπος που ισχυρίζεται πως μπορεί να φτάσει μέχρι τη ρίζα 
του κακού και να την ξεριζώσει. Όσο την ξερίζωσε σε µας εδώ ο ρι- 
ζοσπάστης Καραμανλής µε την Εθνική Ριζοσπαστική Ένωση (ΕΡΕ). 
Αλλά και η εφημερίδα Ριζοσπάστης. Δικαιολογημένα αυτή. Διότι τον 
τίτλο δεν τον απόχτησε µε απόφαση της ΚΕ του ΚΚΕ. Η εν λόγω εφη- 
μερίδα δεν ήταν εξ αρχής όργανο της ΚΕ του ΚΚΕ. Ξεκίνησε σαν ιδιω- 

τική επιχείρηση ριζοσπαστών επιχειρηματιών. Στο κόμμα θα περάσει 
εντελώς συμπτωματικά. Και ο άστοχος τίτλος θα μείνει όπως μένουν 
στα ΚΚ και συσσωρεύονται όλα τα λάθη. 

Στα δυο είναι µοιρασμένο αυτή την εποχή στην Ισπανία και το 
σοσιαλιστικό κόμμα. Η µια πτέρυγα, η δεξιά, έχει επικεφαλής τον 
Ινταλέσιο Πριέτο και η άλλη, που γίνεται συνεχώς και πιο επανα- 
στατική, έχει επικεφαλής τον θρυλικό Φρανθίσκο Λάργκο Καμπαλέ- 
ρο, που ο λαός θα τον βαφτίσει «Ισπανό Λένιν» στη διάρκεια του 
εμφυλίου, παρόλο που δεν είναι κοµουνιστής αλλά σοσιαλιστής. Ο 
πραγματικός ηγέτης των δημοκρατών στη διάρκεια του εμφυλίου θα 
είναι, λοιπόν, ένας σοσιαλιστής, ο Λάργκο Καμπαλέρο. Πρόσωπο 
τόσο μνθοποιημένο, όσο και η κομουνίστρια Ντολόρες Ιμπαρούρι, 
γνωστή περισσότερο σαν Πασιονάρια (παθιασµένη). Αλλά και όσο ο 
αναρχικός Μπουαναβεντούρε Ντουρούτι. (Διαβάστε την ελληνική 
μετάφραση του βιβλίου του Χανς Μάγκνους Εντσεσμπέργκερ, µε τον 
τίτλο Το σύντομο καλοκαίρι τῆς αναρχίας. Θα σας καταπλήξει, εἰ- 
μαι βέβαιος. Πρόκειται για ένα είδος εντοπισµένης σε συγκεκριµένο 
χρόνο βιογραφίας του Ντουρούτι, αλλά και µια συναρπαστική απει- 
κόνιση της ατμόσφαιρας του ισπανικού εμφυλίου πολέμου). 

Ὁ συνασπισμός αστών δημοκρατών και σοσιαλιστών διαρκεί δυο 
χρόνια. Και διαλύεται. Είναι αδύνατο να βρεθεί τρόπος σύγκλισης των 
προγραμμάτων των δημοκρατών αστών και τῶν σοσιαλιστών αστών, 
προκειµένου να αντιμετωπιστούν αποτελεσµατικότερα τα αιωνόβια 
προβλήματα της χώρας, κυρίως αυτά που σχετίζονται µε τη γη και 
ειδικότερα τη δήμευση της έγγειας ιδιοκτησίας των μεγάλων τσιφλι- 
κάδων. Η Ισπανία ήταν τότε χώρα μισοφεουδαρχική. Συνεπώς, το δύ- 
σκολο παιχνίδι της αστικής εξουσίας στην Ισπανία δεν µπορεί παρά 
να έχει σχέση κατ᾽ αρχήν µε γη. Ο αστικός εκσυγχρονισμός της Ισπα- 
νίας (όπως και της Ελλάδας) θα αργήσει πάρα πολύ. Συνεπώς οι εκ- 
συγχρονιστές αστοί της [Ισπανίας έχουν κάθε λόγο να συνεργάζονται 
µε τους σοσιαλιστές. Αλλά όχι και µε τους κοµουνιστές. Και πολύ 
περισσότερο µε τους πανίσχυρους αυτόν τον καιρό αναρχικούς. 

Ο νόμος για την αγροτική μεταρρύθμιση, που ψηφίζεται στις 9 Σε- 
πτεμβρίου 1932, δεν ικανοποιεί τους σοσιαλιστές, που αποχωρούν από 
την κυβέρνηση. Στο μεταξύ, τον Αύγουστο του 1932 γίνεται το πρώτο 
αποτυχημένο πραξικόπημα για την ανατροπή της δημοκρατίας από τον 
στρατηγό Χοσέ Σανχούρχο. Τα πλήθη των εξαθλιωμένων αφηνιάζουν 
όταν βλέπουν τον στρατηγό να χτυπάει ανελέητα ερήμην της νόμιμης 
κυβέρνησης, και ο λαός, οπλισµένος όπως όπως, επιτίθεται κατά των 
πάντων αδιακρίτως. 

Έναν χρόνο µετά, το 1933, µια τροµερής βιαιότητας εξέγερση των 
αναρχικών πνίγεται στο αίμα από τη δημοκρατική κυβέρνηση. Αυτόν 
τον καιρό το αναρχικό και αναρχοσυνδικαλιστικό κίνηµα έχει κάπου 
ενάµισο εκατομμύριο µέλη, επί πληθυσμού ένδεκα εκατομμυρίων! Εί- 
ναι εκπληχτικό! Το 1090 περίπου των Ισπανών είναι αναρχικοί! Που 
καιν εκκλησίες, που κρεμούν παπάδες, που σφάζουν τσιφλικάδες! 
Συσσωρευµένη καταπίεση αιώνων του ισπανικού λαού, έχει σα συνέ- 
πεια να σπάσει απότομα η βαλβίδα ασφαλείας και να γίνουν όλα 
ρημαδιό. Η δημοκρατική κυβέρνηση τα χάνει, τα μπερδεύει, κι αρχί- 
ζει µε τη σειρά της να σφάζει αναρχικούς. Το κομφούζιο είναι πλή- 
ρες το 1933. 

Και κεί πάνω, έρχεται καπάκι η ένοπλη εξέγερση - απεργία των 
ανθρακωρύχων της Αστουρίας, τον Οκτώβριο του 1934. Νέο µακελλειό. 
Η δημοκρατική κυβέρνηση συνεχίζει να σφάζει πεινασμένους. Όμως, 
τώρα η δημοκρατική κυβέρνηση δεν έχει µέσα της ούτε δείγμα δηµο- 
κρατίας. Δεν υπάρχουν σοσιαλιστές σε τούτη την κυβέρνηση των σφα- 
γέων. Διότι τις εκλογές της Ίθης Νοεμβρίου 1933 τις κερδίζει η ανα- 
διοργανωμένη δημοκρατική, όπως ισχυρίζεται, Δεξιά, υπό τον καθολι- 
κό και κληρικαλιστή Χοσέ Ζιλ. Ρόμπλες. Από τότε και μέχρι την αρχή 
του εμφυλίου το 1936, στο φιλόξενο μισοφασιστικό κόμμα του Ρόμπλες 
θα στεγαστούν όλα τα καλά παιδιά της Ισπανίας: καθολικοί, µοναρ- 
χικοί, δηµοκράτες άνευ δημοκρατικού φρονήματος, μισοφασίστες, 
φασίστες - και δε συμμαζεύεται. Η Δεξιά έχει αφηνιάσει, κυρίως εξαι- 
τίας της δράσης τῶν πανίσχυρων αναρχικών, που συνεχίζουν τη δου- 
λειά τους, τσιγκλώντας αδιάκοπα τους αστούς και ελπίζοντας πως θα 
πάρουν ντε φάκτο την πλειοψηφία, κάτω στη βάση, και έτσι θα εγκα- 
ταστήσουν, µια και έξω, το αταξικό και αυτοδιαχειριζόµενο «κράτος», 
το µεγάλο όνειρο κάθε αντιεξουσιαστή (αναρχικού). 

Για να πω την αλήθεια, πάντα συμπαθούσα τους αναρχικούς, Για- 
τί κι εμείς οἱ µαρξιστές προτιθέµεθα να καταργήσουμε οριστικά την 
εξουσία και να εγκαταστήσουµε οριστικά µέσα στην κοινωνία την αν- 
τοδιαχείριση. Όμως, περιμένουμε να προκύψει αυτή η έστω ουτοπική 
κοινωνία µέσα από τη δράση ενός καλά οργανωμένου και γνησίως 
μαρξιστικού κομουνιστικού κόμματος, και όχι µέσα από τη µη δρά- 
ση της κομματικής κομουνιστικής γραφειοκρατίας. Στην πρώτη φάση, 
αυτήν που εγκαινιάζεται το Ι9Ι7, δεν τα καταφέραμε καθόλου καλά. 
Δεν πειράζει. Μια άλλη φορά, µε έναν άλλο Λένιν. Προς το παρόν δια- 
βάζουμε ξανά μαρξισμό και διαπιστώνουμε άλλη µια φορά πως ο 
αναρχισµός και ο µαρξισµός µόνο σε ένα σηµείο συμφωνούν; στην 
αναγκαιότητα της κατάργησης του ταξικού κράτους, και συνεπώς της 

εξουσίας. Που την καθιστά αναγκαία η πάλη των τάξεων. 

Οι αναρχικοί, λοιπόν, κυρίως οι ισπανοί αναρχικοί, που πεινούν 
πολύ, θέλουν να αλλάξουν τα πράγματα «εδώ και τώρα». ΄Οµως, 
όποιος βιάζεται σκοντάφτει. Κυρίως όταν είναι πεινασμένος. Και οι 
θυελλώδεις ισπανοί αναρχικοί δεν κάνουν τίποτ’ άλλο από το να σκο- 
ντάφτουν συνέχεια. Πάντως εγώ, αν και κομουνιστής, και συνεπώς 
εχθρός εξ ορισμού των αναρχικών, θαυμάζω απεριόριστα τους τροµε- 
ρούς ισπανούς αναρχικούς. Κυρίως τον Ντουρούτι. Ξέρετε τι σηµαίνει 
Ντουρούτι; Σημαίνει υπέρβαση κάθε ανθρωπίνου ορίου από έναν υπε- 
ρήρωα που κατέπληξε τους πάντες, μα τους πάντες, αριστερούς και 
δεξιούς, στον κόσμο όλο. Ο Ντουρούτι δεν ήταν µόνο ο μεγάλος ηγέ- 
της των ισπανών αναρχικών, ήταν και ο Εξολοθρευτής Αγγελος του 
Λουίς Μπουνιουέλ. Όσο ζούσε, τα πλήθη των πεινασµένων τον εί- 
χαν αποθεώσει, σχεδόν κυριολεκτικά. Κι όταν σκοτώθηκε µε τρόπο 
μυστηριώδη, η κηδεία του στη Βαρκελώνη θα κινητοποιήσει ολόκλη- 
ρη την Καταλωνία. Εκατομμύρια λαού, αναρχικοί, κομουνιστές, 
αστοί δηµοκράτες, ξένοι εθελοντές κλαιν αδερφωμένοι και θρηνούν 
αγκαλιασμένοι την πιο µεγάλη, την πιο χαρισματική επαναστατική 
προσωπικότητα όλων των εποχών. Ο αναρχικός Ντουρούτι είναι ένα 
φαινόμενο, που ακόµα το μελετούν οι ειδικοί. Ο αναρχικός Ντουρού- 
τι είναι η Ισπανία. Μια σύνθεση πάθους, ομορφιάς, φινέτσας, βαρβα- 
ρότητας και αίματος. 

Προσοχή, όµως, µην αρχίσετε να θαυμάζετε εκτός από τους γνή- 
σιους αναρχικούς και τους ερζάτς. Οι ερζάτς αναρχικοί λέγονται 
αναρχοαυτόνοµοι, Πρόκειται για κείνα τα χαμένα κορµιά που παρι- 
στάνουν τους αναρχικούς, ρίχνοντας κάπου κάπου καμιά μπομπίτσα, 
έτσι για να εκτονώνονται. Τα περισσότερα αναρχικά κινήματα σήµε- 
ρα δεν είναι ακριβώς αναρχικά, είναι αναρχοαυτόνοµα. Είναι γκρου- 
πούσκουλα χολερικών που το παίζουν αναρχικοί. Όμως, όταν λέμε 
αναρχία, ο νους µας πάει κατευθείαν στους ισπανούς αναρχικούς, 
δηλαδή σε ένα μαζικό κίνημα που λίγο έλειψε να καταλάβει την εξου- 
σία. [Ιδέα δεν έχω τι θα την έκαμναν την εξουσία αν τὴν καταλάμβα- 
ναν αυτοί οι αντιεξουσιαστές. Υποθέτω πως θα τους την έπαιρναν 
μέσα απ᾿ τα χέρια την άλλη μέρα. Πάντως, αν τη έπαιρναν την εξου- 
σία έστω και για µια ώρα οι αναρχικοί στην Ισπανία, ο λαός θα είχε 
δώσει το πιο σκληρό μάθημα στους εξουσιαστές του κόσμου όλου. 
Κανείς αστός δεν θα ξεχνούσε στο μέλλον πόσο επικίνδυνο πράγμα 
είναι να παίζεις µε την πείνα των άλλων, εσύ ο χορτάτος. 

Δυστυχώς, το κατά Εντσεσμπέργκερ Σύντομο καλοκαίρι της αναρ- 
χίας μοιάζει λιγάκι µε την ταινία του Ίνγκμαρ Μπέργκμαν Χόρεψε 

μόνο ένα καλοκαίρι. Μόλις τελειώσει το χορευτικό αναρχικό το κα- 
λοκαίρι, θα έρθει ο Φράνκο. Και θα τους χορέψει όλους στο ταψί, 
αναρχικούς, κοµουνιστές και δηµοκράτες, που µπλέκουν τα μπούτια 
τους στον πιο τρελό εμφύλιο πόλεμο που έγινε ποτέ. Μόνο µε την έναρ- 
ἕξη του εμφυλίου πολέμου θα σταματήσουν οι τσακώμοί και θα δη- 
µιουργηθεί, μάλλον κατόπιν εορτής, ένα πραγματικό Λαϊκό Μέτωπο, 
στο οποίο μετέχουν όχι µόνο οι κομουνιστές, αλλά και οι αναρχικοί! 
Όμως, οι κοµουνιστές και όχι οι αναρχικοί θα είναι εκείνοι που θα 
αναδειχτούν οι πιο δραστήριοι. Συντοµότατα οι κοµουνιστές θα ανε- 
βάσουν τη δύναμή τους στα ὕψη. Από τα 30.000 μέλη που έχει το ΚΚ 
Ισπανίας το 1936, θα τιναχτεί απότομα στο 1.000.000 το 1937. Οι μέχρι 
πριν από λίγο πανίσχυροι αναρχικοί θ᾽ αρχίσουν να μαραζώνουν. Οι 
φρέσκοι κομουνιστές είναι μπαγιάτικοι αναρχικοί. 

Το Μέτωπο εμφανίστηκε πάρα πολύ αργά για να μπορέσει να δρά- 
σει σωστά στον εμφύλιο που αρχίζει. Και οι αναρχικοί, η πιο αποφα- 
σιστική δύναμη κρούσης, έχουν κάνει ήδη τη ζημιά ρημάζοντας τα 
πάντα πριν από την έναρξη του εμφυλίου. Οι αστοί δηµοκράτες, που 
μετέχουν στο Μέτωπο, βλέπουν µε δικαιολογημένη δυσπιστία τους 
αναρχικούς δίπλα τους. 

Όμως, μόλις αρχίσει ο πόλεμος, οι αναρχικοί θα κάνουν τόσο 
πολλά και τόσο θαυμαστά, που οι «ζηλιάρηδες» κομουνιστές, τώρα 
που δυνάµωσαν πολύ σε βάρος τῶν αναρχικών (από αυτή τη δεξαµε- 
γή αντλούν), θα τους λιανίσουν τους φουκαράδες. Τα συνηθίζουμε 
αυτά τα φρικώδη εμείς οἱ κοµουνιστές. Γι’ αυτό κι εγώ είμαι και ολί- 
γον αναρχικός. Αλλά και διάφορα άλλα. 


2. Σταλινική βοήθεια στη δημοκρατική Ισπανία 


Είναι γενικά παραδεκτό πως ο ισπανικός εμφύλιος πόλεμος (Ιούλιος 
1936 - Μάρτιος 1939) είναι το πρελούντιο του Β΄ Παγκοσμίου Πολέμου, 
που αρχίζει την ίδια χρονιά που τελειώνει το µακελλειό στην Ισπανία. 
Μόνο έξι µήνες χωρίζουν το τέλος του εμφυλίου πολέμου στην Ισπανία 
από την αρχή του Β΄ Παγκοσμίου Πολέμου. Η κατάσταση είναι ήδη 
εξαιρετικά τεταμένη σ᾽ όλον τον κόσµο, από το 1933 που ο Χίτλερ ανα- 
λαμβάνει (µε µπερδεµένες δημοκρατικές διαδικασίες) την εξουσία, και 
η έκρηξη του ισπανικού εμφυλίου πολέμου θα μπερδέψει τους πάντες, 


51 


σ᾽ Ανατολή και Δύση. Κυρίως θα μπερδέψει τον Στάλιν, που τρέµει στη 
σκέψη πως µια επιτυχία των ισπανών φασιστών όχι μόνο θα προσέθε- 
τε άλλη µια μεγάλη χώρα στο ήδη καλά συγκροτηµένο ευρωπαϊκό φα- 
σιστικό στρατόπεδο, αλλά ίσως να παρέσυρε στη δίνη και τη Γαλλία 
του Λαϊκού Μετώπου. Που, παρά το Μέτωπο και πίσω απ᾿ το Μέτωπο, 
διαθέτει και ένα ισχυρό φασιστικό κίνηµα, αυτό ακριβώς που θα την 
κάνει ρεζίλι όταν ξεσπάσει ο πόλεμος και προκύψει το παρανοϊκό φα- 
σιστικό κράτος του Βισύ στη Νότια Γαλλία. 

Είναι γενικά παραδεκτό επίσης πως ο ιδεολογικά υπερφορτισµένος 
ισπανικός εμφύλιος πόλεμος συνεχίζει µέχρι σήµερα να εἶναι ένα πε- 
δίο ιδεολογικής διαμάχης και αντεγκλήσεων σ᾽ όλον τον κόσμο, ανά- 
μεσα σε κοµουνιστές, τροτσκιστές, αναρχικούς, φιλελεύθερους δηµο- 
κράτες, ου µην αλλά και φασίστες. Όλοι σπεύδουν να επωφεληθούν 
πολιτικά και ιδεολογικά απ᾿ αυτή την πρώτη σύγκρουση φασισμού 
και δημοκρατίας - όχι όµως και φασισμού και κομουνισμού. Οι ισπα- 
νοί κοµουνιστές είναι ελάχιστοι προς το παρόν. Ωστόσο, θα αυξηθούν 
πολύ στη διάρκεια του εμφυλίου. Οπως και νάναι πάντως, ο ισπανι- 
κός εμφύλιος πόλεμος δεν ήταν σύγκρουση φασιστών καὶ κομουνι- 
στών, παρόλο που ο Φράνκο έκανε ό,τι μπορούσε να πείσει τους συ- 
μπατριώτες του πῶς έσωσε την Ισπανία από τον κομουνιστικό κίνδυ- 
νο! Έκτοτε, αυτό το φάλτσο τροπάρι θα το ακούσουμε πάρα πολλές 
φορές. Όλοι οι φασίστες σώζουν την πατρίδα τους απ᾿ τους κοµον- 
νιστές, υπάρχουν δεν υπάρχουν κοµουνιστές σε µια συγκεκριμένη 
χώρα, µια συγκεκριμένη εποχή. Ως γνωστόν, κι ο Παπαδόπουλος σε 
μας εδώ, προσαρμόζοντας στα καθ᾽ ηµάς τη φαεινή ιδέα του πρώτου 
διδάξαντος την μεθοδευμένη κομουνιστοφοβία Φράνκο, απ᾿ τους κο- 
μουνιστές μάς έσωσε! (Στην Ασφάλεια, όταν µε συνέλαβαν ως κοµου- 
νιστή, το Σεπτέμβρη του 1967, προσπαθούσα να πείσω τους ανακριτές 
πως εμάς τους έλληνες κομουνιστές μόνο σαν «κομουνιστικό δείγμα 
δωρεάν» θα μπορούσε να µας αντιμετωπίσει κανείς, αλλά αυτοί µε 
χαρακτήρισαν επικίνδυνο.. επαναστάτη και µε έχωσαν µέσα. Το 
αστείο στην υπόθεση είναι πως το πίστευαν πράγματι. Η βλακεία και 
ϱ φασισμός κάνουν το καλύτερο ζευγάρι). 

Κάποιος χαρακτήρισε τον ισπανικό εμφύλιο πόλεμο σαν «πόλεμο 
των ποιητών». Πράγματι, είναι τόσο πολλοί οι διανοούμενοι και οἱ 
συγγραφείς κάθε ιδεολογικής δημοκρατικής αποχρώσεως που παίρ- 
νοῦν μέρος σ’ αυτόν, άµεσα ἡ έμμεσα, µε τη μεριά των δημοκρατών 
φυσικά, που αναρωτιέται κανείς μήπως ο εν λόγω πόλεμος είχε και 
έναν ποιητικό - ρομαντικό χαρακτήρα απ᾿ την ἴδια του τη φύση. Το 
γὶνὰ 14 πιιεγίε (ζήτω ο θάνατος) είναι ένα εντελώς μεγαλειώδες στην 

παρανοϊκότητά του σύνθημα, που πρώτος το εκστόµισε ο μεγαλύτερος 
αναρχικός όλων τῶν εποχών, ο θρυλικός Ντουρούτι, ο πιο μεγάλος 
ήρωας του ισπανικού εμφυλίου πολέμου. Οταν σκοτώθηκε αυτός ο 
καταλανός αρχιαναρχικός, ακολουθούν το φέρετρό του κάπου ενάμι- 
σο εκατομμύριο άνθρωποι, ολόκληρος ο πληθυσμός της ηρωικής Βαρ- 
κελώνης, Κι όλοι φωνάζουν νεποστεπιος! Δυστυχώς όμως δεν θα νική- 
σουν. Κανείς δε θα νικήσει, ούτε τότε ούτε αργότερα, τον ισπανικό 
φασισμό του Καουντίγιο (αρχηγός σηµαίνει η λέξη) Φρανθίσκο Φράν- 
κο υ Μπαχαμόντε. Ο ισπανικός φασισμός θα πεθάνει φυσιολογικά 
στις 20 Νοεμβρίου 1975 από γήρας βαθύ, μαζί µε τον ηλικίας 83 ετών 
Φράνκο. Οταν ο χενεραλίσιµο (αρχιστράτηγος) αναλαμβάνει την αρχή 
το 1939, είναι μόλις 47 ετών. Η φασιστική δικτατορία του θα ζήσει 36 
χρόνια. Περισσότερο από κάθε άλλη, εκτός από την πορτογαλική. 
Ιδού µε την ευκαιρία μερικές ηλικίες εθνικών φασισμών: ο πορτογα- 
λικός θα ζήσει 49 χρόνια, ο ισπανικός 36, ο ιταλικός 23, ο γερµανι- 
κός 12, και ο ελληνικός (του Μεταξά) μόλις 4. 

Στα τρία χρόνια που κράτησε ο πιο αιµατηρός εμφύλιος πόλεμος 
της ανθρώπινης ιστορίας (κόστισε κάπου 500000 ζωές- βίβα λα µουέρ- 
τε!) στην Ισπανία πολεμούν, φυσικά µε τη μεριά των δημοκρατών, 
35.000 εθελοντές από 53 χώρες, οργανωμένοι στις περίφημες Διεθνείς 
Ταξιαρχίες, που τις έφκιαξε η Τρίτη (Κομουνιστική) Διεθνής. Αλλά οι 
Ταξιαρχίες δεν περιλάμβαναν µόνο κομουνιστές. Ανάμεσα στους εθε- 
λοντές θα βρεις και συγγραφείς πρώτου μεγέθους, άσχετους, ἡ ελάχι- 
στα σχετικούς µε τον κομουνισμό: Αντρέ Μαλρώ (για την περίσταση 
έγινε πιλότος μαχητικού αεροπλάνου, αυτός ο φοβερός άνθρωπος), Έρ- 
νεστ Χέμινγουεϊ, ΄Αρθουρ Καίστλερ, Τζώρτζ ΄Οργουελ, και άλλοι πολ- 
λοί. Ο Τόμας Μαν, ο Χάινριχ Μαν, ο Αλμπέρ Καμύ (που ήταν Γαλ- 
λοαλγερίνος μεν, αλλά Ισπανός απ’ τη µεριά της μητέρας του), ο Ζώρζ 
Μπερνανός και πάρα πολλοί άλλοι συµπαρίστανται όσο μπορούν. 

Τι συμβαίνει, λοιπόν; Πώς γίνεται ο Φράνκο να µην έχει καμιά 
απολύτως βοήθεια από κανέναν διανοούμενο ή καλλιτέχνη της Ευρώ- 
πης και του κόσμου; Δεν είπαν µια καλή κουβέντα γι’ αυτόν, ούτε καν 
εκείνοι που υποστήριξαν τον Μουσολίνι ή τον Χίτλερ. Το 1936, που 
αρχίζει ο ισπανικός εμφύλιος πόλεμος, δεν έχει αρχίσει ακόµα ο πα- 
γκόσμιος. Θ᾽ αρχίσει σε τρία χρόνια και κανείς δεν ξέρει ακόµα µέ- 
χρι πού θα φτάσει η φασιστική και η ναζιστική βαρβαρότητα. Όμως 
τη φρανκική βαρβαρότητα τη βλέπουν ήδη. Αλλωστε, όλοι ξέρουν πως 
0 Φράνκο εκτός από φασίστας, είναι και ένας σοβινιστής, που µόνο 
τρεις λέξεις έχει γραμμένες στο πρόγραμμά του: Ζήτω η καθολική 
Ισπανία! Ό,τι κι αν τον ρωτήσουν οι δημοσιογράφοι, αυτός απαντά: 

Ζήτω η καθολική Ισπανία! Οχι η Ισπανία σκέτα, η καθολική Ισπανία! 
Είναι σαν εμείς οι Έλληνες να λέμε ζήτω η ορθόδοξη Ελλάδα, αντί 
ζήτω η Ελλάδα. (Να µια καλή ιδέα). 

Όμως, ούτε οι κομουνιστές του κόσμου όλου ξέρουν αυτόν τον 
καιρό τι σηµαίνει σταλινισµός. Οι δίκες της Μόσχας αρχίζουν τη χρο- 
γιά που αρχίζει ο εμφύλιος πόλεμος στην Ισπανία, και η Ευρώπη εί- 
ναι γεμάτη αθώους σαν αγγελούδια κομουνιστές και φιλοκομουνιστές, 
που τίποτα δεν τους ενοχλεί στη συμπεριφορά του διαδόχου του Λέ- 
νιν και τίποτα δεν τους εμποδίζει να συνεργάζονται µε κοµουνιστές 
στην Ισπανία. Αλλωστε, κατά την εποχή της σχεδόν ταυτόχρονης εξό- 
δου του κομουνισμού και του φασισμού στη διεθνή σκηνή µε τον πό- 
λεμο, ο κομουνισµός έχει πολλές συμπάθειες και ο φασισμός πολλές 
αντιπάθειες ανάμεσα στους διανοούμενους και τους καλλιτέχνες του 
κόσμου όλου. Κι αυτοί που αργότερα θα αντπαθήσουν τον κομουνισμό, 
δεν θα περάσουν στο φασισμό. Στο φασισμό θα παραμείνουν κολλημέ- 
νοι οι γεννημένοι ηλίθιοι και κάποιοι απ’ τους αποβλακωμένους µικροα- 
στούς, που δεν ξέρουν πως είναι φασίστες και το παίζουν σοσιαλίζο- 
ντες εθνικόφρονες, δηλαδή εθνικά φρονούντες (σκεπτόµενοι), και τούτο 
άσχετα απ᾿ το γεγονός πῶς συχνά δεν μπορούν να σκεφτούν καν. 

Στην Ισπανία του 1936 δοκιμάζεται η αντοχή της δημοκρατίας και 
κυρίως της δημοκρατικής συνεργασίας ανάµεσα στα δημοκρατικά 
κόμματα. Γι’ αυτό ακριβώς οι δηµοκράτες όλου του κόσμου, και όχι 
μόνο οι κομουνιστές, τρέχουν εκεί, ἡ κοιτούν προς τα κει να δουν τι 
θα γίνει µε μιά μπερδεμένη δημοκρατία που αγωνίζεται να βάλει 
τάξη στο παραδοσιακό ισπανικό χάος, κι όπου η πανίσχυρη καθο- 
λική εκκλησία κάνει ό,τι θέλει, ενώ οι πάµπλουτοι γαιοκτήμονες, µε 
τις ευλογίες του Πάπα, καίνε τους (κυριολεκτικά) πεθαμένους απ᾿ 
την κούραση εργάτες γης σε πυρές που θυμίζουν τις παλιές πυρές της 
Ιεράς Εξέτασης. 

Πάντως, οι γαιοκτήμονες και ο Φράνκο επιμένουν πως στην Ισπα- 
νία όπου νάναι έρχεται η κομουνιστική πανούκλα, κατ’ ευθείαν απ’- 
την πανουκλιασμένη μακρινή Ρωσία. Ωστόσο, ο ισπανικός εμφύλιος 
πόλεμος, που αρχίζει το 1936 κάτω από συνθήκες τρομερά δύσκολες 
για µια πολυσυλλεκτική δημοκρατία, που δυσκολεύεται να βρεί µια 
κοινή γλώσσα για όλα τα κομμάτια της συλλογής της, δεν έχει σχέ- 
ση μόνο µε τους κοµουνιστές και τον κομουνισμό, αλλά και µε τους 
σοσιαλιστές και τον σοσιαλισμό, αλλά και µε τους αστούς δηµοκρά- 
τες και την αστική δημοκρατία. 

Όμως, µετά το 206 Συνέδριο του ΚΚ της Σοβιετικής Ένωσης, που 
αρχίζει τον Φεβρουάριο του 1956 για να εγκαινιαστεί μ’ αυτό η απο- 

σταλινοποίηση, θα σκάσει µια μεγάλη μπόμπα. Οι Ρώσοι θα πουν επι- 
σήµως και θα αποδείξουν πῶς βοήθησαν, τότε, τους ισπανούς δηµο- 
κράτες µε πολεμικό υλικό. Το ξεφόρτωναν ρωσικά πλοία σε απόµερες 
ακτές, σα να ήταν λαθραίο εμπόρευμα και χωρίς κανείς να μάθει πως 
το «εμπόρευμα» ερχόταν από τη Ρωσία. Μπορεί να ερχόταν και από 
τη Γαλλία. Το θεωρούσαν πιο πιθανό οἱ ισπανοί μαχητές. 

Το δύσκολο ερώτημα που μπαίνει εδώ είναι: γιατί ο Στάλιν κρά- 
τησε τόσο πολλά χρόνια το μυστικό; Και κυρίως πώς τα κατάφεραν 
οι Ρώσοι και πέτυχαν να µην αποκαλυφτεί ένα τέτοιο τρομερό µυστι- 
κό, που ασφαλώς δεν το γνώριζε µόνο ο Στάλιν, ἡ μόνο δυο τρεις στε- 
νοί συνεργάτες του; Το θρίλερ αρχίζει. Γράφηκαν πολλά γι’ αυτή την 
παράξενη συμπεριφορά του Στάλιν, που συνήθιζε να κομπορρημονεί 
για τις επιτυχίες του. Ίσως να µην κομπορρημονούσε στη συγκεκρι- 
μένη περίπτωση, γιατί η βοήθεια πήγε στράφι, αφού νίκησαν οι φασί- 
στες. Αλλά και αν νικούσαν οι δηµοκράτες, δεν θα ήταν οἱ κομουνι- 
στές που θα νικούσαν. Εκτός και αν αµέσως µετά την πιθανή νίκη των 
δημοκρατών, οἱ σχετικά λίγοι ισπανοί κοµουνιστές κατάφερναν να 
ελέγξουν την κατάσταση, πράγμα εντελώς απίθανο, δεδομένης μάλι- 
στα και τῆς μεγάλης δύναμης τῶν αναρχικών, µε τους οποίους οι κο- 
μουνιστές ήταν στα μαχαίρια. Από πουθενά δεν συνάγεται, λοιπόν, 
πως ο Στάλιν είχε στο νου του να βάλει στο χέρι την Ισπανία, να 
«εξαγάγει» την επανάσταση στη μακρινή χώρα, κάνοντας σάλτο πάνω 
από ολόκληρη την Ευρώπη, συμπεριλαμβανομένης και της φασιστικής 
Ευρώπης του Μουσολίνι, του Χίτλερ και των φίλων τους σε άλλα κρά- 
τη, και μάλιστα σε µια εποχή κατά την οποία, όσοι στην Ευρώπη δεν 
περπατούν στην κόψη του φασιστικού ξυραφιού, κάθονταν στ᾿ αναμ- 
μένα κάρβουνα µιας πολύ «ζεστής» δημοκρατίας. 

Μια πιθανή εξήγηση του γεγονότος πως ο Στάλιν κατάπιε τη γλώσ- 
σα του, χωρίς ποτέ να μιλήσει για τον ισπανικό εμφύλιο πόλεμο µέ- 
χρι που πέθανε, το 1953, είναι η προσπάθειά του να διαφυλάξει το 
μυστικό για κάποιες μυστηριώδεις εκτελέσεις στρατιωτικών που έγι- 
ναν την εποχή των εκκαθαρίσεων και των δικών της Μόσχας, που 
αρχίζουν το 1036 και τελειώνουν το 1939, που συμπίπτουν δηλαδή µε 
τη διάρκεια του ισπανικού εμφυλίου πολέμου. Μέσα στη γενική ανα- 
ταραχή που προκαλεί ο ισπανικός εμφύλιος παντού στον κόσμο, ο 
Στάλιν βρίσκει, λεν, την ευκαιρία να εκτελέσει όσους αξιωματικούς 
ήξεραν πολλά για τη βοήθεια των Ρώσων προς την Ισπανία του 1936- 
39. Τι θα μπορούσαν να ξέρουν, που δεν θα έπρεπε να µαθευτεί ποτέ; 
Ίσως ότι βοήθησε όλους ανεξαιρέτως τους ισπανούς μαχητές. Οι πε- 
ρισσότεροι από αυτούς τους μαχητές ήταν αναρχικοί και τροτσκιστές 

και όχι κομουνιστές. Κι όπως δείχνουν τα πράγματα, ο Στάλιν τους 
βοήθησε όλους ανάκατα, αφού κανένας στην Ισπανία δεν μάθαινε από 
πού έρχονταν τα πλοία που ξεφόρτωναν όπλα σε απόµερες ακτές. Αν 
τα πράγµατα έγιναν έτσι, και φαίνεται πως έτσι έγιναν, πρέπει να 
υπάρχει ένα τραγικό μεγαλείο µέσα σε τούτο το καλά κρυμμένο µέ- 
χρι το 1953 μυστικό. Γιατί σήµερα είναι βέβαιο πως ο Στάλιν βσήθησε 
µε πολεμικό υλικό τους Ισπανούς. Ίσως, λοιπόν, ο Στάλιν σκότωσε 
όσους μετέφεραν το πολεμικό υλικό στην Ισπανία, προκειµένου να µη 
γίνει ποτέ γνωστό πως βοήθησε αναρχικούς και τροτσκιστές, σοσιαλδη- 
μοκράτες και φιλελεύθερους, όλους ανάκατα. Αν γινόταν γνωστό κάτι 
τέτοιο, θα έπρεπε να δώσει χίλιες εξηγήσεις προς χίλιες µεριές. 

Όπως και νάναι όµως, και άσχετα προς το μυστήριο καθεαυτό, ο 
Στάλιν δεν βοήθησε την Ισπανία από αγάπη για τη δημοκρατία. Τότε 
γιατί τη βοήθησε; Ίσως διότι ήξερε πάρα πολύ καλά τι θα εσήµαινε 
γι αυτόν η επέκταση του άξονα Βερολίνο-Ρώμη µέχρι τη Μαδρίτη. 
Βέβαια, ο άξονας δεν θα επεκταθεί τελικά. Ο Φράνκο θα αρνηθεί να 
συμμαχήσει µε τον Μουσολίνι και τον Χίτλερ και δεν θα βάλει την 
Ισπανία στον πόλεμο, βοηθώντας έτσι έµµεσα και τους δυτικούς Συµ- 
μάχους και τη Σοβιετική Ένωση. Κι έτσι η Ισπανία θα μείνει εντελώς 
άθικτη στη διάρκεια του πολέμου. Και µετά το τέλος του, δεν θα υπο- 
στεί τις συνέπειες που υπέστησαν οι άλλες φασιστικές χώρες. Ο φραν- 
κισµός έζησε πολλά χρόνια, γιατί είχε το σίγουρο άλλοθι της µη συμ- 
μετοχής της φασιστικής Ισπανίας στο µεγάλο μακελλειό. Αλλωστε, 
όπως λέει ο Ντανιέλ. Γκερέν, δεν υπάρχει φασισμός, υπάρχουν φασι- 
σμοί. Κάθε φασισμός και µια ξεχωριστή περίπτωση. (Η πιο επικίνδυ- 
νη µορφή φασισμού, πάντως, είναι εκείνη για την οποία ο Μιχαήλ. Ρομ 
καθιέρωσε τον όρο «καθημερινός φασισμός». Είναι ο έρπων φασισμός, 
αυτός που δεν ξέρει ούτε καν το όνομά του). 

Λοιπόν, όταν ο Στάλιν βλέπει πως οι δυτικές Δημοκρατίες αρνού- 
νται να βοηθήσουν τους δηµοκράτες της Ισπανίας, παίρνει πρωτοβου- 
λες. Όμως, δεν γίνεται να τις πάρει ανοιχτά. Είναι δεσμευμένος µε 
συμφωνίες. Τον Αύγουστο του 1936, ο Στάλιν είχε υπογράψει µε τη 
Γαλλία και την Αγγλία ένα Σύμφωνο Μη Επέµβασης. Είχε δεσμευτεί 
δηλαδή να µην επέμβει σε υποθέσεις που θα είχαν σχέση µε τα συμ- 
φέροντα και τα ενδιαφέροντα των δύο χωρών κι έτσι εξασφαλίστηκε 
από µια πιθανή επέμβαση τῶν ΄Αγγλων και των Γάλλων στις δικές του 
υποθέσεις. Τώρα όµως επενέβαινε στη µαχόµενη Ισπανία και συνεπώς 
παραβίαζε το Σύμφωνο. 

Η Ισπανία µπορεί να είναι παραδοσιακός εχθρός της Αγγλίας, εἰ- 
ναι όµως και παραδοσιακός φίλος της Γαλλίας. Αλλά η δημοκρατική 

Γαλλία, η Γαλλία του Λαϊκού Μετώπου, µόνο πλατωνικά διαμαρτύρε- 
ται για όσα φρικτά συνέβαιναν στη φίλη Ισπανία. Ο Στάλιν δεν πε- 
ρίμενε πολιτικούς πλατωνισμούς απ’ τους Γάλλους. Περίμενε µια ανοι- 
χτή επέμβασή τους στην Ισπανία, που θα του έδινε ίσως το δικαίωµα 
να επέμβει κι αυτός. ΄Οµως, οι Γάλλοι θα προδώσουν τους καλούς 
τους φίλους, τους Ισπανούς και μάλιστα µε κυβέρνηση Λαϊκού Μετώ- 
που. Γιατί τους πρόδωσαν; Διότι επενέβησαν οι ΄Αγγλοι. Που διατη- 
ρούν προς το παρόν πολύ καλές σχέσεις µε τον Χίτλερ. Η Αγγλία θα 
αντιληφθεί τελευταία τον ναζιστικό κίνδυνο. Αλλωστε, πιστεύει πως 
αυτός ο φριχτός κίνδυνος δεν την αφορούσε, αφού η Μάγχη την προ- 
στατεύει από µια πιθανή ναζιστική εισβολή. 

Εκτός από τους δηµοκράτες της Ισπανίας, ο Στάλιν είναι ο μόνος 
που έχει πραγµατικό συμφέρον από τη νίκη τῶν δημοκρατών στην 
Ισπανία. Θα τους βοηθήσει, λοιπόν, γι’ αυτό το λόγο. Το παράδοξο δεν 
είναι που τους βοήθησε, αλλά που το μυστικό δεν το φανέρωσαν οἱ 
Ρώσοι μέχρι το Ι953, που το αποκαλνψε ο Χρουστσόφ, για να δείξει 
το ἐνδιαφέρον της ΕΣΣΔ για τη δημοκρατία γενικά και αόριστα και να 
κάνει έτσι ευκολότερο το άνοιγμά του προς τη Δύση. 

Όπως και νάναι, δεν είναι καθόλου βέβαιο πως ο Στάλιν σκότω- 
σε δικούς του, προκειμένου να φυλάξει το μυστικό. Κοιτώντας τα 
πράγματα µε τη δική του λογική, μοιάζει λογικοφανές να τους έχει 
σκοτώσει, αλλά κάτι τέτοιο παραμένει πολιτική φαντασία, χρήσιμη 
μόνο για σενάρια ταινιών πολιτικής φαντασίας. Αλλωστε, τότε κανείς 
Ρώσος δεν θα μιλούσε εκτός κι αν ήταν συνεργάτης του Χίτλερ. Και 
το μυστήριο παραμένει. Το σηµαντικό πάντως δεν είναι τούτο το μυ- 
στήριο, αλλά το γεγονός πως ο Στάλιν πράγματι βοήθησε τους ισπα- 
νούς δημοκράτες, αν και ο ισπανικός εμφύλιος πόλεμος δεν έχει άλλη 
σχέση µε τον κομουνισμό ή µε τον μαρξισμό, πλην αυτής που ήδη πε- 
ριγράψαμε, δηλαδή της βοήθειας που προσέφερε ο Στάλιν στους ισπα- 
νούς δηµοκράτες και όχι τους κοµουνιστές ειδικά ἡ στις Διεθνείς Τα- 
ξιαρχίες ειδικά, που ναι µεν τις οργάνωσαν οι κοµουνιστές, όµως δεν 
τις οργάνωσαν για να επιβάλουν τον κοµουνισµό στην Ισπανία, όπως 
ισχυριζόταν ο Φράνκο. Ο Μαλρώ θα επέβαλε τον κομουνισµό; Ἠ, μή- 
πῶς, ο Χέμινγουεϊ; 

3. Η ισπανική Φάλαγγα και οι Φαλαγγίτες 


Ο µεσοπόλεµος δεν είναι «φασιστική εποχή», όπως λέχθηκε. Πρώτα 
πρώτα γιατί δεν είναι φασιστική ολόκληρη η Ευρώπη, αλλά η μισή: 
η Ιταλία, η Γερμανία, η Αυστρία, η Ουγγαρία, η Ρουμανία, η Βουλγα- 
ρία, η Γιουγκοσλαβία, η Πορτογαλία, η Ισπανία και η Ελλάδα. Και 
ύστερα διότι τα ευρωπαϊκά φασιστικά καθεστώτα δεν καλύπτουν ολό- 
κληρη την περίοδο του μεσοπόλεμου (1918-1939) αλλά το δεύτερο μισό 
της, αρχίζοντας το μέτρημα από το 1922, τη χρονιά που εμφανίζεται 
στην Ιταλία το πρώτο φασιστικό καθεστώς. Βλέποντας τη µεγάλη και 
εύκολη επιτυχία του Μουσολίνι, θα τον μιμηθούν και άλλες χώρες, 
κυρίως µετά την άνοδο του Χίτλερ στην εξουσία το 1933, τη χρονιά 
που θα ισχυροποιηθεί ο αρχικός, ατελής φασισμός του Μουσολίνι, για 
να προκύψει έτσι ο ναζισμός, που στα γερμανικά σηµαίνει εθνικισμός. 

Παρόλο που ο φασισμός είναι ένας, τα φασιστικά καθεστώτα εί- 
ναι και πολλά και διαφορετικά, ανάλογα µε το ρόλο που παίζει στο 
καθένα ο εθνικισμός. Οι διαφορές ανάµεσα στα φασιστικά καθεστώ- 
τα της Ευρώπης, που οφείλονται κυρίως στη δόση εθνικισμού που έχει 
στο ιδεολογικό του «μείγμα» κάθε φασισμός χωριστά, θα δημιουργή- 
σουν προβλήματα στη συνεργασία ανάμεσα στις φασιστικές κυβερνή- 
σεις τῶν φασιστικών κρατών. Ο Μουσολίνι και ο Χίτλερ κάμποσες 
φορές θα συγκρουστούν επί «ιδεολογικού» επιπέδου. Και η συμμαχία 
τους δεν ήταν και τόσο εύκολη. Ωστόσο, κατά τη διάρκεια του πολέ- 
μου δεν θα υπάρξουν σοβαρά προβλήµατα ανάμεσά τους. Θα τους 
ενώσει η κοινή μοίρα: ο απεγνωσµένος αγώνας, η ήττα, η καταστρο- 
φή και ο θάνατος. 

Οι διαφορές που εύκολα επισημαίνει κανείς στα φασιστικά καθε- 
στώτα του μεσοπολέμου οφείλονται σε µια εγγενή στο φασισμό αντί- 
φαση: ο φασισμός δεν είναι παρά η δικτατορία στην οποία καταφεύ- 
γει η αστική τάξη, όταν δεν µπορεί να ξεπεράσει µε δημοκρατικό τρό- 
πο τις αντιφάσεις που δημιουργεί η σύγκρουση ανάμεσα στα διάφο- 
ρα κοινωνικά στρώματα που την συναποτελούν. Η αστική τάξη, όπως 
κάθε τάξη, δεν είναι ενιαία και συμπαγής. Ο Μουσολίνι θα επιµείνει 
πολύ σ᾽ αυτό. Αλλωστε, αυτός είναι που θα απομακρύνει τους µικρο- 
μεσαίους (τους μικροαστούς) από την αστική τάξη στην οποία ανή- 
κουν και θα τους πείσει πως αποτελούν, όχι στρώμα της αστικής τά- 
ξης, αλλά αυτόνομη τάξη µε χωριστά και ευδιάκριτα συμφέροντα. Ο 
φασισμός, λοιπόν, είναι η δικτατορία τῶν μικροαστών, όχι των αστών. 


58 


Οι αστοί αντιμετωπίζουν τη δικτατορία της αστικής τάξης (το φασι- 
σμό) σαν προσωρινή λύση ανάγκης. Οι µικροαστοί όµως, που φοβού- 
νται και τους αστούς, που τους κόβουν το δρόμο για το «ανέβασμα 
στην ανώτερη τάξη» και τους προλετάριους, που τους απειλούν µε 
αφανισμό, βλέπουν το φασισμό σα μόνιμο καθεστώς, που εξυπηρετεί 
πιο αποτελεσματικά τα μικρά τους συμφέροντα. Ο φασισμός είναι το 
καθεστώς που ταιριάζει γάντι στον συνεπή στη μικρομεσότητά του μι- 
κρομεσαίο (µικροαστό), που τα έχει όλα μικρά: μικρό μυαλό, μικρή 
παιδεία, μικρό ήθος, μικρό πορτοφόλι. 

Η συνοχή των μικροαστών µέσα σε µια ενιαία μικροαστική τάξη, 
που διαφοροποιείται αισθητά από την αστική όπως λέει ο πρώην σο- 
σιαλιστής Μουσολίνι, πετυχαίνεται µε δυο οµάδες ιδεολογηµάτων: η 
πρώτη θέλει να πείσει τον µικροαστό πως το δικό του καθεστώς, το 
φασιστικό, θα του ανοίξει οπωσδήποτε το δρόµο για το «ανέβασμα 
στην ανώτερη τάξη», και η δεύτερη στοχεύει να του βάλει στο κεφά- 
λι την έµµονη ιδέα πως, αν και χάλιας, είναι σπουδαίος, διότι κατά- 
γεταί από σπουδαίους προγόνους. Αυτός ακριβώς είναι ο ρόλος του 
εθνικισμού, που διαφέρει ουσιωδώς από τον πατριωτισμό. Ο εθνικι- 
σμός στηρίζει τα ιδεολογήµατά του στο κοινό προγονικό αίμα και στο 
κληρονομούμενο εθνικό ΡΝΑ, ενώ ο πολύ πρακτικός πατριωτισμός 
στηρίζει τις ιδέες του στα κοινά συμφέροντα που ενώνουν τους κατοί- 
κους του εθνικού ή του πολυεθνικού κράτους. Στον πατριωτισμό δεν 
μπαίνει πρόβλημα φυλετικής ανωτερότητας, ενώ ο εθνικισμός παραπέ- 
μπει, είτε άµεσα είτε έμμεσα, σε έναν ρατσισμό, στην άποψη, δηλαδή, 
σύμφωνα µε την οποία υπάρχουν εκ φύσεως και όχι εξαιτίας συγκε- 
κριμένων κοινωνικών και οικονομικών συνθηκών, ανώτερες και κα- 
τώτερες φυλές, όπως ακριβώς στη ζούγκλα, όπου υπάρχουν ανώτερα 
και κατώτερα ζώα: κάθε κατώτερο ζώο προορίζεται για τροφή για 
κάθε ανώτερο. 

Κάθε παραλλαγή φασισμού διατηρεί δυο κοινά για όλους τους φα- 
σισμούς δεδομένα: τον εθνικισμό και τον συναρτηµένο μ᾿ αυτόν ρα- 
τσισµό. Δε νοείται φασίστας που δεν είναι και εθνικιστής και ρατσι- 
στής, που δεν αισθάνεται δηλαδή ανώτερος, γιατί ανήκει σε µια ανώ- 
τερη Φυλή. ΄Οµως, αν είναι πράγματι έτσι, πώς πρέπει να φέρονται 
στις μεταξύ τους σχέσεις οι φασίστες διαφορετικών φασιστικών κρα- 
τών; Αν πράγματι ανήκουν σε µια ανώτερη Φυλή, τότε υπάρχουν τό- 
σες ανώτερες Φυλές, όσες και τα φασιστικά κράτη! Συνεπώς, υπάρ- 
χουν περισσότερες της µιας ανώτερες Φυλές. Βέβαια, μπορείς να ιε- 
ραρχήσεις αυτές τις Φυλές, αλλά τότε θα προκύψει πρόβλημα για το 
ποια ανώτερη είναι ανώτερη από µια άλλη ανώτερη. ΄Αλλωστε, εκτός 

από το συγκριτικό βαθµό του επιθέτου (ανώτερος), υπάρχει και ο 
υπερθετικός (ανώτατος). Ποια λοιπόν είναι η ανώτατη Φυλή; Η δική 
μου, θα πει ο συνεπής προς τη μωρία του ρατσιστής. Οπότε ο άλλος 
ρατσιστής που θα σκεφτεί ομοίως, θα τον λιανίσει και θα ησυχά- 
σουν και οι δυο. Υπάρχει λοιπόν και ένας ενδορατσιστικός ρατσι- 
σμός. Φαύλος κύκλος. 

Ούτως εχόντων των ρατσιστικοεθνικιστικοφασιστικών πραγμάτων, 
θα ήταν αδύνατο να υπάρξει µια Φασιστική Διεθνής, σαν αντίβαρο 
στην Κομουνιστική ή τη Σοσιαλιστική Διεθνή. Ο φασισμός, απ᾿ την 
ίδια του τη φύση, δεν µπορεί να είναι και διεθνισµός. Οι φασισμοί 
μπορούν μεν να συμμαχήσουν, όµως δεν μπορούν να οµονοήσουν επί 
ιδεολογικού επιπέδου, παρά το γεγονός πῶς τους συνδέει µια κοινή 
ιδεολογία. Θα τους χωρίζει πάντα ο ενδοφασιστικός εθνικισμός και 
ρατσισμός. Ο Χίτλερ ήταν έτοιμος να κατασπαράξει και τον Μουσο- 
λίνι, αν νικούσε µε τη βοήθειά του. Και ο Χιροχίτο δεν έκρυβε το µί- 

σος του και για τον Μουσολίνι και για τον Χίτλερ. Ο φασισμός είναι 
ἘΠ ακόµα και στις ενδοφασιστικές σχέσεις. 
νται οἱ εθνικοί φασισμοί όταν µπλέκουν µε δύσκο- 
λα. μα και αν οι εθνικοί φασισµμοί γίνουν δορυφορικοί ενός ισχυ- 
ρότερου εθνικού φασισμού. Οπότε χάνουν αυτομάτως τον εθνικό τους 
χαρακτήρα και εκπίπτουν σε δορυφορικές δικτατορίες, υποταγμένες σε 
έναν «ηλιακό» φασισμό, σαν τον γερμανικό ναζισµό. Ο υπερεθνικός 
φασισμός είναι δυνατός μόνο σ᾽ αυτή τη µορφή του. Σε µια τέτοια πε- 
ριπτωση µπορεί πράγματι να προκύψει ένα τεράστιο φασιστικό κρά- 
τος, µια φασιστική αυτοκρατορία. ΄Όµως, κάθε συνεπής µε τις φασι- 
στικές ιδέες του φασίστας ηγέτης φαντάζεται τον εαυτό του αυτοκρά- 
τορα. Αλλά είναι φανερό πως δεν είναι δυνατό να υπάρξουν περισσό- 
τερες της µιας φασιστικές αυτοκρατορίες. Λοιπόν, ποιος απ’ όλους 
τους υποψήφιους φασίστες αυτοκράτορες θα γίνει αυτοκράτορας; Μα, 
αυτός που θα λιανίσει τους συνυποψηφίους του. Αλίμονο στον Μου- 
σολίνι αν νικούσε ο Χίτλερ! 

Ο Φράνκο τα κατάφερε καλύτερα από κάθε άλλον φασίστα ηγέ- 
τη. Δεν έβαλε υποψηφιότητα για αυτοκράτορας και περιόρισε τα εν- 
διαφέροντά του αποκλειστικά στην Ισπανία. Δεν έκανε την Ισπανία 
δορυφορικό κράτος ούτε της φασιστικής Ιταλίας, οὐτε της ναζιστικής 
Γερμανίας. Ο ισπανικός φασισμός ήταν ένας φασισμός κλεισμένος 
στον εαυτό του και παντελώς αδιάφορος για τη μοίρα τῶν άλλων 
φασισμών. Μ᾽ άλλα λόγια, δεν ήταν φασισμός κατακτητικός καὶ επε- 
κτατικός αλλά «διορθωτικός» του εκπεσµένου ισπανικού μεγαλείου, 
ενός μεγαλείου που λειτουργούσε σα διαρκές μνημόσυνο στη µίζερη 

Ισπανία εις μνήμην της προ πολλού πεθαμένης Ισπανικής Αυτοκρατο- 
ρίας, αυτής που ανακάλυψε την Αμερική, αυτής που υπάρχει ακόµα 
σαν πολιτισμός στη Λατινική (Ισπανική) Αμερική. Δεν πρέπει να µας 
διαφεύγει πῶς ο Φιντέλ. Κάστρο είναι Ισπανός δεύτερης γενιάς. Ο πα- 
τέρας του ήταν Ισπανός μετανάστης στην «ισπανική» Κούβα. Η Ισπα- 
νία δεινοπάθησε απ᾿ όλους τους ιμπεριαλισμούς και κυρίως τον αγ- 
γλικό. Αυτός διέλυσε την πάλαι ποτέ κραταιά Ισπανική Αυτοκρατορία. 
Δεν πρέπει να ξεχνάμε πως οι άγγλοι αποικιοκράτες ήρθαν τέταρτοι 
και καταϊδρωμένοι στην Αμερική, µετά από τους Ισπανούς, που ήρθαν 
πρώτοι, τους Γάλλους, που ήρθαν δεύτεροι και τους Ολλανδούς, που 
ήρθαν τρίτοι. (Τη Νέα Υόρκη τη θεµελίωσαν οι Ολλανδοί). 

Ο καχεκτικός, ο κοντός, ο εντελώς ασήµαντος από κάθε άποψη 
αλλά αριστοκρατικής καταγωγής Φράνκο, διάλεξε εξ αρχής να ποντά- 
ρει δυνατά και µε συνέπεια στον παραδοσιακό και πολύ ισχυρό αρι- 
στοκρατικό ισπανικό εθνικισμό, και όχι στον αντισταθµιστικό εθνικι- 
σµό του μικροαστού. Ο ισπανικός φασισμός δεν στηρίχτηκε στους µι- 
κροαστούς αλλά στους αριστοκράτες γαιοκτήμονες, που αρνούνταν να 
ξεχάσουν τα προγονικά μεγαλεία των κονκισταδόρες. Ο Φράνκο αδια- 
φορεί και για τους αστούς, και για τους μικροαστούς. Ενδιαφέρεται 
μόνο για τους γαιοκτήµονες- φεουδάρχες. Γι’ αυτό και θα κάνει τη 
δουλειά του µε τη Φάλαγγα και όχι µε ένα φασιστικό κόμμα. Η Φά- 
λαγγα, όπως θα δούμε, δεν είναι ακριβώς φασιστική οργάνωση. Είναι 
µια καθαρά ισπανική εφεύρεση, που θα την κλέψει και ο δικός µας 
Μεταξάς. Διότι η Φάλαγγα είναι όντως... ελληνικής καταγωγής! Θα 
δούμε στη συνέχεια τι είναι και πώς προέκυψε η Φάλαγγα. 

Λοιπόν, η πολύ ιδιόρρυθμη ισπανική παραλλαγή του φασισμού αρ- 
χίζει να διαμορφώνεται στο τέλος της δεκαετίας του ’20 και τις αρ- 
χές της δεκαετίας του 30, την περίοδο δηλαδή του δικτάτορα Μι- 
γκουέλ, Πρίμο ντε Ριβέρα. ΄Οµως, ο Ριβέρα δεν ιδρύει κανένα κόμμα. 
Είναι απλά και καθαρά ένας κλασικός δικτάτορας εκ του στρατεύμα- 
τος προερχόμενος. Στην εποχή του Ριβέρα ένας εξυπνάκιας σκέφτεται 
να ιδρύσει ένα φασιστικό κόμμα μιμούμενος τον Μουσολίνι, αλλά θα 
του προκύψει καρνάβαλος. Είναι ένας πρώην σοσιαλιστής, ο Ερνέστο 
Χιμένεθ Καμπαλέρο, που δεν πρέπει να συγχέεται µε τον Λάργκο Κα- 
μπαλέρο, τον μεγάλο ηγέτη τῶν δημοκρατών στη διάρκεια του εμφυ- 
λίου. Τούτος ο δημαγωγός θα στηρίξει τις απόψεις του για τον ισπα- 
νικό φασισμό στη ρωμαϊκότητα της Ισπανίας, όπως ακριβώς και ο 
Μουσολίνι, που είχε ήδη στηριχτεί στη ρωμαϊκότητα της Ιταλίας. Μ’ 
αυτή τη λογική, ο ιταλικός και ο ισπανικός φασισμός θα έπρεπε να 
είναι συγγενείς εν γενετής, αφού και οι δυο έχουν τη ρίζα τους στη 

Ρωμαϊκή Αυτοκρατορία! Επειδή όµως δύο νέες Ρωμαϊκές Αυτοκρα- 
τορίες, τοποθετημένες μάλιστα δίπλα δίπλα θα ήταν δύσκολο να 
συνυπάρξουν, ο Μουσολίνι ρίχνεται στον Χιμένεθ Καμπαλέρο και 
του θυμίζει µια ιστορική αλήθεια: η Ισπανία µπορεί να ήταν η 
σπουδαιότερη επαρχία της Ρωμαϊκής Αυτοκρατορίας, όµως η έδρα 
της βρίσκονταν στη Ρώμη. ΄Αρα η γνήσια νέα Ρωμαϊκή Αντοκρα- 
τορία δεν µπορεί παρά να είναι η δική του! ΄Οπερ έδει δείξαι - και 
τα σκυλιά δεμένα! Ο φασισμός θα είχε πολύ µεγάλη πλάκα, αν δεν 
ήταν βάρβαρος. 

Λίγο αργότερα, το 193], δημιουργείται και µια δεύτερη φασιστική 
οργάνωση από τον Ραμίρο Λαντέσμα Ράμος. Είναι περισσότερο σοβα- 
ρή απ᾿ την άλλη, διότι είναι κλασικά φασιστική µε τάσεις ναζιστικές. 
Ὁ Ράµος δημιουργεί ένοπλες οµάδες πολιτών κατά το χιτλερικό πρό- 
τυπο των 5Α. Με βάση αυτές τις μισοαυτόνομες ένοπλες ομάδες του 
Ράμος, θα δημιουργηθούν τελικά πολλές Χούντες. Ένωση, συμβούλιο 
σημαίνει η ισπανική λέξη, που αργότερα θα γίνει διεθνής πολιτικός 
όρος. Οι Χούντες, που κατά κάποιον τρόπο είναι ένας αυτοδιοικούμε- 
νος φασισμός βάσης, πολύ ταιριαχτός στον αναρχοαυτόνομο χαρακτή- 
ρα του Ισπανού, µε διοικητικές ενδοχουντικές αποφάσεις αποφασίζουν 
να καταργήσουν την πάλη των τάξεων, παρόλο που στις Χούντες με- 
τέχουν κατά κύριο λόγο εργάτες! Είναι αυτές οι λαϊκές Χούντες που 
θα λανσάρουν το σύνθημα «Η Ισπανία πάνω απ᾿ όλα». Προσοχή, όχι 
«Η Ισπανία υπεράνω όλων» (των λαών και των συστηµάτων) κατά το 
χιτλερικό Ντόιτσλαντ ούμπερ όλες, αλλά η αγάπη, η φροντίδα για την 
Ισπανία πάνω απ’ όλες τις άλλες φροντίδες των Ισπανών. Έχουμε εδώ 
έναν καθαρό και τυπικό εθνικισμό, καθόλου κατακτητικό και επεκτα- 
τικό, που αποσκοπεί στην τόνωση του φρονήματος των εξαθλιωμένων, 
που μπορούν μεν να είναι λούμπεν ή μισολούμπεν για κλάματα, όµως 
νιώθουν καλύτερα κάθε φορά που θυμούνται πως κατάγονται από 
σπουδαίους προγόνους! Πρόκειται για τον λεγόμενο αντισταθµιστικό 
εθνικισμό, που είναι φαινόμενο ψυχολογικής τάξεως, και ως εκ τού- 
του αβλαβής όταν παραμένει στα όρια της Ψυχολογίας και δεν περ- 
νάει στην περιοχή της ψυχοπαθολογίας. Οπως δεν βλάπτει η πίστη 
στο Θεό, έτσι δεν βλάπτει και η πίστη στους σπουδαίους προγόνους. 
Το θέµα όµως δεν είναι οι σπουδαίοι πρόγονοι αλλά η πίστη πως αὐ- 
τοί οι πρόγονοι, συνεπώς κι εσύ ο απόγονος, είναι σπουδαιότεροι από 
όλους τους άλλους προγόνους, όλων των άλλων λαών. Πρόκειται για 
ένα φρικτό καλαμπούρι εβραϊκής καταγωγής, που θα γίνει μπούμεραν- 
γκ για τους Εβραίους. Οι Εβραίοι θα πιστέψουν πως εἶναι «ο περιού- 
σιος λαός», δηλαδή ο λαός που διάλεξε ο Θεός για να σώσει δι’ αὐ- 

τού τον κόσμο! Ωστόσο, οι Χούντες του Ράμος δεν θέλουν να σώσουν 
τον κόσµο, αλλά µόνο την Ισπανία. 

Ζητούν λοιπόν οι Χούντες την επανένταξη του αγγλικού Γιβραλ- 
τάρ στην Ισπανία. Ζητούν ομοίως την κανονική προσάρτηση στην 
Ισπανία, τόσο του γαλλικού Μαρόκου, όσο και της Αλγερίας, που δεν 
πρέπει, λέει, να αντιμετωπίζονται σαν αποικίες, αλλά σαν κανονικά 
ισπανικά εδάφη. Έτσι, σιγά σιγά, µε προσαρτήσεις καὶ όχι µε αποι- 
κιοκρατικές μεθόδους, θα επανασυσταθεί στο τέλος η ένδοξη Ισπανι- 
κή Αυτοκρατορία. (Οι ισπανοί καταχτητές της Αμερικής δεν αντιµετώ- 
πιζαν τα αμερικανικά εδάφη σαν ισπανικές αποικίες, αλλά σαν υπερ- 
πόντια εδάφη της μητροπολιτικής Ισπανίας). 

Όσον αφορά τα εσωτερικά προβλήµατα της χώρας, οι Χούντες εἰ- 
ναι κατηγορηματικά υπέρ της κοινωνικής δικαιοσύνης, κατηγορηµα- 
τικά κατά του μεγάλου κεφαλαίου και τῶν γαιοκτημόνων, κατηγορη- 
ματικά κατά της κερδοσκοπίας, κατηγορηματικά κατά της εκμετάλ- 
λευσης του λαού. Ούτως πως, µια γερή δόση σοσιαλισμού μπολιάζε- 
ται στον αρχικό φασισμό. Οι εξαθλιωµένες μάζες θα πέσουν εύκολα 
στην παγίδα ενός λαϊκού φασισμού βάσης, ας τον πούμε έτσι, που δὲν 
έχει δηλαδή δυνατούς και χαρισματικούς αρχηγούς. 

Σε λίγο θα εμφανιστεί και µια τρίτη φασιστική οργάνωση, υπό τον 
βασιλόφρονα, διανοούμενο και πάρα πολύ μεγάλο γόη, που έχει ρη- 
μάξει τις αριστοκράτισσες, τον Χοσέ Αντόνιο Πρίμο ντε Ριβέρα, έναν 
άνδρα εκπληχτικής ομορφιάς, που κάνει πολιτική µε την ομορφιά του! 
Ισπανικό, πολύ ισπανικό! Ο δον Χοσέ Αντόνιο Πρίμο ντε Ριβέρα, εί- 
ναι γιος του άλλου Ριβέρα, του στρατιωτικού, του προφασιστικού δι- 
κτάτορα. Έχουμε, λοιπόν, στην Ισπανία έναν απίθανο φασιστικό πλη- 
θωρισμό! Πάρε κόσμε φασισμό! Τρεις φασισμοί στην τιμή του ενός! 

Ο υιός Ριβέρα ιδρύει κόμμα, που το ονομάζει Ισπανική Φάλαγγα. 
Ο διανοούμενος και γόης Ριβέρα γνωρίζει τι ήταν η Μακεδονική Φά- 
λαγγα. Ἠταν στρατιωτικό σώµα εξαιρετικής ευελιξίας, που χάρισε 
στον Μεγαλέξαντρο τη μεγάλη και αιώνια δόξα. Ο διανοούμενος Ρι- 
βέρα ονομάζει Φάλαγγα το κόμμα του προς τιμήν του Μεγάλου Αλε- 
ξάνδρου. Αυτού που διέδωσε τον ελληνικό πολιτισμό στα πέρατα της 
γης. Ε, αυτό ακριβώς θα κάνει και η Φάλαγγα του Ριβέρα: θα διαδώ- 
σει τον ισπανικό πολιτισμό στα πέρατα της γης! Μ᾽ άλλα λόγια ο Ρι- 
βέρα προπονείται ὡς Ισπανός Μεγαλέξαντρος! (Άραγε πόσους ευφά- 
νταστους πήρε στο λαιμό του εκείνος ο μεγάλος στρατηλάτης; Είναι 
τυχαίο που τα φρενοκοµεία είναι γεμάτα Μεγαλέξαντρους;). 

Πάντως, ο Ριβέρα δεν είναι ακριβώς φασίστας. Είναι μάλλον Δον 
Κιχώτης που το παίζει Μεγαλέξαντρος! Χαρά ο Μεταξάς, που ετοιµά- 

ζεται κι αυτός για Μεγαλέξαντρος! Σου λέει, δυο μικροί ομοϊδεάτες - 
μεγαλοϊδεάτες, ένας Έλληνας και ένας Ισπανός, ἰσως μπορούν να 
κάνουν έναν μεγάλο Ισπανομακεδόνα. Φάλαγγα, λοιπόν, θα ονομάσει 
και ο Μεταξάς τη δική του φασιστική οργάνωση, λεηλατώντας τον 
Ριβέρα. ΄Αλλωστε, ο Μεταξάς ήταν κι αυτός αριστοκράτης (ισχυριζό- 
ταν πως κατάγεται από Βυζαντινούς άρχοντες) ήταν κι αυτός διανοού- 
μενος, που μάλιστα είχε καταπλήξει τους πάντες, όταν σπούδαζε στη 
Γερμανία, µε τη μαθηματική του ιδιοφυΐα. Αλίµονό σου αν πράγματι 
έχεις µια αξία και καβαλήσεις το καλάμι! Τίποτα δε σε σώζει από τη 
γελοιοποίηση, εσένα τον ικανό και ταλαντούχο, αν καβαλήσεις το 
καλάμι! Ο Μεταξάς ήταν και ικανός και ταλαντούχος. Πράγμα που 
δεν τον εμπόδισε καθόλου να είναι και φασίστας. Δεν είναι όλοι οι 
φασίστες ηγέτες ηλίθιοι και αγράμματοι. Αντίθετα, πρέπει να έχεις 
μυαλό, για να μπορέσεις να εκµεταλλευτείς καλά τη βλακεία και την 
αγραμματοσύνη των άλλων. 

Η Φάλαγγα του Ριβέρα έχει και αριστερή πτέρυγα! Η εν λόγω αρι- 
στερή πτέρυγα της Φάλαγγας του Ριβέρα, κρίνει πως ο αρχηγός είναι 
υπέρ το δέον.. δεξιός. Μάλιστα ένας απ᾿ τους ηγέτες της αριστερής 
πτέρυγας, τον κατηγορεί ευθέως γιατί, λέει, συνεργάζεται στενά µε την 
καθολική εκκλησία! Τελικά ο Ριβέρα θα διώξει τον ταραξία από τη 
Φάλαγγα, και η κομματική νομιμότητα θα αποκατασταθεί. Στο µετα- 
ξύ η Φάλαγγα εξοπλίζεται επαρκώς και αναλαμβάνει το δύσκολο έργο 
της δίωξης τῶν απεργών αλλά και της αναπλήρωσής τους στους χώ- 
ρους δουλειάς, στην περίπτωση που οι διώξεις δεν φέρνουν αποτέλε- 
σμα. Με τη νίκη του Λαϊκού Μετώπου στις εκλογές του Φεβρουαρίου 
του 1936, οι Φαλαγγίτες αφηνιάζουν και αρχίζουν τις ένοπλες επιδρο- 
μές κατά των γραφείων και των συγκεντρώσεων του Λαϊκού Μετώπου. 

Όταν ο Φράνκο αποβιβάζεται στην Ισπανία, προερχόμενος από το 
Μαρόκο, για να σώσει την πατρίδα από τον κακό εαυτό της, βρίσκει 
έτοιµη µια καλά οργανωμένη Φάλαγγα. Αν και δεν έχει καμία σχέση 
μαζί της, την προσεταιρίζεται στα γρήγορα. ΄Οµως, της αλλάζει το 
όνομα. Στο εξής, η Φάλαγγα θα λέγεται Εθνικό Κίνημα. Το Κίνημα 
αφήνει άθικτη την παλιά δοµή της Φάλαγγας, που συνεχίζει να έχει 
μέσα της κάθε καρυδιάς καρύδια. Η Φάλαγγα ήταν πολυσυλλεκτική. 
Πολυσυλλεκτικό, συνεπώς, θα παραμείνει και το Κίνημα. Πλούσιοι, 
πεινασμένοι, διανοούμενοι, πλιατσικολόγοι, ζωηροί νεαροί που δεν ξέ- 
ροῦν τι ακριβώς ζητούν, σχηματίζουν ένα συμπαγές Μέτωπο υπό την 
ηγεσία του Φράνκο. Η τεράστια προφρανκική επιτυχία της Φάλαγγας, 
που δεν τη δημιούργησε ο Φράνκο, θα έχει σα συνέπεια να βρει ο 
Φράνκο έναν έτοιμο λαϊκό στρατό. Πλάκα πλάκα, µε τις περίπου 

προσκοπικές Φάλαγγες, αλλά ας έχουµε το νου µας στους προσκόπους,. 
Ποτέ δεν ξέρεις ποιος κερατάς θα οικειοποιηθεί µια αθώα υπερταξική 
οργάνωση, στρατιωτικά συγκροτημένη. Οι Φαλαγγίτες, που είναι καλά 
οργανωμένοι και εξοπλισμένοι από καιρό, θα παίξουν βασικό ρόλο ὡς 
«λαϊκός στρατός» που πολεμάει δίπλα δίπλα µε τον κανονικό στρατό 
του Φράνκο. Οι Φαλαγγίτες δρουν σαν κοµάντος, κυρίως στις «κόκκι- 
νες» περιοχές της Ισπανίας. Καστίλη, Ανδαλουσία, Εστρεμαδούρα. 

Πάντως, όταν ο Φράνκο αποβιβάζεται στην Ισπανία από το Μαρό- 
κο, ο Ριβέρα δεν ζει. Τον έχουν εκτελέσει οι δηµοκράτες, την Ιθη Νοεµ- 
βρίου 1936. Ἠταν ένα λάθος της δημοκρατίας, που υπολόγιζε πως ο 
θάνατος του αρχηγού θα είναι και θάνατος της Φάλαγγας. Αμ, δε! Η 
Φάλαγγα είχε γίνει ήδη κάτι σα θεσμός. Οι Φαλαγγίτες, που διατηρούν 
την οργάνωσή τους και επί δημοκρατίας, παρά την εκτέλεση του αρ- 
χηγού, θα δυσκολευτούν πολύ να αντικαταστήσουν τον νεκρό Ριβέρα. 
Ο Μανουέλ Χεντίγια, που θα τον διαδεχτεί, θα θεωρηθεί ύποπτος για 
«φιλοαριστερή» παρέκκλιση από τον Φράνκο. Που, αντί να διώξει ή 
να εκτελέσει τον αρχηγό, κάνει αυτό που δεν έκανε η δημοκρατία: 
διαλύει τη Φάλαγγα. 

Κάτι σηµαίνει αυτή η διπλή επιθυμία, δημοκρατική και φασιστι- 
κή ταυτόχρονα, για διάλυση της Φάλαγγας. Σημαίνει πως η Φάλαγ- 
γα δεν είναι ούτε δεξιά ούτε αριστερή. Είναι µια σύναξη απελπισµέ- 
νων ανθρώπων. Είναι η ἴδια η Ισπανία που χτυπάει το κεφάλι στον 
τοίχο της ιστορίας της. Είναι ο έρπων καθηµερινός και άτυπος φασι- 
σμός, που δε γνωρίζει το όνομά του. Είναι ο λαϊκισμός σαν πρώτο 
στάδιο για το πέρασμα στο φασισμό, όταν εμφανιστεί ο κατάλληλος 
ηγέτης και όταν ὠριμάσουν οι συνθήκες. 

Ωστόσο, ο αριστεροδεξιός φαλαγγισµός, σα νοοτροπία, κατάφερε 
να επιβιώσει καθ’ όλη τη μακρά διάρκεια του φασιστικού φρανκι- 
σμού. Όλα τα χρόνια που κράτησε η φρανκική δικτατορία, οι παλιοί 
Φαλαγγίττες θα δρουν σαν .. η αριστερή πτέρυγα του φρανκικού φα- 
σισμού, µε ηγέτες διαδοχικά τους Εντράλγκο, Τοβάρ και Ριντρουέχο. 
Οι Φαλαγγίτες δεν ήταν ακριβώς φασίστες αλλά προφασίστες λαῖκι- 
στές. Που σα γνήσιοι λαϊκιστές, που δεν ξέρουν πού πρέπει να το παν 
και συνεχώς βολοδέρνουν, δεν τα κατάφεραν να προσαρμοστούν εντε- 
λώς στον μεγαλοτσιφλικάδικο φασισμό του Φράνκο. Θα λέγαμε πως 
οι Φαλαγγίτες ήταν κατ᾽ ουσίαν φασίστες, αλλά ο Φράνκο δεν ήταν 
κατ’ ουσίαν φασίστας, ώστε να μπορέσει να τους ικανοποιήσει. Ἠταν 
κλασικός στρατιωτικός δικτάτορας, στην υπηρεσία τῶν γαιοκτημόνων 
και της εκκλησίας. Πώς, λοιπόν, να συνεργαστεί µε τον Μουσολίνι και 
τον Χίτλερ; 

4. Χίτλερ και Φράνκο 


Τέσσερις ήταν οἱ ισπανοί στρατηγοί, που την 17η Ιουλίου 1936 απο- 
βιβάζονται στην Ιβηρική χερσόνησο απ’ το ισπανικό Μαρόκο, για να 
σώσουν την Ισπανία από το Λαϊκό Μέτωπο που την κυβερνά: ο Χοσέ 
Σανχούρτο, ο Φρανθίσκο Φράνκο υ Μπαχαμόντε, ο Εμίλιο Μόλα Βι- 
δάλ. και ο Μανουέλ. Γκοδέδ Γιόπις. Σε λίγο, ο πιο ανίκανος απ’ τους 
τέσσερις, ο Φράνκο, ένας καχεκτικός, κοντός ἀνθρωπάκος µε µειωμµέ- 
νες πνευματικές ικανότητες, που του επιτρέπουν να πιστεύει µε πάθος 
στην ανασύσταση της Ισπανικής Αυτοκρατορίας, τους παραμερίζει και 
τους τέσσερις και γίνεται αυτός ο πρώτος άτυπος αυτοκράτωρ µιας 
Αυτοκρατορίας της πλάκας, που θα περιοριστεί εντός των ορίων µιας 
χώρας µε έντονη αραβική, εβραϊκή και τσιγγάνικη επίδραση. 

Οι ΄Αραβες έµειναν στη Νότια Ισπανία 800 χρόνια. Οι Τούρκοι 
έμειναν τα μισά στην Ελλάδα, χωρίς να προλάβουν γι αυτό το λόγο 
να µας εκτουρκίσουν πλήρως. Μας κληροδότησαν µόνο καμιά χιλιά- 
δα τουρκικές λέξεις, την τούρκικη κουζίνα, την τούρκικη ζαχαρο- 
πλαστική, τον τούρκικο καφέ, που έγινε ελληνικός πριν από 15 πε- 
ρίπου χρόνια, το τούρκικο µπαχτσίς, το τούρκικο ρουσφέτ και την 
μισοτούρκικη ελληνική λαϊκή μουσική, τα ρεμπέτικα, που στα τουρ- 
κικά σημαίνει αλήτικα, αυτά που όταν πέρασαν από τους ρεμπεσκέ- 
δες, που σημαίνει ανεπρόκοποι, στους προκομμένους, πρόκοψαν πολύ 
και στο τέλος καθιερώθηκαν ὡς ελληνική εθνική λαϊκή μουσική, 
όπως και ο τούρκικος καφές, που έγινε ελληνικός, διατηρώντας την 
ίδια ακριβώς γεύση. 

Ανάλογα έπραξε και ο Φράνκο στην Ισπανία: βάφτισε γνησίως 
ισπανική την τσιγγάνικη μουσική της τσιγγάνικης Ανδαλουσίας, το 
φλαμένκο, βάφτισε γνησίως ισπανική την αραβική ταυρομαχία και, το 
φρικωδέστερο όλων, σκότωσε, μεταξύ χιλιάδων άλλων, τον μεγάλο, 
τσιγγάνικης καταγωγής, ποιητή Φεντερίκο Γκαρθία Λόρκα. Και πού 
σαι ακόµα! Το µεγάλο φασιστικό πανηγύρι μόλις έχει αρχίσει στην 
Ευρώπη. Ο φασισμός και η βαρβαρότητα είναι συνώνυμα. Πα ποιόν 
χτυπά η καμπάνα του φασισμού στην Ισπανία; ρωτάει ο Χέμινγουεϊ, 
που βρίσκεται στην Ισπανία τα χρόνια του εμφυλίου. Χτυπάει για 
μένα, χτυπάει για σένα, χτυπάει για όλους. Χτύπησε και για τη µεγά- 
λη Κατίνα Παξινού, την Πιλάρ της βασισμένης στο έξοχο µυθιστόρη- 
μα του Χέμινγουεῖ ταινίας. Ο έχων ὦτα ακούειν καμπάνες, ακουέτω 
φασισμόν. Ησυχία, παρακαλώ. Αυτή τη στιγµή ακούμε ρεμπέτικα και 

στο τέλος της βραδιάς θ᾽ ακούσουμε τον εθνικό ύμνο. Ολα τελειώνουν 
µε τον εθνικό ύμνο. 

Η Γκουέρνικα (Γκέρνικα είναι η σωστή ισπανική προφορά) ήταν 
µια βασκική κωμόπολη 6.500 κατοίκων στη Χώρα των Βάσκων, τη 
Βισκάια, στη Βόρεια Ισπανία. Την ισοπέδωσε εντελώς και τη μετέτρε- 
ψε σε ερείπια η αεροπορία του Χίτλερ, η Λουφτβάφε, το 1037, δεύτερο 
έτος του ισπανικού εμφυλίου πολέμου. Το μοναδικό της αμάρτημα: 
αντιστάθηκε ηρωικά στους φασίστες του Φράνκο. Οπως και ολόκλη- 
ρη η Χώρα τῶν Βάσκων, που θα πέσει στα χέρια του δικτάτορα λίγο 
πριν το τέλος της ισπανικής δημοκρατίας, που θα έρθει τον Μάιο του 
1939. Η Γκουέρνικα απέθανεν, ζήτω η Γκουέρνικα Του Πάμπλο Πικάσ- 
σο. Που παρέμεινε κομουνιστής μέχρι το θάνατό του. 

Ο άλλος Πάμπλο, ο μεγάλος βιολοντσελίστας Πάμπλο Καζάλς, θα 
πάρει το βιολοντσέλο του υπό μάλης τότε, και θα φύγει για το Παρί- 
σι. Θα ξαναδώσει κοντσέρτο στην πατρίδα του λίγο μετά το θάνατο 
του Φράνκο. Ο ιδιοφυής αναρχικός σκηνοθέτης Λουίς Μπουνιουέλ, η 
μεγάλη µου κινηματογραφική αγάπη, ο στενός φίλος τού Λόρκα, θα 
την κοπανήσει κι αυτός τότε, κι αυτός για το φιλόξενο Παρίσι, που 
ίσως νιώθει τύψεις για την εγκατάλειψη των ισπανών δημοκρατών 
στην τύχη τους. Ωστόσο, ο Σαλβαντόρ (Σωτήρης) Νταλί θα συνεχίσει 
να ζει σωσμένος στον δικό του κόσμο, παρόλο που γύρω του χαλάει 
ο κόσμος. Τα έχει αυτά τα σουρεαλιστικά ο σουρεαλισµός, παρά τις 
περί του αντιθέτου συστάσεις του πάπα του σουρεαλισμού Αντρέ 
Μπρετόν, που προσπάθησε ανεπιτυχώς να µπολιάσει µε φροῦδισμό τον 
μαρξισμό. (Ο σουρεαλισµός στηρίζεται στον φροὺδισμό). 

Ο στρατηγός Μιγκέλ. Πρίμο ντε Ριβέρα, εκμεταλλευόμενος, το 1923, 
ένα μόλις χρόνο µετά την άνοδο του Μουσολίνι στην εξουσία, µια 
πολλαπλή ισπανική κρίση στην ευρισκόμενη μονίμως σε κρίση πατρί- 
δα του Δον Κιχώτη, επέβαλε δικτατορία που θα κρατήσει επτά χρόνια, 
μέχρι το Ι930, Λίγο μετά, η ανακήρυξη της δημοκρατίας, στις 14 Σε- 
πτεμβρίου 1931, θα απελευθερώσει όλη τη σωρευμένη καταπίεση ενός 
λαού που δεν γνωρίζει και πολλά από δημοκρατία, γι’ αυτό και το 
αναρχικό κίνημα θα πάρει αμέσως το πάνω χέρι. Αλλωστε, η ἵσπα- 
νία έχει μεγάλη παράδοση στα πάσης φύσεως αντάρτικα κινήματα, 
που δεν έλειψαν ποτέ στην ιστορία της. Οι γκεριλέρος (αντάρτες) εί- 
ναι θεσμός στην Ισπανία. Χώρα σουρεαλιστική απ’ τη φύση της και 
ως εκ τούτου ολοζώντανη, θα δει στη µακρά και ένδοξη ιστορία της 
παπάδες να παίζουν γροθιές µε δεσποτάδες, ταυρομάχους να τιμούν 
τους ταύρους τόσο, που να προτιμούν να σκοτωθούν απ᾿ αυτούς παρά 
να τους σκοτώσουν (ολέ!), αναρχικούς να καιν εκκλησίες και µετά να 

ανάβουν ένα κερί στα ερείπια, και ληστές, χιλιάδες ληστές, που πε- 
ριφέρονται αιώνες στα ψηλά βουνά και αποδίδουν δικαιοσύνη σα 
λαϊκοί δικαστές, μοιράζοντας συν τοις άλλοις και τα κλεμμένα υπάρ- 
χοντά τους στους εξαθλιωµένους µιας Γης χωρίς ψωμί, όπως θα µας 
την περιγράψει ο Μπουνιουέλ. σε τούτο το αριστούργημά του. 

Η μεθυσμένη από ελευθερία ισπανική δημοκρατία, ήταν φυσικό να 
λειτουργεί λιγάκι μεθυσμένα. Ε, αυτή τη μέθη εκμεταλλεύτηκαν οι 
ισπανοί στρατηγοί που φύλαγαν το Μαρόκο, ένα απ᾿ τα τελευταία 
απομεινάρια της πάλαι ποτέ πανίσχυρης Ισπανικής Αυτοκρατορίας, 
που συμπεριλάμβανε ολόκληρη την Λατινική Αμερική πλην Βραζιλίας, 
και είπαν να περάσουν απέναντι στη μητέρα πατρίδα, για να ανασυ- 
στήσουν την αυτοκρατορία, ώστε να έχουν κι αυτοί σταθερή δουλειά 
σε µια χώρα όπου το επάγγελμα του στρατιώτη ήταν από παράδοση 
το πιο προσοδοφόρο. Είναι αλήθεια πως οι εν λόγω στρατηγοί δεν κα- 
ταλάβαιναν και πολλά από φασισμό ευρωπαϊκού τύπου, όµως κατα- 
λάβαιναν από καθολικισμό, πράγμα που από µια άποψη είναι το ίδιο, 
κι αυτό υποχρέωσε τον Πάπα να σπεύσει να ευλογήσει τα όπλα τους, 
το καθίκι. Όσοι Ισπανοί δεν είναι καθολικοί, είναι αναρχικοί κατά 
βάσιν και κατ’ ουσίαν, ακόµα και όταν εμφανίζονται σαν κομουνι- 
στές ἡ φιλελεύθεροι δηµοκράτες. Στην πραγματικότητα, ο ισπανικός 
εμφύλιος πόλεμος ήταν σύγκρουση ανάµεσα σε ευσεβείς καθολικούς 
και ασεβείς αναρχικούς. Στο τέλος θα νικήσει μάλλον ο Πάπας παρά 
ο Φράνκο. Εξ ου και η ιδιορρυθµία του ισπανικού φασισμού, που θα 
μπερδέψει ακόµα και τον Χίτλερ. 

Ο οποίος, παρά ταύτα, θα βοηθήσει όσο µπορεί τους ισπανούς φα- 
σίστες, χωρίς να το ομολογήσει ποτέ, όπως ακριβώς και ο Στάλιν. Για 
πρώτη φορά ο κόσμος θα μάθει επισήμως αυτό που όλος ο κόσμος 
γνώριζε ανεπισήµως, ότι δηλαδή ο Χίτλερ βοήθησε ανεπισήµως μεν, 
αποτελεσματικά δε, τον Φράνκο, από τα χείλη του Γκαίρινγκ στη διάρ- 
κεια της δίκης της Νυρεμβέργης, όταν ο στρατάρχης Χέρμαν Γκαίριν- 
ΎΥκ, ο δεύτερος τη τάξει µετά τον Χίτλερ και επίσημος διάδοχός του 
από το Ι939, εἰπε καθαρά και ξάστερα πως αυτός έπεισε τον διστακτι- 
κό στην αρχή Χίτλερ να βοηθήσει τον Φράνκο για δυο λόγους: πρώ- 
τον για να καταπολεμήσει τον κοµουνισμό και δεύτερον για να δοκι- 
μάσει τα νέα όπλα σε συνθήκες πραγματικού πολέμου και όχι στρα- 
τιωτικών ασκήσεων. Τέτοιος κυνισµός. Δηλαδή, ο βομβαρδισμός της 
Γκουέρνικα ήταν µια άσκηση της χιτλερικής στρατιωτικής αεροπορίας, 
της Λουφτβάφε, της οποίας οργανωτής και αρχηγός ήταν ο Γκαίρινγκ. 
Η Λουφτβάφε, η ισχυρότερη πολεμική αεροπορία που εμφανίστηκε 
ποτέ στη σύγχρονη πολεμική ιστορία, τον καιρό του πολέμου είχε τρία 

εκατομμύρια άνδρες, που την υπηρετούσαν στον ουρανό και τη γη. Τα 
περίφημα Στούκας, αεροπλάνα καθέτου εφορμήσεως, ήταν έμπνευση 
του Γκαίρινγκ. Μ’ αυτά θα αντιμετωπίσει τα θρυλικά αγγλικά Σπιτ- 
φάιρ, καταδιωκτικά αεροπλάνα τεράστιας ευελιξίας. 

Ο Γκαίρινγκ δεν ήταν τυχαίος άνθρωπος. Πρώτα πρώτα, ήταν ζά- 
πλούτος, και ὡς εκ τούτου ένας από τους βασικούς χρηματοδότες 
του Χίτλερ από το 192! που προσχώρησε στο ναζιστικό κόμμα, κου- 
βαλώντας εκεί, μαζί µε τα χρήματά του και τη μυθική συλλογή του 
έργων τέχνης. Αλλά και τη δόξα του ήρωα πιλότου του Α΄ Παγκο- 
σμίον Πολέμου. Λέγεται πως αυτός ο μεγαλοκεφαλαιούχος ήταν ο 
ουσιαστικός ηγέτης της ναζιστικής Γερμανίας. Λέγεται ακόµα πως ο 
Χίτλερ τον έτρεµε. Γι’ αυτό και δεν τόλμησε να τον εκτελέσει όταν, 
κατά το τέλος του πολέμου, επεχείρησε να παραμερίσει τον Φύρερ 
από την εξουσία. Πρόλαβε και τον παραμέρισε εκείνος. Και θα µεί- 
νει παραμερισμένος τούτος ο καλοζωισμένος χοντροµπαλάς µε τις 
πολλές γκόμενες, µέχρι που το δικαστήριο της Νυρεμβέργης θα τον 
καταδικάσει σε θάνατο δι᾽ απαγχονισμού. Η ποινή δεν θα εκτελε- 
στεί, γιατί ο υπαρχηγός του Χίτλερ προλαβαίνει καὶ αυτοκτονεί στο 
κελί της φυλακής του. 

Αντίθετα µε τους Ρώσους, που πάντα θεωρούσαν υπεύθυνη για τη 
συμφορά ολόκληρη την ηγεσία του ναζιστικού κόμματος, τόσο οι µε- 
ταπολεμικοί. δηµοκράτες Γερμανοί, όσο και οἱ Αμερικανοί, έκαναν ό,τι 
μπορούσαν, και τελικά τα κατάφεραν, για να περιορίσουν την κύρια 
ευθύνη σε τρία πρόσωπα: τον Άντολφ Χίτλερ, τον Χέρμαν Γκαίρινγκ 
και τον Ρούντολφ Ες. Πώς εμείς εδώ λέμε «στιγμιαίο αδίκημα» και 
απαλλάσσουµε από την περιπέτεια της φυλακής το μεγαλύτερο μέρος 
της χουντικής ηγεσίας, Έτσι περίπου και στη δίκη της Νυρεμβέργης. 
Αλίμονο αν καθαρίσεις όλα τα καθάρµατα. (Έτσι έλεγαν στην αρχαία 
Ελλάδα τα απόβλητα των καθαρµών). Με ποιους θα κάνεις τη δουλειά 
σου μετά; Καθαρίζεις µόνο τους πιο βαθείς λεκέδες και αφήνεις τους 
άλλους να λεκιάζουν την ανισόρροπη δημοκρατία. 

Ο τρίτος τη τάξει, ο Ρούντολφ Ες, επίσηµος διάδοχος του Χίτλερ, 
στην περίπτωση που και ο Γκαίρινγκ χανόταν (διπλή ασφάλεια), θα 
τη σκαπουλάρει τελικά και θα γλυτώσει το κεφάλι του, παρόλο που 
ήταν ο επικεφαλής της «επιχείρησης σαπούνι». Κι έκανε µια χαρά τη 
δουλειά του ο ὑπ᾽ αριθμόν ένα ειδικός στο κυνήγι των Εβραίων, ο άν- 
θρωπος που έγραψε ένα περισπούδαστο σύγγραμμα, υπό τον τίτλο Πώς 
πρέπει να είναι ο άνθρωπος που θα ξαναφέρει τους Γερμανούς στο 
αρχαίο τους μεγαλείο. Τι πώς πρέπει να εἶναι; Όπως ο Χίτλερ πρέπει 
να είναι. Κατ’ αρχήν αντισηµίτης κι ὕστερα όλα τ᾽ άλλα, λέει ο σο- 


69 


φός Ες. Το εν λόγω πόνηµα τού χάρισε τη στενή φιλία και την απε- 
ριόριστη αγάπη του Χίτλερ. 

Αλλά τον πρόδωσε τον Αρχηγό και μάλιστα πολύ έγκαιρα, την 10η 
Μαΐου 194], τη μέρα που καβάλησε ένα αεροπλάνο στο ΄Αου- 
γκσμπουργκ της Βαναρίας, την πατρίδα του Μπρεχτ, και προσγειώθηκε 
στη Σκωτία, όπου και έµεινε σαν αιχμάλωτος πολέμου μέχρι το 1946. 
Πήγε, λέει, εκεί, γιατί ανησυχούσε από τότε για την έκβαση Ίου πο- 
λέμου και γιατί ήθελε να βρει µια λύση παρέα µε τους ΄Αγγλους. 
Όσο για σαπωνοποίηση των Εβραίων, δε βαριέσαι, ό,τι έγινε έγινε. Κι 
έτσι ο Ες έμεινε όντως ισοβίως στη φυλακή του Σπαντάου, όπου και 
πέθανε πριν από λίγα χρόνια. (Όταν λέμε ισόβια, εννοούμε ισόβια, 
έτσι κ. Καραμανλή;). Ἠταν αυτός που την πλήρωσε ακριβότερα από 
όλους τους ναζιστές ηγέτες. Πνιγμένος στις τύψεις για την εξόντωση 
των Εβραίων, πέθανε σχεδόν μισότρελος - και ολοµόναχος σε µια τε- 
ράστια φυλακή. Ο Ες ήταν απ’ αυτούς που πήραν ενεργό μέρος στη 
µεθόδευση της ναζιστικής βοήθειας προς τον Φράνκο. 

Ο Γιόζεφ Πάουλ. Γκαίμπελς, ο μόνος πραγματικά ιδιοφνής, αν και 
εντελώς σατανικός µέσα στη χωλότητά του άνθρωπος, που είχε κοντά 
του ο Χίτλερ, ήταν αριστούχος της περίφημης φιλοσοφικής σχολής της 
Χαϊδελβέργης, παρακαλώ, και επίδοξος λογοτέχνης µε ταλέντο καθό- 
λου ευκαταφρόνητο. Αλλά τα ξέχασε όλα, όταν έγινε ο οργανωτής και 
διευθυντής της ναζιστικής προπαγάνδας, µε µια επιτυχία που κατα- 
πλήσσει. Είναι ο εφευρέτης της μαζικής πλύσης εγκεφάλου, ο άνθρω- 
πος που κατάφερε να πλύνει καλά τα μυαλά των Γερμανών. Αὐτοκτό- 
γησε παρέα µε τον Χίτλερ, αφού πρώτα τον πάντρεψε µε την Εύα 
Μπράουν. Ἠταν αυτός που έκανε εκ του αφανούς το παν, για να αγα- 
πήσουν τον Φράνκο οι εξαθλιωµένοι ισπανοί μικροαστοί. Είδες τι 
κάνουν οἱ φιλόσοφοι, κυρίως όταν είναι κουτσοί και κομπλεξικοί; 

΄0σο για τον λατίνο Μουσολίνι, δεν είχε κανένα απολύτως πρό- 
βλημα σχετικά µε τον λατίνο Φράνκο. Οχι µόνο τον βοηθούσε µε τις 
µικρές του δυνάμεις φανερά και καθαρά, αλλά οργάνωνε και λαῖ- 
κές γιορτές µετά από κάθε νίκη του φίλου του. Πολύ άνετος ο Ντού- 
τσε σε όλα του! Κι εδώ που τα λέμε, ο φασισμός του δεν ήταν και 
τόσο σκληρός. Ήταν ιταλικός φασισμός. Μεσογειακός, φασαριόζι- 
κος, φανφαρόνικος. 

5, Ο πορτογαλικός φασισμός 


Ο πορτογαλικός φασισμός είναι παλιότερος του ισπανικού κατά 13 
χρόνια. Ωστόσο, ζει έναν χρόνο περισσότερο από τον ισπανικό. Ο πορ- 
τογαλικός φασισμός γεννήθηκε το 1926, μόλις τέσσερα χρόνια µετά τον 
πρωτότοκο ιταλικό (1922) που έδειξε το δρόμο στους άλλους, και πέ- 
θανε το 1914 σε ηλικία 49 ετών, ενώ ο ισπανικός γεννήθηκε το 1939 και 
πέθανε μαζί µε τον Φράνκο, το 1975, σε ηλικία 36 ετών. Ο πορτογαλι- 
κός φασισμός κατέχει το παγκόσμιο ρεκόρ της φασιστικής μακροβιό- 
τητας. Περίπου μισός αιώνας πορτογαλικού φασισμού δείχνει πως η 
δικτατορία των μικροαστών έχει µια δυναμική που πρέπει να την προ- 
σέξουµε και να την ελέγξουμε έγκαιρα, αν δεν θέλουµε να µας καθί- 
σουν στο σβέρκο οι µικροαστοί και το ειδικά φκιαγμένο γι’ αυτούς 
σύστημα οργάνωσης της οικονοµικής και κοινωνικής ζωής, που λέγε- 
ται φασισμός. Όντας μικροί οι µικροαστοί, συν τοις άλλοις και κατά 
τον νου, χαμπάρι δεν παίρνουν πως το σύστημα οργάνωσης της κοι- 
νωνίας που κατασκεύασε γι’ αυτούς ειδικά ο Μουσολίνι είναι η πιο 
σκληρή µορφή καπιταλισμού. Αυτή ακριβώς που δίνει ελπίδες στους 
μικροαστούς για µια γρήγορη προαγωγή στην «ανώτερη τάξη», το µό- 
νιμο όραμά τους. ΄Όμως, αυτό το µεγάλο όνειρο συναντάει συχνά την 
αντίσταση των ανώτερων αστικών στρωμάτων. ΄Αλλωστε, από τότε 
που κατέρρευσε η φεουδαρχία µε τις πολύ αυστηρές αρχές της, το 
κεφάλαιο συγκεντρώνεται ολοένα και περισσότερο σε λιγότερα χέρια. 
Και όσο λιγότερα εἶναι τα χέρια, τόσο το καλύτερο. 

Το 1922, τη χρονιά κατά την οποία στην Ιταλία γίνονται τα εγκαί- 
νια του φασισμού, οι πολυεθνικές δεν έχουν εμφανιστεί ακόµα και το 
εθνικό κεφάλαιο συγκεντρώνεται σχετικά εύκολα σε χέρια «εθνικά 
σκεπτοµένων» κεφαλοιούχων. Που µπορεί να γίνουν και εθνικοί ευερ- 
γέτες, όταν δεν μπορούν να επενδύσουν τα κέρδη τους σε επιχειρήσεις 
πέρα και έξω απ᾿ αυτές που ήδη υπάρχουν, στον εθνικό ἡ αποικιακό 
χώρο. Οι πολνεθνικές, που θα εμφανιστούν µετά το τέλος του Β΄ Πα- 
γκοσμίου Πολέμου, θα λύσουν το πρόβλημα της διανομής, τόσο των 
προϊόντων που παράγουν οι ασφυκτιώντες στον εθνικό τους χώρο πα- 
ραγωγοί, όσο και των πρώτων υλών. Το κεφάλαιο, λίγο μετά τη λήξη 
του Β΄ Παγκοσμίου Πολέμου, αρχίζει να χάνει τον εθνικό του χαρα- 
κτήρα κι οἱ αμυντικοί εθνικισµοί αναζωπυρώνονται κάτω από την 
απειλή του υπερεθνικού - πολυεθνικού κεφαλαίου. Στις συνθήκες που 
δημιουργεί η ὕπαρξη των πολυεθνικών εταιρειών, οι εθνικοί ευεργέτες 

εξαφανίζονται µαζί µε το εθνικό κεφάλαιο και τη θέση τους παίρ- 
νει τώρα το «κράτος προνοίας», που λειτουργεί και σαν εθνικός 
ευεργέτης, µε τα νοσοκομεία, τα γηροκοµεία και τα άλλα ευαγή 
ιδρύματα, που παλιότερα έδιναν την ευκαιρία στο εθνικό κεφάλαιο 
να επιδείξει τον εθνικισμό του και να γίνει έτσι αγαπητό απ’ τους, 
ευεργετούµενους μεν, καταπιεζόµενους δε, «εθνικά φρονούντες». Οι 
λιγοστοί εθνικοί ευεργέτες που απομένουν, τύπου Ωνάση ας πούμε, 
συνήθως γίνονται τέτοιοι µετά θάνατον, μέσα από µια διαθήκη. Όσο 
ζούν, λειτουργούν και πλουτίζουν σχετικά αυτόνομα, ξεκομμένοι 
κατ’ ουσίαν τόσο από το εθνικό όσο και από το πολυεθνικό κεφά- 
λαιο. Οι εφοπλιστές, οι τελευταίοι εναπομείναντες «αναρχοαυτόνο- 
μοι» καπιταλιστές, δε λειτουργούν οὗτε εθνικά ούτε πολυεθνικά. 
Αλλωστε, οι επιχειρηματικές δραστηριότητες στη θάλασσα είναι απ᾿ 
τη φύση τους «αναρχοαυτόνομες». Η θάλασσα, που ενώνει κράτη, 
καθεστώτα και πολιτισμούς, είναι το λίκνο της φιλελεύθερης «οικο- 
νομίας της αγοράς», που μισεί τους επιβεβλημένους κανόνες και 
βασίζεται µόνο στους οικονομικούς αυτοματισμούς και τη συγκυρία. 

Η Πορτογαλία, χώρα εξόχως ναυτική και µε πάρα πολύ μεγάλη 
παράδοση, τόσο στο θαλάσσιο εμπόριο, όσο και στις διά θαλάσσης 
εξερευνήσεις και τις διά θαλάσσης καταχτήσεις, αρχίζει να καταρρέει 
το 1703, τη χρονιά που υπογράφει συνθήκη φιλίας και συνεργασίας με 
την Αγγλία, διά της οποίας αναγνωρίζει έμμεσα τὴν πρωτοκαθεδρία 
της στη θάλασσα. Από τότε, η φθορά της Πορτογαλίας θα είναι αδιά- 
κοπη και θα συνεχίζεται μέχρι να μπει -σχετικά πρόσφατα- στην 
Ενωμένη Ευρώπη, και κατ’ ουσίαν στο ενωμένο πολυεθνικό κεφάλαιο. 
Γιατί η Ενωμένη Ευρώπη δεν είναι µια ένωση των ευρωπαϊκών λαών, 
αλλά των ευρωπαϊκών κεφαλαίων. Παρά ταύτα, η Αγγλία παραμένει 
και σήµερα η πιο στενή, παραδοσιακή φίλη της Πορτογαλίας. Αυτές 
οι δυό χώρες ποτέ δε μάλωσαν για τίποτα. Ούτε καν την εποχή του 
Σαλαζάρ. Είναι άκρως εντυπωσιακή αυτή η φιλία, που στηρίζεται στη 
ναυτική παράδοση τῶν Πορτογάλων, που δίδαξαν τη δύσκολη τέχνη 
της ποντοπόρου ναυσιπλοῖας και στους Ισπανούς και στους ΄Αγγλους. 
Αξίζει να σημειωθεί εδώ πως, ανάµεσα στους ισπανούς κονκισταδό- 
ρες που ανακαλύπτουν και αποικούν την Αμερική, βασικό ρόλο παί- 
ζουν οι Πορτογάλοι. Αυτοί κυρίως οργανώνουν τα ταξίδια, αυτοί οδη- 
γούν σε άγνωστους θαλασσινούς δρόμους τα πλοία - και τελικά παίρ- 
νουν εις ανταμοιβήν των υπηρεσιών τους την τεράστια Βραζιλία, που 
µε τη βοήθεια των Ισπανών την αποσπούν από τους Ολλανδούς. Λαός 
διαφορετικός απ’ τους γείτονες Ισπανούς, οι Πορτογάλοι, παρόλο που 
για αιώνες εἶναι δορυφόροι τους διατηρώντας άριστες σχέσεις μαζί 

τους, αναπτύσσουν δική τους γλώσσα και δημιουργούν δικό τους πο- 
λιτισμό. Οι Πορτογάλοι δεν εἶναι µεσογειακός λαός, είναι ο λαός του 
Ατλαντικού, της δικής τους θάλασσας. Αλλωστε, η λατινική-ρωμαϊ- 
κή επίδραση είναι ελάχιστη σ’ αυτή την άγονη άκρη της Ιβηρικής χερ- 
σονήσου. Μόνο ο Πάπας έβαλε για τα καλά πόδι σ᾿ αυτήν την καθο- 
λική χώρα, αλλά κι αυτός σκοντάφτει, ακόµα και στις μέρες µας, σε 
μια παράξενη πορτογαλική μισοειδωλολατρία, που έχει σχέση μάλλον 
µε τον μυστικισμό που έρχεται από την πάντα επικίνδυνη και πάντα 
γοητευτική θάλασσα, παρά µε το χριστιανισμό. 

Την 21η Οκτωβρίου 1805, ο άγγλος ναύαρχος Νέλσων στέλνει στον 
πάτο της θάλασσας την, κατά τα πορτογαλικά πρότυπα οργανωμένη, 
ισπανική αρμάδα στο ακρωτήριο Τραφάλγκαρ (το όνοµα είναι αραβι- 
κό), στη δυτική έξοδο του πορθμού του Γιβραλτάρ (κι αυτό το όνομα 
είναι αραβικό), κι έτσι αρχίζουν να σβήνουν τα όνειρα της Ισπανίας 
για κυριαρχία στη Λατινική Αμερική, ίσως και στον κόσµο. Οι Πορ- 
τογάλοι όµως, ένας μικρός λαός εννέα εκατομμυρίων κατοίκων (τόσοι 
περίπου είμαστε κι εμείς οι Έλληνες), έχουν ήδη προσκολληθεί στους 
᾽Αγγλους, παρόλο που είναι ήδη από αιώνες προσκολλημένοι στους 
παραδοσιακούς εχθρούς των ΄Αγγλων, τους Ισπανούς, που δε θα τους 
εγκαταλείψουν ποτέ, όπως άλλωστε και τους ΄Αγγλους. Οι Πορτογά- 
λοι, οι καλύτεροι σύμμαχοι των Ισπανών, είναι ταυτόχρονα και οι 
καλύτεροι σύμμαχοι των ΄Αγγλων, που είναι οι χειρότεροι εχθροί των 
Ισπανών. Η πορτογαλική εξωτερική πολιτική θα στηρίζεται μονίμως σ᾿ 
αυτή τη διπλή παρανοϊκή συμμαχία µε δυο εχθρικά μεταξύ τους κρά- 
τη, την Ισπανία και την Αγγλία. Γι’ αυτό η Πορτογαλία, ενώ πήρε µέ- 
ρος στον Α΄ Παγκόσμιο Πόλεμο, στο πλευρό των ΄Αγγλων, δεν πήρε 
µέρος στον Β΄ στο πλευρό των άλλων φασιστικών κρατών, όπως και 
η Ισπανία άλλωστε. Μάλιστα, ενώ μετείχε στον «[βηρικό Συνασπι- 
σμό», δηλαδή τη φασιστική συμμαχία µε τη φασιστική Ισπανία, το 
1943 υιοθετεί τη λεγόμενη «συνεργαζόμενη ουδετερότητα», µια εφεύ- 
ρεση του Σαλαζάρ, που σηµαίνει ουδετερότητα προς όλους τους εµπο- 
λέμους, πλην της Αγγλίας. Που η Πορτογαλία την βοηθάει κυρίως µε 
τις ναυτικές της βάσεις! Εντελώς τρελό, αλλά πολύ πορτογαλικό αυτό 
το κατασκεύασμα, που της χάρισε προνομιακή μεταχείριση από µέ- 
ρους τῶν νικητών ,µετά το τέλος του πολέμου. 

Η ιστορική και πολιτιστική ιδιορρυθµία της χώρας θα υπαγορεύ- 
σει και την ιδιορρυθµία, ου µην αλλά και τη µακροβιότητα του πορ- 
τογαλικού φασισμού, του πιο σιωπηλού και ήπιου ευρωπαϊκού φασι- 
σμού, που μερικοί μελετητές ισχυρίζονται πως είναι λάθος να τον χα- 
ρακτηρίζουµε έτσι. Αλλωστε, του δώσαμε αυτόν τον χαρακτηρισμό εκ 

των υστέρων και αφού καταλάβαμµε τι είναι ο ιταλικός φασισμός και 
τι ο γερμανικός ναζισμός, η ακραία και θανατηφόρα µορφή φασισμού. 
Ὁ πορτογαλικός φασισμός, πριν απ᾿ το κάθε τι, είναι εθνικισμός. Αλλά 
όχι επεκτατικός εθνικισμός. Οι Πορτογάλοι έχουν συμβιβαστεί προ πολ- 
λού µε τη μοίρα τους και δεν ονειρεύονται τη Μεγάλη Πορτογαλία όπως 
άλλοι φασισμοί, μηδέ του ελληνικού (μεταξικού) εξαιρουµένου. 

Αλλωστε, ο Αντόνιο ντε Ολιβέρα Σαλαζάρ δεν είναι οὐτε στρατιώ- 
τικός, όπως ο Φράνκο, ούτε ιδεοληπτικός µικροαστός, όπως ο Μουσο- 
λίνι και ο Χίτλερ. Πρίν γίνει δικτάτορας, το 1928, ύστερα από ένα 
στρατιωτικό πραξικόπηµα που εκδηλώθηκε το 1926, ο Σαλαζάρ ήταν 
διαπρεπής καθηγητής της οικονοµίας στο πανεπιστήμιο της γενέτειράς 
του Κοΐμπρα, µιας πανέµορφης πόλης 56.000 κατοίκων στο κέντρο της 
χώρας, περίπου σε ίση απόσταση από τη Λισσαβώνα στο νότο και το 
Πόρτο στο βορρά. 

Ακριβώς το Πόρτο είναι που έδωσε το όνομα στη χώρα. Πόρτο ση- 
μαίνει λιμάνι, Συνεπώς, Πορτογαλία θα μπορούσε να σημαίνει «χώρα 
των λιμανιών» και, αν προτιμάτε, της θάλασσας. (Θυμάστε το πορτο- 
γαλικό τραγούδι «Κοΐμπρα», που το έκανε γνωστό στα πέρατα του κό- 
σµου η Πορτογαλίδα Αμαλία Ροντρίγκες, η µεγάλη µου αγάπη, Αυτή 
η άψογα ισορροπημένη και ηρωικά θλιμμένη απλή μελωδία θα µπο- 
ρούσε να είναι ο πορτογαλικός εθνικός ὕμνος. Οπως στην πορτογα- 
λική παραλλαγή της ισπανικής [αραβικής κατά την καταγωγή] ταυ- 
ρομαχίας δε σκοτώνεται ποτέ ο ταύρος, έτσι και σ᾿ αυτό το συναρπα- 
στικό τραγούδι δε σκοτώνεται η αισιοδοξία, παρά την απέραντη «θα- 
λασσινή», λικνιστική και χορευτική θλίψη τον). 

Χωρίς τον Σαλαζάρ, ο πορτογαλικός φασισμός θα μπορούσε κάλ- 
λιστα να μιμηθεί τον γειτονικό ισπανικό. 'Οµως, δεν τον μιμήθηκε, 
γιατί ο καθηγητής- δικτάτωρ σε καμιά περίπτωση δεν θα στενοχωρού- 
σε τους πιο στενούς του φίλους, τους ΄Αγγλους, που παρέμειναν φίλοι 
και προστάτες της Πορτογαλίας σ᾽ όλη τη διάρκεια του σαλαζαρι- 
σμού, που επιβιώνει για τέσσερα χρόνια µετά το θάνατο του δικτάτο- 
ρα, το Ι970, γεγονός πρωτοφανές για φασιστικό καθεστώς, δεδομένου 
πως αυτά συνήθως πεθαίνουν μαζί µε τον Αρχηγό. Το γεγονός µαρτυ- 
ράει πῶς, αν ο φασισμός εν γένει περέµενε σε «κόσμια» όρια, χωρίς 
μεγαλοϊδεατισμούς και αηδίες, στα όρια μ᾽ άλλα λόγια που υπέδειξε 
ο πορτογαλικός φασισμός, ουδέν πρόβλημα θα υπήρχε για τους δηµο- 
κράτες καπιταλιστές, που συμμάχησαν κατά του δικτάτορα καπιταλι- 
στή Χίτλερ. Οι Αγγλοι, ειδικότερα, αγάπησαν και βοήθησαν το φασι- 
σμό σ᾽ όλες του τις παραλλαγές, µέχρι που αυτός ξεθάρρεψε πολύ και 
τους μπήκε στη μύτη. Αν όµως ο φασισμός δεν περνούσε στην επίθε- 

ση, αν δε γινόταν επεκτατικός και περιοριζόταν στα εθνικά σύνορα 
ενός εκάστου φασιστικού κράτους, ουδείς πλην τῶν κομουνιστών θα 
τον πολεμούσε. Διότι ο φασισμός ήταν αυτό ακριβώς που χρειαζό- 
ταν ο ευρωπαϊκός καπιταλισμός µετά τη µεγάλη οικονομική κρίση 
του 1929-33. 

Ίσως, όµως, η πιο επικίνδυνη µορφή φασισμού να είναι η πορτο- 
γαλική, η µουλωχτή. ΄Όντας ήπιος ένας τέτοιος φασισμός, όταν ζεις 
μέσα του δεν νιώθεις και πολύ το παλούκι. Εκτός κι αν στο χώσουν 
πολύ βαθιά. Πράγμα που στην Πορτογαλία θα συμβεί µετά τον θάνατο 
του Σαλαζάρ, το 1970, τότε που οι διάδοχοί του, χωρίς να πάρουν εἰ- 
δηση πως ο φασισμός είχε ήδη καταρρεύσει παντού, ζορίζουν τα πράγ- 
ματα. Μέχρι που τελικά να ξεσπάσει, στις 24 Απριλίου 1974, η περί- 
φηµη «επανάσταση των γαριφάλων» υπό τον άκρως συντηρητικό 
στρατηγό Αντόνιο ντε Σπίνολα. Όλοι πανηγυρίζαµε για την πτώση του 
πορτογαλικού φασισμού, τέσσερα χρόνια µετά το θάνατο του Σαλα- 
ζάρ, χωρίς να σκεφτόμαστε πῶς στρατιωτικοί τον έριξαν και όχι ο 
λαός: Είχαν βαρεθεί να σκοτώνονται στις πορτογαλικές αποικίες της 
Αγγόλα και της Μοζαμβίκης και είπαν να σταματήσουν την αστειό- 
τητα: να έχει αποικίες µια φτωχή και ρημαγμένη χώρα, έτσι για το 
ονόρε που λέμε, αλλά και για να τις εκμεταλλεύονται οι πονηροί «φί- 
λοι και σύμμαχοι» ΄Αγγλοι. 

Ο θρυλικός Οτέλο ντε Καρβάλιο θα επιχειρήσει να στρέψει τα 
πράγματα προς το σοσιαλιστικότερο ή μάλλον το αναρχικότερο, αλλά 
θα φάει τα μούτρα του. Ο Οθέλος, ήταν μάλλον ένας ρομαντικός και 
πολύ συμπαθής άνθρωπος, παρά ένας συγκροτημένος επαναστάτης. 
Τον αγαπήσαμε όµως πολύ αυτόν τον τυπικό Πορτογάλο, που µας έµα- 
θε πως οἱ συμπατριώτες του προτιμούν να εξάγουν σαρδέλες για να 
τα βολεύουν όπως όπως, παρά επαναστατικά γαρίφαλα. Άκου να βου- 
λώνεις την κάννη του όπλου µε γαρίφαλα, και µετά να τα μοιράζεις 
στον κόσμο! Λες και το όπλο είναι ανθοδοχείο και η επανάσταση λου- 
λουδοπόλεμος. Πολύ πορτογαλική η «επανάσταση των γαριφάλων». 
Ηπίως σοσιαλιστική, όπως και ο ηπίως φασιστικός φασισμός της. 

ΓΟ ΔΕΥΤΕΡΟΣ ΠΑΓΚΟΣΜΙΟΣ ΠΟΛΕΜΟΣ 


1. Η μάταιη Συμφωνία του Μονάχου 


Ούτε η ευρωπαϊκή Δύση, ούτε η ευρωπαϊκή Ανατολή επεδίωξαν τον 
πόλεμο µε την κεντροευρωπαϊκή Γερμανία. Η Δύση μάλιστα έδωσε 


κώλο, που λέμε, για να αποφύγει τη σύγκρουση µε τον Χίτλερ. Αν και 
δύσκολο να δίνεις κώλο, η Δύση δεν είχε κανέναν λόγο να µην τον 
δώσει στον Χίτλερ. Πρώτον, γιατί ο Χίτλερ έπαιζε ρόλο αναχώματος 
στην εξάπλωση του κομουνισμού από την Ανατολή προς τη Δύση, και 
δεύτερον διότι ο (γερμανικός) ναζισμός, όπως και ο (ιταλικός) φασι- 
σµός δεν είναι παρά δυο «μοντέρνες», αυταρχικές παραλλαγές του 
παραδοσιακού καπιταλισμού, στον οποίο σε εκμεταλλεύονται κρατώ- 
ντας όλα τα δημοκρατικά προσχήματα. 

Ο τότε πρωθυπουργός της Αγγλίας, Νέβιλ. Τσάμπερλεν, κατηγορεί- 
ται, ακόµα και σήµερα, σαν ο κατ’ εξοχήν υποχωρητικός απέναντι 
στον Χίτλερ ηγέτης της Δύσης. Ωστόσο, δεν ήταν υποχωρητικός. Ηταν 
απλώς ένας παραδοσιακός άγγλος αστός πολιτικός, που αναγνώριζε 
τη συμβολή του Χίτλερ, του φανατικότερου αντικομουνιστή, στην κοι- 
νωνική υγιεινή της Δύσης. Ο Λόρδος Χάλιφαξ είναι απολύτως σαφής 
όταν λέει επ’ αυτού: «Εμποδίζοντας την είσοδο του κομουνισμού στη 
χώρα του, ο Χίτλερ μπόρεσε να φράξει το πέρασμά του πιο δυτικά». 
Ακριβώς αυτός είναι ο λόγος που η Αγγλία, απ’ το 1935, μόλις δυο χρό- 
νια µετά την άνοδο του Χίτλερ στην εξουσία, τον υποστηρίζει διπλω- 
µατικά όσο μπορεί, εκ του αφανούς και εκ του ασφαλούς. 

Η ναζιστική Γερμανία ήταν όντως ο προωθηµένος υγειονοµικός 
σταθμός της Δύσης, για την προφύλαξή της από το ταχύτατα µεταδι- 
δόµενο κομουνιστικό μικρόβιο. Για να το διαπιστώσει κανείς αυτό, δε 
χρειάζεται να ανατρέξει στην ιστορία, αλλά να καταφύγει στον κοι- 
νό νου: ο ναζισμός είναι σαρξ εκ της σαρκός της καπιταλιστικής Δύ- 

σης και ο κοµουνισµός αίµα απ᾿ το αίµα της, αλλά και τέκνο που 
σκότωσε τους καπιταλιστές γονείς του. Και ο φασισμός και ο κοµον- 
νισµός βγαίνουν µέσα απ᾿ τον καπιταλισμό, αλλά κινούνται προς εντε- 
λώς αντίθετες κατευθύνσεις. ΄Αλλωστε, τα κρεµατόρια δε φκιάχτηκαν 
μόνο για να προμηθεύσουν τη γερμανική αγορά µε νέου τύπου σαπού- 
νι, φκιαγμένο µε πρώτη ύλη το κορμί του Εβραίου. Οι τεχνικές προ- 
διαγραφές των κρεµατορίων προέβλεπαν προσαρμογή των εγκαταστά- 
σεων και στο κορμί του Σλάβου, ειδικότερα του σλάβου κομουνιστή. 
(Εξ ου και το ναζιστικής εμπνεύσεως ελληνικό ρητό «το καλύτερο 
σαπούνι φκιάχνεται από κομούνι»). Οι Εβραίοι έπρεπε να σαπωώνοποιη- 
θούν διότι, σαν τραπεζίτες αρχικαπιταλίστες, εμπόδιζαν τον µικροα- 
στό να μεγαλώσει και να περάσει στην «ανώτερη τάξη». Οι κοµουνι- 
στές απ᾿ την άλλη, έπρεπε να σαπωνοποιηθούν εν καιρώ, διότι απει- 
λούσαν τους μικροαστούς µε προλεταριοποίηση, συνθήκη ικανή για να 
κάνει τον χάλια µικροαστό φανατικό αντικομουνιστή. Μαζί τους, 
έπρεπε να σαπωνοποιηθούν και οι περιθωριακοί Τσιγγάνοι και οι πε- 
ριθωριακοί ομοφυλόφιλοι. Οι πρώτοι γιατί ασχήµαιναν το ινδοευρῶ- 
παϊκό τοπίο, αν και γνησιότατοι [Ινδοευρωπαίοι, και οἱ δεύτεροι διότι 
χαλούσαν την αντρίκεια εικόνα που επιμελώς έφκιαχνε για τον εαν- 
τό του ο ναζισμός. 

Ο ζωγράφος Χίτλερ, που ήξερε να εκτιμά την υψηλής ποιότητας τέ- 
χνη, είχε προμηθευτεί ένα καλό αντίγραφο του Δισκοβόλου του Μύ- 
ρωνα, και σχεδόν το προσκυνούσε καθημερινά. Ο αιώνιος έφηβος του 
Μύρωνα, ήταν το ιδανικό προς το οποίο έπρεπε να τείνει η Αρία φυλή, 
εντός της οποίας εξέχοντα ρόλο για τον Χίτλερ θα έπαιζαν οι Νεοέλ- 
ληνες. Δεν ξέρω αν το ξέρετε, ο Χίτλερ, που λάτρενε την Ελλάδα, 
άσχετα απ᾿ τα δεινά που θα προκαλέσει σ᾽ αυτήν, θα ανακηρύξει τη 
χώρα µας όχι κατεχόμενη, αλλά προστατευόμενη από τους Γερμανούς 
περιοχή! (Ο προστάτης στα τουρκικά λέγεται νταβατζής). 

Είναι αλήθεια, πάντως, πως στη Γερμανία υπάρχει µεγάλη παρά- 
δοση ελληνογνωσίας. Οι μεγαλύτεροι και οι σπουδαιότεροι ελληνιστές 
είναι Γερμανοί. Δεν πρέπει να µας διαφεύγει πῶς η περί την αρχαία 
Ελλάδα αρχαιολατρία, τόσο στην Ευρώπη όσο και στην Ελλάδα, που 
ανακαλύπτει τελευταία την αρχαία Ελλάδα (!), αρχίζει µε τον πρώσο 
θεολόγο, αρχαιοελληνιστή φιλόλογο, μαθηματικό και γιατρό Γιόχαν 
Γιοακίμ Βίνκελμαν, στις αρχές του 18ου αιώνα. Οι Νεοέλληνες από- 
χτησαν συνείδηση πως, εκτός από απόγονοι Βυζαντινών, είναι και 
απόγονοι του Περικλή και του Πλάτωνα, χάρη στη δουλειά των γερ- 
μανών φιλόλογων και αρχαιολόγων. Δεν πρέπει να µας διαφεύγει ακό- 
μα πως, κατά τη δομή, δηλαδή κατά το συντακτικό και τη γραμματι- 

κή (όχι πάντως και κατά τη φθογγολογία), η γερμανική γλώσσα συγ- 
γενεύει µε την αρχαιοελληνική περισσότερο απ’ ό,τι η νεοελληνική. 

Για να µην υπάρξουν παρεξηγήσεις απ᾿ τη µεριά τῶν συναισθηµα- 
τικών μεν, απαίδευτων δε, λέμε πως εδώ μιλούμε για τον γερμανικό 
λαό και τους γερμανούς σοφούς, και όχι για τους γερμανούς ναζιστές, 
που ὡς ναζιστές µπορεί να ξεφυτρώσουν οπουδήποτε στον κόσµο κάτω 
από ανάλογες κοινωνικοπολιτικές συνθήκες. Αλλωστε, ναζιστές ἡ φι- 
λοναζιστές υπήρξαν, και δυστυχώς υπάρχουν ακόµα, παντού στον 
κόσμο. Αυτό σημαίνει πως ο ναζισμός είναι κοινωνικοπολιτικό και όχι 
αιµατολογικό δεδομένο. Η αγάπη των Γερμανών για την τάξη και την 
ακρίβεια δεν είναι ναζισμός, είναι συνείδηση της κοινωνικότητας, που 
σε μάς τους ακατάστατους, πληθωρικούς και τσαπατσούληδες Μεσό- 
γειους, φαντάζει σκέτη τρέλα. Ομως, πάρτε υπ’ όψιν πως οι αρχαίοι 
Έλληνες, αν και Μεσόγειοι, αγαπούσαν µε πάθος την τάξη και την 
ακρίβεια, εξ ου και η εκπληχτική εκείνη αίσθηση της ισορροπίας και 
της αρμονίας. Σταματήστε λοιπόν να μισείτε τους Γερμανούς συλλή- 
βδην και μισήστε όσο περισσότερο µπορείτε το φασισμό και το ναζι- 
σμό, του ελληνικού φασισμού και ναζισμού µη εξαιρουμένων. Τη συµ- 
φορά στην Ελλάδα δεν την προκάλεσαν οι Γερμανοί συλλήβδην, αλλά 
ο γερμανικός ναζισµός. Και µην ξεχνάτε πως ο ιδιοφυής Γερμανός 
Τόμας Μαν υπήρξε ο πιο διάσηµος και ο πιο αποτελεσματικός αντι- 
ναζιστής. (Διαβάστε επειγόντως το µυθιστόρηµα του Τόμας Μαν Δό- 
κτωρ Φάουστους στην ελληνική του μετάφραση. Θα εκπλαγείτε απ’ 
αυτά που θα μάθετε για το διπλό πρόσωπο της Γερμανίας). 

Ο Νέβιλ Τσάμπερλεν, λοιπόν, εκτός από τους κυρίως ειπείν καπι- 
ταλιστικούς λόγους, έχει κι άλλους λόγους, που τον υποχρέωναν να 
μην επιζητεί την καταστροφή της Γερμανίας, µόνο και µόνο γιατί είχε 
την ατυχία να παρασυρθεί από ένα ιδεοληπτικό κτήνος. ξερε τι ση- 
μαίνει γερμανικός πολιτισμός, ήξερε τι σηµαίνει για την Ευρώπη ένα 
νέο θανάσιμο πλήγμα κατά του γερμανικού λαού εν γένει. Κι έτσι, 
κανείς δεν έκανε κιχ όταν η Χίτλερ προσάρτησε στη Γερμανία την 
ούτως ή άλλως γερμανική Αυστρία, τον Μάρτιο του 1938. 

Όμως, τα πράγματα άρχισαν να δυσκολεύουν για τους δυτικούς 
Ευρωπαίους όταν, αμέσως µετά την προσάρτηση της Αυστρίας, ο Χίτ- 
λερ αρχίζει να προετοιμάζει και την προσάρτηση της Σουδητίας, µιας 
καθαρά γερμανικής περιοχής στην Νοτιοκεντρική Τσεχοσλοβακία, που 
είναι ένα πέρα για πέρα τεχνητό κράτος, µισοσλαβικό και µισογερµα- 
νικό, που το κατασκεύασαν οι νικητές του Α΄ Παγκοσμίου Πολέμου, 
ίσα ίσα για να µην τσακώνονται οι γείτονες. Ο Χίτλερ ζητούσε επει- 
γόντως την όντως γερμανική Σουδητία, και είχε τη συγκατάθεση, σ᾽ 

αυτό το κάθε άλλο παρά παράλογο αίτημά του, τῶν πανίσχυρων γερ- 
μανών εθνικιστών αυτής της προς το παρόν τσέχικης περιοχής. ΄Αλ- 
λωστε, τον βοηθούσε και το σχετικό άρθρο της Συνθήκης τῶν Βερσαλ- 
λιών, που μιλούσε για δημοψήφισμα στην περίπτωση που µια εθνότητα 
αποφάσιζε αυτό ἡ εκείνο για την τύχη της. Νόμιζαν τότε πως έτσι θα 
προφυλάξουν τις περί την Γερμανία εθνότητες από τις αρπαχτικές δια- 
θέσεις των Γερμανών, σε µια εποχή (1919) που δεν είχε εμφανιστεί 
ακόµα ο πανγερµανιστής Χίτλερ, µε την άκρως αποτελεσματική προ- 
παγάνδα του για τη Μεγάλη Γερμανία. Οι πιο κοντινές στη µητροπο- 
λιτική Γερμανία περιοχές ήταν η Αυστρία, που φαγώθηκε πρώτη και 
η Σουδητία, που φαγώθηκε δεύτερη. 

Τρώγοντας έρχεται η όρεξη, και οι Δυτικοί αρχίζουν επιτέλους να 
καταλαβαίνουν πως ο Χίτλερ δεν θα χορτάσει αν δεν καταβροχθίσει 
ολόκληρη την Ευρώπη. Αλλά το καταλαβαίνουν καλύτερα µόνο όταν 
ο Χίτλερ τούς καλεί στο αγαπημένο του Μόναχο, για µια κουβεντού- 
λα υψηλού επιπέδου για το πρόβλημα της Σουδητίας και της Τσεχοσ- 
λοβακίας αλλά και για άλλα, σχέσιν έχοντα µε την Κεντρική και ΝΟ- 
τιοανατολική Ευρώπη. Πρόκειται για την περίφημη Συμφωνία του 
Μονάχου, που γίνεται την 29η Σεπτεµβρίου 1938, οχτώ μόλις μήνες 
µετά την προσάρτηση της Αυστρίας. Οι ΄Αγγλοι, οι Γάλλοι, οι Ιταλοί 
και οι Γερμανοί, που παίρνουν μέρος σ᾿ αυτήν, συναποφασίζουν σχε- 
τικά εύκολα πως η Σουδητία πρέπει να περάσει στη Γερμανία. Και 
περνάει την ἴδια κιόλας μέρα, την 29η Σεπτεμβρίου 1938, µε τη βοήθεια 
της Ουγγαρίας και της Πολωνίας, που ο Χίτλερ τις βάζει στο παιχνί- 
δι υποσχόμενος μοιράδι απ᾿ την τσέχικη πίτα, γιατί κι αυτές οι χώρες 
διεκδικούν τσεχοσλοβάκικα εδάφη. Φυσικά, δεν θα τα πάρουν. 

Αυτό ήταν. Οταν ο Χίτλερ φάει την τσεχοσλοβακική Σουδητία, τον 
Σεπτέμβρη του 1038, θα φάει σε λίγο και ολόκληρη την Τσεχοσλοβα- 
κία, στις ἱ5 Μαρτίου 1939, Αλλά µέχρι να τη φάει, ο γαλλικός και ο 
αγγλικός λαός πανηγυρίζει που αποφεύχθηκε ο πόλεμος µε τον Χίτλερ, 
που το πάει φιρί φιρί. Οι πανηγυρισμοί θα κρατήσουν μέχρι τη μέρα 
που ο Χίτλερ θα καταλάβει ολόκληρη την Τσεχοσλοβακία. Είναι φα- 
νερό πλέον πως επιδιώκει τον πόλεμο µε τη Δύση. Κι έτσι, ο πρωτερ- 
γάτης της Συμφωνίας του Μονάχου, ο Τσάμπερλεν, από σωτήρας της 
ειρήνης μετατρέπεται ξαφνικά σε προάγγελο του πολέμου, και όλοι αρ- 
χίζουν να τον βρίζουν για την ενδοτικότητά του. Πάντως, κανείς δεν 
κουνιέται για να βοηθήσει τους Τσεχοσλοβάκους. Ολοι περιορίζονται 
στις κλασικές τυπικές διαμαρτυρίες, για να έχουν ήσυχη τη συνείδη- 
σή τους. Λένε προφανώς, δε βαριέσαι, έτσι κι αλλιώς τεχνητό κράτος 
είναι η Τσεχοσλοβακία, δώσ᾽ την στο θηρίο να τη φάει και να βγά- 

λει το σκασµό. Αμ, δε που θα βγάλει το σκασµό ο Χίτλερ! Μόλις τώρα 
ξεκινάει την πορεία του για τη δημιουργία της Μεγάλης Γερμανίας. Που 
έπρεπε να συμπεριλαμβάνει οπωσδήποτε τη «γερμανική» Ολλανδία και 
τη «γερμανική» Σκανδιναβική χερσόνησο. Βλέπεις, ακόµα και ο Γερμα- 
νός Μπετόβεν ήταν Ολλανδός την καταγωγή, όπως µαρτυράει η κατά- 
ληξη του ονόματός του αλλά και το βαν: Λούντβιχ βαν Μπετόβεν. 

Όλοι αυτοί οι λαοί, ακόµα και οι Αγγλοσάξονες της Αγγλίας, ήταν 
όντως γερμανικής καταγωγής, αλλά δυστυχώς για τον Χίτλερ είχαν 
ξεχάσει τους πολύ αρχαίους προγόνους τους και τώρα δε βλέπουν κα- 
θόλου καλά τα πανγερµανικά σχέδια του Χίτλερ. Κυρίως οι Δανοί, 
που μισούν θανάσιμα τους Γερμανούς, ίσως γιατί δεν καταλαβαίνουν 
τίποτα από προγόνους. Βλέπεις, οι Δανοί δεν έχουν επεκτατικές βλέ- 
ψεις. Όντας πλούσιοι, βολεύονται µια χαρά στη μικρή τους γη, όπως 
θα βολευόμασταν και µείς εδώ αν ήμασταν κάπως πλουσιότεροι. Ο 
φτωχός καρβέλια ονειρεύεται και ο φτωχός (και κατά τον νοῦν) Έλ- 
ληνας, εκτός απο καρβέλια υπό μορφήν δανείων και πακέτων Ντελόρ, 
ονειρεύεται επίσης την Πόλη και την Αγιά Σοφιά. Αλλά και τη Σόφια, 
όταν του τη βαρέσει πολύ. («Σόφια Σόφια είναι τ᾽ όνειρό µας». Του- 
λάχιστον τούτο το εθνικοπατριωτικό ασµάτιο είναι ειλικρινές: μιλάει 
για όνειρο). 

Μόλις πέντε µήνες µετά την κατάληψη της Τσεχοσλοβακίας, ο 
Χίτλερ εισβάλλει στην Πολωνία, όχι, όπως λέει ψευδέστατα, για να 
καταλάβει ολόκληρη τη χώρα, αλλά µόνο για να ελευθερώσει το 
«γερμανικό» Ντάντσιχ (Γκτάνσκ), το µεγάλο λιμάνι της Βαλτικής επί 
πολωνικού εδάφους, που η Συνθήκη των Βερσαλλιών το είχε θέσει 
υπό την προστασία της Κοινωνίας των Εθνών, ώστε να µην τσακώ- 
νονται μεταξύ τους οι μισοί κάτοικοι, που είναι Γερμανοί, µε τους 
άλλους μισούς, που είναι Πολωνοί. Το 1793 το Ντάντσιχ είχε περιέλ- 
θει στην Πρωσία, το ισχυρότερο κρατίδιο της μετέπειτα ενωμένης 
Γερμανίας (πρωτεύουσά της είναι το Βερολίνο) και έμεινε σ᾽ αυτήν 
μέχρι το 1919. Την 1η Σεπτεμβρίου 1939, λοιπόν, ο Χίτλερ καταλαμ- 
βάνει την Πολωνία, µε πρόσχημα την απελευθέρωση του γερμανικού 
(γερμανοπολωνικού για την ακρίβεια) Ντάντσιχ και οἱ Δυτικοί επιτέ- 
λους καταλαβαίνουν πως ο Φύρερ, που πρώτα έφαγε την Αυστρία, 
μετά την Τσεχοσλοβακία και τώρα τρώει ορεξάτα και την Πολωνία, 
πήρε τέτοια φόρα, που τίποτα εκτός απ’ τον πόλεμο δεν µπορεί να τον 
σταματήσει πλέον. ΄Ολες οι διαπραγματεύσεις μαζί του αποδείχτηκαν 
μάταιες και η λεγόμενη πολιτική κατευνασμού, που εισηγείται ο Νέ- 
βιλ Τσάμπερλεν, πέφτει στη μαύρη τρύπα του πιο μαύρου πολέμου πον 
έγινε ποτέ στην ανθρώπινη ιστορία. Ο Β΄ Παγκόσμιος Πόλεμος αρχί- 

ζει την 1η Σεπτεµβρίου 1939, τη μέρα που ο Χίτλερ καταλαμβάνει την 
Πολωνία. 

Ο δημοκρατικός καπιταλισμός αρνείται να υποταχτεί στο δικτατο- 
ρικό και ζητάει τη βοήθεια του «δικτατορικού» κομουνισμού. Τι ειρῳ- 
νεία! Η ιστορία ενίοτε, εκτός από τραγωδία και κωμωδία, γίνεται και 
φάρσα. Η Δύση στην αρχή χρησιμοποιεί τον Χίτλερ σα φράγμα κατά 
του κομουνισμού και τώρα χρησιμοποιεί τον Στάλιν σα φράγμα κατά 
του ναζισμού! Πλήρης σύγχυση σε µια εποχή ολικά συγχυσμένη. 


2. Η Συμφωνία Μολότωφ- Ρίμπεντροπ 


Μέσα στο κλίμα της γενικής καχυποψίας και του καταναγκα- 
σμού που επιβάλλει ο καλπάζων ναζισμός µετά την κατάληψη της 
Τσεχοσλοβακίας, οι Δυτικοί παίρνουν το κεφάλι τους υπό μάλης, και 
την ανάγκην φιλοτιμίαν ποιούμενοι πάνε να ζητήσουν τη βοήθεια 
των μέχρι τότε άσπονδων εχθρών τους, τῶν ρώσων κομουνιστών. 
Ξέρουν καλά πως χωρίς αυτούς είναι αδύνατο να ηττηθεί το τέρας 
της Αποκαλύψεως που λέγεται Χίτλερ, ένας ευφυής δημαγωγός δαι- 
μονιακών πολιτικών ικανοτήτων, µια πάρα πολύ μεγάλη προσωπικό- 
τητα της σύγχρονης ευρωπαϊκής ιστορίας. Προσωπικότητα καταστρο- 
φική, αλλά πάντως προσωπικότητα. Πώς να το κάνουμε, υπάρχουν 
και αρνητικές προσωπικότητες στην ιστορία. Ο Τζένγκις Χαν, για πα- 
ράδειγµα. Που όντας αρνητική προσωπικότητα δε σηµαίνει πως δεν 
επηρέασε αποφασιστικά την ιστορία του κόσμου. Και ο Χίτλερ επη- 
ρέασε τόσο πολύ την ιστορία της Ευρώπης, που το φάντασµά του 
ακόµα µας κυνηγάει κι ακόµα το φοβόμαστε, όχι µόνο εµείς οι Ευ- 
ρωπαίοι, αλλά ο κόσμος όλος. 

Αλλωστε, ο Χίτλερ δεν έπεσε απ’ τον ουρανό, δεν ήταν ο κακός 
άγγελος που έστειλε ο καλός Θεός, για να µας τιμωρήσει για τα κα- 
πιταλιστικά κυρίως αμαρτήματά µας, Τον Χίτλερ τον δημιούργησε η 
καπιταλιστική ανάγκη, στη γερμανική της παραλλαγή. Και τον επέβα- 
λε στο γερμανικό λαό, πρώτα πρώτα η απάνθρωπη και εξοντωτική για 
τους Γερμανούς Συνθήκη Ειρήνης τῶν Βερσαλλιών, που έγινε το 1919. 
Στη συνέχεια, τον έσπρωξε στην εξουσία η παγκόσμια οικονομική 
κρίση του 1929. Οι εν πλήρει απογνώσει ευρισκόµενοι Γερμανοί, αὐ- 
τόν τον καιρό δεν ξέρουν τι τους γίνεται. Κι ας µη ζητούμε μυαλό απ’ 

την πεινασμένη μάζα. Και η γερμανική µάζα αυτόν τον καιρό λιµο- 
κτονεί. Και πιάνεται απ’ τα προγονικά µεγαλεία, όπως ο πνιγμένος 
απ᾿ τα μαλλιά του. Οπως και µεις οι Έλληνες, που κάθε φορά που 
πάμε για φούντο καβαλούμε πρώτα την προγονική σανίδα σωτηρίας 
και αμέσως µετά το καλάμι. Που συνήθως σπάει και σου κάνει τον 
πισινό κόσκινο. 

Ο Χίτλερ πρόσφερε τότε στους Γερμανούς, κυρίως στους χωρικούς 
(ας µην ξεχνάμε πως η Γερμανία εκτός από βιομηχανική είναι και 
αγροτική χώρα, όπως άλλωστε και η Γαλλία) ένα υπερμέγεθες καλά- 
μι. Όπως ήταν φυσικό, το καλάμι έσπασε κάτω από ένα τέτοιο βάρος. 
Αλλά τα τραύματα που δημιουργήθηκαν στα γερμανικά οπίσθια, 
έσπευσαν αμέσως µετά τη λήξη του πολέμου να τα επουλώσουν οι 
μέχρι πριν από λίγο εχθροί των Γερμανών, οι Αμερικανοί. Το έκαναν 
από φιλανθρωπία; Α, μπα! Το έκαναν για να ξαναβάλουν στο καπι- 
ταλιστικό παιχνίδι την κατεστραμμένη Γερμανία, ὕστερα από την απο- 
τυχία της να γίνει διά του Χίτλερ η μοναδική παγκόσμια καπιταλιστι- 
κή υπερδύναμη αφού, φυσικά, θα εξαφάνιζε πρώτα τον κομουνισμό, 
τον ὑπ᾽ αριθμόν ένα εχθρό του ναζισμού, ο οποίος είναι το «ανώτερο 
(και καταστροφικότερο) στάδιο ανάπτυξης του καπιταλισμού». Και ο 
μεν υπερκαπιταλιστικός ναζισµός θα ηττηθεί από τους παραδόξως και 
παρά φύσιν συνασπισμένους µε τους κομουνιστές μετριοπαθείς καπι- 
ταλιστές, ο δε κομουνισµός θα επιζήσει για πολλά χρόνια ακόµα, µέ- 
χρι να ανακαλύψει διά του Γκορμπατσώφ το μονοπάτι που οδηγεί 
στον καπιταλισμό απ’ την πίσω πόρτα. 

ΤΟ «λαϊκό κράτος» που υποσχέθηκε ο Χίτλερ στους Γερμανούς 
ήταν µια μπλόφα. Αλλά και το αταξικό κράτος που υποσχέθηκε ο 
Στάλιν στους Ρώσους, ήταν κι αυτό µια µπλόφα, καλά τυλιγμένη σε 
μαρξιστικό χαρτί πολυτελείας από γραφειοκράτες, που ποτέ δε διάβα- 
σαν Μαρξ και που παρίσταναν παρά ταύτα τους κομουνιστές. Μ᾽ 
αυτά και μ᾿άλλα, τον κομουνισµό τον έφαγαν οι γραφειοκράτες «κο- 
μουνιστές». Ξέρεις τι είναι να γλυτώνεις απ᾿ τον Χίτλερ και να σε 
τρώνε οι «δικοί» σου; ΄Οταν το σκέφτεσαι, παίρνεις φόρα και χτυπάς 
το μαρξιστικό κεφάλι σου στον τοίχο, ψάχνοντας να καταλάβεις απ᾿ 
τα χυμένα μυαλά, πού βρισκόταν το λάθος: στον μαρξιστικό σου εγκέ-, 
φαλο, ή στον γραφειοκρατικό ανεγκέφαλο τῶν «συντρόφων» σου, 
αυτών που σε εξαπάτησαν µε τον πιο αισχρό τρόπο; Κουράγιο, σύ- 
ντροφοι! Ο µαρξισμός μόλις τώρα μπαίνει στην ιστορία. Επεχείρησε να 
μπει και το Ι9ἱ1, αλλά ήταν πολύ νωρίς. Ο καπιταλισμός αποδείχτη- 
κε πολύ ανθεκτικό τέρας. Να δούμε όµως μέχρι πότε θα στέκεται στα 
ποδάρια του µε δεκανίκια. Ακόμα κι αν καταφύγει άλλη µια φορά 

στον φασισμό και το ναζισμό, τις ανεπιτυχώς δοκιμασμένες δικλίδες 
ασφαλείας, το καζάνι θα σκάσει κάτω από τις νέες συνθήκες καπι- 
ταλιστικής υπερανάπτυξης, που δημιουργεί η κυβερνητική και η πλη- 
ροφορική, επιστήµες που εντελώς ανόητα τις αρνήθηκαν οἱ γραφειο- 
κράτες κομουνιστές, απ’ το φόβο πῶς θα μείνουν άνεργοι αυτοί και 
όχι ο λαός. 

΄Ασε που ο ηλεκτρονικός υπολογιστής δε λέει ποτέ Ψέματα, αν τον 
τροφοδοτήσεις µε τα σωστά ἠαία. Πώς, λοιπόν, θα συνέχιζαν να λεν 
οι γραφειοκράτες «κομουνιστές» τα κλασικά τους ψέματα, μ᾿ έναν 
υπολογιστή δίπλα τους, να τους βγάζει συνέχεια τη γλώσσα; (Ξέρετε, 
ο δικός µου υπολογιστής, στον οποίο γράφω αυτή τη στιγµή το κείµε- 
νο που διαβάζετε, κάθε φορά που θα κάνω έναν λανθασμένο χειρισμό, 
βγάζει µια ένδειξη που λέει: ζήτησες συγγνώμην; Τότε εγώ ζητώ τα- 
πεινά συγγνώμην από ένα μηχάνημα που σίγουρα έχει περισσότερο 
«μυαλό» απ᾿ τους γραφειοκράτες, και συνεχίζω προσέχοντας περισσό- 
τερο. Λοιπόν, οι γραφειοκράτες ζήτησαν συγγνώμην από όλους εμάς 
που τους εμπιστευτήκαμε κάποτε, για την περιφρόνησή τους προς τη 
σύγχρονη, τη μοντέρνα τεχνολογία, που κάποτε την χαρακτήρισαν... 
σατανικό καπιταλιστικό κόλπο; Ας ζητήσουν πρώτα συγγνώμην και 
μετά τα ξαναλέμε, µε έναν κομπιούτερ δίπλα, για να ελέγχουμε την 
αλήθεια και των δύο πλευρών). 

Σε µια εποχή που ούτε φαξ ούτε κομπιούτερ υπήρχαν, οι Αγγλο- 
γάλλοι στέλνουν στη Μόσχα για να κουβεντιάσουν µε τους Ρώσους 
και να δουν αν υπάρχουν περιθώρια συνεννόησης για µια πιθανή κοι- 
γή αντιμετώπιση του ναζισμού, κάποιους διπλωματικούς υπαλλήλους 
δεύτερης σειράς. Ο τότε Υπουργός Εξωτερικών της ΕΣΣΔ, Μολότωφ, 
τσαντίζεται απ᾿ αυτή τη σαφή διπλωματική υποτίμηση των Ρώσων, 
που τους καλούν οι Αγγλογάλλοι να συζητήσουν μ᾽ αυτούς για ένα 
τόσο σοβαρό θέµα και τους αποπέµπει. Στην πόρτα, τους λέει: Να ξα- 
νάρθετε µε τους κηδεμόνες σας! Δηλαδή τους Υπουργούς Εξωτερικών, 
που προς το παρόν απαξιούν να συζητήσουν µε τους Μπολσεβίκους! 
Όμως, ώσπου οἱ διπλωμάτες να παν στις πατρίδες τους, προκειµένου 
να επιστρέψουν µε τους κηδεµόνες τους, ο διορατικός Χίτλερ, που 
ήταν ένας πάρα πολύ σπουδαίος πολιτικός κι ας λεν ό,τι θέλουν οι 
εχθροί του (εμείς σ᾽ αυτό εδώ το αφήγηµα δεν παίρνουμε τη θέση κα- 
νενός, μόνο τη θέση της λογικής και της αλήθειας παίρνουμε), στέλ- 
νει στη Μόσχα, τον Αύγουστο του 1939, τον Υπουργό Εξωτερικών Ρί- 
µπεντροµπ και όχι υπαλληλίσκους όπως οι άλλοι, µε την εντολή να 
προσφέρει στους Ρώσους ό,τι του ζητήσουν, αμέσως και επί τόπου, και 
χωρίς γραφειοκρατικές εγκρίσεις απ᾿ τη µεριά του. Και οι Ρώσοι ζη- 

τούν απ᾿ τον Ρίμπεντροπ τα μαλλιά της κεφαλής του. Περίπου τη μισή 
Πολωνία, τη Φινλανδία, και άλλα τινά εδάφη της πάλαι ποτέ τσαρι- 
κής ρωσικής Αυτοκρατορίας. Οι Ρώσοι είναι σαφώς προκλητικοί. Προ- 
σπαθούν να καταλάβουν γιατί ο υπ’ αριθμόν ένα εχθρός τους, ο Χίτ- 
λερ, θέλει να δείχνεται τόσο γενναιόδωρος µαζί τους. 

Ο Στάλιν αρχίζει να αισθάνεται λιγάκι Τσάρος, τώρα που τον υπο- 
λογίζουν οι πάντες, και οι πάντες κρέμονται από πάνω του. Οι µεν 
ναζιστές για να τους βοηθήσει να συντρίψουν µαζί τους Δυτικούς, και 
στη συνέχεια να συντρίψουν μόνοι τους τους Ρώσους, όπως προβλέ- 
πει το γερμανικό σχέδιο, οι δε Δυτικοί για να τους βοηθήσει να συ- 
ντρίψουν τους Γερμανούς - και µετά βλέποντας και κάνοντας. Όσο 
για τις µαρξιστικές αρχές που απαγορεύουν τις προσαρτήσεις και τις 
καταχτήσεις, αυτές άστες γι’ αργότερα. Νυν υπέρ πάντων ο αγών, όχι 
για τη σοβιετική αλλά για τη µεγάλη Ρωσία. Αλλωστε, δεν είναι δύ- 
σκολο να καταλάβει ο Στάλιν πως η ευκολία µε την οποία οι Γερμα- 
νοί υποχωρούν σε όλα, δεν µπορεί παρά να είναι μπλόφα. Σε λίγο θα 
τα ξαναπάρουν όλα, εισβάλλοντας στην ΕΣΣΔ. Ο Στάλιν το ξέρει και 
προσπαθεί να κερδίσει χρόνο. Και επιχειρεί να στρέψει τον Χίτλερ 
κατ’ αρχήν προς τη Δύση, υποχρεώνοντας τους Δυτικούς να εγκατα- 
λείψουν την πολιτική κατευνασμού και να του κηρύξουν τον πόλεμο. 
Και το πετυχαίνει, κάνοντας τους Δυτικούς να χεστούν πάνω τους από 
την (διπλωματικά μόνο) διαφαινόμενη συμμαχία του Στάλιν µε τον 
Χίτλερ, πράγμα που θα ήταν το άκρον άωτον της παραδοξότητας. 
Όμως, ξέρεις καμιά φορά, έτσι που μπερδεύτηκαν όλα; 

Κατατρομοκρατημένοι οι Δυτικοί κηρύσσουν τον πόλεμο κατά του 
Χίτλερ, πριν προλάβει να συμμαχήσει (!) επισήμως µε τον Στάλιν. 
τρεις μέρες µετά την εισβολή στην Πολωνία, την 3η Σεπτεµβρίου Ιθ30, 
η Γαλλία, η Αγγλία, η Νέα Ζηλανδία και η Αυστραλία θα κηρύξουν 
ταυτόχρονα τον πόλεμο κατά της Γερμανίας. Η Μεγάλη Βρετανία ρί- 
χνει εξαρχής στον πόλεμο ολόκληρη την Κοινοπολιτεία για μπούγιο. 
Απομένουν µόνο ο Καναδάς και η Νότια Αφρική, που κι αυτές θα 
μπουν στον πόλεμο µετά από έξι μέρες. (Για ευκολία, οι ιστορικοί 
σημειώνουν σαν αρχή του πολέμου την 1η Σεπτεµβρίου 1939). 

Ο εν λόγω πόλεμος παίρνει, λοιπόν, εξαρχής παγκόσμιο χαρακτή- 
ρα. Εντός του 1940 θα μποῦν στον πόλεμο, κατά σειράν εισόδου, η 
Δανία, η Νορβηγία, το Λουξεμβούργο, το Βέλγιο, η Ολλανδία και η 
Ελλάδα (28η Οκτωβρίου). Εντός του 194! θα µπουν στον πόλεμο, κατά 
σειράν εισόδου, η Γιουγκοσλαβία, η Συρία, η Σοβιετική Ένωση (22 
Ιουνίου), το Ιράν, η Ινδία, ο Παναμάς, οι Ηνωμένες Πολιτείες (7 Δεκεμ- 
βρίου), η Κίνα (8 Δεκεμβρίου), η Κόστα Ρίκα, ο Αγιος Δομίνικος, το 

Ελ. Σαλβαντόρ, η Αϊτή, η Ονδούρα, η Κούβα, η Γουατεμάλα, η Νικα- 
ράγουα, και η ήδη υπό γερμανική κατοχή τελούσα Τσεχοσλοβακία, 
διά της εξορίστου κυβερνήσεώς της. Εντός του 1942 μπαίνουν στον 
πόλεμο το Μεξικό, η Βραζιλία και η Αιθιοπία. Εντός του 1943 μπαί- 
νοῦν στον πόλεμο το Ιράκ, η Κολομβία και η Βολιβία. Το 1944 η Λι- 
βερία και ο Αγιος Μαρίνος (ακόµα κι αυτός!). Το 1945, όταν όλα 
έχουν σχεδόν τελειώσει για τον Χίτλερ, ο Ισημερινός, η Παραγουάη, 
το Περού, η Ουρουγουάη, η Βενεζουέλα, η Τουρκία (μόλις και πρόλα- 
βε, η πονηρή), η Αίγυπτος, ο Λίβανος, η Σαουδική Αραβία και τελευ- 
ταία η Χιλή (11 Απριλίου). Σύνολο χωρών που κηρύσσουν τον πόλε- 
μο κατά του ΄Αξονα, 49 παρακαλώ! 

Σύνολο χωρών της συμμαχίας του ΄Αξονα, 7 µετά βίας! Η Γερμα- 
νία, η Ιταλία, η Ουγγαρία, η Ρουμανία, η Βουλγαρία, η Φινλανδία 
και η Ιαπωνία. Ο όρος ΄Αξονας, που θα περάσει στην ιστορία, είναι 
του Μουσολίνι. Που έλεγε πως γύρω από τον άξονα που σχηματίζει 
στο χάρτη η ευθεία που ενώνει τη Ρώμη µε το Βερολίνο, θα κινείται 
σε λίγο όλη η Ευρώπη. Αργότερα, ο άξονας θα επεκταθεί μέχρι το 
Τόκιο, και από ευθεία θα γίνει τεθλασμένη, για να καταλήξει τελι- 
κά σούβλα, όπου η διεθνής του φασισμού θα ξεροψηθεί, αλλά µε 
χίλια ζόρια. Είναι απίστευτο το πάθος µε το οποίο πολεμούν οι µι- 
κροαστοί, όταν απειλούνται από τους αστούς και τους κοµουνιστές 
ταυτόχρονα. Τελικά είχε δίκιο, μιλώντας για τη δύναμη των µικροα- 
στών, ο Μουσολίνι, ο πρώην σοσιαλιστής, ο πρώην διευθυντής της 
σοσιαλιστικής εφημερίδας Αβάντι, ο πρώτος που είχε την ιδέα πως 
οι µικροαστοί είναι δυνατό ν᾿ αποτελέσουν αυτόνομη τάξη, µε αὐ- 
τονομημένα ταξικά συμφέροντα. 

Μετά τον πόλεμο θα εμφανιστούν ένα σωρό πανίσχυρα µικροαστι- 
κά κόμματα, που θα αξιοποιήσουν δημοκρατικά τη φασιστική πείρα. 
Μόνο που δεν λέγονται πια φασιστικά. Λέγονται «σοσιαλιστικά», αν 
και όντας πολυσυλλεκτικά θα ήταν απολύτως αδύνατο να είναι στ’ 
αλήθεια σοσιαλιστικά. Ευτυχώς, πάντως, να λες, που οι µικροαστοί 
μαντρώθηκαν σε τέτοιου είδους κόμματα. Γιατί αν τους αφήσεις αδέ- 
σποτους αυτούς τους γαϊδάρους, προσπαθώντας να φαν κουτόχορτο 
απ’ όπου λάχει, θα γκρεμίσουν όλα τα παχνιά. Τίποτα πιο επικίνδυ- 
νο απ᾿ τον μαινόμενο µικροαστό, που κυριαρχεί απολύτως στην κα- 
πιταλιστική κοινωνία και χτυπάει προς δυο κατευθύνσεις, αριστερά 
και δεξιά. | 

Σ᾽ αυτόν τον πόλεμο, τον πιο φονικό της ιστορίας, η Σοβ. Ένωση 
είχε τους πιο πολλούς νεκρούς: 6.115.000. Ακολουθεί η Γερμανία µε 
3.250.000, περίπου τους μισούς των Ρώσων, η Ιαπωνία µε 1.800.000, η 


85 


Κίνα µε 1.320.000. Έπονται οι ΗΠΑ µε 405.400, η Αγγλία µε 357.100, η 
Γαλλία µε 201.600, και η Ιταλία µε 35.700. Οι υπόλοιποι σύμμαχοι τῶν 
Δυτικών καταθέτουν θυσία στον Μολώχ 400.000 συνολικά ήρωες, και 
οι άλλοι σύμμαχοι, απ᾿ τη µεριά του ΄Αξονα, 884.000 ήρωες. Γενικό 
άθροισμα των ηρωικά πεσόντων και απ᾿ τα δυο στρατόπεδα και ανά- 
στασιν µη αναμενόντων: 14.870.000. Περίπου μιάμιση φορά ο σηµερι- 
νός πληθυσμός της Ελλάδας. Γενικό άθροισμα τραυματιών που έμει- 
ναν ανάπηροι, 27.255.000. Περίπου τρεις φορές ο σημερινός πληθυσμός 
της Ελλάδας. Ο ναζισμός και ο φασισμός είναι µια εξόχως θανατη- 
φόρα βαρβαρότητα. Ευτυχώς, πάντως, που οἱ µικροαστοί τελικά νική- 
θηκαν από τη φαινομενικά παράδοξη συμμαχία τῶν αστών και τῶν 
κομουνιστών κατά των μικροαστών. 


43. Η εισβολή στην Πολωνία και τη Φινλανδία 


Ο Τσώρτσιλ, σε λόγο που εκφωνεί στη Γαλλία το Ι946, λέει µεταξύ 
άλλων και τα εξής σηµαδιακά για τον πόλεμο που είχε τελειώσει την 
προηγούµενη χρονιά: «Ουδέποτε στην ιστορία υπήρξε πόλεμος που θα 
μπορούσε να προληφθεί πιο εὐκολα. Το µόνο που θα χρειαζόταν ήταν 
να µην επιτρέψουμε τον ἐπανεξοπλισμό της Γερμανίας». Μ᾿ άλλα λόγια, 
ομολογεί κυνικότατα πως πεντάρα δεν θα έδινε για τον ναζισµό, αν 
αυτός δε γινόταν επιθετικός ή αν επετίθετο µόνο κατά της Ρωσίας, πράγ- 
μα που το ευχόταν ο υπ’ αριθμόν ένα εχθρός της Σοβιετικής Ένωσης. 
Πάντως, στις 3 Σεπτεμβρίου, τρεις μέρες µετά την έναρξη της εισβολής 
του Χίτλερ στην Πολωνία, την Ιη Σεπτεµβρίου 1939 (ηµεροµηνία που 
σημαδεύει την αρχή του Β΄ Παγκοσμίου Πολέμου), η Γαλλία και η Αγ- 
γλία ταυτόχρονα και μαζί τους ολόκληρη σχεδόν η Βρετανική Κοινοπο- 
λιτεία, θα κηρύξουν τον πόλεμο κατά της Γερμανίας. Οι άλλοι θα ακο- 
λουθήσουν ο ένας µετά τον άλλο. Η Αμερική προς το παρόν κάνει το 
κορόιδο και θα μπει στον πόλεμο καθυστερημένα, την Τη Δεκεμβρίου 
1941, µετά την πανωλεθρία του Περλ. Χάρμπορ. Κάπου έξι μήνες νωρί- 
περα από τους Αμερικανούς, θα µπουν στον πόλεμο οι Ρώσοι την 22α 
Ιουνίου 194], αμέσως µετά την εισβολή τον Χίτλερ στη Ρωσία. 

Όταν οἱ Αγγλογάλλοι κηρύσσουν τον πόλεμο κατά της Γερμανίας, 
οι Αμερικανοί δηλώνουν πως θα διατηρήσουν την ουδετερότητά τους, 
και πῶς το µόνο που μπορούν να κάνουν για τη Γαλλία και την Αγγλία 

είναι να άρουν το νόµο που απαγορεύει την εξαγωγή όπλων, αρκεί οι 
αγοραστές να πληρώσουν τα έξοδα μεταφοράς! Μ’ άλλα λόγια, σύτε οι 
Αμερικανοί δίνουν πεντάρα για το ναζισµό καθεαυτόν. Αντίθετα, βρί- 
σκουν την ευκαιρία να κάνουν μπίζνες! Μη εμπόλεμος δηλώνει και ο 
Μουσολίνι. Ενώ η Ρωσία σιωπά και προσπαθεί να καταλάβει τις προ- 
θέσεις του Χίτλερ: θα επιτεθεί ή δεν θα επιτεθεί κατά της ΕΣΣΔ; Ο Στά- 
λιν φαίνεται πως δεν πιστεύει πως θα επιτεθεί πριν ξεκαθαρίσει τους λο- 
γαριασμούς του µε τους Δυτικούς. Όταν όµως βλέπει πως οι Αγγλογάλ- 
λοι µόνο πλατωνικά κηρύσσουν τον πόλεμο στον Χίτλερ και δεν επεμ- 
βαίνουν στρατιωτικά στην Πολωνία, για να βοηθήσουν τη φίλη και 
σύμμαχο χώρα, σύμφωνα µε τις σχετικές συμφωνίες, που προέβλεπαν 
επέμβαση 15 μέρες µετά την εκδήλωση επίθεσης, αρχίζει να ανασκου- 
μπώνεται και την 17η Σεπτεµβρίου 1039, μόνο 17 μέρες μετά τον Χίτλερ, 
εισβάλλει κι αυτός στην Πολωνία απ᾿ την άλλη μεριά. 

Οι Δυτικοί τα χάνουν βλέποντας τη Συμφωνία Μολότωφ-Ρίμπε- 
ντροπ να εφαρµόζεται στην πράξη. Αν ο Στάλιν και ο Χίτλερ συµµα- 
χήσουν στ’ αλήθεια και επιτεθούν μαζί στη Δύση; Κάτι τέτοιο φαίνε- 
ται απίθανο, αλλά δεν είναι λιγότερο απίθανο από τη συμμαχία Ρώ- 
σων και Δυτικών, που θα έρθει σε λίγο. Εν πάση περιπτώσει, οι Ρώ- 
σοι δεν θα μπορούσαν να μείνουν ουδέτεροι στη διαμάχη, που σε λίγο 
θα γίνει μάχη. Ξέρουν πῶς, είτε οι Γερμανοί νικήσουν σε έναν τέτοιο 
πόλεμο είτε οι δυτικοί Σύμμαχοι, ο νικητής θα επιτεθεί στο τέλος κατά 
της Ρωσίας. Και επειδή γνωρίζουν πως ο πιο επικίνδυνος εχθρός τους 
είναι ο Χίτλερ, οι Ρώσοι κάνουν ρελάνς και επιτίθενται κι αυτοί κατά 
της Πολωνίας, κατά τα συμφωνηθέντα μεταξύ Μολότωφ και Ρίµπε- 
ντροπ. Η Ρωσία θέλει να παρεμβάλει µια ζώνη πολωνικού εδάφους 
ανάμεσα σ᾽ αυτήν και στον έναν απ’ τους δυο υποψήφιους εισβολείς. 
Φυσικά, είναι πέρα για πέρα ανήθικο και κυρίως αντιµαρξιστικό ένα 
κομουνιστικό κράτος να εισβάλει σε µια ξένη χώρα, αλλά ποιος λο- 
γαριάζει την ηθική και τον μαρξισμό σε µια εποχή που όλα κρέμονται 
από µια κλωστή, Ο Χίτλερ ανακάτωσε πολύ την τράπουλα και κανείς 
δεν ξέρει µε ποιον πρέπει να κάνει παιχνίδι. 

Περίπου είκοσι μέρες µετά την εισβολή, ο Χίτλερ έχει κάνει σμπα- 
ράλια τον πολωνικό στρατό, που μάχεται ηρωικά μεν, απελπισµένα δε, 
χωρίς σημαντική στρατιωτική βοήθεια από τους δυτικούς Συμμάχους. 
Πάνω από 2.000 γερμανικά αεροπλάνα βομβαρδίζουν ολόκληρη την 
Πολωνία για είκοσι μέρες, αλλά η Βαρσοβία αντιστέκεται. Ο στρατάρ- 
χης Σπμίγκλιου Ριτζ κάνει ό,τι µπορεί, αλλά δεν µπορεί και πολλά 
στην κατάσταση πανικού που έχει περιέλθει ολόκληρη η χώρα, η πρώ- 
τη που θα δοκιμάσει τη ναζιστική βαρβαρότητα. Την 28η Σεπτεμβρίου 

1939 όλα θα τελειώσουν για την Πολωνία και οι Γερμανοί και οι Ρώ- 
σοι θα την κόψουν άλλη µια φορά στα δυο. Και τούτο, άσχετα απ’ το 
γεγονός πως κανείς απ’ τους δυο δεν θα προλάβει να φάει ήσυχα το 
κομμάτι του. 

Αμέσως µετά την θριαμβευτική εἰσοδό του στη Βαρσοβία, την 5η 
Οκτωβρίου 1939, λίγο μετά τη φυγή της πολωνικής κυβέρνησης, πρώ- 
τα στη Ρουμανία και στη συνέχεια στην Αγγλία, ο µεγαλόθυµος Χίτ- 
λερ λέει πως η συνέχιση του πολέμου είναι τώρα πλέον εντελώς άσκο- 
πη, αφού οι στόχοι του επιτεύχθηκαν. Πράγματι, λεν οι βασιλιάδες του 
Βελγίου και της Ολλανδίας και σπεύδουν να µεσολαβήσουν για µια 
συμφιλίωση ΄Αγγλων, Γάλλων και Γερμανών, τώρα που οι Ρώσοι βγή- 
καν κι αυτοί στο προσκήνιο και προωθήθηκαν προς τη Δύση. 

Όμως είναι αργά πλέον για συμφιλιώσεις, και ο Χίτλερ, που τώρα 
εμφανίζεται σα σωτήρας της Ευρώπης, πετάει το σύνθημα για µια ενω- 
μένη Ευρώπη, πολύ πριν απ᾿ την εμφάνιση της Ενωμένης Ευρώπης: 
«Νυν υπέρ πάντων ο αγών για µια νέα Ευρώπη!». Αν όχι απροκάλυ- 
πτα γερμανική, ναζιστική τουλάχιστον! Κι ύστερα µου λέτε, σύντρο- 
φοι του Περισσού, πῶς η Ενωμένη Ευρώπη είναι καταστροφική για 
τους λαούς της. Είναι όντως, αλλά τι θα κάνετε σε µια πιθανότατη 
αναβίωση του φασισμού και του ναζισμού; Αν και µαρξιστές (υποτί- 
θεται), προφανώς πιστεύετε πως ο φασισμός είναι συναρτηµένος µε 
τον Μουσολίνι και ο ναζισµός µε τον Χίτλερ, και όχι συνυφασµένος 
µε συγκεκριμένες κοινωνικές συνθήκες. ΄Αλλωστε, δεν είναι δύσκολο 
να καταλάβετε πως µας έχουν δέσει χειροπόδαρα εμάς τους κοµουνι- 
στές, τώρα που δεν υπάρχει πλέον η μαμά-Ρωσία να µας ταΐζει, να 
μας ποτίζει, να µας αλλάζει τις χιλιοκατουρηµένες στους κομματικούς 
καυγάδες πάνες - να µας προσέχει εν γένει. Αφήστε, λοιπόν, τα νταη- 
λίκια, τις δημαγωγίες και τα κλαψουρίσματα για τους λαούς της Εν- 
ρώπης, γιατί οι λαοί της Ευρώπης µας έχουν χεσμένους, εµάς τους κο- 
μουνιστές. Δώσε στο λαό να φάει λίγο καλύτερα, και µην τον είδατε, 
μην τον απαντήσατε το λαό, σύντροφοι. Ο λαός μονίμως τρέχει πίσω 
απ’ αυτόν που υπόσχεται µάσα, κι όχι πίσω από ιδανικά και ιδέες, 
που δεν τρώγονται. ΄Αλλωστε, αφού κι εμείς προτιμήσαμε τη µάσα από 
τις ιδέες και τα κάναμε µαντάρα γι’ αυτόν τον λόγο, πώς ζητάτε απ᾿ 
τον λαό να τρέξει πίσω σας, τραγουδώντας επαναστατικά θούρια; Γί- 
ναμε που γίναμε ρεζίλι των σκυλιών του καπιταλισμού, ας µην κάνου- 
µε και το παρδαλό κατσίκι να σκάει στα γέλια! Νισάφι πια, µε την 
αριστερή παραλλαγή της βλακείας και της αμάθειας! 

Και κάτι άλλο, σύντροφοι: πού θα τους βρείτε τους προλετάριους, 
για να κάνετε την προλεταριακή επανάσταση; Θα τους μαζέψετε απ᾿ 

τα γήπεδα, ή μήπως θα διακόψετε την τηλεοπτική τους απόλαυση, πεί- 
θοντάς τους πώς η επαναστατική τόλμη είναι σημαντικότερη απ᾿ το 
σίριαλ. Τόλμη και γοητεία; Κι αν στην Αθήνα βρείτε ένδεκα προλετά- 
ριους, μαζέψτε τους και κάντε την Πανπρολεταριακή Ποδοσφαιρική 
Ομάδα του Αγωνιζομένου Λαού, έτσι, για τη χαρά του αγώνα, έστω 
και του ποδοσφαιρικού, ρε αδερφέ! 

Σύντροφοι, κινδυνεύουμε και πάλι απ’ το φασισμό. Και να δούμε 
τι θα κάνουμε χωρίς Στάλιν, όταν κληθούμε και πάλι να διαλέξουμε 
ανάμεσα στον δικτατορικό και τον δημοκρατικό καπιταλισμό. Το δί- 
λημμα είναι τραγικό για µας, αλλά θα επανεµφανιστεί. Κάντε, λοιπόν, 
κάτι και συμμαζέψετε λιγάκι εκείνους τους άθλιους μικροαστούς. 
Σταματήστε επιτέλους να τους χαϊδεύετε. Σπρώξτε τον καταραµένο 
καπιταλισμό να αγγίξει τα μάξιμουμ αναπτυξιακά του όρια. Και σε 
πενήντα χρόνια το πολύ, θα πει από μόνος «παραδίδομαι». Αφήστε για 
άλλους το σύνθημα «εδώ και τώρα». Αυτή η γελοιότητα οὐδεμία σχέ- 
ση έχει µε τον μαρξισμό. Αντίθετα, έχει στενή σχέση µε το ναζισμό, 
αφού ο Χίτλερ το είπε πρώτος. Διαβάστε ξανά τον Μάιν Κάμπφ και 
καταλάβετε επιτέλους τι σημαίνει μικρομεσαίος. Σημαίνει δυνάμει 
φασίστας, που περιφέρεται από αρχηγό σε αρχηγό μέχρι να ανακαλύ- 
ψει τον «γνήσιο» κάλπη Σωτήρα. 

΄Αµεσος εχθρός µας δεν είναι ο αστός, είναι η συμπαγής και ισχυ- 
ρή μάζα τῶν μικροαστών, το εκκολαπτήριο και η αστείρευτη πηγή της 
αστικής τάξης. Δεν θα µας έβλαπτε, όχι βέβαια να την υιοθετήσουµε, 
αλλά να επωφεληθούµε και µείς από τη θέση του πρώην σοσιαλιστή 
Μουσολίνι, που πρώτος είπε πως οἱ µικροαστοί δεν είναι αστοί, όπως 
λέμε εμείς οι µαρξιστές, αλλά µια λίγο ὡς πολύ αυτόνομη τάξη, που 
εχθρεύεται και τους αστούς και τους προλετάριους. Και είναι η συ- 
ντριπτική πλειοψηφία παντού στον «πολιτισμένο» κόσμο, οι κερατά- 
δες! Και µη µου πείτε πως θα τους πάρουμε μαζί µας, γιατί ποτέ δεν 
ήρθαν μαζί μας. Αντίθετα, εμείς πήγαμε μαζί τους. Και να έχεις τώρα 
να απολογείσαι σε µικρόνοες ηθικολόγους, ανάμεσα στ’ άλλα και για 
το γιατί οι Ρώσοι εισέβαλαν στη δύστυχη Πολωνία, εκείνον τον γεμάτο 
τραγικά διλήμματα καιρό. Τι ξέρει ο µικροαστός από διλήμματα: Επέ- 
τρεψε ποτέ στον εαυτό του να έρθει μπροστά σε διλήμματα άλλα, 
εκτός από αυτά που δημιουργεί η δυσκολία επιλογής ανάµεσα στην 
γκόμενα και τη σύζυγο, ώστε να καταλάβει τι σηµαίνει κορώνα- γράµ- 
ματα, σε εποχές που δεν μπορείς να παίξεις σκάκι, µε την ελπίδα πως 
εσύ θα κάνεις το ρουά-ματ στο τέλος; Θα θυμίσω στον µικροαστό, 
αυτό που είπε ο Μελρώ-Ποντύ: «Όταν η ιστορία τελείται, μπαίνεις 
στον αγώνα λιγάκι στα τυφλά». Είναι εύκολο να κρίνεις εκ τῶν υστέ- 

ρῶν την ήδη τελεσμένη ιστορία. Αλλά όταν η ιστορία τελείται και 
κληθείς να πάρεις και συ μέρος, πρέπει πριν απ᾿ όλα να είσαι σε θέση 
να πεις το καβαφικό µεγάλο ναι ή µεγάλο όχι. Η απόφαση σε καιρούς 
συγχυσμένους δεν είναι εύκολη υπόθεση. Και όταν πεις όχι, δε μετέ- 
χω στην ιστορική τέλεση, πρέπει να επωµισθείς και τις συνέπειες. Και 
προπαντός να µη χλενάζεις, άθλιε μικροαστέ, εκ τῶν υστέρων και εκ 
του ασφαλούς τους αγωνιστές. Προτιμότεροι οι δωσίλογοι, που λέει ο 
λόγος, από τους παντελώς αμέτοχους και ουδέτερους, όπως ο Καρα- 
μανλής ας πούμε, που σ᾽ όλη τη διάρκεια της κατοχής έκαμνε τον 
ψόφιο κοριό, για να γίνει «εθνάρχης» σε µια ψόφια χώρα. Πώς να 
σεβαστείς έναν ψόφιο κοριό που γίνεται Πρόεδρος της Δημοκρατίας; 

Αλλά η Ρωσία θα κάνει και δεύτερη «ατιμία», όπως θα έλεγε 
όποιος δε διάβασε Σπινόζα, για να ξέρει τη διαφορά ανάµεσα στην 
ηθική και το ήθος, που συχνά µπορεί να είναι και ανήθικο, αν πάρεις 
ὑπ’ όψιν τους κανόνες της έξωθεν επιβεβλημένης ηθικής, αυτής δηλα- 
δή που σου επιβάλλεται µε το φόβο της τιμωρίας, που θα την υποστείς 
είτε από το Θεό είτε από το δικαστή, αναλόγως. 

Η εισβολή της Ρωσίας στη Φινλανδία θα γίνει πριν καλά καλά αρ- 
χίσει ο πόλεμος -αλλά εξαιτίας του πολέμου, ή μάλλον της προπαρα- 
σκευής της Ρωσίας για έναν σίγουρο πόλεμο. Πρόκειται για µια δεύ- 
τερη -μετά την πολωνική- παράβαση τών μαρξιστικών αρχών. Ας 
ήταν οι μόνες µαρξιστικές παραβάσεις που κάνει ο Στάλιν! Αυτός 
δηλαδή που παρέβη το κυριότερο: τη δημοκρατία. Κατ᾽ αρχήν εντός 
του κόμματος και στη συνέχεια εντός της χώρας. Σοσιαλισμός χωρίς 
δημοκρατία δε νοείται σε καμιά περίπτωση. Η δικτατορία του προλε- 
ταριάτου, που είναι µια πρόσκαιρη λύση ανάγκης, πρέπει να ξεπερνιέ- 
ται το ταχύτερο κι όχι να δίνει τη θέση της στη δικτατορία της κομ- 
ματικής γραφειοκρατίας. 

Λίγο πριν την εισβολή του Χίτλερ στην Πολωνία, ο Στάλιν υπογρά- 
φει τρία σύμφωνα µη επιθέσεως µε τις τρεις Βαλτικές χώρες, την Εσθο- 
νία, τη Λετονία, και τη Λιθουανία, που αυτή την εποχή είναι ανεξάρ- 
τητα κράτη. Κι έτσι αποχτά στρατιωτικές βάσεις σε τούτη την πολύ ση- 
μαντική από στρατηγικής απόψεως περιοχή. Το ἴδιο προσπαθεί να κά- 
νει καὶ µε τη Φινλανδία βορειότερα, ώστε να ελέγχει ολόκληρη τη Βαλ- 
τική. Από το 1920 η Σοβ. Ένωση είχε πολύ καλές σχέσεις µε τη Φινλαν- 
δία, που το 1932 θα γίνουν και επισήμως σχέσεις καλής γειτονίας. 

Ενώ, λοιπόν, συνεχίζονταν οι διαπραγματεύσεις µε την Φινλανδία 
για την παραχώρηση βάσεων επί ενοικίω στη Ρωσία, µια πολύ ισχν- 
ρή βόμβα σκάει στον ισθµό της Καρελίας, στα σύνορα των δύο κρα- 
τών, την 26η Νοεμβρίου 1939, Ακόμα δεν έγινε γνωστό ποιος την τοπο- 

θέτησε. Η Ρωσία πάντως επωφελείται απ᾿ τη φασαρία και εισβάλλει 
στη Φινλανδία, η οποία ζητάει την επέμβαση της Κοινωνίας των 
Εθνών, του ΟΗΕ της εποχής. Η ΚΤΕ επιτρέπει στη Γαλλία και την Αγ- 
γλία να βοηθήσουν τη Φινλανδία, αλλά η Νορβηγία και η Σουηδία 
αρνούνται να επιτρέψουν τη διέλευση των στρατευμάτων των δύο 
συμμάχων χωρών. Κι έτσι αρχίζει ο ρωσοφινλανδικός πόλεμος, στις 
πρώτες μάχες του οποίου οι ισχυροί Ρώσοι παθαίνουν πανωλεθρία από 
τους αδύνατους Φινλανδούς, µε συνέπεια τόσο ο Χίτλερ όσο καὶ ο 
Τσώρτσιλ, να πιστέψουν πως ο Κόκκινος Στρατός είναι εντελώς ανα- 
ξιόμαχος. Θα πέσουν τραγικά έξω, αλλά αυτό είναι µια άλλη ιστορία. 
Στο τέλος η Φινλανδία υποτάσσεται και οι Ρώσοι παίρνουν, µε το ζόρι, 
αυτά που ζητούσαν µε διαπραγματεύσεις. Ολα θα τελειώσουν για τη 
Φινλανδία στις 2 Μαρτίου 1940. Οι δικαίως οργισµένοι Φινλανδοί, σε 
λίγο θα συμμαχήσουν με τον Χίτλερ, διά τον φόβον τῶν Ρώσων. 


4. Δουνκέρκη 


Όταν ο Χίτλερ ξεκαθαρίζει την κατάσταση στην κατειλημμένη Πο- 
λωνία, όπου όλα τελειώνουν την 28η Σεπτεμβρίου 1939, πηδάει απότο- 
μα πρώτα στη Δανία και µετά στη Νορβηγία. Βιάζεται να καταλάβει 
τα παραδοσιακά καταφύγια των αγγλικών πλοίων, σ᾽αυτές τις γεµά- 
τες κολπίσκους, νησάκια και φιόρντ σκανδιναβικές χώρες και ταυτό- 
χρονα θέλει να εξασφαλίσει θαλάσσιες διόδους για τη µεταφορά στη 
Γερμανία των σουηδικών μεταλλευμάτων. Χώρα ουδέτερη καὶ στον 
Πρώτο και στον Δεύτερο Παγκόσμιο Πόλεμο, η Σουηδία τα βολεύει 
καλά πουλώντας ό,τι έχει για πούλημα και στις δυο πλευρές των αντι- 
μαχομένων. Η θέση της στο χάρτη της Βόρειας Ευρώπης είναι που εξα- 
σφαλίζει και εγγυάται την ουδετερότητά της, και όχι το φιλειρηνικό 
της φρόνημα, που υπάρχει, βέβαια, αλλά κι αυτό εκρέει απ’ τη συνεί- 
δηση πῶς όλοι την έχουν ανάγκη, εξαιτίας της γεωγραφικής της θέσης 
ανάμεσα στη στρατηγικής σημασίας Φινλανδία και την στρατηγικής 
σημασίας Νορβηγία. Η Σουηδία δεν έχει στρατηγική σημασία, έχει 
εμπορική σημασία. Εν πάση περιπτώσει, κάποιος πρέπει να φροντίζει 
τους εµπολέµους, για να µην ξεμείνουν από πρώτες ύλες και φαῖ. Η 
γεωγραφία παίζει βασικό ρόλο και στον πόλεμο και στην ειρήνη. Γι’ 
αυτό ακριβώς εμείς εδώ στην Ελλάδα δε θα βρούμε ποτέ την ησυχία 

μας. Η Ελλάδα και η Τουρκία κατέχουν θέσεις άκρως στρατηγικές 
στην Ανατολική Μεσόγειο. Κι όποιος στην Ελλάδα ή την Τουρκία αι- 
σθάνεται υπέρ το δέον «εθνικά υπερήφανος», αποκεφαλίζεται από 
τους «φίλους και συμμάχους», που ουδέν ίχνος υπερηφανείας νιώ- 
θουν, για µόνο το λόγο πως µας έχουν φίλους και συμμάχους της 
πλάκας και της καρπαζιάς. Κι οποιουνού δεν του αρέσει.. ας πάει 
στη Σουηδία. 

Ο Χίτλερ αρχίζει τον περίπατό του στην Ευρώπη από τη Δανία, 
στις αρχές Μαΐου 1940, Την 9η Μαΐου ανακοινώνει στο βασιλιά της 
Δανίας και την κυβέρνησή του πως ήρθε στη χώρα τους σαν καλός 
φίλος, προκειμένου να προστατεύσει την ουδετερότητα από µια πιθα- 
νή αγγλική κατάχτηση. Και ο βασιλιάς τού λέει, αφού είσαι φίλος, 
κάτσε να σε τρατάρει η βασίλισσα κανένα ουζάκι, που µας έστειλαν 
οι συγγενείς µας στην Ελλάδα. Και ο Χίτλερ έκατσε σ᾿ αυτή την «οὐ- 
δέτερη» χώρα μέχρι το τέλος του πολέμου, προστατεύοντας µια χαρά 
την ουδετερότητά της ὡς καταχτητής. 

Σα φίλος πήγε και στη Νορβηγία, και μάλιστα σε µια πολύ κρί- 
σιµη στιγµή για τη χώρα. Οι Νορβηγοί, που είναι επίσης οὐδέτεροι, 
μόλις έχουν διαµαρτυρηθεί στους ΄Αγγλους, που έχουν γεμίσει ερή- 
μην τούς τα φιόρντ και τα νησάκια µε υποβρύχιες νάρκες, για να 
εμποδίσουν το γερμανικό στόλο να κάνει αυτό που είχε κάνει και 
στον πρώτο πόλεμο: να φορτώνει από κει το εμπόρευμα που παίρνει 
από τη Σουηδία. Οι Νορβηγοί, οι απόγονοι τῶν θρυλικών Βίκινγκς, 
δε θέλουν ούτε τους ΄Αγγλους ούτε τους Γερμανούς, θέλουν την ησυ- 
χία τους, αλλά πού να βρείς ησυχία όταν ζεις σε µια ναυτική από 
παράδοση χώρα, µε έναν από τους μεγαλύτερους εμπορικούς στό- 
λους στον κόσµο, και που επιπροσθέτως τυχαίνει να έχει τεράστια 
στρατηγική σημασία. Λόγω της θέσης στο χάρτη της χώρας τους, οι 
Νορβηγοί, θέλουν δε θέλουν, θα πάρουν θέση υπέρ του ενός από τους 
δύο αντιµαχομένους. Τελικά κρίνουν πως το συμφέρον τους βρίσκε- 
ται απ’ τη µεριά της ομοίως θαλασσινής Αγγλίας. (Τις συμμαχίες τις 
δημιουργεί πάντα το συμφέρον και ποτέ τα καλά αισθήματα ή η φι- 
λία, που είναι το καλύτερο απ᾿ τα καλά αισθήματα. Καμιά φορά τυ- 
χαίνει τα συμφέροντα δύο ή περισσότερων κρατών να διαρκούν αιώ- 
νες, οπότε μιλάμε για προαιώνιους φίλους, σαν τους Έλληνες και τους 
Αλβανούς για παράδειγµα, που εσχάτως έγιναν φρέσκοι και σπαρτα- 
ριστοί εχθροί εντελώς της πλάκας. Ξέρουν πως η γεωγραφική τους 
θέση στην ἴδια γεωγραφική ενότητα, τους υποχρεώνει να είναι φίλοι 
στον αιώνα τον άπαντα, κι ὡστόσο µέχρι να ηρεµήσουν τα πράγµα- 
τα στην περιοχή και να μοιραστεί η πίτα εκεί παραδίπλα, δεν µπορεί 

παρά να είναι περιστασιακοί εχθροί, γιατί έτσι λέει το «σχέδιο»). 

Οι Νορβηγοί, λοιπόν, απορρίπτουν το τελεσίγραφο που τους στέλ- 
νουν οι Γερμανοί και που λέει πως, αν δε δεχτούν την προσφερόµενη 
προστασία κατά της αγγλικής επιβουλής, θα υποχρεωθούν µετά λύπης 
μεγάλης να πάρουν άλλα μέτρα. Τους θυμίζουν μάλιστα πως κι αν- 
τοί, όπως και οι άλλοι Σκανδιναβοί, έχουν γερμανούς προγόνους, 
αλλά όλοι οι Σκανδιναβοί έχουν προ πολλού ξεχάσει τους γερμανούς 
προγόνους τους. Βλέπεις, δε ζουν επί γερμανικού εδάφους, όπως εμείς 
επί ελληνικού, για να σκοντάφτουν κάθε µέρα σε μάρμαρα ἡ σε οτι- 
δήποτε άλλο προγονικό και να νιώθουν υπερήφανοι για τους προγό- 
νους τους, µόνο και µόνο γιατί σκοντάφτουν στα λείψανα των προγό- 
νων. Τέλος πάντων, αυτή είναι µια άλλη ιστορία µε αγρίους, Κι έτσι 
οι Νορβηγοί μπαίνουν στον πόλεμο απ᾿ τους πρώτους. Αλλά οι Αγγλο- 
γάλλοι δεν τους εγκαταλείπουν, όπως τους Πολωνούς. Η Νορβηγία, 
συγκεκριµένα η θάλασσά της, τούς χρειάζεται πολύ. Κι έτσι κάνουν 
δυο αποβάσεις στη Νορβηγία. 

Οι Σύμμαχοι εμπλέκονται στα σοβαρά σε µάχη µε τους Γερμανούς 
κατ᾽ αρχήν στη Νορβηγία, όπου σ᾽ όλη τη διάρκεια του πολέμου θα 
γίνονται άκρως θεαματικές ναυμαχίες και υποβρυχιομαχίες, που θα 
προμηθεύσουν στους σεναριογράφους του Χόλλυγουντ πρώτης τάξεως 
υλικό για πρώτης τάξεως πολεμικό κινηματογραφικό θέαμα, που το 
λεν και αντιπολεμικό, µε την ἴδια έννοια που την κατασκοπεία τη λεν 
και αντικατασκοπεία. (Το τι χρωστάει στον πόλεμο η χολλυγουντια- 
γή βιομηχανία παραγωγής κονσερβαρισµένου θεάματος, δε λέγεται). 

Οι αγγλικές επιθέσεις κατά τῶν Γερμανών στη Νορβηγία είναι 
τόσο αποτελεσματικές, που φέρνουν ακριβώς το αντίθετο αποτέλεσμα. 
Οι Γερμανοί τοὺς λεν: σταµατάτε, γιατί θα μπούμε στη Σουηδία για να 
σωθούμε, και οι ΄Αγγλοι σταματούν για να σώσουν την πολύ χρήσι- 
μη, και για τους δύο αντιµαχοµένους, Σουηδία. Κι έτσι, χωρίς άγγλους 
πεζικάριους στο νορβηγικό έδαφος αλλά µε άγγλους ναύτες στη νορ- 
βηγική θάλασσα, ο πόλεμος συνεχίζεται µόνο στη θάλασσα, δεδοµέ- 
νου πως στις 9 Ιουνίου 1940 ο νορβηγός αρχιστράτηγος Ρούτζε συνθη- 
κολογεί µε τους καταχτητές Γερμανούς. Στο μεταξύ, στις αρχές ἴου- 
νίου, ο βασιλιάς Χάκων, μαζί µε το χρυσάφι της Εθνικής Τράπεζας 
της Νορβηγίας, την κοπανάει για το Λονδίνο, και περνάει εκεί ζωή 
χαρισάµενη, παρέα µε τους άλλους αυτοεξόριστους βασιλιάδες, µετα- 
ξύ των οποίων και ο δικός µας χαραμοφάης. Διευθύνει κι αυτός, μαζί 
µε τους άλλους της λέσχης, την αντίσταση στην πατρίδα μακρόθεν και 
εκ του ασφαλούς. 

Ὁ Βίντκουν Κονίσλινγκ, αρχηγός του ναζιστικού κόμματος της 

Νορβηγίας, θα μείνει στην πατρίδα για να βοηθήσει σαν καλός πα- 
τριώτης τον γερμανό Φύρερ. Ο οποίος το 1940 θα τον ανακηρύξει νορ- 
βηγό Φύρερ (αρχηγό). Το 1942 ο Κουίσλινγκ θα σχηματίσει «νορβηγι- 
κή» κυβέρνηση και το 1945 ουράνια κυβέρνηση. Οι ελεύθεροι πλέον 
Νορβηγοί θα τον καταδικάσουν σε θάνατο και θα τον εκτελέσουν στα 
γρήγορα. Το ὀνομά του ωστόσο θα ζει στον αιώνα: Κουίσλινγκ ονο- 
μάζουμε και σήµερα όλους τους σημαίνοντες προδότες κάθε πατρίδας. 
(Στην Ελλάδα οι Κουίσλινγκ θα µας κυβερνούν και µετά την απελευ- 
θέρωση της χώρας. Έχουμε κάτι το νορβηγικό εμείς οι Έλληνες: πο- 
λεμούμε άνετα τον εχθρό, συνεργαζόμαστε ακόµα πιο άνετα µε τον 
εχθρό, είμαστε ναυτικός λαός χωρίς να ξέρουμε κολύμπι, όπως και οι 
Νορβηγοί, και το κυριότερο, παράγουµε Κονίσλινγκ µε τη σέσουλα). 

Πάει και η Νορβηγία. Πίσω ολοταχώς για το Βέλγιο και την Ολ- 
λανδία, χώρες ομοίως ουδέτερες. Αμ, δε! Το είπαμε, η ουδετερότητα 
είναι ουδετερότητα µόνο όταν βολεύει και τους δυο αντιµαχομένους. 
Δεν αρκεί να θέλεις, για να παραμείνεις ουδέτερος σ᾽ έναν πόλεμο. Οι 
έχοντες νόμιμο ή παράνομο συμφέρον θα σε βάλουν στο παιχνίδι θέ- 
λεις δε θέλεις. Πάρτε το απόφαση, η Ελλάδα δεν θα μπορέσει να γί- 
νει ποτέ ουδέτερη χώρα, όσο κι αν χτυπιόμοστε εμείς οι αριστεροί. Ας 
έρχονταν κατά δω οι Ρώσοι µετά τον πόλεμο, και θα σούλεγα εγώ 
ουδετερότητα! Περίπου όµοια µε την επί αγγλοαµερικανικής, και σή- 
μερα ηνωμενοευρωπαϊκής ηµικατοχής. 

Η κατάχτηση του Βελγίου και της Ολλανδίας, χωρών ουδετέρων 
μεν αλλά µε οχυρωματικά έργα προς ανατολάς, εἶναι ταυτισµένη µε 
την κατάχτηση της Γαλλίας, πρώτου σημαντικού σταθμού του Χίτλερ 
στην πορεία του προς την Αγγλία, που είναι ο μεγάλος του στόχος και 
ο τελικός του προορισμός, που, φευ, δεν επέπρωτο να τον δει πραγµα- 
τοποιούμενον. Η Ολλανδία, απ᾿ όπου αρχίζει η κατά της Γαλλίας επί- 
θεση, είναι πολύ εύκολος στόχος για τον Χίτλερ. Πρώτα πρώτα γιατί 
αυτή η χώρα διαθέτει έξοχη «πέμπτη φάλαγγα», τουτέστιν ισχυρό 
ναζιστικό κόμμα. Το επανδρώνουν οι Ολλανδοί, που δεν ξέχασαν ολό- 
τελα τη γερμανική τους ρίζα. Σου λεν, αφού ο Μπετόβεν είναι Ολλαν- 
δός κατά την καταγωγή κι ὡστόσο όλοι τον ξέρουν σαν Γερμανό, θα 
γίνουμε και µεις Γερμανοί, για να βρισκόμαστε πιο κοντά στον γερ- 
μανοολλανδό Μπετόβεν και τόσους άλλους Ολλανδούς, πον ανά τους 
αιώνες πολιτογραφήθηκαν Γερμανοί. Βέβαια, οι άλλοι Ολλανδοί, που 
δεν ξεχνούν τις πατροπαράδοτες καλές σχέσεις µε την Αγγλία, απει- 
λούν πως θ᾽ ανοίξουν τα φράγματα και θα πνίξουν το γερμανικό 
στρατό, αφού πρώτα αποσυρθούν οἱ ντόπιοι σε μέρος ασφαλέστερο. 
Και επειδή αυτός ο κίνδυνος είναι υπαρχτός, ο Χίτλερ προτιµάει να 

κάνει τη δουλειά κυρίως µε αλεξιπτωτιστές και όχι µε τανκς, όπως 
λογάριαζε στην αρχή. Κι έτσι, την Ι0η Μαΐου 1940 ο ουρανός της Ολ- 
λανδίας πλημμυρίζει µε μεταγωγικά αεροπλάνα και το έδαφος µε ον- 
ρανοκατέβατους Γερμανούς. Στο χρόνο ρεκόρ τῶν πέντε ημερών, ο 
Χίτλερ έχει καθαρίσει µε την Ολλανδία. Την Ι5η Μαΐου 1940 οι Ολ- 
λανδοί υπογράφουν την ανακωχή, αλλά προλαβαίνουν και σώζουν 
τον πολύ καλό εμπορικό τους στόλο, που θα παίξει βασικό ρόλο στην 
υπέρ των Συμμάχων έκβαση του πολέμου. 

Ενώ συνεχίζεται ο πόλεμος στην Ολλανδία (ποιος πόλεμος;) οι Γερ- 
μανοί εισβάλλουν στο Βέλγιο. Ποιο Βέλγιο; Μα, το παράρτημα της 
Γαλλίας. Αυτές οι δυό χώρες σχηματίζουν δίδυμο, παρά τις αντιδρά- 
σεις τῶν Φλαμανδών Βέλγων, τῶν μονίμως καπελωμένων απ᾿ τους Βα- 
λώνους Βέλγους. Το Βέλγιο είναι ένα κράμα Ολλανδίας (Φλαμανδοί) 
και Γαλλίας (Βαλώνοι). Δεν θα μπορούσε να βρεθεί πιο κατάλληλη 
πρωτεύουσα για την Ενωμένη Ευρώπη απ’ τις Βρυξέλλες. Οι Γάλλοι, 
λοιπόν, μάχονται γενναία στο Βέλγιο, όπως και στον πρώτο πόλεμο, 
κατά τον οποίο οἱ σημαντικότερες μάχες γίνονται εκεί. Να µη µας δια- 
φεύγει πως το Βατερλό (του Ναπολέοντα) βρίσκεται στο Βέλγιο. Αυτό 
σημαίνει πως οι Γάλλοι έχουν συνείδηση τι σηµαίνει η κατάρρευση 
του Βελγίου. Αλλά ελπίζουν πως το σχέδιο Σλίφεν, που εφάρμοσαν οἱ 
Γερμανοί στον πρώτο πόλεμο και που το επαναλαμβάνουν και τώρα, 
θα οδηγήσει και πάλι τους Γερμανούς στην ήττα. Ξεχνούν πως αυτό 
το θρυλικό σχέδιο, που θα μείνει στην ιστορία των πολέμων, παρά 
τρίχα θα οδηγούσε τους Γερμανούς στη νίκη και τότε. Το εν λόγω 
σχέδιο προβλέπει πέρασμα στη Γαλλία από τα βορειοδυτικά, µέσω Ολ- 
λανδίας και Βελγίου, και όχι κατ᾽ ευθείαν από τα γαλλογερµανικά 
σύνορα και την οχυρωματική γραμμή Μαζινό. Είναι πολύ δύσκολη η 
εφαρµογή αυτού του σχεδίου, αλλά ο ακµαιότατος ακόµα Χίτλερ κυ- 
νηγάει τα δύσκολα προς το παρόν. Εφαρμόζει τη στρατηγική του Με- 
γαλέξαντρου, παρακαλώ. Που χτυπούσε µε δύναμη έναν πολύ δύσκο- 
λο στόχο κι όταν τον πετύχαινε συμπαρέσυρε στην κατάρρευση και 
άλλους εὔκολους στόχους σε ακτίνα πολλών χιλιομέτρων εκεί γύρω. 
Μ᾽ ένα σµπάρο, δέκα τρυγόνια. Έτσι, αν πετύχει το σχέδιο Σλίφεν, 
πάει και η Γαλλία και οι πέριξ χώρες, όλες μαζί µια κι έξω. Σημειώ- 
στε πῶς στα πέριξ της Γαλλίας συμπεριλαμβάνει ο Χίτλερ και την Αγ- 
γλία! Παραπήραν αέρα τα μυαλά του. Βλέπεις, είναι αρχή ακόµα και 
δικαιούται να είναι αισιόδοξος. 

Απ’ το Βέλγιο, που θα καταρρεύσει και θα συνθηκολογήσει την 
27η Μαΐου Ι940, ο Χίτλερ βγαίνει ταχύτατα στη Μάγχη φτάνοντας στη 
Δουνκέρκη, γαλλική πόλη και λιμάνι στα βορειοδυτικά, κοντά στα 

γαλλοβελγικά σύνορα, κοντά στο Καλαί, που είναι το πιο κοντινό 
στην Αγγλία σηµείο της Γαλλίας. Όντας στην Δουνκέρκη, ο Χίτλερ, 
βρίσκεται μεν σε γαλλικό έδαφος, μυρίζεται όµως από κει την πανι- 
κοβλημένη Αγγλία. 

Στη Δουνκέρκη, λοιπόν, κατά το τέλος Μαΐου 1940 γίνεται χαμός. 
Οι Γερμανοί στριµώχνουν τόσο πολύ τους Γάλλους και τους ΄Αγγλους, 
οι οποίοι έχουν ήδη σπεύσει να βοηθήσουν τους συμμάχους τους, που 
θα τους πετούσαν όλους στη θάλασσα ή θα τους έσφαζαν µέχρι ενός, 
αν μ᾽ έναν πολύ καλό συντονισμό του αγγλικού και του γαλλικού στό- 
λου µε την αγγλική πολεμική αεροπορία, τη θρυλική ΚΑΕ, δεν διαπε- 
ραιώνονταν ταχύτατα τα γαλλοαγγλικά στρατεύματα στην απέναντι 
αγγλική ακτή. Από τις 28 µέχρι τις 4 Ιουνίου 1940, 225.000 άγγλοι και 
112.000 γάλλοι στρατιώτες ξεφορτώνονται στην Αγγλία. Πρόκειται για 
ένα πραγματικό κατόρθωμα. Αλλά το κατόρθωμα του Χίτλερ είναι µε- 
γαλύτερο. Η καθαρή και γρήγορη νίκη επί των Αγγλογάλλων έχει ήδη 
προδιαγράψει τη συντριβή και τον πλήρη εξευτελισμό των Γάλλων σε 
λίγο. Ο πόλεμος μόλις έχει αρχίσει ν᾿ ανάβει και η Δουνκέρκη θα γίνει 
ο εφιάλτης των Συμμάχων. Αλλά και µια πρώτη σαφής ένδειξη πως στη 
θάλασσα θα τα παν πολύ καλά. 

) 


5. Ἡ κατάρρευση της Γαλλίας 


Μετά το ξεκαθάρισμα της κατάστασης στην Ολλανδία και το Βέλ- 
γιο µέσα σ᾽ ένα µήνα και την ήττα τῶν Αγγλογάλλων στη Δουνκέρ- 
κ, οι σαστισμένοι γάλλοι στρατηγοί λεν στην κυβέρνησή τους πῶς, 
δε γίνεται, από στρατιωτικής απόψεως είναι επιβεβλημένο οι Γερμα- 
νοί να κάτσουν να ξεκουραστούν λιγάκι πριν πάρουν τον κατήφορο 
για το Παρίσι. Ασε που είναι λογικό να επιχειρήσουν τώρα την από- 
βαση στην Αγγλία, µια και βρίσκονται στην απέναντι ακτή, στη Δουν- 
κέρκη, την πρώτη σηµαντική γαλλική πόλη που πέφτει στα χέρια τους, 
πριν καλά καλά αρχίσει η επίθεση κατά της Γαλλίας επἰ γαλλικού 
εδάφους. Δεν θα συμβεί σύτε το ένα ούτε το άλλο. Οι Γερμανοί αφή- 
νοῦν την Αγγλία για αργότερα, γιατί είναι νησί. Και τα φυσικά οχυ- 
ρωμένα -απ᾽ τη θάλασσα που τα περιβάλλει- νησιά μπορούν να απο- 
δειχτούν πρώτης τάξεως παγίδες για τον εισβολέα. Όπως, για παρά- 
δειγµα, συνέβη στην Κρήτη, απ᾿ όπου οι παγιδευμένοι Γερμανοί θα 

φύγουν τελευταίοι απ᾿ όλα τα γερμανικά στρατεύματα κατοχής όλης 
της Ευρώπης, και μάλιστα µε έξοδα τῶν νικητών Άγγλων, σε εποχή δε 
που ο εμφύλιος πόλεμος έχει ήδη αρχίσει στη στεριανή Ελλάδα. Τα 
νησιά είναι ο δυσκολότερος στόχος για κάθε καταχτητή. 

Όμως, οι νικητές στη Δουνκέρκη Γερμανοί δεν κάθονται ούτε µια 
μέρα για να ξεκουραστούν και να χαρούν τη νίκη τους. Τρέχουν προς 
τα κάτω σαν παλαβοί, λες και ο Χίτλερ άλειψε µε νέφτι τοὺς πισινούς 
όλων των γερμανών στρατιωτών. Πρόκειται για µια πετυχημένη μίμη- 
ση της στρατηγικής του Μεγαλέξαντρου, που δε σταματούσε ποτέ την 
προέλασή του, ώστε η προς κατάκτηση επόμενη πόλη να µην προλά- 
βει να συνέλθει απ’ τον πανικό που προκάλεσε η είδηση της κατάρ- 
ρευσης της γειτονικής πόλης. Αυτός είναι ο λεγόμενος «κεραυνοβόλος 
πόλεμος». Οι Γάλλοι δέχονται τους κεραυνούς κατακούτελα τον έναν 
μετά τον άλλο. Δεν προλαβαίνουν να συνειδητοποιήσουν τη µια συµ- 
φορά, και η δεύτερη προστίθεται στην πρώτη, για να σχηματιστεί στο 
τέλος ένα τεράστιο άθροισμα συμφοράς. 

Προς το παρόν, πάντως, αντέχει η γραμμή Μαζινό στα γαλλογερ- 
µανικά σύνορα, ένα άχρηστο οχυρωµατικό έργο που πήρε το ὀνομά 
του από έναν γάλλο Υπουργό των Στρατιωτικών που εισηγήθηκε αν- 
τόν τον μάταιο τρόπο άμυνας χωρίς να πάρει υπ᾿ όψιν πως απέναντι 
ακριβώς βρίσκεται η γερμανική αμυντική γραμμή Ζίγκφριντ (οποίος 
εξευτελισµός του Βάγκνερ!) και κυρίως χωρίς να υποπτευθεί πως 
ὑπάρχει και το στρατηγικό σχέδιο Σλίφεν, που οι Γερμανοί το εφάρ- 
µοσαν στον πρώτο πόλεμο - και το εφαρμόζουν και τώρα. Η λογική 
αυτού του σχεδίου στηρίζεται στην ορθή άποψη πως ο συντομότερος 
δρόμος είναι η τεθλασμένη, όταν στην ευθεία παρεμβάλλονται δύσκο- 
λα εμπόδια, όπως η γραμμή Μαζινό. Οπότε, την παρακάµπτεις και 
μπαίνεις στη Γαλλία από την πλάγια πόρτα, τη βελγική. Άλλωστε, έτσι 
κι αλλιώς, η πολιτική και ο πόλεμος (οι δυο λέξεις έχουν την ίδια 
ρίζα) είναι ένα συνεχές ζικ- ζακ και αντιμετωπίζονται σαν ευθεία 
γραμμή µόνο από µπουνταλάδες που παριστάνουν τους ντόµπρους, 

Υπάρχει και στο γαλλικό βορρά, λίγο πιο κάτω απ’ τη θάλασσα, 
µια αμυντική γραμμή, αλλά τα γερμανικά τανκς την καβαλούν µε την 
ίδια άνεση που ένας κουτσός θα καβαλούσε τον γάιδαρό του. Ο στρα- 
τηγός Μαξίμ Βεὺγκάν μάχεται ηρωικά εκεί πάνω, αλλά τι να σου 
κάνει ο ηρωισμός μπροστά στο σίδερο και την στρατιωτική τεχνολο- 
γία. (Μόνο εμείς εδώ συνεχίζουμε να πιστεύουμε στην πολεμική αξία 
του ηρωισμού, σε µια εποχή που οι πόλεμοι ολοένα και περισσότερο 
γίνονται εκ του μακρόθεν, µε πυραύλους, µε αεροπλάνα και άλλα τέ- 
τοια σύνεργα του διαβόλου. Κολλήσαμε στην εποχή της ασπίδας και 

του δόρατος των αρχαίων ημών προγόνων). Ο Βεῦγκάν θα παίξει 
σπουδαίο ρόλο και στη διάρκεια της κατοχής. Θα συνεργαστεί µε την 
κυβέρνηση του Βισύ σαν στρατιωτικός διοικητής της Βόρειας γαλλι- 
κής Αφρικής το 1940 και της Αλγερίας το 194], αλλά το 1942 οι Γερ- 
μανοί θα πάρουν χαμπάρι πως δουλεύει για τον Ντε Γκωλ. και όχι για 
τον καλό συνεργάτη των Γερμανών Πεταίν, που προΐσταται της κυβερ- 
νήσεως της «ελεύθερης Γαλλίας», που εδρεύει στο Βισύ, στο γαλλικό 
νότο, και θα τον κλείσουν φυλακή, όπου θα μείνει από το 1942 μέχρι 
το τέλος του πολέμου. Στη διάρκεια της γερμανικής επίθεσης, ο Βεῦ- 
γκάν κάνει το παν για να σώσει την «τιμή της Γαλλίας», αν και η τι- 
μιότητα κι ο πόλεμος οὐδεμία σχέση έχουν μεταξύ τους, ενώ οι λεγό- 
μενοι «δίκαιοι πόλεμοι» όταν είναι επιθετικοί είναι µια χοντρή μπλό- 
φα. Ο Χίτλερ έλεγε συνέχεια πως ο πόλεμος που κάνει είναι δίκαιος! 
Γιατί δίκαιος, παρακαλώ; Διότι η Γερμανία πήρε την άδεια να κυριαρ- 
χήσει στον κόσμο από τους ενδόξους προγόνους της. (Κάτι τέτοιες 
κοτσάνες λέμε και µεις εδώ και θα φάμε στο τέλος τα μούτρα µας). 

Η επίθεση κατά της Γαλλίας µε στόχο το Παρίσι, θα αρχίσει την 
5η Ιουνίου 1940, Και μέχρι την 11η Ιουνίου, μέσα σε έξι μέρες, η γαλ- 
λική στρατιά που αμύνεται στο βορρά καταρρέει. Οι Γερμανοί φτά- 
νουν στον Σηκουάνα και ακολουθώντας τον ρουν του κατ᾽ εξοχήν 
γαλλικού και ειδικά παριζιάνικου ποταμού, κατηφορίζουν προς τη 
γαλλική πρωτεύουσα. Είναι απίστευτο αυτό που συμβαίνει. Μια πα- 
γίσχυρη -από στρατιωτική άποψη- χώρα καταρρέει σαν χάρτινος 
πύργος από τον πανικό που προκαλεί η άψογη εφαρµογή από τους 
γερμανούς στρατηγούς της στρατηγικής του κεραυνοβόλου πολέμου. Η 
Γαλλία αμύνεται όσο µπορεί ενάντια στον προαιώνιο εχθρό της, τη 
Γερμανία. Ξέρει τι την περιμένει, αφού αυτή µεθόδευσε την εντελώς 
ανόητη και εκδικητική Συνθήκη των Βερσαλλιών µετά το τέλος του 
πρώτου πολέμου, που καταεξευτέλισε τη νικηµένη Γερμανία και την 
οδήγησε στην απόγνωση, και δι’ αυτής στον σωτήρα Φύρερ. 

Στις 12 Ιουνίου 1940 ο στρατηγός Βεῦγκάν προτείνει ανακωχή, 
αλλά η κυβέρνηση την αρνείται. Ο Βεῦγκάν πειθαρχεί, αλλά συμπτύσ- 
σει τα στρατεύματά του, για να περισώσει ό,τι µπορεί να περισωθεί. 
Κι έτσι οἱ Γερμανοί προελαύνουν σχεδόν ανενόχλητοι από την ανατο- 
λική μεριά της Γαλλίας, την περιοχή που βρίσκεται ανάμεσα στον ρου 
του Σηκουάνα και τα γαλλογερµανικά σύνορα, όπου και η γραμμή 
Μαζινό, που τώρα έχει γίνει γέμιση σε σάντουιτς: απ’ τη µια την πιέ- 
ζει η γραμμή Ζίγκφριντ και από την άλλη τα εντός της Γαλλίας γερ- 
µανικά στρατεύματα. Το σχέδιο Σλίφεν εφαρµόζεται άψογα. Σε λίγο 
θα γίνει κονιορτός και η γραμμή Μαζινό. 

Κι έτσι, στις 14 Ιουνίου 1940 το Παρίσι κηρύσσεται ανοχύρωτη 
πόλη και εγκαταλείπεται από την κυβέρνηση. Ανοχύρωτη πόλη στην 
στρατιωτικοπολιτική γλώσσα σηµαίνει έκκληση προς τον εχθρό να 
σεβαστεί τουλάχιστον τα μνημεία και τον πολιτισμό µιας ιστορικής 
πόλης, αλλά και υπόσχεση πως δεν θα αμυνθεί εκεί. Και ο Χίτλερ σέ- 
βεται όντως το Παρίσι, την Πόλη του Φωτός, απ᾿ όπου ξεκίνησε η επα- 
νάσταση τῶν αστών κατά των φεουδαρχών, το 1789. Κανείς δεν θα 
μπορούσε να µη σεβαστεί την πιο σεβάσμια πόλη της Ευρώπης και του 
κόσμου. λος ο πολιτισµένος κόσμος κλαίει γι’ αυτό το κατάντημα 
του Παρισιού, να εκλιπαρεί το έλεος του Χίτλερ. Ωστόσο, η πτώση του 
Παρισιού θα παίξει βασικό ρόλο στη τόνωση του ηθικού όλου του 
δυτικού κόσμου. Είναι η τελευταία μέχρι τότε προσφορά στον πολιτι- 
σμό µιας πόλης, που στον σύγχρονο κόσµο κρατάει τον ρόλο που κρα- 
τούσε στον αρχαίο η Αθήνα πρώτα και η Ρώμη µετά, πόλεις που κι 
αυτές θα κηρυχτούν ανοχύρωτες στη διάρκεια του πολέμου. 

Όταν η γαλλική κυβέρνηση και ο πρόεδρός της Πωλ, Ρενώ εγκα- 
ταλείπουν το Παρίσι, αποφασισμένοι να συνεχίσουν τον πόλεμο από 
αλλού, ας πούμε από τη γαλλική τότε Αλγερία, το κενό εξουσίας το 
καλύπτει αμέσως ο στρατηγός Ανρί- Φιλίπ Πεταίν, ο μεγάλος ήρωας 
του Α΄ Παγκοσμίου Πολέμου. Το διάγγελμα του Πεταίν προς τον γαλ- 
λικό λαό αρχίζει ως εξής: «Με καρδία συντετριµµένη σας λέγω σήμε- 
ρα πως πρέπει να προσπαθήσουμε να παύσουμε τον αγώνα». Και διευ- 
κρινίζει αμέσως πως έχει ήδη απευθυνθεί προς τον αντίπαλο µε δική 
του πρωτοβουλία. Όντας ήρωας, νομίζει πως µπορεί να παίρνει τέ- 
τοιου είδους πρωτοβουλίες. Αυτές ακριβώς θα του στοιχίσουν στο τέ- 
λος του πολέμου την καταδίκη σε θάνατο. Αλλά ο πρότερος έντιµος 
βίος, στη διάρκεια του πρώτου πολέμου, θα είναι ο λόγος που η ποι- 
νή θα μετατραπεί σε ισόβια. Τι εξευτελισµός για έναν πρώην ήρωα! 
Η ιστορία είναι γεμάτη από τραγικά πρόσωπα. Και τη μελετώ όπως θα 
μελετούσα αρχαία ελληνική τραγωδία. Αδύνατο να µη συμπαθήσω τον 
Πεταίν, που δεν ήταν φασίστας απ᾿ την αρχή, αλλά έγινε αμέσως µετά 
την προδοσία του. Το θέμα είναι να µη σε πάρει ο κατήφορος. Και σε 
μια υπαρξιστική αντίληψη τῶν πραγμάτων, να προλάβεις να πεθάνεις 
πριν σε πάρει. Ο γαλλικός υπαρξισµός δεν έχει εμφανιστεί ακόµα. Θα 
εμφανιστεί µετά το τέλος του πολέμου, και θα είναι η γαλλική εκδο- 
χή του τραγικού. Που τη συμμερίζομαι, αφού βλέπω την ιστορία µε τα 
μάτια του Ζαν-Πωλ. Σαρτρ, που αλληθωρίζει κοιτώντας και προς τον 
Μαρξ και προς τον Μπακούνιν ταυτόχρονα. 

Στις 10 Ιουνίου 1940 και ενώ στη Γαλλία σχεδόν όλα έχουν καταρ- 
ρεύσει, ο Μουσολίνι θυμάται ξαφνικά πως πρέπει να κηρύξει κι αὐ- 

τός τον πόλεμο κατά των Αγγλογάλλων. Δε θέλει ν᾿ αρπάξει όλη τη 
λεία μόνος του ο φίλος του ο Χίτλερ. Α, όλα κι όλα, η φιλία φιλία, 
και η µάσα µάσα! Ο Τσιάνο λέει στο ημερολόγιό του πως ο Ντούτσε 
(ο Αρχηγός) βιάζεται να δημιουργήσει τίτλους κυριότητας, τώρα που 
καταλαβαίνει πως ο Φύρερ θα νικήσει οπωσδήποτε - δεν µπορεί παρά 
να νικήσει ὕστερα από τους γαλλικούς άθλους του, που κανείς στον 
κόσμο δεν περίμενε να είναι τόσο εύκολοι. Και ο στρατάρχης Μπαντό- 
λιο λέει πως τον Μουσολίνι τον καταλαμβάνει ξαφνικά κάτι σα λύσ- 
σα, σαν πυρετός, σαν αγωνία, βλέποντας τον Χίτλερ να μπαίνει στο 
Παρίσι. Τρέμει στην ιδέα πως, όταν έρθει η ώρα του γκραν φινάλε, 
δεν θα σταθεί στο βάθρο, δίπλα στον Χίτλερ. Που στο κάτω κάτω εί- 
ναι μαθητής του. Βουρ, λοιπόν, στον πατσά, και ο Ιούλιος Καίσαρ 
βοηθός! Τα έχουν αυτά οι δικτάτορες. Είναι ασυγκράτητοι, κυρίως 
όταν είναι Μεσόγειοι. Αλλωστε, όλοι οι δικτάτορες πάσχουν από 
ακράτεια φιλοδοξιών. Αν έπασχαν από ακράτεια ούρων, ίσως γλύτω- 
ναν από την ακράτεια φιλοδοξιών. Όταν έχεις το νου σου στο κατου- 
ρημένο σου βρακί, ίσως νιώθεις µια δροσιά στο φλεγόμενο κεφάλι 
σου. ΄Αλλωστε, οι σωματικές αρρώστιες, όπως λέει ο Νίτσε, κάνουν 
καλό στο μυαλό. Αλλά οι περισσότεροι δικτάτορες είναι υγιέστατοι, 
οἱ µπάσταρδοι. Οι αρρώστιες έρχονται αργότερα, στη φυλακή. 

Στις 22 Ιουνίου Ι940, στη Ροτόντ, όπου φυλάγεται σαν σε μουσείο 
το βαγόνι του τρένου, εντός του οποίου την 11η Νοεμβρίου 1918 ο στρα- 
τάρχης Φος είχε υποχρεώσει τους νικημένους Γερμανούς να υπογρά- 
Ψουν την παράδοσή τους, τώρα υπογράφεται µέσα στο ἰδιο βαγόνι µια 
άλλη παράδοση, απ᾿ την ανάποδη, προφανώς για να υπογραμμιστεί η 
συνέχιση της παραδοσιακής έχθρας ανάμεσα σε Γερμανούς και Γάλ- 
λους. Ίσως όµως η παράδοση των Γάλλων στους Γερμανούς υπογρά- 
φεται στον ίδιο χώρο που έγινε και η άλλη, για να φανεί πως ο χρό- 
γος αλλάζει ταχύτερα από το χώρο και πως η ιστορία είναι νόμισμα 
µε δυο όψεις, όπως όλα τα νομίσματα, που λέγονται έτσι διότι η αξία 
τους καθορίζεται διά νόμου. Ο σκληρότερος απ’ τους οποίους είναι 
αυτός του νικητή. Ουαί τοις ηττηµένοις, λέμε σε καθαρευουσιάνικα 
ελληνικά το λατινικό νας νἰςίῖς, που είπε κάποτε στους νικηµένους 
Ρωμαίους ένας νικητής βάρβαρος. Όμως, η ἴδια φιλοσοφία εκφράζε- 
ται επί το ηπιότερον και µε την παροιµία που λέει: έχει ο καιρός γυ- 
ρίσματα. Μόνο που δεν τα βλέπουμε πάντα τα γυρίσματα, διότι στο 
μεταξύ πεθαίνουμε, είτε «φυσικά» στο σπίτι µας είτε αφύσικα στο 
«πεδίο της τιμής», όπως λεν αλλιώς οι άτιµοι το χώρο όπου σε στέλ- 
νοῦν να πεθάνεις, χωρίς να σε ρωτήσουν αν θα σε ενδιέφερε κάτι τέ- 
τοιο, Οι πόλεμοι θα συνεχίζονται όσο υπάρχουν ηλίθιοι που τρέχουν 

να πεθάνουν από ενθουσιασμό. Και καλά (τι καλά, δηλαδή) να πεθά- 
γεις ὡς επιστρατευθέν πρόβατο που στέλνεται για σφαγή. Αλλά, διάο- 
λε, είναι ανάγκη να µπεις στην αμφιβόλου εκβάσεως µάχη αν θέλεις 
να αυτοκτονήσεις; Στο κάτω κάτω, έχεις στη διάθεσή σου και τη ρώ- 
σικη ρουλέτα: υπάρχει σφαίρα µόνο στη µια απ’ τις έξι θαλάμες του 
εξάσφαιρου ρεβόλβερ. Τόσες περίπου είναι και οἱ πιθανότητες να βγεις 
ζωντανός από µια μάχη. 

Μετά την εξευτελιστική υπογραφή της παράδοσης της Γαλλίας 
στους υπ’ αριθμόν ένα εχθρούς της, τα νικηφόρα γερμανικά στρατεύ- 
ματα παρελαύνουν κάτω από την Αψίδα του Θριάμβου (ή Αψίδα του 
Αστέρος) στη λεωφόρο των Ηλυσίων Πεδίων, όπου και το μνημείο του 
΄Αγνωστου Στρατιώτη, στο οποίο οἱ Γερμανοί καταθέτουν στεφάνι. 
(Πρώτα καθιστάς αγνώριστο απ᾿ το µακελλειό τον στρατιώτη και 
ὕστερα τον τιμάς ὡς άγνωστο στρατιώτη, ο οποίος ωστόσο ήταν πολύ 
γνωστός, τουλάχιστον στη μάνα του). Οι δυο μεγαλύτερες χώρες της 
Ευρώπης, οι δυο πιο πολιτισµένες χώρες της Ευρώπης, εξευτελίζουν 
συνεχώς η µια την άλλη ανά τους αιώνες. Ήταν πολύ φυσικό αυτές 
να πάρουν κάποτε την πρωτοβουλία για τη δημιουργία της Ενωμένης 
Ευρώπης, που κατ’ ουσίαν είναι ένωση της Γερμανίας και της Γαλ- 
Μας, που έγινε κατ᾽ αρχήν για να αλληλοεπιτηρούνται. 


6. Η Μάχη της Αγγλίας 


Η Αγγλία θα αγωνισθεί μέχρι τον τελευταίο... γάλλο στρατιώτη! 
Ηταν ένα σκωπτικό σύνθημα του Χίτλερ, που θα το λεν αδιάκοπα όλοι 
οι μάχιμοι και άμαχοι Γερμανοί µετά την κατάρρευση της Γαλλίας. 
Αλλωστε, όλος ο κόσμος ξέρει πως η Αγγλία ποτέ δεν διέθετε αξιό- 
λογο στρατό ξηράς, και πως ό,τι πέτυχε, το πέτυχε µε τον ακαταµά- 
χητο στόλο της. Που την πρώτη περίοδο του πολέμου είναι ο ισχυρό- 
τερος πολεμικός στόλος που είχε εμφανιστεί μέχρι τότε στον κόσμο. (0 
ιαπωνικός θα εμφανιστεί αργότερα). Καταλαβαίνετε τώρα το ενδιαφέ- 
ρον τῶν ΄Αγγλῶν για το Αιγαίο. Όταν ελέγχεις µε τα πλοία σου το 
Αιγαίο, την πιο «κλειστή» µεριά της «κλειστής» θάλασσας που λέγε- 
ται Μεσόγειος, ελέγχεις κατ᾽ αρχήν τα Βαλκάνια και τη Μέση Ανα- 
τολή, και κατ᾽ επέκτασιν ολόκληρη τη Μεσόγειο μέχρι το αγγλικό Γι- 
βραλτάρ, που είναι το στόμιο εξόδου της Μεσογείου στον Ατλαντικό. 

Και επειδή η Μεσόγειος, η μήτρα όλων των σημαντικών πολιτισμών, 
η πιο σπουδαία θάλασσα σ᾿ ολόκληρη την υδρόγειο, συνδέεται µε την 
Αμερική διά του Ατλαντικού, που μοιάζει σα να τον πετάει προς τα 
έξω η Μεσόγειος, ο έλεγχος της Μεσογείου είναι λιγάκι και έλεγχος 
της Αμερικής, τουλάχιστον ως το βαθµό που η Αμερική διατηρεί τις 
σχέσεις µε τη μητρική Ευρώπη. Αργότερα το ρεύμα θα αντιστραφεί. 

Μέχρι τὴν πτώση της Κωνσταντινούπολης, το 1453, το Αιγαίο είναι 
βενετσιάνικη θάλασσα. Η Βενετία πλουτίζει µε τη µεταφορά των ασια- 
τικών και αφρικανικών εμπορευμάτων από τις ακτές της Μικράς 
Ασίας σε όλη την Ευρώπη. Η πτώση της Ενετικής Θαλασσοκρατορίας 
(που είναι αιγαιοκρατορία) συντελείται µε την εμφάνιση στο Αιγαίο 
τῶν Τούρκων. Που χαμπάρι δεν παίρνουν πόσο σημαντική είναι αυτή 
η θάλασσα για την Ευρώπη και για τον κόσµο. ΄Ασχετοι µε τη θάλασ- 
σα οι Τούρκοι, ποτέ δεν θα γίνουν καλοί ναυτικοί και μόλις στα µέσα 
του περασμένου αιώνα θ᾽ αρχίσουν να ενδιαφέρονται κάπως σοβαρό- 
τερα για το Αιγαίο, για να ζωηρέψει το ενδιαφέρον τους σχετικά πρό- 
σφατα, µε τα πετρέλαια του Αιγαίου, αυτά ακριβώς που προκαλούν 
και τους καυγάδες για την υφαλοκρηπίδα. Για να καταλάβετε πόσο 
άσχετοι µε τη θάλασσα ήταν τότε και είναι πάντα οι Τούρκοι, θυµη- 
θείτε το παροιμιώδες «Μάλτα γιοκ». Κάποτε ένας σουλτάνος έστειλε 
τον καλύτερό του ναύαρχο να ψάξει στη Μεσόγειο και να δει κατά 
πού πέφτει η Μάλτα. Έψαξε από δω, έψαξε από κεί και στο τέλος επι- 
στρέφει απελπισμένος στη βάση του και λέει περίλυπος στο σουλτά- 
νο: Μάλτα γιοκ (δεν υπάρχει Μάλτα!) 

Την έλλειψη ενδιαφέροντος των Τούρκων για το Αιγαίο τότε, θα 
την καλύψουν οἱ ΄Αγγλοι, οι διάδοχοι τῶν Ενετών. Τότε περίπου η 
Αγγλία θ᾽ αρχίσει να γίνεται µια πανίσχυρη ναυτική δύναμη. Που, 
όµως, δεν θα εγκλωβίσει τη δύναμή της στο Αιγαίο και τη Μεσόγειο, 
όπως οι Βενετσιάνοι. Οι καιροί έχουν αλλάξει και η ανακάλυψη της 
Αμερικής το 1492, που σημαδεύει τόσο την αρχή της Αναγέννησης όσο 
και της αποικιοκρατίας, μόλις 39 χρόνια µετά την πτώση της Πόλης, 
θα στρέψει τον καλά εκπαιδευμένο στη Μεσόγειο αγγλικό στόλο προς 
τη νέα ήπειρο. Αν και οἱ ΄Αγγλοι θα φτάσουν στην Αμερική σαν αποι- 
κιστές, πέµπτοι κατά σειράν µετά τους Ισπανούς, τους Πορτογάλους, 
τους Γάλλους και τους Ολλανδούς, θα κυριαρχήσουν τελικά στη Βό- 
ρειο Αμερική, χάρη στον καλά εκπαιδευμένο στο Αιγαίο και τη Με- 
σόγειο στόλο τους, που δε σταματά να μεταφέρει μπουλούκια πεινα- 
σμένων από τη γηραιά στη νέα και ακμαία ήπειρο, και να φορτώνει 


στην επιστροφή εμπορεύματα. Οι Φοίνικες πρώτα, οι Έλληνες µετά, οι 
Βενετσιάνοι στη συνέχεια και τέλος οι ΄Αγγλοι, είναι οἱ κύριοι λαοί 


102 


στην ανθρώπινη ιστορία που θα θεμελιώσουν την ισχύ τους στη θά- 
λασσα. Απ’ όπου δεν ξεπήδησε µόνο ο άνθρωπος, αλλά και ο ανθρώ- 
πινος πολιτισμός. 

Οι στεριανοί λαοί μπαίνουν πάντα αργά στην ιστορία. Και οι Γερ- 
μανοί είναι στεριανός λαός, κατά κύριο λόγο. Βέβαια, η Γερμανία έχει 
δυο αρκετά καλές εξόδους στη Βόρειο και στη Βαλτική θάλασσα, 
αλλά εδώ μιλάμε για τη μητέρα της Ευρώπης, τη Μεσόγειο. Αυτήν που 
η απομακρυσμένη Αγγλία, που ξέρει από θάλασσες, καταφέρνει να τη 
βάλει έγκαιρα στο χέρι. Ο Χίτλερ, λοιπόν, γνωρίζει πως αν δεν συντρί- 
Ψει την Αγγλία, χαῖρι δεν πρόκειται να δει η Γερμανία, που έµεινε έξω 
απ᾿ το µεγάλο φαγοπότι που έφερε η αποικιοκρατία. Ο πλούτος του 
Νέου Κόσμου, που ρέει αδιάκοπα προς τον Παλιό και που όχι μόνο 
τον κρατάει στα ετοιµόρροπα πόδια του, αλλά και τον αναγεννά (αυτό 
είναι η Αναγέννηση), θα φτάσει µε µεγάλη δυσκολία στη Γερμανία. 
Που δεν έχει σοβαρές αποικίες -κι αυτό είναι το βασικό πρόβλημά 
της, που θα γεννήσει κι όλα τ᾽ άλλα. Κι όποιος δοξάζει άκριτα τη 
Δύση και τα καλά της, καλά θα κάνει, αν είναι καλός χριστιανός, 
πρώτα να κάνει ένα μνημόσυνο υπέρ αναπαύσεως των ψυχών των 
εκατομμυρίων θυμάτων της αποικιοκρατίας και στη συνέχεια κι ένα 

υπέρ αναπαύσεως των ψυχών της ναζιστικής θηριωδίας. Κα- 
ταλάβατε, τώρα, γιατί οι χρωματιστές ράτσες -και κυρίως οἱ μαύροι-- 
είναι «κατώτερες»; Αν δεν ήταν, πώς θα τις πετσόκοβαν χωρίς τύψεις 
οι ανώτερες; Κι όταν ο Χίτλερ επεκτείνει τις περί φυλετικής κατωτε- 
ρότητας κακοήθειες και σε λευκές ράτσες, δεν κάνει τίποτα περισσό- 
τερο από το να διευρύνει λιγάκι τη χρωματική γκάµα του ανθρωπίνου 
δέρματος. Κι έτσι, αρχίζει να ψάχνει για κακά γονίδια και σε αίμα- 
τα λευκών. Πάντως, δεν είναι ο Χίτλερ που ανακάλυψε την εθνική αι- 
ματολογία. Αλλωστε, οἱ μισοί Έλληνες, οι «καλοί», ξέρουν πως υπάρ- 
χει και «ελληνικό αίμα», παρά το γεγονός πως κανείς αιµατολόγος δεν 
κατάφερε ποτέ να επισημάνει μπλέ αιμοσφαίρια στο κόκκινο αίμα 
μας! Το οποίο ρέει το (διο εύκολα µε κάθε άλλο «εθνικό» αίμα από 
τις φλέβες του οποιουδήποτε υπέρ πίστεως και πατρίδος πεσόντος και 
ματαίως προσδοκώντος ανάστασιν νεκρών. Οι κερατάδες, ξέρουν καλά 
να κάνουν μαζική πλύση εγκεφάλου, κυρίως όταν η προς πλύσιν πο- 
σότητα του εγκεφάλου είναι μικρή. 

Μετά την κατάρρευση της Γαλλίας, σειρά έχει η Αγγλία στα κα- 
τεδαφιστικά σχέδια του κοσμοκράτορα Χίτλερ, που άρχισε ήδη να το 
παίζει άλλοτε Μέγας Αλέξανδρος και άλλοτε Μέγας Ναπολέων. Και 
αν δεν νικούνταν στο τέλος από τους ενωµένους κοµουνιστές και 
αστούς, θα είχαμε σήµερα και έναν Μεγάλο Αδόλφο. Αλλωστε, όλοι 

οι μεγάλοι ήταν μικροί πριν μεγαλώσουν, πράγμα που το ξέρουν όλες 
οι μανάδες του κόσμου, και γι αυτό λεν στα παιδιά τους: πιες, µωρό 
μου, το γαλατάκι σου για να μεγαλώσεις. Ε, αυτό πήγαν να κάνουν 
και οἱ Γερμανοί υπό τον Χίτλερ. Να φαν ήθελαν οι άνθρωποι, για να 
μεγαλώσουν, όπως οι ΄Αγγλοι, όπως οι Γάλλοι, όπως οι Αμερικανοί, 
που μεγάλωσαν τρώγοντας μαύρους κυρίως και αρπάζοντας τον πλού- 
το του εδάφους και υπεδάφους παντού όπου ζούσαν μαύροι, μανρι- 
δεροί, κοκκινωποί, κιτρινωποί. 

΄Αλλωστε, µόνο η προκατάληψη µας κάνει να µην τρώμε ανθρώ- 
πινο κρέας, ώστε να αξιοποιούµε τη σάρκα Ίων πεσόντων στο πεδίο 
της τιμής, που θα μπορούσαμε κάλλιστα να την διατιμήσουμε και να 
την πουλάμε στα χασάπικα. Εδώ το καλό ανθρώπινο κρέας! Πάρε 
κόσμε τζάμπα πράμα! Αύριο οἱ στρατηγοί θα φέρουν καινούργιο εμπό- 
ρευμα! Δεν ξέρω αν το ξέρετε, αλλά το ανθρώπινο κρέας είναι για τον 
άνθρωπο το πιο θρεπτικό απ᾿ όλα τα κρέατα, διότι ο ανθρώπινος ορ- 
γανισµός δε ζορίζεται για να προσαρμόσει χημικά τη σφαγμένη αν- 
θρώπινη σάρκα και η αφομοίωση γίνεται ταχύτατα. Αυτό το ξέρουν 
όλοι οἱ ανθρωποφάγοι, εκτός από τους πολιτισµένους ανθρωποφάγους, 
που προτιμούν να «τρῶν» συμβολικά τον εχθρό. Πάνω τους και τους 
φάγαμε! Φάτε τους λοιπόν στ’ αλήθεια και βγάλτε τον σκασμό καθί- 
κια του κερατά, που παριστάνετε τους πολιτισμένους. 

Πρώτη δουλειά των ΄Αγγλων µετά την κατάρρευση της Γαλλίας 
είναι να βυθίσουν τον συμμαχικό γαλλικό στόλο! Έτσι που μπλέχτη- 
καν τα πράγµατα στη Γαλλία, µε τα δύο γαλλικά κράτη, ένα «ελεύ- 
θερο» μεν, αλλά απροκάλυπτα φιλοναζιστικό στο νότο (κυβέρνηση 
του Βισύ υπό τον Πεταίν) και ένα κατεχόμενο στο βορρά, κανείς δεν 
μπορεί να ξέρει τι θα ήταν δυνατό να γίνει µε τον γαλλικό στόλο που 
διέφυγε την καταστροφή και τώρα αγκυροβολεί στο λιμάνι του Οράν, 
στη γαλλική Αλγερία. Με την άδεια του Ντε Γκωλ, που ηγείται τῶν 
«ελεύθερων Γάλλων» και που σιγά σιγά αρχίζει να ελέγχει τις γαλ- 
λικές αποικίες, οἱ ΄Αγγλοι στέλνουν στον πάτο της θάλασσας όλα τα 
αγκυροβολημένα στο Οράν γαλλικά πλοία, για να µην πέσουν στα 
χέρια των Γερμανών, τώρα που ετοιμάζονται να εισβάλουν στην Αγ- 
γλία. Είναι τρομερό να καταστρέφεις τον πιο στενό σου φίλο, και µά- 
λιστα όταν είναι ήδη κατεστραμμένος απ᾿ τον κοινό εχθρό, αλλά οι 
πάντα κυνικοί ΄Αγγλοι δεν καταλαβαίνουν από τέτοια. Και καλά κά- 
νοῦν. Ο πόλεμος είναι από μόνος του µια πολύ κυνική υπόθεση κι 
όταν μπεις σ᾽ αυτόν πρέπει να ξεχάσεις και τον ανθρωπισμό και τον 
χριστιανισμό κι όλα τ᾽ άλλα ιδεολογήµατα. 

Οι Αγγλοι ξέρουν πως, άπαξ και οι Γερμανοί πατήσουν σε αγγλι- 

κό έδαφος, ο πόλεμος έχει χαθεί γι’ αυτούς αυθωρεί και παραχρήμα. 
πως είπαμε, ποτέ δεν είχαν αξιόμαχο στρατό ξηράς. Είχαν όµως 
αξιόμαχο στόλο, ενώ εσχάτως απόχτησαν και µια µικρή μεν αλλά 
θαυματουργή αεροπορία, τη θρυλική ΒΑΕ (Βογα] Αἱτ Εοτος: Βασιλικές 
Αεροπορικές Δυνάμεις, και επί το απλούστερον Βασιλική Αεροπορία). 
Το γερμανικό σχέδιο απόβασης στην Αγγλία προβλέπει, πρώτον την 
καταστροφή των αγγλικών πλοίων που κυκλοφορούν στη Μάγχη ἡ 
που αγκυροβολούν οπουδήποτε αλλού, δεύτερον την καταστροφή των 
αεροδρομίων της ΒΑΕ τρίτον την καταστροφή των εργοστασίων κατα- 
σκευής αεροπλάνων, γιατι η µικρή ΚΑΕ μεγαλώνει συνέχεια, και τέ- 
ταρτο και τελευταίο, την απόβαση χερσαίων δυνάμεων στην ερειπῶ- 
μένη από τους βομβαρδισμούς Αγγλία. 

Η πρώτη γερμανική προσπάθεια αρχίζει την 8η Αυγούστου 1940, 
κάπου ενάµισο μήνα µετά την κατάρρευση της Γαλλίας. Για δέκα 
συνεχείς ηµέρες τα γερμανικά αεροπλάνα βομβαρδίζουν ανελέητα τα 
λιμάνια και τα εργοστάσια της Αγγλίας, και η Λουφτβάφε χάνει 450 
αεροπλάνα έναντι 153 της ΒΑΕ Η Γερμανία διαθέτει έναν πανίσχυρο 
πολεμικό αεροπορικό στόλο από 3.000 αεροπλάνα, αλλά η απώλεια 
των 450 αμέσως αμέσως είναι ήδη ένας πολύ κακός οιωνός. Η ΒΑΕ 
κάνει το πρώτο της θαύμα. Τα πολύ ευέλικτα καταδιωκτικά Σπιτφάιρ, 
βοηθούμενα από τα βομβαρδιστικά Χάρικεην, κάνουν τον πρώτο τους 
άθλο, καταφέρνοντας να αναχαιτίσουν τα γερμανικά βομβαρδιστικά 
καθέτου εφορμήσεως, τα περίφημα Στούκας, το μεγάλο αεροπορικό 
ατού των Γερμανών. Η δεύτερη εξόρμηση της γερμανικής αεροπορίας 
έχει διαφορετικό στόχο. Τώρα στο στόχαστρο βρίσκονται µόνο τα αε- 
ροδρόµια τῶν Σπιτφάιρ και τα εργοστάσια κατασκενής τους, και αυτό 
είναι µια έμμεση πλην σαφής αναγνώριση, από τον εχθρό, της υπερο- 
χής αυτών τῶν σατανικών αεροπλάνων, που σχεδόν στριφογυρίζουν 
εν πτήσει περί τον κάθετο και τον οριζόντιο άξονά τους. Πάλι τζίφος. 
Σ’ αυτό το δεύτερο γύρο, οι Γερμανοί χάνουν 400 αεροπλάνα έναντι 
291 της ΚΑΕ που αρχίζει να γίνεται μύθος σ᾽ όλον τον κόσμο. 

Την Τη Σεπτεμβρίου 1940 αρχίζει η τελευταία γερμανική προσπά- 
θεια σε τρία διακεκομμένα ανά διήµερον επιθετικά κύματα, στις 7, 9, 
1! και 3 του μήνα, πάλι χωρίς σηµαντικό αποτέλεσµα. Και στις 15 Σε- 
πτεμβρίου 1940, ο αρχηγός της Λουφτβάφε (της στρατιωτικής αεροπο- 
ρίας) Γκαίρινγκ διατάσσει τον συνεχή βομβαρδισμό του Λονδίνου µε 
όλες τις διαθέσιμες δυνάμεις. Μέσα στην ἴδια μέρα, δυο διακεκοµµέ- 
νες αλλά κατά πολλά κύματα η κάθε µια επιδρομές κατά του Λονδί- 
νου, καταλήγουν και πάλι σε αποτυχία. Η Λουφτβάφε χάνει 186 αε- 
ροπλάνα και η ΚΑΕ μόλις 25. Οι τρομερές αερομαχίες διεξάγονται 

ακριβώς πάνω απ’ το Λονδίνο. Και καθώς η ΚΑΕ απωθεί τα γερµανι- 
κά αεροπλάνα από το κέντρο προς την περιφέρεια της πόλης, η περι- 
φέρεια γίνεται κονιορτός και το κέντρο σώζεται. Το ένα πέμπτο του 
Λονδίνου είναι ισοπεδωµένο. Ωστόσο, είναι απίστευτα τα κατορθώµα- 
τα της ΚΑΕ µιας πολύ μικρής αεροπορίας, άψογα οργανωμένης ὠστό- 
σο καὶ µε πιλότους που ενεργούν περίπου σαν ιάπωνες καμικάζι. 
Όσοι πιλότοι της ΒΑΕ δεν έχουν σειρά για πτήση, περιφέρονται στους 
δρόμους του Λονδίνου, εμψυχώνουν τα πλήθη µόνο µε την παρουσία 
τους και αγκαλιά µε τους πολίτες πίνουν του σκασμού στα παμπ. Την 
άλλη μέρα, διπλά ντοπαρισµένοι µε δόξα και αλκοόλ. ρίχνονται κατά 
των Γερμανών -και όποιον πάρει ο χάρος. 

Όταν τελειώσει το νταβαντούρι, ο Τσώρτσιλ. που επιστατεί σ᾽ όλα 
αυτά, θα πει για τους τρομερούς πιλότους της ΚΑΕ: Ποτέ τόσο λίγοι 
δεν έκαναν τόσο πολλά για τόσο πολλούς. Η ρήση τού άρεσε πολύ, 
και θα την επαναλάβει έκτοτε κάμποσες φορές. Η µια απ’ αυτές θα 
αφορά εµάς τους Έλληνες. Αλλά εμείς οι Έλληνες, κατά την κλασι- 
κή µας συνήθεια, υιοθετούµε µόνο ό,τι µας βολεύει. Όπως και νάναι, 
ο κεραυνοβόλος πόλεμος τελειώνει οριστικά για τον Χίτλερ, πάνω από 
τον ουρανό του Λονδίνου, στις 15 Σεπτεμβρίου 1940. Τώρα αρχίζει να 
υποπτεύεται πως στο εξής ο πόλεμος θα τραβήξει πολύ σε μάκρος. 
Δυστυχώς όµως γι’ αυτόν, όλα τα είχε σχεδιάσει µε βάση τη στρατη- 
γική του κεραυνοβόλου πολέμου. Αλλά ο κεραυνός τελικά θα πέσει 
στο κεφάλι του. 


7. Μάχη του Ατλαντικού 


Όταν ο αποκεφαλισµός αποτυγχάνει, μπαίνει σε ενέργεια ο ακρὀ- 
τηριασμός. Ο Χίτλερ κατάφερε να αποκεφαλίσει τη Γαλλία, αλλά απέ- 
τυχε παταγωδώς να κάνει το ίδιο και µε την Αγγλία. Στις 15 Σεπτεµ- 
βρίου 1940 λήγει οριστικά η από αέρος μάχη της Αγγλίας, που εἴχε σα 
στόχο την αποβίβαση γερμανικών στρατευμάτων στο νησί και την 
κατάχτησή του, και αρχίζει η μάχη του Ατλαντικού. Η προσπάθεια 
του Χίτλερ τώρα στρέφεται στην καταστροφή του πανίσχυρου αγγλι- 
κού στόλου, που είναι σκορπισµένος παντού, κυρίως στη Μεσόγειο και 
στον Ατλαντικό. Στο εξής, θα έχει και τη βοήθεια του Μουσολίνι, που 
μπαίνει στον πόλεμο στο πλευρό του Χίτλερ, την 10η Ιουνίου 1940. 

Όταν, λοιπόν, ο Φύρερ κατάλαβε πως δεν µπορεί να κόψει το κε- 
φάλι του αγγλικού λέοντα επἰ αγγλικού εδάφους, αρχίζει σιγά σιγά 
να του κόβει τα πόδια, που πατούν καλά στον πυθμένα τῶν θαλασ- 
σών. Αλλωστε, Αγγλία δεν είναι µόνο η Αγγλία, είναι όλες οι αγγλι- 
κές αποικίες, που προέκυψαν κυρίως µε τη δράση τον αγγλικού στό- 
λου. Η στρατηγική των κανονιοφόρων, τῶν θωρηκτών πλοίων µε τα 
βαριά κανόνια, είχε δώσει λαμπρά αποτελέσµατα υπέρ των ληστών 
αποικιοκρατών. Ευτυχώς που τότε δεν υπήρχαν τανκς. Αυτά θα εμφα- 
νιστούν το 1916, στη διάρκεια του Α΄ Παγκοσμίου Πολέμου, όταν οι 
΄Αγγλοι θα τα ρίξουν για πρώτη φορά στη μάχη. Όμως, τότε, τα χρη- 
σιμοποιούν σα θωρακισμένα μεταγωγικά οχήματα, που μεταφέρουν 
πεζικάριους µε ασφάλεια στο πεδίο της μάχης, για να τους ξεφορτώ- 
σουν στα μετόπισθεν του εχθρού. 

Η ιδέα για ένα μετακινούμενο φρούριο, έναν πύργο σε τροχούς, 
είναι του Λεονάρντο ντα Βίντσι. Που όµως ατύχησε όταν επεχείρησε 
να λύσει το πρόβλημα της κίνησης ενός θωρακισμένου οχήματος, που 
ήταν πολύ βαρύ. Τη λύση θα τη βρει ένας άγγλος αξιωματικός, που 
άντλησε την έμπνευσή του για τα τανκς από τα... τρένα. Σκέφτηκε πως 
θα μπορούσε να υπάρξει ένα όχημα πον να κουβαλάει μαζί του τη 
σιδηροτροχιά! Κι έτσι, προέκυψαν οι ευέλικτες ερπύστριες. Το άρµα τις 
«στρώνει» και τις εφαρμόζει καλά στο ανώμαλο έδαφος, για να πα- 
τήσει σ᾽ αυτό µε σιγουριά. 

Στη διάρκεια του μεσοπολέμου, πάλι οι ΄Αγγλοι θα μετατρέψουν τα 
θωρακισμένα μεταγωγικά οχήματα σε αυτόνομα, αυτάρκη και αυτο- 
κινούμενα όπλα. Το τανκς (δεξαμενή καυσίμων σηµαίνει η λέξη) θα 
γίνει έτσι ένα πανίσχυρο αμυντικό και µαζί επιθετικό όπλο, διατηρώ- 
ντας ταυτόχρονα και τον αρχικό χαρακτήρα του μεταγωγικού οχήµα- 
τος. Μ᾿ άλλα λόγια, τα άρματα μάχης μπορούν να συνεχίσουν τώρα 
τη δουλειά από εκεί που την άφησαν οι κανονιοφόροι (οἱ μπομπάρδες), 
στις οποίες η αποικιοκρατία χρωστάει πολλά. 

Σε λίγο θα προκύψει ένας καινούργιος, αμϕίβιος στρατός. Οι πε- 
ζοναύτες είναι και ναύτες και πεζικάριοι. Οταν βρίσκονται στη θά- 
λασσα, προστατεύουνται από τα θωρηκτά, τα θωρακισμένα πλοία, κι 
όταν βρίσκονται στη στεριά, από τα θωρακισμένα άρµατα. Αυτοί που 
θα σπρώξουν στον ύψιστο βαθµό τελειότητας τον αμφίβιο πόλεμο λίγο 
αργότερα, θα είναι οι σύτως ή άλλως αμφίβιοι Ιάπωνες. Αλλά προς το 
παρόν οι ΄Αγγλοι παραμένουν οι δάσκαλοι όλου του κόσμου σ᾽ αυτό 
το είδος «δροσερού» πολέμου. Θα τους ακολουθήσουν κατά πόδας οι 
και κατά τον πρώτο πόλεμο σύμμαχοί τους, οι Γάλλοι. Σε λίγο θα 
μπουν στο θορυβώδη χορό των αρμάτων οι πάντες, και κυρίως οι Γερ- 

μανοί. Που µε την παραδοσιακή τεχνική και επιστημονική τους επάρ- 
κεια θα φκιάξουν τα υπερτέλεια άρµατα μάχης «Πάνθηρ» και «Τί- 
γρις» (προσέξτε τα θηριώδη ονόματα). Που είναι σιδερένια θηρία κι 
όχι σιδερένια άλογα, όπως είχε στο νου του το άρµα ο Ντα Βίντσι. 
Όσο για τα αγγλικά άρµατα μάχης, αυτά είναι. αρχηγικά. Είναι αφιε- 
ρωμένα στον υπ᾿ αριθμόν ένα ηγέτη του Β΄ Παγκοσμίου Πολέμου και 
λέγονται «Τσώρτσιλ». Όμως, τα αμερικάνικα άρµατα μάχης είναι στρα- 
τηγοκεντρικά. Λέγονται «Σέρμαν» και «Πάτον». Ενώ τα ρωσικά είναι 
εντελώς απρόσωπα (λαϊκά μήπως;). Φέρουν αριθµό αντί ονόματος και 
λέγονται ΤΊ4. Όπως και να λέγονται τα άρματα μάχης, αντικαθιστούν 
το ίδιο καλά όλα το πανάρχαιο ιππικό. Ο στρατιωτικός ρόλος του αλό- 
γου έληξε οριστικά. Λίγο νωρίτερα, µε το αυτοκίνητο, είχε λήξει και ο 
κοινωνικός του ρόλος. Κανένα ζώο δεν προσέφερε τόσα πολλά στον άν- 
θρωπο, και σε περίοδο ειρήνης και σε περίοδο πολέμου. Δεν ξέρω αν η 
τιμή που θα ἁρμόζε στο άλογο ήταν να δώσουμε το όνομά του στη μο- 
νάδα μέτρησης της μηχανικής ισχύος. Μηχανή δέκα ἵππων, ας πούμε, 
µπορεί να έχει δύναμη (ση µε δέκα άλογα, αλλά εγώ θα προτιμούσα τα 
άλογα έξω από τη μηχανή, στα λιβάδια. Στο σχεδιασμό της μάχης και 
στο πεδίο μάχης, τα άρματα μάχης παίζουν τον ίδιο περίπου ρόλο, που 
από αιώνες έπαιζε το ιππικό. 

Πριν ο ανταρτοπόλεµος δώσει την ιδέα για τη δημιουργία του σώ- 
ματος των κοµάντος (καταδροµέῶν), το ιππικό πρώτα και τα άρματα 
μάχης μετά, λειτουργούσαν σαν κομάντος. Πάντως οι κυρίως ειπείν 
κομάντος είναι ρωσική εφεύρεση. Προέκυψε από μετεξέλιξη του «λαῖ- 
κού στρατού», που δρα σαν αντάρτικο στρατιωτικό σώμα στα μετό- 
πισθεν του εχθρού. Πρόκειται για µια πολεμική τακτική που θα κά- 
νει θαύματα στο Ανατολικό (ρωσικό) Μέτωπο στη διάρκεια του Β΄ Πα- 
γκοσμίου Πολέμου. Και επειδή οι δυτικοί στρατοί δε γίνεται να έχουν 
λαϊκό στρατό εθελοντών, και επειδή τα αντάρτικα σ᾽ όλη την Ευρώ- 
πη θα παίξουν βασικό ρόλο στον πόλεμο φθοράς του γερμανικού 
στρατού, µετά τον πόλεμο θα εμφανιστούν αυτόνομα στρατιωτικά 
σώματα, που δρουν περίπου όπως οι αντάρτες: µε ταχύτητα, µε ενελι- 
ξία, µε διοικητική αυτονομία, µε αυτενέργεια του κάθε στρατιώτη. Στα 
σώματα τῶν κομάντος φορτώνουν, αυτοί που σχεδιάζουν και διευθύ- 
νοῦν τις μάχες, τις πιο δύσκολες αποστολές. 

Με το πανάρχαιο ιππικό, που τώρα θωρακίζεται και τσουλάει σε 
ερπύστριες, και το ομοίως πανάρχαιο αντάρτικο, που λέγεται και άτα- 
κτος στρατός, και που στον δεύτερο πόλεμο αρχίζει να γίνεται ολοέ- 
να καὶ περισσότερο τακτικός (βλέπε και Τίτο), η θανατηφόρα τέχνη 
του πολέμου, που βέβαια δεν ανήκει στις καλές τέχνες, τελειοποιείται 

µε τρόπο πολύ εντυπωσιακό. Αλλά το πιο εντυπωσιακό απ᾿ όλα τα όπλα 
είναι το αεροπλάνο. Ενώνει µε φωτιά τη γη µε τον ουρανό και µετατρέ- 
πει τα πάντα σε κόλαση. Τώρα, ο θάνατος είναι συρανοκατέβατος. 
Τώρα, ο θάνατος είναι παντού: στη στεριά, στη θάλασσα, στον αέρα, 
στο πεδίο της μάχης, στα μετόπισθεν. Τώρα, ο πόλεμος δεν αφορά μόνο 
τους στρατιώτες, αφορά τους πάντες, μάχιμους και άµαχους. Τούτη η 
βάρβαρη ιστορία αρχίζει από τότε που η αεροπορία δοκιμάζεται για 
πρώτη φορά σαν όπλο στο πεδίο της μάχης, όπως και το τανκς: στη 
διάρκεια του Α΄ Παγκοσμίου Πολέμου. Που από κάθε άποψη, στρατιω- 
τική και πολιτική, είναι µια πρόβα τζενεράλε του δευτέρου. 

Πρώτοι οι Ιταλοί χρησιμοποίησαν το αεροπλάνο για στρατιωτικούς 
μεν, αλλά όχι και πολεμικούς σκοπούς, το 1911. Ήταν τότε που πολε- 
μούσαν στη Λιβύη µε τους Τούρκους. Τα ιταλικά αεροπλάνα τότε πε- 
ριορίζονταν στο να κατοπτεύουν το μέτωπο και να εκτελούν αναγνω- 
ριστικές πτήσεις. Λίγο αργότερα, το Ι9Ι2, στον Πρώτο Βαλκανικό Πό- 
λεμο, οι Έλληνες σκέφτονται πως καλό είναι, τα ελάχιστα τότε ελλη- 
νικά αεροπλάνα της πλάκας, γνωστά και σαν «κατσαρίδες», στη διάρ- 
κεια µιας αναγνωριστικής πτήσης να πετούν στο κεφάλι τῶν Τούρκων 
και καμιά πρόχειρη μπομπίτσα, που έμοιαζε άλλοτε µε στρακαστρού- 
κα και άλλοτε µε χειροβομβίδα. Δυο μεσογειακοί λαοί, οι Ιταλοί και 
οι Έλληνες, πειραματιζόµενοι επί των κεφαλών ενός άλλου µεσογεια- 
κού λαού, των Τούρκων, ανακαλύπτουν, σχεδόν παίζοντας, τον αερο- 
πορικό πόλεμο. Όμως, σοβαρό όπλο θα κάνουν την αεροπορία οι 
Άγγλοι και οι Γάλλοι ταυτόχρονα, στη διάρκεια του Α΄ Παγκοσμίου 
Πολέμου. Ο βομβαρδισμός, νοούμενος σαν οργανωμένη στρατιωτική 
επιχείρηση και όχι σαν μεσογειακό νταβαντούρι, θα προκύψει τότε. 
Όμως, οι ΄Αγγλοι και Γάλλοι, οι δημιουργοί της πολεμικής αεροπο- 
ρίας, όπως άλλωστε και οἱ Γερμανοί και οι Ιταλοί, στον Β΄ Παγκόσμιο 
Πόλεμο θα χρησιμοποιούν το σχετικά καινούργιο όπλο σχεδόν αυτό- 
νομα. Η αεροπορία μόνη της σχεδιάζει και μόνη της εκτελεί τις αερο- 
πορικές επιχειρήσεις. Αποκορύφωμα του αυτόνοµου αεροπορικού 
στρατηγικού σχεδιασμού είναι η Μάχη της Κρήτης, ένα καθαρό αρι- 
στούργημα από στρατιωτικής απόψεως. (Έχουν και οι σφαγείς τα αρι- 
στουργήµατά τους, έτσι, για να µην το παίρνουν πάνω τους οι καλλι- 
τέχνες). Τη Μάχη της Κρήτης θα τη σχεδιάσει και θα την εκτελέσει 
αποκλειστικά η Λουφτβάφε, και μάλιστα µε την επιστασία του αρχη- 
γού της, του Γκαίρινγκ. Στη Μάχη της Κρήτης, ο γερμανικός στρατός 
ξηράς και το ναυτικό υπακούουν στις διαταγές των αεροπόρων, που 
έχουν την απόλυτη πρωτοβουλία. Άυτό θα συμβεί για πρώτη φορά 
στην πολύ σύντομη, άλλωστε, ιστορία της πολεμικής αεροπορίας. 

Αντίθετα, οι Αμερικανοί, οι Ρώσοι και οι Ιάπωνες, οἱ πιο ισχυ- 
ρές δυνάμεις του Β΄ Παγκοσμίου Πολέμου, στον οποίο για πρώτη 
φορά δοκιμάζεται σοβαρά σαν τακτικό και όχι µόνο στρατηγικό 
όπλο το αεροπλάνο, δεν θεωρούν την πολεμική αεροπορία σαν αν- 
τόνομο όπλο και δεν της επιτρέπουν να σχεδιάζει μόνη της επιχει- 
ρήσεις. Αντιλαμβάνονται την αεροπορία σαν εναέριο πυροβολικό 
μεγάλης ακτίνας δράσης. . 

Με τον ίδιο τρόπο αντιλαμβάνονται οι επιτελικοί αξιωματικοί (εί- 
ναι αὐτοί που σχεδιάζουν τις μάχες) και το πολεμικό ναυτικό: σαν 
προέκταση του πεζικού, του «βασιλιά τῶν όπλων». Σε κανέναν στρα- 
τό το ναυτικό δε σχεδίασε μόνο του ναυτικές επιχειρήσεις. Ο πόλε- 
μος στη θάλασσα δεν είναι η κυρίαρχη µορφή πολέμου. Αλλωστε, 
τα πολεμικά πλοία δεν είναι ιδιαίτερα ευκίνητα και δύσκολα φτά- 
νοῦν στην ώρα τους εκεί που τα χρειάζεσαι. Ωστόσο, οἱ Ιάπωνες θα 
ανατρέψουν άρδην την περί πολεμικού ναυτικού στρατιωτική αντί- 
ληψη. Ο πρώτος που θα σκεφτεί να εξαρτήσει την αεροπορία απ’ 
ευθείας από το ναυτικό, αφού πρώτα το αυτονοµήσει από τον στρα- 
τό ξηράς, είναι ο ιάπωνας στρατάρχης Γιαμαμότο, η πιο µεγάλη 
στρατιωτική προσωπικότητα στη Μάχη του Ειρηνικού, ο άνθρωπος 
που θα σχεδιάσει την απίστευτης ακρίβειας επίθεση κατά του αμε- 
ρικανικού στόλου στο Περλ. Χάρμπορ, στη Χαβάη. Τώρα όλοι θα κα- 
ταλάβουν πως το ναυτικό και η αεροπορία κάνουν τέλειο ζευγάρι. 
Από τότε, ολοένα και περισσότερο η αεροπορία θα κυριαρχεί πάνω 
σ’ όλα τα παραδοσιακά όπλα. Χωρίς αυτήν, τίποτα δεν µπορεί να 
γίνει πλέον. Όπως έδειξαν οἱ μάχες της Αγγλίας και της Κρήτης, τις 
μάχες τις κερδίζει αυτός που έχει καλή και δυνατή αεροπορία, και 
τούτο άσχετα από το γεγονός πως όποιος κερδίζει πολλές μάχες σ᾽ 
έναν πόλεμο, δε σηµαίνει ότι κερδίζει κατ᾽ ανάγκην και τον πόλεμο. 
Η νίκη δεν είναι πρόβλημα στατιστικής. Αν κερδίσεις όλες τις μάχες 
και χάσεις την τελευταία, έχασες. 

Η Μάχη του Ατλαντικού (1940 και 1941), στην οποία συμπεριλαμ- 
βάνεται και η (ναυτική µόνο) Μάχη της Μεσογείου, ονοἰάστηκε από 
τους ΄Αγγλους, ορθότατα μεν αλλά µόνο αν δεις το πράγμα από τη 
σκοπιά που επιβάλλει το δικό τους συμφέρον, σαν «μάχη τῶν μαχών». 
Πράγματι, αν βούλιαζαν τα αγγλικά πλοία, η θαλασσοκράτειρα Αγ- 
γλία θα έμενε εντελώς ξεκρέµαστη και θα αποκόβονταν από τις αφρι- 
κανικές και τις ασιατικές αποικίες της. Κι αυτός ακριβώς είναι ο στό- 
χος του Χίτλερ, µετά την αποτυχημένη απόπειρα να καταλάβει την 
Αγγλία µε έναν κεραυνοβόλο πόλεμο, που απέτυχε παταγωδώς στη 
Μάχη της Αγγλίας. Που ευθύς αµέσως θα μεταλλάξει σε Μάχη του 

Ατλαντικού. Που είναι και πάλι µάχη της Αγγλίας, αλλά στη θάλασ- 
σα και πολύ µακριά απ᾿ την Αγγλία. Στους θαλασσινούς δρόμους 
που μεταφέρουν εμπορεύματα από τις αποικίες στην Αγγλία και κρα- 
τούν την πρώτη, τότε, αποικιακή δύναμη, ακμαία και ὡραία. (Το 
αστείο µε την Αγγλία είναι ότι, ενώ νίκησε στον πόλεμο, νικήθηκε 
λίγο µετά τη λήξη του στα κινήματα ανεξαρτησίας τῶν υποταγμένων 
σ᾽ αυτήν λαών). 

Η Γερμανία δεν ήταν ποτέ ισχυρή ναυτική δύναμη. Τώρα όµως έχει 
στη διάθεσή της τον πολύ καλό ιταλικό πολεμικό στόλο. Αν ο Χίτλερ 
βάλει στο χέρι και τον ιαπωνικό, και η αν η Αμερική δεν βγει στον 
πόλεμο για να αντιμετωπίσει τον φοβερό και τρομερό ιαπωνικό στό- 
λο, τότε η Αγγλία είναι καταδικασμένη σε θάνατο. Προς το παρόν, 
όταν δηλαδή τελείται η Μάχη του Ατλαντικού (τέλος 1940, αρχές 1941) 
ούτε η Αμερική ούτε η Ιαπωνία έχουν βγει ακόµα στον πόλεμο. Συνε- 
πώς η Αγγλία πρέπει να τα βολέψει μόνη της. 

Στις 24 Φεβροναρίου 194! ο Χίτλερ εκφωνεί έναν ιστορικό λόγο του 
προς τον γερμανικό λαό. Λέει πως δεν υπάρχει κανένα πρόβλημα µε 
τον πόλεμο των υποβρυχίων, που μαίνεται σ᾽ ολόκληρο τον Ατλαντι- 
κό. Διότι, ενώ στην αρχή του πολέμου η Γερμανία είχε μόνο 55 υπο- 
βρύχια, τώρα έχει 249. Δηλαδή ναυπηγεί 15 υποβρύχια το μήνα! Ο 
Χίτλερ λέει την αλήθεια. Αλλωστε, τούτη την πικρή αλήθεια οι ΄Αγ- 
γλοι την ξέρουν και από τους πολύ καλούς κατασκόπους τους. Η Γερ- 
μανία, µέσα σε μήνες, κυρίως µετά την αποτυχία της στη Μάχη της 
Αγγλίας, έχει γίνει μεγάλη ναυτική δύναμη. Απίστευτα πράγματα συµ- 
βαίνουν στη χώρα του Χίτλερ, µε τη συμπαράσταση ενός λαού που 
τον λατρεύει πολύ περισσότερο τώρα που βαδίζει ολοταχώς πάνω στ᾽ 
αχνάρια του Μεγάλου Ναπολέοντα αν όχι και του Μεγάλου Αλέξαν- 
δρου, που ο μεγάλος θαυμαστής των Ελλήνων τον έχει για πρότυπο. 
(Το ξαναείπαμε: ο Χίτλερ δεν θεωρούσε την Ελλάδα καταχτηµένη, 
αλλά προστατευόμενη απ᾿ αυτόν χώρα. Μάλιστα, προστατευόμενη! 
Και πίστευε πῶς οι Έλληνες είναι τόσο καθαροί ΄Αριοι, όσο περίπου 
και οἱ Γερμανοί. Μάλιστα, ΄Αριοι! Χαρά ο Πλεύρης! Από δω και οι 
προσπάθειες αυτού του καλού Έλληνα, του καλύτερου που υπάρχει 
σήµερα στην Ελλάδα, να µας πείσει πως μάλλον ατυχήσαμε εμείς οι 
Έλληνες, που δε νίκησαν οι Γερμανοί. Μάλιστα, ατυχήσαμε! Αν νι- 
κούσαν οι Γερμανοί, θα γινόµασταν το δεξί τους χέρι. Μάλιστα, το 
δεξί ! Αν και θα µας είχαν κόψει το αριστερό). 

Το πρώτο μισό του 1942 οι ΄Αγγλοι φαίνεται να χάνουν τη Μάχη 
του Ατλαντικού. Και θα την έχαναν πράγματι, αν την 7η Δεκεμβρίου 
1941, η Αμερική δεν έβγαινε στον πόλεμο µετά τη συμφορά στο Περλ, 

Χάρμπορ. Ωστόσο, από λίγο νωρίτερα, η Αμερική είχε αρχίσει να βοη- 
θάει κρυφά και ατύπως την Αγγλία στον Ατλαντικό. Τώρα που η Αµε- 
ρική βγαίνει στον πόλεμο, ο Ατλαντικός θα πασάρει το θαλασσινό 
πόλεμο στον Ειρηνικό. ΄Οπου η σύγκρουση Αμερικανών και Ιαπώνων 
θα είναι μέχρι θανάτου στην κυριολεξία. Θανάτου της Ιαπωνίας. Το 
1945. Στη Χιροσίμα και στο Ναγκασάκι. Εδώ, όχι ο θάνατος, αλλά ο 
μαζικός θάνατος αμάχων και αόπλων, νηπίων, παιδιών, γερόντων και 
γυναικών, θα σφραγίσει το τέλος του πολέμου µε τον πιο αποτρόπαιο 
τρόπο. Και θάναι αμερικάνικος αυτός ο τρόπος. Στο εξής, αν θέλεις, 
µη δέχεσαι την «προστασία» που σου προσφέρουν οι Αμερικανοί! 


8. Ο μακρόσυρτος πόλεμος στη Βόρεια Αφρική 


Η κλειστή θάλασσα της Μεσογείου, που λέγεται έτσι γιατί βρίσκε- 
ται στο μέσον της γης, πιο σωστά στον μέσον της γης της Ευρώπης και 
της γης της Βόρειας Αφρικής, επικοινωνεί µε τον Ατλαντικό ωκεανό 
µε φυσικό τρόπο, µέσω του πορθμού του Γιβραλτάρ. Με τον Ινδικό και 
τον Ειρηνικό ωκεανό επικοινωνεί µε τεχνητό τρόπο, µέσω της διώρυ- 
γας του Σουέζ. Οποιος ελέγχει αυτές τις δυό υδάτινες πόρτες, ελέγχει 
το παγκόσμιο θαλασσινό εμπόριο. 

Μια τρίτη έξοδος της κλειστής Μεσογείου προς τὴν ακόµα πιό 
κλειστή Μαύρη Θάλασσα, που ανήκει κι αυτή στη Μεσόγειο, είναι τα 
στενά τῶν Δαρδανελλίων, για τα οποία θα γίνει σκοτωµός κατά τον 
Α΄ Παγκόσμιο Πόλεμο. Όμως τα Δαρδανέλλια δεν θα παίξουν µεγά- 
λο ρόλο κατά τον Β΄ Παγκόσμιο Πόλεμο. Προφανώς γιατί αυτός ο πό- 
λεμος είναι όντως παγκόσμιος, ενώ ο άλλος καταχρηστικά ονοµάζε- 
ται παγκόσμιος, αφού ήταν ευρωπαϊκός, και κυρίως γαλλογερμανικός. 
Σε έναν γνησίως παγκόσμιο πόλεμο, σαν τον δεύτερο, από γεωστρα- 
τηγικής απόψεως ενδιαφέρουν κυρίως οι συνάψεις των ωκεανών µε- 
ταξύ τους. Ίρεις είναι οἱ μεγάλοι ὠκεανοί της υδρογείου σφαίρας (της 
σφαίρας που αποτελείται από ύδωρ και γη): Ο Ειρηνικός, ο Ατλαντι- 
κός και ο Ινδικός. Εντούτοις, µία είναι η κυρίαρχη στην υδρόγειο θά- 
λασσα: Η µικρή, συγκριτικά µε τους ωκεανούς, Μεσόγειος. Ολα τα 
σπουδαία πράγματα στην ανθρώπινη ιστορία από πολιτιστικής από- 
Ψεῶς, έγιναν γύρω απ᾿ αυτή τη σπουδαία θάλασσα, την πιο σπουδαία 
απ᾿ όλες τις θάλασσες της υδρογείου. ΄Όποιος ελέγχει το Γιβραλτάρ 

και το Σουέζ, ελέγχει εν τέλει όλον τον κόσμο, είτε άµεσα είτε έμμε- 
σα, ακόµα και στον καιρό µας, που τα αεροπλάνα διαφοροποίησαν τη 
ροή όλων των εμπορευμάτων πλην των πετρελαίων, που συνεχίζουν να 
μεταφέρονται µε πλοία και πετρελαιαγωγούς και όχι µε αεροπλάνα. 

Δεδομένου πως δύο είναι οι κύριες πετρελαιοπαραγωγές περιοχές 
στη Μεσόγειο, η Μέση Ανατολή και ο Καύκασος, όποιος ελέγχει τη 
Μεσόγειο ελέγχει και τη ροή του πετρελαίου της σ᾽ όλες τις γωνιές του 
κόσμου. Να γιατί είναι τόσο κρίσιµος ο έλεγχος του Γιβραλτάρ και 
του Σουέζ. Να γιατί ο κύριος εχθρός του Χίτλερ είναι η Αγγλία, η 
χώρα που ελέγχει και τις δυο εξόδους της Μεσογείου προς τους ὠκεα- 
νούς. Φυσικά, οἱ θαλάσσιοι δρόμοι δεν θα είχαν κανένα σημαντικό 
ενδιαφέρον αν χρησιμοποιούνταν µόνο για τον τουρισμό. Η κύρια χρη- 
σιµότητά τους είναι η µεταφορά στρατού προς τις προς κατάκτησιν 
χώρες όλου του κόσμου. Και η µεταφορά εμπορευμάτων και κυρίως 
πρώτων υλών από τις καταχτηµένες χώρες προς τις ευρωπαϊκές µπτρο- 
πόλεις. Τα πετρέλαια, µια αναλώσιµη πηγή ενέργειας, είναι το πιο 
σπουδαίο απ’ όλα τα εμπορεύματα. Αν λείψει από κάποια βιοµηχανι- 
κή χώρα, όλα θα καταρρεύσουν αυτομάτως. Ούτε μοτοποδήλατο δεν 
θα μπορούσε να κινηθεί, πόσο μάλλον εργοστάσιο. 

Τα αμερικανικά συμφέροντα εκείνον τον καιρό περιορίζονται στο 
άλλο ημισφαίριο, όπου ανήκει και η Ιαπωνία. Η Αμερική ίσως να µην 
έβγαινε στον πόλεμο αν δεν της ριχνόταν η Ιαπωνία στο Περλ Χάρ- 
µπορ της Χαβάης, που βρίσκεται περίπου στο κέντρο του Ειρηνικού, 
ακριβώς στην αντίθετη απ᾿ την Ελλάδα µεριά της υδρογείου, περίπου 
στη µέση της απόστασης ανάµεσα στην Αμερική και την Ιαπωνία. Η 
Αμερική θα γίνει «προστάτης του ελεύθερου κόσμου» (σ’όλον τον κό- 
σµο) γύρω στο 1948, όχι γιατί έχει καμιά σκασίλα για την ελευθερία 
του κόσμου, αλλά γιατί αυτόν τον καιρό αρχίζουν να εμφανίζονται οἱ 
πολνεθνικές που δημιουργούνται µε βάση τις εθνικές αμερικανικές 
εταιρείες. Η Αμερική, λοιπόν, προστατεύει σ᾽ όλον τον κόσµο τα συµ- 
φέροντα των πολυεθνικών, δηλαδή τα δικά της κατ᾽ αρχήν συμφέρο- 
ντα - αλλά όχι µόνο. Πάντως, όχι τα δικά σου ούτε τα δικά µου, που 
φυσικά ουδεμία σχέση έχουν μ᾽ αυτά τῶν πολυεθνικών. Αλλά ούτε 
και μ᾽ εκείνα των εθνικών εταιρειών. Αν ήμουν βιομήχανος, το πράγ- 
μα θ’ άλλαζε. Θα αγωνιζόµουν για τα εθνικά συμφέροντα αν η εται- 
ρεία µου ήταν εθνική, και για τα πολυεθνικά, αν αυτή ανήκε σε κά- 
ποια πολυεθνική. 

Ο βράχος του Γιβραλτάρ, ένα τόσο δα πραµατάκι, µιά µικροσκο- 
πική πόλη 27.000 κατοίκων στην άκρη της Ισπανίας, ανήκει στην Αγ- 
γλία από το 1704. Με µια συνθήκη του 1904 μεταξύ των ΄Αγγλων και 

των Γάλλων, εξασφαλίστηκε η ελεύθερη διεθνής ναυσιπλοῖα στο Γι- 
βραλτάρ. Το κωμικό, όµως, είναι πως την εν λόγω συμφωνία την υπό- 
γραψε και η Ισπανία, στην οποία φύσει και θέση ανήκει ο πιο σηµα- 
ντικός βράχος της υδρογείου. Αυτός ο πολύτιμος βράχος απ’ την αρχή 
περίπου του Πολέμου του Ατλαντικού βρίσκεται σε χέρια γερμανικά. 
Αν πέσει και η διώρυγα του Σουέζ σε χέρια γερμανικά, όλα θα καταρ- 
ρεύσουν στην Ευρώπη, που θα γίνει ολόκληρη γερμανική µε τον πιο 
άνετο τρόπο. Η Μάλτα, η πιο ισχυρή αγγλική βάση στο κέντρο της 
Μεσογείου θα εξαφανιστεί αυτομάτως. Το ίδιο και η Κύπρος, η δεύ- 
τερη σηµαντική βάση των ΄Αγγλων στη Μεσόγειο. Όμως, η στρατιω- 
τική σημασία της Κύπρου είναι μειωμένη αυτόν τον καιρό, εξαιτίας 
της Ρόδου, που βρίσκεται σε ιταλικά χέρια από το 1912, που την πή- 
ραν οι Ιταλοί απ’ τους Τούρκους, οι οποίοι την κατείχαν από το 1522. 
(Οι Ιταλοί θα ονοµάσουν τη Δωδεκάνησο [5οἰε Ια|14π! ἠε]1᾽ Ερεο, δη- 
λαδή ιταλικά νησιά του Αιγαίου! Σκεφτείτε τι θα γινόταν σήμερα, αν 
η «ιταλική» Δωδεκάνησος δεν επιστρεφόταν από τους νικητές Συµµά- 
χους στην Ελλάδα την 31η Μαρτίου 1947, για να προσαρτηθεί και επι- 
σήμως τον Μάρτιο του Ι948, προς το τέλος του εμφυλίου πολέμου). 

Η διώρυγα του Σουέζ, που συντομεύει τον θαλάσσιο δρόμο µετα- 
ξύ Αγγλίας και Ινδίας κατά 4450 (γι’ αυτό έγινε, άλλωστε) σκαβόταν 
επί δέκα χρόνια, από το 1859 μέχρι το 1869, υπό την επιστασία του 
Γάλλου Φερντινάν Λεσέψ, σε μιά εποχή που η Αίγυπτος ήταν τουρκι- 
κή. Αργότερα η Αίγυπτος θα γίνει σχεδόν αγγλική -συνεπώς και η 
διώρυγα. Και όταν ο Νάσερ πήγε να την κάνει αιγυπτιακή το 1956, 
έγινε σκοτωμός. 

Στη διάρκεια του Β΄ πολέμου η κρίσιµη αυτή διώρυγα είναι αγγλι- 
κή κατ’ ουσίαν. Και ο Χίτλερ θα βάλει τον Μουσολίνι να την κατα- 
λάβει για λογαριασμό του, τον καιρό που είναι απασχολημένος στη 
Μάχη της Αγγλίας, στη Μάχη του Ατλαντικού και στη Μάχη της Κρή- 
της. Ο Ντούτσε, όµως, θα τα κάνει μούσκεμα. Αλλά και ο θρυλικός 
Ρόμελ, «η αλεπού της ερήμου», λίγο αργότερα, δεν θα έχει καλύτερη 
τύχη. Το Σουέζ θα παραμείνει στα χέρια των δυτικών Συμμάχων από 
την αρχή μέχρι το τέλος του πολέμου και η Μεσόγειος δεν θα πεθά- 
νει από ναζιστική ασφυξία. Οι συνεχείς και αδιάκοποι πόλεμοι, που 
γίνονται κυρίως στην ιταλική τότε Λιβύη και κυριότατα στην ανατο- 
λική της πλευρά, την Κυρηναϊκή, όπου και η πόλη Τομπρούκ, το µε- 
γάλο οχυρό του Ρόμελ, έχουν σαν έπαθλο, πρώτα τη διώρυγα και µετά 
τα πετρέλαια της Μέσης Ανατολής, λίγο παραπάνω. 

Προσέξτε πώς είναι διαμορφωμένος αυτή την εποχή ο αποικιακός 
χάρτης στην περί την διώρυγα και περί τα πετρέλαια περιοχή: η Αί- 

γύπτος είναι στενή «φίλη» της Αγγλίας. Τόσο φίλη, που από χρόνια 
διατηρεί εκεί στρατεύματα μ᾽ όλη της την άνεση. Το ΄Αντεν παραπέ- 
ρα, στην αραβική χερσόνησο, είναι αγγλική αποικία. Ομοίως και η 
Βρετανική Σομαλία στην Ανατολική Αφρική. Υπό αγγλικό έλεγχο βρί- 
σκεται καὶ η Παλαιστίνη (που σήμερα είναι κομμένη στα δυο, στο 
κράτος του Ισραήλ. και στο κράτος της Ιορδανίας). Το Ιράκ, το Ιράν 
και τα Αραβικά εμιράτα είναι κράτη αντεξούσια υποτίθεται, αλλά 
καλά ελεγχόμενα από την Αγγλία, παρά τον κάποιο φιλογερµανισµό 
του Σάχη. Εκτός αυτών η Αγγλία έχει κι άλλα προτεκτοράτα (προστα- 
τευόµενα κράτη) στην Ανατολική Αφρική, για να ελέγχει τον θαλάσ- 
σιο δρόμο προς την Ινδία. 

Η Γαλλία έχει δικά της (2) το Μαρόκο, την Αλγερία και την Τυνη- 
σία. Αλλά τώρα, οι χώρες αυτές ελέγχονται από την δωσιλογική κυ- 
βέρνηση του Βισύ. Οι Ελεύθεροι Γάλλοι του Ντε Γκωλ, ωστόσο, ελέγ- 
χουν κάπως χαλαρά τη Σενεγάλη, τη Γαλλική Σομαλία, και ακόμα πιο 
χαλαρά τη Συρία και το Λίβανο, που είναι προτεκτοράτα των Γάλλων, 
όπως και η Μαδαγασκάρη, όπως και η Ινδοκίνα λίγο μακρύτερα. 
Όλες αυτές οι περιοχές θα παίξουν κάποιον ρόλο στον πόλεμο, μικρό 
ἡ μεγάλο. 

Η Γερμανία δεν έχει τίποτα απολύτως σ’ αυτήν την περιοχή, και 
σκάει απ᾿ το κακό της, από χρόνια τώρα. Έχει όµως η σύμμαχός της 
Ιταλία. Κυρίως τη Λιβύη, από το 191], όταν θα νικήσει τους Τούρκους, 
που την κατείχαν από το 1517. Στη ρωμαϊκή αρχαιότητα, ένα μέρος της 
σημερινής Λιβύης και ένα μέρος της σημερινής Τυνησίας στα δυτικά 
της, αποτελούσαν τη φοινικική Αυτοκρατορία της Καρχηδόνας, ακρι- 
βώς απέναντι από την σημερινή Ιταλία. (Τα ερείπια της ένδοξης πόλης 
της Καρχηδόνας βρίσκονται επί τυνησιακού εδάφους). Οι πριν απ᾿ τον 
Ντούτσε κυβερνήτες της Ιταλίας θεώρησαν σκόπιμο να εξασφαλίσουν 
τα νώτα τους, ἡ μάλλον το νότο τούς το 1911, σε µια εποχή που η Οθω- 
μανική Αυτοκρατορία πνέει τα λοίσθια, κι όλοι τρέχουν να προλάβουν 
ν᾿ αρπάξουν κάτι. (Ο πρώτος Βαλκανικός Πόλεμος εδώ σε µας θα 
αρχίσει ένα χρόνο µετά, το 1912). 

Και επειδή οι προκάτοχοι του Ντούτσε έβαλαν έγκαιρα στο χέρι τη 
Λιβύη, είπε να συνεισφέρει κι αυτός κάτι στο μεγαλείο της Νέας Ρω- 
μαϊκής Αυτοκρατορίας. Κι έτσι, το 1936 καταλαμβάνει την πανάρχαιη 
Αιθιοπία. Γιατί την Αιθιοπία; Μα, διότι έτσι του ερχόταν βολικότερα. 
Αλλά το αστείο δεν είναι η κατάχτηση της Αιθιοπίας, τρία χρόνια πριν 
αρχίσει ο Β΄ Παγκόσμιος Πόλεμος. Το πολύ αστείο είναι η δηµιουρ- 
γία της Ιταλικής Αυτοκρατορίας της Ανατολικής Αφρικής. Την εν λόγω 
αυτοκρατορία της πλάκας θα την συναποτελέσουν η Αιθιοπία, η Ερυ- 

θραία και η Ιταλική Σομαλία. Τέρμα. Περίεργο, στην εν λόγω ιταλι- 
κή αυτοκρατορία δεν ανήκε η Ιταλία! Πάντως, ιταλός αυτοκράτορας 
υπήρχε εκεί. Ἠταν ο Δούκας της Αόστης, που ποιος ξέρει τι ψώνιο 
θάταν για να πάει να γίνει αυτοκράτορας εκεί. 

Το νταβαντούρι στη Βόρεια και την Βορειοανατολική Αφρική, θ᾽ 
αρχίσει τον Ιούλιο του 1940, και θα τελειώσει τον Μάιο του 1943 µε 
την ήττα του Ρόμελ. Σ᾽ αυτό το μακρύ διάστηµα, σ᾿ άλλα μέτωπα τε- 
λούνται άλλοι πόλεμοι: ο πόλεμος της Αγγλίας, ο πόλεμος του Ατλα- 
ντικού, ο ελληνοϊταλικός πόλεμος, ο πολέμος στο Ανατολικό Μέτωπο, 
ο πόλεμος στον Ειρηνικό. Ο πόλεμος στη Βόρεια και τη Βορειανατο- 
λική Αφρική διασχίζει χρονικά όλους αυτούς τους πολέμους, όντας ο 
πιο μακρόχρονος αλλά και ο πιο βασανιστικός για όλους τους εμπλε- 
κομένους. Είναι δύσκολο για µη Άραβες να μάχονται σε περιοχές όπου 
οι παραδοσιακοί πολέμοι γίνονται µε καμήλες και µε άλογα, όπου 
η άμμος μπουκώνει συνεχώς τους σωλήνες των κανονιών, όπου τα 
άρµατα μάχης κολλούν στην άμμο, όπου οι βόμβες πέφτουν στα µα- 
λακά και δε σκάν, όπου οι στρατιώτες εκτός των άλλων πεθαίνουν 
και απ᾿ τη δίψα. Και νάχεις κι από δίπλα τους βουτηγµένους µέχρι 
τ᾽ αυτιά στο κισµέτ μουσουλμάνους, να λεν συνεχώς µέσα στον 
κουρνιαχτό: Μπιρ Αλλάχ, {λ Αλλάχ. Ένας ο Θεός, μέγας ο Θεός - 
πούντος ο Θεός; Σ’ όλους τους πολέμους, ο Θεός, ακόµα και ο περι- 
λάλητος Θεός των Ελλήνων, γίνεται Ελβετός: περνάει µε τους οὐδε- 
τέρους και µε τους τραπεζίτες. 

Στις 10 Σεπτεµβρίου 1940, ο διοικητής των ιταλικών δυνάμεων της 
Λιβύης, στρατάρχης Γκρατσιάνι, περνάει τα σύνορα και μπαίνει στην 
Αίγυπτο. Ο διοικητής τῶν αγγλικών δυνάμεων στην Αίγυπτο, στρατη- 
γός Ουέιβελ, στην αρχή σταματάει την ιταλική προέλαση σε αιγυπτια- 
κό έδαφος. Στη συνέχεια, τους παίρνει φαλάγγι, τους σπρώχνει στη 
Λιβύη, μπαίνει κι αυτός µέσα, καταλαμβάνει µεγάλο μέρος της χώρας 
και διαλύει τη στρατιά του Γκρατσιάνι, πιάνοντας 30.000 αιχμαλώ- 
τους μαζί µε 19 στρατηγούς. Τον Φεβρουάριο του 194! όλα φαίνονται 
να έχουν τελειώσει για τους Ιταλούς στη Λιβύη, αλλά ο Ονέιβελ παίρ- 
γει απ’ τ᾽ αφεντικά του στο Λονδίνο µια διαταγή που λέει να σταµα- 
τήσει να κυνηγάει τους έρµους τους Ιταλούς, που δεν ξέρουν τί τους 
γίνεται, όπως και στην Αλβανία, και να στείλει στρατεύματα στα 
Βαλκάνια, όπου οι Γερμανοί ετοιμάζονται να επιτεθούν ύστερα απ’ το 
φιάσκο τῶν Ιταλών στο αλβανικό μέτωπο. Μας ενδιαφέρουν πολύ τα 
Βαλκάνια, λέει ο Τσώρτσιλ. Αν τα χάσουμε, οἱ Γερμανοί θα επιπέσουν 
στα πετρέλαια και τη διώρυγα απ’ το βορρά, ίσως µέσω Τουρκίας που 
παριστάνει την ουδέτερη. (Θα µπει στον πόλεμο στο πλευρό των δυτι- 

κών συμμάχων λίγο πριν απ᾿ το τέλος του). ΄Αλλωστε, και η Γιουγκοσ- 
λαβία είναι φασιστική αυτόν τον καιρό. Απομένει η Ελλάδα, αλλά και 
κει τα πράγματα είναι δύσκολα µε τον φασίστα Μεταξά. Που ναι µεν 
μάχεται τους Ιταλούς, αλλά δεν είναι καθόλου σίγουρο πῶς θα πολε- 
μήσει και τους Γερμανούς. Θα επανέλθουµε, λοιπόν, στη Μέση Ανα- 
τολή, αφού πρώτα πάµε στην Ελλάδα. 


9, Ο πόλεμος στην Ελλάδα 


Ο Μουσολίνι σχεδιάζει να προσαρτήσει την Ελλάδα στη Νέα Ρωμοῖ- 
κή Αυτοκρατορία από τότε που ανέβηκε στην εξουσία το 1922, (Για µας 
εδώ, το 1922 είναι η χρονιά της μικρασιατικής καταστροφής). Την επό- 
µενη κιόλας χρονιά, το 1923 (για µας εδώ, το 1923 είναι η χρονιά της 
Συνθήκης της Λωζάνης) επιχειρεί να καταλάβει την κοντινή Κέρκυρα 
ερήμην των πάντων, και κυρίως του κοινού νου. Αλλά τελικά στρέφει 
την προσοχή του στο Φιούμε, που το προσαρτά το 1924, στην Αιθιοπία, 
που την «κάνει δική του» (µε βιασμό) το 1936 και στην Αλβανία, που 
πρώτα τη βαφτίζει «κομμάτι της Ιταλίας» και ὕστερα εγκαθίσταται σ᾿ 
αυτήν µε τον πιο άνετο τρόπο το 1939. Έτσι, στις 10 Ιουνίου 1940, που 
ο Μουσολίνι θα κηρύξει τον πόλεμο κατά της Γαλλίας και της Αγγλίας 
ταυτόχρονα, έχει ήδη αποδείξει στο φίλο του τον Χίτλερ πῶς είναι μά- 
γκας και καραμπουζουκλής. Κι εκείνος τον παίρνει στα σοβαρά. Θ᾽ αρ- 
χίσει να τον υποπτεύεται µόνο από την 28η Οκτωβρίου 1940 και μετά. 

Ο Μουσολίνι εισβάλλει στην Ελλάδα ερήµην του Χίτλερ, χωρίς 
καν να του ανακοινώσει το χαρμόσυνο γεγονός, έτσι για τους φασι- 
στικούς τύπους, ρε αδερφέ. Αργότερα θα του πει πως «έκανε δική του» 
την Ελλάδα, φυσικά µε βιασμό, όπως ταιριάζει σ᾽ όλους τους εραστές 
που «κάνουν δική τους» µια «ξένη» γυναίκα, για να τον βοηθήσει να 
επιτηρεί καλύτερα τη Ρουμανία. Δηλαδή, τα ρουμανικά πετρέλαια. 
Λίγες μέρες πριν από την 28η Οκτωβρίου 1940 ο Χίτλερ έχει ήδη μπει 
στη Ρουμανία σα «φίλος», αφού έπεισε τους Ρουμάνους να αποποιη- 
θούν την αγγλική προστασία, της οποίας έχαιρε μέχρι τότε µια χώρα 
φιλογαλλική από παράδοση (το Βουκουρέστι λέγεται και «μικρό Πα- 
ρίσι» και οι Ρουμάνοι Ιονέσκο και Σιοράν θα αντιμετωπίζονται σχε- 
δόν σα Γάλλοι). Και να δεχτεί την αποτελεσµατικότερη για τα πετρέ- 
λαιά της γερμανική προστασία. Επειδή ο νέος και πολύ απειλητικός 

προστάτης βρίσκεται πιο κοντά, οι Ρουμάνοι, που φασίζουν αρκού- 
ντως, λεν: τσιμέντο να γίνει, νταβατζής ο ένας, νταβατζής κι ο άλλος. 
Και διαλέγουν τους Γερμανούς για προστάτες. 

Και µη µου πείτε πως κακώς έπραξε η Ρουμανία που διάλεξε για 
προστάτη τον Χίτλερ, γιατί και µεις παρά λίγο αυτόν θα διαλέγαμε, 
σε µια εποχή που όλες οι µικρές χώρες µε «ανεξάρτητη και υπερήφα- 
νη εξωτερική πολιτική» ψάχνουν μανιωδώς για προστάτη που θα προ- 
στατέψει τα εθνικά τους συμφέροντα. Αν είναι δυνατόν να είσαι και 
νάνος και εξαθλιωμένος και απατεών και υπερήφανος από πάνω! 
Όταν οι γίγαντες συγκρούονται, οι νάνοι εξαγοράζουν τη νανική τους 
υπερηφάνεια µε µια ισχυρή «συμμαχική» προστασία. Και αν κερδίσει 
0 ισχυρός στον οποίο πόνταραν, κερδίζουν κι αυτοί από σπόντα. (Και 
όμως, γιατί κάποιοι κοκοροκέφαλοι σε µας εδώ ονειρεύονται την ανα- 
σύσταση της «ελληνικής» Βυζαντινής Αυτοκρατορίας, χωρίς να παίρ- 
νοῦν ὑπ᾽ όψη πως όλες οι αυτοκρατορίες της ιστορίας ήταν πολυεθνι- 
κές, και κυρίως χωρίς να µας λεν αν τα χρήματα των πακέτων Ντε- 
λόρ φτάνουν ή δε φτάνουν για να οργανώσουµε µια μεγαλειώδη εκ- 
στρατεία, ανάλογη μ᾽ αυτήν που κατέληξε στη μικρασιατική κατα- 
στροφή το 1922). 

Αμέσως µετά τη Ρουμανία, δέχεται και η Βουλγαρία ανάλογες 
«ανήθικες» προτάσεις για γερμανική προστασία. Στην αρχή λέει όχι, 
ευχαριστούμε πολύ, εμείς είμαστε υπερήφανος και ανεξάρτητος λαός. 
Και τότε ο Χίτλερ βάζει μπροστά τα μεγάλα, τα κλασικά µέσα και 
λέει στους Βούλγαρους: Τι θα λέγατε να σας έδινα την ελληνική Θρά- 
κη και την ελληνική Μακεδονία μέχρι τον Στρυμώνα, για ν᾽ αφήσετε 
τις μπούρδες για εθνική υπερηφάνεια και δε συμμαζεύεται και να γί- 
νετε φίλοι µου; Μετά χαράς, λεν οι Βούλγαροι και παν µε το Χίτλερ 
χωρίς δεύτερη κουβέντα. 

Με τη Γιουγκοσλαβία τα πράγµατα θα είναι πιο απλά. Ο αντι- 
βασιλεύς Παύλος και ο πρωθυπουργός Στογιαντίνοβιτς είναι απροκά- 
λωπτα φίλοι των Γερμανών και δεν έχουν καμιά δυσκολία να υπογρά- 
Ψουν, την 25η Μαρτίου 1941, συμμαχία µε τον ΄Αξονα, δεδομένου µά- 
λιστα πως ο Χίτλερ τους δίνει σαν ανταμοιβή τη Θεσσαλονίκη και την 
κοιλάδα του Αξιού. Ο Φύρερ μοιράζει Ελλάδα δώθε κείθε µε τρομερή 
ευκολία, σα να ήταν χωράφι που το κληρονόμησε απ’ τον πατέρα του, 
και μάλιστα ερήμην των δύο άλλων φασιστών, του Μουσολίνι και του 
Μεταξά, που τους έχει και τους δυο γραμμένους στα παλιά του τα πα- 
πούτσια. Φυσικά, ο Χίτλερ ξέρει πως ο Μουσολίνι επιχειρεί να κατα- 
λάβει την Ελλάδα για να µην τη βάλει στο χέρι ο ίδιος, και γι’ αυτό 
τον αφήνει να βολοδέρνει αβοήθητος στα αλβανικά όρη. Ἁλλωστε ο 

Ντούτσε δεν θέλει βοήθεια, είναι πολύ υπερήφανος. Ρωμαίος Αυτοκρά- 
τωρ, γαρ! Αισθάνεται πολύ ισχυρός, αυτός ο πρώτος διδάξας τον φα- 
σισµό, απέναντι στον εν φασισμµώ μαθητή του Ιωάννη Μεταξά. 

Όπως και νάναι, οἱ φίλοι τῶν Γερμανών στη Γιουγκοσλαβία δεν 
θα μακροημερεύσουν. Για την ακρίβεια, θα υπάρξουν ὡς σύμμαχοι 
τῶν Γερμανών μόνο για δυο μέρες. Η συμμαχία του γιουγκοσλάβου 
βασιλιά και του πρωθυπουργού του µε τον Χίτλερ υπογράφεται την 
25η Μαρτίου 194] και την 27η Μαρτίου το φιλογερµανικό καθεστώς 
ανατρέπεται από τον στρατηγό Σίµοβιτς, που σπεύδει αµέσως να υπο- 
γράψει συμμαχία µε τους Ρώσους και όχι µε τους ΄Αγγλους! Τόμπο- 
λα! Και για τους Γερμανούς και για τους ΄Αγγλους. 

Όλα αυτά συμβαίνουν στη γειτονιά µας ενώ συνεχίζεται ο ελλη- 
νοαλβανικός πόλεμος. Φυσικά, ο Μεταξάς ξέρει πως ο Χίτλερ µοιρά- 
ζει κομμάτια Ελλάδας, αλλά το βουλώνει. Γιατί; Οποία αφελής ερώ- 
τησις! Το γεγονός πως ο Μουσολίνι είναι εχθρός, δε σηµαίνει πως εἰ- 
ναι εχθρός και ο Χίτλερ. Αλλωστε, το είπαμε, ο Μουσολίνι επεχείρη- 
σε να καταχτήσει την Ελλάδα ερήμην του Χίτλερ. Και ο Φύρερ θα 
θυμώσει όπου νάναι µε τον Ντούτσε. Οπότε ο Φύρερ θα κατέλθει ὡς 
τιμωρός του Ντούτσε και όλα θα παν καλά για τον φιλογερμανό, αλλά 
όχι και φιλοῖταλό Μεταξά. Τρεις φασισμοί έμπλεξαν τα μπούτια τους 
στην Ελλάδα και τελούν και οι τρεις εν πλήρει συγχύσει. 

Θα μπορούσαν οι Γερμανοί να κάνουν στον Μεταξά την πρότα- 
ση που έκαναν ήδη στους Ρουμάνους, τους Βούλγαρους και ανεπι- 
τυχώς στους Γιουγκοσλάβους, αλλά δεν την κάνουν. Δεν παν δηλα- 
δή οι άνθρωποι του Χίτλερ στον υπερέλληνα πατερούλη («γιατί χαί- 
ρεται ο κόσμος και χαµογελά, πατέρα») να του πουν: αγαπητέ Ιωάν- 
γη, εσύ και γερμανοθρεμμένος είσαι, αφού σπούδασες στη Γερμανία, 
και φασίστας είσαι, και γόνος αρχοντικής βυζαντινής οικογένειας 
είσαι, και σπουδαίος μαθηματικός είσαι, και στρατιωτικός ήσουν, 
και μυαλό έχεις. Τι θάλεγες να γίνουμε καλοί φίλοι και να σε προ- 
στατεύσουμε απ᾽ τους πανάθλιους ΄Αγγλους; Δεν το λεν, όµως, για- 
τί ξέρουν οι Γερμανοί πως οι ΄Αγγλοι ενέκριναν διά του αγγλοφίλου 
βασιλέως Γεωργίου Β΄ την μεταξική δικτατορία, σε µια εποχή που ο 
φασισμός, που δεν έχει γίνει ακόµα επιθετικός, τους βόλευε πολύ 
παντοῦ στην Ευρώπη, ακόµα και στη Γερμανία. Αλλωστε, η Ελλά- 
δα είναι αγγλικό προτεκτοράτο από της ιδρύσεως του νεοελληνικού 
κράτους το 1830, Στον Τζωρτζ Κάννιγγ χρωστάει την ὑπαρξή του 
αυτό το κράτος - ο Θεός των Ελλήνων, δηλαδή, να το κάνει κράτος, 
το ρηµάδι, αλλά εν πάση περιπτώσει. 

Αν η προσπάθεια για κατάχτηση της Ελλάδος γινόταν από τους 

Γερμανούς και όχι από τους Ιταλούς, ο Μεταξάς θα βρισκόταν σε 
πολύ δύσκολη θέση. Ευτυχώς γι’ αυτόν, η ανεπιτυχής εισβολή έγινε 
από τους Ιταλούς, Αλλά η κατάχτηση έγινε από τους Γερμανούς, όταν 
ήδη έχει πεθάνει, την 29η Ιανουαρίου 1941, ενώ ο ελληνοϊταλικός πό- 
λεμος συνεχίζονταν. Κι έτσι δεν τοποθετείται μπροστά στο τραγικό γι᾿ 
αυτόν δίλημμα, όταν οι Γερμανοί θα εισβάλουν στην Ελλάδα: µε τους 
Γερμανούς ή µε τους ΄Αγγλους; Το δίλημμα θα υποχρεωθεί να το αντι- 
μετωπίσει ο διάδοχός του, τραπεζίτης Αλέξανδρος Κορυζής. Που αφού 
προεδρεύσει του υπουργικού συμβουλίου και αφού μιλήσει µε το βα- 
σιλιά, θα αυτοκτονήσει στο σπίτι του όμορφα και καλά στις 18 Απρι- 
λίου 1941, δέκα μέρες μετά την έναρξη της γερμανικής εισβολής, και 
έχοντας ήδη απορρίψει την 6η Απριλίου το τελεσίγραφο του Χίτλερ, µε 
το οποίο ζητούσε την παράδοση της Ελλάδας. Κανείς δεν έμαθε τι είπε 
ο Κορυζής σε κείνη την κρίσιµη συνεδρίαση του υπουργικού συµβου- 
λίου και κυρίως στη συζήτηση, αµέσως µετά, µε τον αγγλόφιλο βασι- 
λιά. Ίσως είπε πως οι Γερμανοί είναι φίλοι της Ελλάδας, Και τίναξε τα 
μυαλά του στον αέρα όταν ο βασιλιάς του είπε: τι λες βρε ηλίθιε, οἱ 
΄Αγγλοι είναι φίλοι της Ελλάδας! ΄0σο για την ίδια την Ελλάδα, αυτή 
πάντα ασκούσε «υπερήφανη και ανεξάρτητη εξωτερική πολιτική», κολ- 
λώντας στην ουρά άλλοτε του ενός και άλλοτε του άλλου γαϊδάρου. 

Αυτό που µε τσαντίζει σε τούτη τη βλακώδη περί εθνικής υπερη- 
φανείας συνεχώς επαναλαμβανόμενη ιστορία, είναι που οι δηµαγωγοί 
δε λεν πως ο πνιγμένος, πριν πιαστεί απ’ τα μαλλιά του, θα προσπα- 
θήσει να πιαστεί απ’ την ουρά εκείνου του γαϊδάρου που θα αὐτοπρο- 
ταθεί ὡς καλύτερη σανίδα σωτηρίας και που θα δεχτεί στη συνέχεια 
να προσφέρει κι άλλα δάνεια στην πιο δανειοφάγα χώρα της Ευρώ- 
πης, την Ελλάδα, γνωστή επί το ευστοχότερον και ως Ψωροκώσταινα. 
Η Ελλάδα ποτέ δεν πεθαίνει, αλλά µόνο στην περίπτωση που δε στα- 
ματήσουν τα δάνεια. Έτσι και σταματήσουν, πάει η Ελλάδα, ανελή- 
φθη εις ουρανούς. Σημειωτέον πως τούτα τα ζωογόνα δάνεια τα παίρ- 
νουµε απ’ τους «κουτόφραγκους». Που σίγουρα είναι κουτοί, αφού 
συνεχίζουν να µας δανείζουν, ίσα ίσα για να τραγουδούμε σαχλά 
πατριωτικά θούρια. 

Λίγες μέρες πριν πεθάνει ο Μεταξάς και ενώ ο νικηφόρος πόλεμος 
στην Αλβανία συνεχίζεται, καταπλήσσοντας τον κόσµο όλο µε την 
ορμή του (η κατάρρευση του μετώπου µε την εμφάνιση και µόνο των 
Γερμανών και χωρίς οι Έλληνες να δώσουν ούτε µια σοβαρή µάχη 
μαζί τους, είναι µια άλλη ιστορία, µε ήρωες που γίνονται ξαφνικά 
αντιήρωες), έρχονται στην Αθήνα, από 13 µέχρι 17 Ιανουαρίου 194], 
κάποιοι ΄Αγγλοι και του ζητούν να επιτρέψει στους συμμάχους να 

στείλουν στην Ελλάδα ένα εκστρατευτικό σώμα, για να βοηθήσει την 
κατάσταση στο μέτωπο. Ο Μεταξάς απορρίπτει την πρόταση. Δεν θέ- 
λει να θυμώσει τον Χίτλερ. Όμως, ψυχραιμότερα σκεπτόμενος, ο νέος 
πρωθυπουργός Κορυζής ζητάει στις 8 Φεβρουαρίου 194] από τους ΄Αγ- 
γλους να ξαναδούν το θέµα, κι έτσι στις Ί Μαρτίου 194] αρχίζει η 
απόβαση βρετανικών δυνάμεων στη χερσαία Ελλάδα, ενώ αναγνώρι- 
στικά τμήματα από άγγλους στρατιώτες έχουν ήδη σταλεί στην Κρή- 
τη από νωρίτερα, ζώντος του Μεταξά και ερήμην του. Ἠταν µια σα- 
φής υπόµνηση στον Μεταξά πως αυτό που κυρίως ενδιαφέρει τους ΄Αγ- 
γλους (και τους Γερμανούς) στην Ελλάδα είναι η, πολύ χρήσιμη για 
τη μάχη στη Βόρεια Αφρική, Κρήτη. Πράγμα που, άλλωστε, θα φανεί 
σε λίγο, µε τη Μάχη της Κρήτης. 

Οι Γερμανοί περνούν τα ελληνικά σύνορα πρώτα από τη µεριά της 
Ανατολικής Γιουγκοσλαβίας, διά της κοιλάδος του ποταμού Αξιού 
(Βαρδάρη). Τότε περίπου θα κατηφορίσουν από ανατολικότερα και οἱ 
σύμμαχοι Βούλγαροι. Αλλες γερμανικές µονάδες θα μπουν απ᾿ τη 
δυτική μεριά της Γιουγκοσλαβίας, και θα καταλάβουν πρώτα τη Φλώ- 
ρινα. Ενώ οι σύμμαχοι Ιταλοί θα µπουν κι αυτοί στην Ελλάδα από κει 
που τους εγκατέλειψαν οι Έλληνες στο αλβανικό μέτωπο. Που καταρ- 
ρέει αυτόματα, σα να πάτησε ο διάολος το κουμπί, μόλις οἱ Γερμανοί 
πατούν το πόδι τους σε ελληνικό έδαφος, την 8η Απριλίου 1941, μπαί- 
γοντας απ᾿ την περιοχή της Δοϊράνης. Την επόμενη κιόλας μέρα οι 
Γερμανοί βρίσκονται στη Θεσσαλονίκη, που παραδίδεται αµέσως και 
χωρίς συζήτηση. Στις 2! Απριλίου συνθηκολογούν τα ελληνικά τµή- 
ματα που βρίσκονται αποκομμένα στην περιοχή των Ιωαννίνων και 
του Μετσόβου. Λίγο νωρίτερα, τα αγγλικά τμήματα την κοπανούν συ- 
ντεταγμένα και παρατάσσονται στις Θερμοπύλες, για να δώσουν εκεί 
την αποφασιστική μάχη! Πέρασαν τους εαυτούς τους για Σπαρτιάτες 
οι Αγγλοι; Α µπα, θέατρο παίζουν για να συγκινηθούν οἱ συναισθη- 
µατικοί Έλληνες και να τους περάσουν όμορφα και καλά στην Πε- 
λοπόννησο, κι από κει στην Κρήτη, κι από κει στη Μέση Ανατολή. Οι 
Εγγλέζοι, ήλθον, είδον, απήλθον. Συντεταγμένοι θα µας ξανάρθουν επί 
Σκόμπνυ. («Το βρακί του Σκόµπυ είναι όλο κόμποι, κι αν λυθούν οι 
κόμποι θα φανεί του Σκόμπυ, η μεγάλη του πολιτική». Είναι ένα έξο- 
χο μπούκι-βούκι του Γκλεν Μίλλερ, που το τραγουδούσαμε όλοι πριν 
φανεί του Σκόμπυ η μεγάλη του «πολιτική» και µας πηδήξει όλους 
στα Δεκεμβριανά). 

Την 26η Απριλίου 194! οι Γερμανοί βρίσκονται στη Θήβα και κοι- 
μούνται εκεί. Την άλλη μέρα ξυπνούν νωρίς, ντύνονται, ξυρίζονται και 
την 27η Απριλίου 194] μπαίνουν σαν κύριοι στην Αθήνα. Υψώνουν τη 

γερμανική σημαία στην Ακρόπολη, ίσα ίσα για να δώσουν την ευκαι- 
ρία στον Γλέζο και τον Σάντα να γίνουν ήρωες αργότερα, και την 
άλλη μέρα, ξεκινούν για την Πελοπόννησο, για να τελειώσουν και κει 
στα γρήγορα, µέσα σε δυο μέρες, από τις 28 μέχρι τις 30 Απριλίου. 
Έχουν περάσει μόνο 22 μέρες από τότε που οι Γερμανοί πάτησαν σε 
ελληνικό έδαφος και όλα τελειώνουν για την Ελλάδα. Που θα περά- 
σει απότομα από το αλβανικό έπος στη φρίκη της κατάρρευσης του 
μετώπου και της κατοχής. Αλλά και στο έπος της εθνικής αντίστασης. 
Που είναι κυρίως κομουνιστική. Οι πάντα πονηροί «εθνικόφρονες», 
είτε θα την κοπανήσουν στη Μέση Ανατολή είτε θα συνεργαστούν µε 
τους Γερμανούς είτε θα κάνουν την πάπια. Ανάµεσα στις πάπιες και 
ο Κων. Καραμανλής. Ο εθνάρχης-πάπιας. 

Αλήθεια, γιατί δεν µας λεν αυτοί οἱ καλοί Έλληνες πως το έπος 
της Αλβανίας και η κατάρρευση του μετώπου µέσα σε µια μέρα επί 
τη εμφανίσει και µόνο τῶν Γερμανών, ανήκουν στον ίδιο πόλεμο; Δε 
μας το λεν, διότι αν µας το πουν, το έπος θα πάψει αυτομάτως να εί- 
ναι επικό καὶ το πράγμα θα γίνει κωμωδία. Και κάτι ακόµα, σχετικό, 
που ανήκει στο θέατρο του παράλογου: την ίδια στιγμή που μιλούν για 
έπος, μιλούν και για ιταλούς μακαρονάδες, που γίνονται αέρας ακού- 
Ύοντας το «αέρα» και άλλα τέτοια εξίσου ηλίθια. Μα, κύριοι, τι σόι 
έπος θα μπορούσε να είναι αυτό που στηρίζεται στην ανικανότητα και 
τη δειλία του εχθρού; Είναι δυνατό να µην καταλαβαίνετε πως σε 
δοξάζει ο καλός και δυνατός εχθρός, Τι διάολο, ούτε την Ιιάδα δε 
διαβάσατε; Ο ΄Ὄμηρος, ο μεγαλύτερος ποιητής των αιώνων, οὐτε καν 
διανοείται να υποτιµήσει τους Τρώες, προκειµένου να υπερτιµήσει τους 
Αχαιούς. Και οι δυο αντιµαχόµενοι είναι εξίσου γενναίοι. Μιλήστε για 
έπος αν θέλετε, αλλά αφού πρώτα μελετήσετε το μεγαλύτερο έπος 
όλων των εποχών, την Ιλιάδα. 


10. Ο Μπαρμπαρόσσα στο Στάλινγκραντ 


Το Σχέδιο Μπαρμπαρόσσα είναι πολύ µετριοπαθές! Δι’ αυτού, ο 
Χίτλερ δεν σχεδιάζει να καταλάβει ολόκληρη τη Σοβιετική Ένωση, 
αλλά µόνο το ευρωπαϊκό της τµήµα. Ολα κι όλα, ο Χίτλερ δεν είναι 
Ασιάτης, είναι Ευρωπαίος! Θέλει να κάνει δική του διά βιασμού µόνο 
την ευρωπαϊκή Ρωσία σ᾽ ένα πρώτο στάδιο - κι αργότερα, βλέποντας 

και κάνοντας, ανάλογα µε τις προθέσεις των ιθαγενών, που λογαριά- 
ζει να τους ξεγελάσει µε χάντρες και χαϊμαλιά. Πιστεύει πολύ στο 
ρόλο του σαν ελευθερωτή των Ρώσων από τον «κομουνιστικό ζυγό». 
Αλλωστε, έτσι θα αποχτήσει κύρος και μεταξύ των δυτικών Ευρώ- 
παίων, που δεν κατάφεραν να χαρίσουν την ελευθερία νωρίτερα στους 
καλούς Ρώσους, που από το 1917 ζουν υποταγμένοι στους κακούς 
Ρώσους. 

Μπαρμπαρόσσα, που σηµαίνει κυανοπώγων, λεγόταν ο θρυλικός 
μπερμπερίνος πειρατής, που μάλιστα λέγεται πως ήταν Έλληνας από 
τη Μυτιλήνη. ΄Ηδη το όνοµα της επιχείρησης για την κατάληψη της 
Ρωσίας δηλώνει απροσχηµάτιστα πως πρόκειται για πειρατικό σχέδιο. 
Ο ναζιστής κυανοπώγων έχει τρεις τριχωτούς υποπώγωνες, τουτέστιν 
μούσια. Το βόρειο, που διά του Λένιγκραντ θα καταλήξει στη Μόσχα, 
το κεντρικό, που πάει κατ᾽ ευθείαν στη Μόσχα, και το νότιο, που στο- 
χεύει τη Μόσχα απ᾿ το νότο, περνώντας ξυστά απ᾽ το Στάλινγκραντ. 
Όλοι οι δρόμοι οδηγούν στη Μόσχα. Κι αφού αναπαυτούν για λίγο 
στην περιοχή της Μόσχας, τα νικηφόρα γερμανικά στρατεύματα θα 
αναπτυχτούν κατά μήκος του ποταμού Βόλγα κι εκεί θα σταματήσουν. 
Αυτά λέει το σχέδιο για την κατάχτηση της Ρωσίας. 

Η βόρεια ομάδα στρατιών φτάνει όντως στο Λένινγκραντ, το πο- 
λιορκεί επίμονα, αλλά η πόλη του Λένιν αντιστέκεται ηρωικά και δεν 
πέφτει. Ἡ κεντρική ομάδα στρατιών, φτάνει όντως στη Μόσχα, την 
πολιορκεί σκληρά, αλλά ούτε αυτή πέφτει. Η τρίτη ομάδα στρατιών δε 
θα φτάσει ποτέ στη Μόσχα. Θα ξεµείνει στο Στάλινγκραντ, την πόλη 
του Στάλιν. Ίσως όµως και να έφτανε, αν ο Χίτλερ δεν άλλαζε ξαφ- 
νικά το σχέδιο και δεν διέτασσε τη νότια ομάδα στρατιών αντί να 
συνεχίσει την πορεία της προς τη Μόσχα, να κατευθυνθεί προς τον 
Καύκασο, προκειµένου ο Φύρερ (αρχηγός σηµαίνει η λέξη στα Ύερμα- 
νικά) πρώτα να βάλει στο χέρι τα πετρέλαια της περιοχής, κι ύστερα 
να ολοκληρώσει το σχέδιο για την κατάληψη της Μόσχας, που είναι 
ο τελικός στόχος του Σχεδίου Μπαρμπαρόσσα. Η τροποποίηση του 
σχεδίου φαίνεται ορθή, γιατί η λυσσώδης αντίσταση που προβάλλουν 
οι Ρώσοι στις άλλες δυο οµάδες στρατιών, στο Λένινγκραντ και στη 
Μόσχα, υποστηρίζεται αποτελεσματικά µε έναν πολύ καλά οργανωµέ- 
νο ανεφοδιασμό σε καύσιμα, που έρχονται απ’ τον Καύκασο, αν και 
πολύ δύσκολα λόγω παράκαμψης. 

Το βασικό µειονέκτηµα των καλών στρατηγικών σχεδίων είναι πως 
δεν συνυπολογίζουν εκτός από τους αντικειμενικούς και τους υποκει- 
μενικούς παράγοντες. Το Στάλινγκραντ είναι η πόλη του Στάλιν. Και 
η πτώση του Στάλινγκραντ θα έμοιαζε µετωνυμικά σαν πτώση του 

ίδιου του Στάλιν. Οι Ρώσοι, υπερασπιζόµενοι το Στάλινγκραντ, υπερα- 
σπίζονται τον Στάλιν. Και είναι απίστευτα αυτά που θα συμβούν στην 
πιο µεγάλη, την πιο ένδοξη και την πιο αιματηρή μάχη του Β΄ Παγκο- 
σμίου Πολέμου, αυτήν που θα χαρίσει στους Μπολσεβίκους παγκό- 
σµιο θαυμασμό. Η απροσδόκητη -για όλους στη Δύση- νίκη των Ρώ- 
σων στο Στάλινγκραντ είναι η τέλεια εµπράγματη προπαγάνδα για την 
αξία και τη δύναμη του καθεστώτος. 

Η µάχη του Στάλινγκραντ διαρκεί κάτι λιγότερο από πέντε µήνες, 
Αρχίζει την 28η Ιουλίου και τελειώνει την Ι1η Δεκεμβρίου 1942. Ο 
στρατάρχης Φρίντριχ φον Πάουλους, διοικητής της 6ης στρατιάς, που 
θα επιχειρήσει ανεπιτυχώς να καταλάβει το Στάλινγκραντ, θα παρα- 
δοθεί στους Ρώσους μαζί µε τα υπολείμματα της στρατιάς του, στις 
αρχές του Ι943. Αφού δεν άντεξε στη ρωσική πίεση ο σπουδαίος φον 
Πάουλους, δεν θα αντέξει κανένας άλλος, σε κανένα άλλο μέτωπο. 
Στο τέλος του τρίτου έτους του πολέμου (1942) σημαδεύεται στο Στά- 
λινγκραντ, στις 2 Φεβρουαρίου 943, τη μέρα της παράδοσης του φον 
Πάουλους στον θρυλικό στρατάρχη Ζούκωφ, η αρχή του τέλους για 
τον Χίτλερ. 

Η μάχη στη Βόρεια Αφρική εκτυλίσσεται ταυτόχρονα και παράλ- 
ληλα µε τη μάχη του Στάλινγκραντ. Η νίκη των ΄Αγγλων υπό τον 
στρατάρχη σερ Μπέρναρντ Μοντγκόμερυ επί του θρυλικού γερμανού 
στρατάρχη Έρβιν Ρόμελ. και του Α/γίκα Κογρο (Αφρικανικό Εκστρα- 
τευτικό Σώμα) παρά τω Αλαμέιν, είναι ένας πρόσθετος σοβαρός λόγος 
που κάνει τον Χίτλερ να ελπίζει πλέον μόνο στο θαύμα. Και ελπίζει 
όντως, ο ηλίθιος! Είναι απίστευτο το πείσμα µε το οποίο μάχεται µέ- 
χρι το τέλος αυτό το κτήνος, παρασύροντας στον όλεθρο έναν ολόκλη- 
ρο λαό, που τον έπεισε πῶς αυτός και όχι οι Εβραίοι είναι ο περιού- 
σιος λαός, δηλαδή ο λαός που διάλεξε ο Θεός για να σώσει δι᾽ αν- 
τού τον κόσμο. Και επειδή ο περιούσιος λαός είναι κατ’ ανάγκην ένας, 
ο άλλος πρέπει να γίνει σαπούνι -αν και, κατά την ελληνική φασιστι- 
κή συνταγή, το καλύτερο σαπούνι γίνεται από κομούνι και όχι από 
Εβραίο. Κατά τους έλληνες φασίστες, πον πιστεύουν πως οι Έλληνες 
είναι ο περιούσιος λαός (άντε να δούμε τι θα απογίνουµε τελικά µε 
τούτες τις βλακώδεις περιουσιότητες που στοχεύουν τις περιουσίες) 
καλό σαπούνι δίνει, βέβαια, και ο Εβραίος, αλλά δεύτερης ποιότητας 
σχετικά μ᾽ αυτό που δίνει το κομούνι. (Ό ρόλος της βλακείας στην αν- 
θρώπινη ιστορία είναι τεράστιος). 

Η επίθεση κατά της Ρωσίας άρχισε απροειδοποίητα, δηλαδή χωρίς 
να προηγηθεί κήρυξη πολέμου (λεπτομέρειες!) την 22η Ιουνίου 1941, 
ώρα 3.30’ ακριβώς. Η τάξη και η ακρίβεια, αλλά όχι και η ευγένεια, 

είναι τα τυπικά γνωρίσματα των Γερμανών. Αν ήταν ευγενείς, θα έπρε- 
πε να χτυπήσουν την πόρτα πριν μπουν στη Ρωσία. Ο Μουσολίνι, πιο 
ευγενικός απ’ τον Χίτλερ, τη χτύπησε τη δική µας πριν μπουκάρει. 
Έστειλε τελεσίγραφο, ο άνθρωπος, ο διάολος να τον έχει καλά για 
τούτη την ευγένειά του, εκεί που βρίσκεται στην κόλαση. 

Οι Γερμανοί εισβάλλουν στη Ρωσία µε 154 μεραρχίες, από τις 
οποίες οι 19 θωρακισμένες, µε σύνολο αρμάτων 3332, και οι 14 µηχα- 
νοκίνητες. Στις 154 γερμανικές μεραρχίες θα προστεθούν σε λίγο και 
οι 47 συμμαχικές. Τέτοια συγκέντρωση στρατού η Ρωσία έχει να δει 
απ᾿ τον καιρό του Μεγάλου Ναπολέοντα. 

Οπως είπαμε, το σύνολο τῶν στρατιών είναι χωρισμένο σε τρεις 
ομάδες. Τη βόρεια, υπό τον στρατηγό φον Λέεμπ, την κεντρική, ὑπό τον 
στρατηγό φον Μποκ, καὶ τη νότια, υπό τον στρατηγό φον Ρούντστεντ. 
Προσέξτε, και οι τρείς στρατηγοί είναι φον, δηλαδή έχουν κληρονομι- 
κό τίτλο ευγένειας. Αλλά, στα ελληνικά, ο εν λόγω τίτλος θα μπορού- 
σε να είναι και συγκοπή της λέξης φονιάς. Ένας ο πειρατής Μπαρ- 
µπαρόσσα, τρεις οι βαρώνοι συνοδοί του. Κανονικά, και σύμφωνα µε 
το σχέδιο, ο Μπαρμπαρόσσα έπρεπε να ξεκινήσει για τη Μόσχα, που 
είναι ο σκοπός του ταξιδιού, περίπου ένα µήνα νωρίτερα, την 15η 
Μαΐου Ι941, ὥστε πριν χειμωνιάσει όλα να έχουν τελειώσει, σύμφω- 
να µε το σχέδιο. Ο Χίτλερ ξέρει και από τον συνάδελφό του, τον Να- 
πολέοντα, τι σηµαίνει «στρατηγός χειμώνας». Σημαίνει να ζεσταίνεις 
τα δάχτυλά σου στη φουφού πριν τραβήξεις τη σκανδάλη. Έτσι ακρι- 
βώς μάχονταν οι Ρώσοι στο Στάλινγκραντ: είχαν φουφούδες στο πε- 
δίο της μάχης! Το φαντάζεστε; Σκέτος πολεμικός σουρεαλισμός. Όμως, 
το σχέδιο του Χίτλερ δεν θα το χαλάσουν οι Γιουγκοσλάβοι και οι 
Έλληνες, υποχρεώνοντάς τον να εισβάλει στη Γιουγκοσλαβία και την 
Ελλάδα, αλλά ο Μουσολίνι, παρακαλώ! Και να πώς. 

Ο Χίτλερ είχε εισβάλει ήδη στη φίλη Ρουμανία όχι σαν καταχτη- 
τής, αλλά για να προστατεύσει, λέει, τα πετρέλαιά της. Ναι αλλά οι 
δυο δικτάτορες είχαν συμφωνήσει όλα τα Βαλκάνια να τελούν υπό 
ιταλικήν κηδεμονίαν. Συνεπώς, αν ο Χίτλερ ήθελε όντως να προστα- 
τεύσει τα ρουμανικά πετρέλαια, έπρεπε να στείλει εκεί σα φύλακα τον 
καλύτερό του φίλο, τον Μουσολίνι. Για να µην το κάνει, σηµαίνει πώς 
κι αυτός έχει βλέψεις στα Βαλκάνια. Και χωρίς να ρωτήσει ο Μου- 
σολίνι τον Χίτλερ, μπαίνει στην Ελλάδα στα γρήγορα και χωρίς σο- 
βαρή προετοιμασία. Ευτυχώς για τον Χίτλερ, ο Μουσολίνι τρώει τα 
μούτρα του στο Αλβανικό μέτωπο κι αυτό του δίνει την ευκαιρία να 
επέμβει για να τον βοηθήσει και, στην πραγματικότητα, για να βάλει 
αυτός στο χέρι την Ελλάδα. Είναι αδύνατο να εµπιστευτεί στον Μου- 

σολίνι ένα τόσο σοβαρό στρατηγικό σηµείο στην Ανατολική Μεσόγειο, 
που όποιος το κατέχει ελέγχει την κατάσταση στην απέναντι αφρικα- 
νική ακτή. Ο Χίτλερ ξέρει πως εκεί, στη Βόρεια Αφρική, θα κριθεί το 
παιχνίδι µε τους Εγγλέζους. Που βρίσκονται εκεί για να προστατέψουν 
τα πετρέλαια της Μέσης Ανατολής. Αυτά ακριβώς που επιχειρεί να 
βάλει στο χέρι ο Χίτλερ. 

Αχ, αυτά τα πετρέλαια! Ξέρετε πώς προέκυψε η παροιμιώδης φρά- 
ση «μας άλλαξαν τα πετρέλαια»; Απ᾽ τις συμφορές που προκαλεί ο 
σκοτωµός για τον έλεγχο τῶν πετρελαίων, που είναι µη ανανεώσιµη 
πηγή ενέργειας. Σκέφτεστε τι έχει να γίνει την ώρα που θα στραγγί- 
ἔουμε και την τελευταία σταγόνα πετρελαίου που υπάρχει µέσα στη 
γη, χωρίς στο µεταξύ να έχουν βρεθεί άλλες, βολικές πηγές ενέργειας; 
Τα πάντα θα παραλύσουν. Ούτε αυτοκίνητα ούτε αεροπλάνα ούτε τη- 
λεοράσεις. (Τι καλά!). Αλλά ούτε χειρουργεία ούτε ιατρικά όργανα 
ούτε βηματοδότες για την καρδιά. (Τι φρίκη!). Λοιπόν, τα πετρέλαια 
της Ρωσίας έχει στο νου του ο Χίτλερ - τα πετρέλαια της Μέσης Ανα- 
τολής έχει στο νου του ο Τσώρτσιλ. Κι αν οι δυτικοί αντικοµουνιστές 
βοηθούν τους κοµουνιστές Ρώσους, είναι γιατί τρέμουν στην ιδέα πως 
ο Χίτλερ θα βάλει στο χέρι τα ρωσικά πετρέλαια, για να τους αλλά- 
ξει τα πετρέλαια µε τα ρωσικά πετρέλαια στο χέρι. Αλλωστε, ο καν- 
γάς γίνεται πάντα για το πάπλωμα. Κι αν απορείτε που τόσο συχνά 
σφάζονται για το πάπλωμα οι λαοί, είναι γιατί ξεχνάτε πόσο συχνά 
δέρνονται για το παπλωματάκι οι αδερφοί. Εδώ σκοτώνεις κάποιον για 
εκατό δραχμές, και να µη σκοτώσεις, ας πούμε, ένα εκατομμύριο αν- 
θρώπους, για εκατό πετρελαιοπηγές; Δε σας λέω τίποτα για το τι έχει 
να γίνει στην Ελλάδα, όταν έρθει στην επιφάνεια τόσο ο ελληνικός 
χρυσός όσο και ελληνικός μαύρος χρυσός. Είναι βέβαιο πως και τα 
δυο υπάρχουν εν αφθονία στο ελληνικό υπέδαφος. Και σε λίγο θ᾽ αρ- 
χίσουν να τα βγάζουν, γιατί τα αποθέματα στη µεσανατολίτικη γει- 
τονιά µας σώνονται. Ούτε ελληνικός ούτε χριστιανικός οὐτε ελληνο- 
χριστιανικός πολιτισμός πλέον. Τέρμα. Μόνο πετρελαϊκός πολιτισμός. 
Τύπου Τέξας, τύπου Αραβικών Εμιράτων. Αλίμονό µας αν όλοι οἱ 
κακομοίρηδες της Ελλάδας γίνουν Εμίρηδες. Ασε που θα τη ρηµάξουν 
τη μικρή Ἑλλάδα φίλοι και εχθροί. Να προσεύχεστε στον Αλλάχ να 
βρεθεί πετρέλαιο και στην Τουρκία. Γιατί οι Τούρκοι, που τώρα µας 
βγάζουν το λάδι, τότε θα µας αλλάξουν, εκτός απ᾽ τον αδόξαστο, και 
τα πετρέλαια. Καταλαβαίνετε τώρα γιατί γίνεται ο καυγάς για την 
υφαλοκρηπίδα, Για τα πετρέλαια γίνεται. Κι ακόµα δε βγήκαν στην 
επιφάνεια. Σκέψου και να βγουν. Καλό είναι να έχεις πετρέλαια, αλλά 
ακόµα πιο καλό είναι να έχεις την ησυχία σου. 

Τις πρώτες µέρες της γερμανικής επίθεσης κατά της Ρωσίας, ο 
Τσώρτσιλ. λέει σε λόγο του στο ΒΒΟ: «Θα δώσουμε στη Σοβιετική 
Ένωση και το ρωσικό λαό όλα όσα μπορούμε να δώσουμε». Έμπαι- 
νε Τσώρτσιλ, κομουνιστοφάγε! Τώρα που σου μπήκε το χιτλερικό πα- 
λούκι στον κώλο, αντί να ουρλιάξεις απὀ πόνο, αρχίζεις να ουρλιά- 
ζεις από ενθουσιασμό για τους Μπολσεβίκους, που τους είχες αλλά- 
ξει τα πετρέλαια μέχρι τότε. Εκ δύο κακών το µη χείρον βέλτιστον. 
Και το µη χείρον επί του αγγλικού προκειμένου δεν είναι ο Χίτλερ, 
είναι ο Στάλιν. Που σε λίγο θα γίνει φίλος γκαρδιακός του Τσώρτσιλ. 
Ρε, πώς τα φέρνει η μοίρα! Δηλαδή τα πετρέλαια! Κι εσύ µου λες πως 
ϱ κόσμος σκοτώνεται για υψηλά ιδανικά και κουραφέξαλα. Για το 
πάπλωμα σκοτώνονται οι άνθρωποι. Πάντα. Τα ιδανικά είναι παπλώ- 
ματα μεταμφιεσμένα σε ιδέες. Από ιδανικά και ιδέες, άλλο τίποτα. 
Ιδανικά να δεις, να φαν κι οἱ κότες! Και τα βόδια. Φάτε μάτια ψάρια 
και κοιλιά περίδροµο! Είναι πολύ εύκολη η διατροφή του χαχόλου διά 
του εγκεφάλου. Λες ζήτω η Ελλάς, για παράδειγµα, και χορταίνεις αν- 
τοµάτως. Για να κυριολεχτούμε, απλώς ξεχνάς την πείνα σου. 

Στον Β΄ Παγκόσμιο Πόλεμο, που εἶναι όντως παγκόσμιος, όλοι 
έχουν συνειδητοποιήσει επιτέλους πως το πρόβλημα της μάσας είναι 
παγκόσμιο. Φυσικά, οι πηγές ενέργειας δεν τρώγονται. Τρώγεται, όµως, 
ή χρησιμοποιείται για να παραμείνεις ζωντανός, ώστε να μπορείς να 
τρως, ό,τι φκιάχνεται µε τη βοήθεια της ενέργειας. Δηλαδή, σχεδόν τα 
πάντα. Ο Β΄ Παγκόσμος Πόλεμος είναι ο κατ’ εξοχήν ενεργειακός πό- 
λεμος. Ακριβώς ίδιος θα είναι και ο Τρίτος. 


1. Η Διάσκεψη της Τεχεράνης 


Η γερμανική επίθεση κατά της Ρωσίας εκδηλώνεται την 22η Ιου- 
νίου 194], και η θρυλική μάχη του Στάλινγκαρντ, η μεγαλύτερη και σε 
σημασία και σε διάρκεια μάχη του πολέμου, τελειώνει την 2η Φεβρου- 
ρίου 1943, εκατόν εξήντα τέσσερις μέρες µετά την έναρξή της. Οι Γερ- 
µανοί αφήνουν στο πεδίο της μάχης 141.000 νεκρούς και 91.000 αιχμα- 
λώτους, ανάμεσα στους οποίους και ο Φον Πάουλους παρέα µε άλ- 
λους 24 γερμανούς στρατηγούς. Οι Ρώσοι αφήνουν 46.800 νεκρούς και, 
φυσικά, κανέναν αιχμάλωτο, αφού είναι οι νικητές. Ο πόλεμος έχει 


κριθεί ήδη στο ανατολικό μέτωπο, και οι Δυτικοί κοντεύουν να γίνουν 

ρεζίλι που δεν κάνουν τίποτα το σοβαρό από στρατιωτικής απόψεως 
στην Ευρώπη, αφήνοντας έτσι τον Στάλιν να αλωνίζει και πιθανώς να 
κάνει ό,τι θέλει μετά το τέλος του πολέμου. Είπαμε, να νικήσουμε τον 
Χίτλερ παρέα µε τον Στάλιν, όχι όµως και να νικηθούμε από τον σύμ- 
µαχο Στάλιν χωρίς καν να πολεμήσουμε μαζί του! 

Τα πράγματα σφίγγουν πολύ για τους Δυτικούς παρά την ήττα του 
Χίτλερ στο Στάλινγκραντ. Κι όµως, κάνουν συνεχώς το κορόϊδο, αφή- 
νοντας τους Ρώσους να πολεμούν μόνοι τους Γερμανούς στην Ευρώπη, 
µε την ελπίδα πως θα εξαντληθούν τόσο πολύ, που να µη μπορούν να 
σηκώσουν µετά τον πόλεμο πάνω απ᾿ την Ευρώπη, όχι το σφυροδρέπα- 
νο, αλλά ούτε καν το δρεπάνι σκέτο. Ἠθελαν οι Δυτικοί να έχουν μ᾽ 
ένα σµπάρο δυο τρυγόνια: τον Χίτλερ και τον Στάλιν. Πολύ δύσκολο το 
παιχνίδι. Για να το ευκολύνει λιγάκι ο Τσώρτσιλ, προτείνει ταυτόχρο- 
νη επίθεση και από τον ευρωπαϊκό βορρά και από τον ευρωπαϊκό νότο, 
από την περιοχή της Ιταλίας και τῶν Βαλκανίων, δίνοντας όµως την 
προτεραιότητα στο νότιο και όχι στο βόρειο μέτωπο. 

Το πονηρό σχέδιο του Τσώρτσιλ. συναντά τη σφοδρή αντίδραση και 
τῶν Αμερικανών και τῶν Ρώσων, για διαφορετικούς λόγους. Οι Αµε- 
ρικανοί λεν πως η διασπορά των δυνάμεων θα βλάψει µια τόσο δύ- 
σκολη επιχείρηση όπως η απόβαση στη Νορμανδία, και οι Ρώσοι µυ- 
ρίζονται εύκολα τον πολιτικό στόχο του πολεμικού σχεδίου του Τσώρ- 
τσιλ: θέλει να μπει σφήνα από κάτω, όχι στον Χίτλερ, αλλά στον Στά- 
λιν. Θέλει, δηλαδή, να εξασφαλίσει τα Βαλκάνια, που πάντα ενδιέφε- 
ραν πολύ τους ΄Αγγλους εξαιτίας του Αιγαίου, στην κυριαρχία του 
οποίου οι ΄Αγγλοι διαδέχτηκαν τους Βενετούς. Ξέρει ο Τσώρτσιλ, ότι οι 
νικητές του Στάλινγκραντ θα προελάσουν ταχύτατα προς τα νοτιοδν- 
τικά, γιατί και οι Ρώσοι ενδιαφέρονται ζωηρά για τα Βαλκάνια και 
το Αιγαίο. Θέλει, λοιπόν, ο Τσώρτσιλ, να βάλει στο χέρι αυτή την πε- 
ριοχή, πριν προλάβουν και βάλουν πόδι οι Ρώσοι. Οι Αμερικανοί όµως 
αυτή την εποχή δεν έχουν βλέψεις στα Βαλκάνια και δεν εγκρίνουν 
το σχέδιο του Τσώρτσιλ. Που λυσσάει απ’ το κακό του, και αφήνει 
από τότε να κυκλοφορήσει η φήμη για τον φιλορῶσισμό του Ρούσβελτ, 
που κάθε άλλο παρά φιλορώσος ήταν. Ο Ρούσβελτ κάνει απλώς μια 
λογικότατη προσπάθεια να προστατέψει τη δύναμη πυρός των αμερι- 
κανικών στρατευμάτων, που θα επωμισθούν το κύριο βάρος της από- 
βασης στη Νορμανδία. Γι’ αυτό δε θέλει να αναμειχθεί στην Ιταλία 
και στα Βαλκάνια. Αυτή η θέση των Αμερικανών βοηθάει έµµεσα τους 
Ρώσους. Που όµως, προς το παρόν, το µόνο που επιθυμούν είναι ν᾿ 
ανοίξει το δεύτερο µέτωπο στην Ευρώπη, οπουδήποτε στην Ευρώπη, 
πράγµα που οι Δυτικοί το αναβάλλουν συνέχεια. 


128 


Μέσα στις συνθήκες που δημιουργεί ο θρίαμβος τῶν Ρώσων στο 
Στάλινγκραντ, οι «δύο μεγάλοι» της Δύσης είναι υποχρεωμένοι να 
κουβεντιάσουν τετ-α-τετ µε τον τρίτο «μεγάλο». Κι αυτό θα συμβεί για 
πρώτη φορά από την έναρξη του πολέμου, στη Διάσκεψη της Τεχερά- 
νης, από 28 Νοεμβρίου μέχρι 1 Δεκεμβρίου 1943, Σ’ αυτή την ιστορι- 
κή διάσκεψη θα ακουστεί για πρώτη φορά η κοινή και για τους τρεις 
δημοσιογραφική προσωνυμία: «οι τρείς μεγάλοι». Ρούσβελτ, Τσώρτσιλ. 
Στάλιν. Τριάδα µη ομοούσιος, ανούσιος και εντελώς παλαβή. 

Τα θέµατα που συζητήθηκαν στην Τεχεράνη ήταν κυρίως στρατιώ- 
τικά και παρεμπιπτόντως πολιτικά. Από τα στρατιωτικά θέµατα, το 
κύριο ήταν αυτό που αφορούσε την απόβαση στη Νορμανδία. Επιτέ- 
λους οι Δυτικοί αναλαμβάνουν τη δέσµευση να ανοίξουν το δεύτερο 
μέτωπο στην Ευρώπη, ορίζοντας σαν χρόνο απόβασης στη Νορμανδία 
τον Μάιο του 1944, Αλλη µια αναβολή, η τελευταία, θα μεταθέσει το 
χρόνο για την 6η Ιουνίου Ι944. Πάντως τώρα, στην Τεχεράνη, πρέπει 
να πάρουν στα σοβαρά το πράγμα, όχι μόνο γιατί οι Ρώσοι τους στρί- 
μώξαν για τα καλά, αλλά κυρίως διότι (οι Ρώσοι) βγαίνουν έξω από 
το ρωσικό έδαφος, κυνηγώντας όσες γερμανικές στρατιές δεν εξοντώ- 
θηκαν στο Στάλινγκραντ. Τι θα γίνει; Μέχρι πού θα φτάσουν οι Ρώ- 
σοι κυνηγώντας τους Γερμανούς; Μέχρι το Βερολίνο; Κι αν φτάσουν 
μόνοι τους στη Γερμανία, κι αν νικήσουν μόνοι τους τον Χίτλερ επί 
γερμανικού εδάφους, τι θα κάνουν, θα κάνουν κομουνισμό; Τι φρίκη, 
ὦ Θεέ του πολέμου! Αν συμβεί κάτι τέτοιο, χέσε Ρούσβελτ θέατρο, κα- 
τούρα Τσώρτσιλ. παράσταση! Δηλαδή, γιατί έγινε όλη αυτή η φασαρία, 
για «ένα πουκάμισο αδειανό, για µια Ελένη;». Γι’ αυτό ακριβώς ο Ρού- 
σβελτ και ο Τσώρτσιλ. πρέπει να μοιράσουν από τώρα τη Γερμανία. 

Κόβουν, λοιπόν, την πίτα στα τρία και παίρνουν από ένα μεγάλο 
κομμάτι και οι τρεις «μεγάλοι». Ο διαµελισµός της Γερμανίας αποφα- 
σίστηκε τότε, στην Τεχεράνη, πριν τελειώσει ο πόλεμος. Αλλά αποφα- 
σίστηκε η µοιρασιά να µην έχει οριστικό χαρακτήρα. Αλλο βλέποντας 
και κάνοντας, καὶ άλλο κάνοντας στα τυφλά τώρα, στην Τεχεράνη. 
Λοιπόν, οἱ λεπτομέρειες για το ακριβές μέγεθος των τριών κομματιών 
θα αφεθούν για αργότερα. Για τη Διάσκεψη της Γιάλτας. Και κυρίως 
για τη Συμφωνία του Πότσνταμ. Προς το παρόν, οἱ «τρεις μεγάλοι» συ- 
ζητούν λιγάκι στον αέρα, αφού τίποτα δεν έχει κριθεί οριστικά και το 
παιχνίδι παίζεται. Βάλτε τώρα που γυρίζει! Σε λίγο θα πάψει να γυ- 
ρίζει η ρουλέτα του Χίτλερ, αλλά και η ρώσικη ρουλέτα του Στάλιν, 
και το παιχνίδι θα καταστεί πολύ δύσκολο, αν όχι αδύνατο. 

Οι νίκες στο Στάλινγκραντ και στο Ελ. Αλαμέιν επιβάλλουν οι 
«τρεις μεγάλοι» να αποφασίσουν από τώρα για τα βασικά µεταπολε- 

μικά πράγματα της Ευρώπης, τώρα, εδώ στην Τεχεράνη, καὶ πριν αρ- 
χίσει η απόβαση στη Νορμανδία. Το πιο βασικό απο τα πολλά προ- 
βλήματα που θα δημιουργήσει η λήξη του πολέμου είναι η τύχη της 
νικημένης Γερμανίας. Αν και ο Χίτλερ δε θέλει να γίνεται ούτε λόγος 
για γερμανική ήττα, αυτή είναι πλέον απολύτως βέβαιη. Έκανε αυτόν 
τον τερατώδη πόλεμο µε τη βεβαιότητα πως θα νικήσει, και μέχρι την 
ήτια στο Στάλινγκραντ όλα έδειχναν πως μάλλον θα νικούσε. Ὁ γερ- 
μανικός στρατός ήταν ο καλύτερα οργανωμένος και εξοπλισµένος 
στρατός που είχε εμφανιστεί μέχρι τότε σ᾽ ολόκληρη την ανθρώπινη 
ιστορία. Μια τρομερή πολεμική κρεατοµηχανή που βάλθηκε να αλέ- 
σει όλον τον κόσμο. Και απειλούσε όλον τον κόσμο τα τρία πρώτα 
χρόνια ενός σχεδόν εξαετούς πολέμου. Ο Χίτλερ ήταν αδύνατο να 
συμβιβαστεί µε την ιδέα της ήττας. Και για να µη δει τον εαυτό του 
συμβιβαζόμενο, και για να µη φανταστεί τον εαυτό του κρεμασμένο 
όπως το είχε ήδη πάθει ο φίλος του ο Ντούτσε, προτιμάει να πάει οι- 
κειοθελώς στην κόλαση. Προς το παρόν όµως απέχουμε περίπου δύο 
χρόνια απ᾿ αυτό το γεγονός. Αλλά οι «τρεις μεγάλοι» ετοιμάζονται 
στην Τεχεράνη από τώρα για το γκραν φινάλε. Πριν αρχίσει η απόβα- 
ση στη Νορμανδία! Των φρονίμων τα παιδιά πριν πεινάσουν διασκέ- 
πτονται, μαγειρεύοντας το διαμελισμό της Γερμανίας στην Τεχεράνη 
του Σάχη, πολύ πριν τον φάει ο Χομεῖνί. 

Ωστόσο, τα κύρια θέµατα της Διάσκεψης της Τεχεράνης είναι 
στρατιωτικά. Και το πιο δύσκολο απ’ αυτά, είναι το πρόβλημα της 
απόβασης στη Νορμανδία. ΄Όμως, πώς να ξεχωρίσεις τα πολιτικά από 
τα στρατιωτικά θέµατα, αφού η πολιτική είναι η συνέχιση του πολέ- 
μου µε άλλα μέσα, όπως λέει ο Κλαούζεβιτς, Πόλεμο για τον πόλεμο 
έκαµνε μόνο ο Δον Κιχώτης, ο «ιππότης της ελεεινής µορφής», Αλλά 
οι ιππότες της ακόµα ελεεινότερης µορφής κάνουν πόλεμο για την 
αρπαγή. Αν δεν κερδίσεις τίποτα από έναν κερδισµένο πόλεμο, καλύ- 
τερα να τον χάσεις, για να λες τουλάχιστον πως πολέµησες ηρωικά 
μεν, αναποτελεσµατικά δε. Αλλωστε, στα μνημεία του Ἀγνῶστου 
Στρατιώτη, απανταχού της οικουµένης, συμπεριέχονται και οι άγνω- 
στοι στρατιώτες, που έγιναν για πάντα αγνώριστοι ως ανθρώπινες φι- 
γούρες σε πολέμους που δεν είχαν αίσια έκβαση, µε συνέπεια η θυ- 
σία τους να πάει χαμένη. Δε βαριέσαι! Έτσι κι αλλιώς όλοι χαμένα 
τάχουµε μέσα σ᾽ έναν κόσµο όπου βασιλεύουν οι άρπαγες. Εσύ ο τα- 
λαίπωρος µεροκαματιάρης, είτε χάσει είτε κερδίσει η εμπόλεμη πατρί- 
δα σου, πάντα χαμένος θάσαι. Αποκλείεται να σου δώσουν μοιράδι 
απ’ τη λεία. Κανένα παράσημο, και πολύ σου πάει. Καμιά συνταξού- 
λα, όταν αφήσεις μέρος του σώματός σου στο πεδίο της μάχης, και 

πολύ σου πέφτει. Αν δεν πάτε εθελοντές στον πόλεμο, οπότε αναλαμ- 
βάνετε και την ευθύνη για τη ζωή σας, συμφωνήστε προκαταβολικά 
την αμοιβή σας μ᾽ αυτούς που σας στέλνουν στον πόλεμο. Μην πολε- 
μάτε στο τζάμπα, για να πλουτίζουν άλλοι. Κορόιδα όλων των εθνών 
ενωθείτε! 

Στην Τεχεράνη ο Στάλιν δεν πιάστηκε κορόιδο. Η νίκη στην πόλη 
του, στο Στάλινγκραντ (πόλη του Στάλιν σημαίνει η λέξη) του έδινε 
έναν αέρα υπεροχής και μεγαλείου και οι δύο «μεγάλοι» προσπαθού- 
σαν να καταλάβουν τι κρύβει το μόνιμο σταλινικό χαμόγελο, το καλά 
προφυλαγμένο πίσω απ’ τα τεράστια σταλινικά μουστάκια. Λοιπόν, ο 
Στάλιν, πέτυχε στην Τεχεράνη το σημαντικότερο γι’ αυτόν: κατηγορη- 
ματική δέσμευση των δύο άλλων «μεγάλων» για την απόβαση στη 
Νορμανδία. Κι αυτό του φτάνει και του περισσεύει επί του παρόντος. 

Έλα όµως που μπήκε παρεμπιπτόντως και πρόβλημα τεμαχισμού 
της Γερμανίας; Τι λες τώρα στους δύο άλλους «μεγάλους»; Δέχεσαι 
ένα κομμάτι της γερμανικής πίτας, ή κάνεις το κορόιδο µε την ελπί- 
δα πως θα τη φας όλη μόνη σου, αφού εσύ εἰσαι επί του παρόντος ο 
κύριος νικητής σε έναν πόλεμο που ακόµα δεν τέλειωσε, ώστε να κά- 
νεις εκ του ασφαλούς τους λογαριασμούς σου; Κι αν οι Σύμμαχοι προ- 
χωρούσαν γρήγορα προς τη Γερμανία µετά την απόβαση στη Νορµαν- 
δία, πράγμα που θα συμβεί πράγματι; Ευτυχώς για τους Δυτικούς, που 
οι δυο στρατοί, ο δυτικός και ο ρωσικός, έφτασαν σχεδόν ταυτόχρο- 
να στο τέρμα, που ήταν το Βερολίνο, σ᾽ αυτήν την ξέφρενη, μετ᾽ εµπο- 
δίων ναζιστικών, κούρσα ταχύτητος, παρόλο που οι Ρώσοι είχαν ένα 
ελαφρό προβάδισμα καὶ έκοψαν πρώτοι το νήμα. Αλλά το πρόβλημα 
σε τέτοιου είδους κούρσες δεν είναι ποιος θα κόψει το νήμα, αλλά 
ποιος θα φάει την πίτα. Αλλωστε, στο βάθρο ανεβαίνει και ο δεύτε- 
ρος νικητής. Και ο δεύτερος νικητής επί του προκειμένου είναι δυο 
νικητές μαζί, ο ΄Αγγλος και ο Αμερικανός. Αρα, ένα µοιράδι στον 
πρώτο νικητή και από ένα στους δύο δεύτερους. Σύνολο τρία µοιρά- 
δια αλλά για δύο νικητές. 

Αργότερα θα προκύψει πρόβλημα και για ένα τέταρτο μοιράδι, 
για τους Γάλλους. Που δεν έκαναν σχεδόν τίποτα σ᾽ αυτόν τον πό- 
λεμο. Απλώς, πολέμησαν ὡς Μακί (αντάρτες) τους Γερμανούς υπό 
τον Ντε Γκωλ, αλλά µόνο στη Βόρεια Γαλλία. Γιατί η Νότια, η Γαλ- 
λία του Βισύ, ήταν «ανεξάρτητο» μεν κράτος, γερμανικό δε προτε- 
κτοράτο, µε φασιστική «γαλλική» κυβέρνηση. Παρά ταύτα, οι δυτι- 
κοί Σύμμαχοι θα πουν αργότερα στο Στάλιν στη Διάσκεψη της Γιάλ- 
τας, λίγο πριν απ᾿ τη λήξη του πολέμου, πως κάτι πρέπει να πάρουν 
και οι Γάλλοι. Τους το χρωστούσαν, λέει, από τον Α΄ Παγκόσμιο 

Πόλεμο! Εκείνον που τον διεκπεραίωσαν νικηφόρα σχεδόν μόνοι τους. 
Οι καλοί καπιταλιστικοί λογαριασμοί κάνουν τους καλούς καπιταλι- 
στές φίλους -κι αν του αρέσει του Στάλιν. Αν δεν του αρέσει, ας πο- 
λεμήσει τώρα αμέσως τους καπιταλιστές συμμάχους του. 

Κι έτσι η Γερμανία θα μοιραστεί στα τέσσερα: ένα κομμάτι για 
τους Ρώσους, ένα για τους ΄Αγγλους, ένα για τους Αμερικανούς και 
ένα για τους Γάλλους, ὡς δώρον, τιμής ένεκεν. Σε λίγο, από το ρω- 
σικό κομμάτι θα προκύψει η Ανατολική Γερμανία και από τα άλλα 
τρία η Δυτική. Για τους τύπους και για να µην παραβιαστούν οι 
συμφωνίες µε τους Ρώσους, η Δυτική Γερμανία ήταν ενιαία, διότι 
τελούσε υπό ενιαία μεν αλλά τριπλή αγγλοαμερικανογαλλική κατο- 
χή. Ενώ η Ανατολική Γερμανία ποτέ δεν διετέλεσε υπό ρωσική κα- 
τοχή, διότι ήταν σχεδόν εξ αρχής αυτεξούσιο κράτος!! Τα έχει αυτά 
τα παλαβά η διπλωματία. 

Προτρέξαμε λιγάκι και πήγαμε στη Γιάλτα και στο Πότσνταμ. Ας 
ξαναγυρίσουμε στην Τεχεράνη, όπου οι δυο «μεγάλοι», εκτός από την 
κατηγορηµατική τους δέσμευση προς τον Στάλιν για την απόβαση στη 
Νορμανδία, τον προετοιμάζουν κιόλας µε την ευκαιρία, αλλά πολύ δια- 
κριτικά, για τα δυσµενέστατα γι’ αυτόν γερμανικά μελλούμενα, που ήδη 
τα ξέρετε. (Εύκολο πράγμα να μιλάς για την ιστορία, δύσκολο να την 
κάνεις). Ο Στάλιν λέει προφανώς µέσα τον: δε βαριέσαι, κάτσε να απο- 
βιβαστούν αυτοί οι µπαγλαμάδες στη Νορμανδία και µετά βλέπουμε. 

Όπως και νάναι, πάντως, δεν είναι καθόλου βέβαιο πως ο Στάλιν 
είχε ήδη συγκατανεύσει στον διαμελισμό της Γερμανίας στη Διάσκεψη 
της Τεχεράνης. Αυτό θα το κάνει στη Διάσκεψη της Γιάλτας. Το βέβαιο 
είναι πως οι άλλοι δυο είχαν ήδη συμφωνήσει για τον διαμελισμό πριν 
απ’ τη Διάσκεψη της Τεχεράνης. Μετά τον πόλεμο, οι Ρώσοι θα σχίζουν 
τα ἱμάτιά τους, ισχυριζόμενοι πως ο Στάλιν ήταν πάντα εναντίον του 
διαμελισμού. Οι Δυτικοί όµως θα τους διαψεύδουν αδιακόπως μέχρι τις 
μέρες µας. Η λογική, πάντως, λέει πως ο Στάλιν θα πρέπει να ήταν δί- 
βουλος στην Τεχεράνη επ’ αυτού. Είχε κολλήσει στην αναγκαιότητα για 
γρήγορη απόβαση στη Νορμανδία και δεν ήθελε να δεσμευτεί κατηγο- 
ρηματικά από τώρα για ένα τόσο σοβαρό πρόβλημα. 

Όμως, όλα θα διευκρινιστούν στη Διάσκεψη της Γιάλτας και κυ- 


ρίως στη Συμφωνία του Πότσνταμ, την τρίτη και τελευταία συνάντη- 
ση τῶν «τριών μεγάλων», µε Αμερικανό «μεγάλο» στο Πότσνταμ, στη 
θέση του Ρούσβελτ που έχει πεθάνει στο μεταξύ, τον Τρούμαν. Πάντως 
στο Πότσνταμ, ο Στάλιν θα ταχτεί κατά του διαμελισμού της Γερμα- 
νίας. Τώρα προτιμάει μια ενιαία Γερμανία υπό τετραπλή κατοχή, παρά 
να έχει δίπλα στη «δική» του Γερμανία τρεις «συμμάχους». 

12. Η Διάσκεψη της Γιάλτας 


Ενώ ο Χίτλερ είναι έτοιμος να καταρρεύσει, και εν όψει αυτού του 
γεγονότος, «οι τρεις μεγάλοι» (Ρούσβελτ, Τσώρτσιλ, Στάλιν) µεταφέρο- 
νται µε άκρα μυστικότητα στη Γιάλτα, µια πανέμορφη πόλη που την 
έχτισαν οι Βυζαντινοί στη Νότια Κριμαία, προκειµένου να διασκε- 
φτούν από την 4η μέχρι την 11η Φεβρουαρίου 1945 για δεύτερη φορά 
µετά την Τεχεράνη (τέλη Δεκεμβρίου του 1943) για το μέλλον της Ευ- 
ρώπης και του κόσμου στη «νέα εποχή». Και ο Χίτλερ ονειρευόταν µια 
νέα εποχή µε τον τρόπο του, και ο Στάλιν ονειρευόταν µια νέα εποχή 
µε τον τρόπο του. Οι δυτικοί Σύμμαχοι όµως ονειρεύονταν την παλιά 
καλή εποχή, τότε που ούτε Στάλιν ούτε Χίτλερ υπήρχε, τότε που δέναν 
τα σκυλιά µε τα λουκάνικα και τα «σκυλιά» µε τις χειροπέδες. Και ναι 
μεν ο Χίτλερ όπου νάναι βγαίνει απ’ το παιχνίδι, όµως ο Στάλιν στρογ- 
γυλοκάθεται στο παιχνίδι. Είναι αυτός που σήκωσε το μεγαλύτερο βά- 
ρος του πολέμου, είναι αυτός που έσωσε από σίγουρη συντριβή τους 
Δυτικούς. Αρα κάτι πρέπει να κερδίσει σ᾽ αυτή τη διάσκεψη. 

Ο Χίτλερ, µε την πανίσχυρη και τέλεια οργανωμένη πολεμική του 
μηχανή θα μπορούσε να συντρίψει µε τον πιο εύκολο τρόπο τους δυ- 
τικούς Συμμάχους, αν δεν στρεφόταν κατ’ αρχήν κατά της ΕΣΣΔ. Αν 
συνέτριβε πρώτα τους ΄Αγγλογάλλους, θα μπορούσε να στραφεί αμέ- 
σῶς µετά κατά της ΕΣΣΔ, ενισχυμένος και µε στρατό από τις «δικές» 
του πλέον δυτικοευρωπαϊκές χώρες. Συνεπώς, ο Στάλιν είχε κάθε λόγο 
να βοηθήσει τους Δυτικούς. Αλλά και οι Δυτικοί είχαν κάθε λόγο να 
βοηθήσουν τον Στάλιν. Γιατί χωρίς τη βοήθεια της πιο μεγάλης χώρας 
της Ευρώπης, η συντριβή του κοινού εχθρού, του Χίτλερ, θα ήταν απο- 
λύτως αδύνατη. ΄Αρα, η φαινομενικά µόνο «παράδοξη συμμαχία» 
κομουνιστών -καπιταλιστών κατά των ναζιστών, κάθε άλλο παρά 
παράδοξη είναι εν τέλει. Παράδοξη (ίσως είναι η απροσχημάτιστη µε- 
τατροπή της ανάγκης σε φιλοτιμία απ’ όλες τις μεριές. Έτσι, την ανά- 
Ίκη φιλοτιμίαν ποιούμενος, ο λάβρος αντικοµουνιστής Ουίνστον Τσώρ- 
τσιλ, ο υπ’ αριθμόν ένα ηγέτης του Β΄ Παγκοσμίου Πολέμου αλλά και 
του παγκοσμίου καπιταλισμού, συμμαχεί µε τον υπ’ αριθμόν ένα ηγέ- 
τη του παγκόσμιου κομουνιστικού κινήματος, τον Στάλιν, κατά του 
υπ’ αριθμόν ένα ηγέτη του παγκόσμιου ναζιστικού-φασιστικού κινή- 
ματος, Χίτλερ. Ο οποίος δεν κάνει διάκριση ανάµεσα σε κοµουνισµό 
και καπιταλισμό, κάνει διάκριση µόνο ανάµεσα στην «ούμπερ άλες» 
Γερμανία και σ᾽ όλον τον άλλο κόσµο. 

Ο ναζισμός είναι εθνικισμός (αυτό σηµαίνει η λέξη). Και ο εθνι- 
κισµός αδιαφορεί για κάθε τι που δεν έχει σχέση µε µια συγκεκριµέ- 
νη ράτσα, που τίθεται «σύμπερ» όλων των άλλων και συνεπώς θέλει 
να «φάει» όλες τις άλλες, τις κατώτερες ράτσες, που ως κατώτερες 
πρέπει να τρῶν λιγότερο, κι ακόµα καλύτερα να µην τρῶν καθόλου, 
πράγμα που γίνεται δυνατό µόνο µε τη σφαγή της «κατώτερης» ρά- 
τσας. Ποτέ δεν κατάλαβα πώς γίνεται οἱ χριστιανοί να είναι ταυτό- 
χρονα και εθνικιστές στα πλαίσια µιας Αγίας, Καθολικής (παγκό- 
σμιας) και Αποστολικής εκκλησίας, που διακηρύσσει ακατάπαυστα 
πῶς είναι Οικουμενική (υπερκρατική, διεθνής) και που το βασικό της 
δόγμα είναι η πίστη στη σημασία και την αξία της αγάπης. Η «θρη- 
σκεία της Αγάπης» αποδείχτηκε µια µεγάλη µπλόφα επί πολιτικού, 
κοινωνικού και οικονομικού επιπέδου. 

Η επιχείρηση της μεταφοράς στη Γιάλτα των «τριών μεγάλων» ονο- 
µάστηκε «αργοναυτική εκστρατεία», ίσως γιατί οι νέοι αργοναύτες, µε 
επικεφαλής τον νέο Ιάσονα, τον Τσώρτσιλ, είχαν στο νου τους µόνο 
το χρυσόμαλλο δέρας, που ένα έθνος, το γερμανικό, για µόνο το λόγο 
πως αυτοχαρακτηρίστηκε «ούμπερ άλες», το ήθελε μόνο για τον εαυ- 
τό του. Ούτε ο Χίτλερ, αλλά ούτε οι νέοι αργοναύτες πήραν υπ’ όψιν 
τους, πρώτον πως ο Ιάσων ήταν Έλληνας, και δεύτερον πως το χρυ- 
σόμαλλο δέρας δεν ήταν ελληνικό. Ο πλούτος της γης ανήκει στους 
κατοίκους της Ύης, όχι στους ισχυρούς της γης. 

Η Διάσκεψη της Γιάλτας ασχολήθηκε µε πολλά, αλλά τρία ήταν 
τα βασικά της θέµατα: 

1) Η τύχη της Γερμανίας µετά τον πόλεμο. Αποφασίστηκε το κό- 
ψιμό της σε ζώνες, ἰσα ίσα για να αποκλείσουν τον Στάλιν από µια 
πιθανή συγκατοχή ολόκληρης της χώρας από όλους τους συμμάχους 
μαζί. Η τερατωδία της διχοτόµησης της Γερμανίας σε κομουνιστική 
και δημοκρατική ήταν η συνέπεια της πολιτικής των ΄Αγγλοαµερικα- 
νών, αλλά και της πολύ φυσικής και αναμενόμενης άρνησης του Στά- 
λιν να παραιτηθεί από τα «δικαιώµατα» του νικητή επί του νικηµέ- 
νου. Ο Στάλιν συμφώνησε στη Γιάλτα για κείνο που άφησε εκκρεμές 
στην Τεχεράνη: για το διαμελισμό της Γερμανίας. Συμφώνησε επίσης 
στο να δοθεί ένα κομμάτι Γερμανίας και στη Γαλλία. 

2) Η τύχη τῶν χωρών της Ανατολικής Ευρώπης και τῶν Βαλκα- 
γίων, που ήταν είτε δορυφόροι του ΄Αξονα είτε τελούσαν υπό γερµα- 
νική κατοχή. Οι αποφάσεις που ελήφθησαν επ᾽ αυτού του θέματος εί- 
ναι εξαιρετικά πολύπλοκες. Ενδεικτικά µόνο σημειώνουμε πως για τη 
Γιουγκοσλαβία οι Δυτικοί ζήτησαν κατ’ αρχήν επιρροή κατά !004,, 
αλλά πέτυχαν τελικά ένα πολύ καλό και εξισορροπητικό 504», χάρη 

στο ατράνταχτο επιχείρηµα του Στάλιν πως ο δικός του (τότε) Τίτο και 
οι φοβεροί παρτιζάνοι του είχαν κάνει ήδη δικό τους κράτος στη Γιου- 
γκοσλαβία και συνεπώς η κατάσταση θα ήταν αδύνατο να ανατρα- 
πεί. Όσο για την Ελλάδα, ο Στάλιν την παραχώρησε προθυμότατα 
στους ΄Αγγλους κατά ποσοστό 1004», πράγμα που, από τους ντόπιους 
αντισταλινικούς, ακόµα και σήµερα που όλα κατέρρευσαν, αντιµετω- 
πίζεται σαν αισχρό ξεπούλημα των ελλήνων συντρόφων. ΄Όμως, σε 
αντάλλαγμα για τούτο το ξεπούλημα, ο Στάλιν πήρε δικαίωµα επιρ- 
ροής κατά 154 στη Βουλγαρία, στη Ρουμανία και στην Ουγγαρία, 
χώρια τα άλλα οφέλη που ήταν αρκετά εντυπωσιακά. Ο Στάλιν βγή- 
κε μάλλον κερδισµένος από τη Διάσκεψη της Γιάλτας. Αλλοι λεν πως 
τα έκανε μούσκεμα. Είναι πρόβλημα ερμηνείας των ποσοστών και της 
γεωγραφικής τους κατανομής. Εμείς εδώ γκρινιάζουµε για το «ξεπού- 
ληµα», γιατί δεν κάνουμε τους λογαριασμούς µας επί διεθνούς επιπέ- 
δου. Μ᾽ άλλα λόγια, δεν είμαστε διεθνιστές. Αλλά γιατί να είμαστε; 
Σάµπως ο Στάλιν, µε το δόγμα του για το «σοσιαλισμό σε µία µόνο 
χώρα», ήταν διεθνιστής, Τον Μεγάλο Πατριωτικό Πόλεμο, άλλωστε, 
τον έκανε στο όνοµα τῶν ενδόξων ρώσων προγόνων και όχι στο όνο- 
μα τῶν προλετάριων όλων των εθνών. Ο σοσιαλεθνικισµός που γελοιο- 
ποίησε το μαρξισμό, θα γίνει μόνιμη κατάσταση στα κομουνιστικά 
κόμματα από τότε, απ᾿ τον πόλεμο. 

3) Το τρίτο και σημαντικότερο από τα βασικά θέµατα που συζη- 
τιούνται στη Γιάλτα, είναι η κήρυξη του πολέμου από την ΕΣΣΔ κατά 
της Ιαπωνίας. Οι σύμμαχοι πιέζουν τον Στάλιν να τον κηρύξει επιτέ- 
λους. Αλλά αυτός λέει πως οἱ Αμερικανοί δεν το έχουν και τόσο ανά- 
γκη κάτι τέτοιο, αφού ήδη το έχει κάνει η µεγάλη σύμμαχος Κίνα, που 
κήρυξε τον πόλεμο κατά της Ιαπωνίας και της Γερμανίας ταυτόχρο- 
να, ακριβώς µια μέρα (8 Δεκεμβρίου Ι94]) μετά απ’ τη μέρα που οι 
Ιάπωνες έστειλαν στον πάτο της θάλασσας ολόκληρο τον αμερικάνι- 
κο στόλο του Ειρηνικού, μ᾽ εκείνη την τροµαχτική και εντελώς απρό- 
σµενη επίθεσή τους στο Περλ Χάρμπορ της Χαβάης, την Ίη Δεκεμβρίου 
Ι941, ώρα 7.40 το πρωί, ακριβώς. 

Ας σταματήσουμε λιγάκι εδώ. Περλ. Χάρμπορ σηµαίνει Λιμάνι τῶν 
Μαργαριταριών. Και βρίσκεται αυτό το πολύ ήσυχο λιμάνι, εκεί πον 
άλλοτε βουτούσαν μόνο δύτες για μαργαριτάρια, στη νήσο Οάχου, του 
νησιωτικού συμπλέγματος της Χαβάης, στη μέση του Ειρηνικού, περί- 
που στη μέση της απόστασης ανάμεσα στην Ιαπωνία καὶ τις Ηνωμέ- 
νες Πολιτείες. Ο πόλεμος του Ειρηνικού ανάµεσα σε Αμερικανούς και 
Ιάπωνες θα γίνει γι᾿ αυτό το µεγάλο πλήθος των μικρών νησιών του 
Ειρηνικού, που γεφυρώνουν, µε µια πολύ μεγάλη σε έκταση γέφυρα, 

τις ΗΠΑ µε την πολύ μακρινή Ιαπωνία, όπως περίπου τα νησιά του Αι- 
γαίου που γεφυρώνουν -με µια µικρή γέφυρα- την Τουρκία µε τις 
πολύ κοντινές ελληνικές ακτές της ηπειρωτικής Ελλάδας. Και όπως οι 
Τούρκοι γίνονται επικίνδυνοι για τους Έλληνες γι’ αυτόν ακριβώς το 
λόγο, έτσι και οἱ Ιάπωνες γίνονται επικίνδυνοι για τους Αμερικανούς 
για τον ἴδιο λόγο, τηρουμένων βέβαια των αναλογιών χώρου και απο- 
στάσεων. Οι Ιάπωνες δεν ηρέµησαν ποτέ από το 1898, που οι Αμερι- 
κανοί βάζουν στο χέρι το παραδείσιο σύμπλεγμα των νησιών της Χα- 
βάης, που ανήκει στην Πολυνησία. Η πρωτεύουσα Χονολουλού, στη 
νήσο Οάχου, ένα απο τα είκοσι νησιά του συμπλέγματος, όπου και το 
Περλ. Χάρμπορ, εἶναι ο στόχος του φοβερού ναύαρχου Γιαμαμότο. 

Για να λυθεί οριστικά το πρόβλημα της διεκδίκησης τῶν νησιών 
της Χαβάης από Ιάπωνες και Αμερικανού, οι τελευταίοι μετατρέπουν 
την αποικία τους στην 50η πολιτεία των Ηνωμένων Πολιτειών την 21η 
Αυγούστου 1959, Τι θα λέγατε αν έπρατταν ομοίως και για την Ελλά- 
δα; Έτσι κι αλλιώς είμαστε µισοαποικία τους. Θα πείραζε αν γινόμα- 
σταν πολιτεία των ΗΠΑ; Και βέβαια θα πείραζε. Δεν θα μπορούσαμε 
να ασκούµε «ανεξάρτητη και υπερήφανη ελληνική εξωτερική πολιτι- 
κή» ως αμερικανοί πολίτες! 

Η απίστευτης ακρίβειας εκτέλεση αυτού του απίθανου σχεδίου, 
που το εκπόνησε ο ιάπων ναύαρχος Γιαμαμότο, ακόµα αποτελεί αντι- 
κείµενο μελέτης για τους ειδικούς του κατά θάλασσα πολέμου. Πώς 
διάολο έγινε και εν ριπή οφθαλμού, 5 θωρηκτά, 3 αντιτορπιλικά, µια 
πλωτή δεξαμενή και 2.638 άνδρες να παν στον πάτο έτσι, µε το τσακ, 
που λέμε; 

Οι Αμερικανοί, που τώρα στη Γιάλτα κάνουν τους παλικαράδες, 
βγήκαν στον πόλεμο κατά του Άξονα μάλλον καθυστερημένα, εκείνη 
ακριβώς την αποφράδα γι’ αυτούς ηµέρα, την Τη Δεκεμβρίου 1941, που 
ήταν µια εθνική συμφορά για τους Αμερικανούς - και αντιµετωπίστη- 
κε σαν εθνική συμφορά. Βγήκαν στον πόλεμο οι Αμερικανοί ακριβώς 
μια μέρα πριν απ᾿ τους Κινέζους. Ο Χίτλερ δεν ενδιέφερε και πολύ τους 
Αμερικανούς μέχρι τότε. Ανησυχούσαν µόνο για τους Ιάπωνες. Ἠξεραν 
βέβαια πως ο αυτοκράτορας Χιροχίτο συμμάχησε µε τον Χίτλερ μόνο 
και µόνο για να έχει την ευκαιρία να βάλει στο χέρι τη Χαβάη, αλλά 
δεν περίμεναν να τη βάλει τελικά στο χέρι µε τόσο θεαματικό τρόπο. 
Και επειδή οι Αμερικανοί κάθονταν εντελώς άπραγοι και καιροσκοπώ- 
ντας μέχρι την 7η Δεκεμβρίου 194], ο Γιαμαμότο είπε να τους βγάλει απ’ 
την αταραξία µε µια πρόκληση που δεν έχει το όμοιό της. 

Αυτά όλα τα ξέρει ο Στάλιν, που αρνείται να κηρύξει τον πόλεμο 
κατά της Ιαπωνίας. Αλλωστε, η ΕΣΣΔ δεν κινδυνεύει από τους ασιά- 

τες φασίστες, κινδυνεύει από τους ευρωπαίους φασίστες. Οι σύμμαχοί 
του στη Γιάλτα τρων τα σίδερα να τον πείσουν να βγει στον πόλεμο 
κατά της Ιαπωνίας, γιατί οι Αμερικανοί δεν περνούν καθόλου καλά 
στον πόλεμο του Ειρηνικού. Οι Ιάπωνες, από την εποχή των Σαμουράι 
ακόµα, είναι οι καλύτεροι πολεμιστές στον κόσµο. Τους βοηθάει άλ- 
λωστε και ο Ταοῖσμός, η εθνική τους θρησκεία, που αντί για το Θεό 
λατρεύει τους προγόνους (όπως γίνεται και µε µας εδώ, που μάλλον 
είμαστε ταοῖστές χωρίς να το ξέρουμε). Τους βοηθάει ακόµα το παμπά- 
λαιο έθιμο του χαρακίρι, της τελετουργικής αυτοκτονίας ενώπιον κα- 
λεσμένων, που κάθονται σε καρέκλες όπως στο θέατρο και βλέπουν 
τον επί σκηνής αυτόχειρα να βγάζει τ᾽ άντερά του. Τους βοηθάει επι- 
προσθέτως το παλιό στρατιωτικό έθιμο των καμικάζι, δηλαδή των αὐ- 
τοκτονικών πολεμιστών, που κάνουν ένα είδος χαρακίρι υπέρ του αι- 
τοκράτορα, πέφτοντας µε το κεφάλι στο στόχο, προκειμένου να παν 
στον παράδεισο τῶν προγόνων µια ώρα αρχύτερα. (Απορώ που, αὐτοί 
που δηλώνουν εδώ σε µας έτοιμοι να πεθάνουν ανά πάσα στιγμή για 
την πατρίδα, δε δηλώνουν καμικάζι, για να αλαφρώσουν λιγάκι τη 
δουλειά των επίστρατων, που αν δεν τους επιστράτευαν θα περιορίζο- 
νταν απλώς στο να φωνάζουν «ζήτω η Ελλάς», πράγμα που πρέπει να 
το αποφεύγουν όσοι δεν είναι έτοιμοι να γίνουν καμικάζι). 

Ο Στάλιν, λοιπόν, λέει στους συμμάχους του, στη Γιάλτα, πως θα 
κηρύξει οπωσδήποτε τον πόλεμο κατά της Ιαπωνίας αλλά όχι τώρα 
αμέσως. Τρεις μήνες µετά την ήττα του Χίτλερ! Εκπληχτικό στρατήγη- 
μα, προκειµένου να τους υποχρεώσει όλους, και κυρίως τους Αμερι- 
κανούς, να συγκεντρώσουν την προσοχή τους στον Χίτλερ. Και έτσι, 
από σύμπτωση, θα κηρύξει τον πόλεμο κατά της Ιαπωνίας στις 9 Αν- 
γούστου 1945, την ίδια ακριβώς μέρα που σκάει η δεύτερη ατομική 
βόμβα στο Ναγκασάκι, τρεις μέρες µετά την πρώτη (6 Αυγούστου) στη 
Χιροσίμα. Οι Αμερικανοί το φυσούν και δεν κρυώνει, που ο Στάλιν 
τους πήρε τόσα πράγματα στη Γιάλτα, τζάμπα και βερεσέ. 

Λίγο πριν απ’ τη Χιροσίμα, στις 12 Απριλίου 1945, δυο μήνες μετά 
τη Διάσκεψη της Γιάλτας, πεθαίνει ο Φράνκλιν Ρούσβελτ και τον δια- 


δέχεται ο αντιπρόεδρος Χάρυ Τρούμαν. Ολόκληρη τη µομφή για το 
φιάσκο των Αμερικανών στη Γιάλτα, που δίνουν στον Στάλιν χωρίς 


να παίρνουν αμέσως και στο χέρι, αν και δεν είναι καθόλου φιάσκο 
αλλά σύμπτωση, αφού κανείς τότε δεν θα μπορούσε να προβλέψει 
πότε ακριβώς θα κατέρρεε ο Χίτλερ, ώστε να µπουν οι Ρώσοι στον 
κατά τῶν Ιαπώνων πόλεμο, θα την εισπράξει τελικά ο Τρούμαν αντί 
του πεθαμένου Ρούσβελτ. Που, για να αποσείσει ευθύνες, που δεν ήταν 
δικές του αλλά του Ρούσβελτ και κυρίως για να εφεύρει προσχήμα- 

τα, ώστε να διαλύσει στα γρήγορα τη συμμαχία µε τους Ρώσους, θα 
γίνει σφόδρα αντικοµουνιστής, για να εγκαινιάσει έτσι τον Ψυχρό 
Πόλεμο, όπως λέγεται ο θερμός που μπαίνει στην κατάψυξη, για να 
μπορεί να τον ανασύρει κανείς από κει ανά πάσα στιγμή. Μπορεί οι 
Αμερικανοί να µην κέρδισαν τίποτα στη Γιάλτα, οι ΄Αγγλοι όµως κέρ- 
δισαν πολλά. Και πρώτα πρώτα την Ελλάδα. Αχ, Ελλάδα! 


13. Η απόβαση στη Νορμανδία 


Ενώ οι Ρώσοι μάχονται λυσσωδώς κατά τῶν Γερμανών, από τις 22 
Ιουνίου 194! που αυτοί εισέβαλαν στη Σοβ. Ένωση, οι Αγγλοι διεξά- 
γουν έναν εξίσου λυσσώδη πόλεμο, που όµως εντοπίζεται µόνο στη 
Βόρειο Αφρική. Είναι φανερό πως αυτό που τους ενδιαφέρει κυρίως 
είναι να προστατεύσουν τα πετρέλαια της Μέσης Ανατολής και όχι η 
συντριβή του ναζισμού. Αν ο Χίτλερ δεν έστελνε στη Βόρειο Αφρική 
το περίφημο Αίγίκα Κοτρο υπό τον Ρόμελ, είναι αμφίβολο αν ο Τσώρ- 
τσιλ θα βοηθούσε αποτελεσματικά τους Ρώσους στο ανατολικό μέτω- 
πο, το κύριο και βασικό πεδίο μάχης σ᾽ όλη τη διάρκεια του πολέμου. 
Φυσικά, επεδίωξε τη συμμαχία τους, αλλά µόνο για να αντιπαραθέ- 
σει στον Χίτλερ έναν σοβαρό και αξιόμαχο αντίπαλο στην Ευρώπη, 
ώστε αυτός να κινείται πιο άνετα στη Βόρειο Αφρική, όπου και το 
μοναδικό μέτωπο των Δυτικών μέχρι την αποβίβαση στη Σικελία, στις 
10 Ιουλίου 1943, τέσσερα χρόνια µετά την έναρξη του πολέμου και δύο 
µετά το άνοιγμα του ανατολικού μετώπου από τους Ρώσους. 

Ωστόσο, η απόβαση στη Σικελία δε σηµαίνει τίποτα το σοβαρό από 
στρατηγικής απόψεως. Ούτε οι Ρώσοι οὐτε οι Αμερικανοί θεωρούν τις 
σχετικά εύκολες μάχες για την κατάληψη της Σικελίας σαν άνοιγμα 
δευτέρου μετώπου (το πρώτο ήταν εκείνο της Αφρικής), στην Ευρώπη. 
Αλλά ἰσως οὐτε αυτή η απόβαση θα γινόταν τότε, αν δεν είχε προη- 
γπθεί η αγγλοαμερικανική Διάσκεψη της Καζαμπλάνκα, από τις 14 ὡς 
τις 26 Ιανουαρίου 1943, έξι μήνες πριν από την απόβαση στη Σικελία. 
Ο Τσώρτσιλ. λέει στον Ρούσβελτ πως πρέπει να προστατεύσουν κατ᾿ 
αρχήν το μαλακό υπογάστριο της Ευρώπης στη Μεσόγειο, αλλά ο Ρού- 
σβελτ αντιλέγει µε το επιχείρημα πως κυρίως Ευρώπη δεν είναι η µε- 
σογειακή Ευρώπη, η οποία άλλωστε έχει εκχωρηθεί στον Μουσολίνι, 
κι αυτό σηµαίνει πως τα ενδιαφέροντα του Χίτλερ είναι εντοπισµένα 

στην Κεντρική και τη Βόρεια Ευρώπη όπου, άλλωστε, κατοικούν λαοί 
όντως γερμανικής καταγωγής: οι Αυστριακοί, οι Ολλανδοί, οἱ Σκαν- 
διναβοί, εν μέρει οι Πολωνοί και οἱ Τσέχοι, και λιγότερο οι Γάλλοι και 
οι Αγγλοι, που κι αυτοί έχουν κάποιες γερμανικές ρίζες, όπως και οἱ 
βόρειοι Ιταλοί (Λομβαρδοί). 

Ο Χίτλερ λογαριάζει πολύ στο «γερμανικό αίµα» έστω κι αν αυτό 
είναι εντελώς «νερωμένο», όπως στην Αγγλία και τη Γαλλία. Εξ αρ- 
χής έχει στηρίξει την πολιτική του στην «αιματολογική» εθνολογία, 
όπως κάθε συνεπής φασίστας, που πιστεύει πῶς τα εθνολογικά χα- 
ρακτηριστικά είναι εγγεγραμμένα στο ΡΝΑ. Ο Γερμανός γεννιέται 
Γερμανός, δε γίνεται κάτω από την επίδραση του γερμανικού πολι- 
τισμού, ο Έλληνας γεννιέται Έλληνας, δε γίνεται κάτω από την επί- 
δραση του ελληνικού πολιτισμού, κ.ο.κ. Κι έτσι, οι αγράμματοι, οι 
βλάκες και οἱ τεμπέληδες απαλλάσσονται από την υποχρέωση να 
κουραστούν λιγάκι για να γίνουν καλύτεροι Γερμανοί, καλύτεροι 
Έλληνες, κ.ο.κ. Οπως ο σκύλος γεννιέται σκύλος, έτσι και ο Γερ- 
μανός γεννιέται Γερμανός, ο Έλληνας Έλληνας και ο γάιδαρος γάι- 
δαρος. Η «αιματολογική» εθνολογία είναι μάλλον ζωολογία. Και να 
ισχυρίζονται κι από πάνω τούτα τα ζώα πως παράγουν πολιτισμό, 
λες και τα κατοικίδια ή τα άγρια ζώα παράγουν πολιτισμό, λες και 
η διαφορά του ζώου απ᾿ τον άνθρωπο δεν είναι η ικανότητα του αν- 
θρώπου να παράγει πολιτισμό. Κανείς δε συνάντησε πιθήκους δυνά- 
µενους να χτίσουν Παρθενώνες, κανείς εκτός απ᾿ τον Χίτλερ και 
τους οµοίους του σ᾽ όλον τον κόσμο δεν είδε σκύλους να µετατρέ- 
πουν το γαύγισμα σε μουσική και να συνθέτουν κάτι που να μοιά- 
ζει µε την 9η συμφωνία του Μπετόβεν. 

Ο Ρούσβελτ, στην αγγλοαµερικανική Διάσκεψη της Καζαμπλάνκα, 
επιμένει πως πρέπει να ανοιχτεί το ταχύτερο ένα ισχυρό μέτωπο στη 
Γαλλία, που μαζί µε τη Γερμανία είναι η καρδιά της Ευρώπης. Αλλά 
0 Τσώρτσιλ, η αλεπού, του λέει να περιµείνουν λιγάκι. Βλέποντας και 
κάνοντας. Τι βλέποντας; Αν οι κοµουνιστές τα καταφέρουν να γονα- 
τίσουν μόνοι τους τον Χίτλερ, δουλεύοντας και για λογαριασμό του 
δημοκρατικού καπιταλισμού. Ολα δείχνουν πως θα τα καταφέρουν. 
Η μάχη του Στάλινγκραντ έχει τελειώσει το Δεκέμβριο του 1942, αν και 
ϱ φον Πάουλους θα παραδοθεί επίσημα στους Ρώσους λίγο αργότερα, 
στις 2 Φεβρουαρίου 1943, εφτά μέρες µετά το τέλος της Διάσκεψης της 
Καζαμπλάνκα. Ο Τσώρτσιλ. σαφώς έχει δίκιο. Αλλά δε λογαριάζει πως 
τον Ρούσβελτ τον καίει και τον ζεματάει ο πόλεμος του Ειρηνικού µε 
τους Ιάπωνες. Συνεπώς, αν δεν καταρρεύσει το συντομότερο ο Χίτλερ, 
ώστε να απελευθερωθούν οι συμμαχικές δυνάμεις και να ριχτούν στη 

μάχη του Ειρηνικού, θα τα βρει μπαστούνια µε τους τρομερούς πολε- 
μιστές που είναι οι Ιάπωνες. 

Αλλωστε, θα τα βρει μπαστούνια έτσι κι αλλιώς και µετά την κα- 
τάρρευση του Χίτλερ, κι αυτός είναι ο λόγος που οι Αμερικανοί χω- 
ρίς τον Ρούσβελτ, που θα πεθάνει στο μεταξύ, θα καταφύγουν τελικά 
στην απάνθρωπη λύση της ατοµικής βόμβας, που έπεσε στο κεφάλι 
αμάχων. Πιο µεγάλο έγκλημα δε θα βρεις στην ανθρώπινη ιστορία. 
Όχι πως δεν ήταν αρχιεγκληµατίας και ο Χίτλερ, αλλά οι Αµερικα- 
νοί µε την ατομική βόμβα θα τον αφήσουν πολύ πίσω. Μέσα σε κλά- 
σµατα του δευτερολέπτου θα σβήσουν απ᾿ το χάρτη δυο ιαπωνικές 
πόλεις, τη Χιροσίμα και το Ναγκασάκι. Μαζί µε τα νήπια και τα νεο- 
γέννητα, μαζί µε τις έγκυες και τους γέρους. Καμιά πολεμική ανάγκη 
δεν θα μπορούσε να δικαιολογήσει αυτό το τερατώδες έγκλημα. Και 
ενώ όλοι θυμούνται τα φρικώδη κρεµατόρια του Χίτλερ, ακόµα και οι 
Ιάπωνες έδωσαν συγχωροχάρτι στους Αμερικανούς για το απίστευτο 
έγκλημά τους στη Χιροσίμα και στο Ναγκασάκι. Βλέπεις, ο ιαπωνικός 
καπιταλισμός έπρεπε να αναπτυχτεί µε τη βοήθεια των Αμερικανών, 
όπως άλλωστε και ο γερμανικός. 

Να µια απλή απόδειξη πως στους πολέμους δεν αντιπαρατάσσο- 
νται καλοί στους κακούς, όπως στα φιλμ γουέστερν, αλλά συμφέρο- 
ντα σε άλλα συμφέροντα. Όταν ο συσχετισμός των συμφερόντων 
αλλάξει, αλλάζουν στο πι και φι και οἱ συμμαχίες, και οἱ πρώην 
εχθροί ανταλλάσσουν ασπασμούς, σα να µη συνέβη τίποτα. Απορού- 
με γι’ αὐτό γιατί, όντας αδιόρθωτα ηθικολόγοι, αρνούμαστε να κατα- 
λάβουμε πως η ηθική δεν αναφέρεται ποτέ σε ομάδες ανθρώπων, ανα- 
φέρεται πάντα σε άτοµα. Υπάρχουν ηθικοί και ανήθικοι άνθρωποι, 
αλλά δεν υπάρχουν ηθικοί και ανήθικοι λαοί. Οι λαοί θα προασπί- 
σουν τα συμφέροντά τους µε κάθε τρόπο, έστω κι αν χρειαστεί να γί- 
νουν σαρκοβόρα θηρία. Δεν υπάρχουν ηθικά και ανήθικα λιοντάρια 
στη ζούγκλα, στη ζούγκλα υπάρχει µόνο ο νόμος της ζούγκλας, ακρι- 
βώς όπως και στον πόλεμο. Υπάρχει δίκαιος πόλεμος, αλλά µόνο µε 
την εμπορική έννοια. Οι κλέφτες και οἱ άρπαγες τιμωρούνται, έστω κι 
αν κλέβουν και αρπάζουν άλλους άρπαγες, που τα άρπαξαν νωρίτε- 
ρα από άλλους. Οι πρόγονοι του Τσώρτσιλ. ρήμαξαν το σύμπαν στις 
αποικίες, κι όταν τους ρίχτηκε ο Χίτλερ για να τους κλέψει τα κλο- 
πιμαία, έγιναν θηρία ανήμερα. Ο κλέψας του κλέψαντος, κι ο τελευ- 
ταίος κλέφτης να κλείσει την πόρτα, για να µη µπουν οι κλέφτες. 

Αλλωστε, το νόµο της ζούγκλας δεν τον εφαρμόζουν µόνο οι λαοί, 
αλλά και οι κτηνάνθρωποι στις μεταξύ τους σχέσεις. Ο εκπολιτισµός 
του κτήνους άνθρωπος θα αργήσει πολύ. Και νάχεις κι από πάνω τους 

εθνικιστές να μιλούν για «καθαρό αίμα», µόνο και µόνο γιατί δεν 
έχουν καθαρό μυαλό. Ενώ μερικοί δεν έχουν καν μυαλό, είτε καθαρό 
είτε ακάθαρτο. Ο εθνικισμός υπηρετεί τέλεια το νόµο της ζούγκλας και 
γι’ αυτό είναι πολύ χρήσιμος στις ζουγκλοειδείς κοινωνίες τῶν αρπα- 
χτικών και των σαρκοβόρων. «Τον έφαγα», λέμε για τον εχθρό που 
νικήσαμε. Καλή χώνεψη, λοιπόν. Κι αν εκτός από ζώον είσαι και χρι- 
στιανός, κάνε καμιά προσευχή για να χωνέψεις καλύτερα. Κι όταν 
χωνέψεις καλά, τράβα και καμιά εξομολόγηση στον παπά της ενορίας, 
ώστε ξαλαφρωμένος απ’ τα παλιά αμαρτήματα να κάνεις καινούργια. 

Στη Διάσκεψη της Ουάσινγκτον, στις 12 Μαΐου 1943, που είναι η 
συνέχεια της Διάσκεψης της Καζαμπλάνκα, ο Ρούσβελτ λέει στον 
Τσώρτσιλ: σον έκανα το χατίρι, επιτεθήκαµε και νικήσαμε στη Σικε- 
λία, αλλά βλέπεις και μόνος σου πως δεν πετύχαμε τίποτα το ουσια- 
στικό. Έλα, λοιπόν, να αποβιβαστούμε στη Νορμανδία της Βόρειας 
Γαλλίας, για να ανοίξουμε επιτέλους το δεύτερο μέτωπο, για να µη 
γκρινιάζουν και οἱ Ρώσοι, που τους παρατήσαµε στην τύχη τους, εξαρ- 
τώντας τη δική µας τύχη από τη δική τους. 

Ο Τσώρτσιλ. πείθεται πως πρέπει να επισπεύσουν την απόβαση στη 
Νορμανδία, ύστερα και από τη διαβεβαίωση του στρατηγού Τζωρτζ 
Μάρσαλ. πως όλα θα παν καλά - και να µη φοβάται τίποτα. Αν δεν 
το ξέρατε, ευκαιρία να το μάθετε: ο στρατηγός Τζωρτζ Μάρσαλ. ήταν 
το δεξί χέρι του Ρούσβελτ. Κι αυτός που αργότερα θα δανείσει το όνο- 
μά του στο περίφημο «σχέδιο Μάρσαλ». Τουτέστιν, το σχέδιο για την 
ανόρθωση της κατεστραμμένης Ευρώπης. Για το λόγο αυτό θα µοιρα- 
στεί το 1953 µε τον Αλμπερτ Σβάιτσερ το βραβείο Νόμπελ. για την εἰ- 
ρήνη. Και µια και κολλήσαμε στις ευκαιρίες, πράγμα που συμβαίνει 
συχνά σ᾽ αυτά εδώ τα κείµενα που συνεχώς φεύγουν απ’ το θέμα 
τους, ευκαιρία να μάθετε και κάτι ακόµα: η περίφημη ΟΥΝΡΑ, που 
τάιζε και µας τους Έλληνες µετά τη λήξη του πολέμου, εἶναι οργά- 
νώση που ανήκε στο σχέδιο Μάρσαλ. Αφού το μάθατε κι αὐτό, πι- 
στεύω να κάµφθηκαν οἱ τυχόν αντιρρήσεις σας για τη βράβευση του 
Μάρσαλ. µε Νόμπελ. Κι αν κάµφθηκαν, ελπίζω να µην αντιδράσετε 
στην περίπτωση που του στήσουμε κι αυτουνού ανδριάντα, όπως κά- 
ναµε µε τον Τρούμαν. Που, αυτόν, οφείλαµε να τον τιµήσουµε εντελώς 
ιδιαίτερα, αν και τενεκές. Διότι το «δόγμα Τρούμαν» δεν ήταν παρά 
η βοήθεια που µας έδωσαν οι Αμερικανοί για να αντιμετωπίσουμε τον 
«κομουνιστικό κίνδυνο». Και επειδή κομουνιστικό κίνδυνο δημιουργεί 
το κομουνιστικό μικρόβιο, έδωσαν βοήθεια και στους Τούρκους, για 
να εμβολιαστούν και να µην προσβληθούν κι αυτοί από το κομουνι- 
στικό μικρόβιο, που έκαµνε θραύση τότε στη γειτονική της Τουρκίας 

Ελλάδα. Και ούτως πως θα προκύψει από τότε το περίφημο «επτά προς 
δέκα». Δέκα μερίδια βοήθειας οι Τούρκοι που είναι περισσότεροι, εφτά 
εμείς κι ας τρώμε περισσότερο. 

Η απόβαση στη Νορμανδία, η πιο µεγάλη και η πιο εντυπωσιακή 
αποβατική επιχείρηση όλων τῶν εποχών, θα γίνει στις 6 Ιουνίου 1944. 
Επιτέλους, το δεύτερο μέτωπο είναι πραγματικότητα. Οι Ρώσοι πανη- 
γυρίζουν, οι Αμερικανοί πανηγυρίζουν, αλλά ο Τσώρτσιλ. είναι επιφν- 
λακτικός. Η επιβίβαση των πεζοναυτών θα γίνει στη Νότια Αγγλία κι 
αυτό εγκυμονεί κινδύνους για την Αγγλία, που είχε δεινοπαθήσει από 
τους βομβαρδισμούς µε τους διηπειρωτικούς πυραύλους του διάσημου 
πυραυλοκατασκευαστή φον Μπράουν που, αμέσως µετά την πτώση 
του Χίτλερ και πριν απ᾿ την πτώση του Χιροχίτο, θα περάσει στην 
Αμερική, μαζί µε εκατοντάδες άλλους γερμανούς επιστήμονες, για να 
φκιάξουν εκεί την ατομική βόμβα, που την είχαν σχεδόν έτοιμη οι 
Γερμανοί. Ο Τσώρτσιλ. τρέμει, γιατί πρέπει να είναι σωστές οι πληρο- 
φορίες των κατασκόπων του, που λεν πως ίσα ίσα προλαβαίνουν να 
αποβιβαστούν οι σύμμαχοι στη Νορμανδία και να νικήσουν τον Χίτ- 
λερ, ενεργώντας αστραπιαία µετά την απόβαση. Οπου νάναι, το Λον- 
δίνο γίνεται Χιροσίμα πριν απ’ τη Χιροσίμα. 

Οι Γερμανοί θα παραδοθούν στους Συμμάχους περίπου ένα χρό- 
νο µετά την απόβαση στη Νορμανδία, στις 7 Μαΐου 1945, κι όλο αυτό 
το μακρύ διάστηµα οι Σύμμαχοι ζουν µε τον τρόμο της γερμανικής 
ατομικής βόμβας. Σκέψου να τους προλάβαιναν οι Γερμανοί σ᾽ αν- 
τόν τον μακάβριο αγώνα ταχύτητας! Ούτε κομουνισμός ούτε φιλε- 
λεύθερος καπιταλισμός θα υπήρχε σήμερα. Θα υπήρχε μόνο δικτα- 
τορικός καπιταλισμός. Ας ελπίσουμε πως στον προσεχή παγκόσμιο 
πόλεμο οἱ φασίστες θα είναι το ίδιο άτυχοι. Έτσι και ο εθνικισμός 
ξαναφουντώσει, σε µια έστω από τις µεγάλες ευρωπαϊκές χώρες, δεν 
μας σώζει τίποτα από το φασισμό. Στην Ελλάδα δεν πειράζει κι αν 
φουντώσει. Διότι τόσο ο ελληνικός εθνικισμός, όσο και ο ελληνικός 
φασισμός, είναι εντελώς της πλάκας. (Σημειώστε µε την ευκαιρία 
πως τα «Δεκεμβριανά» στη Αθήνα τελούνται όσο ακόµα συνεχίζεται 
ο κατά του Χίτλερ αγώνας. Οι έλληνες κοµουνιστές ξέρουν πως αν 
δεν μπορέσουν να μιμηθούν τον Τίτο, που έκανε κράτος πριν από την 
απελενθέρωση της Γιουγκοσλαβίας, την έχουν βαμμένη. Τρέχουν, 
λοιπόν, κι αυτοί μαζί µε όλους και δε σώνουν. Εκείνο τον καιρό ολό- 
κληρος ο πόλεμος σ᾽ όλα τα μέτωπα, µικρά και μεγάλα, έχει µετα- 
τραπεί σε αγώνα ταχύτητας). 

Η πλάκα είναι πως την απόβαση στη Νορμανδία την οργανώνει και 
τη διευθύνει ένας ιδιοφυής στρατηγός γερμανικής καταγωγής, ο μυθι- 

κός Ντουάιτ Αϊζενχάουερ. Δυστυχώς για τον Χίτλερ και για όλους τους 
εθνικιστές αιµατολόγους, το γερμανικό του αίμα δε «μίλησε». Και τού- 
το διότι, για να μιλήσει το αίμα, πρέπει να σιωπήσει ο εγκέφαλος. 

Πριν από την απόβαση στη Νορμανδία, ο Αϊζενχάουερ είχε οργα- 
νώσει την απόβαση τῶν συμμαχικών δυνάµεων στη Βόρεια Αφρική, 
που ήταν σχετικά εύκολη επιχείρηση. ταν γι’ αυτόν κάτι σαν πρό- 
βα τζενεράλε. Και πριν απ’ τον πόλεμο είχε διατελέσει στις Φιλιππί- 
νες επιτελικός αξιωματικός ενός άλλου θρυλικού αμερικανού στρατη- 
γού, του Μακ ΄Αρθουρ, που στη διάρκεια του πολέμου θα είναι ο επι- 
κεφαλής τῶν αμερικανικών δυνάμεων στη μάχη του Ειρηνικού. Στα 
νησιά του Ειρηνικού, δίπλα στον δάσκαλό του, τον Μακ ΄Αρθουρ, ο 
Αἰζενχάουερ θα μάθει πολλά για τον αμφίβιο πόλεμο. Το γεγονός πως 
ο Γερμανοαμερικανός Αϊζενχάουερ θα γίνει ο πρώτος στρατιωτικός 
διοικητής του ΝΑΤΟ, και αμέσως μετά δυο φορές Πρόεδρος τῶν ΗΠΑ 
(1952-1961), είναι απολύτως φυσικό για έναν θρύλο. ΄Αλλωστε, και ο 
Χίτλερ θα μπορούσε να γίνει Πρόεδρος των ΗΠΑ, αν μετανάστευε 
έγκαιρα στην Αμερική. 


14. Η κατάρρευση της Ιταλίας 


Η Ιταλία θα γίνει κράτος μόλις το Ι86Ι. Μέχρι τότε, υπήρχε µόνο 
Ιταλική Χερσόνησος, στην οποία ήταν εξαπλωµένα ένα σωρό κράτη 
και κρατίδια. Το νιογέννητο Βασίλειο της Ιταλίας έχει πρωτεύουσα 
το Τορίνο. Η Ρώμη θα γίνει πρωτεύουσα το 187], δέκα χρόνια µετά 
την ενοποίηση της Ιταλίας. Ο Πάπας θέλει τη Ρώμη δική του. Αλλά 
και την Ιταλία τη θέλει δική του. ΄Όλον τον κόσμο τον θέλει δικό 
του. Τελικά, θα περιοριστεί στο κράτος- πόλη του Βατικανού. Που 
από γεωγραφικής απόψεως δεν είναι ούτε κράτος ούτε πόλη. Είναι 
αυτόνοµη και αυτεξούσια γειτονιά της Ρώμης. Που θα την κάνει 
παπικό κράτος-μινιατούρα ο Μουσολίνι, το 1929, µε την περίφημη 
Συμφωνία του Λατερανού, διά της οποίας οι Ιταλοί αναγνωρίζουν 
την πνευματική εξουσία του Πάπα σε όλον τον καθολικό κόσμο, 
αλλά την κοσμική µόνο στο κράτος-γειτονιά του Βατικανού. Οπως 
για όλα τα δύσκολα του αστικού καθεστώτος, οἱ Ιταλοί αστοί χρειά- 
ζονται έναν φασίστα για να βάλει τον Πάπα στη θέση του. Ο Μουσο- 
λίνι θα πετύχει εύκολα εκεί που απέτυχαν όλοι να κάνουν καλά τον 

Πάπα. Και θα το πετύχει μόλις εφτά χρόνια µετά την εγκατάστασή του 
στην εξουσία το 1922. 

Τη χρονιά αυτή ο βασιλιάς Βιτόριο Εμμανουέλε Γ΄ θα αναθέσει το 
σχηματισμό κυβερνήσεως σε έναν πολύ δυναμικό άνδρα, πρώην δά- 
σκαλο και πρώην σοσιαλιστή, τον Μπενίτο Μουσολίνι. Που θα μείνει 
στην εξουσία μέχρι την 24η Ιουλίου Ι943, Τη μέρα αυτή, το Μεγάλο 
Φασιστικό Συμβούλιο τον καθαιρεί και του παίρνει την εξουσία για 
να την ξαναδώσει στο βασιλιά. Ο φασισμός καταργεί το φασισμό 
παραμένοντας φασισμός! Και μάλιστα µε τις ευλογίες των Συμμάχων. 
Που 15 μέρες νωρίτερα, στις 10 Ιουλίου 1943, έχουν αποβιβαστεί στη 
Σικελία. Ακριβώς η παρουσία των Συμμάχων στην Ιταλία είναι ο λό- 
γος που οι φασίστες καταργούν τον αρχηγό τους. Που δεν τον θέλουν 
πια ούτε οι φασίστες! Εν όψει της κατάρρευσης της Ιταλίας, προσπα- 
θούν να σωθούν. 

Όμως, ο Ντούτσε (ο Αρχηγός) δε θέλει να σωθεί. Θέλει να αγωνι- 
σθεί μέχρι τελικής πτώσεως. Και του ιδίου, και τῶν Ιταλών. Όμως, οι 
Ιταλοί λεν µέσα τους: αν πέσουµε μέχρι ενός, τότε δε θα μείνει κανέ- 
νας για να ανασυστήσει εν καιρώ τη Ρωμαϊκή Αυτοκρατορία. (Κι εμείς 
εδώ, πώς θα ανασυστήσουµε τη Βυζαντινή Αυτοκρατορία, αν πέσου- 
µε μέχρι ενός σ᾽ έναν πόλεμο µε τους Τούρκους ή μ᾽ όποιον άλλο 
προαιώνιο εχθρό, των Περσών συμπεριλαμβανομένων: Αν αγαπάς την 
πατρίδα, δεν πρέπει να σκοτώνεσαι για την πατρίδα. Προτίμησε να 
σκοτώσεις αυτούς που παρασύρουν την πατρίδα στο θάνατο). 

Με εντολή του βασιλιά Βιτόριο Εμμανονέλε Γ΄, ο Μουσολίνι συλ- 
λαμβάνεται, γιατί αρνείται να του παραδώσει την εξουσία που του 
είχε δώσει πριν από 2] χρόνια, το 1922. Με τον Μουσολίνι υπό κρά- 
τησιν, ο στρατάρχης Πιέτρο Μπαντόλιο σχηματίζει κυβέρνηση µε εντο- 
λή του βασιλιά. Ο Μπαντόλιο, που είχε υπηρετήσει πολύ ευσυνείδη- 
τα τον Μουσολίνι, μόλις γίνεται πρωθυπουργός αρχίζει αμέσως δια- 
πραγματεύσεις µε τους Συμμάχους, που έχουν ήδη αποβιβαστεί στη 
Σικελία. Επιδιώκει την πάση θυσία έντιµη συνθηκολόγηση και παρά- 
δοση της Ιταλίας στους Συμμάχους. Πράγμα που γίνεται στις 3 Σε- 
πτεμβρίου 1943, 

Μαθαίνει ο Χίτλερ τα καθέκαστα και γίνεται θηρίο. Ναι μεν ο φί- 
λος του ο Μουσολίνι δεν τον πρόδωσε, τον πρόδωσαν όµως οι φασί- 
στες! Και τότε, ποιος (Ιταλός) είδε το Θεό (Χίτλερ) και δὲν τον φοβή- 
θηκε! Ο Φύρερ (ο Αρχηγός) αφοπλίζει όλες τις ιταλικές µονάδες που 
βρίσκονται σκόρπιες στην Ιταλία, στη Γαλλία και στα Βαλκάνια, τον 
ίδιο καιρό που ο ιταλικός νότος πέφτει σιγά σιγά στα χέρια των Συµ- 
μάχων και τῶν ιταλών παρτιζάνων. Ομως ο ιταλικός βορράς ελέγχε- 

ται ακόµα από τους φασίστες εκείνους που δεν προσχώρησαν στον 
Μπαντόλιο και στον βασιλιά. 

Από τον ιταλικό νότο όπου εδρεύει η κυβέρνηση Μπαντόλιο, κη- 
ρύσσει τον πόλεμο κατά της Γερμανίας, στις 13 Οκτωβρίου Ι943. Ένα 
μήνα νωρίτερα, στις 12 Σεπτεμβρίου 1943, γερμανοί αλεξιπτωτιστές 
ελευθερώνουν τον φυλακισμένο Μουσολίνι, µε µια τέλεια οργανωµέ- 
νη επιχείρηση, που είναι και µια επίδειξη ισχύος. Ο ελεύθερος πλέον 
Μουσολίνι όχι µόνο επανιδρύει το φασιστικό κόμμα, αλλά δηµιουρ- 
γεί και κράτος (εν κράτει) στη Βόρειο Ιταλία. Το ονομάζει Ιταλική 
Κοινωνική Δημοκρατία και δηλώνει πως η φρέσκια και λαχταριστή 
«δημοκρατία» παραμένει σύμμαχος του Χίτλερ, όπως και η παλιά. 

Τα κόμματα, που επανεμφανίζονται μαζικά, συγκροτούν στη Ρώμη, 
την θη Σεπτεµβρίου 1943, τρεις μέρες πριν απο την απελευθέρωση του 
Μουσολίνι από τον Χίτλερ, την Επιτροπή Εθνικής Απελευθέρωσης, 
κάτι σαν επιτροπή εθνικής σωτηρίας, η οποία και καλεί τους Ιταλούς 
να πάρουν τα όπλα και να χτυπήσουν και τους ιταλούς φασίστες του 
ιταλικού βορρά και τους Γερμανούς, όπου κι αν τους συναντούν. Δη- 
μιουργείται τότε, έτσι στα γρήγορα και χωρίς μεγάλη προετοιμασία, 
ένα φοβερό αντάρτικο, που λιανίζει τους φασίστες. Στην πραγματικό- 
τητα, πρόκειται για εμφύλιο πόλεμο απίστευτης σκληρότητας. Οι πε- 
ρίφημοι ιταλοί παρτιζάνοι όχι µόνο θα καθαρίσουν την Ιταλία από 
τους φασίστες «καθαρίζοντάς» τους, αλλά και θα προσπαθήσουν να 
απαλείψουν, κατά το δυνατό, µια φασιστική ντροπή ηλικίας 2! ετών. 

Όλα τα αμαρτήματα της φασιστικής Ιταλίας θα παραγραφούν από 
τους Συμμάχους, χάρη στη δράση της Επιτροπής Εθνικής Απελευθέρω- 
σης και τῶν παρτιζάνων της. Στην παραπάνω επιτροπή πρωταγωνιστι- 
κό ρόλο παίζουν τόσο οι κοµουνιστές όσο και οι σοσιαλιστές. Ο ηγέ- 
της τῶν κομουνιστών, Παλμίρο Τολιάτι, θα γίνει πρόσωπο σχεδόν μυ- 
θικό, Τελικά, όµως, το παιχνίδι θα το κερδίσει ο συντηρητικός Αλτσίνε 
Ντε Γκάσπερι, ο δημιουργός της νέας, της µεταφασιστικής Ιταλίας, ο 
Ιταλός Κόνραντ Αντενάουερ, όπως θα τον πουν, για να τον τοποθετή- 
σουν δίπλα στον δημιουργό της νέας, της μεταναζιστικής Γερμανίας. 

Τα αριστερά αντιφασιστικά κόμματα αρνούνται να πάρουν μέρος 
στην κυβέρνηση Μπαντόλιο. Όμως αλλάζουν άποψη µετά την ανα- 
γνώριση της κυβέρνησης Μπαντόλιο από την ΕΣΣΔ, τον Μάρτιο του 
1944. Για να γίνει δυνατός αυτός ο συμβιβασμός, ο βασιλιάς Βιτόριο 
Εμμανουέλε δέχεται να μεταβιβάσει κάποιες από τις εξουσίες του στον 
διάδοχο Ουμπέρτο, που δεν είχε επιλήψιμο φασιστικό παρελθόν, όπως 
ο βασιλιάς και ο Μπαντόλιο. 

Όσο γίνονται όλα αυτά στον ιταλικό νότο, η Ρώμη συνεχίζει να 

τελεί υπό γερμανική κατοχή. Αλλά όχι εντελώς. Διότι, στην Αιώνια 
Πόλη, επικρατεί το πλήρες χάος. Οι παρτιζάνοι είναι εκεί κάτι σαν πα- 
ράλληλη εξουσία. Η ήδη µισοελεύθερη, χάρη στη δράση των παρτιζά- 
νῶν, Ρώμη θα ελευθερωθεί και επισήµως από τους Συμμάχους στις 4 
Ιουνίου 1944, Δεν θα ήταν δυνατό οι Σύμμαχοι να επιτρέψουν στους 
Ιταλούς να ελευθερώσουν τους εαυτούς τους, διότι µετά δεν θα µπο- 
ρούσαν να παίξουν όπως πρέπει το ρόλο του σωτήρα. Όσο για τον 
Μουσολίνι, µετά την απελευθέρωσή του από τους Γερμανούς, συνεχί- 
ζει να κυβερνά από το Σαλό, µια υπέροχη τουριστική πόλη της Λομ- 
βαρδίας δέκα χιλιάδων κατοίκων, χτισμένη στη δυτική όχθη της λί- 
µνης Γκάρντα, όχι πολύ µακριά από το αγαπημένο του Μιλάνο, όπου 
θα πρωτοεμφανιστεί ο φασισμός. 

Το Μεγάλο Φασιστικό Συμβούλιο που θα τον καθαιρέσει, στην 
αρχή θα τον φυλακίσει στο νησάκι Πόντσα, κοντά στη Σαρδηνία. 
Τάχα για μεγαλύτερη ασφάλεια και στην πραγματικότητα για να 
περνάει καλύτερα ο δικτάτορας, ο βασιλιάς Βιτόριο Εμανουέλε Γ΄, 
ο παλιόφιλος που του έδωσε στο πιάτο την εξουσία το 1922, θα τον 
πάρει από κει και θα τον θέσει υπό περιορισμό σε ένα πολυτελές ξε- 
νοδοχείο στο όρος Γκραν Σάσο ντ’ Ιτάλια, της οροσειράς των Απε- 
γίνων, ὅτην επαρχία του Αμπρούτζι (Αβρούζια) της Κεντρικής [τα- 
λίας, προς τη µεριά της Αδριατικής. Από κει θα τον απαγάγουν οι 
Γερμανοί, για να τον παν στο Μόναχο, την αγαπημένη πόλη του Χίτ- 
λερ, εκεί όπου πρωτοεμφανίστηκε ο ναζισμός. 

Ο Μουσολίνι ζητάει από τον Χίτλερ να του επιτρέψει να επιστρέ- 
ψει στην Ιταλία, για να συνεχίσει από κει τον κοινό αγώνα, και ο 
Χίτλερ του δίνει την άδεια. Αλλά και τη διαταγή να συλλάβει και να 
εκτελέσει όσα στελέχη του φασιστικού κόμματος τον πρόδωσαν και 
τον καθαίρεσαν. ΄Οταν ο Μουσολίνι επανέλθει στην πατρίδα µε τη 
βοήθεια των Γερμανών και αφού εγκατασταθεί στο Σαλό, θα εκτελέ- 
σει την εντολή του Χίτλερ και θα εκτελέσει όσους προδότες καταφέρ- 
νει να βάλει στο χέρι. Ανάμεσά τους και ο γαμπρός του, ο κόμης Γκα- 
λεάτσο Τσιάνο, µέχρι πρότινος Υπουργός των Εξωτερικών. 

Ο ένας από τους δυο γιους του (ο άλλος είχε σκοτωθεί στον πό- 
λεμο) συμβουλεύει τον πατέρα να σταματήσει τις βλακείες και να 
φύγει από την Ιταλία, για να σώσει το κεφάλι του. Αλλά αυτός, σαν 
παράλυτος, σα μαγεμένος από την αυτοκρατορική ιστορία του, έχει 
περιπέσει σε κατάσταση νιρβάνας. Ολη μέρα κάθεται, αναπολεί τα 
περασμένα μεγαλεία στην ηρεμία του Σαλό και ασχολείται επίµονα µε 
το µόνο πρόβλημα που τον απασχολεί τώρα πια: τι θα γράψει γι’ αὐ- 
τόν η ιταλική και η παγκόσμια ιστορία! Είναι πάρα πολύ ικανοποιη- 

μένος που η ανθρωπότητα δεν θα τον ξεχάσει ποτέ. Απόδειξη για το 
πόσο δίκιο είχε, αποτελεί και τούτο εδώ το ταπεινό κείµενο, το παντε- 
λώς ανάξιο για έναν Μεγάλο Δικτάτορα. 

Κάθεται, λοιπόν, στο Σαλό μαζί µε όσους συντρόφους του απόμει- 
ναν, που δεν είναι καὶ λίγοι, και περιμένει το μοιραίο παρέα µε τη 
φίλη του Κλάρα Πετάτσι, που δεν θα τον εγκαταλείψει ποτέ. Είναι 
μέχρι θανάτου ερωτευμένη µε τον Ντούτσε. Που, σημειώστε, ήταν και 
μεγάλος εραστής. Ο μύθος λέει πως πηδούσε δύο µε τρεις φορές την 
ημέρα. Πράγμα όµως πραχτικά αδύνατο µε το φόρτο εργασίας που 
είχε. Αρα, ο μύθος είναι μύθος. 

Το μοιραίο για τον Ντούτσε θα έρθει σχετικά αργά, το 1945, με τὴν 
κατάρρευση και της Γερμανίας µετά την Ιταλία. Καθώς τα συμµμαχι- 
κά στρατεύματα προχωρούν προς τον ιταλικό βορρά κυνηγώντας τους 
Γερμανούς που υποχωρούν, ο Ντούτσε θα µεταμφιεστεί σε γερμανό 
στρατιώτη και θα τρυπώσει σε ένα στρατιωτικό αυτοκίνητο, που επα- 
ναπατρίζει Γερμανούς. Όμως, η φάλαγγα θα πέσει σε ενέδρα µιας 
ομάδας κομουνιστών παρτιζάνων, που θα αναγνωρίσουν τον Μπενίτο 
Μουσολίνι και θα τον εκτελέσουν, δυστυχώς, επί τόπου. Μια δίκη του 
ιδρυτή του φασισμού θα είχε τεράστιο ιστορικό ενδιαφέρον. Αλλά οι 
παρτιζάνοι δεν μπορούν να συγκρατήσουν την οργή τους. 

Το περιστατικό θα συμβεί κάπου κοντά στη λίμνη Κόμο. Αφού τον 
εκτελέσουν εκεί μαζί µε την Κλάρα Πετάτσι, οι παρτιζάνοι θα πάρουν 
το πτώμα, θα το μεταφέρουν σε ένα χωριό εκεί κοντά και θα το κρε- 
μάσουν ανάποδα, απ᾿ τα πόδια, από ένα δέντρο. Είναι φοβερό το μί- 
σος και η εκδικητική οργή των κομουνιστών παρτιζάνων για τον δι- 
κτάτορα, τον άνθρωπο που πηγαίνοντας να σώσει την Ιταλία, την οδή- 
γησε στην καταστροφή - μαζί και τον εαυτό του. Ολοι οι σωτήρες 
καταλήγουν στο σταυρό. Κυρίως οι ερζάτς σωτήρες. 

Το 1946, η Ιταλία από βασίλειο θα γίνει δημοκρατία. Όλοι πλέον 
εκεί έχουν καταλάβει πως ο βασιλιάς, ὡς ρυθμιστής του πολιτεύμα- 
τος, µπορεί όχι µόνο να το ρυθμίσει όπως γουστάρει, κρατώντας µά- 
λιστα και τα δημοκρατικά προσχήματα αν είναι συνταγµατικός άρ- 
χων, όπως ήταν ο ιταλός βασιλιάς, αλλά και να το κουρδίσει όπως 
βολεύει τους ισχυρούς που εκπροσωπεί. Οι συνταγµατικοί βασιλιάδες 
δεν επεµβαίνουν πάντα, επεµβαίνουν µόνο όταν χρειάζεται να βγάλουν 
από τα αδιέξοδά της την αστική τάξη. Και το 1922, που ο Βιτόριο Εμ- 
µανουέλε Γ΄ αναθέτει την εξουσία στον Μπενίτο Μουσολίνι, η ιταλι- 
κή αστική τάξη βρίσκεται πράγματι σε αδιέξοδο, ὕστερα από το φιά- 
σκο στο οποίο κατάλτξε η συμμαχία της Ιταλίας µε τη Γαλλία και την 
Αγγλία στον Α΄ Παγκόσμιο Πόλεμο. Αν και µε τη µεριά τῶν νικητών, 

η Ιταλία δεν είχε κανένα σηµαντικό όφελος από τη συμμετοχή της 
στον πόλεμο. Οι Σύμμαχοι τα πήραν όλα κι έφυγαν και άφησαν την 
Ιταλία να μασάει τις δάφνες της προγονικής της δόξας. 

Το {διο περίπου θα συμβεί και σε µας εδώ. Αν και µε τη µεριά 
των Συμμάχων στον Α΄ Παγκόσμιο Πόλεμο εμείς οι Έλληνες, οι Σύμ- 
µαχοι, λίγο µετά τη λήξη του πολέμου, θα µας βάλουν να εκστρα- 
τεύσουμε κατά των Τούρκων. Εμείς μεν για να «πάρουμε την Πόλη 
και την Αγιά Σοφιά», αυτοί δε για να πάρουν τα πετρέλαια της Μέ- 
σης Ανατολής. Το 1922, που εμείς θα τρώμε τα μούτρα µας στη Μι- 
κρασία, οι Ιταλοί θα τρων στο κεφάλι τον Μουσολίνι. Τον Ιωάννη 
Μεταξά θα µας τον πετάξει στο δικό µας κεφάλι ο «δικός» µας βα- 
σιλιάς, ο Γεώργιος Β΄, αργότερα, το 1936, και αφού πάρει ὑπ᾽ όψη 
του τον τρόπο δράσης του ιταλού συναδέλφου το 1922, Αλλά και ο 
Μεταξάς θα πάρει υπ’ όψη του τον τρόπο δράσης του δικού του συ- 
ναδέλφου, του Μουσολίνι. Ούνα φάτσα, ούνα ράτσα. Ντούε βασιλιά- 


δες, ντούε δικτάτορες - ένας φασισμός. 


15. Το γκραν φινάλε του πολέμου 


Η συνθηκολόγηση της Ιταλίας το Σεπτέμβριο 1943 και ενώ ο Χίτ- 
λερ είχε ήδη εισβάλει στις 27 Ιουλίου 1943 στη χώρα, µετά την καθαί- 
ρεση του Μουσολίνι από τα ανώτατα στελέχη του κόμματός του στις 
24 Ιουλίου 1943, είναι ένα γεγονός τεράστιας σημασίας για την τελι- 
κή έκβαση του πολέμου. Πράγμα που φαίνεται καθαρότερα από το γε- 
γονός πῶς η εν λόγω συνθηκολόγηση μοιάζει µε γέμιση στο σάντουι- 
τς ανάµεσα σε δυο κρίσιµες συνδιασκέψεις. Η πρώτη είναι αγγλοαµε- 
ρικανική και γίνεται στο Κεμπέκ του Καναδά, τον Αύγουστο του 1943, 
και η δεύτερη είναι ρωσοαμερικανική και γίνεται στη Μόσχα, τον 
Οκτώβριο του 1943, 

Σημειώστε πῶς το 1943 εἰναι το πιο κρίσιμο έτος του πολέμου. Ο 
Χίτλερ, αν και φανερά καταπονημένος, κυρίως απ᾿ τους Ρώσους, φαί- 
νεται να αντέχει ακόµα, ο Στάλιν είναι ήδη νικητής, και οι Τσώρτσιλ. 
και Ρούσβελτ συνεχίζουν να τσακώνονται για το αν η επίθεση πρέπει 
να γίνει απ᾿ τα κάτω προς τα πάνω, από την Ιταλία προς τη Γερμα- 
νία (εἶναι η άποψη του Τσώρτσιλ, που νοιάζεται περισσότερο για τη 
«δική του» Μεσόγειο παρά για το ναζισμό), ἡ από πάνω προς τα δε- 

ξιά στο χάρτη, από τη Βόρεια Γαλλία προς τη Γερμανία (είναι η άπο- 
ψη του Ρούσβελτ, που κάνει ό,τι µπορεί για να πείσει τους Ρώσους να 
πάρουν μέρος στον πόλεμο του Ειρηνικού, όπου βρίσκεται το μόνο 
μέτωπο που πραγματικά ενδιαφέρει τους Αμερικανούς). 

Στην αγγλοαµερικάνικη Διάσκεψη του Κεμπέκ ο Ρούσβελτ και ο 
Τσώρτσιλ. τσακώνονται μεν, αλλά τελικά επικρατεί η άποψη του Ρού- 
σβελτ, πως η τελική επίθεση πρέπει να αρχίσει από τη Νορμανδία στο 
γαλλικό βορρά και πως πρέπει να παρατήσουν στην τύχη του το ιτα- 
λικό μέτωπο. Η ρωσοαμερικανική Διάσκεψη της Μόσχας, που προετοι- 
μάζεται τέλεια από τον πρεσβευτή της ΕΣΣΔ στην Ουάσινγκτον Γκρο- 
µίκο, ίσως τον μεγαλύτερο διπλωμάτη του αιώνα µας, που αργότερα 
θα γίνει για πολλά χρόνια Υπουργός των Εξωτερικών της ΕΣΣΔ, δεν 
είναι διάσκεψη κορυφής, αφού σ᾽ αυτήν παίρνουν μέρος μόνο οι 
υπουργοί εξωτερικών Βιατσεσλάβ Μολότωφ και Κόρντελ. Χωλ, αλλά 
ο έξυπνος Στάλιν την μετατρέπει σε κορυφής, παίρνοντας µέρος ο ίδιος 
προσωπικά, παρακάμπτοντας το πρωτόκολλο και χωρίς να ζητήσει να 
έρθει στη Μόσχα και ο ομόλογός του Ρούσβελτ. Η εμπιστοσύνη που 
δημιουργείται έτσι ανάμεσα στους δυο ηγέτες είναι σχεδόν απόλυτη 
- κι αυτός είναι ένας απ᾿ τους λόγους που ο Ρούσβελτ θα κατηγορη- 
θεί σαν φιλορώσος, τη στιγµή που δε θέλει τίποτα άλλο απ’ το να πεί- 
σει τους Ρώσους να τον βοηθήσουν στον Ειρηνικό. 

Δε θα τους πείσει, γιατί οι Ρώσοι επιμένουν στο ξεκαθάρισμα των 
πραγμάτων πρώτα στην Ευρώπη, µε την ήττα του Χίτλερ, και μετά 
όλοι μαζί να περάσουν στο ξεκαθάρισμα των λογαριασμών στον Ει- 
ρηνικό, νικώντας τον αυτοκράτορα Χιροχίτο και κυρίως τον ναύαρ- 
χο Ισορόκου Γιαμαμότο, τον άνθρωπο που θα διδάξει στους Αγγλοα- 
μερικανούς, που αποφασίζουν επιτέλους να αποβιβαστούν στη Νορ- 
μανδία, την αξία και τη σημασία της άψογης συνεργασίας της αερο- 
πορίας και του ναυτικού. 

Η Διάσκεψη της Μόσχας πετυχαίνει κάτι πολύ σημαντικό: εκεί ρί- 
χνεται για πρώτη φορά η ιδέα της δημιουργίας του ΟΗΕ, µε πρωτοβον- 
λία των Αμερικανών και τῶν Ρώσων, πράγμα που επιτείνει τς υποψίες 
του Τσώρτσιλ. πως ο Ρούσβελτ και ο Στάλιν θα συνεχίσουν να είναι 
σύμμαχοι και µετά τον πόλεμο. Και ίσως να ήταν, αν ο Ρούσβελτ δεν 
πέθαινε την πιο κρίσιμη στιγμή, λίγο πριν πέσει η πρώτη ατομική βόμ- 
βα στη Χιροσίμα. Αν δεν πέθαινε τότε, ἰσῶς να έπειθε τους Ρώσους να 
βγουν στον πόλεμο του Ειρηνικού νωρίτερα, και όχι τη µέρα που έπε- 
σε η δεύτερη ατομική βόμβα στο Ναγκασάκι, φυσικά ερήµην του πε- 
θαμένου Ρούσβελτ, που δε φέρει καμία ευθύνη γι’ αυτή τη βαρβαρό- 
τητα. Ο παράλυτος Ρούσβελτ, που όλα τα κάνει από την αναπηρική 

πολυθρόνα, ήταν ένας πραγματικά σπουδαίος ηγέτης. Η πολιτική συ- 
µπεριφορά του δεν έχει καμιά απολύτως σχέση µε τον κυνισµό του 
Τσώρτσιλ. Μόνο δυο χρόνια αν ζούσε ακόµα, ίσως τα πράγματα να 
ήταν πολύ διαφορετικά στον μεταπολεμικό κόσμο. Ο διάδοχός του, ο 
Τρούμαν, εκτός από µετριότατος ηγέτης, ήταν αντισοβιετικός τόσο, όσο 
σχεδόν και ο Τσώρτσιλ, η αλεπού που βγήκε στο παζάρι. 

Στις παραπάνω δυο διασκέψεις, που είναι διμερείς και όχι τριµε- 
ρείς, οι Αμερικανοί παίζουν ρόλο µπαλαντέρ, μετέχοντας και στις δυο. 
Απ’ τη µια προσπαθούν να πείσουν τον Τσώρτσιλ. πῶς πρέπει να ανοι- 
χτεί ένα δεύτερο σοβαρό µέτωπο στην Ευρώπη, αναγνωρίζοντας έτσι 
το δίκιο του Στάλιν, κι απ᾿ την άλλη επιχειρούν να πείσουν τον Στά- 
λιν πως πρέπει να βγει στον πόλεμο του Ειρηνικού το ταχύτρο, ώστε 
να συντριβούν και ο Χίτλερ και ο Χιροχίτο ταυτόχρονα. 

Μετά τη ρωσοαμερικανική Διάσκεψη της Μόσχας τα πράγµατα 
εξελίσσονται ραγδαία. Στη Διάσκεψη της Τεχεράνης τῶν «τριών µεγά- 
λων», τον Οκτώβριο του 1943, αμέσως µετά τη Διάσκεψη της Μόσχας, 
που είναι η συνέχεια και η ολοκλήρωση τῶν δύο διμερών που προη- 
γήθηκαν, ο Ρούσβελτ και ο Τσώρτσιλ. κοινοποιούν στον Στάλιν το λε- 
πτοµερές σχέδιο της επιχείρησης «΄Οβερλορντ», δηλαδή της απόβα- 
σης στη Νορμανδία. Το επιµόνως ζητούμενο απ᾿ τον Στάλιν δεύτερο 
μέτωπο στην Ευρώπη είναι πλέον πραγματικότητα. Αλλά ο Στάλιν 
συνεχίζει να αρνείται να πάρει µέρος στον πόλεμο του Ειρηνικού. Υπό- 
σχεται όµως πως θα μπει στον πόλεμο κι εκεί τρεις μήνες µετά τη 
συντριβή του Χίτλερ. Κρατάει το λόγο του. Μόνο που η ηµεροµηνία 
λήξεως της αποχής συμπίπτει µε τη ρίψη της δεύτερης ατομικής βόμ- 
βας στο Ναγκασάκι, στις 9 Αυγούστου 1945, τρεις μέρες µετά τη ρίψη 
της πρώτης ατομικής βόμβας στη Χιροσίμα, στις 6 Αυγούστου 1945. 

Όντως, εκείνη τη µέρα κλείνουν τρεις μήνες και δυο μέρες από 
την παράδοση της Γερμανίας την Τη Μαΐου 1945. (Λίγο νωρίτερα, οἱ 
γερμανικές δυνάμεις που συνεχίζουν να ψευτομάχονται στην Ιταλία, 
παραδίδονται ερήμην του Χίτλερ, την 2α Μαΐου 1945). Το ρώσικο 
δώρο προς τους Αμερικανούς είναι άδωρο. Αλλά δε θα ήταν, αν ο 
δόλιος Τρούμαν δε βιαζόταν υπέρ το δέον να συντρίψει την Ιαπωνία, 
ίσα ίσα για να µη δώσει την ευκαιρία στον Στάλιν να βοηθήσει την 
Αμερική. Για να το πετύχει, δε θα διστάσει, το κτήνος, να στείλει 
στον παράδεισο ή στην κόλαση, αναλόγως, 86.000 αμάχους, που θα 
πεθάνουν επιτόπου και εν ριπή οφθαλμού στη Χιροσίμα, ενώ άλλες 
61.000 κάτοικοι της µαρτυρικής πόλης θα προσβληθούν σοβαρά από 
ραδιενέργεια και οἱ περισσότεροι θα πεθάνουν αργότερα. Στους πα- 
ραπάνω προσθέστε και τους 36.000 νεκρούς καθώς και τους 40.000 

σοβαρά τραυματίες του Ναγκασάκι. Σύνολο θυμάτων, 223.000 άµα- 
χοι. Κι όλο αυτό το φριχτό µακελλειό τελείται απ᾿ τον Τρούμαν εν 
ψυχρώ. Για να µην προλάβουν να προσφέρουν οι Ρώσοι τη βοήθειά 
τους στους Αμερικανούς! 

Βέβαια, δεν είναι σίγουρο πως η εν λόγω βοήθεια θα ήταν αποτε- 
λεσματική, αλλά, διάολε, θα μπορούσαν να περιµείνουν κανά δυο 
μήνες για να δουν τι θα γίνει µε τα συμβατικά φονικά όπλα, που αυτά 
τουλάχιστον κατά κανόνα δεν σκοτώνουν αμάχους εν ψυχρώ, σκοτώ- 
νοῦν άµαχους μόνο όταν αυτοί σκοτωθούν κατά λάθος ή όταν στη- 
θούν µπροστά στο εκτελεστικό απόσπασμα, μέθοδος προσφιλέστατη 
στο άλλο κτήνος, τον Χίτλερ, που σκότωνε δέκα αμάχους έναντι ενός 
δικού του μάχιμου. Ακριβώς αυτή τη μέθοδο θα εφαρμόσουν στην [α- 
πωνία και οι Αμερικανοί. Για να υποχρεώσουν τον πολύ σκληρό ια- 
πωνικό στρατό να παραδοθεί, πετούν στο κεφάλι αμάχων δυο ατοµι- 
κές μπόμπες, εγκαινιάζοντας έτσι ένα νέο στυλ μακάβριου πολέμου. 
Ρίχνοντας τις ατομικές βόμβες στην Ιαπωνία, οι Αμερικανοί είναι σα 
να καλούν εκεί τους Ρώσους για να δουν µε τα μάτια τους το µακελ- 
λειό και να κάτσουν καλά τώρα που τελειώνει ο πόλεμος. Όμως, έτσι 
κι αλλιώς θα κάθονταν καλά. Είναι εντελώς εξαντλημένοι ὕστερα από 
µια τιτάνεια προσπάθεια. Και θα κάθονται καλά μέχρι το 1089, που θα 
κατακαθίσουν για τα καλά. 

Ο Δεύτερος Παγκόσμιος Πόλεμος, που είναι όντως παγκόσμιος και 
όχι ευρωπαϊκός όπως ο Πρώτος, θα λήξει και τυπικά µε την άνευ όρων 
παράδοση των Ιαπώνων την 3η Σεπτεμβρίου 1945, που υπογράφεται 
πάνω στο καταστόλιστο αμερικανικό θωρηκτό «Μισούρι», που απο- 
λαμβάνει το θρίαμβο ήσυχα αγκυροβολημένο στον κόλπο του Τόκιο. 
Ξέρετε ποιος ήταν ο μοναδικός όρος που έβαλαν οι Ιάπωνες για να πα- 
ραδοθούν µε όρους πολύ νωρίτερα, και να γλυτώσουν έτσι την ατο- 
μική μπόμπα, περί της οποίας είχαν πληροφορίες, Να µην πειράξουν 
οι νικητές τον αυτοκράτορα! Τον εκπρόσωπο του Θεού επί της γης στη 
Χώρα του Ανατέλλοντος Ηλίου. Οι Αμερικανοί είπαν όχι, θα τον πει- 
ράξουμε, δηλαδή θα τον καταργήσουμε και δι’ αυτού θα καταργήσου- 
µε και τον παραδοσιακό ιαπωνικό μιλιταρισμό. Είναι σα να έλεγαν οι 
Ιάπωνες, σε µια αντίστροφη περίπτωση δικής τους νίκης, καταργήστε 
τον Πάπα και τον Πατριάρχη και θα σας φερθούμε µε επιείκεια, εμείς 
οι νικητές. ΄Αλλωστε, η παράδοση µε όρους του εχθρικού στρατού εί- 
ναι εκδήλωση χριστιανικής επιείκειας, που αντισταθµίζει κάπως τη 
χριστιανική πολεμική βαρβαρότητα που τελείται «για του Χριστού την 
πίστη την Αγία», κάνοντας ρεζίλι και τον Χριστό και την πίστη και 
την Αγία. 

Δεν θα είναι ο Χίτλερ, που θα προτιμήσει να αυτοκτονήσει παρά 
να παραδοθεί, στερώντας έτσι τη δίκη της Νυρεμβέργης από τον με- 
γάλο πρωταγωνιστή, αλλά οι στρατηγοί του, που θα παραδοθούν 
στους ρωσοαγγλοαμερικανούς στη Ρενς, στις Ί Μαΐου 1945, μόλις τέσ- 
σερις μήνες πριν τους Ιάπωνες. Σ᾿ αυτόν τον φρικώδη πόλεμο, οι Γερ- 
μανοί βάζουν την τελεία και οι Ιάπῶνες την παύλα. Οι Ρώσοι βάζουν 
τον τόνο και οἱ Αγγλοαµερικανοί το κόμμα. Ενώ οι μικρότεροι βάζουν 
τις παρενθέσεις, Αφού όλοι βάζουν, επιτρέψτε µου να βάλω κι εγώ τα 
αποσιωπητικά.... Εις μνήμην του συνόλου των 14.868.764 νεκρών και 
των 27.254.448 τραυματιών του πολέμου. (Θύματα πολέμου ονομάζε- 
ται το άθροισµα νεκρών και τραυματιών). Αναλογία νεκρού προς 
τραυματία, ένας προς δύο περίπου. Επέσατε θύματα αδέρφια εσείς... 
Όλοι επέσατε θύματα και όχι µόνο οι μαχητές του Κόκκινου Στρατού. 
Κυρίως επέσατε θύματα εσείς που πιστέψατε στον Χίτλερ και τον εθνι- 
κοσοσιαλισµό του. 

Προσέξτε την παράδοξη σύνθεση των δύο λέξεων και βγάλτε τα 
συμπεράσματά σας εσείς οι σοσιαλιστές από µπρος και εθνικιστές 
από πίσω. Και µην ξεχνάτε πῶς όλα τα παλούκια μπαίνουν από πίσω. 
Μην ξεχνάτε ακόµα πως όλοι είμαστε πρόσκαιροι κάτοικοι του πλα- 
γήτη Γη. Μάθετε λοιπόν να αγαπάτε πρώτα τη Γη και µετά την πατρί- 
δα, και όλα θα παν καλύτερα. ΄Αλλωστε, χωρίς τον πλανήτη Γη θα 
ήταν αδύνατο να υπάρξουν πατρίδες. Και µην αποφασίζετε εσείς για 
το θάνατο του εχθρού σας. Κάντε χριστιανική υπομονή και περιµένε- 
τε να πεθάνει χριστιανικά: να τον «καλέσει ο Θεός κοντά του». Ποιος 
σας είπε πως ο Θεός χρειάζεται βοηθούς στο βασικό έργο του; 

Και για να κλείσουμε τα πολεμικά µε ένα ρέκβιεμ (μνημόσυνο ση- 
μαίνει η λέξη στα λατινικά), θα πούμε δυο λόγια για το τέλος του 
μακαρίτη Χίτλερ, που γι’ αυτόν δεν είναι ανάγκη να πούμε «αιωνία 
του η μνήμη», γιατί θα είναι έτσι κι αλλιώς αιωνία, µας αρέσει δεν 
μας αρέσει. Λοιπόν, ο εν λόγω καλός κύριος, ήταν και καλός πολιτι- 
κός και καλός ζωγράφος, κι ας λεν ό,τι θέλουν οι εχθροί του, προκει- 
μένου να ξορκίσουν τα κακά πνεύματα µε ένα άµπρα-κατάμπρα. 
Έχουμε την τάση να κοροϊδεύουμε και να υποτιμούμε τους εχθρούς 
μας, ίσα ίσα για να ξεχνούμε πως ο εχθρός βρίσκεται δίπλα µας. 

Ο Αδόλφος Χίτλερ, Αυστριακός κατά την υπηκοότητα, γεννήθηκε 
το 1889 και αυτοκτόνησε το απόγευμα της 30ής Απριλίου 1945, εφτά 
μέρες πριν από την συνθηκολόγηση των Γερμανών, παρέα µε τη φίλη 
του Εύα Μπράουν. (Και ο Μουσολίνι παρέα µε τη φίλη του Κλάρα 
Πετάτσι πέθανε, κι αυτό σημαίνει πως είναι πολύ επικίνδυνο για τις 
γυναίκες να ερωτεύονται φασίστες). Την ώρα που αυτοκτονούσε, τα 

ρωσικά στρατεύματα, που μπήκαν πρώτα στο Βερολίνο µε διαφορά 
ωρών από τα αγγλοαµερικανικά, προκαλώντας έτσι πανικό στον Χίτ- 
λερ, που ήξερε τι τον περίµενε αν έπεφτε στα χέρια τῶν Ρώσων, βρί- 
σκονταν σε απόσταση ενός χιλιομέτρου από την καγκελαρία. Το γκραν 
φινάλε ήταν κι αυτό ρώσικο. Μάλλον δεν θα αυτοκτονούσε, αν πρώ- 
τοι έφταναν στην καγκελαρία οι Αμερικανοί. 


16. Η Συμφωνία του Πότσνταμ 


Η Γερμανία παραδίδεται στις Ί και συνθηκολογεί άνευ όρων στις 
8 Μαΐου 1945, μόλις µια μέρα µετά την παράδοση των στρατευμάτων 
της στους νικητές. Λίγο αργότερα, στις 26 Ιουνίου 1945, θα δημιουργη- 
θεί ο ΟΗΕ. 

Οι «τρεις μεγάλοι», στις δυο συναντήσεις τους κατά τη διάρκεια 
του πολέμου, στην Τεχεράνη και τη Γιάλτα, έχουν ήδη μισοαποφασί- 
σει για την τύχη της Γερμανίας, που για άλλη µια φορά, 27 μόλις χρό- 
νια µετά απ’ τη λήξη του Α΄ Παγκοσμίου Πολέμου, ηττάται κατά κρά- 
τος. Όμως, οριστικές αποφάσεις δεν παίρνονται τότε, γιατί το παιχνίδι 
παιζόταν ακόµα, αν και ή ἐκβασή του είχε ήδη προδιαγραφεί. Οι άνευ 
σαφών αποφάσεων αορίστως οριστικές αποφάσεις για τη Γερμανία 
και την Ευρώπη γενικότερα, θα παρθούν στη Διάσκεψη του Πότσνταμ, 
µιας πόλης 630.000 κατοίκων, μόλις 27 χιλιόμετρα νοτιοδυτικά του Βε- 
ρολίνου, του οποίου είναι κατ᾽ ουσίαν προάστιο. Η Διάσκεψη του 
Πότσνταμ θα καταλήξει σε συμφωνία, δηλαδή οι αποφάσεις της θα 
έχουν και νομικό χαρακτήρα, ενώ οι αποφάσεις τῶν άλλων διασκέ- 
Ψεων δεν είχαν νομικό χαρακτήρα, δεν ήταν συμφωνίες. 

Παρά ταύτα, η Συμφωνία του Πότσνταμ ανακλά µια εντελώς κὠ- 
μική διαφωνία όλων µε όλους. Οι νικητές βρίσκονται σε πλήρη αµη- 
χανία όταν καλούνται να βάλουν τάξη στο χάος που προκάλεσαν 
στην Ευρώπη, πρώτα ο Χίτλερ µε τις παράλογες εδαφικές αξιώσεις 
του, µετά ο Τσώρτσιλ. µε τον σκανδαλώδη αγγλοκεντρισµό του, στη 
συνέχεια ο Ρούσβελτ µε το αφ᾿ υψηλού κοίταγµα της γηραιάς και 
σχεδόν μονίμως σπαρασσόµενης ηπείρου, και τέλος ο Στάλιν’ που 
κάνει ό,τι µπορεί για να επαναφέρει στην κλασική μαρξιστική ορθο- 
δοξία του Μαρξ το άκρως αντιµαρξιστικό δόγµα του για τον «σοσια- 
λισµό σε µία µόνο χώρα», που τώρα του δίνεται η ευκαιρία να το 

μεταλλάξει σε «σοσιαλισμό σε πλείονες της µιας χώρες», πράγμα που 
θα το πετύχει αλλά όχι εντελώς. Διότι το σηµαντικό δεν είναι ο επιβε- 
βλημένος µε τα τανκς σοσιαλισμός, αλλά αυτός που κερδίζουν µε τους 
αγώνες τους οι προλετάριοι των αναπτυγμένων καπιταλιστικών χωρών, 
όπως η Γερμανία, και όχι των υπανάπτυχτων, όπως η Ρωσία του ΙΘΙ7, 
η Αλβανία του 1945, η Βουλγαρία του 1945, η Γιουγκοσλαβία του 1945, 
η Ρουμανία του 1945, η Πολωνία του 1945. Απομένουν οι αναπτυγμένες 
πριν από τον πόλεμο καπιταλιστικές χώρες, Ουγγαρία και Τσεχοσλοβα- 
κία. Αλλά εἴμαστε στο Ι945. Που σηµαίνει πως κι αυτές τώρα πλέον δεν 
είναι και τόσο αναπτυγμένες, αφού βγήκαν ρηµαγμένες από τον πόλε- 
μο. Όχι πάντως τόσο πολύ, όσο η κατασπαραγµένη τώρα, αλλά υπερα- 
ναπτυγμένη πριν απ᾿ τον πόλεμο καπιταλιστική Γερμανία, η πατρίδα του 
Μαρξ και του Ένγκελς, αλλά και της Λούξεμπουργκ και του Λίμπκνε- 
χι, µια χώρα που μηδένισε µε τον Χίτλερ τη δυσανάλογη ὡς προς το 
μέγεθός της προπολεμική καπιταλιστική υπερανάπτυξη. 

Είναι τόσο πολλά αυτά που πετυχαίνουν οι Γερμανοί πριν απ᾿ τον 
πόλεμο, που δε θα δυσκολευτούν καθόλου να συνεχίσουν τις επιτυχίες 
τους και µετά τον πόλεμο, µε τη βοήθεια των μέχρι πριν λίγο εχθρών 
τους, τῶν Αμερικανών. Το λεγόμενο «γερμανικό θαύμα» συνίσταται 
στη γρήγορη νεκρανάσταση της πεθαμένης το 1945 Γερμανίας. Ο μέγας 
θανματοποιός ονομάζεται Κόνραντ Αντενάουερ. Κατάγεται απ᾿ την 
Κολωνία, την παραδοσιακά δημοκρατική πόλη του γερμανικού βορρά 
µε την πιο µεγάλη θητεία στη δημοκρατία, το σοσιαλισμό, τον κοµου- 
νισμό - την κατ’ εξοχήν αντιναζιστική πόλη, που μονίμως αντιπαρα- 
τίθεται από τους ιστορικούς στο κατ᾽ εξοχήν ναζιστικό Μόναχο, την 
αγαπημένη πόλη του Χίτλερ, απ’ όπου και ξεκίνησε η συμφορά που θα 
καταλήξει στη δίκη της Νυρεμβέργης, µιας βαναρικής πόλης στο βορ- 
ρά της πρωτεύουσας της Βαυαρίας, το Μόναχο. Οι εγκληματίες θα δι- 
καστούν πολύ κοντά στον τόπο της αρχής του εγκλήματος, το Μόνα- 
χο, αλλά όχι µέσα στο Μόναχο. Γιατί εκεί συνεχίζουν να ζουν οι πε- 
ρισσότεροι από τους ναζιστές που επέζησαν της καταστροφής. 

Συνεχίζουν, όµως, να ζουν μέχρι τις μέρες µας στην και σήμερα 
παγκόσμια πρωτεύουσα του διεθνούς ναζισμού, το Μόναχο. Μιούνιχ 
λέγεται γερμανικά η πρωτεύουσα της Μπάγιερν, όπως λέγεται στα γερ- 
µανικά η Βαυαρία. Όπου μεταξύ πάρα πολλών άλλων παράγεται και 
η περίφημη βαυαρική ασπιρίνη Μπάγιερ και όπου εδρεύει η θρυλική 
ποδοσφαιρική ομάδα Μπάγιερν. Με την ευκαιρία ας σημειώσουμε για 
τους τύπους καὶ κάτι πολύ γνωστό: απ᾿ το Μόναχο µας ήρθε ο πρώ- 
τος «Έλληνας» βασιλιάς, ο Βαυαρός ΄Οθων. Ανάμεσα στους απογό- 
νους των ανδρών που έφερε μαζί του, και που σήμερα ζουν κυρίως 

στο Νέο Ηράκλειο, συγκαταλέγεται και ο Έβερτ. Θα ήθελα πολύ να 
δω τον Έβερτ πρωθυπουργό, προκειµένου να καταλάβουμε τι σηµαί(- 
νει συμφορά και τι θα πει «οι Γερμανοί ξανάρχονται», όχι στη βαρ- 
βαρική αλλά στη βλακική τους παραλλαγή. 

Η πλήρης σύγχυση που επικρατεί στη Διάσκεψη του Πότσνταμ 
προκαλείται κατ᾽ αρχήν από δυο αλλαγές βάρδιας. Την Αμερική δεν 
την εκπροσωπεί ο πεπειραµένος και ευφυής ολλανδοαμερικανός 
πρόεδρος Φράνκλιν Ρούσβελτ, που έχει πεθάνει λίγο νωρίτερα την 
ίδια χρονιά (1945), αλλά ο αντιπρόεδρός του, Χάρν Τρούμαν, άνθρω- 
πος όχι και τόσο της προκοπής από κάθε άποψη, που μάλλον δεν θα 
έβλεπε ποτέ τον Λευκό Οίκο, αν δεν κολλούσε στην ουρά του Ρού- 
σβελτ σαν αντιπρόεδρος. Η δεύτερη αλλαγή βάρδιας γίνεται όσο 
διαρκεί η διάσκεψη! Ο Ουίνστον Τσώρτσιλ. ηττάται -στη µέση της 
διάσκεψης- στις εκλογές που γίνονται στην πατρίδα του, και ο νι- 
κητής αρχηγός του Εργατικού Κόμματος, Κλήμεντ Άτλυ, πάει στο 
Πότσνταμ και του λέει: Μάζευέ τα τώρα αμέσως, και δρόµο για την 
πατρίδα, να ξεκουραστείς λιγάκι. 

Κανείς δεν περίμενε την ήττα του υπ’ αριθμόν ένα ηγέτη του Β΄ Πα- 
γκοσμίου Πολέμου, ούτε στην Αγγλία ούτε στον κόσµο όλο. Ε, λοιπόν, 
ακόµα και η φλεγματική και, κυρίως, νικήτρια Αγγλία ψάχνει για 
αποδιοποµπαίους τράγους για τα δεινά που της επισώρευσε ο πόλεμος, 
και μάλιστα την πιο ακατάλληλη στιγμή: τότε που οι νικητές κουβε- 
ντιάζουν για να δουν τι θα γίνει µε την ηττημένη Γερμανία και µε τις 
ρημαγμένες απ᾿ τον πόλεμο χώρες της Ευρώπης. Θα ξαναγίνει, βέβαια, 
πρωθυπουργός ο Τσώρτσιλ, το 195], αλλά στο μεταξύ ο Στάλιν, ο µό- 
νος απ’ τους «τρεις μεγάλους» του πολέμου που παραμένει μεγάλος 
και αμέσως µετά τον πόλεμο, στο Πότσνταμ, θα ξεφύγει ανετότατα απ᾿ 
το στόμα του αγγλικού λέοντα, που συνεχίζει να βρυχάται. Το ξήλω- 
μα της Αγγλικής Αυτοκρατορίας θ᾽ αρχίσει λίγο αργότερα, όταν οι 
αποικίες, η µια µετά την άλλη, θ᾽ αρχίσουν να την κοπανούν, παίρ- 
γοντας θάρρος από τη νίκη των Συμμάχων επί του ΄Αξονα. 

Σημειώνουμε εδώ µε την ευκαιρία, πως ο Β΄ Παγκόσμιος Πόλεμος 
είναι ο πρώτος πόλεμος στην ιστορία που έγινε στο όνομα του λαού, 
και όχι στο όνοµα της πατρίδας ἡ του βασιλιά ή και των δυο μαζί. 
Οι Δυτικοί κατάλαβαν έγκαιρα πως, αφού οι Ρώσοι πολεμούν στο 
όνομα του λαού, πρέπει κι αυτοί να πολεμήσουν στο όνοµα τον λαού, 
προκειµένου να ντοπάρουν καλύτερα το λαό και να τον κάνουν να 
τρέχει ανετότερα σε μάχες που γίνονται για το λαό! Βέβαια, µετά τη 
νίκη ο λαός θα μπει και πάλι στο περιθώριο μασώντας για παρηγο- 
ριά τις δάφνες και παίζοντας µε τα παράσημα, που όλοι τα μοίραζαν 

µε το τσουβάλι τότε. Παράσημο να δει το μάτι σου! Πεντέξι στο πέτο 
του κυριακάτικου σακακιού τού κάθε ήρωα. Μενάλη εφεύρεση το 
παράσημο. Επειδή στοιχίζει πολύ φθηνότερα, στο δίνουν αντί οικονο- 
μικής αποζημιώσεως για το χέρι ἡ το πόδι που άφησες στο πεδίο της 
μάχης, για νάχουν κάτι να τρῶν και τα κοράκια. 

Ακριβώς µια µέρα πριν αρχίσει η Διάσκεψη τῶν ανακαταταγµένων 
«τριών μεγάλων» στο Πότσνταμ, σκάει την 16η Ιουλίου 1945 η πρώτη 
ατομική βόμβα στην έρημο του Νέου Μεξικού, στις Ηνωμένες Πολι- 
τείες. Βέβαια, πρόκειται μόνο για πετυχημένη δοκιμή, αλλά ο Τρούμαν, 
πολύ υπερήφανος, ανακοινώνει το γεγονός στους Συμμάχους, εκεί στο 
Πότσνταμ. Τους λέει μάλιστα πως, πολύ σύντομα, η εν λόγω μοντέρ- 
να βόμβα θα δοκιμαστεί και στην πράξη επί ιαπωνικού εδάφους, δε- 
δομένου ότι οι Ιάπῶνες, που ακόµα πολεμούν, δέχονται μεν να παρα- 
δοθούν αλλά όχι άνευ όρων όπως οι Γερμανοί. Σαν μοναδικό όρο βά- 
ζουν τόσο τη βιολογική όσο και την εξουσιαστική σωτηρία του Αυτο- 
κράτορα Χιροχίτο. 

Ο Τρούμαν είναι σα να λέει στο Στάλιν: Κοίτα, μπάρμπα, τι µπο- 
ρούν να πάθουν οι λαοί που δε δέχονται να αλλάξουν τους παραδο- 
σικούς ηγέτες τους, και µην κάνεις τον καμπόσο εδώ πέρα, μόνο και 
μόνο γιατί προσέφερες τα περισσότερα για τη νίκη. Αν ρίξουμε και 
πάνω στο δικό σου, κομουνιστικό μεν, αυτοκρατορικό δε, κεφάλι κα- 
μιά τέτοια μπομπίτσα, πάει, σχόλασες, και αιωνία σου η μνήμη - και 
αιωνία του η μνήμη του κομμουνισμού. Ο Στάλιν χαμογελάει κάτω απ᾿ 
τα µουστάκια του, και προφανώς λέει µέσα του: Τι λες, ρε μαλάκα, 
επειδή πρόλαβες και άρπαξες τους γερμανούς επιστήμονες, που πρώ- 
τοι έφκιαξαν ατομική βόμβα στη Γερμανία και τους σταματήσαμε 
εμείς στο τσακ, για να µην τη ρίξουν στα κεφάλια µας, νομίζεις πως 
καθόμαστε µε σταυρωμένα χέρια; Κατάλαβέ το, εκτός από καπιταλι- 
στικές υπάρχουν και κομουνιστικές ατομικές βόμβες, που κάνουν 
ακριβώς την ίδια δουλειά. (Να µια θανατηφόρα σύμπτωση κοµουνι- 
σμού και καπιταλισμού, διά της οποίας θα προκληθεί λίγο αργότερα 
η περίφημη και σωτήρια «ισορροπία του τρόμου»). 

Μπορεί ο Τρούμαν να µην τρομοκράτησε τον Στάλιν, τροµοκράτη- 
σε όµως τους ΄Αγγλους. Ανακοινώνοντας τη δοκιμή στο Νέο Μεξικό, 
είναι σα να λέει και σ᾽ αυτούς: Τέρμα η αγγλική ηγεσία του παγκό- 
σµιου καπιταλισμού. Στο εξής εμείς οι Αμερικανοί είµαστε οι ηγέτες. 
Σε τρία χρόνια, το 1948, οι ΄Αγγλοι θα αλλάξουν βάρδια µε τους Αμε- 
ρικανούς, καὶ από τότε θα έχουμε αυτούς και όχι τους ΄Αγγλους στο 
σβέρκο µας. Ο αγγλικός λέων αρχίζει να ξεδοντιάζεται τότε, στο Πό- 
τσνταμ. Ευτυχώς, να λες, που η γερμανική τίγρις είναι νεκρή. Ναι, 

αλλά υπάρχει και η ρώσικη αρκούδα! Δεν πειράζει, βλέποντας και 
κάνοντας. Ας αρπάξουµε τώρα απ’ τη Γερμανία ό,τι μπορούμε, και 
μετά έχει ο Θεός του πολέμου ή του Ψυχρού Πολέμου, που κι αυτός 
αρχίζει τότε, στο Πότσνταμ. 

Απ’ αυτήν την πιο κρίσιµη συνδιάσκεψη που έγινε στη νεώτερη εν- 
ρωπαϊκή ιστορία απουσιάζουν οι Γάλλοι, παρόλο που οι «τρεις µεγά- 
λοι» έχουν αποφασίσει ήδη στη Γιάλτα να τους δώσουν ένα κομμάτι 
απ᾿ τη γερμανική πίτα. Οι Γάλλοι δεν θα διαπραγματευθούν µε κανέ- 
ναν. Θα πάρουν ό,τι τους δώσουν σα δώρο και για τη συμβολή τους 
στον Α΄ Παγκόσμιο Πόλεμο και για τη µη συμβολή τους στον Β΄, και 
θα πουν κι ευχαριστώ µε τρόπο που αρμόζει στους παραδοσιακά εν- 
γενικούς Γάλλους, που είδαν να απαλλάσσονται επιτέλους από τον 
παραδοσιακό τοὺς εχθρό. 

Όμως, ο Ντε Γκωλ. θ᾽ αρχίσει να κάνει τον τσαµπουκά λίγο αρ- 
γότερα. Αντός θα δημουργήσει τα πιο σοβαρά προβλήµατα όταν Ρώ- 
σοι, Αμερικανοί και ΄Αγγλοι προσπαθούν να βρουν τρόπο να µη δια- 
σπαστεί η Γερμανία, που θα δούμε µε ποιον τρελό τρόπο διασπάστη- 
κε τελικά. Οι Γάλλοι τρέμουν µια ενωμένη Γερμανία, ικανή να τους 
βασανίσει για πολλοστή φορά. 

Πάντως στο Πότσνταμ κανείς δεν κάνει λόγο για κόψιμο της Γερ- 
μανίας στα δυο. Αυτό θα γίνει αργότερα, σχεδόν από µόνο του και 
κάτω από την πίεση τῶν πραγμάτων. Στο Πότσνταμ γίνεται λόγος μόνο 
για προσωρινό κόψιμο της Γερμανίας στα τέσσερα: τον ρωσικό, τον 
αγγλικό, τον αμερικάνικο και τον γαλλικό τοµέα επιτήρησης. Και για 
να το πούμε πιο σωστά, κατοχής. Όμως, και οἱ τέσσερις τοµείς θα 
τελούσαν υπό ενιαίαν συμμαχικήν διοίκησιν, που θα είχε την έδρα της 
στο Βερολίνο. 

Ειδικά οι Ρώσοι στην αρχή δεν ήθελαν µε τίποτα ένα πιθανό κό- 
ψιμο της Γερμανίας σε Ανατολική και Δυτική. Δεν τους συνέφερε. Για- 
τί θα έβγαιναν έξω απ᾿ το παιχνίδι και στη Γερμανία ολόκληρη και, 
διά της Γερμανίας, στην Ευρώπη ολόκληρη. Ήθελαν να είναι µπερδε- 
μένοι µε τους άλλους συμμάχους στην ενιαία συμμαχική διοίκηση της 
Γερμανίας, που θα εδρεύει στο Βερολίνο, ώστε να μπορούν να επιτη- 
ρούν τους συμμάχους από κοντά. ΄Αλλο να στέλνεις κατασκόπους 
δώθε κείθε μέσα στην κομμένη στα δυο Γερμανία, κι άλλο να περπα- 
τάς άνετα και στους άλλους τοµείς κατοχής της χώρας. Σε καμιά πε- 
ρίπτωση δεν ευθύνονται οἱ Ρώσοι για το κόψιμο της Γερμανίας στα 
δυο. Κι αυτό θα δώσει έναν άλλο αέρα στην Ανατολική Γερμανία αρ- 
γότερα, που θα λέει συνέχεια πως δεν έχει καμία ευθύνη που έγινε 
Ανατολική αυτή και Δυτική η άλλη. 

Δυστυχώς, το ρώσικο κόλπο δεν έπιασε. Ήταν εύκολο να καταλά- 
βουν οι άλλοι πού το πήγαιναν οι Ρώσοι. Αν όµως πετύχαινε, δε θα 
γλύτωνε µόνο η Γερμανία τη διαίρεση αλλά και ο υπόλοιπος κόσμος 
τον Ψυχρό Πόλεμο. Η «ειρηνική συνύπαρξη» θα είχε άλλη μορφή: ο 
καπιταλισμός και ο κομουνισµός θα συνυπήρχαν σε µια ενιαία μεν, 
αλλά υπό τετραπλήν επιτήρησιν ομοσπονδιακή χώρα, το ένα οµόσπον- 
δο κρατίδιο της οποίας θα ήταν κομουνιστικό και τα τρία καπιταλι- 
στικά! Συναρπαστικό πείραμα, αλλά μόνο για εξημμένη φαντασία 
όπως η δική μου! 

Σε λίγα χρόνια, ο Στάλιν θα αποδεχτεί τα τετελεσµένα και η Γερ- 
μανία θα χωριστεί στα δυο, ντε φάκτο (εκ τῶν πραγμάτων) και όχι ντε 
γιούρε (διά του νόμου). Δεν υπήρξε ποτέ κανένας νόμος και καμιά 
συμφωνία, που να λέει πως η Γερμανία πρέπει να χωριστεί στα δυο. 
Γι’ αυτό και η επίλυση του «γερμανικού ζητήματος» θα θεωρηθεί απ᾽ 
όλους αδύνατη. Μέχρι που, σύντροφε Φλωράκη, όπως λες καὶ συ, η 
ζωή να δώσει τη λύση µε την πτώση του υπαρχτού σοσιαλισμού. 


17. Ρούσβελτ και Κέυνς 


Ο Φράνγκλιν-Ντελάνο Ρούσβελτ (1882-1945) ήταν ένας διάσηµος νο- 
μομαθής, πριν αρχίσει να ασχολείται µε την πολιτική το 1910. Ο για 
τρεις προεδρικές περιόδους (1933-1945) τριακοστός δεύτερος Πρόεδρος 
των ΗΠΑ ήταν ανάπηρος και κινούνταν µε αναπηρικό καροτσάκι από 
το 192], που προσβλήθηκε από πολιομυελίτιδα, πράγμα που δεν τον 
εμπόδισε να εκλεγεί Κυβερνήτης της Πολιτείας της Νέας Υόρκης το 
1929, τη χρονιά που αρχίζει η μεγάλη οικονομική κρίση. Θα μείνει σ᾽ 
αυτή τη θέση μέχρι το 1933, τη χρονιά που τελειώνει η οικονομική 
κρίση. Ἠταν τέτοια η επιτυχία του σαν Κυβερνήτη στην πιο δύσκολη 
περίοδο της ιστορίας των ΗΠΑ, που όταν το 1933 πρωτοεκλέγεται 
Πρόεδρος είναι ήδη ένα σχεδόν μυθικό πρόσωπο για τους Αµερικα- 
νούς. Υποδειγματικά δηµοκράτης και φιλοσοσιαλιστής, ο Ρούσβελτ 
είναι αυτός που θα κάνει πράξη τις απόψεις του μεγάλου άγγλου οι- 
κονοµολόγου Τζων Μάνναρντ Κέυνς (1882-Ι9ά6), που γεννήθηκε ένα 
χρόνο µετά τον Ρούσβελτ και πέθανε ένα χρόνο µετά τον Ρούσβελτ! 
Ο Ρούσβελτ και ο Κέννς αποτελούν δίδυμο. 

Το μνημειώδες έργο του Κέυνς Η γενική θεωρία της απασχόλησης, 

του τόκου και του χρήματος, κατά πολλούς εἶναι το σημαντικότερο οι- 
κονοµολογικό σύγγραμμα µετά το Κεφάλαιο του Μαρξ. Παρόλο που 
ο Κέυνς δεν έχει εμφανή σχέση µε το μαρξισμό, είναι αρκετά επηρεα- 
σμένος απ᾿ αυτόν, ενώ το μνημειώδες έργο του θα φέρει τα πάνω κάτω 
στην κλασική αστική επιστήμη της οικονοµίας, αποδείχνοντας πως 
εξίσου βασικός µε τον παραγωγό οικονομικός παράγοντας είναι και 
ο καταναλωτής. Τόσο η κλασική αστική πολιτική οικονομία, όσο και 
0 µαρξισµός, έστρεφαν µέχρι τότε σχεδόν αποκλειστικά την προσοχή 
τους στους παραγωγούς προϊόντων και άφηναν έξω απ’ τα ενδιαφέ- 
ροντά τους τους καταναλωτές προϊόντων, παρόλο που δεν είναι δυνατό 
να νοηθεί παραγωγή χωρίς κατανάλωση. 

Ο Μαρξ είχε κάνει ήδη το Ι867, που εκδόθηκε ο πρώτος, το 1885 
που εκδόθηκε ο δεύτερος καὶ το Ι894 που εκδόθηκε ο τρίτος τόμος 
του Κεφαλαίου, τη σημαντικότερη ανατροπή στην κλασική πολιτική 
οικονομία του Σμιθ και του Ρικάρντο, βάζοντας στο κέντρο της πα- 
ραγωγής τον ζωντανό άνθρωπο και όχι το άψυχο κεφάλαιο, όπως 
γινόταν µέχρι τότε, για να απαντήσει έτσι στο αναπάντητο µέχρι τότε 
ερώτηµα: πώς γίνεται να αυξάνεται από µόνο του ένα άψυχο πράγ- 
μα, όπως το κεφάλαιο; Ἡ απάντηση που θα δώσει θα προκαλέσει 
ταραχή μεγάλη: το κεφάλαιο δεν αυξάνεται από μόνο του, το κέρ- 
δος δεν είναι, ας πούμε, το γνήσιο τέκνο του κεφαλαίου που Ύονιμο- 
ποιήθηκε και γέννησε, αλλά το άθροισμα της παρακρατημένης από 
τον εργοδότη υπεραξίας της δουλειάς αυτών που εργάζονται για λο- 
γαρισµό του. (Αν η αξία της προσφερόµενης από τον εργαζόμενο στον 
εργοδότη εργασίας είναι Α, ο εργοδότης θα δώσει στον εργαζόμενο 
Α μείον κάτι. Το ποσό που θα έπρεπε να του δώσει, για να του πλη- 
ρώσει στο ακέραιο την αξία της δουλειάς του, δεν είναι δύσκολο να 
υπολογιστεί, αν και ο εν λόγω υπολογισμός είναι µια πολύπλοκη 
υπόθεση. Υπεραξία είναι η διαφορά ανάµεσα στο µισθό που παίρνει 
κανείς και στο μισθό που θα έπρεπε να παίρνει, αν ο εργοδότης δεν 
παρακρατούσε για λογαριασμό του ένα μέρος της αξίας της εργα- 
σίας που του προσφέρει ο εργαζόμενος). 

Παρά την προτεραιότητα που δίνει ο Μαρξ στον άνθρωπο, προκει- 
μένου να εξηγήσει το μηχανισμό δημιουργίας του κέρδους, στρέφει την 
προσοχή του σχεδόν αποκλειστικά στον άνθρωπο-παραγωγό και όχι 
στον άνθρωπο- καταναλωτή. Οπως οἱ προγενέστεροι οικονομολόγοι, 
έτσι κι αυτός θεωρούσε την κατανάλωση µια διαδικασία εξαρτημένη 
από την παραγωγή. 

Ο Κέυνς αντιμετωπίζει τον καταναλωτή σαν παράγοντα ίσης ση- 
μασίας µε τον παραγωγό στην οικονομική διαδικασία. Και τούτο διότι 

0 παραγωγός όχι µόνο παίρνει υπ᾿ όψη τις επιθυµίες του καταναλω- 
τή (αυτό γινόταν πάντα) αλλά και διότι, αν θέλει, µπορεί εύκολα να 
ελέγξει την παραγωγή, συνεπώς και την κατανάλωση, χωρίς να νοιά- 
ζεται για την ομαλή λειτουργία του νόµου της προσφοράς και της 
ζήτησης. Μπορεί να παράγει περισσότερα ή λιγότερα εμπορεύματα, αν 
θέλει να επηρεάσει την αγορά. Μπορεί ακόµα να κρύψει τα εμπορεύ- 
µατα και να δημιουργήσει τεχνητή έλλειψη, ώστε να μπορέσει να αὐ- 
ξήσει τις τιμές. 

Τούτη η δυνατότητα που έχει ο παραγωγός να καθοδηγεί τον κα- 
ταναλωτή (χρησιμοποιώντας μεταξύ άλλων μέσων και τη διαφήμιση), 
κάνει τον Κέυνς να δίνει µεγάλη σημασία στον κρατικό παρεμβατισμό, 
όχι για να καταργήσει την αγορά, αλλά για να την προστατεύσει από 
τις λαθροχειρίες τῶν παραγωγών και των εμπόρων. ΄Αρα ο Κέυνς εί- 
ναι κλασικός φιλελεύθερος: προσπαθεί να φέρει σε ισορροπία τις αντί- 
θετες έννοιες ελευθερία και ισότητα. Χωρίς ισότητα στους όρους του 
ανταγωνισμού µέσα στην αγορά, η ελευθερία της αγοράς χάνεται. Ο 
παραγωγός είναι ελεύθερος να παράγει όπως θέλει, αλλά δεν είναι 
ελεύθερος να πουλάει όπως τον βολεύει, σε βάρος του καταναλωτή. 

Ο Κέυνς πιστεύει στο νόµο της προσφοράς και της ζήτησης, αρκεί 
η ζήτηση να είναι γνήσια καὶ ανεπηρέαστη, ὥστε και η προσφορά να 
είναι γνήσια και ανεπηρέαστη. Αλλιώς, ο νόμος της προσφοράς και 
της ζήτησης λειτουργεί ανώμαλα, µε συνέπεια να πολλαπλασιάζονται 
οι κρίσεις. Και ακριβώς τις κρίσεις προσπαθεί να προλάβει ο τυπικά 
φιλελεύθερος κεὐνσιανισμός, σε αντίθεση µε τις νεοφιλελεύθερες οἱ- 
κονοµικές θεωρίες, που δίνουν έµφαση στην έννοια ελευθερία και όχι 
και στην έννοια ισότητα. Επαναλαμβάνουμε, οι δυο έννοιες λειτουρ- 
γούν αντίθετα, και όχι µόνο στην οικονομία: είμαι εντελώς ελεύθερος 
στην εντελώς ελεύθερη αγορά, σηµαίνει πως αδιαφορώ και για τους 
άλλους παραγωγούς και για τους καταναλωτές και νοιάζομαι μόνο 
για το δικό µου κέρδος. Αυτός ακριβώς είναι ο νεοφιλελευθερισµός: 
η πάση θυσία επιδίωξη του κέρδους. Αντίθετα, ο φιλελευθερισμός θέ- 
λει μεν την ελευθερία της αγοράς, αλλά περιορισμένη µέσα σε θεσµι- 
κούς και νομικούς όρους ισότητας. Η (φιλελεύθερη αγορά είναι ένα 
παιχνίδι που παίζεται σωστά, µόνο όταν όλοι οι παίχτες σέβονται τους 
ίδιους κανόνες και δε δημιουργεί ο καθένας τους δικούς του κατά πώς 
τον βολεύει, για να κερδίσει το παιχνίδι. Αυτό δεν είναι καπιταλισμός, 
είναι περίπου γκανγκστερισµός. Ἡ «δύσμορφος καπιταλισμός», σαν 
τον ελληνικό. 

Ο κεὔνσιανισμός πιστεύει στο επεµβατικό και όχι µόνο στο διαι- 
τητικό κράτος. Το πρόβλημα δεν είναι να είσαι αμερόληπτος διαιτη- 

τής στους καυγάδες ανάµεσα σε τάξεις και κοινωνικά στρώματα µε 
αντίθετα συμφέροντα, αλλά προπονητής τόσο καλός, που οι παίχτες να 
αποδίδουν το μάξιμουμ χωρίς ζαβολιές. Στον κλασικό, τον προκεῦν- 
σιανικό φιλελευθερισμό, το κράτος απλώς διαιτητεύει έντιµα και επι- 
βάλλει ποινές στους παραβάτες των νόμων της ελεύθερης οικονοµίας 
της αγοράς. Στον κεὔνσιανισμό το κράτος δεν διαιτητεύει μόνο, αλλά 
και επεμβαίνει, για να αποκαθιστά την ισορροπία ανάµεσα στην προ- 
σφορά και τη ζήτηση. Η ανισορροπία προκαλεί οικονομικές κρίσεις 
που γελοιοποιούν και εξευτελίζουν τους νόμους της ελεύθερης οικο- 
νομίας, που είναι γνωστή και σαν οικονομία της αγοράς. Στον κεὺν- 
σιανισμό, όλα παίζονται και όλα κερδίζονται ή χάνονται στην αγορά 
και όχι στον τόπο παραγωγής. Για τον Κέυνς, η αγορά είναι ο βασι- 
κός για τη σωστή λειτουργία της οικονομίας χώρος, Βέβαια, οι οἰκο- 
νομικές κρίσεις δεν εξέλιπαν µε τον κεννσιανισμό. Ωστόσο, οι πολύ 
μεγάλες κρίσεις, σαν αυτήν του 1929-33, αποφεύχτηκαν τουλάχιστον 
μέχρι σήµερα και ο καπιταλισμός σώθηκε. Για πάντα; Μάλλον όχι. 

Ο Ρούσβελτ υιοθετεί τον κεὔνσιανισμό το 1933 που γίνεται Πρόε- 
δρος, παρόλο που το βασικό σύγγραμμα του Κέυνς εκδίδεται τρία χρό- 
για αργότερα, το 1936. Ωστόσο, οι απόψεις του Κέυνς τού είναι ήδη 
γνωστές απ᾽ το 1018, τότε που ο πολύ μεγάλος άγγλος οικονομολόγος 
προσπαθεί να εξηγήσει γιατί οἱ πολεμικές επανορθώσεις δεν πρόκει- 
ται να λειτουργήσουν µέσα σε ένα οικονομικό σύστημα που «αποφα- 
σίζει και διατάσσει» ερήμην του λαού, δηλαδή ερήμην του καταναλω- 
τή, δηλαδή ερήμην της αγοράς. Δεν θα πετύχεις τίποτα το σημαντικό, 
λέει ο Κέυνς, αν τις πολεμικές αποζημιώσεις που πήρες από τον ηττη- 
μένο τις χρησιμοποιήσεις µόνο για να ανορθώσεις την κατεστραµµέ- 
νη από τον εχθρό οικονομία σου (αυτό το νόηµα έχουν οι πολεμικές 
αποζημιώσεις) και δεν ανορθώσεις ταυτόχρονα και την οικονομία των 
καταναλωτών µε τη βελτίωση τῶν μισθών, ώστε η παραγωγή να συ- 
ναντήσει την κατανάλωση στο σωστό επίπεδο. Ο καταναλωτής µπορεί 
να µην έχασε στον πόλεμο τόσο σοβαρά πράγματα όσο ο παραγωγός, 
όµως ο ανορθωµένος από τις αποζημιώσεις παραγωγός τον έχει ανά- 
γκη, προκειµένου να ανορθωθεί στ’ αλήθεια. Επομένως, οι πολεμικές 
αποζημιώσεις πρέπει να μοιραστούν σε παραγωγούς και καταναλωτές. 
Όμως, καταναλωτές είναι επίσης και όλοι οι κάτοικοι του ηττηµένου 
κράτους. Συνεπώς, αν ζητήσεις υπέρµετρα μεγάλες αποζημιώσεις, δεν 
θα ζημιώσεις µόνο την ισχυρή οικονομικά τάξη, που κυρίως ευθύνε- 
ται για τον πόλεμο που χάθηκε, αλλά ολόκληρο το λαό. 

Οι αποζημιώσεις που πληρώνει η ηττημένη στον Α΄ Παγκόσμιο Πό- 
λεμο Γερμανία στους νικητές Συμμάχους είναι τόσο παράλογα µεγά- 

λες, που η ηττημένη χώρα παθαίνει οικονομική καθίζηση. Και για να 
βγει από το νέο της αδιέξοδο, αρχίζει αµέσως να ετοιμάζεται για νέο 
πόλεμο. Δεν τιμωρείς τον εχθρό ατιμωρητί. Αλλωστε, δεν ξέρεις αν ο 
νέος πόλεμος θα είναι επωφελής για σένα. 

Ο Κέυνς προλέγει την έλευση του Β΄ Παγκοσμίου Πολέμου από το 
1918 πον τελειώνει ο Πρώτος. Και το κύρος του ανεβαίνει κατακόρυ- 
φα στη διάρκεια του Β΄ Παγκοσμίου Πολέμου, όταν οἱ επιστήμονες, 
και όχι οι μονίμως δημαγωγούντες πολιτικοί, διαπιστώνουν πως ο Χίτ- 
λερ και ο ναζισμός του δεν είναι ένα τυχαίο φαινόμενο που θα µπο- 
ρούσε και να αποφευχθεί. Είναι η αναγκαία συνέπεια της εξαθλίωσης 
ενός μεγάλου λαού, που ταπεινώνεται αισχρά και αναζητά σωτήρες. 

Το κεὐνσιανό σχέδιο του Ρούσβελτ για την ανόρθωση της αμερι- 
κάνικης οικονοµίας, µετά τη μεγάλη κρίση του 1929-33 ονομάζεται 
Νε Ρεα| (Νιου Ντηλ), που κατά λέξη σημαίνει είτε «νέο μοίρασμα» 
(του εθνικού εισοδήματος) είτε «νέος τρόπος του εµπορεύεσθαι» (νέος 
τρόπος λειτουργίας της αγοράς). Είναι κεὐνσιανής συλλήψεως το πα- 
ραπάνω σχέδιο, γιατί στηρίζεται στον κρατικό παρεμβατισμό, που εκ- 
δηλώνεται κυρίως µε τα τεράστια δημόσια έργα που αναλαμβάνει η 
αμερικανική κυβέρνηση, διά τῶν οποίων ελέγχεται η αγορά εργασίας. 

Ο Κέυνς πιστεύει πῶς οἱ προτάσεις του θα εξαφανίσουν την ανερ- 
γία. Δεν την εξαφάνισαν. Αλλά µπορεί κανείς να καταλάβει τι θα γι- 
νόταν στις καπιταλιστικές χώρες αν η ελεύθερη αγορά εργασίας, που 
αφορά ανθρώπους, ακολουθούσε καταπόδας την ελεύθερη αγορά τῶν 
εμπορευμάτων, που τα παράγουν ζωντανοί άνθρωποι και τα κατανα- 
λώνουν ζωντανοί άνθρωποι. Που θα ήθελαν όχι απλώς να επιβιώνουν, 
αλλά να ζουν σαν άνθρωποι κι όχι σαν κτήνη. 

Το Νιου Ντηλ. προκαλεί θύελλα ενθουσιασμού στον αμερικάνικο 
λαό, έτσι που ούτε το αμερικάνικο όνειρο καταστρέφει (ο καθένας µπο- 
ρεί να ελπίζει µέχρι το θάνατό του, οπότε μαζί μ᾽ όλα τ᾽ άλλα σβήνει 
και η ελπίδα πῶς κάποτε θα γίνεις εκατομμυριούχος), οὐτε τον κοινω- 
νικό δαρβινισµό υποστηρίζει. Οι ανθρώπινες κοινωνίες διαφέρουν απ’ 
τις κοινωνίες των ζώων, διότι ο άνθρωπος έχει μυαλό και καρδιά, που 
βοηθούν στον εξανθρωπισµό του και τον κάνουν να διαφέρει από τα 
άλλα ζώα, στα οποία πράγματι κυριαρχεί ο νόμος της ζούγκλας. Εντός 
της οποίας επιβιώνει ο ισχυρότερος και ο υγιέστερος. Παρά την κάποια 
αφέλειά του (ο Κέυνς έλεγε πως μπορεί να εξαφανίσει την ανεργία), ο 
κεὐνσιανισμός είναι πράγματι ανθρωπισμός. Και ο κεὐνσιανός Ρούσβελτ 
ήταν όντως ανθρωπιστής. Εν πάση περιπτώσει, περισσότερο ανθρωπιστής 
από τους ακραιφνείς οπαδούς της απόλυτα ελεύθερης αγοράς, τους λε- 
γόμενους νεοφιλελεύθερους, τύπου Ρήγκαν ή Θάτσερ. 

Ο αντιπρόεδρος του Ρούσβελτ, που έγινε Πρόεδρος µετά τον θάνατο 
του Προέδρου, ο Χάρυ Τρούμαν (1884-1972), μόλις δύο χρόνια νεώτε- 
ρος απ᾿ τον Ρούσβελτ αλλά πολύ μακροβιότερος (θα ζήσει 88 χρόνια, 
ενώ ο Ρούσβελτ 63) αντιμετώπιζε τον προκάτοχό του σαν φιλοσοσια- 
λιστή και φιλοσοβιετικό. Που εξαιτίας του φιλορωσισμού του δεν έκα- 
νε, λέει, αυτό που έπρεπε για να καταστρέψει την ΕΣΣΔ αμέσως µετά 
το τέλος του πολέμου. Επιπροσθέτως, ενέδωσε, λέει, εύκολα στις απαι- 
τήσεις του Στάλιν. Τα λέει αυτά ο Τρούμαν, που θα ενδώσει ακόµα 
περισσότερο! Δεν μπορούσε να κάνει αλλιώς, λέει στα απομνημονεύ- 
ματά τον. Διότι το νερό στ’ αυλάκι της ενδοτικότητας προς τους Σο- 
βιετικούς το είχε ήδη βάλει ο Ρούσβελτ. Ούτε καν του περνάει απ᾿ το 
μυαλό, αντουνού του μικρονοϊκού, πως ο Ρούσβελτ, ο άνθρωπος που 
έκανε το παν για να εδραιωθεί η συμμαχία Ανατολικών και Δυτικών, 
έσωσε τελικά τη Δύση από το φασισμό. 

Ὁ Τρούμαν φαίνεται να πιστεύει πως ο φασισμός είναι καπιταλι- 
σµός ακραίας µορφής. Και, βέβαια, έχει δίκιο να το πιστεύει. Ενώ ο 
Ρούσβελτ αντιμετωπίζει τον κομουνισμό σαν παραστρατηµένο καπιτα- 
λισµό που έχασε το δρόµο του, εξαιτίας της µη λειτουργίας του νόμου 
της προσφοράς και της ζήτησης. Τώρα, όμως, όλα μπορούν να διορ- 
θωθούν, ακόµα και στην παραστρατημένη ΕΣΣΔ, πιστεύει ο Ρούσβελ- 
1. Χάρη στον Κέυνς, ο κομουνισµός θα βρεί το σωστό δρόµο, πιστεύει 
ϱ Ρούσβελτ! 

Ὁ Ρούσβελτ πιστεύει στη σύγκλιση των δύο οικονομικοκοινωνικών 
συστηµάτων. ΄Αλλωστε, πριν απ᾿ τον πόλεμο, τότε που ακόµα δεν είχε 
καμιά σχέση µε τους Σοβιετικούς, θα κάνει το πρώτο σημαντικό βήμα 
προς την πλευρά του «σοβιετικού» παρεμβατικού κράτους, αυτού που 
ελέγχει την αγορά, όχι βέβαια απόλυτα και δογματικά όπως στην 
ΕΣΣΔ, αλλά µε έναν τρόπο που έχει µια κάποια μακρινή συγγένεια µε 
τον σχεδιασμό της ρωσικής οικονοµίας. Απομένει, λοιπόν, να κάνουν 
και οἱ Σοβιετικοί ένα βήμα προς την οικονομία της αγοράς. Και ναι 
μεν θα κάνουν οι Σοβιετικοί το βήμα, που είναι άλμα, αλλά πολύ μετά 
το θάνατο του Ρούσβελτ. Και να σκεφτείς πως οι δείκτες ανόδου της 
οικονοµίας τους συνεχώς ανεβαίνουν από το 1945 µέχρι το 1965. Αλλά 
τη χρονιά αυτή θα αρχίσει η απότομη κάθοδος. Και η ανώμαλη προ- 
σγείωση στην οικονομία της αγοράς θα γίνει το 1992. Οι καταναλω- 
τές νίκησαν. 

Η κατάρρευση του κεὔνσιανισμού στις ΗΠΑ, µε το θάνατο του 
Ρούσβελτ, είναι µια από τις αιτίες του Ψυχρού Πολέμου. Ωστόσο, η 
προκλητική και επιθετική πολιτική του Τρούμαν προς τη Σοβιετική 
Ένωση δεν θα κρατήσει πολύ. Μόνο κάνα δυο-τρεις µήνες. Θα αντι- 

κατασταθεί µε την περίφηµη «πολιτική της ανάσχεσης» που εισηγεί- 
ται ένας μεγάλος διπλωμάτης, ο αμερικανός επιτετραµµένος στην 
ΕΣΣΔ, και λίγο πριν και λίγο μετά τον πόλεμο, ο Κένναν. Κατά τον 
Κένναν, που ξέρει όσο κανείς Αμερικανός την ΕΣΣΔ, ο σοβιετικός κο- 
μουνισμµός αποκλείεται να πέσει µε επέμβαση έξωθεν. Θα πέσει, λέει, 
από μόνος του, εξαιτίας της περιφρόνησης του πεινασµένου λαού. Δη- 
λαδή του καταναλωτή. Ο Κένναν γνωρίζει τον Κέυνς. Και ο Κέυνς, το 
1992, θα θριαμβεύσει άλλη µια φορά. Πράγματι, κανείς δεν μπορεί να 
αγνοήσει τον καταναλωτή. Υποθέτω πως στο μέλλον ο Μαρξ και ο 
Κέυνς θα σχηματίσουν δίδυμο. 

Η αντικοµουνιστική υστερία θα περιαδράξει απ’ την παρεγκεφαλί- 
δα όχι τόσο τον Τρούμαν, όσο τον γελοίο Μακάρθυ, που θα χρίσει 
τους μισούς Αμερικανούς φιλοκουµμουνιστές. Σαν τέτοιους αντιµετῶ- 
πίζει, ο βλαξ, κυρίως τους θαυμαστές του Ρούσβελτ. Η οικτρά Επιτρο- 
πή Αντιαμερικανικών Ενεργειών, που διευθύνει ο Μακάρθυ, θα γελοιο- 
ποιήσει ό,τι πιο ανθρώπινο είχαν πετύχει μέχρι τότε οἱ ΗΠΑ: τον κεῦν- 
σιανισµό του Ρούσβελτ. 


18. Τσώρτσιλ, ο αυτοκρατορικός 


Ο σερ Ουίνστον Λέοναρντ Σπένσερ Τσώρτσιλ. (1814-1965), τα 65 
από τα 91 χρόνια της ζωής του τα αφιέρωσε στην πολιτική. Αρχισε 
την πολιτική του καριέρα το 1900, τη χρονιά που πρωτοεκλέγεται 
βουλευτής του Συντηρητικού Κόμματος, όντας λόρδος όπως και ο 
πατέρας του Ράντολφ, γιος του δούκα του Μάλμπορω, ίσως αυτού 
που έδωσε το όνομά του στα γνωστά τσιγάρα, απ’ τα οποία ποτέ δεν 
κάπνισε ο φανατικός καπνιστής πούρων Αβάνας, Ουίνστον. Απέρα- 
ντα γοητευτικός σαν υπερπληθωρική προσωπικότητα, τούτος ο χο- 
ντροµπαλάς µε το μονίμως καρφωμένο στο στόμα του πούρο, όταν 
ακόµα ήταν αξιωματικός του αγγλικού αυτοκρατορικού ιππικού, πε- 
ριορίζονταν στο να γοητεύει τις γυναίκες. Αλλά όταν μπήκε στο Κοι- 
νοβούλιο το 1900, απ’ την πρώτη κιόλας μέρα έκανε τους πάντες να 
κρέμονται απ᾿ τα χείλη του. Ήταν απίστευτη η ρητορική του δεινό- 
τητα. Τόσο άψογα ήταν τα αγγλικά του, τόσο σωστή η εκφορά τους, 
τόσο κομψός ο λόγος του, που ελάχιστοι διαμαρτυρήθηκαν, όταν το 
1953 τιμήθηκε µε το βραβείο Νόμπελ. λογοτεχνίας για ένα πεντάτομο 

έργο, που απέχει πολύ απ’ την κυρίως ειπείν λογοτεχνία και που έχει 
τον πεζό τίτλο Ο Δεύτερος Παγκόσμιος Πόλεμος. (Δε θα χάσετε αν 
το διαβάσετε στην ελληνική του μετάφραση). 

Ο Τσώρτσιλ. προόριζε τον εαυτό του για στρατιωτικό, προκειµένου 
να υπηρετήσει την κραταιά Αλβιώνα, στο αυτοκρατορικό μεγαλείο της 
οποίας πίστευε φανατικά τούτος ο γεννημένος λόρδος, Αλλά μόλις απο- 
φοιτά από τη στρατιωτική Ακαδημία και ύστερα απ’ την εθελοντική του 
συμμετοχή στον πόλεμο της Κούβας, στον πόλεμο του Σουδάν, στον πό- 
λεμο της Ινδίας και στον πόλεμο της Νότιας Αφρικής, που όλοι ήταν πό- 
λεμοι αποικιοκρατικοί, διαπιστώνει, λέει, πως και η πολιτική είναι πό- 
λεμος κι έτσι ο στρατιωτικός γίνεται πολιτικός, κουβαλώντας μαζί του 
στο Κοινοβούλιο τον οικογενειακό του πλούτο, αλλά και µια ιδιαίτερα 
εντυπωσιακή παιδεία. Σίγουρα ο Τσώρτσιλ, ήταν µια πολύ µεγάλη χα- 
ρισματική προσωπικότητα, ευνοημένη και από τη φύση και από τον 
κοινωνικό του περίγυρο και από την περιουσία του πατέρα του. 

Φανατικός αντιφασίστας τούτος ο λόρδος, που δεν ανέχεται να κυ- 
βερνούν τον κόσμο οἱ µικροαστοί, η σταθερή κοινωνική βάση του φα- 
σισμού, ήταν ταυτόχρονα και φανατικός αντικοµουνιστής, που δεν 
ανέχεται να κυβερνούν τον κόσμο οι προλετάριοι. Επίλεκτο μέλος της 
κοινωνίας µιας χώρας που ανακάλυψε τον κοινοβουλευτισμό, ξέρει 
όσο λίγοι πως το Κοινοβούλιο φτάνει και περισσεύει για να δυνα- 
στεύεις και το λαό σου και τους άλλους λαούς. Απόδειξη, η αποικιο- 
κρατική αποτελεσµατικότητα της άψογα κοινοβουλευτικής Μεγάλης 
Βρετανίας, όπου το Κοινοβούλιο συνεχίζει να δουλεύει τέλεια µέσα σε 
µια κοινωνία που σέβεται τους θεσμούς και την παράδοση όσο καμιά 
άλλη. Ο Τσώρτσιλ. ακόµα και στις πιο δύσκολες στιγμές του πολέμου, 
ποτέ δεν παρέλειψε να πιει το τσάι του στις πέντε το απόγευμα. «Φάιβ 
ο κλόκ» - στοπ τα πάντα! Για τον ΄ΑΥΥλο, η συνήθεια είναι δεύτερη 
φύση. Τόσο ο φασισμός όσο και ο κομουνισμός, κατέστρεφαν τις αιώ- 
νιες συνήθειες µιας φλεγματικής κοινωνίας. 

Στο φλέγμα, κοινώς ροχάλα, ἡ αν προτιμάτε μύξα, οι ΄Αγγλοι κα- 
τάφεραν να δώσουν τη σημασία της ψυχραιμίας και της φιλοσοφημέ- 
νης απάθειας: το συνάχι περνάει εύκολα, η μύξα σταματάει γρήγορα, 
και όλα επανέρχονται στην προτέρα καλή κατάσταση! Το θέμα είναι 
να µην αρχίζεις την γκρίνια µε το παραμικρό συνάχι. Ακριβώς αυτό 
είναι το περίφημο αγγλικό χιούμορ. Πρόκειται για λατινική λέξη πον 
σημαίνει υγρασία. Και εν προκειμένω, υγρασία του νου. Οχι καλα- 
μπούρι, αυτό δεν το επιτρέπει η αγγλική ευπρέπεια, αλλά µια ευχάρι- 
στα «υγρή» κατάσταση της σκέψης, της γραφής και του λόγου, που 
δροσίζει τον άλλο χωρίς να τον μουσκεύει. Ο Τσώρτσιλ. ήταν η προ- 

σωποποίηση και του αγγλικού φλέγματος και του αγγλικού χιούμορ. 
Διότι, βέβαια, είναι και φλεγματικό και χιουμοριστικό να ταλαιπωρεί- 
σαι εθελοντικά σε πολέμους, όντας πάμπλουτος λόρδος. Ο ἀε Γασίο (ο 
εκ τῶν πραγμάτων επιβληθείς και µη διορισθείς επισήμως) υπ᾿ αριθ- 
μόν ένα ηγέτης του Β΄ Παγκοσμίου Πολέμου, ο Τσώρτσιλ, δεν μπορού- 
σε παρά να εἶναι και φλεγματικός και χιουμορίστας ταυτόχρονα. Το 
φλέγμα είναι όπλο αμυντικό και το χιούμορ όπλο επιθετικό, του 
οποίου την αποτελεσµατικότητα δύσκολα αντιλαμβάνεται ο «εχθρός». 
Αλίμονο σ᾿ αυτούς που δεν έχουν χιούμορ σ᾽ ένα κόσµο γεμάτο βαρ- 
βαρική ξεραΐλα. 

΄Αγγλος μέχρι μυελού οστέων ο Τσώρτσιλ, πεντάρα δε δίνει για τη 
μοίρα του κόσμου στο σύνολό του. Τον ενδιαφέρει µόνο η Μεσόγειος 
και τα πετρέλαια της Μέσης Ανατολής. Και εντελώς ιδιαίτερα το Αι- 
γαίο, η γέφυρα που συνδέει τρεις ηπείρους και λειτουργεί σαν αγωγός 
για τη ροή των πετρελαίων αλλά και των άλλων εμπορευμάτων της 
Ασίας προς την Ευρώπη. Κι όταν ο Τσώρτσιλ. λέει Ευρώπη, εννοεί Αγ- 
γλία. Πιο σωστά, αγγλική (ναυτική) αυτοκρατορία. Αυτός είναι ο λό- 
γος που αντιτάχτηκε λυσσασµένα στην ιδέα της Ενωμένης Ευρώπης, 
που πρωτοεμφανίστηκε στο τέλος του πολέμου. Η Ευρώπη μπορούσε 
μεν να ενωθεί, αλλά υπό την αιγίδα της Αγγλίας! Οι σημερινοί άγγλοι 
αντιευρωπαϊστές δεν είναι παρά ιδεολογικοί και πολιτικοί απόγονοι 
του Τσώρτσιλ. Ενώ ο ίδιος ο Τσώρτσιλ, δεν ήταν παρά ιδεολογικός και 
πολιτικός απόγονος του Τζωρτζ Κάνιγγ, που εμείς του φκιάξαµε µια 
πλατεία στην Αθήνα για να στήσουµε το ἀγαλμά του εντός της. Το 
οποίο, σε περίπτωση κομουνιστικού ή άλλου κινδύνου, θα μπορούσε 
να διαφύγει από την οδό Κάνιγγος που βγάζει στην πλατεία Κάνιγγος 
κι από κει να επιστρέψει στην Αγγλία, για να γίνει ο Κάνιγγ φύλακας 
στο μουσείο όπου φυλάγονται τα ελγίνεια μάρμαρα. Διάολε, ο τότε 
άγγλος πρωθυπουργός, ο Κάνιγγ, ο οργανωτής της ναυμαχίας του 
Ναυαρίνου, διά της οποίας «κερδίσαμε» την ελευθερία µας και γίνα- 
µε ένα «ανεξάρτητο και υπερήφανο κράτος», μονίμως εξαρτηµένο απ᾽ 
το 1830 μέχρι το 1941 απ’ τους ΄Αγγλους και από το 1947 μέχρι τις μέ- 
ρες µας από τους διαδόχους τους στο Αιγαίο Αμερικανούς, δεν µπο- 
ρούσε παρά να τιμηθεί δεόντως από εμάς, τους «υπερήφανους» Έλ- 
ληνες, που εξίσου καλά τιμήσαμε και τον Τσώρτσιλ, δεδομένου ότι 
τότε, στα Δεκεμβριανά, µας έσωσε απ᾿ τους κοµουνιστές. 

Στην πραγματικότητα, όµως, τόσο ο Κάνιγγ όσο και ο Τσώρτσιλ 
μόνο την πατρίδα τους έσωσαν. Με την πτώση της Ενετικής θαλασσο- 
κρατίας, που στην πραγματικότητα είναι αιγαιοκρατία, λίγο µετά την 
άλωση της Πόλης, το εμπόριο της Ευρώπης µε την Ασία µέσω Αιγαίου 

παρεμποδίζεται απ᾿ τους Τούρκους, που πρέπει να φύγουν απ’ τη μέση. 
Και οι καινούργιοι θαλασσοκράτορες, οι ΄Αγγλοι, τους βγάζουν απ’ τη 
μέση, χαρίζοντας στην Ελλάδα την ελευθερία της και στους εαυτούς 
τους το Αιγαίο. Κι όταν το Αιγαίο, δηλαδή τα πετρέλαια της Μέσης 
Ανατολής, κινδυνεύει απ’ τους Μπολσεβίκους, οι Αγγλοι και πάλι µας 
σώζουν, σώζοντας τους εαυτούς τους. Στην πραγματικότητα, ωστόσο, 
μας σώζει η γνωστή πετρελαϊκή εταιρεία ΒΡ (Μπρίτις Πετρόλιουμ). Η 
ίδια θα µας σώσει και τώρα που θ᾽ αρχίσουν να αντλούνται τα πε- 
τρέλαια του Αιγαίου και θα γίνουμε Ελντοράντο! (Το Αιγαίο ανήκει 
στα ψάρια του, λεν οι αναρχικοί, αλλά εγώ λέω πως ανήκει στην ΒΡ 
και από σπόντα και στους Έλληνες, που έχουμε κάθε πετρελαϊκό λόγο 
να σχιζόμαστε για την υφαλοκρηπίδα, δηλαδή τον πυθμένα της θά- 
λασσας απ’ όπου θα αντληθεί το υποθαλάσσιο πετρέλαιο). 

Ο Τσώρτσιλ ξέρει πως ο Χίτλερ, όταν ουρλιάζει για «ζωτικό 
χώρο», εννοεί κυρίως το χώρο όπου υπάρχουν τα πετρέλαια της Μέ- 
σης Ανατολής και του Καυκάσου. ΄Αρα, τα συμφέροντα της Αγγλίας 
(Μέση Ανατολή) καὶ της ΕΣΣΔ (Καύκασος) ταυτίζονται, διότι ο επίβου- 
λος πετρελαϊκός εχθρός είναι κοινός. Αλλωστε, οι δυο πολύ μεγάλες 
μάχες του Β΄ Παγκοσμίου Πολέμου είναι αυτή του Στάλινγκραντ (κο- 
ντά στα ρωσικά πετρέλαια του Καυκάσου) κι εκείνη του Ελ. Αλαμέιν 
(κοντά στα αγγλικά πετρέλαια της Μέσης Ανατολής). Συνεπώς, δὲν 
είναι παράδοξο που η ιδέα της συμμαχίας µε τους κοµουνιστές είναι 
του σφόδρα αντικοµουνιστή Τσώρτσιλ. Που, ωστόσο, θέλει τον πόλε- 
μο ευρωπαϊκό και κυρίως αιγαιακό και όχι παγκόσμιο. Ο Χίτλερ την 
Ευρώπη απειλεί, όχι όλον τον κόσμο. Όμως, ο σύμμαχός του Χιροχί- 
το επιβουλεύεται ολόκληρο τον Ειρηνικό, θάλασσα από παράδοση 
αμερικάνικη (!). Κι έτσι ο ευρωπαϊκός κατ᾽ αρχήν πόλεμος γίνεται 
παγκόσμιος, µε τη συμμετοχή σ᾽ αυτόν την Αμερικής και της Ιαπωνίας. 
Αλλά και της Κίνας. 

Ο Β΄ Παγκόσμιος Πόλεμος αποδεικνύει µε τον πιο θεαματικό τρό- 
πο, θεαματικό λόγω των ποταμών αίματος που ρέει σ᾽ αυτόν, ενώ μέ- 
χρι τότε µόνο στο Χόλλυγουντ έτρεχε έτσι άφθονο το αίμα υπό μορ- 
φήν αιμογκλομπίνης (είναι το ψεύτικο αίµα που χρησιμοποιεί ο κινη- 
ματογράφος για τις αιματηρές ανάγκες του), πως η οικονομία, όντας 
πλέον κατ’ ανάγκην παγκόσμια, θα ήταν αδύνατο να παραμείνει εθνι- 
κή, δηλαδή εντοπισµένη και περιορισμένη στα όρια του έθνους-κρά- 
τους. Ολοι οι σημερινοί μεγάλοι διεθνείς οργανισμοί, αλλά και οι 
πολυεθνικές εταιρείες, αρχίζουν να εμφανίζονται στο τέλος του πολέ- 
μον. Στο εξής, η ιστορία θα γίνεται ολοένα και περισσότερο παγκό- 
σμια, οργανικά και ουσιαστικά. Και οἱ εθνικές ιστορίες των εθνικών 

κρατών θα γίνονται ολοένα και περισσότερο γραφικά κατάλοιπα µιας 
άλλης, «προπολεμικής» εποχής. Οι μελλοντολόγοι λεν πως το 2.500 
μ.Χ., εφόσον η γη συνεχίζει να κινείται περί τον άξονά της και δε γί- 
νει αστρικός κονιορτός, είτε γιατί θα χάσει τη νευτώνεια ισορροπία 
της είτε διότι θα τιναχτεί στα ουράνια µε την έκρηξη όλων μαζί των 
αποθηκευμένων ατομικών και υδρογονικών βομβών, σε κανένα σχο- 
λείο δε θα διδάσκεται η εθνική ιστορία, για τον απλό λόγο πως δεν 
θα υπάρχουν έθνη-κράτη, αλλά υπερκράτη αυτοκρατορικού τύπου. 

Τέτοιο ακριβώς ήταν η διαλυθείσα Σοβιετική Ένωση που, ὡστόσο, 
δε διαλύθηκε κατ᾽ ουσίαν, αφού η σηµερινή Ρωσία καταλαμβάνει το 
συντριπτικά μεγαλύτερο μέρος των εδαφών και των πληθυσμών της 
πρώην ΕΣΣΔ. Αυτό είναι και η σηµερινή Αμερική: ένα άτυπο Ιμπέριουμ. 
(αυτοκρατορία). Τα νέα Ιμπέριουμ, ὡστόσο, δεν θα στηρίζονται στη 
δύναμη των όπλων, αλλά στη σατανική δύναμη του χρήματος. Το 
μόνο, λοιπόν, που µας απομένει να κάνουμε είναι να ευχηθούμε ο οι- 
κονομικής τάξεως νεοϊμπεριαλισμός (νεοαυτοκρατορισµός) να µη γεν- 
γήσει κανέναν πάρα πολύ µεγάλο Μεγάλο Αδερφό, σαν αυτόν που 
φαντάστηκε το 1949 ο απογοητευμένος απ᾿ τον Στάλιν πρώην φιλοκο- 
μουνιστής άγγλος συγγραφέας Τζωρτζ ΄Οργονελ, στο περιλάλητο μυ- 
θιστόρηµα πολιτικής φαντασίας {964 Η ομοίως περιλάλητη Φάρμα 
των ζώων του ιδίου γράφηκε το 1945, τέσσερα χρόνια πριν απ’ το {964 
Το 1945 αυτή η φάρμα δεν µπορεί παρά να περιέχει μόνο «ζώα» που 
ζουν στην ΕΣΣΔ του Στάλιν. Όμως το 1949 που γράφεται το {964 η 
φάρμα είναι πλέον τόσο μεγάλη, που αποκλείεται να είναι αποκλει- 
στικά κομουνιστική. Ο Μεγάλος Αδερφός δεν είναι ο Στάλιν. Είναι ο 
παγκόσμιος υπερδικτάτορας. Ένα κράµα Στάλιν, Τσώρτσιλ, Ντε Γκωλ, 
Τρούμαν. (Για λόγους εθνικούς, προσθέστε και ολίγον Γ. Παπαδόπου- 
λο, παρόλο που εμείς εδώ ούτε µια δικτατοριούλα της προκοπής δεν 
είμαστε σε θέση να κάνουμε. Ο Μεγάλος Αδερφός, δε θάθελε να δει 
στα µάτια του τον αδερφό Στέλιο και τον αδερφό Γιώργο!). 

Τον Όργουελ. ακολουθεί ένα πλήθος πρώην απογσητευµένων κο- 
μουνιστών και φιλοκομουνιστών συγγραφέων, που τρέμουν τον Μεγά- 
λο Αδερφό απ’ όπου κι αν προέρχεται: ΄Αρθουρ Καίσλερ, Ινιάτσιο Σι- 
λόνε, Αντρέ Ζιντ, Ρίτσαρντ Ράιτ, Λούις Φίσερ, Στέφεν Σπέντερ, κλπ, 
όλοι συστρατεύονται ενάντια στον Μεγάλο Αδερφό. Η Παγκόσμια 
Αυτοκρατορία που ετοιμάζουν οι πολυεθνικές, είτε θα είναι σοσιαλι- 
στική είτε θα είναι το πιο βάρβαρο καθεστώς που γνώρισε ποτέ η αν- 
θρωπότητα. Σοσιαλισμός ἡ βαρβαρότητα, καλά το λέει ο Καστοριάδης. 

Αλλά ο Τσώρτσιλ. δεν καταλαβαίνει τίποτα από καπιταλιστικό διε- 
θνισµό. Πείθει μεν και την ΕΣΣΔ και την Αμερική να συστρατευτούν 

μαζί του κατά του Χίτλερ, αλλά το κάνει µε αποκλειστικό γνώμονα 
το συμφέρον της Αγγλίας, της υπ᾿ αριθμόν ένα αποικιοκρατικής δύνα- 
μης τότε, αυτής ακριβώς που απέκλεισε τη Γερμανία απ᾿ το μοίρασμα 
των αποικιών, προκαλώντας την οργή του γερμανικού λαού, που διά 
του Χίτλερ ονειρεύεται όλη την Ευρώπη γερμανική αποικία! Αποικιο- 
κρατήστε τους αποικιοκράτες, μοιάζει να λέει ο Χίτλερ. Και τρώει το 


κεφάλι του, πριν το φάει κι ο Τσώρτσιλ. µε την κατάρρευση της αγγλι- 
κής αποικιοκρατίας λίγο µετά τον πόλεμο. Το 1955 η «αλεπού» εγκα- 
ταλείπει την πολιτική επισήμως, αλλά ανεπισήµως συνεχίζει να επη- 
ρεάζει τα πάντα στην Αγγλία από το παρασκήνιο, μέχρι το θάνατό 
του, το 1965. 

Το 1945 κιόλας, αμέσως μετά τη συντριβή του ναζισμού, ο Τσώρ- 
τσιλ ξεχνάει πρώτος τους μέχρι τότε συμμάχους Ρώσους, και πρώτος 
τους ρίχνεται µε τέτοια λύσσα, που ο πρώην αμερικανός πρεσβευτής 
στη Μόσχα, Τζόζεφ Νταίηβις, τον παραλληλίζει δημοσίως µε τον Χίτ- 
λερ και τον Γκαίμπελς! Στην πραγματικότητα, όµως, αυτούς που µι- 
σεί κυρίως ο Τσώρτσιλ. είναι οι Αμερικανοί, που του αρπάζουν µέσα 
απ᾿ τα χέρια µια νίκη που τη θεωρεί λίγο ὡς πολύ προσωπική και, 
βεβαίως, αγγλική. Και την οικειοποιούνται οι Αμερικανοί την κοινή 
νίκη, για να εδραιώσουν το δικό τους Ιμπέριουμ, που ανατέλλει, τον 
ίδιο καιρό που το αγγλικό δύει. 

Δ. Ο ΜΕΤΑΠΟΛΕΜΟΣ 


1. Το Πότσνταμ. εν δράσει 


Η Συμφωνία του Πότσνταμ υπογράφηκε μεν στις 2 Αυγούστου 1945, 
αλλά δεν επικυρώθηκε από καμιά απ᾿ τις χώρες που την υπόγραψαν. 
Η επικύρωση δεν ήταν απολύτως αναγκαία για τη νομική της ισχύ, 
αλλά φαίνεται πως η µη επικύρωση αποφασίστηκε ακριβώς για να αμ- 
φισβητηθεί η νομική της ισχύς απ’ όλους εκτός απ᾿ τους Ρώσους. Ακό- 
μα και οι Γερμανοί θα πουν αργότερα πως η συμφωνία δεν ήταν και 
τόσο έγκυρη από νομικής απόψεως. Αυτό το σκόπιμο μπέρδεμα έγινε 
για να µπορεί να ψαρεύει στα θολά ο κάθε διπλωμάτης ψαράς, που 
γνωρίζει την αξία του ψαριού πον λέγεται Γερμανία. Όλοι ξέρουν πως 
η νικηµένη χώρα πρόκειται να παίξει έναν µεγάλο ρόλο στις σχέσεις 
Ανατολής και Δύσης αλλά και στις σχέσεις τῶν δυτικών δυνάμεων 
μεταξύ τους. Τώρα που νίκησαν όλοι μαζί τον κοινό ἐχθρό, δεν υπάρ- 
χει κανένας λόγος να µην κοιτάξει η κάθε χώρα το δικό της συμφέ- 
ρον. Ακόμα και η Γερμανία αρχίζει να κοιτάει το δικό της συμφέρον. 

Στο Πότσνταμ, οι Γερμανοί δεν είχαν να κάνουν µε τους εκδικη- 
τικούς Γάλλους, αλλά µε καπιταλιστές πάρα πολύ σοβαρούς, που 
πάνω από κάθε εθνική υπερηφάνεια και τα σχετικά, βάζουν το καπι- 
ταλιστικό και όχι το εθνικό συμφέρον. Και επειδή το καπιταλιστικό 
συμφέρον από εθνικό αρχίζει ήδη να γίνεται πολυεθνικό, και επειδή 
οι Αμερικανοί γνωρίζουν πως χωρίς τη Γερμανία, µε τη φοβερή της 
τεχνολογία, πολυεθνικές δεν θα υπάρξουν, φέρονται εξαρχής στους 
Γερμανούς µε το γάντι και κάνουν ό,τι μπορούν για να µην αισθάνο- 
νται νικημένοι. Δεν προλαβαίνει καλά καλά να στεγνώσει το μελάνι 
της υπογραφής και οι Γερμανοί αποχτούν καινούργιους συμμάχους: 
τους μέχρι χτες εχθρούς Αμερικανούς, που γι’ αυτό ακριβώς μπήκαν 
στον πόλεμο: για να ελέγξουν τον παγκόσμιο καπιταλισμό, μέσα από 

τις παγκόσμιες ανακατατάξεις που θα προκαλέσει οπωσδήποτε µια 
νίκη του δημοκρατικού επί του δικτατορικού κεφαλαίου, που ναι µεν 
διά του Χίτλερ τα ήθελε όλα δικά του, αλλά τώρα κατάλαβε πως πρέ- 
πει να φάει τα νόμιμα. 

Διαρκούντος του πολέμου, οι οικονομικοί σύμβουλοι του Ρού- 
σβελτ συλλαμβάνουν ένα µεγαλοφυές σχέδιο: η υπάρχουσα τάση για 
ενοποίηση τῶν πολλών εθνικών κεφαλαίων σε πολυεθνικό κεφάλαιο 
πρέπει να ενισχυθεί πάση θυσία. Αντί τα εθνικά κεφάλαια να αλλη- 
λοκαταστρέφονται σε ενδοκαπιταλιστικούς πολέμους, να τα γκρου- 
πάρουμε σε πολυεθνικά, ώστε να µην κάνει ζημιά στο κεφάλαιο η 
χοντροκεφαλιά των εθνικιστών, που όντας χαχόλοι ποτέ δεν θα κα- 
ταλάβουν πως κανένας πόλεμος δε γίνεται για τον βασιλιά και την 
πατρίδα, αλλά για το συμφέρον των πλουσίων και όχι του λαού. 
Βέβαια, ο εργαζόμενος µπορεί να πάρει καμιά αυξησούλα 566 µετά 
τη νικηφόρα έκβαση ενός πολέμου, από τον οποίο η χώρα του βγή- 
κε κερδισµένη (εννοείται οικονομικά, αν και συχνά τα οικονομικό 
κέρδος μεταμφιέζεται σε ηθικό ή εθνικοπατριωτικό αορίστως), όµως 
το 9560 της αυξήσεως του εθνικού εισοδήματος δεν θα πάει στους 
φτωχούς, που έγιναν ακόµα πιο φτωχοί στον πόλεμο, αλλά στους 
ήδη πλούσιους, που έγιναν πλουσιότεροι, γιατί προστέθηκαν νέα κέρ- 
δη στα χρήματα που είχαν ήδη καταθέσει στις τράπεζες των οὐδε- 
τέρων χωρών, π.χ. της Ελβετίας. 

Καταλαβαίνετε τώρα γιατί όλοι οι εµπόλεμοι σέβονται τις ουδέ- 
τερες χώρες; Η ουδετερότητά τους είναι χρήσιμη, κυρίως για την προ- 
στασία τῶν κεφαλαίων των εμπολέμων τζογαδόρων, που ποτέ δεν 
μπορούν να ξέρουν εξ αρχής αν θα χάσουν ή αν θα κερδίσουν τον 
πόλεμο. Πάντως, χάσουν κερδίσουν, αυτά που ήδη έχουν κερδίσει 
πρέπει να τα προφυλάξουν στις τράπεζες τῶν ουδετέρων χωρών, που 
κάνουν την οὐδετερότητά τους προσοδοφόρο επάγγελμα. Η ουδετερό- 
τητα που επέβαλαν οι νικητές στην Αυστρία, προκειμένου να µην την 
τιμωρήσουν κι αυτήν, αποσκοπούσε στο να μεγαλώσει η ζώνη τῶν 
οὐδετέρων, τώρα που αρχίζει να διαφαίνεται ήδη στον ορίζοντα ένας 
ακόµα μεγαλύτερος πόλεμος: ολόκληρης της Δύσης, της ηττηµένης 
Γερμανίας συμπεριλαμβανομένης, µε ολόκληρη την Ανατολή, των 
νέων ανατολικών κρατών συμπεριλαμβανομένων. Σκέψου τι θα γι- 
νόταν, από κεφαλαιοκρατικής απόψεως, αν στο νέο γύρο του νέου 
τζόγου, η Δύση κέρδιζε την Ανατολή! Η μισή Δυτική Ευρώπη θα γι- 
νόταν ουδέτερη, για να προφυλαχτούν τα κέρδη από νέους πολέμους. 

Ούτως πως σκεπτόµενοι οι Αμερικανοί, έπαιξαν ένα παιχνίδι συ- 
ναρπαστικό στη διάρκεια της Διάσκεψης του Πότσνταμ αλλά και σ᾽ 

όλα τα επόμενα χρόνια, µέχρι την πτώση του υπαρχτού σοσιαλισμού. 
Όμως, όταν οι Ρώσοι αργότερα καταλαβαίνουν το παιχνίδι, την κο- 
πανούν από το Συμμαχικό Συμβούλιο Ελέγχου της Γερμανίας στις 20 
Μαρτίου Ι948. Και το εν λόγω συμβούλιο, που παίζει ρόλο διασυµµα- 
χικής κυβερνήσεως της Γερμανίας, καταρρέει αυτομάτως. Και τώρα; 
Πώς θα ελέγχουν οι δυτικοί Σύμμαχοι μόνοι τους τη Γερμανία, όταν 
οι Ρώσοι αρνούνται να ελέγξουν μαζί µε τους άλλους ολόκληρη τη 
Γερμανία και περιορίζονται µόνο στον έλεγχο του κομματιού πον τους 
αναλογεί; Όλοι πρέπει να πράξουν ομοίως και να περιοριστούν στον 
έλεγχο των δικών τους κομματιών ο καθένας χωριστά, και όχι σα συ- 
νασπισμένο κεφάλαιο. Απίστευτα έξυπνος ελιγμός της ρωσικής διπλω- 
ματίας, που έχει µεγάλη διπλωματική παράδοση από την εποχή των 
Τσάρων ακόµα. Ναι, αλλά η Αμερική θα κάνει ρελάνς. 

Η Ρωσία θα χάσει τα οικονομικά προνόμια που της έχει δώσει η 
Συμφωνία του Πότσνταμ. Σύμφωνα μ᾽ αυτή τη συμφωνία, η Ρωσία 
δεν θα εισέπραττε τις πολεμικές της επανορθώσεις µόνο απ’ τα έσο- 
δα που θα είχε απ᾿ τη δική της ζώνη, αλλά θα έπαιρνε επίσης κάτι 
για συμπλήρωμα και από τις άλλες, τις δυτικές ζώνες. Διότι οι λο- 
γαριασμοί που έκαναν οι λογιστές των νικητών έδειξαν πως η πάρα 
πολύ μεγάλη χασούρα της Ρωσίας κατά τον πόλεμο θα ήταν αδύνατο 
να ισοσκελιστεί από επανορθώσεις, που θα εισπράττονταν µόνο από 
τη ρωσική ζώνη. Και επειδή οι Δυτικοί δεν θα ήθελαν να της δώσουν 
μεγαλύτερο κομμάτι, ώστε να ισοσκελιστεί ο λογαριασμός από τα 
δικά της κατεχόμενα εδάφη, αποφάσισαν να κάνουν µεταφορά κε- 
φαλαίων από τις τρεις δυτικές ζώνες στη ρώσικη. Δεν θα τις κάνουν 
τελικά. Θύμωσαν που η Ρωσία την κοπάνησε από το Συμβούλιο. Κι 
αν αυτό το αλισβερίσι σάς παραξενεύει, είναι γιατί δε συνειδητο- 
ποιήσατε ακόµα πως οι πόλεμοι είναι καθαρή μπακαλική και πως τα 
χρέη του νικημένου προς τον νικητή μοιάζουν µε τα χρέη τιμής του 
χαμένου προς τον κερδισµένο τζογαδόρο. Δηλαδή, γιατί κάνουμε 
τους πολέμους, για πλάκα, ἡ μήπως για να ασκούμαστε στη σκοπο- 
βολή επί ζωντανού στόχου; 

Όταν οι Ρώσοι αποτραβήχτηκαν στη γωνιά τους, οἱ δηµοκράτες 
Γερμανοί, υπό τον Αντενάουερ, αρχίζουν να καταλαβαίνουν πως δη- 
μιουργήθηκαν ήδη οι προὐποθέσεις για το κόψιμο της Γερμανίας στα 
δυο. Που, ωστόσο, θα αργήσει λιγάκι. Και ενώ στην αρχή η συµφω- 
νία του Πότσνταμ δεν άρεσε καθόλου στους Γερμανούς, ακριβώς γιατί 
το μοίρασμα της Γερμανίας σε τέσσερις ζώνες κατοχής θα δυσκόλευε 
την επαναδηµιουργία του παλιού ενιαίου γερμανικού κράτους, τώρα 
θέλουν να µη φύγουν οι Ρώσοι από το Συμμαχικό Συμβούλιο Ελέγχου, 

δηλαδή την επιτροπή που εδρεύει στο Βερολίνο καὶ που σαν έργο της 
έχει να συντονίζει τις δραστηριότητες τῶν τεσσάρων συμμάχων, που 
ο καθένας τῶν οποίων ελέγχει τη δική του ζώνη. Εκ δύο κακών το µη 
χείρον βέλτιστον, και µη χείρον ήταν τώρα η παραμονή των Ρώσων 
στο Συμμαχικό Συμβούλιο, πράγμα που θα αποτελούσε µια κάποια εγ- 
γύηση για τον µη οριστικό τεµαχισµό της Γερμανίας, που δεν τον ήθε- 
λε, όπως ήταν φυσικό, κανένας Γερμανός, καµιάς ζώνης. 

Έλα όµως που τον ήθελαν οι Αμερικανοί, οι ΄Αγγλοι και οι Γάλ- 
λοι - οι τελευταίοι για εντελώς διαφορετικούς λόγους από τους δυο 
πρώτους: Όσο πιο πολύ τεμαχισμένη είναι η Γερμανία, τόσο το καλύ- 
τερο για την ασφάλεια της Γαλλίας. Είναι σχεδόν παθολογικός ο φό- 
βος των Γάλλων για τους Γερμανούς. Και µε το δίκιο τους. Έπαθαν 
των παθών τους τον τάραχο ανά τους αιώνες µε τους εισβολείς Γερ- 
μανούς, που θεωρούν δικό τους τον Καρλομάγνο, που τον 8ο μ.Χ. αιώ- 
να έστησε στα ερείπια της παλιάς Ρωμαϊκής Αυτοκρατορίας, την Αγία 
Ρωμαϊκή Αυτοκρατορία (όπου το επίθετο αγία δηλώνει τη χριστιανι- 
κή διαφορά της νέας απ᾿ την δωδεκαθεῖστική παλιά). Όμως, την εποχή 
του Καρλομάγνου κανείς κάτοικος µιας πάρα πολύ μεγάλης ζώνης 
ανάµεσα στη σηµερινή Γαλλία, που τότε δεν υπήρχε, και τη σηµερινή 
Γερμανία, που τότε δεν υπήρχε, δεν ήξερε αν είναι Γάλλος ή Γερμα- 
νός, για τον απλό λόγο πως δεν υπήρχαν Γάλλοι και Γερμανοί µε τη 
σηµερινή έννοια. Αυτοί θα προκύψουν µετά τη διάλυση της Αγίας Ρω- 
μαϊκής Αυτοκρατορίας - και ακριβώς εξαιτίας αυτής της διάλυσης. Να 
γιατί οι δυο λαοί έµπλεξαν τα μπούτια τους από τότε και µαλλιοτρα- 
βιούνται διαρκώς. Μόνο µε την Ενωμένη Ευρώπη δημιουργήθηκαν οι 
συνθήκες για να µην επαναληφθεί το κακό για χιλιοστή ίσως φορά. 
Οι πρωτεργάτες της Ενωμένης Ευρώπης είναι οι Γάλλοι και οἱ Γερμα- 
νοί. Και την έφκιαξαν για το δικό τους, κατ’ αρχήν, συμφέρον. Τόσο 
οι Γάλλοι, όσο και οἱ Γερμανοί, γνωρίζουν ιστορία. Απομένει να µά- 
θουµε και µεις οι Έλληνες, µπας και καταλάβουμε πῶς όταν οι «με- 
γάλοι» σφάζονται μεταξύ τους, αποκλείεται να µη σφαχτούν και οι 
μικρότεροι, που βρίσκονται στις ζώνες συμφερόντων των μεγάλων. 
Βέβαια, η ουδετερότητα εἶναι µια σοφή λύση, αλλά είπαμε τι είναι η 
ουδετερότητα: τρόπος εξασφάλισης των συμφερόντων τῶν εμπολέμων. 
Λέτε να µας έφερναν οἱ εμπόλεμοι τα κεφάλαιά τους για να τους τα 
φυλάξουμε; Δηλαδή, στον Κοσκωτά θα τα έδιναν για φύλαξη; 

Ένας από τους βασικούς όρους της Συµφωνίας του Πότσνταμ ήταν 
η εξασφάλιση από τους νικητές συνθηκών τέτοιων, που να µην τολ- 
μήσει ποτέ στο μέλλον η Γερμανία να απειλήσει τους γείτονές της, ή 
να κάνει πόλεμο εναντίον οποιουδήποτε. Λες καὶ ο πόλεμος είναι πρό- 

βληµα συνεδριακών αποφάσεων. Αν ήταν, µε τόσα συνέδρια ειρήνης 
που έχουν γίνει από υπάρξεως πολέμου, η έννοια πόλεμος θα ήταν 
άγνωστη σήμερα. Εν πάση περιπτώσει, η απόφαση ελήφθη, και από 
συναισθηματικής απόψεως ήταν πολύ καλή. Πολύ πιο ουσιαστική 
όµως ήταν µια άλλη απόφαση, αυτή που έλεγε πως πρέπει να δοθεί 
στο γερμανικό λαό µια ακόµα ευκαιρία να βολέψει τη ζωή του πάνω 
σε ειρηνική και δημοκρατική βάση. Είναι σαφής ο υπαινιγµός που 
γίνεται εδώ στους απάνθρωπους όρους που επέβαλαν στους και τότε 
ηττημένους Γερμανούς οι νικητές του Α΄ Παγκοσμίου Πολέμου µε τη 
Συνθήκη των Βερσαλλιών. (Τον Τρίτο Παγκόσμιο Πόλεμο, εύχομαι να 
τον κερδίσουν οι.. Κογκολέζοι! Οπου νάναι, οἱ πεινασμένοι του Τρί- 
του Κόσμου μπαίνουν στην ιστορία των παγκοσμίων πολέμων µε αν- 
θρωποφαγικές διαθέσεις. Θα τους παρακαλούσα από τώρα να µην 
περάσουν απ᾿ την Ελλάδα, πηγαίνοντας για μαζικές ληστείες µετά 
φόνων μαζικών στην Αγγλία, τη Γαλλία, ἡ τη Γερμανία. Τους προει- 
δοποιώ από τώρα πως δεν θα βρουν τίποτα για φαῖ στην Ελλάδα. Μέ- 
χρι τότε, θα έχουµε φάει ακόµα και τη σημαία). 

Μέχρι νεωτέρας αποφάσεως, λέει ένα άρθρο της Συµφωνίας του 
Πότσνταμ, στη Γερμανία δεν θα υπάρχει κεντρική γερμανική κυβέρ- 
νηση και η εξουσία θα ασκείται από τις συμμαχικές δυνάμεις, μία µία 
χωριστά στις ζώνες επιτήρησης κάθε µιας, αλλά και από όλες μαζί µε 
ένα διοικητικό όργανο που θα παίζει ρόλο κεντρικής κυβερνήσεως. 
Εντούτοις, από οικονομικής απόψεως και μόνο, η Γερμανία θα αντι- 
µετωπιστεί σαν ενιαίο κράτος. Ὠπα! Να το µεγάλο αμερικάνικο κόλ- 
πο! Οι ισχυροί οικονομικά Αμερικανοί θα ελέγχουν διά της οικονοµίας 
ολόκληρη τη Γερμανία, και οι οικονομικά ανίσχυροι, δηλαδή όλοι οι 
άλλοι, θα παριστάνουν τους κολαούζους. 

Οι Ρώσοι πρέπει να πάρουν τα µέτρα τους και να τραβηχτούν στη 
δική τους γερμανική γωνιά, όπου μαζεύτηκαν ήδη τα συντρόφια, οι 
γερμανοί κοµουνιστές, που δεν ήταν και λίγοι την εποχή εκείνη. Θα 
ήταν αδύνατο να µη δεχτούν τόν όρο για ενιαία οικονομική αντιµε- 
τώπιση της Γερμανίας. Θα ήταν σαν να καταδίκαζαν τον γερμανικό 
λαό σε θάνατο από πείνα. Απ’ την άλλη, όµως, και ο μαθητής του 
κομουνιστικού νηπιαγωγείου θα μπορούσε να καταλάβει πως η ενιαία 
συμμαχική οικονομική πολιτική σε καμιά περίπτωση δεν θα μπορού- 
σε να είναι κομουνιστική. Οι µη κοµουνιστές σύμμαχοι-κατακτητές, 
και για να ακριβολογούµε οι αντικοµουνιστές, ήταν περισσότεροι. Κι 
έτσι οι Ρώσοι παραιτούνται απ’ την ιδέα πως θα μπορούσαν να κά- 
νοῦν κομουνιστική ολόκληρη τη Γερμανία και περιορίζονται στο να 
κάνουν κομουνιστικό το δικό τους κομμάτι. Που όμως, προς το παρόν, 

δεν είναι το αυτεξούσιο (υποτίθεται) κράτος που θα γίνει αργότερα. 
Είναι η ρωσική ζώνη ελέγχου. 


2. Η Δίκη της Νυρεμβέργης 


Για πρώτη φορά από το 1933 γίνονται ελεύθερες εκλογές σε γερμα- 
νικό έδαφος, στις 20 Ιανουαρίου Ι946. Στην Έσση πρώτα (20 Ίανουα- 
ρίου) και στη Βαυαρία και τη Βάδη-Βυτεμβέργη αμέσως µετά (21 Ια- 
νοναρίου), εμφανίζονται ή επαναλειτουργούν τα πρώτα γερμανικά µε- 
ταπολεµικά κόμματα. Το Σοσιαλδηµοκρατικό Κόμμα (5ΡΓ) θα σαρώ- 
σει στην Έσση µε 485.000 ψήφους, το Χριστιανοδημοκρατικό (06ΡΙ{) θα 
πάει επίσης πολύ καλά µε 341.000 ψήφους, ενώ το Κομουνιστικό (ΚΡΡ) 
θα πάρει 61.000 ψήφους, αριθµός που θεωρείται ικανοποιητικός, αν 
σκεφτεί κανείς πως οι κοµουνιστές προτιμούν την εγκατάστασή τους 
στη ρωσική ζώνη κατοχής. ΄Οµως, στη μονίμως, ακόµα και σήµερα, 
αντιδραστική Βαυαρία θα θριαμβεύσει το ακροδεξιό κόμμα Χριστια- 
νική Κοινωνική Ένωση (050) µε 871.000 ψήφους ενώ το Σοσιαλδηµο- 
κρατικό θα περιοριστεί στις 338.000 ψήφους. Οσο για τους κοµουνι- 
στές, οὐτε λόγος να γίνεται στη Βαυαρία, τη βάση εξόρµησης του Χίτ- 
λερ για την κατάχτηση πρώτα της Γερμανίας και ύστερα της Ευρώπης. 
Έκτοτε, το πολιτικό παιχνίδι στη Δυτ. Γερμανία θα παίζεται δικοµµα- 
τικά, µε πρωταγωνιστές τους Σοσιαλδηµοκράτες και τους Χριστιανο- 
δημοκράτες, που ποτέ δεν κατάλαβα γιατί λέγονται έτσι. Ίσως για να 
τονιστεί πως και οἱ χριστιανοί είναι δυνατόν νά ᾿ναι δηµοκράτες, 
παρά την προτίμησή τους στα εν γένει µοναρχικά και απολυταρχικά 
καθεστώτα. (Ως εν ουρανώ και επί της γης. Ένας ο άρχων στους ον- 
ρανούς, ένας και στη γη - κι όποιον πάρει ο χάρος, τον πήρε και τον 
σήκωσε για να τον πάει στους ουρανούς του Μεγάλου ΄Αρχοντα, για 
να γλυτώσει απ’ τους μικρούς άρχοντες της γης). 

Το ΚΚ θα τεθεί εκτός νόµου στη Δυτική Γερμανία αργότερα, την 
Ιόη Νοεμβρίου 195] μαζί µε το Εθνικοσοσιαλιστικό (5ΒΡ), το κόμμα 
του θανόντος, του ταφέντος και αναστάντος την τρίτη ηµέρα κατά τας 
γραφάς του Μάιν Καμπφ. Και καλά να τεθεί εκτός νόµου το νέο Εθνι- 
κοσοσιαλιστικό (νεοναζιστικό) κόμμα. Το γερμανικό Σύνταγμα απα- 
γορεύει την αναδιοργάνωση του ναζισμού, που κατέστρεψε τη χώρα. 
Όμως, γιατί να τεθεί εκτός νόµου και το κομουνιστικό, που πρόσφε- 

ρε τα περισσότερα στη μάχη κατά του ναζισμού; Διότι, λέει, βρίσκε- 
ται στην υπηρεσία του άλλου κομουνιστικού κόμματος, του ανατολι- 
κού, πράγμα που είναι κάτι περισσότερο από αυτονόητο και αυταπό- 
δεικτο. Σε ποιου την υπηρεσία περίμεναν να είναι ένα κομουνιστικό 
κόμμα εξ ορισμού διεθνιστικό, των ΄Αγγλων ἡ των Αμερικανών; Αντί 
να πουν πως δε θέλουν την «πέμπτη φάλαγγα» μέσα στα πόδια τους, 
για να τους μπουρδουκλώνει και να δυσκολεύει την τέλεση του «γερ- 
μανικού θαύματος», που είναι γερμανοαμερικάνικο, λεν χρήσιμες κο- 
τσάνες, για να μπορέσουν να προφυλαχτούν από τις απεργίες. Τις 
οποίες, ὡς γνωστόν, από παράδοση, τις αγαπούν πολύ οι κομουνιστές. 
Που θα ήταν σε θέση να υποστηρίξουν και απεργίες εργοδοτών, πον 
λέει ο λόγος - τόσο πολύ τις αγαπούν τις απεργίες οι κομουνιστές. 
Απεργία νάναι, κι ό,τι νάναι για τους εργατιστές (ουβριεριστές), που 
παριστάνουν τους κομουνιστές. Μα, κύριοι, άλλο εργάτης, άλλο ερ- 
γαζόμενος, κι άλλο κοµουνιστής εργάτης ή εργαζόμενος. Εργάτες 
ονομάζουμε κυρίως τους βιομηχανικούς εργάτες, κι όλους τους άλ- 
λους μισθωτούς τους λέμε εργαζόμενους. Προλετάριοι είναι κατ᾽ 
αρχήν οι βιοµηχανικοί εργάτες, και κατ’ αναλογίαν όλοι όσοι νοι- 
κιάζουν στον εργοδότη την εργατική τους δύναμη και γενικότερα την 
ικανότητά τους για εργασία. ΄Οµως, δεν είναι κατ᾽ ανάγκη κοµον- 
νιστές όλοι οἱ προλετάριοι. Είναι µόνο αυτοί που έχουν ταξική συ- 
γείδηση. Που ξέρουν δηλαδή πῶς είναι προλετάριοι και δεν επιθν- 
μούν ανοήτως να γίνουν αφεντικά στη θέση τῶν αφεντικών, που 
τώρα τους δυναστεύουν. Ωστόσο, όπως και να είναι διαρθρωµένο 
ταξικά ένα κομουνιστικό κόμμα, το βέβαιο είναι πως διαθέτει καλό 
κομματικό μηχανισμό και δι᾽ αυτού βάζει εύκολα σε λειτουργία το 
μηχανισμό τῶν απεργιών. 

Με το ΚΚ εκτός νόμου, λοιπόν, το «γερμανικό θαύμα» ευκολύνε- 
ται τα μάλα, δεδομένου ότι, όσο διαρκεί το θαύμα, δεν θα γίνονται 
σοβαρές απεργίες. Αλλωστε, όλος ο κόσμος στη Γερμανία, εκτός απ᾿ 
τους κομουνιστές, είναι μουδιασμένος τα πρώτα µετά τον πόλεμο χρό- 
νια λόγω ενοχών, ατομικών και συλλογικών. Οι εκ των λεγομένων 
απλών ανθρώπων απλοϊκότεροι, αυτοί που μονίμως βολοδέρνουν δώθε 
κείθε και τρέχουν σαν παλαβοί από µεσσία σε μεσσία, θα κάνουν 
χρόνια να συνέλθουν ψυχολογικά απ᾿ την πανωλεθρία. Κι ωστόσο, η 
δύναμη της αδράνειας, ου µην αλλά και η βλακεία, θα κρατούν πολ- 
λούς νεκρόφιλους κολλημένους στο φάντασμα του Χίτλερ, κυρίως στη 
Βαυαρία, απ’ την πρώτη κιόλας μεταπολεμική ημέρα. 

Και να σκεφτεί κανείς πως η Δίκη της Νυρεμβέργης δεν έχει τε- 
λειώσει ακόµα, όταν γίνονται οι πρώτες µεταπολεμικές τοπικές εκλο- 


176 


γές και όταν σκαν μύτη οι νεοναζιστές στη Βαναρία. Μάλιστα, τις πε- 
ρισσότερες ασχηµίες τις κάνουν αυτά τα καθάρµατα στη διάρκεια τῆς 
δίκης, στην ίδια τη Νυρεμβέργη, τη δεύτερη σε πληθυσμό πόλη (500.000 
κάτοικοι περίπου) της Βαυαρίας, στα βόρεια του Μονάχου. 

Σημειώστε µε την ευκαιρία πως η όμορφη Νυρεμβέργη είναι η 
πατρίδα του μεγάλου ζωγράφον ΄Αλμπρεχτ Ντύρερ και του μεγάλον 
λόγιου Μελάγχθωνα, του δημιουργού του µεσοβάθµιου εκπαιδευτικού 
θεσμού, που σήµερα λέγεται Γυμνάσιο ή Λύκειο. Δεν είναι τυχαίο, 
άλλωστε, που ο Βάγκνερ σ᾽ αυτή την πόλη τοποθετεί τη δράση του λν- 
ρικού δράματος Οι Αργιτραγουδιστές της Νυρεμβέργης. Είναι τόσο 
μεγάλη η συντεχνιακή παράδοση της πόλης, που ακόµα και οι λαϊκοί 
τραγουδιστές ήταν κάποτε οργανωμένοι σε κλειστές συντεχνίες. Η δίκη 
θα γίνει σ᾽ αυτή την πόλη για λόγους συμβολικούς. Ο φασισμός και 
ο ναζισµός σαν πρώτα οργανωτικά σχήµατα χρησιμοποίησαν τις κλει- 
στές συντεχνίες, που εχθρεύουνται και χτυπούν η µια την άλλη, απο- 
κλείοντας έτσι τη δυνατότητα για δηµιουργία ταξικής συνείδησης. 

Βέβαια, πρόκειται για µια δίκη όχι και τόσο άψογη από νομικής 
απόψεως. Αυτό δα έλειπε, να είναι σχολαστικοί µε τους νομικούς τύ- 
πούς οι τέσσερις δικαστές (ένας Ρώσος, ένας Αμερικανός, ένας ΄Αγγλος 
και ένας Γάλλος) που είναι μάλλον στρατοδίκες παρά δικαστές, τη στιγ- 
μή που οι ναζί έσφαζαν και ρήμαζαν καταπατώντας όλες τις μορφές 
δικαίου. Ποια ήταν η κύρια νομική παρατυπία; Το ότι τους ηττημένους 
τους δίκαζαν οι νικητές και όχι οι ουδέτεροι, ας πούμε οι Ελβετοί ή οι 
Σουηδοί. Κοίτα να δεις απαίτηση, τα καθίκια! Κι ωστόσο, από απόψεως 
Διεθνούς Δικαίου το παραπάνω αίτημα είναι ορθό. Όμως, εκτός απ’ το 
Διεθνές Δίκαιο υπάρχει και η διεθνής αγανάχτηση. Αλλά και ο «διεθνι- 
στικός» χαρακτήρας των ναζιστικών εγκλημάτων. Δεν δίκαζαν τους 
γερμανούς πρωταίτιους αυτού του φρικτού πολέμου σαν πολεμιστές, 
αλλά σαν εγκληματίες πολέμου, δηλαδή σαν ανθρώπους που μπέρδεψαν 
σκόπιμα τις έννοιες του πολέμου και της εµπρόθετης σφαγής μαχίμων 
καὶ αμάχων ανάκατα και χωρίς διάκριση. 

Η πολύκροτη Δίκη της Νυρεμβέργης, που κρατάει κοντά ένα χρόνο, 
αρχίζει το Νοέμβριο του 1945, τελειώνει κατά το τέλος Αυγούστου 1946, 
αλλά η απόφαση εκφωνείται µε κάποια καθυστέρηση, λόγω μαγειρέμα- 
τος, την | Οκτωβρίου 1946. Δεν είναι εύκολη απόφαση. Αυτοί που θα κα- 
ταδικαστούν σε θάνατο είναι γνωστό εκ τῶν προτέρων πως θα κρεµα- 
στούν και δεν θα τουφεκιστούν. Αυτό σημαίνει πως η εκτέλεση πρέπει 
να έχει και έναν χαρακτήρα παραδειγματικό, διότι ο Χίτλερ εἶχε, και 
το φάντασμά του έχει ακόµα, φανατικούς οπαδούς και εκτός Γερμανίας. 

Ωστόσο, οἱ τρεις βασικοί κατηγορούμενοι λείπουν από το δικαστή- 

ριο. Πρώτος και καλύτερος ο ήδη µεταστάς δι’ αυτοχειριασμού, Χίτ- 
λερ. Δεύτερος και χειρότερος, ο ιδιοφυής προπαγανδιστής και κου- 
μπάρος του Χίτλερ, ο Γκαίμπελς, αυτός που πάντρεψε τον δούλο του 
Σατανά Αδόλφο µε την δούλη του δούλου του Σατανά, Εύα, λίγο 
πριν αυτοκτονήσουν παρέα στα υπόγεια της Καγκελαρίας, προκειµέ- 
νου να παν στην κόλαση ως νόμιμο ζευγάρι. Τρίτος απών ο Χίμλερ, 
που κι αυτός προτίµησε την έγκαιρη αυτοκτονία, µετά τη σύλληψή 
του από τους ΄Αγγλους, µε τους οποίους μάλιστα προσπάθησε να 
συνδιαλλαγεί λίγες μέρες πριν το τέλος του πολέμου, όταν ήταν, από 
το 1944 μέχρι το τέλος του πολέμου, διοικητής του στρατού στο εσω- 
τερικό της Γερμανίας. Όμως, αυτό τό τέρας, ένας κτηνώδης ναζιστής 
απεχθέστερος κι απ’ τον Χίτλερ, απ᾿ το 1929 μέχρι το 1945 ήταν αρ- 
χηγός των Ες-Ες και, παράλληλα, από το 1936 μέχρι το 1945, αρχη- 
γός της Γκεστάπο, της πιο φρικτής μυστικής αστυνομίας που εμφα- 
γίστηκε ποτέ στον κόσμο. 

Στην αρχή της δίκης, η έναρξη της οποίας γίνεται συμβολικά στο 
Βερολίνο, µε πρώτο πρόεδρο τον ρώσο δικαστή, στο εδώλιο κάθονται 
23 κατηγορούμενοι, που σύντομα θα γίνουν 21. Διότι ο Λάυ θα αντο- 
κτονήσει στη διάρκεια της δίκης, ενώ ο μεγαλοβιομήχανος Κρουπ φον 
Μπόλεν θα πετύχει διαχωρισμό της δίκης, για να πεθάνει το 1950 ήσυ- 
χα και καλά, ως μεγαλοβιομήχανος. Ένας άλλος κατηγορούμενος, ο 
Μπόρμαν, ο βασικός οργανωτής του σχεδίου για την εξόντωση των 
Εβραίων και ο εξ απορρήτων άνθρωπος του Χίτλερ, δεν θα καθίσει στο 
σκαμνί, διότι φυγοδικεί. Τον ψάχνουν στη Νότια Αμερική μέχρι το 
1973, αλλά τη χρονιά αυτή η κυβέρνηση της Δυτ. Γερμανίας ανακοι- 
νώνει επίσηµα πως ο σκελετός του βρέθηκε στο Βερολίνο, στη διάρ- 
κεια οικοδομικών εργασιών. Μη µε ρωτάτε πώς αναγνώρισαν έναν 
σκελετό ύστερα από τόσα χρόνια. Ρωτήστε καλύτερα αυτούς που εί- 
χαν κάθε λόγο να σταματήσει το κυνήγι τῶν ναζιστών, ώστε να ηρε- 
μήσουν οι γεροντότεροι εξ αυτών, που έβλεπαν εφιάλτες συνέχεια 
κάθε νύχτα μέχρι τη χωρίς συνέχεια «μεγάλη νύχτα». 

Από τους 2! που κάθισαν στο εδώλιο ως εγκληματίες πολέμου, οι 
12 καταδικάστηκαν σε θάνατο δι᾽ απαγχονισμού. Ανάμεσά τους ο 
Γκαίρινγκ, που θα αυτοκτονήσει μόλις μάθει το νέο (μέχρι τότε ήλπι- 
ζε, το ζώον) και ο Μπόρμαν που διαφεύγει. Συνεπώς, απομένουν για 
κρέµασµα δέκα: ο φον Ρίμπεντροπ, ο φον Κάιτελ, ο Καλτερμπρούνερ, 
ο Ρόζεμπεργκ, ο Φρανκ, ο Ζάουκελ, ο Στράιχερ, ο Φρικ, ο Γιοντλ. και 
ο Ζάις. Τρεις αθωώθηκαν: ο φον Πάπεν, ο Σαχτ και ο Φρίτσε. Απ’ τους 
υπόλοιπους, ο υπαρχηγός του Χίτλερ, Ρούντολφ Ες, το πιο τραγικό 
πρόσωπο του πολέμου, ο άνθρωπος που θα πετάξει μόνος του µε αε- 

ροπλάνο µέχρι τη Σκωτία όπου θα πέσει µε αλεξίπτωτο, για να δια- 
πραγµατευτεί την παράδοση της Γερμανίας έγκαιρα, το 194], θα πεθά- 
νει ὡς ισοβίτης το 1987, κλεισμένος στις τεράστιες φυλακές του Σπα- 
ντάου, που απ᾿ το 1966 έχουν μόνο έναν φυλακισμένο, αυτόν. Ἠταν 
93 χρονών. Αυτός ο Γερμανός έτυχε να γεννηθεί στην Αλεξάνδρεια του 
Καβάφη. Δεν ξέρω γιατί, αλλά τον συμπαθώ αυτόν τον τραγικό, τον 
σχεδόν αιωνόβιο ισοβίτη. Ίσως γιατί είναι ένας αλεξανδρινός εκπε- 
σμένος άρχων, σαν αυτούς που στεγάζουν την στωική απελπισία τους 
στην ποίηση του Καβάφη, ίσως διότι μετάνιωσε για την τρελή μέχρι 
το 194] αφοσίωσή του στον Χίτλερ. Όμως, παρά τη μετάνοια, τον έφα- 
γε τελικά το γεγονός πως ήταν ένας απ᾿ τους βασικούς οργανωτές του 
σχεδίου για την εξόντωση των Εβραίων που, το 1941 που ο Ἐς µετα- 
νοεί, είχε ήδη τελεστεί. 

Το 1945, πριν αρχίσει η Δίκη της Νυρεμβέργης, ο θρυλικός Βέρνερ 
φον Μπράουν απάγεται απ’ τους Αμερικανούς και δουλεύει στην Αλα- 
µπάμα για λογαριασμό του αμερικανικού προγράµµατος βαλλιστικών 
όπλων. Είναι ο κατασκεναστής των γερμανικών πυραύλων Υ-2, τῶν 
ιπτάµενων βομβών, διά τῶν οποίων ο Χίτλερ λογάριαζε να βομβαρδί- 
σει την Αγγλία από µακριά και εκ του ασφαλούς. Οι σύμμαχοι τον 
πρόλαβαν στο τσακ, που λέμε. Αλλά ο φον Μπράουν είναι ένας µα- 
νιακός της επιστήμης και δε δίνει πεντάρα για τα σχέδια εκείνου για 
λογαρισµό του οποίου δουλεύει. Η επιστημονική ικανότητα και η αν- 
θρώπινη συνείδηση δεν κάνουν πάντα καλή παρέα. Πάντως, οι πύραυ- 
λοι δεν σχεδιάστηκαν µόνο και µόνο για να μεταφέρουν μπόμπες, ατο- 
μικές και µη. Μπορούν να μεταφέρουν και επιβάτες, όπως τα πυραν- 
λοκίνητα αεροπλάνα τζετ. Ο φον Μπράουν για είκοσι χρόνια δούλευε 
του σκοτωμού στα εργαστήρια του Πανεπιστηµίου του Βερολίνου για 
λογαρισµό της επιστήµης καί αργότερα στο πυραυλικό εργοστάσιο του 
Πινμούντε για λογαρισµό του Χίτλερ, όντας πεπεισμένος πως αυτό που 
κάνει έχει μεγαλύτερη σχέση µε το ταξίδι στον Αρη, που ήταν η έμ- 
μονη ιδέα του, παρά µε την κατάχτηση του κόσμου από τον Χίτλερ, 
που στα τελευταία του είχε κρεμάσει απ᾿ τον φον Μπράουν όλες του 
τις ελπίδες. Οι νέοι εργοδότες του φον Μπράουν, που θα πεθάνει στη 
Βιρτζίνια των ΗΠΑ το 1977, σε ηλικία 65 ετών, δεν θα δυσκολευτούν 
να καταλάβουν πως ο πύραυλος είναι όχηµα πολλαπλής χρήσεως: 
µπορεί να μεταφέρει και βόμβες, και υπερβόμβες, και διαστημόπλοια, 
και διαστημικά λεωφορεία, αλλά και να κινήσει αεροπλάνα αν τον 
κολλήσεις στην άτρακτο. Αλλωστε, και το κλασικό αεροπλάνο για 
καλό σκοπό κατασκευάστηκε. Η πολεμική αεροπορία έπεται της πο- 
λιτικής. Ουδέν καλόν αμιγές κακού - καὶ αντιστρόφως. Το θέµα ωστό- 

σο εἶναι ποιο απ᾿ τα δυο επικρατεί εκάστοτε κάτω από συγκεκριμένες 
κοινωνικές και πολιτικές συνθήκες. Το καλό και το κακό είναι αξίες 
που τις βάζουν στα πράγματα οι άνθρωποι. 


4, Το Γερμανικό Ζήτημα 


Η Συμφωνία του Πότσνταμ προέβλεπε πως η νικηµένη και κατα- 
χτημένη Γερμανία θα αντιμετωπίζονταν σαν ενιαία περιοχή από οικο- 
νομικής απόψεως, αν και διαιρεμένη σε ζώνες κατοχής. Αλλωστε, η 
κατοχή δεν προβλεπόταν να είναι μόνιμη. Τη διαίρεση της Γερμανίας 
μ᾽ άλλα λόγια δεν την προέβλεπε κανένα σχέδιο. Προέκυψε αυτόμα- 
τα, κάτω από συνθήκες που συνεχώς διαφοροποιούνταν. Η περιπλοκή 
που θα δημιουργηθεί έτσι, θα ονομαστεί Γερμανικό Ζήτημα, που θα 
διευθετηθεί πρόσφατα, µε την ενοποίηση των δύο Γερμανιών. ΄Οπῶς 
και νάναι πάντως, το κράτος της Ανατολικής Γερμανίας δεν το ζήτη- 
σαν και δεν το επέβαλαν οι γερμανοί κομουνιστές, πρώτον γιατί ήταν 
λίγοι και δεύτερον γιατί απ’ τον Απρίλιο του 1946 και µετά, επισήμως 
τουλάχιστον, δεν υπήρχαν κομουνιστές στην διοικητικά ενιαία προς 
το παρόν Γερμανία, διότι το ΚΚ υποχρεώθηκε να ενσωματωθεί στο 
νεοσύστατο Ενιαίο Σοσιαλιστικό Κόμμα (5ΕΡ) µε τη συγκατάθεση τῶν 
Ρώσων, που ελπίζουν πως θα οικειοποιηθούν το καινούργιο κόμμα, 
χάρη στις οργανωτικές ικανότητες και την κομματική δουλειά των 
κομουνιστών. Θα πέσουν έξω, αλλά δεν είναι το μόνο στο οποίο θα 
πέσουν έξω αυτή την περίοδο, που όλα είναι ρευστά και αόριστα και 
το παιχνίδι παίζεται ακόμα. 

Το Γερμανικό Ζήτημα θα εξελιχτεί σε µια συναρπαστική παρτίδα 
σκάκι τόσο περιπεπλεγμένη και δύσκολη, που δεν θα πάψει ποτέ να 
είναι αντικείµενο μελέτης για τους διπλωμάτες όλου του κόσμου. Και 
οι δυο πλευρές ήξεραν πως όποιος κερδίσει την παρτίδα, κερδίζει την 
Ευρώπη. Αλλά το αστείο στην περίπτωση είναι πως τελικά δεν κέρδι- 
σε κανένας. Το Γερμανικό Ζήτημα ήταν µια διαρκής εκκρεμότητα 
μέχρι την πτώση του τείχους του Βερολίνου. Μέχρι τότε, τίποτα δεν 
ήταν οριστικό και τελεσίδικο και στις δυο πλευρές. Ωστόσο, και οι 
δυο πλευρές έκαναν ό,τι μπορούσαν για να φέρουν η μιά την άλλη 
ενώπιον τετελεσμένων γεγονότων. Μόνο που αυτά, έτσι που ανυτονοµή- 
θηκαν, δημιούργησαν στον πολύ κόσμο την εντύπωση πως έχουµε να 

κάνουμε µε δυο διαφορετικά προβλήματα. Όμως, μέχρι τέλους το πρό- 
βληµα ήταν ένα µόνο και ονομαζόταν Γερμανικό Ζήτημα - όχι ανα- 
τολικογερµανικό ή δυτικογερµανικό, γερμανικό σκέτα. Κι αυτό σημαί- 
νει πως ποτέ κανείς δεν πίστεψε και δεν είπε πως η Γερμανία θα μεί- 
νει για πάντα τεμαχισμένη στα δυο. Ας δούμε πώς προέκυψε αυτό το 
τραγικά δύσκολο ζήτημα, που πολλές φορές κινδύνεψε να γίνει αφορ- 
μή για την κήρυξη του Γ΄ Παγκοσμίου Πολέμου. 

Απ’ τις τέσσερις ζώνες κατοχής, τη ρωσική, την αγγλική, την αμε- 
ρικανική και τη γαλλική, η αμερικανική και η αγγλική ενοποιούνται 
τον Ιούλιο του 1946, Η γαλλική είχε δοθεί στον Ντε Γκωλ, συμβολικά 
μάλλον, για τις υπηρεσίες της Γαλλίας στον Πρώτο και όχι στον Δεύ- 
τερο Παγκόσμιο Πόλεμο. Οι Αγγλοαµερικανοί καθορίζουν την πολιτι- 
κή τους στη Γερμανία χωρίς να λογαριάζουν και πολύ τους Γάλλους. 
Έχουν στο νου τους µόνο τους Ρώσους. Αλλωστε, όσο λιγότεροι οἱ 
παίχτες, τόσο ευκολότερο το παιχνίδι. Και ο Ντε Γκωλ, ήταν από τότε 
ένας πολύ δύστροπος παίχτης. Αν και η Γαλλία έγινε ρεζίλι µε την πα- 
νεύκολη κατάχτησή της από τους Γερμανούς, ο Ντε Γκωλ. συνεχώς 
τρυπούσε τ᾽ αυτιά των συμμάχων του µε τις κορώνες του για την έν- 
δοξη Γαλλία, κλπ. 

Όμως, το σηµαντικό δεν είναι η ενοποίηση της αγγλικής και της 
αμερικανικής ζώνης κατοχής, αλλά η νομισματική μεταρρύθμιση καὶ 
στις τρεις δυτικές ζώνες, τον Ιούνιο του Ι948. Μέχρι τότε το νόμισμα 
ήταν ενιαίο σ᾿ όλες τις ζώνες. Τώρα, η κατεχόμενη απο τους τρεις δυ- 
τικούς Συμμάχους περιοχή της Γερμανίας αυτονοµείται οικονομικά, κι 
αυτό δεν µπορεί παρά να είναι η αρχή και της διοικητικής αυτονόµη- 
σης. Ο σπόρος απ’ τον οποίο θα φυτρώσουν δύο Γερμανίες ρίχνεται τότε 
- και τον ρίχνουν οἱ Δυτικοί, όταν αρχίζουν να καταλαβαίνουν πως θα 
ήταν δύσκολο να συνυπάρξουν µε τους Ρώσους στην ίδια γεωγραφική 
περιοχή, εντός της οποίας θα έπρεπε να συμβιώνουν δυο διαφορετικά 
οικονομικά συστήµατα, κάτι εκ των πραγμάτων αδύνατο. 

Οι Ρώσοι ξαφνιάζονται µε την απόφαση των Δυτικών να τεµαχί- 
σουν τη χώρα µόνο οικονομικά προς το παρόν, κόβοντας νόμισμα ξε- 
χωριστό για τη δυτική µεριά της Γερμανίας, που ακόµα δεν είναι η 
Δυτική Γερμανία που ξέρουμε, και αντιδρούν αμέσως µε τον αποκλει- 
σμό του Βερολίνου, που είναι και η έδρα της ενιαίας διοίκησης και 
των τεσσάρων δυνάμεων κατοχής. Το Βερολίνο βρίσκεται εντός της 
ρωσικής ζώνης και συνεπώς ο αποκλεισμός του είναι εύκολος. Όμως, 
µε την αποχώρηση των Ρώσων απ’ το πολιορκηµένο Βερολίνο (δεν θα 
ήταν δυνατό να αποκλείσουν εκεί και τους εαυτούς τους) που δεν είχε 
τεμαχιστεί μέχρι τότε, μαζί µε την Δυτική και την Ανατολική Γερμα- 

νία εμφανίζεται τώρα κι ένα Δυτικό και Ανατολικό Βερολίνο, εντός 
της Ανατολικής Γερμανίας. Με τον αποκλεισμό του Βερολίνου, που 
σημαδεύει και την έναρξη του Ψυχρού Πολέμου, οἱ Ρώσοι επιδιώκουν 
να διώξουν τους Δυτικούς από το Βερολίνο. Αλλά αυτοί δε φεύγουν 
µε τίποτα. Ξέρουν πως όποιος κατέχει την πρωτεύουσα, κατέχει το 
κράτος. Συνεπώς, κατέχοντας τα 3/4 της πρωτεύουσας σιγουρεύουν τα 
3/4 του πρώην ενιαίου γερμανικού κράτους. Οι Ρώσοι την πάτησαν 
άγρια. Πήγαιναν για ολόκληρο το Βερολίνο και τους έμεινε το 1/3. 

Το Συμμαχικό Συμβούλιο Ελέγχου, ας πούμε η ενιαία διοίκηση της 
Γερμανίας από όλους µαζί τους συμμάχους, είχε ήδη παραλύσει λίγο 
πριν απ᾿ τον αποκλεισμό του Βερολίνου. Και µετά τον αποκλεισμό οι 
Ρώσοι ιδρύουν τη Γερμανική Λαϊκή Δημοκρατία, γνωστή σαν Ανατο- 
λική Γερμανία, την 7η Οκτωβρίου Ι9ά9, χωρίς να δηλώνουν πως το νέο 
κράτος είναι εντελώς νέο, αφού το νέο κράτος θεωρεί τον εαυτό του 
νόμιμο πολιτιστικό κληρονόμο όλης της Γερμανίας, χρησιμοποιώντας 
προς τούτο το ισχυρό επιχείρημα της αναγκαιότητας για µια απονα- 
ζιστικοποιημένη και δημοκρατική ενιαία Γερμανία. Κι έτσι, οἱ εναπο- 
μείναντες στην ανατολική μεριά ναζί σπεύδουν κατατρομοκρατημένοι 
να καταφύγουν στη Δυτική Γερμανία, όταν προκύπτει η Ανατολική, 
για να προσφέρουν τα φώτα τους και τις οργανωτικές τους ικανότη- 
τες στην ανοικοδόμηση της νέας Γερμανίας, που θα είναι ταχύτατη 
και άκρως εντυπωσιακή, κάτω από την καθοδήγηση του Κόνραντ 
Αντενάουερ, του πρώτου μεταχιτλερικού Καγκελάριου (πρωθυπουρ- 
γού). Το γερμανικό θαύμα, που θα τελεστεί µε αμερικάνικη βοήθεια, 
θα ήταν από δύσκολο έως αδύνατο χωρίς την αφανή και εμφανή συµ- 
μετοχή τῶν πρώην ναζί. 

Όμως, παρά την ντε φάκτο ύπαρξη και λειτουργία δύο γερμανικών 
κρατών από την Τη Οκτωβρίου 1949, τα σύνορα παραμένουν ανοιχτά 
και οι Γερμανοί κυκλοφορούν από τον ένα τοµέα στον άλλο. Θα κλεί- 
σουν σταδιακά από την αρχή της δεκαετίας του ’50 και στο μέτρο που 
η Δυτική Γερμανία αναπτύσσεται µε ταχύτερους ρυθμούς από την Ανα- 
τολική, πράγμα που έχει σα συνέπεια το συνεχώς διογκούμενο ρεύμα 
των εργαζομένων που πηγαίνουν προς την περιοχή που παρέχει περισ- 
σότερες και καλύτερες ευκαιρίες για εργασία. Όπως πάντα, οἱ λεγόµε- 
νοι απλοί άνθρωποι ακολουθούν, απλούστατα, αυτούς που προσφέρουν 
καλύτερο μεροκάματο και όχι καλύτερες ιδέες. Οι ιδέες, άλλωστε, δεν 
τρώγονται. ᾿Ασε που αφορούν κυρίως την ασήμαντη μειοψηφία των δια- 
νοουμένων. Ωστόσο, όσο υπάρχει τεµαχισμένο Βερολίνο εντός της Ανα- 
τολικής Γερμανίας, το κλείσιμο των συνόρων είναι πέρα για πέρα µά- 
ταιο. Οποιος θέλει να περάσει στη Δυτική Γερμανία, περνάει πρώτα στο 

Δυτικό Βερολίνο, που βρίσκεται εντός της Ανατολικής Γερμανίας, Το πε- 
ρίφημο τείχος του Βερολίνου, γνωστό στη Δύση και ως τείχος του αἰ- 
σχους, θα προκύψει σε λίγο σα µια αναγκαιότητα απο τη μεριά των 
ανατολικών, προκειµένου να ανακόψουν τη φυγή κυρίως των επιστηµό- 
νῶν, που πάντα περίσσευαν στη Γερμανία, η οποία ανέκαθεν τροφοδο- 
τούσε τη Δύση και τον κόσμο µε επιστημονικές ιδιοφυΐες. 

Ο αποκλεισμός του Βερολίνου και η ένταση που δημιουργεί η κί- 
νηση των προσφύγων από την Ανατολή προς τη Δύση, σε τούτο το 
μοντέρνο γουέστερν, έχει σα συνέπεια πρώτα το πραξικόπημα της 
Πράγας το 1948 (θα υπάρξει και δεύτερο το 1968) και ὕστερα την ουγ- 
γρική εξέγερση το 1956. Η ὕπαρξη δύο γερμανικών κρατών δίνει το 
παράδειγµα για τη δημιουργία δύο κρατών και σε καθεμιά από τις λε- 
γόμενες Λαϊκές Δημοκρατίες. Οποιος θέλει κοµουνισμό, πάει στο κο- 
µουνιστικό κράτος, και όποιος θέλει καπιταλισμό, πάει στο καπιταλι- 
στικό κράτος. Τι απλούστερο και δηµοκρατικότερο; Ναι, αλλά αν η 
Ευρώπη χωρίζονταν σε νησίδες κομουνιστικές και καπιταλιστικές, ο 
σκοτωµός θα ήταν αναπόφευκτος. Εδώ, τα κοινωνικά συστήµατα δεν 
μπορούν να συνυπάρξουν στη χοντρική διοικητική τους µορφή, και θα 
συνυπάρξουν στη λιανική; ΄Ασε που τα κοµουνιστικά κρατίδια θα 
ήταν οπωσδήποτε ασθενέστερα από τα καπιταλιστικά. Ας πούμε, από 
µια Ουγγαρία καπιταλιστική και µια δεύτερη κοµουνιστική, χαμένη 
θα έβγαινε οπωσδήποτε η κοµουνιστική, ακόµα και αν ο κομουνισµός 
ήταν εντελώς άψογος. Ο καπιταλισμός έχει ένα µεγάλο ψυχολογικό 
πλεονέκτημα: πατάει καλά στην ελπίδα για τη δυνατότητα πλουτισμού 
όλου του κόσμου. Μη βλέπεις που ο περισσότερος κόσμος κακοπερνάει 
υπό καπιταλιστικό καθεστώς, ή συρρέει στο δημόσιο, που είναι ένα 
καθεστώς που σε τίποτα δε διαφέρει από το κυρίως ειπείν κομουνιστι- 
κό καθεστώς, όπου όλοι είναι δημόσιοι υπάλληλοι. Ποτέ δεν κατάλα- 
βα γιατί πάρα πολλοί δημόσιοι υπάλληλοι είναι αντικοµουνιστές, 
αφού ζουν και δουλεύουν σαν κομουνιστές. Είναι, λέει, αντικοµουνι- 
στές, για να διαφυλάξουν την ελευθερία τους! Ποια ελευθερία, κύριε 
αντικοµουνιστή δηµόσιε υπάλληλε, που σε καταπιέζουν όλοι οι προῖ- 
στάµενοί σου ο ένας πίσω απ’ τον άλλο και που για να διοριστείς στο 
δημόσιο πρέπει να φιλήσεις τις κατουρημένες ποδιές του κάθε κομμα- 
τάρχη; Α, να µου χαθείς, ζώον, που παριστάνεις τον ελεύθερο άνθρω- 
πο βουτηγμένος μέχρι το κεφάλι µέσα στην απόλυτη αναξιοπρέπεια 
και υποταγή. Είπαµε να είσαι αντικοµουνιστής αν εἶσαι αξιοπρεπώς 
βολεμένος, ὡς µπακάλης ας πούμε, αλλά να είσαι και βλάκας, και 
αντικοµουνιστής, και δημόσιος υπάλληλος, δε νομίζεις πως πάει πολύ; 

Για τους Δυτικούς, αυτό που προέχει στη γερμανική πολιτική τους 

είναι η τόνωση της αυτοπεποίθησης του ηττηµένου γερμανικού λαού, 
που πρέπει να συνεχίσει να πιστεύει πως είναι ένας σπουδαίος λαός, 
παρά τη χιτλερική βαρβαρότητα. Κάνουν, λοιπόν, ό,τι μπορούν να απο- 
συνδέσουν τη χιτλερική από µια κάποια εγγενή υποτίθεται στη γερµα- 
νική ράτσα βαρβαρότητα. Πρέπει ακόµα να πείσουν τους Γερμανούς 
πως ανήκει στη Δύση και όχι στην Ανατολή, γιατί στη Μεσευρώπη, 
όπως και σε µας, τα πράγματα δεν ήταν ποτέ ξεκάθαρα. Η Κεντρική 
Ευρώπη ανήκει και στην Ανατολή και στη Δύση, είναι και σλαβογε- 
γής και λατινογενής και γερμανογενής. 

Η αερογέφυρα που συνδέει το Δυτικό Βερολίνο µε τη Δυτική Γερ- 
μανία για δύο σχεδόν χρόνια (1948 και Ι949) καθώς και το Σχέδιο 
Μάρσαλ, που είναι ιδιαίτερα γενναιόδωρο για τους Δυτικογερμανούς, 
θα δημιουργήσει σε λίγο σ᾿ όλους τους Γερμανούς την πεποίθηση πως 
οι Δυτικοί τούς θεωρούν, τώρα πλέον, φίλους και οµότιμους εταίρους 
στα πάντα. Ο Αντενάουερ θα παίξει βασικό ρόλο στη δημιουργία, στις 
4 Απριλίου 1949, του ΝΑΤΟ (ΝοπΠ Αἰαπίιῖς Ττεαιγ ΟτραπἰΖζαί1οπ- Οργά- 
νωση Συμφώνου Βορείου Ατλαντικού). Και το 1955 µε µεγάλη χαρά ο 
ηγέτης της θα βάλει τη Γερμανία σ᾽ αυτό. (Η Ελλάδα και η Τουρκία 
θα µπουν στο ΝΑΤΟ µαζί, τρία χρόνια νωρίτερα, το 1952). 

Ο µέχρι πριν από λίγα χρόνια εχθρός, από το 1955 είναι όχι απλά 
σύμμαχος αλλά πρωταγωνιστής στη δυτική συμμαχία. Η ηττημένη 
Γερμανία ανορθώνεται και συμφιλιώνεται µε τους μέχρι πριν από 
λίγο δυτικούς εχθρούς µε έναν εξαιρετικά γρήγορο και εντυπώσια- 
κό τρόπο. Ακόμα και οι Γάλλοι, προαιώνιοι εχθροί των Γερμανών, 
που στην αρχή δυστροπούν για τις επίµονες προσπάθειες των Αγ- 
γλοαμερικανών να φιλιώσουν µε τους Γερμανούς, στο τέλος κατα- 
λαβαίνουν πως Ευρώπη χωρίς Γερμανία είναι απολύτως αδύνατο να 
υπάρξει. Κι έτσι, Γάλλοι και Γερμανοί παρέα θα πάρουν λίγο αργό- 
τερα την πρωτοβουλία για το στήσιμο της σημερινής Ενωμένης Εὐ- 
ρώπης, που δημιουργήθηκε κατ’ αρχήν για να απαλυνθούν και, ει 
δυνατόν, να εξαφανιστούν οι πανάρχαιες διαφορές ανάμεσα στους 
δυο μεγαλύτερους λαούς της Ευρώπης. 

Η Σοβ. Ένωση κάνει ό,τι µπορεί για να δείξει στους Γερμανούς 
πως δεν θεωρεί οριστικό τον διαμελισμό της χώρας τους και πως η 
Γερμανία, η πατρίδα του Μαρξ και του Ένγκελς, η χώρα των Σπαρ- 
τακιστών της Ρόζας Λούξεμπουργκ και του Κάρλ. Λίμκνεχτ έχει κάθε 
συμφέρον να γίνει µια ενιαία κοµουνιστική χώρα. Μέχρι το 1950 κάτι 
τέτοιο δε φαίνεται παράλογο. Το κομουνιστικό κίνημα παντού στον κό- 
σµο είναι ισχυρό και η αίγλη από τις νίκες των Ρώσων σ᾽ όλα τα µέ- 
τωπα και κυρίως στο θρυλικό Στάλινγκραντ θα μπορούσε να ευνοή- 

σει τέτοιες εξελίξεις. Με τη δηµιουργία του ΝΑΤΟ όμως, το Ι949, η Σοβ. 
Ένωση αλλάζει απότοµα προσανατολισμό και ενσωματώνει την Ανα- 
τολική Γερμανία στο δικό της οικονομικό σύστημα και τις δικές της 
συμμαχίες. Μέχρι το 1949 η Ανατολική Γερμανία δεν είναι ούτε ακρι- 
βώς ανατολική ούτε ακριβώς δυτική, είναι κατεχόμενη από τα ρωσι- 
κά στρατεύματα περιοχή της ενιαίας Γερμανίας. Ο χωρισμός των δύο 
Γερμανιών θα γίνει οριστικός το 1950. Αλλά και πάλι δεν θα κατοχυ- 
ρῶθεί νομικά. Μέχρι τέλους, κανένα νοµικό καθεστώς δεν επικύρωνε 
το κόψιμο της Γερμανίας στα δυο. Κανείς δεν τολμούσε να πάρει µια 
τόσο εξόφθαλμα παράλογη απόφαση. Από νομικής απόψεως η Γερμα- 
νία δὲν διαιρέθηκε ποτέ. 


4. Το χτίσιμο και η κατεδάφιση του τείχους του Βερολίνου 


Όσα χρόνια διαρκεί η διχοτόμηση της Γερμανίας, µια παράξενη 
ηρεμία επικρατεί στα σύνορα των δύο κομματιών της. Δεν δημιουργεί- 
ται το παραμικρό συνοριακό επεισόδιο. Αλλωστε, εντός τῶν συνόρων 
του κάθε κομματιού δεν γίνεται καμιά προσπάθεια αλλαγής του στά- 
τους. Η Δυτική Γερμανία δεν θα υπονομεύσει ποτέ το κομουνιστικό 
καθεστώς της Ανατολικής και το κομουνιστικό καθεστώς της Ανατο- 
λικής ούτε καν θα διανοηθεί πως θα ήταν δυνατό να ανατρέψει τον 
δυτικογερµανικό καπιταλισμό, που αναπτύσσεται ταχύτατα. Παρά 
τους αεροπορικούς αποκλεισμούς του Βερολίνου, παρά το τείχος του 
Βερολίνου, παρά την ιδεολογική διαπάλη και την ευπρεπή προπαγάν- 
δα διά του ραδιοφώνου και απ’ τις δυο πλεύρες, όλα κινούνται στα 
πλαίσια µιας πάρα πολύ προσεχτικής διπλωματίας και οι διπλωµα- 
τικές υπηρεσίες και των δύο γερμανικών κομματιών ανταγωνίζονται 
η µια την άλλη σε ευφυΐα. Το πιο µεγάλο παράδοξο, ὡστόσο, είναι 
το γεγονός πως οι δυο Γερμανίες διατηρούν κάποιες εμπορικές και 
πολιτιστικές σχέσεις, ενώ δεν διατηρούν διπλωματικές. Ίσως γιατί 
έγινε σεβαστή απ’ όλους η άποψη του μεγάλου γερμανού υπαρξιστή 
φιλόσοφου Καρλ Γιάσπερς, που είπε πως η Γερμανία είναι γερµανι- 
κός πολιτισμός, κι ό,τι κι αν κάνουν οι πολιτικοί, η πολιτιστική ενό- 
τητα θα παραμένει. 

Γιά χρόνια, και η Δύση και η Ανατολή θα καθορίζουν τη γενικό- 
τερη πολιτική τους πάντα σε σχέση µε το Γερμανικό Ζήτημα, που θα 

είναι κυρίαρχο και στην Ανατολή καὶ στη Δύση για 49 χρόνια, από το 
1945 μέχρι το Ι99Ι. Τίποτα δεν μπορεί να γίνει ερήμην της διαιρεμένης 
Γερμανίας, που και µέσα απ᾿ την ήττα της, και µέσα απ᾽ τον τεµαχι- 
σµό της, κυριαρχεί απολύτως στην πολιτική ζωή της Ευρώπης και του 
κόσμου. Τόσο η Ανατολή, όσο και η Δύση, θέλουν δική τους ολόκλη- 
ρη τη Γερμανία, αλλά καμιά απ᾿ τις δυο δεν θα ήταν δυνατό να την 
έχει ολόκληρη. ΄Αλλωστε, η παραμικρή προσπάθεια καταβρόχθισης 
της µιας Γερμανίας απ’ την άλλη, θα σήμαινε παγκόσμιο πόλεμο, αυτή 
τη φορά όχι εξαιτίας της Γερμανίας, αλλά µε αφορμή τη Γερμανία, και 
το πράγμα απο τραγωδία θα γινόταν φάρσα, περισσότερο αιματηρή 
από την ήδη παλιά τραγωδία. 

Τρία χρόνια µετά την ντε φάκτο ενσωμάτωση της Ανατολικής Γερ- 
μανίας στον ανατολικό συνασπισμό, οι Σοβιετικοί καλούν στη Μόσχα, 
το 1955, τον Καγκελάριο Κόνραντ Αντενάουερ. Είναι µια τολμηρή διπλω- 
ματική κίνηση. Του προτείνουν αποκατάσταση τῶν διπλωματικών σχέ- 
σεῶν ανάμεσα στη Σοβ. Ένωση και τη Δυτική Γερμανία. Ναι, αλλά λίγο 
µετά οι Ρώσοι ζητούν από τους Δυτικογερμανούς να αναγνωρίσουν το 
κράτος της Ανατολικής Γερμανίας. Πώς, όµως, να το αναγνωρίσουν, 
αφού η αναγνώριση θα εσήµαινε αυτόματη αποδοχή της διχοτόµησης, 
Οι Ρώσοι παίζουν σκληρό μεν, αλλά λογικό παιχνίδι, τώρα που το πή- 
ραν απόφαση πως αποκλείεται να γίνει δική τους ολόκληρη η Γερμα- 
νία. Όμως η άλλη µεριά ακόµα δεν το πήρε απόφαση πως αποκλείεται 
να γίνει δική της ολόκληρη η Γερμανία. Ο Αντενάουερ απαγορεύει στους 
δυτικούς Συμμάχους του να αναγνωρίσουν την Ανατολική Γερμανία, 
ενώ στην πράξη όλοι την αναγνωρίζουν, διατηρώντας εμπορικές συναλ- 
λαγές σχεδόν στα φανερά. Και πώς να µη διατηρούν, άλλωστε, αφού µε 
την Ανατολική διατηρεί εμπορικές συναλλαγές και η Δυτική Γερμανία; 
Κι έτσι, η Ανατολική Γερμανία γίνεται το παράθυρο της Δύσης στην 
Ανατολή και της Ανατολής στη Δύση, και τούτο άσχετα απ’ το γεγονός 
πως τα παντζούρια του παραθύρου κρατιούνται μονίμως κλειστά. Η 
δουλειά µπορεί να γίνει και µέσα απ᾽ τις χαραμάδες. 

Όλα μοιάζουν να παν επικινδύνως καλά, μέχρι που, στις 13 Αυ- 
γούστου 196], οι ανατολικοί αποφασίζουν να χτίσουν τείχος που να 
αποκλείει την επικοινωνία ανάμεσα στο δυτικό και το ανατολικό Βε- 
ρολίνο. Το εν λόγω «τείχος του αίσχους» είναι ελαχιστότατα αισχρό 
από διπλωματικής απόψεως. Αποσκοπεί αφενός στο να εξαναγκαστούν 
οι Δυτικοί να παραιτηθούν απ’ την ιδέα της ενσωμάτωσης της Ανατο- 
λικής Γερμανίας στη Δυτική, και αφετέρου στο να αποδεχτούν οι κά- 
τοικοι της Ανατολικής Γερμανίας το στάτους της διχοτόµησης κι έτσι 
να στρωθούν στη δουλειά, χωρίς να ελπίζουν στην εκ του Σχεδίου 

Μάρσαλ, βοήθεια, που ασφαλώς θα την είχαν κι αυτοί αν τα δυο κομ- 
µάτια της Γερμανίας ενώνονταν από τότε. 

Μεγάλη εφεύρεση το Σχέδιο Μάρσαλ, όχι µόνο από πραχτικής 
αλλά και από προπαγανδιστικής απόψεως. Οι Δυτικογερμανοί δεν 
παύουν να το διαφημίζουν από ραδιοφώνου και οι Ανατολικογερµα- 
νοί δεν παύουν να το ονειρεύονται ασκόπως. Ἡ ρημαγμένη απ᾿ τον 
πόλεμο Ρωσία δεν µπορεί να βοηθήσει αποτελεσματικά. Ενώ η Αµερι- 
κή, που πολέμησε μεν, αλλά όχι επί του εδάφους της, όπου συνεχίζουν 
να δουλεύουν καλά οι άθικτες βιομηχανίες της, ολοένα και περισσό- 
τερο διεισδύει οικονομικά στην Ευρώπη, στην αρχή ὡς προστάτης, και 
στη συνέχεια ὡς εταίρος. Ανορθώνοντας την οικονομία της Ευρώπης, 
οι ΗΠΑ εξασφαλίζουν αγορές για τα δικά τους προϊόντα σε µια τερά- 
στια περιοχή. Η γνωστή σε µας τους μεγαλύτερους ΟΥΝΡΑ, δε μοιρά- 
ζει τρόφιμα και ενδύματα µόνο στην Ελλάδα. Κι αν οι περίφηµες «πα- 
γωμένες πιστώσεις» πάγωσαν σε µας εδώ, δε σηµαίνει πως πάγωσαν 
και στη Γερμανία οἱ προερχόμενες απ᾿ το Σχέδιο Μάρσαλ ανάλογες πι- 
στώσεις. Άλλο τρώω τα δάνεια ὡς γνήσιος Έλλην, και άλλο τα αξιο- 
ποιώ ὡς γνήσιος Γερμανός. ΄Αλλο το γερμανικό θαύμα της ανοικοδό- 
µησης, και άλλο το ελληνικό αντιθαύμα της κλοπής. 

Το περίφημο Δόγμα Χολστάιν, διά του οποίου κάθε φιλική κίνηση 
τῶν δυτικών κρατών προς την Ανατολική Γερμανία δέον να θεωρείται 
εχθρική κίνηση προς την Δυτική Γερμανία, θα πιάσει τόπο, διότι η 
Δύση κάνει απεγνωσμένες προσπάθειες να ενσωματώσει στο δικό της 
σύστημα τη Δυτική Γερμανία. Κάθε απρόσεχτη κίνηση θα είχε σα συ- 
νέπεια να φέρει πιο κοντά τους Δυτικογερμανούς στους Ανατολικογερ- 
μανούς, Δεν πρέπει να ξεχνούμε πως ο Μαρξ είναι Γερμανός και πως 
οι Γερμανοί έχουν περί πολλού όλους τους σημαντικούς προγόνους 
τοὺς, συμφωνούν δε συμφωνούν μαζί τους. Δεν πρέπει να ξεχνούμε 
ακόµα πως η Γερμανία, µε το κίνημα των Σπαρτακιστών, θα γίνονταν 
παραλίγο το δεύτερο στον κόσµο µετά τη Ρωσία κομουνιστικό κράτος. 
Ο Χίτλερ πέτυχε, διότι απέτυχε η Ρόζα Λούξεμπουργκ και ο Κάρλ. Λί- 
μπκνεχτ. Όμως, οι ηγέτες των Σπαρτακιστών απέτυχαν διότι τους χτύ- 
πησε άγρια η γερμανική σοσιαλδημοκρατία του Μπερνστάιν και τῶν 
άλλων. Όπως και νάναι, όλοι στη Γερμανία θυμούνταν ακόµα τους 
Σπαρτακιστές, κυρίως στο γερμανικό βορρά, που από παράδοση είναι 
πιο αριστερός. Όπως και να δεις το πράγμα, για κάθε εξέλιξη στην 
Ευρώπη το κλειδί το κρατάει η Γερμανία. Ορθά, λοιπόν, οι Δυτικοί αρ- 
νούνται να παραδώσουν αυτό το κλειδί στους ανατολικούς. 

Θα το πούμε άλλη µια φορά: Οι Γερμανοί είναι ένας σπουδαίος 
λαός από κάθε άποψη. Για τη χιτλερική θηριώδία δε φταίει ο γερμα- 

νικός λαός, φταίει ο γερμανικός ναζισμός, µε την ίδια έννοια που για 
την μεταξική βλακεία, σε µας εδώ, δεν φταίει ο ελληνικός λαός, φταίει 
ο ελληνικός φασισμός της πλάκας. Οι λαοί που δυστυχούν, εύκολα 
παρασύρονται. Και δεν είναι όλοι οι λαοί τυχεροί να παρασύρονται 
από ειρηνικούς δημαγωγούς τύπου Ανδρ.Παπανδρέου, για παράδειγµα. 
Υπάρχουν και δημαγωγοί πολύ σκληροί και αιμοβόροι, τύπου Χίτλερ, 
ας πούμε. Είναι θέµα τύχης και ιστορικής συγκυρίας σε ποιου δηµα- 
γωγού τα χέρια θα πέσεις. 

Ὁ δημοφιλής «αρχιτέκτων του γερμανικού θαύματος» Κόνραντ 
Αντενάουερ, που εκλέγεται τέσσερις φορές Καγκελάριος, το 1949, το 
1953, το 1057 και το 196], είναι πιστός σύμμαχος των Δυτικών και επι- 
διώκει μανιωδώς την ένταξη της Δυτικής Γερμανίας στο δυτικό σύστη- 
μα. Ως εκ τούτον, πέραν αυτής του 1955, δεν θα κάνει καμιά προσπά- 
θεια προσέγγισης της Δυτικής προς την Ανατολική Γερμανία. ΄Αλλω- 
στε, από το 1955, που βάζει τη Δυτ. Γερμανία στο ΝΑΤΟ, και κυρίως 
από το 1957, που η Γερμανία προσαρτά το Σάαρ και η Βουλή της χώ- 
ρας επικυρώνει την ίδια χρονιά τη Σύμβαση της Ρώμης για την ἵδρυ- 
ση αυτή τη χρονιά της ΕΟΚ, οὐτε λόγος να γίνεται πλέον για την ενο- 
ποίηση Δυτικής και Ανατολικής Γερμανίας. Η Δυτική Γερμανία έχει 
προχωρήσει ήδη πάρα πολύ προς τη μεριά της Δύσης, για να γίνει τε- 
λικά ο πιο τυπικός της εκπρόσωπος. Το 1969, που ο γέρος Αντενάουερ 
θα αποσυρθεί από την πολιτική, η Γερμανία είναι µια εξαιρετικά ανα- 
πτυγμένη δυτική καπιταλιστική χώρα και ο διάδοχός του Λούντβιχ 
Έρχαρτ δεν δείχνει πρόθυμος να ασχοληθεί µε τη μοίρα των ανατο- 
λικών συμπατριωτών του. 

Όμως δεν θα συμβεί το ίδιο µε τον επόμενο Καγκελάριο Κούρτ Κί- 
ζινγκερ που, ερχόμενος στην εξουσία το Ι966, ανταποκρίνεται σε µια 
πρόσκληση του ανατολικογερμανού Προέδρου Βίλλυ Στοφ, για να συ- 
ζητήσουν το ζήτημα του παράλογου τεμαχισμού μιας εθνολογικά και 
πολιτιστικά ενιαίας χώρας στα δυο. Αλλά όταν ο Στοφ του λέει πως 
πρέπει πρώτα να αναγνωρίσει επισήμως το ανατολικογερµανικό κρά- 
τος, ο Κίζινγκερ σταματάει απότοµα κάθε συζήτηση. Επιμένει στην 
ξεπερασμένη από τα πράγματα άποψη πως μία είναι η Γερμανία, κι 
αὐτό που ονομάζεται Ανατολική Γερμανία δεν είναι κράτος, αλλά γερ- 
μανική επαρχία κατά κάποιον τρόπο, που αποφάσισε να κυβερνάται 
µε διαφορετικό τρόπο. 

Το 1969 έρχεται στα πράγματα ο Βίλλυ Μπραντ, πετυχημένος 
πρώην Δήμαρχος του Ανατολικού Βερολίνου και τώρα πρόεδρος του 
Σοσιαλδημοκρατικού Κόμματος. Ανοιχτό και καθαρό μυαλό ο Μπρα- 
ντ, επιδιώκει ανοιχτά και καθαρά τη συνεργασία µε την Ανατολική 

Γερμανία και προς τούτο συναντά τον γραμματέα του κόµµατος Βάλ- 
τερ Οὐλμπριχτ. Και τον Αύγουστο του 1970 κάνει το µεγάλο άλμα: 
υπογράφει Συνθήκη µε τη Σοβιετική Ένωση. Ο πάγος έχει λειώσει και 
οι δυο Γερμανίες πλησιάζουν ολοένα και περισσότερο η µια την άλλη. 
Αυτό το άνοιγμα του Βίλλυ Μπραντ προς τη Σοβιετική Ένωση, τις 
Λαϊκές Δημοκρατίες και κυρίως τη Γερμανική Λαϊκή Δημοκρατία, 
όπως λέγεται επισήμως η Ανατολική Γερμανία, που τη λεν έτσι για να 
αποφεύγουν να τη λεν όπως εκείνη θέλει, θα ονομαστεί Ο5ἱροΙίΚ 
(ανατολική πολιτική), προφανώς για να τονιστεί η διαφοροποίηση της 
ως τότε αποκλειστικά δυτικής πολιτικής της Δυτικής Γερμανίας. Πά- 
ντως, η ανατολική πολιτική του Βίλλυ Μπραντ δεν κάνει λόγο για 
επανένωση των δύο Γερμανιών. Κανείς δεν ξέρει ακόµα πότε θα γίνει 
δυνατή αυτή η επανένωση, αλλά και κανείς δεν πιστεύει πως δεν θα 
γίνει κάποτε. Όλος ο κόσμος περιμένει την επανένωση και όλος ο κό- 
σµος τη φοβάται, γιατί όλοι τρέμουν τις βίαιες αντιδράσεις, είτε από 
τη µια είτε από τη άλλη μεριά. Το Γερμανικό Ζήτημα έχει καταντήσει 
Γόρδιος Δεσμός - και σαν τέτοιος θα λυθεί τελικά µε τη σπάθη. 

Ο πολωνοαμερικανός Σπμίγκνιου Μπρζεζίνσκι, ίσως η µεγαλύτερη 
πολιτική ιδιοφυῖα του αιώνα µας, ένας άνθρωπος που του αρέσει να κι- 
γείται σταθερά στο παρασκήνιο και να ορίζει από κει τη μοίρα του κό- 
σµου σαν σύμβουλος αμερικανών προέδρων, που συνήθως κάνουν ό,τι 
τους λέει, σε ανύποπτο χρόνο εἰπε κάτι το σημαδιακό για τη μοίρα της 
Ανατολικής Ευρώπης και της Ανατολικής Γερμανίας, προσπαθώντας να 
καθησυχάσει τις ανησυχίες των μικρονοϊκών, που δύσκολα καταλαβαί- 
γουν κατά πού τραβάει η ιστορία: Οχι µόνο ο Βίλλυ Μπραντ αλλά ολό- 
κληρος ο δυτικός κόσμος πρέπει να επιδιώξει τη συνεργασία µε τις ανα- 
τολικές χώρες. Η Δύση, λέει ο κύριος σύμβουλος, που ξέρει τι λέει, δεν 
έχει να φοβηθεί τίποτα από λαούς που ψοφούν για τσίχλες και µπλου 
τζιν! Αυτοί που κάνουν σαν Αφρικανοί μπροστά σε χάντρες και καθρε- 
φτάκια, όταν βρεθούν μπροστά σε τσίχλες και µπλου τζιν, θα τρέχουν 
πίσω από κάθε δυτικό εμπόρευμα (κόκα κόλα, χάμπουργκερς, αλλά και 
σοβαρότερα πράγματα) αρκεί να τους τα δείξουμε και να ξέρουν πως 
υπάρχουν. Κατά πάσα πιθανότητα, λέει ο Μπρζεζίνσκν, η ενοποίηση της 
Γερμανίας θα είναι η τελευταία και όχι η πρώτη πράξη στη διαδικασία 
ενοποίησης της ευρωπαϊκής 

Λέγοντας ενοποίηση δεν εννοεί, βέβαια, την Ενωμένη Ευρώπη αλλά 
τον ενωμένο ευρωπαϊκό καπιταλισμό ολόκληρης της Ευρώπης, ανατο- 
λικής και δυτικής. Λοιπόν, όλα σ᾽ αυτόν τον κόσµο κρέμονται από µια 
τσιχλόφουσκα:; Ίσως. Ίσως η χρήση του περιττού φανερώνει κορεσμό, 
ή ανάγκη για κορεσμό στο αναγκαίο. Τσίχλα µασάς είτε όταν είσαι 

χορτάτος και θέλεις να χωνέψεις, είτε όταν προσποιείσαι πως χωνεύεις 
όντας νηστικός, πράγμα που παραπέμπει στην επιθυµία κορεσμού. Και 
η επιθυμία των ανατολικών για µπλου τζιν δεν ήταν πρόβλημα μόδας, 
αλλά γνώση της αξίας και της σημασίας που έχει για τον φτωχό ένα 
γερό ύφασμα που δε φθείρεται εύκολα, πράγµα που σου επιτρέπει να 
κάνεις οικονομία για να αγοράσεις... τσίχλες. 

Η Ανατολική Γερμανία είχε ξεπεράσει πάρα πολύ νωρίς το δύσκο- 
λο πρόβλημα της τσίχλας. Ἠταν η πιο αναπτυγμένη ανατολική χώρα. 
Σχετικά φτωχή, ωστόσο, σε σύγκριση µε την διπλανή Δυτική Γερμα- 
νία. Κι έτσι, το τείχος του Βερολίνου καταρρέει σχεδόν αυτομάτως το 
1989, μόλις πέντε χρόνια (τι τραγική ειρωνεία!) μετά την επίσημη 
αναγνώριση της Ανατολικής Γερμανίας ὡς κυριάρχου κράτους απ᾿ 
όλα σχεδόν τα κράτη του κόσμου το 1984, αν και οι δύο Γερμανίες 
αλληλοαναγνωρίζονταν μεταξύ τους ὡς αυτόνομα κράτη από την 21η 
Δεκεμβρίου 1972. Τέλος, το 1901, τα δυο κομμάτια της Γερμανίας επα- 
νενώνονται και το Γερμανικό Ζήτημα λήγει οριστικά. 


5, Η κολοβή και πλούσια Γερμανία 


Μέχρι την 21η Δεκεμβρίου 1972, που οι δυο Γερμανίες εδέησε επι- 
τέλους να αποδεχτούν τα τετελεσμένα και να συμφωνήσουν πως είναι 
δυο διαφορετικά κράτη και όχι ένα κομμένο προσωρινά στα δυο, µό- 
νιμα σύνορα ανάµεσα στα δυο γερμανικά κράτη δεν υπήρχαν. Διότι 
η Συμφωνία του Πότσνταμ έλεγε πως τα σύνορα είναι προσωρινά, 
πράγμα αυτονόητο άλλωστε, αφού ο τεμαχισμός δεν έγινε προκειµέ- 
νου να προκύψει εξ αυτού µια Δυτική και µια Ανατολική Γερμανία, 
αλλά για να οριστεί η ρωσική ζώνη κατοχής της ενιαίας προπολεµι- 
κής Γερμανίας. Το κράτος που θα ονομαστεί Ανατολική Γερμανία δεν 
είναι παρά η πρώην ζώνη κατοχής της Σοβιετικής Ένωσης. Η συζη- 
τήση για το τι ακριβώς είναι η Ανατολική Γερμανία κλείνει µε την 
αμοιβαία αναγνώριση τῶν δύο γερμανικών κρατών το 1972. Κι έτσι, 
την επόμενη χρονιά, η Ανατολική Γερμανία γίνεται µέλος του ΟΗΕ. 
Μέχρι τότε, ο ΟΗΕ µια Γερμανία αναγνώριζε, την «καλή». 

Ο χωρισμός της Γερμανίας στα δυο θα έχει σα συνέπεια το χὼρι- 
σµό της Πρωσίας στα τέσσερα: ένα κομμάτι θα βρεθεί στη Δυτική 
Γερμανία, ένα δεύτερο και μεγαλύτερο, μαζί και η πρωτεύουσα της 

Πρωσίας (και της Γερμανίας) Βερολίνο, στην Ανατολική, ένα τρίτο στη 
Ρωσία και το τέταρτο και τελευταίο στην Πολωνία. Το ρωσικό και το 
πολωνικό κομμάτι, μέχρι την ήττα της Γερμανίας το 1945, ανήκαν στην 
Ανατολική Πρωσία, µια εκτεταμένη περιοχή ξεκομμένη από τον κύριο 
γερμανικό κορμό, από την οποία τη χώριζε η στενή λουρίδα του Ντά- 
ντσιχ (Γκντάνσκ, στα πολωνικά), που ο Χίτλερ την ήθελε οπωσδήπο- 
τε, προκειμένου να ενωθεί η Δυτική µε την Ανατολική Πρωσία, που 
ήταν όντως γερμανική. Αλλωστε, η µεγάλη και ένδοξη πόλη Καίνιξ- 
µπεργκ, πρωτεύουσα της Ανατολικής Πρωσίας, ήταν η πατρίδα του 
Καντ, του κατ’ εξοχήν γερμανού φιλόσοφου. 

Η Πρωσία, Δυτική και Ανατολική μαζί, δεν είναι µόνο γεωγραφι- 
κή, αλλά κυρίως ιστορική περιοχή. Πριν απ᾿ τον πόλεμο περιλάμβα- 
νε 12 γεωγραφικά και διοικητικά διαμερίσματα (επαρχίες): την Ανα- 
τολική Πρωσία, το Αννόβερο, τη Βεστφαλία, την Έσση, το Νασάου, το 
Μπράντενµπουργκ (Βραδεμβούργο), την Πομερανία, τη Ρηνανία, τη Σα- 
ξονία, τη Σιλεσία, το Σλέσβιγκ-Χολστάιν και το Χοεντζόλερν. Πρόκει- 
ται, δηλαδή, για µια τεράστια περιοχή, εκτεινόµενη στη Βόρεια και την 
Κεντρική Γερμανία, που αποτελεί, θα λέγαμε, την κυρίως ειπείν Γερ- 
μανία. Ακριβώς αυτή η «ιστορική Γερμανία» µετά τον πόλεμο θα γί- 
νει σμπαράλια. Το σταυροφορικό Τάγμα των Τευτόνων Ιπποτών, που 
δημιούργησε τον 130 αιώνα την Πρωσία, στην επιστροφή του από τα 
Ἱεροσόλυμα, όπου βρισκόταν µε την ειδικότητα του νοσοκοµειακού 
σώματος, του εντεταλµένου για την περίθαλψη των άλλων σταυροφό- 
ρων, δεν θα ήταν διόλου υπερήφανο για την κατάντια στην οποία οδή- 
γησε ο σταυρωτής-σταυροφόρος Χίτλερ την παλιά επικράτεια των νο- 
σοκόµων-Ιπποτών. Στην οποία ανήκε και η περιοχή της Σαξονίας, στην 
κάτω μεριά της Ανατολικής Γερμανίας. (Πρωτεύουσά της είναι η Δρέσ- 
δη. Εκεί επίσης βρίσκεται και η Λειψία, η πατρίδα του Βάγκνερ). Ση- 
μειώστε πως η Σαξονία θεωρείται η κοιτίδα όλων των Γερμανών, νέων, 
παλιών και πολύ παλιών, σαν τους Γότθους ας πούμε, αλλά και σαν 
τους ᾿Αγγλοσάξονες (τους γερμανικής καταγωγής ΄Αγγλους και Σάξο- 
νες, που θα μεταναστεύσουν κάποτε στην Αγγλία). 

Η σηµερινή Γερμανία, λοιπόν, θα προκύψει απ᾿ την Πρωσία, το 
πρώτο μεγάλο γερμανικό κράτος, που θα φτάσει στη μεγίστη του ακμή 
τον Ι40 αιώνα και που αργότερα θα γίνει Αυτοκρατορία. Τώρα η Πρω- 
σία, η καρδιά και η ψυχή της Γερμανίας, μοιάζει οριστικά χαμένη για 
τη Δύση. Το μεγαλύτερο μέρος της βρίσκεται στην Ανατολή και µάλι- 
στα στην κομουνιστική Ανατολή. Βέβαια, εκτός από τις άλλες δυτικές 
περιοχές της πρώην ενιαίας Γερμανίας, στη Δυτική Γερμανία θα πε- 
ριέλθει και το μεγαλύτερο, πλουσιότερο και αντιδραστικότερο κρατί- 

διο της Γερμανίας, η Βαναρία, αλλά τι να την κάνεις τη Βαυαρία µε 
την κουτσή γερμανική ιστορία, όταν έχεις χάσει τις μεγάλες και ἑν- 
δοξες ιστορικές περιοχές; Αυτό που κυρίως δεν μπορούν να χωνέψουν 
οι δυτικογερµανοί διανοούμενοι είναι η απώλεια της Λειψίας και της 
Βαϊμάρης, που είναι δυο απ᾿ τα πιο μεγάλα πνευματικά και επιστη- 
µονικά κέντρα της Ευρώπης. 

Όμως, και η Ανατολική Γερμανία είναι λειψή. Δεν περιέχει τα εδά- 
φη που περιείχε η περιοχή πριν απ᾽ τον πόλεμο. Διότι, δε χάθηκε μόνο 
η Ανατολική Πρωσία, χάθηκε και µια µεγάλη κάθετη λουρίδα της 
Δυτικής Πρωσίας. Δόθηκε στους Πολωνούς απ᾿ τους Ρώσους σε 
αντάλλαγμα της βόρειας Ανατολικής Πρωσίας που έγινε ρωσική, µαζί 
με την Καίνιξµπεργκ, που θα ξαναβαφτιστεί και θα γίνει Καλίνινγκρα- 
ντ. (Ρε, μανία που είχαν αυτοί οι άνθρωποι µε τα βαφτίσια, τα ἕανα- 
βαφτίσια και τα ξαναματαβαφτίσια!). Δεδομένου πως οἱ Ανατολικο- 
γερμανοί δεν θα ήταν δυνατό να διαμαρτυρηθούν γι’ αυτές τις απώ- 
λειες (βλέπεις, τα παλιά γερμανικά εδάφη πήγαν σε συντρόφους) δια- 
μαρτύρονται και για λογαριασµό τους οι Δυτικογερμανοί, παρόλο που 
καθόλου δεν τους πέφτει λόγος από νομικής απόψεως, αφού οἱ περιο- 
χές που δόθηκαν στην Πολωνία συνόρευαν µε την Ανατολική και όχι 
µε τη Δυτική Γερμανία. 

Η περίφημη Γραμμή ΄Οντερ-Νάισσε αποτελεί τα νέα σύνορα Ανα- 
τολικής Γερμανίας και Πολωνίας. Κι ωστόσο, οι Δυτικογερμανοί είναι 
αυτοί που χαλούν τον κόσµο για τα νέα φυσικά, λέει, σύνορα (ο 
Όντερ και ο Νάισσε είναι ποτάμια) ανάµεσα στην Ανατολική Γερμα- 
νία και την Πολωνία. ΄Οµως, τα νέα σύνορα, που άφησαν απ’ έξω 
πολλά γερμανικά εδάφη, δεν τα αποφάσισαν οι Ρώσοι μόνοι τους, εί- 
χαν και την σύμφωνη γνώμη των τότε δυτικών Συμμάχων τους στο 
Πότσνταμ, όπου γίνονται όλα αυτά. (Το Πότσνταμ βρίσκεται κοντά 
στο Βερολίνο, κι αυτό σηµαίνει πῶς θα περιέλθει στη δικαιοδοσία των 
Ανατολικών η πόλη όπου αποφασίστηκε η μοίρα της Γερμανίας και 
της Ευρώπης, αµέσως µετά τη συντριβή του Χίτλερ). 

Ωστόσο, τότε στο Πότσνταμ συναποφασίστηκε πως τα σύνορα επί 
των ποταμών ΄Οντερ (στο βορρά) και Νάισσε (στο νότο) θα είναι προ- 
σωρινά. Και επειδή ουδέν μονιμότερο του προσωρινού όταν η προσω- 
ρινότητα διαρκεί, τα εν λόγω σύνορα ισχύουν και σήµερα, που δεν 
υπάρχει Ανατολική Γερμανία ὡς συνοριακό άλλοθι. Και µην ἔαφνια- 
στείτε αν οἱ σημερινοί ενωμένοι Γερμανοί αρχίσουν να ουρλιάζουν 
ενωμένοι για την ένωση µε τη νέα, ενιαία Γερμανία, των υπέρ πατρί- 
δος πεσόντων παλαιών εδαφών. Πρός το παρόν, βέβαια, δε ζητούν κάτι 
τέτοιο. Όμως, κάτσε ντε, νωρίς είναι ακόµα. Θ᾽ αρχίσουν να κάνουν 

λόγο μόλις σκάσει μύτη ο Γ΄ Παγκόσμιος Πόλεμος. (Αν πιστεύετε πως 
δεν θα γίνει άλλος παγκόσμιος πόλεμος, σημαίνει πως δεν έχετε κα- 
λές σχέσεις µε την ιστορία και κυρίως την ιστορία του καπιταλισμού. 
Ο Γ΄ Παγκόσμιος Πόλεμος μπήκε στη φωτιά για βράσιμο τότε που 
κατέρρευσε η ΕΣΣΔ. Κι αυτή τη φορά θα τον αρχίσει μάλλον ο πα- 
ρανοϊκός Ζιρινόφσκι, ή κανένας διάδοχός του αναλόγου πατριωτικού 
φρονήματος, για να µην πω ο Γιέλτσιν σε κατάσταση μέθης ευρισκό- 
μενος). Οι Γερμανοί, λοιπόν, πηγαίνοντας για τα πολλά (εδάφη) µε 
τον Χίτλερ έχασαν και τα λίγα, που κι αυτά είναι πολλά. Ας τα 
βλέπουν οι δικοί µας θερμοκέφαλοι. Εν τάξει, ρε φίλε πατριώτη, να 
πάρουμε την Πόλη και την Αγιά Σοφιά! Αν όµως επιχειρήσουµε να 
την πάρουμε και δε µας κάτσει; Δύσκολη ερώτηση για ηλιθίους σο- 
βινιστές. (Εκτός από μαρμαρωμένους βασιλιάδες, υπάρχουν και µαρ- 
μαρωμένα μυαλά). 

Κάθε πτώση µιας χώρας είναι και µια έκπτωση των συνόρων της. 
Δύσκολα θα βρεις νικηµένο χωρίς εδαφικές απώλειες και νικητή χω- 
ρίς εδαφικά κέρδη. ΄Οπως και ο παίχτης τυχερών παιγνίων, έτσι και 
ο παίχτης των άτυχων γι᾿ αυτόν πολέμων, όταν μπαίνει στο παιχνίδι 
προσδοκά κέρδος. Αλλιώς γιατί να µπει; ΄Οµως, εκ δύο εμπολέμων 
κερδίζει πάντα ο ένας. Ισοπαλία δεν υπάρχει στον πόλεμο - και µην 
παρασύρεστε απ᾿ το ποδόσφαιρο. Ισοπαλία υπάρχει µόνο στον πυρη- 
νικό πόλεμο. Όπου σημειώνεται πάντα Χ, και στο αποτέλεσµα και 
στα βιβλία γεννήσεων των ληξιαρχείων. 

Μέχρι το 1944 οι δυτικοί Σύμμαχοι, και κυρίως οι ΄Αγγλοι, πί- 
στευαν πῶς θα εμποδίσουν την εγκαθίδρυση κομουνιστικού καθεστώ- 
τος στην Πολωνία. Αν το πετύχαιναν, θα μπορούσαν να διαπραγµα- 
τευτούν στο Πότσνταμ τα νέα γερμανικά σύνορα µε µεγαλύτερη άνε- 
ση. ᾿Αλλωστε, σε µια τέτοια περίπτωση, η Ανατολική Γερμανία θα 
ήταν περικυκλωµένη από καπιταλιστικά κράτη και οι Ρώσοι ίσως εξα- 
ναγκάζονταν να την εγκαταλείψουν. Αυτός ακριβώς είναι ο λόγος που 
τα μεγαλύτερα και δυσκολότερα πολιτικά παιχνίδια, τον τελευταίο 
χρόνο του πολέμου, θα παιχτούν σε σχέση µε την μεταπολεμική τύχη 
της Πολωνίας. 

Από γεωπολιτικής απόψεως, η κρίσιμη περιοχή ανάμεσα σ᾽ ολό- 
κληρη την Ανατολή κι ολόκληρη τη Δύση είναι η Πολωνία, το σύνο- 
ρο Ανατολής και Δύσης. Και οι Ρώσοι παίζουν τόσο καλά το παιχνί- 
δι τους εκεί, που δεν έχουν κανένα λόγο να το παίξουν το ίδιο καλά 
και στην Ελλάδα. Έδωσαν την Ελλάδα στους ΄Αγγλους, για να κρα- 
τήσουν μεταξύ άλλων και την Πολωνία, που τους ενδιαφέρει πάρα 
πολύ. Παραμερίζοντας τους ελληνοκεντρικούς αριστερούς συναισθη- 

ματισμούς, θα μπορούσαμε να πούμε πως έκαναν πολύ καλά. Τους 
΄Αγγλους τους ενδιέφερε πολύ η Ελλάδα, και την πήραν. Τους Ρώσους 
τους ενδιέφερε πολύ η Πολωνία, και την πήραν. Θα µου πείτε, και που 
την πήραν τι κατάλαβαν, Μην το πείτε, όμως, αν δεν πάρετε υπ᾿ όψη 
πως τη στιγµή που τελείται η ιστορία κανείς δεν είναι σε θέση να προ- 
βλέψει τις συνέπειες. Αν μπορούσες να προβλέψεις µε σιγουριά τα ιστο- 
ρικά μελλούμενα, θα δρούσες µόνο στην περίπτωση σίγουρου κέρδους. 
Αλλωστε, καμιά νίκη δε διαρκεί για πάντα. Οι νικημένοι γίνονται εὖ- 
κολα νικητές, και αντιστρόφως. Βλέπε και τη νικηµένη Γερμανία. Βλέ- 
πε καὶ τη νικήτρια Ελλάδα. Καλή η δόξα, καλύτερη όµως η µάσα. Οι 
δάφνες είναι χρήσιμες μόνο όταν τις χρησιμοποιείς στο στιφάδο. 

Όπως και νάναι, η Γερμανία δεν είχε ηθικό και λογικό δικαίωµα 
να διαμαρτύρεται για τις τεράστιες εδαφικές της απώλειες. Βέβαια, οι 
Δυτικογερμανοί διαμαρτυρήθηκαν υπέρ το δέον για τούτες τις απώ- 
λειες, όμως η διαμαρτυρία τους ήταν και λογικά άστοχη, αφού τα νέα 
ανατολικά σύνορα της νέας Γερμανίας ήταν σύνορα της Ανατολικής 
Γερμανίας και της Πολωνίας, και ηθικά σόλοικη, αφού έπρεπε να πλη- 
ρώσουν για τη χασούρα. Σίγουρα πλήρωσαν πάρα πολύ ακριβά. Αλλά 
και οἱ ζημιές που προκάλεσαν στον κόσμο όλο ήταν πάρα πολύ µε- 
γάλες. Ωστόσο, οι περισσότερο σώφρονες εξ αυτών, κυρίως οι αντινα- 
ζιστές όπως ο Βίλλυ Μπραντ, δεν έκαναν σεκόντο στους νεοεθνικιστές 
χορωδούς, αυτούς που λίγο πριν έψελναν εμβατήρια και τώρα ψέλ.- 
νοῦν πένθιμα εμβατήρια για τα χαμένα εδάφη, που παραμένουν χαμέ- 
να μέχρι τις μέρες µας. Εδώ πορτοφόλι χάνεις και δεν το βρίσκεις, θα 
βρεις χαμένα εδάφη; Δηλαδή, εμείς βρήκαμε τα χαμένα εδάφη της Μι- 
κρασίας µετά την μικρασιατική καταστροφή; 

Τα σύνορα της Ευρώπης θα αναδιαμορφωθούν µόνο µετά τη λήξη 
του Γ΄ Παγκοσμίου Πολέμου. Μέχρι τότε, απλώς θα διχοτομούνται και 
θα τριχοτομούνται τα ήδη υπάρχοντα σύνορα, µέχρι που να φτάσου- 
µε στην αρχαιοελληνική έννοια της πόλης-κράτος. Εμείς εδώ πάντως 
φτάσαμε προ πολλού: Ελλάδα είναι µία πόλη, η Αθήνα. Όλες οι άλ- 
λες πόλεις, απλώς ανήκουν στην Ελλάδα. 

Ἡ Μάργκρετ Μπόβερ χωρίζει την έννοια της πατρίδας στα δυο: µι- 
λάει για φυσική και για ιδεολογική πατρίδα. Όταν, συνεπώς, έχεις µια 
διεθνιστική ιδεολογία, ανήκεις σε δυο πατρίδες: τη φυσική, όπου επί- 
σης ανήκουν και οἱ αντιφρονούντες, και την ιδεολογική, όπου ανήκουν 
μόνο οι ομοϊδεάτες σου, οἱ σκόρπιοι δώθε κείθε µέσα στον μεγάλο 
κόσμο. Ποια απ᾽ τις δυο να διαλέξεις; Και τις δυο είναι η σωστή απά- 
ντηση. Όσο µε αφορά, φυσική µου πατρίδα είναι η Ελλάδα και Ιδεο- 
λογική ο καλύτερος κόσμος πούναι νάρθει, σ᾽ όλον τον κόσμο. Οι 

κοινοί και κοινόχρηστοι πατριώτες μοιάζουν κάπως µε τις κοινές γυ- 
ναίκες. Παίρνουν προστασία και ασφάλεια απ᾿ την πατρίδα και της 
δίνουν την αγάπη τους. 

Οι Γερμανοί είναι οι μόνοι άνθρωποι στον κόσµο που μέχρι το 
1901, που ενώθηκαν οἱ δυο Γερμανίες, θα μπορούσαν να διαλέξουν 
ευχερώς και φυσική και ιδεολογική πατρίδα: οι κοµουνιστές την 
Ανατολική, οι καπιταλιστές τη Δυτική Γερμανία. Μόνο που ο χώρι- 
σµός δεν έγινε βάσει ιδεολογιών, αλλά βάσει πολιτικών σκοπιµοτή- 
των. Όμως, στη Γερμανία συνέβη κάτι που είναι ακόµα πιο εντυπω- 
σιακό απ᾿ αυτό που θα μπορούσε να συμβεί αν ο χωρισμός γινόταν 
βάσει ιδεολογιών. Οι πέραν της Γραμμής ΄Οντερ- Νάισσε ζώντες πριν 
απ᾿ τον πόλεμο Γερμανοί, μεταφέρθηκαν στη Δυτική Γερμανία αµέ- 
σῶς µετά τον πόλεμο. Σύνολο μεταφερθέντων 8.510.000. Το 179» του 
πληθυσμού της τότε Δυτικής Γερμανίας. Αριθµός τεράστιος. Ηταν οἱ 
πρώτοι γκανστερμπάιντερ. Και ήταν Γερμανοί και όχι Τούρκοι ή Έλ- 
ληνες. Το γερμανικό θαύμα τους χρωστάει πολλά. Αμείβονταν χει- 
ρότερα από τους γηγενείς. Οι τούρκοι και οι έλληνες εργάτες θα 
αμείβονται ακόµα χειρότερα, αλλά αυτά έχει η ζωή. Οταν πεινάς, 
λες δόξα τω Θεώ που βρήκες ένα κομμάτι ψωμί και αγαπάς µε πά- 
θος το αφεντικό σου που σε εκμεταλλεύεται! 


6. Η στρατευµένη βλακεία 


Ο πρώσος στρατηγός Καρλ. Κλαούζεβιτς (1780-1831) είναι ο συγγρα- 
φέας του περιλάλητου συγγράµµατος που έχει τον τίτλο Περί του πο- 
λέμου. Παρά την παλαιότητά του, αυτό το συγκλονιστικό βιβλίο, που 
διαβάζεται σα µυθιστόρηµα, παραμένει πάντα η πιο έγκυρη ανάλυση 
του φρικτού κοινωνικού φαινομένου που λέγεται πόλεμος, που υπάρ- 
χει από τότε που υπάρχει ο άνθρωπος. Και που θα υπάρχει μέχρι τότε 
που θα εξαφανιστεί ο άνθρωπος σε έναν πολύ πιθανό πυρηνικό πόλεμο 
μεγάλης έκτασης. Που γίνεται ακόµα πιο πιθανός τώρα που τα ατο- 
μικά όπλα, που υπηρέτησαν επιτυχώς την «ισορροπία του τρόμου», 
άρχισαν ήδη να μπαίνουν στην υπηρεσία των εθνικισµών. Δεδομένου 
ότι η καλύτερη άμυνα είναι η επίθεση, όπως λέει ο Κλαούζεβιτς, για 
να γίνει η ρήση του εύκολο σλόγκαν στο στόμα όλων, κάθε άμυνα 
ανετότατα μετατρέπεται σε επίθεση και κάθε επίθεση γίνεται στο ὀόνο- 

μα της άµυνας. Έτσι, όλοι αμύνονται και κανένας δεν επιτίθεται, 
παρά µόνο όταν θέλει να μετατρέψει εξ αρχής την άμυνα σε επίθεση, 
προκειµένου να αμυνθεί προληπτικά. 

Ο εχθρός, εκτός από κακός, είναι πάντα διαφορετικός από µας. Δεν 
μπορείς να πολεμήσεις τον ὁμοιό σου, παρά µόνο σε έναν εμφύλιο πό- 
λεμο. Αλλά και σ᾿ αυτόν, πρέπει να επισηµάνεις διαφορές ανάµεσα σε 
σένα και τον αντίπαλο. Ο Εαμίτης, για παράδειγµα, είναι όµοιος µε 
σένα. Ο Εαμοβούλγαρος, όµως, δεν εἶναι. Ακόμα πιο καλός για σκό- 
τωµα σε εναν ελληνικό εμφύλιο πόλεμο είναι ο ανθέλληνας. Έλληνας 
μεν, αλλά ανθέλληνας. 

Είναι η πάντα επίφοβη διαφορετικότητα που απειλεί την αγέλη και 
δημιουργεί στα µέλη της το αίσθημα της εχθρότητας, που είναι η ψυ- 
χολογική συνέπεια µιας απειλής που προέρχεται πάντα απ’ το «έτε- 
ρον», το ετερόδοξο, το διαφορετικό, το ανόµοιο, το αλλιώτικο. Αν µά- 
λιστα καταφέρεις να γίνεις ρατσιστής, τότε έχεις εξασφαλίσει τέλειο 
άλλοθι για τη βαρβαρότητά σου. 

Στη βάση κάθε σύγκρουσης βρίσκεται πάντα και σ᾽ όλες τις περι- 
πτώσεις η απόρριψη του διαφορετικού, η έλλειψη σεβασμού για το 
«έτερον» που αρνείται να είναι «ταυτόν», απειλώντας έτσι την ασφά- 
λεια που παρέχει το κοπάδι. Στους πολέμους δεν συγκρούονται άνθρω- 
ποι µε προσωπικότητα (που είναι έννοια ηθική και ψυχολογική) και 
ατοµικότητα (που είναι έννοια νομική), αλλά κοπάδια φοβισμένων 
ανθρώπων. Και όπως το κοπάδι των φοβισμένων ζώων εύκολα µπορεί 
να πέσει στο γκρεμό, έτσι και το κοπάδι τῶν φοβισμένων ανθρώπων 
µπορεί ανετότατα να πέσει στη μαύρη τρύπα του πολέμου. 

Κάθε ήρωας πολέμου είναι ένας δειλός, που αντί να τρέξει προς τα 
πίσω για να σωθεί (υπάρχει, βλέπεις, και το απαραίτητο στρατοδικείο), 
τρέχει προς τα µπρος, πάλι για να σωθεί. Διασχίζοντας όσο μπορείς 
πιο γρήγορα την επικίνδυνη ζώνη, για να περάσεις στο απυρόβλητο, 
μόλις φτάσεις εκεί θα παραλάβεις το παράσημο. (Ο Δημήτρης Χατζής, 
αντάρτης στο Δημοκρατικό Στρατό τότε, θα περιγράψει έξοχα αυτή την 
κατάσταση ηρωικής δειλίας στο πρώτο του βιβλίο µε τον τίτλο Φωπά 
Και ο Ανρύ Μπαρμπύς στην Κόλαση θα κάνει κονιορτό κάθε έννοια 
πολεμικού ηρωισμού). 

Ο πεθαμένος ήρωας, που δεν θα μπορέσει να παραλάβει ο ίδιος 
το παράσημο, είναι κάτι ανάλογο µε τον αυτόχειρα που αυτοκτονεί 
από δειλία, γιατί δε θέλει να δώσει στο Θεό τη δυνατότητα να ολο- 
κληρώσει το δολοφονικό του σχέδιο, όπως λέει ο μέγας είρων Λα- 
μπίς. Αφού θα πεθάνουμε οπωσδήποτε, είναι ανάγκη να πεθάνουμε 
στον πόλεμο, ἡ να αυτοκτονήσουμε; Γιατί δεν κάνουμε λίγη υπομο- 


196 


γή; λέει ο Λαμπίς. Έτσι κι αλλιώς ο «δολοφόνος» Θεός µάς περιµέ- 
γει στη γωνιά, Κάθε φορά που παίρνει τη µορφή της θανατηφόρας 
μοίρας, όπως θα την περιγράψει ο Μπόρχες στο συναρπαστικό διή- 
γηµα µε τον τίτλο «Θάνατος στη Σαµαρκάνδη». Μελλοθάνατοι, µην 
πάτε στον πόλεμο µε το κεφάλι ψηλά, βαδίζετε καλύτερα προς τον 
ήδη σκαμμένο τάφο σας τραγουδώντας άσµατα ηρωικά και πένθιμα. 
Είναι µια συμβουλή του Καμύ. 

Ο τρόπος θανάτου είναι στυλ. ζωής. Δηλαδή, φαινόμενο αισθητικό, 
όπως θα πει και θ᾽ αποδείξει ο Κωστής Παπαγιώργης σε δυο δίδυμα 
βιβλία του, το Ζώντες και τεθνεώτες και το Η ομηρική μάχη. Όλοι οι 
ήρωες της Ιλιάδας, που έχουν σαφέστατη επίγνωση της θνητότητάς 
τους και δεν πιστεύουν στη «μέλλουσα ζωή», αφού για τους αρχαίους 
Έλληνες δεν υπάρχει μέλλουσα ζωή, αναζητούν ένα στυλ. θανάτου, 
που µόνο αυτό µπορεί να σε δοξάσει. Ο «οµηρικός» Μάνος Χατζιδά- 
κις δοξάστηκε όχι µόνο µε τη μουσική του, αλλά και µε το προσεχτι- 
κά επιλεγμένο απ᾿ τον ίδιο µε κριτήρια αισθητικά, στυλ. θανάτου. Που 
ήταν µια συνέχεια του στυλ. της ζωής του. 

Αυτοί που ζουν σαν πρόβατα, πεθαίνουν σαν πρόβατα: τινάζο- 
ντας τα πόδια. Αρα και τα πέταλα, όπως λέει ο λαός. Στον πόλεμο 
ποτέ δεν πεθαίνεις σαν άνθρωπος, πεθαίνεις σα ζώο που ήδη το 
έχουν οδηγήσει στο σφαγείο. Ποιοι είναι εδώ οἱ χασάπηδες; Σίγου- 
ρα όχι οι στρατηγοί. Αυτοί είναι µόνο κρατικοί υπάλληλοι, όπως και 
ο δήμιος που περιορίζεται στο να τραβήξει τη θηλιά στο λαιμό του 
μελλοθάνατου, ή να γυρίσει το διακόπτη της ηλεκτρικής καρέκλας. 
Ἢ της ατομικής βόμβας. 

Την πιο έγκυρη ερμηνεία γι’ αυτό το φοβερό κοινωνικό φαινόμε- 
νο, που λέγεται πόλεμος, θα τη δώσει ο Κλαούζεβιτς. Προσέξτε τον 
δικό του ορισμό του πολέμου, που είναι και µια περίληψη του κοινώ- 
νικού του περιεχομένου: πόλεμος είναι, λέει ο Κλαούζεβιτς, η επιθυ- 
μία να επιβάλεις µε τη βία στον άλλο τη θέλησή σου. 

Και οἱ πολιτικοί που σχεδιάζουν τους πολέμους και οι στρατηγοί 
που τους εκτελούν, χρωστούν πολλά στους βλάκες, που εἶναι µια τε- 
ράστια κοινωνική δύναμη χάρη στον όγκο τους, Γι’ αυτό πρέπει να 
συνυπολογίζουµε πάντα τη βλακεία σε κάθε κοινωνιολογική µελέτη, 
όπως προτείνει σοβαρότατα ο μεγαλύτερος ίσως έλληνας κοινωνιολό- 
γος, ο Ευάγγελος Λεμπέσης στο Η τεραστία σημασία των βλακών εν 
τω συγχρόνω κοινωνικώ βίω. Ὁ Λεμπέσης είναι ο πρώτος, σε διεθνές 
επίπεδο, κοινωνιολόγος που μετατρέπει τη βλακεία από στατιστικό 
μέγεθος (η βλακεία είναι φυσικό, βιολογικό φαινόμενο) σε κοινωνιο- 
λογική παράμετρο. Σ᾽ ένα μεγάλο άθροισμα ανθρώπων δεν µας ενδια- 

φέρει ποιος είναι έξυπνος και ποιος βλαξ. Ομως, όσο µικραίνει αυτό 
το άθροισµα, τόσο γίνεται εµφανέστερος ο ρόλος της βλακείας. Και σε 
ένα άθροισμα µόνο δύο ανθρώπων, κερδίζει σχεδόν πάντα ο πολύ ειυ- 
διάκριτος βλαξ. Δηλαδή ο άνθρωπος που ποτέ δεν θα καταλάβει πως 
είναι βλαξ, όπως λέει ο Λεμπέσης. Διότι, αν καταλάβαινε, θα ήταν 
έξυπνος. Αλλωστε, σύμφωνα µε έναν αρνητικό ορισµό της εξυπνάδας 
που, σημειωτέον, είναι αδύνατο να ορισθεί θετικά, έξυπνος είναι αυ- 
τός που έχει συνείδηση της βλακείας του. Οπότε παίρνει τα μέτρα του, 
και σιγά σιγά και µε προσπάθεια ενδέχεται να γίνει κάποτε λιγότερο 
βλαξ, µε ελπίδες να προσεγγίσει, ίσως, κατά το τέλος του βίου του µια 
κατάσταση θετική, που λέγεται εξυπνάδα. Η ιστορία χρωστάει εξίσου 
πολλά και στους έξυπνους, και στους βλάκες. ΄Αλλωστε, πώς θα υπήρ- 
χαν έξυπνοι αν δεν υπήρχαν βλάκες; Δόξα και τιµή στον ΄Αγνωστο 
Βλάκα που κάνει παρέα µε τον ΄Αγνωστο Έξυπνο µέσα στο μνημείο 
του Αγνώστον Στρατιώτη. 

Είναι αυτονόητο πῶς όσο περισσότερους βλάκες έχει µέσα του ένα 
μεγάλο άθροισμα ανθρώπων, που είναι ο στρατός, τόσο πιο εύκολος 
γίνεται ο πόλεμος. Αυτό θα µας το μάθει πάλι ο Κλαούζεβιτς, που µι- 
λάει για την ανάγκη της τυφλής στρατιωτικής πειθαρχίας, που επιτυγ- 
χάνεται µε µια εκπαίδευση η οποία στοχεύει στην παράλυση του μυα- 
λού και στην ενεργοποίηση του νωτιαίου μυελού, όπου και η έδρα των 
ανακλαστικών. (Ο στρατιωτικός δεν χρειάζεται μυαλό, λέει ο Αἴν- 
στάιν. Ο νωτιαίος μυελός τού φτάνει και του περισσεύει). Τα περίφη- 
μα πειράµατα που έκανε ο Παβλώφ µε σκύλους, προκειµένου να µε- 
λετήσει επιστημονικά τη λειτουργία των εξαρτηµένων ανακλαστικών, 
έπαιξαν ρόλο στη βελτίωση της στρατιωτικής εκπαίδευσης. Χαιρετάς 
ανακλαστικά όταν δεις ανώτερό σου, κάνεις ανακλαστικά ερωτική 
εξομολόγηση στο γλόμπο, όταν ο λοχίας σε «πείσει» πως ο γλόμπος 
είναι η γυναίκα των ονείρων σου, και βέβαια σκοτώνεις ανακλαστι- 
κά τον ἐχθρό, που είναι και το τελικά ζητούμενο, κάθε φορά που θα 
τον συναντήσεις, αδιαφορώντας για το αναμφισβήτητο γεγονός πως 
είναι κι αυτός άνθρωπος, και κατά πάσα πιθανότητα οπαδός, όπως 
και συ, της «θρησκείας της Αγάπης». 

Σε κάνουν κτήνος, για να στείλουν περίπατο και τη θρησκεία και 
την αγάπη - τα πάντα, εκτός από το ένστικτο της επιβίωσης, ακριβώς 
όπως στη ζούγκλα. Αν και, αν δεις το πράμα από ανθρώπινη ηθική 
άποψη, τα σαρκοβόρα πλεονεκτούν του εµπολέμου ανθρώπου και ηθι- 
κά. Επιτίθενται µόνο όταν πεινούν. Και όταν αντιληφτούν µε το ένστι- 
κτο πῶς άλλα ζώα, διαφορετικού ζωικού είδους, πεινούν ομοίως. Εἰ- 
ναι ελάχιστα τα ζώα που τρων ζώα του ίδιου είδους. Ο λύκος, όσο 

πεινασμένος κι αν είναι, δεν θα φάει ποτέ άλλο λύκο, και το λιοντά- 
ρι άλλο λιοντάρι. Το µόνο ζώο που τρώει µε ευχαρίστηση το όµοιό του, 
είναι ο άνθρωπος. Ωστόσο, κυρίως ειπείν ανθρωποφαγία δεν τελείται 
στη ζούγκλα του πολέμου. Α, όλα κι όλα, είμαστε πολιτισµένοι άνθρω- 
ποι εμείς! Δεν τρώμε ανθρώπινη σάρκα κι ας ξέρουμε πως για τον 
άνθρωπο η πιο νόστιμη και θρεπτική σάρκα είναι η ανθρώπινη. Ρω- 
τήστε κι έναν αφρικανό ανθρωποφάγο, απ᾿ τους λίγους που απόμει- 
ναν. Οι ανθρωποφάγοι, ακριβώς γιατί έχουν το στοιχειώδες μυαλό, 
τρων ανθρώπους, γιατί ξέρουν από πείρα πως το ανθρώπινο κρέας εί- 
ναι το πιο εὐπεπτο για τον άνθρωπο. Ο πολιτισµένος μαχητής, όµως, 
δεν τρώει ποτέ τη σάρκα του εχθρού, όπως ο ανθρωποφάγος. Προτι- 
μάει την περιουσία του εχθρού. 

Όπως λέει πάλι ο Κλαούζεβιτς, η ειρήνη είναι η συνέχιση του πο- 
λέμου µε άλλα µέσα. Κανείς δεν ξέρει αν ο πολέμος είναι µια παρεµ- 
βολή ανάµεσα σε δυο περιόδους ειρήνης, ή η ειρήνη µια παρεμβολή 
ανάµεσα σε δυο πολέμους. Τα ζώα της ζούγκλας όµως είναι πιο «λο- 
γικά». Δεν κάνουν καμιά διάκριση ανάμεσα στον πόλεμο και την εἰ- 
ρήνη και ζουν ειρηνικά, όντας διαρκώς σε πόλεμο. 

Ο πόλεμος διαγράφει τον ανθρωπισμό µε ένα τεράστιο Χ. Τι πρέ- 
πει να κάνουμε, λοιπόν, για να διαφυλάξουµε την ανθρωπιά µας; Δεν 
μπορούμε να αρνηθούµε να πάμε στον πόλεμο, όπως οι πονηροί αντιρ- 
ρησίες συνείδησης, που μεταμφιέζουν την πονηριά σε συνείδηση. Ο 
μαρξισµός προτείνει µια λύση, για να απαλλαγούν κάποτε οι άνθρω- 
ποι από την κόλαση που λέγεται πόλεμος. Να δουλέψουμε για την 
αταξική κοινωνία. Που, βέβαια, δεν πρόκειται να κάνει την εμφάνι- 
σή της αὕριο, ίσως ούτε τα προσεχή εκατό χρόνια. Όμως, αυτός δεν 
είναι λόγος να απελπιζόµαστε εμείς οι μαρξιστές, τώρα μάλιστα που 
σωρεύσαμε τεράστια πείρα. Μπορεί το µεγαλειώδες µαρξιστικό σχέδιο 
να απέτυχε στην πρώτη απόπειρα εφαρμογής του, αλλά αυτό δε ση- 
μαίνει πως θα αποτύχει και στη δεύτερη, τώρα που ξέρουμε πως ο 
σοσιαλισμός και η βία είναι εξ ορισμού αντιφατικές και αλληλοαπο- 
κλειόµενες έννοιες. Όπως και νάναι, η διαρκής ειρήνη είναι το διαρ- 
κώς ζητούμενο. 

Πολύ πριν απ᾿ τον Μαρξ, ο Καντ είχε προτείνει ένα άλλο σχέδιο 
για την επίτευξη της «διαρκούς ειρήνης» (ο όρος είναι δικός του). Την 
εφαρμογή του κυβερνητικού και διοικητικού σχήματος που λέγεται 
ομοσπονδία (που επίσης είναι δικός του όρος). Το καντιανό οµοσπον- 
διακό σύστημα εφαρμόστηκε για πρώτη φορά, και μάλιστα µε τερά- 
στια επιτυχία, στην Αμερική. Οι Ηνωμένες Πολιτείες της Αμερικής εί- 
ναι η πρώτη εφαρμογή στην πράξη της καντιανής πρότασης για τη 

δημιουργία ομοσπονδιών, προκειµένου να επιτευχθεί η διαρκής ειρή- 
νη. Τα ενωμένα σε ομοσπονδία κράτη είναι αδύνατο να κάνουν πόλε- 
μο μεταξύ τους. Η Ενωμένη Ευρώπη, που πάει να γίνει ομοσπονδία 
κρατών, κάτι σαν Ενωμένες Πολιτείες της Ευρώπης, έχει εξασφαλισµέ- 
νη την ειρήνη για τα κράτη-μέλη της. Ο Καντ είχε δίκιο: η οµοσπον- 
δία είναι πολύ καλός τρόπος για να εξασφαλιστεί η ειρήνη, τουλάχι- 
στον ανάµεσα στα µέλη της. Όσο πιο διευρυμένη είναι η ομοσπονδία, 
τόσο λιγότεροι οι πιθανοί εχθροί της. Να γιατί µας συμφέρει να γίνει 
η Τουρκία μέλος της Ενωμένης Ευρώπης. 


Ἴ. Ὁ ολοκληρωτικός πόλεμος 


Ο μεγάλος ήρωας των Γερμανών στον Α΄ Παγκόσμιο Πόλεμο, στρα- 
τηγός Χάινριχ Φρίντριχ Βίλχελμ Λούντεντορφ (1865-1937) πήρε τον πο- 
λιτικό όρο «ολοκληρωτισμός», που μόλις είχε εμφανιστεί για να χα- 
ρακτηρίζονται μ᾽ αυτόν τα καθεστώτα που δεν έχουν αντιπολίτευση 
και στα οποία ένα µόνο κόμμα ασκεί επ’ αόριστον ολόκληρη την εξου- 
σία, και τον στρατιωτικοποίησε, δημιουργώντας έτσι τον άγνωστο μέ- 
χρι το 1916 όρο «ολοκληρωτικός πόλεμος», που έγινε δημοφιλέστατος 
στη διάρκεια του Α΄ Παγκοσμίου Πολέμου. Ο κόσμος τότε δεν πολυ- 
καταλάβαινε τι ήθελε να πει ο στρατηγός. Ο στρατηγός ήθελε να πει 
πως το νόηµα του πολέμου έχει αλλάξει πολύ από τότε που ο Καρλ, 
Κλαούζεβιτς, στην αρχή του 19ου αιώνα, μελέτησε µε τρόπο εντελώς 
ἰδιοφυή το νόηµα και τη σημασία του κλασικού, ας τον πούμε έτσι, 
πολέμου. Ο «ολοκληρωτικός πόλεμος» είναι ένας... µοντέρνος πόλεμος! 
Αυτός ο μακάβριος µοντερνισµός εμφανίστηκε στη διάρκεια του Α΄ 
Παγκοσμίου Πολέμου. Ο στρατηγός Λούντεντορφ, ένας απ’ τους ιδεο- 
λογικούς προγόνους του Χίτλερ, πίστευε πως στον μοντέρνο πόλεμο 
δεν πρέπει να μάχονται µόνο οι μάχιμοι αλλά και οι άμαχοι. Ο κα- 
θένας µε τον τρόπο του και από τη θέση στην οποία θα τύχαινε να 
βρίσκεται. Οι στρατιώτες απ᾿ το µέτωπο και οι πολίτες απ᾿ τα σπίτια 
τους και από τους χώρους δουλειάς. 

Είναι φανερό πως ο γερμανός στρατηγός και θεωρητικός του πο- 
λέμου έκλεψε το περιεχόµενο του όρου «ολοκληρωτικός πόλεμος» από 
την Οχτωβριανή Επανάσταση. Που, στο στρατιωτικό της σκέλος, δεν 
είχε καμιά σχέση µε την κλασική στρατιωτική τέχνη, που την υπηρε- 

τούν κλασικοί στρατιώτες. Καλά καλά δεν είχε σχέση οὐτε µε τον 
αντάρτικο στρατό, τους «άτακτους» (στρατιώτες), αυτούς που δεν 
έχουν σχέση µε τη τάξη και την πειθαρχία του τακτικού στρατού και 
που πολεμούν σαν εθελοντές. Ἡ Οχτωβριανή Επανάσταση, όσον αφο- 
ρά το στρατιωτικό της σκέλος, στην αρχή της τουλάχιστον διεκπε- 
ραιώθηκε από τον οπλισμένο λαό. Ἠταν κάτι πρωτόγνωρο στην ιστο- 
ρία τῶν πολέμων και τῶν ενόπλων συγκρούσεων. 

Βέβαια, ο Λούντεντορφ δεν προτείνει τον εξοπλισμό του λαού. Ξέ- 
ρει τι έπαθαν οι γάλλοι αστοί όταν εξόπλισαν το λαό για να αποκρού- 
σουν όλοι μαζί, στρατός και λαός, τους γερμανούς εισβολείς, που στον 
αστραπιαίο γαλλογερμανικό πόλεμο του [870-187] παραλίγο να έμπαι- 
ναν στο Παρίσι. Ο οπλισµένος λαός τότε άρχισε να χτυπάει προς δύο 
κατευθύνσεις. Προς τα κει που βρίσκονταν οι γερμανοί εισβολείς και 
προς τα κει που βρισκόταν η έδρα της γαλλικής κυβέρνησης. Κι έτσι, 
ο αμυντικός πόλεμος μετατράπηκε αυτόματα σε εμφύλιο, παραμένο- 
ντας αμυντικός. Ἠταν κάτι που δεν είχε ξαναγίνει στη μακρά ιστο- 
ρία των πολέμων. 

Βέβαια, η θρυλική Κομούνα του Παρισιού, που θα προκύψει εντε- 
λώς ξαφνικά, µέσα σ᾽ αυτές τις χαοτικές συνθήκες, θα ζήσει μόλις 
κάτι παραπάνω από δυο μήνες (18 Μαρτίου - 28 Μαΐου 1811), αλλά 
ϱ Θιέρσος είδε κι έπαθε για να αφοπλίσει τον οπλισμένο λαό. Το λαό 
πρώτα τον επιστρατεύεις και ύστερα τον οπλίζεις. Αν τον οπλίσεις 
πριν τον επιστρατεύσεις, την πάτησες. Θα σου προκύψει κομουνισμός 
στα καλά καθούμενα και μάλιστα χωρίς να τον φκιάξει κανένα κο- 
μουνιστικό κόμμα. Η Κομούνα, που θα δώσει το όνομά της στους κο- 
µουνιστές και τον κομουνισμό, δεν πρωτοεμφανίστηκε το 1811, αλλά 
στη διάρκεια της Γαλλικής Επανάστασης. Κομούνα (Κοινό, κοινή 
εξουσία) ονομάστηκε η συλλογική δηµαρχιακή εξουσία του Παρι- 
σιού το 1792, διά της οποίας θα κάνει τη δουλειά του ο Ροβεσπιέρος. 
Κομούνα, λοιπόν, σημαίνει δημοτική εξουσία, δημαρχιακή εξουσία, 
εξουσία που ασκείται σε µια µικρή περιοχή από τον ἰδιο το λαό και 
για λογαρισµό του. 

Υπήρξαν, λοιπόν, στο Παρίσι δυο τέτοιες κομούνες, η µια το 1192 
και η άλλη το 187]. Είναι άγνωστο πότε θα εμφανιστεί η τρίτη. Ίσως 
σε τρία τέρμινα, ίσως και.. αύριο! Κανένας δεν µπορεί να ξέρει τι µπο- 
ρεί να κάνει ένας λαός όταν βρεθεί µε το όπλο στο χέρι. Και κανένας 
δεν ξέρει πότε ο λαός θα βρεθεί µε το όπλο στο χέρι. Και οι δυο κο- 
μούνες ήταν εντελώς ξαφνικές. Κι αυτό σηµαίνει πως ο λαός δε χρειά- 
ζεται και πολλά για να καταλάβει την εξουσία. Το δύσκολο είναι να 
την κρατήσει. Οι Παριζιάνοι δεν κατάφεραν να την κρατήσουν, 

Ούτε οι Ρώσοι κατάφεραν να κρατήσουν το δικό τους κομουνισµό 
έστω έναν αιώνα, ώστε να έχουν να λεν οι επιγενόµενοι πως αυτός, 
όταν πέθανε, είχε ηλικία ενός ιστορικού έτους. Όπως ξέρετε, η ιστο- 
ρία μετράει την ηλικία της µε αιώνες. Καθόλου δε βιάζεται η ιστορία, 
εμείς βιαζόµαστε. Βέβαια, όποιος βιάζεται σκοντάφτει. Αλλά όποιος 
σκοντάφτει και πέφτει, ξανασηκώνεται. Ο «κομουνιστικός κίνδυνος» 
δεν προέρχεται από τα κοµουνιστικά κόμματα, αλλά από τον πεινα- 
σμένο λαό. Λοιπόν, µη δώσεις όπλα στον πεινασμένο λαό, γιατί θα σου 
την ανάψει, εσένα του χορτάτου. Και πολύ καλά θα σου κάνει, αφού 
δεν ντρέπεσαι να τρως του σκασμού ενώ ο άλλος δίπλα σου να ψο- 
φάει απ᾿ την πείνα. Και παριστάνεις και τον καλό χριστιανό από 
πάνω, έτσι; Α, να µου χαθείς, γομάρι. 

Δεν πρέπει να οπλίζεις το λαό, πρέπει όµως να τον επιστρατεύεις 
και να τον βάζεις να φκιάχνει όπλα στα εργοστάσια κατασκευής 
όπλων. Να η πιο αποτελεσματική καινοτομία του «ολοκληρωτικού πο- 
λέμου». Ο στρατιώτης-εργάτης, που δεν είναι ακριβώς ούτε στρατιώ- 
της ούτε εργάτης, είναι ένας πολύ βολικός εργάτης αφού είναι στρα- 
τιώτης. Σε καιρό πολέμου, λέει ο Λούντεντορφ, δεν πρέπει να γίνεται 
διακριση ανάµεσα στην πολεμική και την ειρηνική οικονομία. Σε και- 
ρό πολέμου ολόκληρη η οικονομία µιας χώρας πρέπει να υπηρετεί τον 
πόλεμο. Είναι κι αυτή επιστρατευµένη. 

Ο πολιτικός ολοκληρωτισµός θα γεννήσει τον ολοκληρωτικό πόλε- 
μο. Και ο ολοκληρωτικός πόλεμος θα δώσει το πρόσχημα και το άλ- 
λοθι στον καταχτητή να σκοτώνει αμάχους σα να ήταν στρατιώτες. Ο 
Χίτλερ θα εκμεταλλευτεί µε τον πιο βάρβαρο τρόπο τα κανούργια δε- 
δοµένα που φέρνει ο ολοκληρωτικός πόλεμος στην «ηθική του πολέ- 
μου» (υπάρχει και τέτοια, αν δεν το ξέρετε). 

Όλως παραδόξως, ο ολοκληρωτικός πόλεμος, που όπως πίστευαν 
μέχρι την έναρξη του Β΄ Παγκοσμίου Πολέμου θα έπρεπε να αφορά 
μόνο τα ολοκληρωτικά και τα στρατοκρατικά καθεστώτα, θα γίνει 
κανόνας και για τις εµπόλεμες δημοκρατίες, που μάχονται παρέα µε 
τους ολοκληρωτικούς Ρώσους κατά των ολοκληρωτικών Γερμανών 
στη διάρκεια του ολοκληρωτικού Β΄ Παγκοσμίου Πολέμου. ΄Αρα, ο 
ολοκληρωτισμός, τουλάχιστον στο στρατιωτικό του σκέλος, αφορά και 
τις αστικές δημοκρατίες, αυτές που καλούν κάθε τέσσερα χρόνια τους 
ψηφοφόρους να εκλέξουν τους δυνάστες τους. 

Στις αστικές δημοκρατίες, κυρίως τις υπανάπτυχτες αστικές δηµο- 
κρατίες σαν τη δική µας, η εκτελεστική εξουσία (κυβέρνηση) κάνει 
ό,τι θέλει ερήμην της νομοθετικής (Βουλή) και σούρνοντας απ᾿ τη μύτη 
τη δικαστική. Στην πράξη, η διάκριση των τριών εξουσιών δεν είναι 

παρά ένα κενό σχήµα λόγου. Που γίνεται ακόµα πιο κενό µε την πα- 
ρεμβολή της άτυπης «τέταρτης εξουσίας», µε τους παρακεντέδες και 
παρατρεχάµενους των πολιτικών δημοσιογράφους. Βέβαια, στις αστι- 
κές δημοκρατίες υπάρχει και αντιπολίτευση, αλλά αν μού βρείτε ένα 
κόμμα που κατέχει την εξουσία και παίρνει στα σοβαρά την αντιπο- 
λίτευση, εγώ θα γίνω ένας τέλειος δημοκράτης, σας το υπόσχομαι. Η 
αντιπολίτευση στην αστική δημοκρατία, δεν υπάρχει για να αντιπολι- 
τεύεται τη συμπολίτευση, αλλά για να κάθεται και να περιμένει τη 
σειρά της να γίνει εξουσία, για να γράψει κι αυτή στα παλιά της τα 
παπούτσια την καινούργια αντιπολίτευση, που κι αυτή κάθεται και 
περιμένει τη σειρά της σε µια διαρκή εναλλαγή στην εξουσία των αρ- 
χόντων της «πλουραλιστικής δικτατορίας». 

Ο ολοκληρωτικός πόλεμος φέρνει καινούργια πράγματα στην πα- 
νάρχαια τέχνη του πολέμου, που όπως πίστευαν οι αρχαίοι κινέζοι και 
ιάπωνες σοφοί πρέπει να προσμετράται στις... καλές τέχνες, όπως άλ- 
λωστε υποδεικνύουν µε τον καλλιτεχνίζοντα τρόπο τους οι ζεν πολε- 
μικές τέχνες (καράτε, ζίου-ζίτσου, κουνγκ-φου κλπ.) 

Ὁ μοντερνισµός του ολοκληρωτικού πολέμου εντοπίζεται στις πα- 
ρακάτω συνέπειές του: 

|) Καταργεί τον διαχωρισμό ανάµεσα σε άµαχους και μάχιμους, 
κι αυτό υποχρεώνει τον εχθρό να αντιμετωπίζει και τους άµαχους σα 
μάχιμους, πράγμα που φάνηκε καθαρά στον Β΄ Παγκόσμιο Πόλεμο µε 
τον ανελέητο βομβαρδισμό του Λονδίνου από τους Γερμανούς, αλλά 
και µε την ισοπέδωση πολλών γερμανικών πόλεων απ’ τη σχεδόν μυ- 
θική ΚΑΕ (Βασιλικές Αεροπορικές Δυνάμεις). 

2) Θέτει σε λειτουργία τα κρεµατόρια του Χίτλερ, όχι γιατί ο Φύ- 
ρερ (ο αρχηγός) πιστεύει στ’ αλήθεια πως οι Εβραίοι είναι όντως κα- 
τώτερη ράτσα (αυτά είναι για το πόπολο), αλλά γιατί ξέρει πῶς οι 
Εβραίοι, έτσι που αρνούνται την ακίνητη περιουσία για να μαζεύουν 
την κινητή στα γρήγορα και να την κοπανούν σε περίπτωση διωγμού, 
ελέγχουν πράγματι τις τράπεζες, την καρδιά και την ψυχή του καπι- 
ταλισμού, όπως λέει ο Μαρξ, αλλά και τα χρηματιστήρία, τους ναούς 
του καπιταλισμού, όπως λέει πάλι ο Μαρξ. ταν δεν ελέγχεις την 
καρδιά, την ψυχή και το νου της οικονοµίας, είναι αδύνατο να κάνεις 
ολοκληρωτικό πόλεμο, που απαιτεί τη στρατωτικοποίηση ολόκληρης 
της οικονοµίας, όπως λέει ο Λούντεντορφ. 

3) Το πολεμικό δίκαιο (υπάρχει και τέτοιο - πάνω απ᾿ όλα η δι- 
καιοσύνη!) ατονεί ή καταργείται στον ολοκληρωτικό πόλεμο. Οι αιχ- 
μάλωτοι πολέμου είτε εκτελούνται εἴτε κακοποιούνται εἴτε, το συνη- 
θέστερο, γίνονται εργάτες άµισθοι στα εργοστάσια του εχθρού, πράγ- 

μα που το απαγορεύει αυστηρά το κλασικό πολεμικό δίκαιο, που πα- 
σχίζει να περισώσει κάτι από τους κώδικες καλής πολεμικής συμπε- 
ριφοράς τῶν ιπποτών. 

4) Κανένας πολίτης δεν δικαιούται να γκρινιάζει, και πολύ περισ- 
σότερο να κριτικάρει τον πόλεμο που τελείται. Γι’ αυτό, τα στρατοδι- 
κεία, που δημιουργήθηκαν για να δικάζουν στρατιώτες βάσει ενός 
πολύ αυστηρού δικαίου, δικάζουν τώρα και πολίτες, αντιµετωπίζοντάς 
τους σαν στρατιώτες. Είναι γνωστός ο ρόλος των στρατοδικείων στην 
Ελλάδα στη διάρκεια του εμφυλίου, που ήταν ένας µισοολοκληρωτι- 
κός πόλεμος και απ’ τις δυο μεριές. 

5) Ἡ αεροπορία, που γίνεται διακεκριμένο όπλο για πρώτη φορά 
στη διάρκεια του Α΄ Παγκοσμίου Πολέμου, δεν θα βομβαρδίζει µόνο 
τον μάχιμο, αλλά και τον άµαχο εχθρό - κυρίως αυτόν. Κι αυτό γίνε- 
ται κανόνας στον Β΄ Παγκόσμιο Πόλεμο, και στις δυο πλευρές των 
αντιµαχομένων. Τα αεροπλάνα καθέτου εφορμήσεως, τα περιβόητα 
Στούκας, είναι µια σπουδαία εφεύρεση των Γερμανών. Τώρα το αερο- 
πλάνο χρησιμοποιείται σαν εναέριο υπερπυροβόλο μεγάλης ακριβείας, 
που µπορεί να ρίχνει τις βόμβες του ακριβώς στο στόχο, άρα και να 
πλήττει στην καρδιά του ένα «επιστρατευμένο» εργοστάσιο. Τα περί- 
φημα αγγλικά Σπιτφάιρ, µια άλλη σπουδαία πολεμική μηχανή, είναι 
καταδιωκτικά αεροπλάνα πολύ μεγάλης ευελιξίας, που αντιµετωπί- 
ζουν µε μεγάλες πιθανότητες επιτυχίας τα Στούκας, που δεν σχεδιά- 
στηκαν στα πλαίσια των πολεμικών θεωριών περί ολοκληρωτικού 
πολέμου, αλλά τον υπηρέτησαν µε πολύ μεγάλη επιτυχία. Ωστόσο, τον 
ολοκληρωτικό πόλεμο θα τον υπηρετήσουν καλύτερα τα άρματα µά- 
χης (τανκς), µια πραγματικά σατανική εφεύρεση των ΄Αγγλων, που κι 
αυτή πρωτοδοκιµάστηκε στη διάρκεια του Πρώτου Παγκοσμίου Πολέ- 
µου. Που από κάθε άποψη είναι µια γενική δοκιµή για τον Δεύτερο. 

Ὁ ολοκληρωτικός πόλεμος δεν θα προλάβει να ολοκληρωθεί στη 
διάρκεια του Πρώτου Παγκοσμίου Πόλεμου. ΄Οµως στο τέλος του Δευ- 
τέρου θα ολοκληρωθεί τόσο, που θα γίνει ένα ολοκληρωμένο αρι- 
στούργημα! Με την ατομική βόμβα ο ολοκληρωτικός πόλεμος ολοκλη- 
ρώνεται απολύτως. Και µε την ολοκλήρωσή του θα δώσει τη σκυτά- 
λη στον «Ψυχρό Πόλεμο». 

Και οι δυο πλευρές, και οι Ανατολικοί και οἱ Δυτικοί, θα συνειδη- 
τοποιήσουν ταχύτατα πῶς η καινούργια μορφή ολοκληρωτικού πολέ- 
μου, ο ατομικός πόλεμος, αποκλείεται να µην οδηγήσει στην ταυτόχρο- 
νη, ολοκληρωτική καταστροφή και τους δύο αντιµαχομένους. Τώρα 
πια δεν ισχύει η κλασική ρήση του Κλαούζεβιτς «όποιος ρίξει πρώ- 
τος πλεονεκτεί στα σηµεία». Στον ατομικό πόλεμο, πριν καλά καλά 

προλάβει ο ένας να πατήσει το κουμπί, το πατάει κι ο άλλος, για να 
την «πατήσουν» τελικά οι πάντες. Ευτυχώς που τα κλειδιά των πύρη- 
νικών οπλοστασίων δεν τα κρατούν στρατιωτικοί, αλλά πολιτικοί. Θα 
μου πεις, καλύτεροι είναι; Και βέβαια είναι καλύτεροι. Αλλο να ενερ- 
γείς µε το μυαλό, ακόµα και όταν το έχεις λειψό, και άλλο µε τον 
νωτιαίο μυελό, κυρίως όταν τον έχεις μπόλικο, οπότε τα εξαρτηµένα 
ανακλαστικά πλησιάζουν την τελειότητα των εξαρτηµένων ανακλα- 
στικών της τίγρης, που σαλτάρει στο θύμα της χωρίς να καθυστερή- 
σει ούτε ένα χιλιοστό του δευτερολέπτου, για να «σκεφτεί» αν πρέπει 
ἡ δεν πρέπει να το κατασπαράξει. Τώρα πια ο πόλεμος γίνεται µια 
τόσο σοβαρή υπόθεση, που θα ήταν αδύνατο να τον εμπιστευτούμε σε 
στρατιωτικούς, που λειτουργούν κυρίως µε το νωτιαίο μυελό, όπως 
λέει ο ΄Αλμπερτ Αϊνστάιν. 

Η απειλή του ατομικού πόλεμου θα οδηγήσει στην «ισορροπία του 
τρόμου». Η κατάρρευση της Σοβιετικής Ένωσης θα οδηγήσει στην ανι- 
σορροπία του τρόμου. Τώρα, κάθε Ρώσος ανισόρροπος τύπου Ζιρινόφ- 
σκι, µπορεί κάλλιστα να χρησιμοποιήσει πυρηνικά όπλα, ακόµα και 
κατά της Ουκρανίας. ΄Ἡ για να εκβιάσει τους Αμερικανούς να του 
στείλουν περισσότερη βοήθεια. 

Όπως θα δούμε, ο Ψυχρός Πόλεμος άρχισε µε την άρνηση τῶν 
Ρώσων να δεχτούν αμερικανική βοήθεια αμέσως µετά τον πόλεμο. Οι 
Αμερικανοί, μόλις τελειώνει ο πόλεμος, προσφέρονται να βοηθήσουν 
και τη Ρωσία. Έχουν τεράστιο πλεόνασμα εμπορευμάτων στην Αμε- 
ρική, αφού σ᾽ όλη τη διάρκεια του πολέμου η πολύ απομακρυσμένη 
από τα μέτωπα του πολέμου χώρα δεν σταματάει να παράγει πάσης 
φύσεως προϊόντα. Κάπου πρέπει να τα πουλήσουν ἡ έστω να τα χα- 
ρίσουν, για να µην καταρρεύσει η οικονομία σωρεύοντας απούλητα 
πράγματα, τώρα μάλιστα που η πολεμική βιομηχανία πρέπει να µετα- 
τραπεί σε ειρηνική. 

Οι Ρώσοι δεν θα δεχτούν την αμερικανική βοήθεια, που τους προ- 
σφέρεται σε µια εποχή που δεν έχει αρχίσει ακόµα ο Ψυχρός Πόλεμος. 
Θα τη δεχτούν όµως όλοι οι Δυτικοί. Δεχόμενοι πολύ ευχαρίστως την 
αμερικανική βοήθεια, και αυτοί θα σωθούν και τους Αμερικανούς θα 
σώσουν. Αν νομίζετε πως οι Αμερικανοί βοήθησαν τους Ευρωπαίους, 
τῶν Γερμανών συμπεριλαμβανομένων, από χριστιανικά φιλανθρωπικά 
αισθήματα, μάλλον δεν ξέρετε πώς δουλεύει η καπιταλιστική οικονομία. 
Που όταν δεν ξεφορτωθεί γρήγορα όσα εμπορεύματα, ειρηνικά και πο- 
λεμικά, έχει στις αποθήκες της, καταρρέει, αφού ο κύκλος της παραγω- 
γής σταματάει. Ο καπιταλισμός παράγει για να πουλάει. Κι όταν δεν 
µπορεί να πουλήσει, είτε χαρίζει τα περισσευούµενα προϊόντα είτε τα 

καταστρέφει. Αυτό που δεν µπορεί να κάνει σε καμιά περίπτωση, είναι 
να τα πουλήσει σε εξευτελιστικές τιµές, κάνοντας την αγορά να λειτουρ- 
γεί εντελώς παλαβά. («Το αφεντικό τρελάθηκε»). 

Τώρα ξέρετε το ρόλο που παίζουν οἱ χωματερές στην καπιταλιστι- 
κή οικονομία. Ξέρετε επίσης το ρόλο που παίζει η δωρεάν στρατιωτι- 
κή βοήθεια. Όσο για τους υπερκαταναλωτικούς σε όπλα τοπικούς πο- 
λέμους, αυτοί υποτάσσουν την οικονομία στους κλασικούς νόμους της 
προσφοράς και της ζήτησης. Ανάλογα µε το πόσα και τι είδους όπλα 
έχεις για πούλημα, στήνεις και έναν τοπικό πόλεμο όπου σε βολεύει, 
και τη βολεύεις, Ο πόλεμος στη Βοσνία έλυσε πολλά προβλήματα της 
καπιταλιστικής πολεμικής βιομηχανίας. Δεν υπάρχει πιο καλοπληρω- 
μένο εμπόρευμα από τα όπλα, κυρίως τα βαριά. Έτσι, αν σου περισ- 
σεύουν για πούλημα, ας πούμε πολεμικά αεροπλάνα, στήνεις µια κρί- 
ση στα Ίμια, ή όπου αλλού, και τη βολεύεις πουλώντας όπλα και στις 
δυο πλευρές, εφόσον και οἱ δυο αντιµαχόµενοι είναι σύμμαχοί σου, 
δηλαδή πελάτες σου. 

Όσο για τους χαχόλους και τῶν δύο πλευρών, δεν υπάρχει τίπο- 
τα πιο εύκολο απ᾿ το να βάλεις τους µεν να φωνάζουν «ζήτω η Ελ- 
λάς, πάνω τους και τους φάγαμε», και τους δε «ζήτω η Τουρκία, 
πάνω τους και τους φάγαμε». Κι έτσι, εσύ ο παμφάγος, τρως ήσυχα 
και καλά όσα κέρδισες µε τον πιο απλό τρόπο: βάζοντας τους ηλί- 
θιους να φωνάζουν ζήτω, κάτω, τέτοια. Αν χρειαστεί να πουλήσεις 
περισσότερα και ακριβότερα όπλα, τότε δεν έχεις παρά να µετατρέ- 
Ψεις τις σκηνοθετηµένες κρίσεις τύπου Ίμιας σε πραγματικές κρίσεις 
τύπου Βοσνίας. Ο ρόλος της βλακείας στην ανθρώπινη ιστορία συ- 
χνά είναι μεγαλύτερος και από τον ρόλο της οικονοµίας. Για να 
ακριβολογούμε, η βλακεία είναι οικονομικό μέγεθος. Αρκεί να ξέρεις 
να την κάνεις παραγωγική. 

Ε. Ο ΨΥΧΡΟΣ ΠΟΛΕΜΟΣ 


1. Η ατομική ειρήνη 


Μπορεί ο όρος «Ψυχρός Πόλεμος» να προέκυψε τυχαία το 1946, 
σαν ένα δημοσιογραφικό ευφνολόγηµα του Σουόπ, όµως ο περίφημος 
«σύμβουλος τεσσάρων αμερικανών προέδρων» Μπέρναρντ Μπαρούχ, 
που τον παραλαμβάνει από τον δημοσιογράφο, τον κάνει δημοφιλή με 
την πρώτη κιόλας φορά που τον εκστοµίζει σε δημόσιο λόγο του το 
1947. Αμέσως µετά, ο διάσημος αμερικανός δημοσιογράφος Ουώλτερ 
Λίπμαν τον επιβάλλει διεθνώς, όταν μιλάει για το πραξικόπημα της 
Πράγας (Φεβρουάριος του 1948) και τον αποκλεισμό του Βερολίνου 
(1948 και 1949). Φυσικά, οι Αμερικανοί χρησιμοποιούν τον όρο για να 
χαρακτηρίσουν μ᾽ αυτόν τη σοβιετική πολιτική γενικά, που όντως εἰ- 
ναι «ψυχρά πολεμική» έναντι τῶν μέχρι πριν από λίγο συμμάχων της 
ΕΣΣΔ. Όμως η πολιτική τῶν Αμερικανών έναντι των Σοβιετικών δεν 
είναι λιγότερο «ψυχρά πολεμική». Έτσι, ο αμερικάνικος όρος γίνεται 
δημοφιλέστατος και στη Ρωσία κι αυτή κυρίως είναι που επωφελείται 
απ᾿ τον καινοφανή νεολογισµό, διά του οποίου επισημαίνεται ευφυέ- 
στατα µια αντίφαση: το να βρίσκεσαι σε εμπόλεμη κατάσταση και να 
είσαι συνεχώς ετοιμοπόλεμος, χωρίς ὡστόσο να τολµάς να κηρύξεις 
τον πόλεμο σ᾽ έναν αντίπαλο που τον θεωρείς ισοδύναμο µε σένα. 
Αυτή εἶναι η περίφημη «ισορροπία του τρόμου». Που όταν παρατείνε- 
ται πολύ, σε κάνει μοιρολάτρη. Λες: ότι εἶναι να γίνει ας γίνει επιτέ- 
λους, για να τελειώνουμε µε το μαρτύριο της συνεχώς επικρεµάµενης 
επί των κεφαλών όλων δαμόκλειας σπάθης. (0Ο Δαμοκλής ήταν σύμ- 
βουλος του τυράννου των Συρακουσών Διονυσίου του πρεσβύτερου, 
που κάθε μέρα του έλεγε πόσο τον ζηλεύει για την εξουσία που ασκεί 
δικτατορικά. ΄Ὥσπου µια µέρα ο Διονύσιος δένει τον Δαμοκλή και 


πάνω απ’ το κεφάλι του κρεμάει µε µια κλωστή, όχι και τόσο γερή, 

ένα σπαθί. Ἡ κλωστή δεν κόπηκε τελικά - ούτε ο Ψυχρός Πόλεμος 
έγινε θερμός - αλλά ο Δαμοκλής, ύστερα απ’ τον παρατεταμένο πανι- 
κό που του προκάλεσε η ισορροπία του σπαθιού του τρόµου για 24 
ώρες πάνω απ᾿ το κεφάλι του, σταμάτησε να ζηλεύει τον Διονύσιο. Η 
δαμόκλεια σπάθη, που στις μέρες µας λέγεται ατομική βόμβα, πριν 
εκραγεί θερμαίνει τους ήδη θερμούς εγκεφάλους, αλλά αφού εκραγεί 
τους υπερθερμαίνει τόσο, που ο εγκέφαλος εξατµίζεται και συνεπώς 
καταργείται ὡς εγκέφαλος. Αν οἱ ιθύνοντες δεν κινδύνευαν κι αυτοί 
απ᾿ την ατομική βόμβα και κάθονταν άνετα στα γραφεία τους στα 
μετόπισθεν, να είστε βέβαιοι πως δεν θα είχαν κανένα δισταγμό να 
χρησιμοποιήσουν ατομικά όπλα. Αλλωστε, στους πολέμους σπάνια 
σκοτώνονται στρατιωτικοί και πολιτικοί ηγέτες. Στους πολέμους σκο- 
τώνονται τα παιδιά του λαού, οι επίστρατοι, που κανείς δεν τους ρῶ- 
τάει αν θέλουν να πεθάνουν για «τον βασιλιά και την πατρίδα», ή 
έστω µόνο για την πατρίδα, δηλαδή για ένα άθροισµα οικοπέδων και 
αγροτεµαχίων. Κι αυτοί µεν που έχουν περιουσία, να πέσουν στο «πε- 
δίο της τιμής» χίλιες φορές, και για να κυριολεκτούμε, µία και µονα- 
δική, προκειμένου να µην τους τη φάει ο εχθρός, αλλά οἱ φτωχοί γιατί 
να πέσουν, όταν μάλιστα ξέρουν πως αποκλείεται να ξανασηκωθούν)). 

Κανείς δεν μπόρεσε να δώσει έναν σαφή ορισμό του όρου «Ψυχρός 
Πόλεμος». Δεν ξέρουμε τι ακριβώς γίνεται στη διάρκεια ενός Ψυχρού 
Πολέμου, ενώ ξέρουμε τι γίνεται στη διάρκεια ενός θερμού πολέμου. 
Ὁ Ψυχρός Πόλεμος πάντως έχει στενή σχέση µε τον κλασικό ψυχολο- 
γικό πόλεμο και είναι συναισθηματικά υπερφορτισμένος. Διαφέρει 
ωστόσο από τον συμβατικό ψυχολογικό πόλεμο, που αποσκοπεί στο 
σπάσιμο των νεύρων του εχθρού, διότι ο Ψυχρός Πόλεμος δε λειτουρ- 
γεί στο περιθώριο ενός θερμού πολέμου, αλλά έχει αυτάρκεια και 
αυτοδυναμία. ΄Όµως διεξάγεται αποκλειστικά από τους πολιτικούς σε 
στενή συνεργασία, ωστόσο, µε τους στρατιωτικούς. Που τώρα οφεί- 
λουν κι αυτοί να σκέφτονται πολιτικά, κλιμακώνοντας τον τρόμο µε 
τους εξοπλισμούς, αλλά σχεδιάζοντας ταυτόχρονα τον αναμενόμενο 
πυρηνικό πόλεμο. 

Οι παραδοσιακοί στρατιωτικοί που δεν είναι σε θέση να σκεφτούν 
και πολιτικά, γίνονται άκρως επικίνδυνοι σε συνθήκες Ψυχρού Πολέ- 
μου. Γι’ αυτό ακριβώς τα κλειδιά των πυρηνικών οπλοστασίων δεν τα 
κρατούν στρατιωτικοί. Διότι οι περισσότεροι απ᾿ αυτούς ψοφούν για 
παράσημα. Που, φυσικά, έχουν σχέση με την προαγωγή. Ενώ αυτή έχει 
σχέση µε το μισθό. Στον Ψυχρό Πόλεμο δεν μοιράζονται παράσημα 
και οἱ προαγωγές ακολουθούν ρουτινιέρικα την επετηρίδα. Τώρα, ο 
νταής στρατιωτικός παραχωρεί τη θέση του στον τεχνοκράτη στρατιω- 

τικό και το προσωπικό θάρρος μπαίνει σε δεύτερη μοίρα. Στον πυρη- 
νικό ἡ έστω στον πυραυλικό πόλεμο µε συμβατική γόμωση των βλη- 
μάτων, κανείς δεν «πέφτει ηρωικά μαχόμενος». Απλώς, όλοι σκοτώνο- 
νται άδοξα. Πράγμα που σηµαίνει πως ο παραδοσιακός ηρωισµός 
ημών των Ελλήνων δε φτουράει πια. 

Παρά την αδυναμία µας για έναν ακριβή και σαφή ορισµό του ψυ- 
χρού Πολέμου, υπάρχει γι’ αυτόν µια σοβιετική και µια αμερικάνικη 
άποψη, που η κάθε µια τον περιγράφει όπως τη βολεύει. Έτσι, κατά 
τη σοβιετική άποψη, ο Ῥυχρός Πόλεμος είναι ένα ιδιαίτερο χαρακτη- 
ριστικό της πάλης των τάξεων, που κι αυτή είναι πόλεμος χωρίς όπλα. 
Πάντα κατά τους Σοβιετικούς, ο Ψυχρός Πόλεμος είναι µορφή πολέ- 
μου που επιλέχτηκε απ᾿ τον αντίπαλο, πράγμα που τους υποχρέωσε να 
προσαρμοστούν µε τρόπο τέτοιο, ὥστε ο ψυχρός να µη γίνει θερμός 
πόλεμος. Γιατί ο θερμός πόλεμος δε συνέφερε µε τίποτα την πρώην 
Σοβ. Ένωση. Ποτέ και σε καμιά περίπτωση οι Σοβιετικοί δὲν μπλόφα- 
ραν προπαγανδίζοντας την ειρήνη και υποστηρίζοντας τα φιλειρηνικά 
κινήματα. Αλλωστε, οι Σοβιετικοί είναι αυτοί που μετονόμασαν τον 
Ψυχρό Πόλεμο σε «ειρηνική συνύπαρξη», χωρίς ωστόσο ν᾿ αλλάξει 
εντυπωσιακά το καθεστώς εχθρότητας και αντιπαλότητας ανάμεσα 
στις δυο υπερδυνάµεις, Η ειρηνική συνύπαρξη είναι κι αυτή Ψυχρός 
Πόλεμος, αλλά ππιότερης µορφής και µε σαφώς προσδιορισµένο το 
στόχο, που είναι η αποτροπή του πολέμου και η επιδίωξη της ειρήνης. 

Ο Κένεντυ αποδέχτηκε τον παλιό σταλινικό νεολογισµό «ειρηνι- 
κή συνύπαρξη», που τον επαναφέρει στην επικαιρότητα ο Χρου- 
σισώφ. Κι αυτός ήταν ένας απ᾿ τους λόγους που τελικά έφαγαν το 
κεφάλι τους και οἱ δυο. Η πιθανότητα του πολέμου, αν και απευ- 
κταία και από τις δυο υπερδυνάµεις, υποσχόταν ωστόσο ένα τελικό 
ξεκαθάρισμα των λογαριασμών, ενώ η ειρηνική συνύπαξη υποσχό- 
ταν µόνο τη διαιώνιση της εκκρεµότητας υπό καθεστώς ψευτοελεγ- 
χόμενων εξοπλισμών. Που θα εξαντλήσουν και τελικά θα γονατί- 
σουν την Σοβ. Ένωση. Η οποία χρηματοδοτεί, επιπροσθέτως, όλα τα 
κομουνιστικά κόμματα και όλα τα απελευθερωτικά κινήματα σ᾽ 
όλον τον κόσμο. Χωρίς τους ιλιγγιώδεις και παρανοϊκούς εξοπλι- 
σμούς που επιβάλλει ο Ψυχρός Πόλεμος, ἡ έστω η ειρηνική συνύπαρ- 
ξη, και χωρίς τη βοήθεια των Σοβιετικών προς τους ομοϊδεάτες του 
κόσμον όλου, που ήταν πολύ μεγαλύτερη από την ανάλογη βοήθεια 
των Αμερικανών προς τους δικούς τους ομοϊδεάτες της Δύσης, είναι 
βέβαιο πως η Σοβ. Ένωση όχι µόνο θα είχε ξεπεράσει την κρίση, 
αλλά θα είχε γίνει από καιρό µια ευημερούσα χώρα. 

Τελικά, τον Ψυχρό Πόλεμο τον κέρδισαν οἱ Αμερικανοί. Η αµερι- 

κάνικη οικονομία, που δε γνώρισε σηµαντική φθορά στον πόλεμο και 
που η ανάπτυξή της άρχισε δυο αιώνες νωρίτερα απ᾿ το 1930, που η 
υπανάπτυχτη μέχρι τότε Ρωσία αρχίζει να ορθοποδεί, για να συντρι- 
βεί η οικονομία της στη διάρκεια ενός καταστροφικού γι’ αυτήν πα- 
γκοσμίου πολέμου, δίνει στους Αμερικανούς σοβαρότατα πλεονεκτή- 
ματα σ᾽ όλη τη διάρκεια του Ψυχρού Πολέμου. Που θα τον κερδίσουν 
πολύ αργά και µε μεγάλο κόστος. Η Σοβ. Ένωση δεν άντεξε στον 
μακρόχρονο πόλεμο φθοράς που της κάνουν οι Αμερικανοί. 

Πάντως ο Τρούμαν δεν έχει δίκιο όταν γράφει στα απομνημονεύ- 
ματά του πως ο αμερικάνικος όρος «Ψυχρός Πόλεμος» θα είχε εντυ- 
πωσιακά υπέρ της Αμερικής αποτελέσµατα, αν δεν τον χρησιµο- 
ποιούσαν οι Ρώσοι κατά των Αμερικανών, δυσφηµίζοντας έτσι την 
Αμερική µε το επιχείρημα πῶς αυτή τον άρχισε. Ο Τρούμαν, άλλω- 
στε, ήταν υπέρ ενός γρήγορου ξεκαθαρίσµατος των λογαριασμών µε 
τους Ρώσους διά του θερμού πολέμου, που έπρεπε να γίνει αμέσως 
μετά τη λήξη του παγκοσμίου πολέμου. Υπέρ της ιδίας απόψεως ήταν 
και ο διάδοχός του Αϊζενχάονερ, αλλά στην εποχή του έχει ήδη πε- 
ράσει πολύτιμος χρόνος για τους Αμερικανούς. Η Σοβ. Ένωση έχει 
συνέλθει γρηγορότερα από ό,τι λογάριαζαν οι Αμερικανοί από την 
καταστροφή που προκάλεσε στην οικονομία της ο παγκόσμιος πόλε- 
μος και έχει γίνει πυρηνική δύναμη µε ελάχιστη διαφορά χρόνου 
από τις ΗΠΑ. Ο Κένεντυ δεν είχε άλλη επιλογή από το να δεχτεί την 
ειρηνική συνύπαρξη µε τη Σοβ. Ένωση, µε την προσδοκία ότι αυτή 
θα λειτουργήσει υπέρ της Αμερικής. ΄Αλλωστε, απ᾿ τη στιγµή που 
αποχτούν πυρηνικά όπλα και οι Ρώσοι, καμιά άλλη επιλογή δεν εί- 
ναι δυνατή. Η ισορροπία του τρόμου ήταν επιβεβλημένη εκ των πραγ- 
μάτων. Και το τρομερό «πράγμα» στην προκείµενη περίπτωση ονοµά- 
ζεται ατομική βόμβα. 

Αν η Αμερική είχε εισβάλει στη Ρωσία αμέσως µετά την ήττα του 
Χίτλερ, κατά πάσα πιθανότητα θα είχε χάσει τον πόλεμο µε τους Ρώ- 
σους. Είναι τόσο μεγάλος ο ενθουσιασμός του κόσμου όλου από τα 
κατορθώματα τῶν Ρώσων στη διάρκεια του παγκοσμίου πολέμου, εί- 
ναι τόσο αναπτυγμένο το κομουνιστικό κίνημα αυτή την εποχή στην 
Ευρώπη, εἶναι τέτοια η απροθυμία των ηγετών και τῶν λαών της Δύ- 
σης να συνεχίσουν τον πόλεμο, που οι Αμερικανοί θα τον διεξήγαγαν 
μάλλον μόνοι σε ένα δυσµενές δυτικοευρωπαϊκό περιβάλλον. ΄Αλλω- 
στε, η Σοβ. ᾿Ενώση προέκυψε το 1917 στη διάρκεια ενός ενδοκαπιτα- 
λιστικού πολέμου και οἱ Λαϊκές Δημοκρατίες εμφανίστηκαν το 1945 
στο τέλος ενός άλλον ενδοκαπιταλιστικού πολέμου. Τι θα μπορούσε 
να βεβαιώσει πως ένας ακόµα πόλεμος δεν θα ξεσήκωνε τα κατασπα- 

ραγμένα υπολείμματα των γερμανών δηµοκρατών κατά των Αµερικα- 
νών, που θα είχαν εισβάλει στην ΕΣΣΔ; Ποιος µπορεί να πει πως ο 
αντιαµερικανός Ντε Γκωλ, µε τον ιδιόρρυθμο εθνικισµό του, θα υπο- 
στήριζε τους Αμερικανούς τότε; Μόνο ο Τσώρτσιλ. θα βοηθούσε τους 
Αμερικανούς σε µια πιθανή εισβολή στην ΕΣΣΔ. Που, κατά πάσα πι- 
θανότητα, θα πραγματοποιούνταν αν η ατομική βόμβα, που σημάδε- 
ψε μακάβρια το τέλος του Β΄ Παγκοσμίου Πολέμου, είχε εφευρεθεί ένα 
ή δυο χρόνια αργότερα. Δεν θα ήταν υπερβολή αν λέγαμε πως η κα- 
τάρρευση της Σοβ. Ένωσης είναι η συνέπεια της ύπαρξης ατομικής 
βόμβας, που έκανε αναγκαίο τον μακρόχρονο Ψυχρό Πόλεμο που ρο- 
κάνισε τα οικονομικά θεμέλια της ΕΣΣΔ. Οι Ρώσοι ηττήθηκαν τελικά 
γιατί, μεταξύ άλλων, δεν άντεξαν στον πόλεμο φθοράς που ήταν ο 
Ψυχρός Πόλεμος. Δεν άντεξαν επίσης τη συνέχειά του, την ειρηνική 
συνύπαρξη. Ο Ψυχρός Πόλεμος ήταν ο πιο ιδιόρρυθµος «ανταρτοπό- 
λεμος» σ᾽’ ολόκληρη την ανθρώπινη ιστορία. Κι όλα αυτά, εξαιτίας της 
ατομικής βόμβας! 

Οι Ρώσοι πίστευαν τότε πῶς η βιαστική και πλούσια βοήθεια, από 
μέρους των Αμερικανών, προς την κατασπαραγμένη Γερμανία και την 
ηττημένη Ιαπωνία αμέσως µετά το τέλος του πολέμου, αποσκοπεί σε 
μια επιμελώς προετοιµαζόµενη επίθεση του καπιταλισμού κατά του 
κομουνισμού. Δεν πήραν υπ᾿ όψη τους οἱ Ρώσοι κάτι πιο μαρξιστικό. 
Ότι δηλαδή ο καπιταλισμός αν δεν εξασφαλίσει αγορές για τα προῖό- 
ντα του, καταρρέει ὡς καπιταλισμός. Δυο μεγάλες, κατεστραμμένες 
απ᾿ τον πόλεμο χώρες, η Γερμανία και η Ιαπωνία, είναι αυτό ακριβώς 
που χρειάζεται ο αμερικάνικος καπιταλισμός, για να ανορθώσει την 
οικονομία του µετά τον πόλεμο και να ξεπεράσει την κρίση που ανα- 
γκαστικά θα προκαλούσε η απότοµη μετατροπή της αμερικάνικης πο- 
λεμικής βιομηχανίας σε ειρηνική. Αλλωστε, στην πολιτική οκονοµία 
δε χωρούν συναισθηματισμοί και οι έννοιες εχθρός και φίλος είναι 
πάντα αμοιβαία μεταθετές. Οι «προαιώνιοι εχθροί» και οι «παραδο- 
σιακοί φίλοι» υπάρχουν, αλλά ως το βαθµό που τα οικονομικά τους 
συμφέροντα παραμένουν λίγο ὡς πολύ αμετάλλαχτα. Πάντως, υπό 
καθεστώς πολυεθνικών εταιρειών, που στη σηµερινή τους μορφή αρ- 
χίζουν να εμφανίζονται λίγο µετά το τέλος του Β΄ Παγκοσμίου Πολέ- 
μου, η φιλία ή έχθρα ανάμεσα στους λαούς αναφέρεται πλέον στις συ- 
νεργαζόμενες ή τις ανταγωνιστικές πολυεθνικές και όχι στα συνεργα- 
ζόμενα ή τα ανταγωνιστικά κράτη. Ο καπιταλισμός έπαψε να είναι 
εθνικός από τότε που έγινε πολυεθνικός. Ο εθνικισμός δεν αφορά 
πλέον το κεφάλαιο αλλά τα κλούβια κεφάλια κυρίως των πτωχών 
πλην ηλιθίων, που αντισταθµίζουν το χάλι τους το μαύρο µε µεγαλό- 

πρεπα ιδεολογήµατα του εμβατηριακού τύπου «είμαι Έλλην το καυ- 
χώμαι». Έλλην εξαθλιωµένος µεν, υπερήφανος δε! 

Ὁ Ψυχρός Πόλεμος χρωστάει πολλά στην ψυχολογία της μάζας 
και την ποδοσφαιρική περί πολιτικής αντίληψη. Οπως στα 
έτσι και στον Ῥυχρό Πόλεμο, ο κόσμος ουρλιάζει για τον εχθρό, αλλά 
δεν τον χτυπάει παρά μόνο αμεθόδευτα και σε σποραδικές και σπά- 
νιες μάλλον περιπτώσεις βίαιης συναισθηματικής έκρηξης. Ο Ψυχρός 
Πόλεμος ήταν ένα παρατεταμένο µατς γεμάτο παρατεταμένη αγωνία 
για την τελική έκβαση του παρατεταμένου αγώνα. Τώρα που ο αγώ- 
νας κρίθηκε στα πέναλτι, µια άλλη αγωνία έχει ήδη αρχίσει: η παρα- 
τεταμένη ευτυχία που υπόσχεται ο νικητής καπιταλισμός πότε θα κα- 
ταλήξει σε έναν ακόµα ενδοκαπιταλιστικό πόλεμο, 


2. Τα οικονομικά αίτια του Ῥυχρού Πολέμου 


Η έναρξη του Ψυχρού Πολέμου στο τέλος της δεκαετίας του 40 (η 
αρχή του τέλους του τοποθετείται στα πρώτα χρόνια της δεκαετίας του 
60) οφείλεται σε µια λανθασμένη ερμηνεία των μεταπολεμικών οικο- 
νομικών δεδομένων, τόσο από τη μεριά των Αμερικανών, όσο και από 
τη μεριά των Ρώσων. Στη διάρκεια του πολέμου οι Αμερικανοί βοη- 
θούν οικονομικά τους Ρώσους, αλλά σταματούν τη βοήθεια απότομα 
αμέσως µετά το τέλος του, προκειµένου να τους πιέσουν να φανούν 
περισσότερο ενδοτικοί στο πολωνικό ζήτημα: η Συμφωνία της Γιάλτας 
δεν προέβλεπε να μπει η δυτικότροπη, σλαβογερμανική και πάντα αμ- 
φιρρέπουσα μεταξύ Δύσης και Ανατολής, Πολωνία στη ζώνη επιρροής 
της ΕΣΣΔ. 

Ωστόσο, ο Τρούμαν που αποφασίζει ξαφνικά τη διακοπή της βοή- 
θειας, σε λίγες μέρες ανακαλεί την απόφασή του. Όλοι, σ᾽ Ανατολή 
και Δύση, αναρωτιούνται γιατί οι Αμερικανοί εμφανίζονται τόσο δί- 
βουλοι και αναποφάσιστοι όσον αφορά αυτό το κρίσιμο ζήτημα. Η 
παράδοξη συμμαχία καπιταλιστών και κομουνιστών κατά του φασι- 
σμού, δίνει τη θέση της αμέσως µετά τον πόλεμο σε µια εξίσου παρά- 
δοξη και αντιφατική πολιτική και απ᾿ τις δυο µεριές. Όντας συµµα- 
χικές κατ᾽ ανάγκην οι δυο υπερδυνάµεις στη διάρκεια του πολέμου, 
έπρεπε να αποφασίσουν αν θα παραμείνουν σύμμαχοι και µετά τον 
πόλεμο, πράγμα από δύσκολο ὡς ακατόρθωτο. 

Πάντως, η βιαστική ανάκληση της απόφασης του Τρούμαν για δια- 
κοπή της αμερικανικής βοήθειας προς την ΕΣΣΔ, δεν έχει σχέση µε τα 
αρνητικά συναισθήµατα του αμερικανού Προέδρου για τους κοµουνι- 
στές. Του επιβάλλεται από τους αμερικανούς οικονομικούς εµπειρο- 
γνώμονες, όχι για να σωθεί η ΕΣΣΔ, αλλά για να σωθεί η Αμερική, 
όπως αποφαίνονται οι Ζντάνωφ και Βοζνεσένσκι, που επιβάλλουν 
στον Στάλιν την λογικότατη άποψη, σύμφωνα µε την οποία η συνέχι- 
ση της αποδοχής της αμερικανικής βοήθειας θα είχε ολέθριες συνέ- 
πειες για το καθεστώς, αφού μ’αντήν θα βοηθιούνταν μάλλον η Αμε- 
ρική παρά η ΕΣΣΔ. 

Πράγματι, για την αναθέρµανση της αμερικανικής οικονοµίας, που 
πρέπει να μετατραπεί ταχύτατα από πολεμική σε ειρηνική, και για την 
αποφυγή µιας οικονοµικής κρίσης ανάλογης μ᾿ αυτήν της περιόδου 
1929-33, που είχε προκληθεί από τη δυσκολία προσαρμογής της πολε- 
μικής οικονοµίας του Α΄ Παγκοσμίου Πολέμου σε ειρηνική, η µεταπο- 
λεμική Αμερική πρέπει να βρει τρόπο να καταναλώσει τα προϊόντα 
που παράγει, ή να τα δώσει τζάμπα, ώστε οἱ ειρηνικές πλέον αμερι- 
κάνικες βιομηχανίες να μπορέσουν να συνεχίσουν την παραγωγή χῶ- 
ρίς να καταφύγουν στις μαζικές απολύσεις, που θα προκαλούσαν 
οπωσδήποτε µια μεγαλύτερη κοινωνική αναταραχή απ᾿ αυτήν που 
προκάλεσε το στραπάτσο του 1929-33, 

΄Αλλωστε, απέχουµε μόλις 12 χρόνια απ᾿ το 1933, που η Αμερική 
και ο διεθνής καπιταλισμός ξεπερνούν την κρίση µε χίλια βάσανα. Οι 
ΗΠΑ εδραιώνουν κατά τον πόλεμο την οικονομική τους κυριαρχία µε 
την υπερπαραγωγή και την υπερκατανάλωση πολεμικών προϊόντων, 
που καταναλώνονται (πολεμοφόδια) και καταστρέφονται (όπλα) ταχύ- 
τατα, πράγμα που έχει σα συνέπεια να βρίσκουν δουλειά στα πολε- 
µικά εργοστάσια σχεδόν οι πάντες και η ανεργία να πέσει σχεδόν στο 
μηδέν. Μετά τον πόλεμο, πρέπει να διατηρήσουν αυτές τις καταχτήσεις 
καταχτώντας άλλους, είτε µε το χρήμα είτε µε τα όπλα. Είναι ανάγκη 
να αποχτήσουν αγορές έξω από την Αμερική. Πρέπει, μ᾽ άλλα λόγια, 
να γίνουν καλύτεροι ιµπεριαλιστές, αυτοκρατοριστές, όπως θα λέγα- 
με, μεταφράζοντας αδόκιµα τον όρο που επέβαλε ο Λένιν, προκειμένου 
να ερμηνεύσει την ανάγκη για συνεχή επέκταση του κεφαλαίου έξω 
απ᾿ τη συγκεκριμένη πατρίδα του, πράγμα που στις μέρες µας δε γί- 
νεται διά τῶν όπλων αλλά διά των πολυεθνικών, αυτή την ευφυέστατη 
εφεύρεση του ιμπεριαλιστικού καπιταλισμού, ο οποίος ωστόσο ποτέ 
δεν απαρνήθηκε την ένοπλη βία, προκειµένου αφενός να καταχτά και- 
νούργιες αγορές και αφετέρου να καταναλώνει ταχύτατα τα απ’ τη 
φύση τους αναλώσιμα πολεμικά προϊόντα. 

Οι τοπικοί πόλεμοι διαδέχονται ο ένας τον άλλο µετά τη λήξη του 
Β΄ Παγκοσμίου Πολέμου και μέχρι τις μέρες µας, Οι παραγωγοί και 
οι έμποροι όπλων συνεχίζουν να στηρίζουν µε τον πιο αποτελεσµατι- 
κό τρόπο τον καπιταλισμό. Ο πόλεμος στη Βοσνία-Ερζεγοβίνη στις 
μέρες µας, είναι µια θαυμάσια αγορά πολεμικών προϊόντων, που κα- 
ταναλώνονται µε βουλιμία από ανθρώπους εντελώς άσχετους µε την 
επιστήµη της πολιτικής οικονοµίας. ΄Οσο περισσότερο τρενάρει αυτός 
ϱ πόλεμος, τόσο το καλύτερο για τους παραγωγούς πολεμικών προῖό- 
ντων καὶ τόσο το χειρότερο για τους καταναλωτές τους, που τα 
«τρῶν» τρώγοντας το κεφάλι τους. 

Και ναι μεν οι Ζντάνωφ και Βοζνεσένσκι έχουν δίκιο, όσον αφο- 
ρά την πρόθεση των Αμερικανών να βοηθήσουν τους Ρώσους, προκει- 
μένου να βοηθήσουν τους εαυτούς τους εξασφαλίζοντας υψηλό βιο- 
τικό επίπεδο για τους αμερικανούς πολίτες, όµως κάνουν και µια χον- 
δροειδέστατη γκάφα: δε λογαριάζουν πως ανάγκη από την αµερικα- 
νική βοήθεια είχε όλη η Ευρώπη και κυρίως οι δυο μέχρι πριν από 
λίγο εχθροί, η Γερμανία και η Ιαπωνία. Συνεπώς, δεν προκάλεσαν 
καμιά ζημία στις ΗΠΑ, αρνούμενοι την αμερικανική βοήθεια. 

Τούτη η υπερήφανη άρνηση προκάλεσε τότε θύελλα ενθουσιασμού 
στους κοµουνιστές όλου του κόσμου: η κατεστραμμένη από τον πόλε- 
μο Ρωσία μένει αυτόβουλα έξω απ᾿ το περίφημο Σχέδιο Μάρσαλ, και 
προσπαθεί να ανορθώσει την οικονομία της ολοµόναχη! ΄Οµως, τού- 
τη η «εθνική υπερηφάνεια» µακρόχρονα αποδείχνεται καταστροφική. 
Αφενός γιατί η υπερηφάνεια εἶναι πάντα και σ᾽ όλες τις περιπτώσεις 
κακός οικονομικός σύμβουλος και αφετέρου διότι το στρίµωγμα του 
ρώσου πολίτη γίνεται εντονότερο, προκειμένου να εξοικονομηθούν 
χρήματα για την οικονομική ανόρθωση της ΕΣΣΔ. Που ανορθώθηκε 
μεν τότε, κατάρρευσε όμως στις μέρες µας, εξαιτίας της µη ανόρθω- 
σης του βιοτικού επιπέδου του ρωσικού λαού. 

Ομως, πώς να δεχτείς την αμερικάνικη βοήθεια όταν ξέρεις ότι 
αυτή, εκτός απ’ την ανόρθωση της αμερικανικής οικονοµίας, σκοπεύει 
και σε µια βαθμιαία διείσδυση του καπιταλισμού στη Ρωσία, διά του 
ελέγχου μιάς οικονοµίας εξαρτημένης απ᾿ την αμερικάνικη, όπως σε 
μας εδώ; Αλλά εμείς εδώ είµαστε και µεις καπιταλιστές. (Τον κακό 
μας τον φλάρο, δηλαδή, αλλά εν πάση περιπτώσει οἱ προθέσεις της κα- 
πιταλιστικά δύσμορφης ελληνικής οικονοµίας είναι όντως καπιταλι- 
στικές). Συνεπώς, δεν είχαμε κανένα λόγο να µη φάμε τα αμερικάνι- 
κα χρήματα. Βέβαια, δε φάγαμε απ᾿ αυτά όλοι, οι εργολάβοι πάντως 
έφαγαν εργολαβικά και αν δεν ανόρθωσαν τη χώρα, τουλάχιστον 
ανόρθωσαν τους εαυτούς τους - κι αὐτό είναι συνεπέστατα καπιταλι- 

στικό σ᾽ ένα κοινωνικό σύστημα που πιστεύει πολύ στο ο σώζων εαν- 
τόν σωθήτω και ο µη σώζων εαυτόν, µη σώσει και σωθεί! 

Στη Ρωσία της εποχής εκείνης έγινε, βέβαια, λόγος και γι’ αυτή 
την παράμετρο της αμερικάνικης προσφοράς για βοήθεια, όµως η 
έμφαση δόθηκε στην άλλη. Γιατί οι Ρώσοι πίστευαν πως, µετά τον 
πόλεμο, ο παγκόσμιος καπιταλισμός θα καταρρεύσει παντού στον 
κόσμο, και κυρίως στη Γερμανία, λόγω της καταστροφής της στον 
πόλεμο και στην Αμερική, λόγω της αναμενόμενης οικονοµικής κρί- 
σης που θα ήταν, λέει, πολύ πιο καταστροφική από κείνη του 1920. 
33. Όμως, το Σχέδιο Μάρσαλ. έσωσε την Αμερική σώζοντας την Εν- 
ρώπη και η οικονομική κρίση δεν επήλθε. Αντίθετα, µετά τον πόλε- 
μο, το κλασικό κομουνιστικό σύνθημα «προλετάριοι όλων των χω- 
ρών ενωθείτε» συνεχώς φθίνει, λόγω της απογοήτευσης απ’ την ανα- 
μενόμενη αλλά µη επερχόμενη κατάρρευση του εφτάψυχου καπιτα- 
λισμού και τη θέση του παίρνει το άτυπο σύνθημα «καπιταλιστές 
όλου του κόσμου ενωθείτε». Και ενώθηκαν, οι κερατάδες! Και διά 
της ενώσεώς τους προέκυψαν οι πολυεθνικές, εντός τῶν οποίων τα 
ενωμένα εθνικά κεφάλαια κολοσσιαίων επιχειρήσεων χάνουν την 
εθνικότητά τους. Για τους εθνικούς καπιταλισμούς απομένουν σήµε- 
ρα τα ψίχουλα και για τους ψιλικατζήδες χαχόλους, που παριστά- 
νουν τους καπιταλιστές, η εθνική υπερηφάνεια! 

Ο ιδιοφυής ρώσος οικονομολόγος Γιεβγκένι Βάργκα, µια απ’ τις µε- 
γαλύτερες προσωπικότητες του αιώνα µας στη δύσκολη επιστήµη της 
πολιτικής οικονοµίας, προσωπικός οικονομικός σύμβουλος του Στάλιν 
στη διάρκεια του πολέμου, συνιστά στο αφεντικό του να µην πιστεύει 
στα παραμύθια τῶν αισιόδοξων, που λεν πως ο καπιταλισμός όπου νά- 
ναι καταρρέει, διότι η Αμερική δεν έχει ανάγκη από την τεράστια ρω- 
σική αγορά για την κατανάλωση τῶν προϊόντων της. Πρώτον γιατί πει- 
νασμένοι πρόθυμοι να δεχτούν την αμερικάνικη βοήθεια υπάρχουν πα- 
ντού στον κόσμο, δεύτερον διότι οἱ πολυεθνικές, που είχαν αρχίσει ήδη 
να εμφανίζονται, θα στηρίξουν αποτελεσματικά τον καπιταλισμό και θα 
δώσουν νέα, ειρηνική μορφή στον ιμπεριαλισμό, και τρίτον διότι ο κα- 
πιταλισµός δεν εξάντλησε ακόµα τη δυναμική του και έχει πολλά πε- 
ριθώρια ανάπτυξης µέχρι την τελική κατάρρευσή του. Που ο Βάργκα, 
αισιόδοξος κι αυτός αν και λιγότερο απ᾿ τους άλλους, την τοποθετεί στη 
χρονική περίοδο που θα αρχίσει ύστερα από δέκα χρόνια. Πέρασαν πε- 
νήντα, και μόλις στις μέρες µας ο καπιταλισμός μοιάζει να φτάνει στην 
κορυφή της ανάπτυξής του. Η κυβερνητική και η πληροφορική, µε την 
τεράστια και συνεχώς αυξανόμενη ανεργία που προκαλούν, σίγουρα θα 
τον οδηγήσουν στην πτώση κάποτε - άγνωστο πότε ακριβώς. 

Πάντως δεν θα ήταν άσχημο αν βάζαμε ένα χεράκι για να Ύκρε- 
µοτσακιστεί το ταχύτερο και ν᾿ ανοίξει ο δρόμος για τον ειρηνικό 
σοσιαλισμό, που πιστεύει στο δόγμα «ο καθένας (αμείβεται) κατά την 
εργασία του», ενώ ο τέλειος ανθρωπισμός, ο κομουνισμός, πιστεύει 
στο δόγμα «ο καθένας (αμείβεται) κατά τις ανάγκες του», αν και οι 
γραφειοκράτες κοµουνιστές γελοιοποίησαν εντελώς αυτό το δόγμα, 
ορίζοντας τις προσωπικές τους ανάγκες πέρα για πέρα αυθαίρετα και 
ερήμην των αναγκών του λαού. 

Ο καθένας κατά τις ανάγκες του, στον μαρξισμό σηµαίνει, πρώτον 
πως οι ανάγκες δεν είναι ίδιες για όλους (οι προσωπικές µου ανάγκες, 
για παράδειγµα, δεν επιβάλλουν την κτήση αυτοκινήτου, πόσο μάλλον 
ελικοπτέρου, ή κοτέρου), δεύτερον πως κανείς δεν µπορεί να ορίσει τις 
ανάγκες του αυθαίρετα, κυρίως αυτές που έχουν σχέση µε το σπου- 
δαιότερο, το φαῖ, και τρίτον πως η λογική θα κυριαρχεί επί του πα- 
ραλογισμού. Για παράδειγµα, δεν είναι ανάγκη να έχεις σπίτι σ᾿ όλες 
τις ευρωπαϊκές πρωτεύουσες. Τα ξενοδοχεία τα δημιούργησε η κοινω- 
νία για να µη... παίρνουμε µαζί µας το σπίτι στα ταξίδια µας και για 
να µη χτίζουμε σπίτια εκεί που κατοικούµε µια βδομάδα ή ένα μήνα 
το χρόνο. Αντε, όµως, να τα πεις αυτά σ᾽ έναν μαλάκα πλούσιο, που 
την έλλειψη ουσιαστικών ικανοτήτων και σοβαρών ταλέντων την αντι- 
σταθµίζει µε τη βλακώδη επίδειξη πλούτου, σε στυλ. Λάτση. 

Ο µαρξισµός στηρίζεται αποκλειστικά στη λογική - κι αυτή είναι 
η µεγάλη του αδυναμία σ᾽ ένα κόσµο μυστικιστικό και παράλογο, 
όπου ο φτωχός λέει «δόξα σοι ο Θεός» κάθε φορά που εξασφαλίζει 
τον άρτον τον επιούσιον υπό μορφήν ξεροκόµµατου, και ο πλούσιος 
ευχαριστεί το Θεό που τον βοήθησε να παραμείνει απατεώνας καὶ κλέ- 
φτης της υπεραξίας της δουλειάς του εργαζόμενου. ΄Αλλωστε, ο σῶ- 
στός σοσιαλισμός προῦποθέτει υψηλό ήθος, που δεν πουλιέται στα 
σουπερμάρκετ. Προὐποθέτει επίσης επαρκή ευφυΐα, τουλάχιστον τόση, 
όση χρειάζεται για να καταλάβεις πως η ευτυχία δεν είναι πρόβλημα 
πλούτου, όπως θα μπορούσε να σας βεβαιώσει, μεταξύ πολλών άλλων 
αυτοχειριασθέντων πλουσίων και η Χριστίνα Ωνάση, αν μπορούσε να 
στείλει απ᾿ το υπερπέραν ένα μήνυμα σ’ αυτούς που επιμένουν σώνει 
και καλά να χρησιμοποιούν χρυσά δοχεία νυκτός και να καθαρίζουν 
την τουαλέτα τους µε σαμπάνια. (Η εν λόγω κωλοσυνήθεια γίνεται 
ολοένα και περισσότερο τῆς μόδας για ανθρώπους που πιστεύουν πως 
μπορούν να πιουν σαμπάνια ... κι από κάτω). 

Εκτός απ᾿ τους Ρώσους, τερατώδη λάθη, όσον αφορά την εκτίµη- 
ση τῶν πραγματικών περιστατικών αμέσως µετά τον πόλεμο, κάνουν 
και οἱ Αμερικανοί. Αφενός πιστεύουν πως οι βοηθηθέντες απ’ αυτούς 

λαοί θα τους χρωστούν αιώνια ευγνωμοσύνη, λες και είναι δύσκολο 
να καταλάβει κανείς πως καμιά βοήθεια δεν είναι ανιδιοτελής (ακό- 
μα και ο ελεήµων χριστιανός δίνει φραγκοδίφραγκα στον στημένο έξω 
από την εκκλησία φτωχό, προκειµένου να κερδίσει σχεδόν τζάμπα τον 
παράδεισο) και αφετέρου δεν παίρνουν ὑπ᾽ όψιν πως θα ήταν αδύνα- 
το να σπάσουν µε τη βοήθειά τους τον σοβιετικό οικονομικό συγκε- 
ντρωτισμό και τον κεντρικό έλεγχο της οικονοµίας. Γι’ αυτό ακριβώς 
έκαναν λάθος οι Ρώσοι που δεν δέχτηκαν την αμερικάνικη βοήθεια. 
Όντας συγκεντρωτική και κεντρικά ελεγχόμενη η οικονομία τους, θα 
μπορούσαν άνετα να εξουδετερώσουν τους κινδύνους τους προερχόµε- 
νους από την αμερικανική οικονομική διείσδυση και να χτίσουν τον 
σοσιαλισμό µε καπιταλιστικά δομικά υλικά. Και στο τέλος να κά- 
τσουν και να πιουν εις υγείαν των κορόιδων! Δυστυχώς, η σύμφυτη 
στον γραφειοκρατικό κομουνισµό ηθικολογία, που δεν πρέπει να συγ- 
χέεται µε την ηθική, όπως λέει ο Σπινόζα, μετέτρεψε σε κορόιδα τους 
Ρώσους. Τώρα, εις υγείαν των κορόιδων πίνουν οι Αμερικανοί! 


3,10 μπούμερανγκ του ατομικού πολέμου 


Όπως ήδη είπαμε, ο όρος «Ψυχρός Πόλεμος» είναι πέρα για πέρα 
τυχαίος. Προέκυψε από ένα ευφυολόγηµα του αμερικανού δηµοσιο- 
γράφου Χέρμπερτ Σουόπ το 1946, ένα χρόνο µετά τη λήξη του θερμού 
πολέμου (1939-1945), που με τη ρίψη της ατομικής βόμβας στη Χιρο- 
σίµα και το Ναγκασάκι υπερθερµάνθηκε. Και έτσι υπερθερμασμένος 
έκανε τον κόσμο όλο να παγώσει. Ωστόσο, ο Ψυχρός Πόλεμος πολύ 
θα ήθελε να είναι θερμός, προκειμένου να παραμείνει πόλεμος. Για- 
τί, ο πόλεμος είναι πάντα θερμός, ακόµα κι όταν οἱ μάχες γίνονται 
στους πάγους. “ 

Όμως, τα ατομικά όπλα, που δεν έχουν καμιά σχέση µε το ατο- 
μικό όπλο που φέρει το άτομο που λέγεται στρατιώτης και ονομάζε- 
ται τυφέκιον, παραλύουν τη βούληση για πόλεμο και στις δυο μεριές 
των υποψήφιων ηρώων. Τα ατοµικά όπλα καταργούν την κλασική 
έννοια της κλασικής υπεροπλίας µε συμβατικά όπλα, καταργούν την 
κλασική έννοια του ηρωισμού και αφαιρούν τη δυνατότητα απονομής 
παρασήμων, αφού δεν είναι δυνατό να υπάρξουν πλέον ήρωες, καταρ- 
γούν την κλασική στρατηγική και την αντικαθιστούν µε την ατομική 

στρατηγική, καταργούν τα μέτωπα, καταργούν τα συμβατικά όπλα, 
και εν τέλει καταργούν τον πόλεμο, κάνοντας την απειλή πολέμου 
έναν νέου τύπου ψυχολογικό πόλεμο, βασισμένο στο φόβο της ολοκλη- 
ρωτικής καταστροφής μαχίμων και αμάχων συλλήβδην. Τώρα, ο πό- 
λεμος, νοούμενος σαν ενδεχόμενο βίαιου θανάτου, αφορά τους πάντες 
στην κυριολεξία, ακόµα και τους πολύ απομακρυσμένους απ’ τα µέ- 
τωπα πολιτικούς που τον σχεδιάζουν. 

Τα μοντέρνα ατομικά όπλα είναι ανάλογα µε τα παμπάλαια μπού- 
μερανγκ τῶν αυστραλών ιθαγενών, που άφησαν άφωνους τους πρώ- 
τους ευρωπαίους αποίκους και τους έτρεψαν σε φυγή, όταν είδαν να 
πέφτουν πάνω τους µε δύναμη σμήνη παράξενων πουλιών. Οταν το 
όπλο που λέγεται μπούμερανγκ δεν έβρισκε το στόχο του, δηλαδή το 
κεφάλι του εχθρού, επέστρεφε όμορφα και καλά στα χέρια του εκτο- 
ξευτή, που το ξαναχρησιμοποιούσε. ΄Οπλο ξύλινο και κοφτερό απί- 
στευτης κατασκευαστικής ευφυΐας, το μπούμερανγκ εξοικονοµεί πο- 
λεμικό υλικό και τροµοκρατεί τον εχθρό περισσότερο από τα πυροβό- 
λα όπλα. Έτσι λέγονται τα όπλα που χρησιμοποιούν σαν προώθητι- 
κή δύναμη της βολίδας ή του βλήματος το πυρ της πυρίτιδας. Αλλά 
το πιο εντυπωσιακό στο µπούμερανγκ είναι το ότι λειτουργεί σαν ένα 
ταχύτατο ελικόπτερο-βλήμα: έχει σχήμα ανοιχτής φτερούγας πουλιού 
υπό γωνίαν, µε ελαφρώς γυρισμένα τα δύο φτερά κατ’ αντίστροφον 
έννοιαν, ώστε όταν το εκτοξεύεις η ξύλινη φτερούγα να γίνεται έλι- 
κας. Ο οποίος, όταν εξαντλήσει την προωθητική δύναμη που πήρε απ᾿ 
το χέρι του εκτοξευτή, κάνει απότοµη στροφή 180 μοιρών σύμφωνα µε 
τις αρχές της αεροδυναμικής και επιστρέφει κοντά στη θέση που βρί- 
σκεται ο εκτοξευτής. 

Παρατηρώντας και μελετώντας την πτήση των πουλιών, όπως και οι 
εφευρέτες του αεροπλάνου, οι πρωτόγονοι ιθαγενείς της Αυστραλίας, 
χωρίς βέβαια να έχουν δει ποτέ τα σχέδια του Λεονάρντο ντα Βίντσι, 
που πρώτος σχεδίασε κάτι που θα μπορούσε να μοιάζει µε σημερινό ελι- 
κόπτερο, κατασκευάζουν ένα τόσο δα «χειροκίνητο ελικόπτερο χού- 
φτας»: το αεροδυναμικό μπούμερανγκ. Που έφτασε να γίνει το σύμβο- 
λο της καταστροφής, που µπορεί να µεταστραφεί σε αυτοκαταστροφή. 

Αυτό ακριβώς είναι η ατομική βόμβα. Ένα φοβερό όπλο, που µπο- 
ρεί να σκοτώσει πρώτα τον εχθρό και αµέσως µετά εσένα. Ο εχθρός έχει 
τη δυνατότητα να αμολήσει τη δική του ατομική βόμβα, πριν βρει το 
στόχο της η άλλη. Ταυτόχρονη νίκη, που είναι ταυτόχρονη ήττα. Στον 
ατομικό πόλεμο δεν υπάρχουν νικητές και νικημένοι -είναι όλοι νικη- 
μένοι. Κι όταν λέμε όλοι, εννοούμε και τα γυναικόπαιδα, και οι έγκυες. 
Όταν λέμε όλοι, εννοούμε την ανθρωπότητα ολόκληρη στην περίπτωση 

ενός ολοκληρωτικού ατομικού πολέμου. Δηλαδή, ενός συνδυασμού του 
συμβατικού παγκόσμιου ολοκληρωτικού πολέμου, όπως τον φαντάστη- 
κε ο Λούντεντορφ, µε τον θρυλικό πλέον μαθηματικό τύπο του Ελβετοε- 
βραίου Αλμπερτ Αϊνστάιν, που λέει πως η ενέργεια ισούται µε τη μάζα 
επί την ταχύτητα του φωτός στο τετράγωνο και που πιο απλά σηµαίνει 
πως, αν μετατρέψω σε ενέργεια ένα σπυρί φακής, αν δηλαδή εξαφανί- 
σω την ύλη του κόκκου της φακής, μετατρέποντάς την καθ᾽ ολοκλη- 
ρίαν σε ενέργεια, σύμφωνα µε την αἱνστανική αρχή της ισοδυναμίας 
ύλης και ενέργειας (η ύλη και η ενέργεια είναι οι δυο όψεις του ίδιου 
νομίσματος, κι αυτό εκτός απ’ τις αρχές της κλασικής φυσικής ανα- 
τρέπει και τις αρχές της κλασικής μεταφυσικής), θα πάρω ενέργεια 
ικανή να τροφοδοτήσει όλη την Ελλάδα µε ηλεκτρισμό για κάνα δυο 
βδομάδες. Αντί για µερικές δεκάδες χιλιάδες τσουβάλια κάρβουνο ή 
ότι άλλο καύσιμο, ένας κόκκος φακής και καθάρισα. 

Μπορεί η ατομική βόμβα και οι πτητικές μηχανές να µην έχουν 
άµεση σχέση μεταξύ τους, έχουν όµως έμμεση. Η ατομική βόμβα, είτε 
είναι µια πτητική μηχανή η ίδια, όταν μεταφέρεται στο στόχο της µε 
πύραυλο, είτε φορτώνεται σε µια άλλη πτητική μηχανή, π.χ. σ’ ένα 
αεροπλάνο, σ’ ένα ελικόπτερο, ακόµα και σ᾽ ένα αερόστατο, όταν, ας 
πούμε, πρόκειται να βομβαρδίσεις µε το πάσο σου τους ιθαγενείς της 
Αυστραλίας, που σου έβαλαν τα γυαλιά µε το μπούμερανγκ και πολύ 
θύμωσες γι’ αυτό! 

Η ανθρωπότητα παραληρούσε από ενθουσιασμό όταν, το Σεπτέμ- 
βρη του 1783, για πρώτη φορά στην ιστορία πετάει ενώπιον θεατών (το 
πείραμα είχε γίνει και νωρίτερα, μακριά απ’ τα μάτια των περίεργων), 
µια βαρύτερη από τον αέρα συσκευή. Η εν λόγω συσκευή σηκώνεται 
στον αέρα και αρχίζει να σουλατσάρει στον ουρανό των Βερσαλλιών, 
κοντά στο Παρίσι, σαν πουλί. Όμως, οι λιγότερο ενθουσιώδεις κατά- 
λαβαν απὀ τότε πως από το αερόστατο των γάλλων αδελφών Ζοζέ- 
Μισέλ. και Ζακ-Στεφάν Μογγκολφιέρ, που ήταν βιομήχανοι, θα µπο- 
ρούσες να ρίξεις κάτω, πάνω στα κεφάλια τῶν ανθρώπων, από φέιγ- 
βολάν, λουλούδια και σοκολατάκια μέχρι πέτρες και μέχρι μπόμπες. 
Το αερόστατο είναι μέσον, που μπορεί να χρησιμοποιηθεί και για το 
καλύτερο και για το χειρότερο. Οπως ακριβώς και η ατομική ενέργεια. 
Αλλά το μέσον δε δουλεύει µόνο του. Η καλή ή κακή χρήση εξαρτά- 
ται πάντα απ’ τον χρήστη. Ο χρήστης έχει βούληση. Που λέγεται πο- 
λιτική βούληση, όταν η βούληση έχει πολιτικές συνέπειες. 

Όμως, η ατομική βόμβα καταργεί τη βούληση, στην οποία όµως 
πολλά στήριξε ο Στάλιν, ένας ηγέτης κατ’ εξοχήν βουλησιαρχικός. 
Τέρμα το έτσι θέλω, έτσι νομίζω, έτσι μ᾽ αρέσει, τέρμα το έτσι λέει ο 


219 


Μαρξ, ο Λένιν, κλπ. Μετά τη Χιροσίμα, όλα τα πολιτικά νομίσματα 
µπορεί να αποδειχτούν κίβδηλα. Τόσο η πολιτική όσο και η στρατηγι- 
κή, στην μετά Χιροσίμα εποχή της Αποκαλύψεως των ατομικών επιστη- 
μόνων και όχι του Ιωάννη, εντάσσονται στη «θεωρία των παιγνίων», 
όπου λαμβάνονται υπ’ όψιν μύριοι όσοι αστάθµητοι και σταθµητοί πα- 
ράγοντες. Η βούληση δε φτουράει τώρα πλέον. Τώρα η ανθρώπινη βού- 
ληση αρχίζει να μοιάζει µε τη βούληση του Θεού. Γίνεται απροσδόκη- 
τη, ξαφνική - και μονίμως αναμενόμενη µέσα σε µια διαρκή κατάστα- 
ση άγχους, Αυτό ακριβώς είναι ο Ψυχρός Πόλεμος: µια διαρκής κατά- 
σταση άγχους, εξαιτίας του συνεχώς αναμενόμενου ατομικού πολέμου. 
Πον όµως δε γίνεται, εξαιτίας της «ισορροπίας του τρόμου». Και οι δυο 
αντίπαλοι φοβούνται εξίσου το μπούμερανγκ, που το κρατούν και οἱ 
δυο. (Το στρατηγικό πλεονέκτημα του μπούμερανγκ των Αυστραλών εἴ- 
ναι πως ξέρουν να το χειρίζονται καλά µόνο οι ίδιοι). 

Με παραλυμένη τη βούληση για πόλεμο, η πολιτική πρέπει να ξε- 
περάσει τον αδιέξοδο Ψυχρό Πόλεμο και να καταλήξει στην «ειρηνι- 
κή συνύπαρξη». Αλλά, πώς να συνυπάρξουν οι εχθροί; Αν μπορούσαν 
να συνυπάρξουν ειρηνικά δυο σύζυγοι, που καταστρέφουν δυο ντου- 
ζίνες πιάτα τη βδομάδα στον ενδοοικογενειακό πόλεμο, δεν θα είχε 
δημιουργηθεί ο νομικός θεσμός του διαζυγίου. Εδώ, εντός του ΝΑΤΟ 
και δεν τα καταφέρνουν να συνυπάρξουν ειρηνικά Έλληνες και Τούρ- 
κοι, και σεις μου ζητάτε να συνυπάρξουν ειρηνικά μουσουλμάνοι 
Βόσνιοι και ορθόδοξοι Σέρβοι; Και γιατί να συνυπάρξουν, άλλωστε, 
όταν τα συμβατικά όπλα πρέπει να καταναλωθούν; Στον καπιταλισμό, 
η ειρηνική βιομηχανία είναι συντονισμένη µε την πολεμική. Αν στα- 
ματήσουν οι τοπικοί πόλεμοι, ίσως καταρρεύσει η καπιταλιστική οἱ- 
κονοµία. Όμως, η ατομική βόμβα καταργεί και την παραγωγή και την 
κατανάλωση κάθε είδους προϊόντος, γεωργικού, βιομηχανικού και πο- 
λεμικού, µε καπιταλιστικό ή µε σοσιαλιστικό τρόπο παραγόμενο. 
Κυρίως, όµως, καταργεί την κατανάλωση των συμβατικών όπλων, πον 
μόνο ο Μολώχ ξέρει µε τι ταχύτητα καταναλώνονται στα πεδία των 
μαχών και πόσο χρήσιμη είναι η κατανάλωσή τους στην καπιταλιστι- 
κή οικονομία. 

Ο καπιταλισμός στηρίζεται γερά σε δυο πράγματα: 

1) Στην ανεργία, που είναι το μέσον διά του οποίου ελέγχονται 
τα μεροκάματα, ο πιο επιβαρυντικός παράγοντας στην τελική δια- 
μόρφωση της τιμής του προϊόντος. Ο πόλεμος αναζωογονεί την οικο- 
νομία, έτσι που όλα δουλεύουν στο φουλ. και στη διάρκεια του πο- 
λέμου και λίγο µετά, πράγμα που έχει σα συνέπεια τη μείωση της 
ανεργίας, δεδομένου ότι δεν μετέχουν στην παραγωγή ούτε οι στρα- 

τιώτες οὐτε οι τραυματίες ούτε.. οἱ νεκροί. Με τη μανιβέλα του πό- 
λεμου, το σαράβαλο ξαναπαίρνει µπροστά, µέχρι να ακινητοποιηθεί 
κάποτε, οπότε θα χρειαστεί ένας νέος πόλεμος. 

2) Στη γρήγορη κυκλοφορία του χρήματος. Μέσα σ᾽ έναν χρόνο, 
το νόμισμα πρέπει ν᾿ αλλάξει χέρια πολλές φορές, που μπορούν να 
μετρηθούν µε σχετική ακρίβεια από την οικονομομετρία. Στη διάρ- 
κεια ενός πολέμου η κυκλοφορία του χρήματος επιταχύνεται τόσο 
πολύ, που οι τράπεζες, για να προλάβουν, κόβουν συνεχώς χρήμα, 
µε συνέπεια να οδηγηθούν τα πράγματα στο άλλο άκρο, οπότε ο 
πόλεμος πρέπει να σταματήσει και να κοπούν από το πληθωριστικό 
χρήμα µερικά μηδενικά α-λα Μαρκεζίνη, ώστε τα πράγματα να ξα- 
ναϊσορροπήσουν μέχρι που να ξαναγίνουν ανισόρροπα. Και επειδή 
σπανίως γίνονται μεγάλοι πόλεμοι µέσα σε µια γενιά, και επειδή το 
«μετά από μένα ο κατακλυσμός» δεν αφορά µόνο τον βασιλιά Λου- 
δοβίκο αλλά και τον πατέρα, που αμολάει παιδιά µε πλήρη ασυνει- 
δησία και αδιαφορία για το αν θα σκοτωθούν στον προσεχή πόλε- 
μο, και επειδή εντέλει ο «πολιτισμένος» άνθρωπος παραμένει κτήνος 
κτηνωδέστερο από τους εφευρέτες του μπούμερανγκ αυστραλούς ιθα- 
γενείς, κάθε πόλεμος «μακριά από µας» (φτου, φτου, φτου!) γίνεται 
ανετότατα αποδεκτός από την άνετα διαμορφούμενη απ’ τα µέσα µα- 
ζικής ενημέρωσης κοινή γνώμη. Παράδειγμα: το µόνο που στ’ αλή- 
θεια µας ένοιαζε εµάς τους Έλληνες στον πόλεμο στη Βοσνία, ήταν 
μη τυχόν και πηδήξει τα ελληνικά σύνορα! Δεν πα να σκοτώνονταν 
όσο ήθελαν εκεί πέρα! Αλλωστε, οι μισοί σκοτωμένοι ήταν µουσουλ- 
μάνοι, κι αυτό απάλαινε τις ενοχές µας. Ναι, αλλά, οἱ άλλοι μισοί 
ήταν χριστιανοί. 

Η ατομική βόμβα έκανε τεράστια ζημιά κατ᾽ αρχήν στον καπιτα- 
λισμό. Μπλόκαρε για ένα µεγάλο διάστηµα τους απολύτως ανα- 
γκαίους γι’ αυτόν μικροπολέμους. Εἶδαν κι απόειδαν, λοιπόν, οι καρ- 
χαρίες, και τελικά ξαναβάζουν μπροστά την παλιά καλή συνταγή της 
γιαγιάς: οι πόλεμοι για να είναι παραγωγικοί πρέπει να είναι τοπικοί. 
Και βάζουν τους χαχόλους να σφάζονται σε τοπικούς πολέμους εθνι- 
κιστικού χαρακτήρα, για να κάνουν αυτοί τη δουλειά τους. Διότι, αν 
καταρρεύσει η πιο καταναλωτική και η πιο δυναμική βιομηχανία, η 
πολεμική, καταρρέουν τα πάντα στον καπιταλισμό, όπου ολόκληρη η 
βιομηχανία είναι συναρτηµένη µε την πολεμική, σύμφωνα µε την αρχή 
του ολοκληρωτικού πολέμου του Λούντεντορφ. 

Ο Στάλιν ήξερε πως δεν πρόκειται να γίνει ατομικός πόλεμος, εξαι- 
τίας της ισορροπίας του τρόμου. ΄Οµως πίστευε πως οἱ καπιταλιστές 
σύντομα θ᾽ αρχίσουν να σφάζονται και πάλι μεταξύ τους, ὡς συνή- 

θως. Αντ’ αυτών, σφάχτηκαν μεταξύ τους οι κομουνιστές! Να η θεω- 
ρία τῶν παιγνίων που λέγαμε, που εσχάτως συμπληρώθηκε και από τη 
θεωρία του «χάους». Αυτό όµως δε σηµαίνει πως δεν θα ἔανασφα- 
χτούν κάποτε μεταξύ τους οι καπιταλιστές. Ήδη προπονούνται για τον 
µεγάλο αγώνα σε πολλά μικρά μέτωπα. Ετοιμαστείτε, λοιπόν, να υπο- 
δεχτείτε τον Γ᾽ Παγκόσμιο Πόλεμο. Μη φοβάστε, δεν θα είναι ατοµι- 
κός. Εκτός και αν ξαναεμφανιστεί η Παναγία στον ύπνο κανενός αµε- 
ρικανού προέδρου, όπως είχε εμφανιστεί, λέει, σε κείνον τον κοιµισµέ- 
νο τον Τζόνσον, που μάλλον αυτός σκότωσε τον Κένεντυ γιατί ήταν, 
λέει, φιλορώσος, και του είπε βάρα τους σατανάδες τους Ρώσους µε 
ατομικά όπλα! Ευτυχώς, άνθρωποι λιγότερο θρησκόληπτοι απ᾿τον πα- 
ντελώς ηλίθιο Τζόνσον (ο Θεός να σε φυλάει απ’ τους θρησκόληπτους) 
του είπαν, άσε τις κουταμάρες, Πρόεδρε, και κοίτα να δούμε τι θα κά- 
νουµε µε τους Ρώσους. ΄Αθεοι, άθεοι (επισήμως μόνο, ανεπισήμως όχι), 
αλλά ξέρεις τι γίνεται καµιά φορά µε την Παναγία, ή µε κανέναν 
΄Αγιο πιο χαμηλά στην ουράνια ιεραρχία ιστάµενο; Κι αν ο Στάλιν αυ- 
τοανακηρυχτεί Θεός, όπως ο Μεγαλέξαντρος; ΄Ηδη είναι ημίθεος. Τον 
χωρίζει μισό σκαλοπάτι απ᾿ το Θεό. Και η ισορροπία του τρόμου απο- 
καταστάθηκε. Τότε. Τώρα όµως, που δεν υπάρχει ισορροπία του τρό- 
μου και η ανισορροπία επανήλθε; Τι θα γίνει τώρα; Μη ρωτάτε εµέ- 
να. Ρωτήστε καλύτερα την καφετζού. ΄Η διαβάστε τη θεωρία τῶν 
παιγνίων. Σ’ έναν πιθανό μελλοντικό πυρηνικό πόλεμο θα µας παίξουν 
στα ζάρια οι τζογαδόροι. 

ΣΤ. Ο ΠΟΛΕΜΟΣ ΤΗΣ ΚΟΡΕΑΣ 


1. Μια νίκη του κλασικού επί του μοντέρνου πολέμου 


Ο εντελώς τρελός Πόλεμος της Κορέας (Ιούνιος Ι950- Ιούλιος 1953) 
δίνει την ευκαιρία και στους Αμερικανούς και στους Ρώσους να κα- 
ταλάβουν πως ο ατομικός πόλεμος, εκτός του ότι είναι σκέτη τρέλα, 
είναι και άβολος. Εδώ, το «θέατρο του πολέμου» δεν έχει σκηνή, για 
να παιχτεί πάνω της η τραγωδία του πολέμου. Δεν υπάρχει πεδίο μά- 
χης στον ατομικό πόλεμο. Στον ατομικό πόλεμο δε γίνεται πόλεμος. 
Μια, δυο, τρεις ψιλοκρεμαστές βομβίτσες µε πυρηνική γόμωση φτά- 
νουν και περισσεύουν, για να κάνουν τη δουλειά δέκα χιλιάδων κλα- 
σικών βομβών του παλιού καλού πολεμικού καιρού, τότε που γινό- 
σουν μακαρίτης στα γρήγορα. Ένα ακρωτηριασµένο μεν, αλλά καθα- 
ρό από ραδιενέργεια πτώμα, οι επιζώντες του κλασικού βομβαρδισμού 
το θάβουν µε όλες τις κλασικές τιμές. 

Ο ατομικός πόλεμος καταργεί τα όρια, εντός των οποίων γίνεται ο 
αγώνας για την ανάδειξη του νικητή. Ο συµβατικός πόλεμος είναι πιο 
βολικός από στρατιωτικής απόψεως. Επιτρέπει τον προκαθορισµό του 
«θεάτρου των επιχειρήσεων». Πρόκειται για θέατρο που µπορεί να κι- 
νείται από τόπο σε τόπο όπως ένας περιοδεύων θίασος, όµως η παρά- 
σταση δίνεται πάντα στη σκηνή και ποτέ στα παρασκήνια. Στον ατο- 
μικό πόλεμο, το δράμα παίζεται και στη σκηνή και στο παρασκήνιο 
και στην πλατεία και στο πεζοδρόμιο έξω απ᾿ το θέατρο και στο σπί- 
τι σου, που είναι µακριά απ᾿ το θέατρο. Ο ατομικός πόλεμος διαχέει 
την καταστροφή σε μεγάλες αποστάσεις. Σ’ αυτή την εκτεταμένη πε- 
ριοχή, εκτός απ’ τους εχθρούς που πρέπει να πεθάνουν, είναι δυνατό 
να κατοικούν και φίλοι που δεν πρέπει να πεθάνουν. ΄Αλλωστε, η εκ- 
µετάλλευση -από τον νικητή- των αγαθών του ηττηµένου καθίσταται 
προβληματική σε έναν ατομικό πόλεμο, εξαιτίας της ραδιενέργειας. 

Ολα αυτά και πολλά άλλα καθιστούν την ατομική βόμβα πολύ άβο- 
λη στον τακτικό πόλεμο και πολύ βολική στον στρατηγικό. Έναν ατο- 
μικό πόλεμο τον σχεδιάζεις µε την πιο µεγάλη ευκολία και τον εκτε- 
λείς µε την πιο µεγάλη δυσκολία. Εκτός και αν αδιαφορείς για το 
ποιοι, πόσοι και πού ακριβώς θα πεθάνουν, οπότε αμολάς την ατο- 
μική βόμβα πάνω από πόλεις σαν τη Χιροσίμα και σαν το Ναγκα- 
σάκι, κι όποιον πάρει ο χάρος, που κάνει υπερωρίες. Αν στο μέλλον 
προκύψει ατομικός πόλεμος, αυτός θα οφείλεται εἴτε σε ανθρώπινο 
λάθος είτε σε ατέλεια του εγκεφάλου κάποιων στρατιωτικών είτε 
στην απώλεια της ισορροπίας από τους σχοινοβάτες- ισορροπιστές 
της διεθνούς πολιτικής. Παρόλο που ο Πόλεμος της Κορέας θα µπο- 
ρούσε κάλλιστα να είναι ατομικός, τουλάχιστον απ’τη µεριά τῶν 
Αμερικανών, κινείται στα κλασικά όρια της κλασικής στρατηγικής. 
Εφαρμόζονται δηλαδή πολεμικές συνταγές του «παλιού καλού και- 
ρού», τότε που ο προσωπικός ηρωισµός έπαιζε ακόµα το ρόλο του 
στην έκβαση του πολέμου. 

Ωστόσο, µε τη λήξη του Πολέμου της Κορέας το 1953, πανικός µε- 
γάλος πιάνει τους Αμερικανούς, καθώς διαπιστώνουν πῶς η ατομική 
βόμβα δεν είναι δυνατό να χρησιμοποιηθεί εύκολα στο πεδίο της µά- 
χης για να χαρίζει εύκολες νίκες. Πολλές φορές οι Αμερικανοί στη 
διάρκεια του Πολέμου της Κορέας σκέφτηκαν να ρίξουν ατομική βόμ- 
βα, για να καθαρίσουν στα γρήγορα, αλλά πάντα άλλαζαν άποψη. 
Αλλωστε, σε λίγο ατομική βόμβα θα έχει και ο αντίπαλος, πράγμα 
που θα κάνει αναγκαία την «ισορροπία του τρόμου» που θα εξαντλή- 
σει οικονομικά τους Ρώσους, και θα οδηγήσει τελικά στη σημερινή 
πλήρη ανισορροπία του τρόμου, µε την εξαφάνιση του ενός απ’ τους 
δύο τρομαγμένους ισορροπιστές. 

Θα δούμε αμέσως παρακάτω το πώς και το γιατί ενός ανοήτου πο- 
λέμου, που είναι ο πρώτος µετά τη λήξη του Β΄ Παγκοσμίου Πολέμου 
τοπικός πόλεμος, αυτός που θα γίνει μοντέλο για µια µεγάλη σειρά 
από τοπικούς πολέμους, που συνεχίζονται μέχρι τις μέρες µας. Αφε- 
νός για να καταναλώνεται το στοκ σε όπλα καὶ πολεμοφόδια, καὶ 
αφετέρου για να αναθερµαίνεται η οικονομία των κατεστραμμένων 
από τον πόλεμο χωρών. Για σκεφτείτε πόσοι εργολάβοι γίνονται πλού- 
σιοι ανοικοδομώντας τη χώρα! Και τι δάνεια θα χρειαστεί να πάρει 
η κατεστραμμένη χώρα για να ανορθωθεί, ώστε να είναι έτοιµη να 
ξαναπέσει στον επόμενο πόλεμο! Τίποτα δε βοηθάει το τζίρο τόσο 
πολύ, όσο ένας πόλεμος. 

Η πανάρχαια Χώρα της Πρωϊνής Γαλήνης ἡ Σασόν, γνωστή σε µας 
τους Δυτικούς σαν Κορέα, απ’ το 1300 μ.Χ. που θα της δώσουμε αυτό 

το «φράγκικο» όνομα, κατά το μύθο προέκυψε από το σμίξιμο µιας 
αρκούδας που μεταμορφώθηκε σε γυναίκα και πήρε το όνοµα Ταντόν- 
Υκ µε έναν άρχοντα ονόματι Χανγκούνγκ. Ο μύθος γίνεται ιστορία το 
1122 π.Χ.. Αυτή τη χρονιά εµφανίζεται το πρώτο κορεατικό κράτος, 
ύστερα από µια επέμβαση των Κινέζων, στην τροχιά των οποίων θα 
παραμείνουν οἱ Κορεάτες για αιώνες. 

Η πανάρχαια κορεατική εθνότητα, που εμφανίζεται στην ιστορία 
σχεδόν ταυτόχρονα µε τους δικούς µας Δωριείς, είναι ένα φυλετικό μείγ- 
μα Κινέζων, Ινδοκινέζων, Ιαπώνων και Μογγόλων. Αυτό το ανακάτωµα 
θα δημιουργήσει έναν εξαιρετικά φίνο πολιτισμό, πάρα πολύ υψηλής 
ποιότητας. Βοηθάει σ’ αυτό και η νησιώτικη συγκρότηση της χώρας. Ἡ 
χερσόνησος της Κορέας, µε τα 9 περίπου εκατομμύρια κατοίκους στη 
βόρεια μεριά (την κομουνιστική) και τα 25 περίπου εκατομμύρια στη 
νότια (την καπιταλιστική), έχει 3.500 νησιά και μια ναυτική παράδοση, 
που μόνο μ᾽ αυτή των Νορβηγών και των Πορτογάλων στην Ευρώπη θα 
μπορούσε να συγκριθεί. Η στρατηγική θέση αυτής της μεγάλης χερσο- 
νήσου στο χάρτη της Ανατολικής Ασίας, ανάµεσα στην Κίνα, την Ιαπω- 
νία και τη Ρωσία, αλλά και ο κορεατικός πολιτισμός, που έχει αφομοιώ- 
σει πάμπολλα δάνεια από παντού, ακόµα και από περιοχές μακρινές, 
όπως η Ινδία και η Ινδοκίνα, την είχε κάνει από πολύ παλιά μήλον της 
έριδος ανάµεσα σε Κινέζους και Ιάπωνες, Στους διεκδικητές της «δικής 
τους Κορέας» θα προστεθούν αργότερα και οι Ρώσοι. 

Τα τρία παμπάλαια βασίλεια της Κορέας θα ενοποιηθούν το 735 
μ.Χ. Την ενοποίηση θα ακολουθήσει µια µεγάλη περίοδος ειρήνης 230 
ετών, στη διάρκεια της οποίας ο κορεατικός πολιτισμός θα αναπτύξει 
τις ιδιαιτερότητές του τόσο πολύ, που δε θα μοιάζει πλέον µε τον µη- 
τρικό κινέζικο. Αυτόν τον καιρό της μακράς ειρήνης οι Κορεάτες αρ- 
χίζουν να ξεκόβουν απ’ τους Κινέζους και να πλησιάζουν πολύ φιλι- 
κά τους ιάπωνες γείτονες, χωρίς να αποφεύγουν τους άλλους γείτονες, 
ας πούμε τους Μογγόλους της Μαντζουρίας. Νιώθουν απολύτως ασφα- 
λείς και δεν έχουν καμιά επιφύλαξη στο να κάνουν φίλους. Και εἷ- 
ναι πανευτυχείς µέσα στον µεγάλο τους πλούτο. ΄Αλλωστε, ο δανει- 
κός απ᾿ την Κίνα κομφουκιανισµός, καθώς θα εκτοπίζει ολοένα και 
περισσότερο τον δανεικό επίσης απ᾿ την Κίνα βουδισµό, θα δηµιουρ- 
γήσει ισχυρότατες διοικητικές και κοινωνικές δοµές, όπως περίπου και 
στην Κίνα. Εν τέλει, η Κορέα, από πολιτιστικής απόψεως, θα γίνει µιά 
Κίνα σε μικρογραφία και µια Ιαπωνία σε λίγο μεγαλύτερη µικρογρα- 
φία. Αυτή η αιώρηση της Κορέας ανάµεσα στην Κίνα και την Ιαπω- 
νία θα κάνει τη χώρα εξαιρετικά ευέλικτη στα πάντα και κυρίως στη 
διπλωματία. Ακόμα και στα θρησκεντικά ζητήματα θα αποδειχτούν 

καλοί διπλωμάτες οι Κορεάτες. Δεδομένου ότι οι ανατολικές θρησκείες 
δε διαθέτουν παράδεισο της προκοπής, οι Κορεάτες δεν θα αντιδρά- 
σουν στη διάδοση του χριστιανισμού που προσφέρει πρώτης τάξεως 
ζωή µετά θάνατον. Σήµερα υπάρχει στην Κορέα και µια ισχυρή χρι- 
στιανική μειονότητα. Ακόμα και η ορθόδοξη εκκλησία είναι καλά 
εδραιωµένη στην Κορέα. 

Το οικονομικό ενδιαφέρον της Ιαπωνίας για την Κορέα εκδηλώνεται 
για πρώτη φορά το 1592. Ομως, χάρη στη δραστηριότητα του πανίσχυ- 
ρου κορεατικού ναυτικού, οι εισβολείς υποχρεώνονται να φύγουν από 
τη χώρα το έκτο µετά την κατάχτηση έτος. Φοβούμενοι επανάληψη του 
ιαπωνικού εγχειρήματος, οἱ Κινέζοι, που θέλουν την Κορέα µόνο δική 
τους, διαδέχονται τους Ιάπωνες σαν καταχτητές, το 1627. 

Στο μεταξύ εμφανίζονται στην περιοχή και οἱ Δυτικοί. Το 1582 µε- 
ρικοί πορτογάλοι ναναγοί, που ξεμένουν εκεί, γίνονται κράχτες και 
για άλλους Ευρωπαίους, που αρχίζουν να καταφτάνουν στην Κορέα, 
για να διδάξουν το λόγο του αληθινού Θεού και του ακόµα πιο αλη- 
θινού κεφαλαίου. Μαζί µε τον δυτικοποιηµένο Χριστό και το δυτικό 
κεφάλαιο, οι Δυτικοί φέρνουν στην Κορέα και τη δυτική επιστήµη. Από 
τότε και μέχρι τις μέρες µας αδιαλείπτως, οι Κορεάτες διαπρέπουν ὡς 
επιστήμονες. Μ᾽ αυτά και μ᾽ άλλα παρόμοια, η Κορέα θα γίνει ένα 
σχεδόν τέλειο κράμα Ανατολής και Δύσης, κι ας βρίσκεται πολύ µα- 
κριά απ’ τη Δύση. 

Όμως, ένας κορεάτης βασιλιάς το 1864 αποφασίζει να ανακόψει τη 
δυτική διείσδυση. Και το 1866 αρχίζει τους αιματηρούς διωγμούς των 
χριστιανών. Πράγμα που έχει σα συνέπεια την επέμβαση από κοινού 
των Γάλλων και των Αμερικανών το 1861. Οι εισβολείς διώχνουν τον 
αντιδυτικό βασιλιά και επιβάλλουν τη χριστιανική τους βούληση. 
Πράγμα που έχει σα συνέπεια να θυμώσουν οι Ιάπωνες, πον ζητούν και 
πετυχαίνουν, το 1876, να ανοίξουν τα σύνορα της Κορέας και γι’ αυτούς, 

Το 1895 ένας σινοϊαπωνικός πόλεμος διαρκείας ενός έτους επί κο- 
ρεατικού εδάφους, που γίνεται για τον έλεγχο της Κορέας, καταλήγει 
σε ήττα των Κινέζων. Χάνοντας τους παραδοσιακούς τοὺς προστάτες, 
τους Κινέζους, και μάλιστα σε μάχες που γίνονται εντός κορεατικού 
εδάφους ερήμην τους, οι Κορεάτες στρέφονται προς τους Ρώσους. 
Αλλά κι αυτοί δεν θα περάσουν καλύτερα από τους Κινέζους στην 
Κορέα. Ηττώνται κι αυτοί επι κορεατικού εδάφους από τους Ιάπωνες, 
το 1904. Η Ιαπωνία καλπάζει και αρχίζει να γίνεται µεγάλη στρατιῶ- 
τική και ιμπεριαλιστική δύναμη τότε, το 1904. Την επόµενη χρονιά 
(1905) η Κορέα θα γίνει προτεκτοράτο (προστατευόμενο κράτος) της Ια- 
πωνίας. Και το 1910 θα ενσωματωθεί στην Ιαπωνία, µε τη συγκατάθε- 

ση και µιας μεγάλης μερίδας Κορεατών, που φοβούνται και τους Κι- 
νέζους και τους Ρώσους. Απέχουμε τέσσερα χρόνια από τον Α΄ Παγκό- 
σµιο Πόλεμο και εφτά από την Οχτωβριανή Επανάσταση. 

Το έτος 1945, που τελειώνει ο Β΄ Παγκόσμιος Πόλεμος µε την ήττα 
της Ιαπωνίας, βρίσκει την Κορέα ιαπωνικό έδαφος εκτός Ιαπωνίας. 
Τώρα που δεν υπάρχει Ιαπωνία για να προστατεύει την Κορέα, οι δυο 
νικητές, οἱ Ρώσοι και οἱ Αμερικανοί, οφείλουν να νοιαστούν για το 
μέλλον της αυτόνομης και αυτεξούσιας τώρα πλέον χώρας. Και είναι 
αυτή ακριβώς η πολύ µεγάλη αγάπη για την Κορέα των δύο μεγάλων, 
που μάλιστα εκδηλώνεται ταυτόχρονα, που θα χαντακώσει την πανάρ- 
χαια χώρα. Που τελικά θα κοπεί στα δυο. Και μάλιστα μ᾽ έναν τρό- 
πο εντελώς τρελό: οι δυο συνεταίροι, που το 1945 που γίνονται αυτά 
τα παλαβά είναι ακόµα σύμμαχοι, μετατρέπουν σε σύνορα τον 380 πα- 
ράλληλο και αποφασίζουν πως το πάνω απ᾿ τον παράλληλο έδαφος 
θα δοθεί προσωρινά για προστασία στους Ρώσους και το κάτω στους 
Αμερικανούς, μέχρι που να δουν τι θα γίνει µε το απελευθερωµένο απ᾿ 
τους ιάπωνες καταχτητές ενιαίο κορεατικό κράτος. Και επειδή ουδέν 
μονιμότερο του προσωρινού, η Κορέα, που τότε κόπηκε προσωρινά στα 
δυο, παραμένει ακόµα κομμένη στα δυο, πράγμα που ποτέ δεν μπόρε- 
σαν να το χωνέψουν οι Κορεάτες και τῶν δύο πλευρών. 

Ο Πόλεμος της Κορέας θα προκύψει µέσα από την προσπάθεια των 
προστατών ενός εκάστου εκ των δύο κομματιών της Κορέας να ενώσουν 
τα δυο κομμάτια και να δημιουργήσουν ξανά το ενιαίο προϊαπωνικό κο- 
ρεατικό κράτος. Και οι Αμερικανοί και οἱ Ρώσοι θέλουν πράγματι µια 
ενιαία και αδιαίρετη Κορέα. Μόνο που η κάθε µια πλευρά τη θέλει κατά 
πώς τη βολεύει. Κι έτσι θα προκύψουν δυό, εξίσου τρελά και τα δύο, 
κορεατικά κράτη: η κομουνιστική Βόρειος Κορέα, που διοικείται αυταρ- 
χικά, και η καπιταλιστική Νότιος Κορέα, που διοικείται ακόµα πιο αν- 
ταρχικά. Στη θέση µιας δημοκρατίας θα προκύψουν δύο δικτατορίες: η 
µια κοµουνιστική και η άλλη καπιταλιστική. 

΄Οµῶς, παρά την πτώση του υπαρχτού σοσιαλισμού, η «σοσιαλι- 
στική» Βόρειος Κορέα συνεχίζει την πορεία της προς τον κοµουνι- 
σμό! ΄Οπως και η Κίνα, άλλωστε. Στα πολιτεύματα της Ανατολής 
μπορείς να δώσεις όποιον χαρακτηρισμό θέλεις. Είτε καπιταλιστικά 
τα πεις είτε κοµουνιστικά, αυτά θα συνεχίζουν το χαβά τους, προ- 
σαρμοζόμενα στις νέες συνθήκες µε τροµαχτική ευελιξία. Η Ανατο- 
λή έχει τους δικούς της νόμους. Η Αυτοκρατορία Χιουντάι δεν είναι 
μόνο διαφημιστικό σλόγκαν της πανίσχυρης νοτιοκορεάτικης αὐτο- 
κινητοβιομηχανίας. Στην Ανατολή, η αυτοκρατορική περί διοικήσεως 
άποψη είναι βαθιά ριζωμένη από αιώνες. Η Ανατολή δεν ξέρει τι θα 

πει δημοκρατία. Απλώς, παριστάνει πως ξέρει, για να µην ξεκοπεί εντε- 
λώς απ’ τη Δύση. 

Πρώτα, λοιπόν, εμφανίζεται η Ιαπωνική Παγκόσμια Καπιταλιστι- 
κή Αυτοκρατορία, κι ὕστερα η Κορεατική Παγκόσμια Καπιταλιστική 
Αυτοκρατορία. Σε λίγο θα κάνει την εμφάνισή της και η Κινέζικη 
Παγκόσμια Καπιταλιστική Αυτοκρατορία. Φαντάζεστε µια Ιαπωνία οι- 
κονοµικά ισχυρότερη κατά δέκα φορές περίπου; Ε, αυτή η δεκαπλά- 
σια σε οικονομική δύναμη Ιαπωνία, θα είναι η καπιταλιστική Κίνα. 
Λοιπόν, καπιταλιστική τη θέλατε την Κίνα; Ετοιμάστε, λοιπόν, από 
τώρα τον πισινό σας. Ευτυχώς να λες που οι Ιάπωνες φρόντισαν 
έγκαιρα να σας προμηθεύσουν µε βαζελίνη. Μετά την καπιταλιστική 
ανάπτυξη της Κίνας, όσοι καπιταλιστές αποµείνουν στην Ευρώπη µπο- 
ρούν να συγκεντρωθούν στην Αμερική. Ο πιο κοντινός στη μητέρα 
Ασία ευρωπαϊκός καπιταλιστικός κόσμος θα είναι ιαπωνικός, κινέζι- 
κος και κορεάτικος. Έτσι κι αλλιώς, το μέλλον ανήκει στην Ανατο- 
λή. Όχι πάντως στην «καθ᾽ ηµάς Ανατολή» των νεοορθόδοξων, που 
ακόµα δεν κατάλαβαν πως άλλο Ανατολή και άλλο Μέση Ανατολή. 
Και µην πουν πάλι, αναφερόμενοι στους Ανατολίτες της ΄Απω Ανα- 
τολής, το γνωστό καλαμπούρι «όταν εμείς χτίζαμε Παρθενώνες, αν- 
τοί έτρωγαν βαλανίδια», διότι οι Απωανατολίτες έχουν έναν άκρως 
ανθεκτικό πολιτισμό χιλιάδων ετών. Αλλά και µια συναρπαστική 
ικανότητα να αφομοιώνουν τα πάντα. Κι όλα τούτα σε περιοχές εὐ- 
ρισκόµενες σταθερά έξω απ’ την επίδραση και του ελληνικού Ορθού 
Λόγου και της χριστιανικής ηθικής. Επιτέλους, πρέπει να καταλά- 
βουµε πως υπάρχουν πολλές μορφές Ορθού Λόγου, ανάλογα µε τα 
αφετηριακά αξιώματα της λογικής, και πολλές παραλλαγές ηθικής 
συμπεριφοράς, ανάλογα µε τα αφετηριακά αξιώματα της ηθικής. 
Μπορεί τόσο ο Λόγος όσο και ο Θεός να είναι ένας, όµως τα λογι- 
κά και τα ηθικά συστήματα είναι πολλά. Κι αυτό ακριβώς είναι το 
πρόβλημα για όσους πιστεύουν πῶς ο δρόμος για τον παράδεισο, εἴτε 
σε τούτον είτε στον άλλο κόσμο, είναι μονόδρομος. 

Το 1948 στο νότιο τμήμα της Κορέας, αυτό που ήταν υπό αµερικα- 
νικήν προστασία, γίνονται εκλογές υπό την επίβλεψη του ΟΗΕ. Το 
βόρειο τμήμα, το υπό ρωσικήν προστασίαν τελούν, δεν κάνει εκλογές. 
Διότι στο Συμβούλιο Ασφαλείας του ΟΗΕ την πλειοψηφία αυτόν τον 
καιρό την έχουν οι αντίπαλοι τῶν Ρώσων, που θα μεροληπτούσαν, 
όπως ισχυρίζονται οι Ρώσοι, αν πήγαιναν και στη Βόρειο Κορέα σαν 
εγγυητές της γνησιότητας του εκλογικού αποτελέσματος. 

Μετά τις εκλογές στο νότιο τµήµα, ιδρύεται την 15η Αυγούστου 1948 
η Δημοκρατία της Κορέας, γνωστή περισσότερο σαν Νότια Κορέα. Πρώ- 

τος πρόεδρός της, ο Σίνγκμαν Ρη. Βλέποντας οι βόρειοι Κορεάτες πως οι 
νότιοι προχωρούν ερήμην των βόρειων σε εκλογές, κάνουν κι αυτοί χω- 
ριστές εκλογές στις 25 Αυγούστου 1948. Και σε ένα µήνα προκύπτει ατ᾿ 
αυτές η Λαϊκή Δημοκρατία της Κορέας, γνωστή περισσότερο σαν Βόρειος 
Κορέα. Πρώτος πρόεδρός της, ο µακροβιότατος Κιμ Ιλ. Σουνγκ. 

Ο Ψυχρός Πόλεμος, που θα αρχίσει τότε ακριβώς, δεν θα κάνει δυ- 
νατή την ένωση των δυο κομματιών της προσωρινά κομμένης στα δυο 
Κορέας. Που κόπηκε, το τονίζουμε, πριν αρχίσει ο Ψυχρός Πόλεμος. Ο 
Πόλεμος της Κορέας, που θα προκύψει κάτω απ᾿ αυτές τις συνθήκες, 
πλασάρεται στους ντόπιους σαν εμφύλιος. Αλλά αυτοί πολύ λίγο κα- 
ταλαβαίνουν γιατί θα έπρεπε να είναι εμφύλιος, αφού κατ’ ουσίαν 
είναι πόλεμος ανάµεσα σε Αμερικανούς και Ρώσους. Ο ίδιος πόλεμος 
στη Δύση εμφανίζεται από τη δυτική προπαγάνδα σαν πόλεμος ανά- 
μεσα στις δυνάμεις του «ελεύθερου κόσμου» εν γένει καὶ τῶν κοµον- 
νιστών εν γένει. Η έννοια «ελεύθερος κόσμος» θα προκύψει τότε, στη 
διάρκεια του πολέμου της Κορέας. 

Δίπλα στα αμερικανικά στρατεύματα του Μακ ΄Αρθουρ, που φέ- 
ροῦν το κύριο βάρος του πολέμου από δυτικής πλευράς, μάχονται και 
ελάχιστοι στρατιώτες που προέρχονται από τα δυτικά ἡ δυτικόφιλα 
μέλη του ΟΗΕ. Συγκεκριμένα, από την Αγγλία, τη Γαλλία, το Βέλγιο, την 
Ταὐλάνδη, τις Φιλιππίνες, την Τουρκία και την Ελλάδα. Μάλιστα! Κι 
απ’ την Ελλάδα! Που συμμετέχει µόνο µε ένα τάγμα πεζικού και ένα 
σμήνος μεταγωγικών αεροπλάνων. Τα στέλνει στην Κορέα ο Γεώργιος 
Παπανδρέου, που αντικαθιστά στην κυβέρνηση τον Νικόλαο Πλαστή- 
ρα, όταν αυτός αρνείται να βοηθήσει, έστω και συμβολικά, τους Αµε- 
ρικανούς. Ο εμφύλιος πόλεμος στην Ελλάδα μόλις έχει τελειώσει και ο 
Πλαστήρας μόλις έχει αρχίσει να εφαρμόζει µε χίλια ζόρια µια πολιτι- 
κή ύφεσης. Γι’ αυτό αρνείται να μπει σε αντισοβιετικές περιπέτειες. 

Αξίζει να σημειωθεί πως η ελληνική συμμετοχή στον Πόλεμο της 
Κορέας ήταν μεν συμβολική από απόψεως μεγέθους, αλλά κάθε άλλο 
παρά συμβολική ήταν από απόψεως αἵματος. Το ελληνικό τάγμα αφή- 
νει στην Κορέα 187 νεκρούς. Και φέρνει πίσω 614 τραυματίες. Οι έξυ- 
πνοι Αμερικανοί προτιμούσαν να πετούν στην πρώτη γραμμή του πν- 
ρΡός τους έλληνες και τους τούρκους στρατιώτες. Οι οποίοι αντιµετω- 
πίζουν όχι Ρώσους, αλλά Κινέζους που μάχονται για λογαριασμό και 
τῶν Ρώσων. Οι οποίοι περιορίζονται να εξοπλίζουν και τους Βορειο- 
κορεάτες και τους Κινέζους. 

2. Το µετέωρο βήμα του κορεάτη πελαργού 


Την 25η Ιουνίου 1950 ο Κορεατικός Λαϊκός Στρατός περνάει τον 380 
παράλληλο, που είναι το προσωρινό σύνορο ανάµεσα στην υπό ρωσι- 
κή προστασία Βόρειο Κορέα και την υπό αμερικανική προστασία Νό- 
τιο Κορέα, όχι για να καταχτήσει, αλλά για να ενοποιήσει την κομ- 
μένη στα δυο Κορέα. Απέχουμε πέντε χρόνια από τη λήξη του Β΄ Πα- 
γκοσμίου Πολέμου, το 1945, και μόλις ένα από τη νίκη του Μάο Τσε- 
Τούνγκ επί του Τσανγκ- Κάι-Σέκ το 1949, ο ψυχρός πόλεμος έχει ήδη 
αρχίσει, η ρωσική ατομική βόμβα δεν έχει κάνει ακόµα την επίσημη 
εμφάνισή της, η αμερικανική ατομική βόμβα δεν έχει αποενοχοποιη- 
θεί προς το παρόν από τη συμφορά που προκάλεσε στη Χιροσίμα και 
το Ναγκασάκι - και όλα κρέμονται από µια κλωστή, προκαλώντας 
απερίγραπτη σύγχυση και στα δυο στρατόπεδα, που δεν ξέρουν πώς 
πρέπει να διεξαγάγουν έναν πόλεμο μετέωρο ανάμεσα στην κλασική 
στρατηγική, που στηρίζεται στα παραδοσιακά όπλα, και τη μοντέρνα 
στρατηγική, που στηρίζεται στα ατομικά όπλα, που ωστόσο δεν έχουν 
δοκιμαστεί ακόµα στο πεδίο της μάχης, έχουν δοκιμαστεί μόνο στα 
κεφάλια αμάχων. 

Την ηµέρα της εισβολής των Βορειοκορεατών στη Νότιο Κορέα, το 
Συμβούλιο Ασφαλείας του ΟΗΕ, απ’ όπου απουσιάζει σκόπιµα ο ρώ- 
σος αντιπρόσωπος, καλεί τους εισβολείς Βορειοκορεάτες να αποσυρ- 
θούν πίσω από τον 380 παράλληλο. Αυτοί αρνούνται να συμµορφω- 
θούν και ο πρόεδρος Τρούμαν διατάσσει τον αμερικανό στρατηγό Μακ 
΄Αρθουρ, διοικητή τών στρατιωτικών αμερικανικών δυνάμεων της 
΄Απω Ανατολής που εδρεύουν στο Τόκιο, να στείλει αµέσως αεροπο- 
ρική και ναυτική βοήθεια στους Νοτιοκορεάτες, που κινδυνεύουν από 
τους Βορειοκορεάτες. Οι Βορειοκορεάτες προελαύνουν ταχύτατα µέσα 
στο έδαφος της Νότιας Κορέας και όλα δείχνουν πῶς ο πόλεμος θα 
τελειώσει πριν καν αρχίσει καλά καλά, µε νίκη τῶν κομουνιστών. 

Η περιορισμένη αμερικανική στρατιωτική υποστήριξη των Νοτιο- 
κορεατών δεν επαρκεί και ο Τρούμαν διατάσσει να μεταφερθούν στη 
Νότια Κορέα όλες οι διαθέσιμες στρατιωτικές δυνάμεις κατοχής της 
Ιαπωνίας. Κι έτσι, την 5η Ιουλίου 1950, μόλις πέντε μέρες µετά την βο- 
ρειοκορεατική εισβολή, γίνεται η πρώτη μάχη ανάμεσα σε βορειοκο- 
ρεατικά και αμερικανικά στρατεύματα επί νοτιοκορεατικού εδάφους. 
Όλα εξελίσσονται µε εντυπωσιακή ταχύτητα και όλα δείχνουν πως ο 
Μάο έχει δίκιο όταν προτείνει την άµεση μετατροπή του τακτικού πο- 

λέμου σε ανταρτοπόλεμο, κατά τα δικά του πρότυπα, που του χάρισαν 
τη νίκη στην πατρίδα του. Ο ανταρτοπόλεµος στηρίζεται στην ταχύ- 
τητα και τον αιφνιδιασμό. Οµως ο Στάλιν προτιµάει τη σιγουριά του 
τακτικού πολέμου µε τακτικό στρατό και απορρίπτει την πρόταση του 
συντρόφου Μάο, που θα δυσαρεστηθεί σφόδρα, για να εμφανιστούν 
τότε ακριβώς, τις πρώτες μέρες του Πολέμου της Κορέας, τα πρώτα 
σύννεφα στις ρωσοκινεζικές σχέσεις. Στο άλλο στρατόπεδο, οι απόψεις 
διίστανται ὡς προς την ακολονθητέα στρατηγική και τακτική. Ο Τρού- 
μαν θέλει να περιορίσει τον πόλεμο στα γεωγραφικά όρια της Κορέας, 
ο Μακ Άρθουρ όµως προτείνει εισβολή στη Μαντζουρία, το ορμητήριο 
των Κινέζων, που εμπλέκονται στον πόλεμο αμέσως µετά τους Αμερι- 
κανούς, στα µέσα Οκτωβρίου 1950, 

Τον Δεκέμβριο του 1950 η θέση των Αμερικανών έχει ξεκαθαρίσει, 
ὑστερα από τις σχετικές συζητήσεις που κάνει ο Χάρυ Τρούμαν µε τον 
εργατικό άγγλο πρωθυπουργό Κλήμεντ ΄Ατλυ στην Ουάσινγκτον: οι 
Δυτικοί δεν θα επιδιώξουν να ενοποιήσουν τα δυο τμήματα της Κο- 
ρέας, αλλά θα κάνουν ό,τι μπορούν για να διατηρηθεί το σίἰαΐιις 4ο 
ἀπίε, ώστε να κρατήσουν µακριά απ’ τους κοµουνιστές τουλάχιστον 
τη μισή Κορέα. Την άλλη μισή την έχουν ξεγράψει το Δεκέμβριο του 
1950. Ο Μακ ΄Αρθουρ όµως επιμένει στην καπιταλιστική ενοποίηση της 
Κορέας, δηλαδή στην αποπομπή των κομουνιστών από τη Βόρειο Κο- 
ρέα, και ο Τρούμαν, προκειµένου να µη γενικευτεί ο πόλεμος, τον απο- 
πέμπει και βάζει στη θέση του τον στρατηγό Μάθιου Ρίτζγονεῖ, που 
είναι περισσότερο διαλλακτικός και υπέρμαχος του επίσημου δόγµα- 
τος του περιορισμένου πολέμου, που θα γίνει κατάσταση από τότε και 
μέχρι τις μέρες μας. Ο Τρίτος Παγκόσμιος Πόλεμος έχει αρχίσει την 
εποχή του Πολέμου της Κορέας. Αλλά πήρε τότε -και συνεχίζει να 
έχει- µια πολύ διαφορετική μορφή απ’ τον Δεύτερο: επιµερίζεται σε µια 
αλυσίδα τοπικών πολέμων, που αν αθροίσει κανείς τα αποτελέσματά 
τους, φκιάχνει έναν πρώτης τάξεως παγκόσμιο πόλεμο. 

Ὁ σοβιετικός αντιπρόσωπος στον ΟΗΕ, Γιάκομπ Μάλικ, δέχεται την 
αμερικανική πρόταση για διαπραγματεύσεις στη βάση του στάτους 
κβο, δέχεται δηλαδή τη μονιμοποίηση του προσωρινού κοψίματος της 
Κορέας στα δυο, αλλά οι σχετικές διαπραγματεύσεις διαρκούν δύο 
χρόνια επί συνόλου τριών που διαρκεί ο Πόλεμος της Κορέας. Που 
διεξάγεται μεν επί Στάλιν, τελειώνει όµως λίγο µετά το θάνατό του. 

Γενικά, ο Πόλεμος της Κορέας εἶναι µεταβατικός από πολλές από- 
ψεις: από την άποψη της μετάβασης από το θερμό στον Ψυχρό Πόλε- 
μο, από την άποψη της μετάβασης από την πυρηνική αμερικανική 
στρατηγική στη συμβατική μεν, αλλά υπό πυρηνική απειλή τελούσα, 


231 


από την άποψη της μετάβασης από τον Στάλιν στους επιγόνους του, 
από την άποψη της μετάβασης από τον Στάλιν στον Μάο, που τότε 
ακριβώς, στη διάρκεια του Πολέμου της Κορέας, αναδεικνύεται σε 
παγκόσμιας εμβέλειας ηγέτη, έτσι που διαφοροποιείται ολοένα και 
περισσότερο από τις σοβιετικές θέσεις, κατ᾽ αρχήν ὡς προς την ακο- 
λουθητέα κομουνιστική τακτική στην Κορέα. Αντίθετα απ’ τον Στάλιν, 
0 Μάο επιμένει πως η Κορέα πρέπει να γίνει ολόκληρη κομουνιστική. 
Μια καπιταλιστική Νότια Κορέα δεν µπορεί παρά να είναι µια κολοσ- 
σιαία στρατιωτική καπιταλιστική βάση και ένας μόνιμος κίνδυνος για 
το κομουνιστικό καθεστώς της χώρας του. Τόσο οἱ Αμερικανοί όσο 
και οἱ Ρώσοι, µυρουδιά δεν παίρνουν πως ο τρόπος σκέψης, συνεπώς 
και ο τρόπος πολιτικής σκέψης, είναι πολύ διαφορετικός στην Ανατο- 
λή. Εκεί τα καθεστώτα απλώς αλλάζουν δέρµα, αφήνοντας τον σκε- 
λετό απαράλλαχτο. Η δυτικού τύπου δημοκρατία δύσκολα κάνει ζεν- 
γάρι µε την κλασικού τύπου ανατολίτικη γραφειοκρατία, που µπορεί 
να στηρίξει κάθε είδους αυταρχισμό. 

Δεν πρέπει να ξεχνούμε πως οι Κινέζοι είναι οἱ δημιουργοί της γρα- 
φειοκρατίας, σαν διοικητικό σύστημα νοούμενης. Το κλασικό αὐτο- 
κρατορικό µανδαρινάτο και το κομουνιστικό κομματικό μανδαρινάτο, 
είναι το ίδιο µανδαρινάτο διαφορετικά συσκευασμένο. Η ρωσική κο- 
μουνιστική γραφειοκρατία, όµως, είναι διαφορετικής μορφής. Η µαν- 
δαρίνικη γραφιοκρατία δεν στηρίζει ποτέ τους ανίκανους, αντίθετα 
δίνει προνόμια µόνο στους ικανούς, όπως περίπου και στον εύμορφο 
(όχι δύσμορφο, σαν τον ελληνικό) καπιταλισμό, όπου ο ελλειμματικός 
και ο αδικηµένος απ’ τη φύση θα πεταχτεί χωρίς δισταγμό στον Καιά- 
δα, μόλις εμφανίσει σημάδια ανικανότητας ή κόπωσης. (Ο σοσιαλι- 
σµός εἶναι ένα κοινωνικό σύστημα που παίρνει πάντα υπ᾿ όψη του 
τους αδικηµένους απ’ τη φύση, αλλά οι αδικηµένοι απ’ τη φύση, κυ- 
ρίῶς οι κατά τον νουν αδικηµένοι, χάρη στο χριστιανισμό, πιστεύουν 
πως δεν είναι αδικηµένοι απ’ τη φύση κι έτσι διεκδικούν τα δικαιώ- 
ματά τους στην καπιταλιστική ιεραρχία, κάνοντάς την πέρα για πέρα 
ανισόρροπη. Όσο συµπαθητικός κι όσο καλός χριστιανός κι αν είναι 
ο βλαξ, θα είναι πάντα βλαπτικός, για τον λόγο πως δεν γνωρίζει πῶς 
είναι βλαξ και συνεπώς διεκδικεί µε πείσμα την αναρρίχησή του στην 
κορυφή της ιεραρχικής πυραμίδας, πράγμα που δε συνέβη ποτέ στην 
μανδαρινική Κίνα, τόσο την παλιότερη όσο και τη νεώτερη). 

Το αδιέξοδο που δημιουργείται στις διαπραγματεύσεις για τον τερ- 
µατισµό του πολέμου στην Κορέα και που προσθέτει σ᾽’ αυτόν την 
ιδιορρυθµία να τελείται υπό την προοπτική του πάντα επικείµενου (για 
τρία χρόνια, παρακαλώ ) τερματισμού του, οφείλεται κυρίως στον 

πόλεμο κομουνιστικού γοήτρου που διεξάγει ο µέγας νικητής του Β΄ 
Παγκοσμίου Πολέμου, Στάλιν. Με το θάνατό του, αλλά και µε την ανά- 
ληψη της εξουσίας στην Αμερική από τον Αϊζενχάουερ, ένα πρόσωπο 
σχεδόν μυθικό, χάρη στον αναμφισβήτητα πρωτεύοντα στρατιωτικό 
ρόλο του στον πόλεμο, ο Πόλεμος της Κορέας τελειώνει, τον Ιούλιο του 
1953, µε αμοιβαίες υποχωρήσεις και κάτω απ’ την απειλή των Αµερικα- 
γών πως αν οι Ρώσοι και οἱ Κινέζοι δεν παραιτηθούν από την προσπά- 
θεια να ενοποιήσουν κοµουνιστικά την Κορέα, µια ατομική βόμβα θα 
σκάσει πάνω απ’ το Πεκίνο. Ο Αϊζενχάουερ παίζει σκληρό παιχνίδι, και 
σαν δοκιμασμένος και ικανότατος στρατιωτικός που είναι, δε συναντά 
πολλές δυσκολίες να πείσει τους Ρώσους, αλλά όχι και τους Κινέζους, 
πως δεν μπλοφάρει απλώς. Οι Κινέζοι όµως είναι πεπεισμένοι πως µπλο- 
φάρει. Αλλωστε, ο Μάο έχει μόλις διαμορφώσει τη θεωρία του για τη 
«χάρτινη τίγρη», όπως αποκαλεί την ατομική βόμβα και γενικότερα την 
αμερικάνικη στρατιωτική ισχύ. Ξέρει πως θα χρειαστούν πολλές ατοµι- 
κές βόμβες για να εξαφανίσουν την Κίνα και δεν έχει κανένα πρόβλη- 
μα να το παίζει άνετος και παλικαράς. 

Όπως και νάναι, ο Μάο διαψεύδεται εκ τῶν πραγμάτων στην Κο- 
ρέα, που είναι πάρα πολύ μικρή σε σχέση µε την πατρίδα του. Η πά- 
για άποψή του πως στον πόλεμο ο ανθρώπινος παράγοντας και η βού- 
ληση παίζουν μεγαλύτερο ρόλο από την στρατιωτική τεχνολογία καὶ 
την υπεροπλία (αυτό εν τέλει σηµαίνει η µεταφορά «χάρτινη τίγρις»), 
μπορεί μεν να τον οδήγησε στη νίκη στην Κίνα, εξαιτίας του όγκου της 
αλλά και της ανυπαρξίας τότε ατομικής βόμβας στα χέρια του δύτι- 
κόφιλου αντιπάλου του Τσανγκ Κάι-Σεκ, όµως τώρα, στην Κορέα, ο 
ανταρτοπόλεµος που διεξάγει εκεί ο Μάο µε τους Κινέζους Λαϊκούς 
Εθελοντές, όπως ονομάζει το εκστρατευτικό του σώμα, είναι αδύνατο 
να αποδώσει, αντιμετωπίζοντας όχι Κινέζους ή Κορεάτες, αλλά τέλεια 
εξοπλισµένους Αμερικανούς. 

Για πρώτη φορά στην ιστορία οι στρατιωτικοί όλου του κόσμου 
συνειδητοποιούν, κατά τη διάρκεια του Πολέμου της Κορέας, πως η 
εποχή του προσωπικού, του ατομικού ηρωισμού έχει περάσει για πά- 
ντα, και πῶς στο εξής τη νίκη δεν θα τη χαρίζουν στο νικητή οι ήρωες, 
αλλά η στρατιωτική τεχνολογία. Βέβαια, ο Πόλεμος της Ινδοκίνας και 
ο Πόλεμος του Βιετνάμ φαίνεται να δικαιώνουν τον Μάο, όσον αφο- 
ρά την άποψή του για τον ρόλο του ανθρώπινου παράγοντα στην έκ- 
βαση ενός πολέμου, ὠστόσο ο πόλεμος στο Βιετνάμ διεξάγεται στη 
ζούγκλα και στα έλη της θερμής Νοποανατολικής Ασίας και όχι στο 
ήρεμο, θαλασσινό τοπίο της Κορέας, που προσφέρεται πολύ για μάχες 
εκ παρατάξεως και για αποβάσεις και όχι για ανταρτοπόλεμο. 

Ο Πόλεμος της Κορέας έχει ομοιότητες µε τον ελληνικό εμφύλιο πό- 
λεμο, που άλλωστε τον διαδέχεται ατάκα. Σχεδόν μόλις τελειώσει ο 
ένας, αρχίζει ο άλλος. Και οι Αμερικανοί, που στην Ελλάδα μελετούν 
προσεχτικά την ταχτική του ανταρτοπολέµου που εφαρμόζει ο αντίπα- 
λος, εἶναι ήδη καλά προετοιμασμένοι να αντιμετωπίσουν αντάρτες 
παντού στον «ελεύθερο κόσµο», του οποίου αυτοδιορίζονται προστά- 
τες. Ο ελληνικός εμφύλιος πόλεμος είναι το πρελούντιο στον Πόλεμο 
της Κορέας, κι αυτή τη σχέση της ελληνικής εισαγωγής προς το κυ- 
ρίως θέµα, το κορεατικό, την παίρνει σοβαρά ὑπ᾽ όψιν ο Γ Παπαν- 
δρέου, ο άνθρωπος που θα στείλει το ελληνικό εκστρατευτικό σώµα 
στη Κορέα, ίσα ίσα για να το λιανίσουν οι Κινέζοι και οἱ Κορεάτες και 
το ένα τάγμα που στάλθηκε εκεί να επιστρέψει σχεδόν μισό. 

Και ναι µεν οι ήρωες πολεμούν σαν Έλληνες, όµως οἱ Κορεάτες πο- 
λεμούν σαν Κορεάτες, οι Κινέζοι σαν Κινέζοι και οι Τούρκοι σαν 
Τούρκοι. Όταν και οι Έλληνες μάθουν κάποτε να πολεμούν σαν Έλ- 
ληνες, δηλαδή σαν λογικοί (1) άνθρωποι, πρώτον θα αρνούνται να 
πάρουν μέρος σε πολέμους τόσο μακρινούς, δεύτερον θα στηρίζονται 
στη στρατιωτική τεχνολογία και όχι στο νταηλίκι, τρίτον δεν θα υπο- 
τιμούν μονίμως τον εχθρό (Ιταλοί μακαρονάδες και άλλα τέτοια κου- 
ζινικά), ώστε να ευτελίζουν τη νίκη τους χωρίς να το καταλαβαίνουν 
(σε δοξάζει πάντα ο καλός και ισχυρός εχθρός) και τέταρτον θα πά- 
ψουν να επικαλούνται τη βοήθεια του Θεού πριν από κάθε πόλεμο, 
πριν από κάθε μάχη, πριν από κάθε δυσκολία. Δε λέω, καλό το Αγιο 
Πνεύμα, αρκεί να υποστυλώνεται από το ανθρώπινο. Αλλωστε, αν η 
νίκη ήταν πρόβλημα προσευχής, τότε θα βάζαμε όλους τους παπάδες 
να προσεύχονται μέρα νύχτα και σε περίπτωση αποτυχίας τους, θα 
τους εκτελούσαμε όλους μαζί, όπως ακριβώς κάνουν οι πρωτόγονοι 
λαοί µε τους μάγους της φυλής, όταν αυτοί αποτύχουν στο έργο τους. 
(Ας το δοκιµάσουµε στον επόμενο πόλεμο. Μπορεί να αποτύχουμε, 
αλλά τουλάχιστον θα έχουμε απαλλαγεί απ’ τους παπάδες). 

Ὁ συμβιβασμός των Σοβιετικών στην Κορέα γίνεται η αιτία της τα- 
χύτατης ανόδου του μαοϊσμού σ᾽ όλον τον κόσμο. Ο Μάο δεν συµβι- 
βάστηκε, συμβιβάστηκαν οι µετασταλινικοί Σοβιετικοί. Οι αριστερι- 
στές συνεχίζουν να πιστεύουν στη δύναμη του σχεδόν παντοδύναμου 
ανθρώπου. Ναι αλλά η τεχνολογία, την οποία δεν πολνεκτιμούν οι 
παραδοσιακοί κομουνιστές, που στηρίζονται υπέρ το δέον στη βούλη- 
σή τους και στην παλικαριά τους, θα τους εκδικηθεί βάναυσα. Στην 
Κορέα θα νικήσει τελικά η στρατιωτική τεχνολογία. Δηλαδή, η ατοµι- 
κή βόμβα. Που ναι μεν δε ρίχνεται εκεί, υπάρχει όµως και λειτουργεί 
στρατιωτικά και πολιτικά απ᾿ το παρασκήνιο. 

7. ΦΑΣΙΣΜΟΣ ΚΑΙ ΝΑΖΙΣΜΟΣ 


1. Η γέννηση του φασισμού από το πνεύμα της αγέλης 


Τώρα που τέλειωσε και για τούτο το αφήγηµα ο Β΄ Παγκόσμος Πό- 
λεμος, μαζί και η ουρά του, ο πόλεμος της Κορέας, καιρός να δούμε 
λιγάκι και τα βαθύτερα και ουσιαστικότερα αίτιά του, που µορφο- 
ποιούνται απλά και καθαρά στο φασισμό και το ναζισμό, δηλαδή την 
ιταλική (φασισμός) και τη γερμανική (ναζισµός) παραφυάδα ενός 
καπιταλισμού σε κρίση. Δεν πρέπει να µας διαφεύγει πως ο φασισμός 
είναι κι αυτός καπιταλισμός. Το ίδιο και ο ναζισμός. Είναι χρήσιμο 
να ξέρει κανείς πότε και κάτω από ποιες συνθήκες ο φιλελεύθερος ή 
ο νεοφιλελεύθερος καπιταλισμός µπορεί να µεταστραφεί σε φασισμό 
ή σε ναζισμό. Που ενυπάρχουν σα δυνατότητα, αλλά όχι και σαν ανα- 
γκαιότητα, στον καπιταλισμό. Αυτό σηµαίνει πως είναι δυνατό να 
επανεμφανιστούν. Αλλωστε, η ὕπαρξη φασιστικών ή ναζιστικών κοµ- 
μάτων και κινημάτων στις μέρες µας, μαρτυράει πως ο κίνδυνος δεν 
είναι καθόλου φανταστικός. 

Ο Β΄ Παγκόσμιος Πόλεμος είναι η συνέχεια του Α΄ και απέχει 
απ᾽αυτόν μόνο 25 χρόνια. Ωστόσο, στον Α΄ Παγκόσμιο Πόλεμο δεν 
υπήρχε φασισμός. Θα προκύψει στο μεσοπόλεμο, πρώτα στην Ιταλία. 
Επειδή υπάρχουν σαφέστατες ομοιότητες ανάμεσα στους δύο πολέμους 
όσον αφορά τα αίτιά τους, το να λέμε πως δεν θα γινόταν ο Β΄ Πα- 
γκόσμιος Πόλεμος αν δεν υπήρχε ο φασισμός και πως αυτός τον προ- 
κάλεσε, είναι µια χονδροειδέστατη υπεραπλούστευση. Ο φασισμός δεν 
έπεσε απ’ τον ουρανό. Ούτε βγήκε πανέτοιµος απ᾽ το κεφάλι του Μου- 
σολίνι, όπως η Αθηνά απ’ το κεφάλι του Δία. Ο φασισμός είναι ένα 
κοινωνικό κίνημα που κυοφορείται για κάπου δυο αιώνες, από τότε 
που ο γαλλικός Διαφωτισμός, που θα καταλήξει στη Γαλλική Επανά- 
σταση, θα μεταθέσει την προσοχή στην ατομικότητα και την προσω- 

πικότητα και θα βάλει σε δεύτερη μοίρα τις συλλογικές αξίες και τη 
συλλογική δράση. Ο Διαφωτισμός απεχθάνεται το αγελαίο πνεύμα. 
Αλλά χωρίς την αναγκαία δόση αγελαίου πνεύματος η συλλογική 
δράση καθίσταται προβληματική. Ο φασισμός είναι µια αγελαία αντί- 
δραση κατά του ατομικισμού, που εδραιώνει ο γαλλικός Διαφωτισμός. 

Ο δημιουργός της επιστήμης της ομαδικής (μαζικής) ψυχολογίας, 
Γκυστάβ Λεμπόν (1841-1931) θα µας μάθει μερικά πάρα πολύ χρήσιμα 
πράγματα για τη συμπεριφορά της αγελαίας μάζας. Τα πλήθη, λέει ο 
Λεμπόν, υπακούουν πιο εύκολα στα ένστικτα και τα συναισθήματα, 
παρά στον Ορθό Λόγο. Οι ηγέτες δεν μπορούν να απευθυνθούν στη 
μάζα διά του Ορθού Λόγου. Πρέπει να την πλησιάσουν µε τρόπους εν- 
στικτικούς και συναισθηματικούς. Η δημόσια ηθική, λέει ο Λεμπόν, 
επηρεάζεται λιγότερο από τον ορθολογισμό και περισσότερο από τις 
συνεχώς επαναλαμβανόμενες δηλώσεις ηγετών κάθε είδους και πα- 
ραλλαγής. Ο Λεμπόν θα µας δώσει το βασικό ψυχολογικής τάξεως 
πλαίσιο, µέσα στο οποίο είναι δυνατό να εμφανιστεί ο φασισμός, σαν 
εκδήλωση του πνεύματος της αγέλης. 

Το γεγονός πως οι άνθρωποι προτιμούν να στεγάζουν πρώτα τους 
θεούς τους και ύστερα τους εαυτούς τους, είναι ένα μόνο απ’ τα πολ- 
λά παραδείγματα που επιβεβαιώνουν την άποψη του Λεμπόν πῶς η 
μάζα απεχθάνεται τον ορθολογισμό και προτιµά την προσευχή, στην κα- 
λύτερη περίπτωση, και τη μαγεία, στη χειρότερη. Αυτά και άλλα τέτοια 
θα κάνουν τον Κορνήλιο Καστοριάδη να απομακρυνθεί από τον αυστη- 
ρά ορθολογικό μαρξισμό. Στο μνημειώδες σύγγραμμά του Η φαντασια- 
κή θέσµιση της κοινωνίας θα προτείνει ανορθολογικές μεθόδους δράσης, 
προκειµένου να έχουμε ορθολογικά αποτελέσµατα. Ο ανορθολογισµός 
στην υπηρεσία του ορθολογισμού! Ανορθόλογη συμπεριφορά, ορθολογι- 
κό αποτέλεσμα! Το μεγαλειώδες αρχιτεκτονικό κτίσμα, που µπορεί να 
είναι ένας καθεδρικός ναός σαν τη Ντουόμο του Μιλάνου, είναι κάτι 
παραπάνω από πραγματικό. Κι ωστόσο, προέκυψε από την πίστη στο 
Θεό, από έναν εξαιρετικά παραγωγικό μύθο, στον οποίο ο πολιπσµός 
χρωστάει πάρα πολλά. 

Ο Ορθός Λόγος, η προσήλωση στη λογική, είναι µια επίµονη απαί- 
τηση της αρχαίας ελληνικής σκέψης. Που θα εξαφανιστεί για πολλούς 
αιώνες και θα επανεµφανιστεί κατά την Αναγέννηση. Από αυτήν θα 
παραλάβει ο γαλλικός Διαφωτισμός, και στη συνέχεια ο μαρξισμός, 
την πίστη στην αξία και τη σηµασία του Ορθού Λόγου. Με τον φασι- 
σµό όµως, ο Ορθός Λόγος θα γελοιοποιηθεί πλήρως. Ο φασισμός θα 
στηριχτεί στο άλογο και στο παράλογο, στην αγελαία συμπεριφορά 
της μάζας, στα κοινά στο ανθρώπινο είδος ένστικτα, στα κοινά για 

όλους βασικά και χονδροειδή συναισθήµατα, στην περιφρόνηση της 
ατοµικότητας και της προσωπικότητας, στη λατρεία των πρετ-α-πορ- 
τέ ιδεών, στην επίκληση μαγικών και υπερφυσικών δυνάμεων, στην 
άσπρη (καλοποιό) και στη μαύρη (κακοποιό) μαγεία, στον πάντα ζω- 
ντανό σαμανισμό, που εκπροσωπεί στην εποχή µας ο χαρισματικός 
ηγέτης, που, όπως ο σαμάνος, αντλεί το χάρισµά του να γιατρεύει 
ψυχές και σώματα από πνεύματα και αόρατες δυνάμεις που υπερίπτα- 
νται γύρω του και πάνω του και που µόνο αυτός μπορεί να δαμάσει. 
Ο φασισμός είναι κοινωνική μεταφυσική. 

Όχι µόνο οι κοινωνικές αλλά και οι ψυχολογικές ρίζες του φασι- 
σμού είναι τόσο βαθιές, που θα ήμασταν υπέρ το δέον αφελείς αν τον 
θεωρούσαμε σαν ένα πρόσκαιρο φαινόμενο, συναρτηµένο µόνο µε τις 
δραστηριότητες του μεγάλου κεφαλαίου, λες και το μικρό, λες και το 
ανύπαρχτο κεφάλαιο του ταλαίπωρου µεροκαματιάρη, που τρέχει του 
σκοτωμού πίσω από χαρισματικούς ηγέτες, δεν έπαιξε κανένα ρόλο 
στην εμφάνιση και την εδραίωση του πάντα υπαρχτού σα δυνατότη- 
τα φασισμού. Εκτός από λίγους πάρα πολύ μεγάλους, οι κεφαλαιού- 
χοι στην πλειοψηφία τους προτιμούν την αστική κοινοβουλευτική δη- 
μοκρατία. Η σταθερή πελατεία του φασισμού θα είναι πάντα οι λού- 
μπεν, οι αγράµµατοι, οι μικρονοϊκοί, οι ηλίθιοι, οι ιδεοληπτικοί και 
κυρίως οι φοβισμένοι. 

Η προτίµηση του περίφημου απλού ανθρώπου για το άλογο και το 
παράλογο εἶναι δεδομένη και αναμφισβήτητη. Και οφείλεται, εκτός απ’ 
την αμάθεια, και σε ένα μεγάλο πλέγμα ελλείψεων και αποστερήσεων 
κάθε είδους, μηδέ της ερωτικής και της σεξουαλικής εξαιρουμένης, 
όπως θα µας πει ο Βίλχελμ Ράιχ στη Μαζική ψυχολογία του φασι- 
σμού, που είναι ίσως το σημαντικότερο βιβλίο που γράφηκε πάνω στην 
ερωτική σχέση ηγέτη και οπαδού, ανθρώπου χαρισματικού και μαζάν- 
θρώπου, ανθρώπου µε ισχυρή προσωπικότητα και ανθρώπου µε ανύ- 
παρκτη προσωπικότητα, γόη και γοητευμένου, δούλου εθελοντή και 
ψυχρού δουλέμπορου. Ο φασισμός δεν είναι δημιούργημα του Μπενί- 
το Μουσολίνι (1883-1945). Αυτός, το µόνο που θα κάνει είναι να εκµε- 
ταλλευτεί επιδέξια τον εν δυνάμει φασισμό. Που σα δυνατότητα υπάρ- 
χει µέσα σε οποιαδήποτε κοινωνία. Προσέξτε κατ’ αρχήν το ευφυέστα- 
το σκεπτικό που οδηγεί το Μουσολίνι στην επιλογή του όρου φασι- 
σμός, που είναι δικός του. 

Στα λατινικά [α5οε5 και στα ιταλικά [αδοίο (φάτσιο) λέγεται το ρῷ- 
μαϊκό έμβλημα της εξουσίας, που είναι µια δέσµη ράβδων, καλά δε- 
μένων στη λαβή ενός τσεκουριού. Στην άκρη της λαβής και των δε- 
μένων πάνω της ράβδων υπάρχει ένας πέλεκυς, άλλοτε μονός και 

άλλοτε διπλός. Οι δεµένες πάνω στη λαβή του πελέκεως ράβδοι συµ- 
βολίζουν τον λαό, τον καλά δεμένο πάνω στον ηγέτη. Που αποκλείε- 
ται να στρέψει κατά του λαού τη λεπίδα του πελέκεως, αφού είναι 
ήδη δεμένος στη λαβή. Ποιον, λοιπόν, θα αποκεφαλίσει ο ηγέτης µε 
τη βοήθεια του λαού, του δεμένου στο όπλο του; Μα, τους εχθρούς 
του λαού. Και ποιοι είναι οι εχθροί του λαού; Μα, οι κεφαλαιοκρά- 
τες. Αλλά και όσοι πολεμούν τους κεφαλαιοκράτες και κυρίως οι 
κοµοῦυνιστές. Τότε, γιατί οι φασίστες κυνηγούν τους κομουνιστές 
αφού ο καπιταλισμός είναι ο κοινός εχθρός τους; Διότι, άλλο καπι- 
ταλισµός και άλλο κεφαλαιοκράτες. Οι κεφαλαιοκράτες είναι πρό- 
σωπα συγκεκριµένα, αυτά ακριβώς που εμποδίζουν άλλα συγκεκρι- 
μένα πρόσωπα να «ανεβούν στην ανώτερη τάξη», να γίνουν δηλαδή 
κεφαλαιοκράτες. Ενώ ο καπιταλισμός είναι κοινωνικό, οικονομικό 
και πολιτικό σύστημα, που σαν τέτοιο είναι κάτι το γενικό και αό- 
ριστο για τους περίφημους απλούς ανθρώπους. Κάτι το αφηρημένο. 
Ενώ ο καπιταλιστής έχει πάντα ένα συγκεκριµένο πρόσωπο. Είναι ο 
κύριος Τάδε, το αφεντικό μου, το αφεντικό σου, το αφεντικό του, 
αυτός ο φρικτός άνθρωπος που µου δίνει ένα μεροκάματο πείνας, 
που δεν µου δίνει αύξηση, που πηδάει τη γυναίκα µου και άµα λά- 
χει και την παρθένα κόρη µου, τη δακτυλογράφο του, αυτός που µε 
υποχρεώνει να ψηφίζω τον δικό του άνθρωπο, κλπ, κλπ. 

Ο λεγόμενος απλός άνθρωπος δυσκολεύεται να κάνει αφαιρέσεις. 
Και όταν του μιλάς για καπιταλισμό, φέρνει στο νού του τον συγκε- 
κριµένο καπιταλιστή που γνωρίζει και που κατά κανόνα είναι το κακό 
αφεντικό του. Θα δυσκολευτεί να καταλάβει πως για το χάλι του δεν 
φταιν οἱ καπιταλιστές, αλλά ο καπιταλισμός, δε φταιν κάποιοι συγκε- 
κριµένοι άνθρωποι που τυχαίνει να είναι καπιταλιστές, αλλά ένα συ- 
Υκεκριμένο κοινωνικοπολιτικό σύστημα που λέγεται καπιταλισμός, 
και που κατ’ ανάγκην εκφράζεται µέσα από συγκεκριμένους ανθρώ- 
πους. Αν υποθέσουμε πως «καθαρίζεις» όλους αυτούς τους συγκεκρι- 
μένους ανθρώπους που σε ταλαιπωρούν, το μόνο που θα κάνεις είναι 
µια τρύπα στο νερό. Οι κληρονόμοι θα πάρουν τη θέση τους. Και διά 
του κληρονομικού δικαίου το εκµεταλλευτικό σύστημα θα διαιωνίζε- 
ται εις τον αιώνα των αιώνων, αμήν. 

Ο καπιταλισμός είναι κοινωνικός δαρβινισµός. Σ᾽ αυτόν, επιβιώ- 
νοῦν οἱ ισχυρότεροι, οι περισσότερο προσαρµοστικοί, οι ελαστικοί. 
Που λόγω ελαστικότητας μπορούν να πάρουν πολλά και ποικίλα σχή- 
ματα. Το συνηθέστερο είναι εκείνο που προκύπτει διά της επικύψεως. 
Και επειδή είναι πιο εύκολο να είσαι δυνατός κατά το σώµα παρά 
κατά τον νου, και επειδή πολλοί αδύνατοι, είτε κατά το σώμα είτε 

κατά τον νου, είτε και τα δυο μαζί, εύκολα ενώνονται σε δέσµη για 
να αποτελέσουν «κοινωνική δύναμη», και επειδή η εν λόγω κοινώ- 
νική δύναμη δεν έχει εγγεγραμμένη στο πρόγραμμά της την κατάρ- 
γηση του συστήµατος που συνεχώς αναπαράγει τη φτώχεια, και επει- 
δή τούτοι οι όντως ταλαιπωρημένοι και βασανισμένοι άνθρωποι αγῶ- 
νίζονται να πάρουν τη θέση τῶν αφεντικών, ἡ έστω να προαχτούν 
και να γίνουν, από ψιλικατζήδες, μπακάληδες, και επειδή αυτοί που 
σκέφτονται και ενεργούν έτσι αποτελούν τη µεγάλη πλειοψηφία, και 
επειδή αυτή η µεγάλη πλειοψηφία ψηφίζει µε την ελπίδα πως κάτι 
θ᾽’ αλλάξει µε τους «φιλολαϊκούς» που θά ρθουν στην εξουσία, για 
να δουν σε λίγο πως τίποτα δεν άλλαξε, υποτάσσονται τελικά σε 
έναν σωτήρα, αν εμφανιστεί. 

Ποιος δημαγωγός λέει πως οι φασίστες ηγέτες δεν αγαπούν το λαό 
και δε νοιάζονται γι᾿ αυτόν; Τα πιο τολμηρά φιλολαϊκά µέτρα στην 
Ελλάδα τα πήρε ο Μεταξάς. Αυτός καθιέρωσε το οχτάωρο και τις πλη- 
ρώμένες διακοπές. Αλλωστε, ο Μουσολίνι, ένας πραγματικά ιδιοφυής 
άνθρωπος, κι ας λέμε ό,τι θέλουμε για τους εχθρούς µας, προκειμένου 
να ξορκίσουμε τα κακά πνεύματα, χαρακτήρισε το κράτος του συντε- 
χνιακό. Και ήταν πράγματι. Δεν διέλυσε τα συνδικάτα ο Μουσολίνι, 
τα χρησιμοποίησε. Και μάλιστα χωρίς µεγάλο κόπο. Όμως, απαγόρευ- 
σε αυστηρά τη συνεργασία μεταξύ των συνδικάτων. Μπορείς να αγῶ- 
γίζεσαι για τα συμφέροντά σου, αρκεί να αδιαφορείς για τα συμφέ- 
ροντα του διπλανού σου. Όπως κάνουν και οι δικοί µας απεργοί. Που 
καταλαμβάνουν τα οδοστρώµατα, αδιαφορώντας επιδεικτικά για την 
ταλαιπωρία που προκαλούν σε ανθρώπους εντελώς άσχετους µε τα αι- 
τήματά τους, Αυτός ακριβώς είναι ο εν δυνάμει φασισμός που, όταν 
εμφανιστεί το κατάλληλο κοινωνικό και ιστορικό κλίµα, θα µεταλλα- 
χτεί σε εν ενεργεία φασισμό. Ο Μουσολίνι βρήκε τον φασισμό σχεδόν 
έτοιμο µέσα στην καπιταλιστική κοινωνία. Έμενε να δώσει ένα όνο- 
μα σε κάτι που δε γνώριζε ακόµα το όνομά του. 

Προσέξτε τι λέει ο θεωρητικός Μουσολίνι σ᾽ ένα έξοχό του κείµε- 
νο υπό τον τίτλο «Το δόγμα του φασισμού», γραμμένο πριν πάρει την 
εξουσία: «Το πρόγραμμά µας είναι απλό, διότι απλούστατα δεν έχου- 
µε πρόγραµµα. Απλώς, θέλουμε να κυβερνήσουμε την Ιταλία. Μας ζη- 
τούν πρόγραµµα. Αλλά υπάρχουν ήδη πολλά προγράµµατα. Για να 
σωθεί η Ιταλία, δε χρειάζονται προγράµµατα, αλλά άνδρες και βού- 
ληση». Έχετε ακούσει ποτέ έλληνα πολιτικό να μιλάει µε τέτοια σπα- 
ραχτική ειλικρίνεια, και μάλιστα πριν το κόμμα του ανεβεί στην εξου- 
σία; Ολοι το παίζουν δημοκράτες. Αλλά σχεδόν όλοι σκέφτονται σαν 
τον Μουσολίνι. Ομως, µετά το φιάσκο του ιστορικού φασισμού, οι 

κρυπτοφασίστες θα φέρονται σαν τις κρυφές πουτάνες: θα παριστάνουν 
τις καλές και σεµνές κυρίες, που ωστόσο θα μπορούσαν κάλλιστα να 
πάνε µε τον καθένα, αρκεί να µην το μάθουν πολλοί και από πόρνες 
αδήλωτες γίνουν δηλωμένες. Οπότε δύσκολα μπαίνεις στο Κοινοβούλιο. 

Ο Μουσολίνι ήταν χωρικός και γιος σιδερά. (Όχι αγωγιάτης!). 
Σπούδασε δάσκαλος, δούλεψε λίγο σα δημοδιδάσκαλος και λίγο σαν 
καθηγητής των γαλλικών, και κάποτε τα παράτησε όλα και πήγε να 
δουλέψει κάνα δυο χρόνια σαν οικοδόμος στην γερμανόφωνη Ελβετία, 
όπου και θα μάθει τέλεια τα γερμανικά. Εξαιρετικά φιλομαθής, θα 
γίνει περιζήτητος στους αναρχικούς αλλά και στους μαρξιστικούς 
κύκλους της Ελβετίας. Θαυμάστριά του, μάλιστα, ήταν και η θρυλι- 
κή Βέρα Ζασούλιτς, που τον βοήθησε να ανακαλύψει το μαρξισμό. 
Αλλά και τον αναρχισµό του Μπακούνιν. 

Επιστρέφοντας στην Ιταλία αναπτύσσει µια εκπληχτική δράση σαν 
στέλεχος του Σοσιαλιστικού Κόμματος. Και το 1912, σε ηλικία 29 ετών, 
γίνεται διευθυντής της εφημερίδας Αβάνπ (Εμπρός), επίσημου όργανου 
του Σοσιαλιστικού Κόμματος. Παραμένοντας μετριοπαθής µαρξιστής 
προς το παρόν, φεύγει και από την εφημερίδα και απ’ το κόμμα µε την 
κήρυξη του Α΄ Παγκοσμίου Πολέμου, γιατί οι σύντροφοί του αποφα- 
σίζουν να µην υποστηρίξουν την έξοδο της Ιταλίας στον πόλεμο δίπλα 
στους δυτικούς Συμμάχους. Με µια καινούργια εφημερίδα που λέγε- 
ται {1 Πόπολο ντ’ Ιτάλια (Ο λαός της Ιταλίας), κάνει ό,τι µπορεί πα- 
ρέα µε τον διάσημο ποιητή και πεζογράφο Γκαμπριέλε ντ’ Αννούτσιο, 
για να βγάλει την Ιταλία στον πόλεμο. Και τα καταφέρνει. ΄Όταν λή- 
ξει ο πόλεμος, αυτή η άκρως εντυπωσιακή επιτυχία του θα εκτιμηθεί 
πολύ και εντός και εκτός Ιταλίας. 

Στη διάρκεια του πολέμου θα εγκαταλείψει το μαρξισμό. Διότι, λέει 
ο Μουσολίνι, ο Μαρξ δίνει υπέρ το δέον µεγάλη προσοχή στους αδύ- 
νατους και τους δυστυχείς. Και µε τέτοιους δίπλα σου είναι αδύνα- 
τον, λέει, να κάνεις δουλειά. Τώρα πιστεύει πως: «Μόνο ο πόλεμος 
εντείνει τις ανθρώπινες δυνάμεις στο μεγαλύτερο βαθµό και δοξάζει 
τους λαούς που έχουν το θάρρος να τον αντιμετωπίσουν. Ο φασισμός 
δεν είναι κίνημα ειρήνης αλλά πολέμου». Λόγια καθαρά και σταρά- 
τα. Αυτός ο άνθρωπος δεν ήταν καθόλου τυχαίος. Ούτε ο δικός µας 
Μεταξάς ήταν τυχαίος. Σημειώστε πως, πριν γίνει δικτάτορας, ο Με- 
ταξάς δεν ήταν καθόλου φιλοπόλεμος όπως ο ιταλός συνάδελφός του. 
Δεν πρέπει να µας διαφεύγει πως ήταν από τους λίγους έλληνες πο- 
λιτικούς της εποχής του, που αντιτάχτηκαν στην κατά της Τουρκίας 
εκστρατεία και πως προείδε τη μικρασιατική καταστροφή του 1922. 

Για να συνοψίσω: ο φασισμός έχει κοινωνική βάση και είναι λαῖ- 

κό πολιτικό κίνημα. Όπως λέει ο Μαρξ, ο λαός δεν είναι παρά µια δυ- 
νατότητα και για το καλύτερο και για το χειρότερο. Ο φασισμός εκ- 
μεταλλεύεται τη χειρότερη δυνατότητά του. 


2. Ἡ τυχαία άνοδος του ιταλικού φασισμού 


Ο Μπενίτο Μουσολίνι (Βεπῖΐο Μιςεο]ιπ!), που αν ήταν Έλληνας θα 
μπορούσε να λέγεται Καλούτσικος Αφρισμένος, κληρονόμησε το όνο- 
μά του από τον µεξικανό επαναστάτη Μπενίτο Χουάρεζ. Ο αγρότης 
και σιδεράς πατέρας του έβλεπε τον Χουάρεζ σαν πρότυπο δυναμικού 
πολιτικού. Το Ντούτσε, που σημαίνει Αρχηγός, είναι τίτλος, που θα τον 
πάρει μόνος του. Κι έτσι όλοι οι µετά τον Ντούτσε φασίστες αρχηγοί 
κρατών, θα αυτοχαρακτηρίζονται Αρχηγοί σκέτα. ΄Οχι πρόεδροι, όχι 
πρωθυπουργοί, οὐτε αρχηγοί του Κράτους, αλλά Αρχηγοί σκέτα. Και 
του κράτους, και του κόμματος, και του λαού -των πάντων. Κι όταν 
ένας Αρχηγός, που είναι ηγέτης ηγετών μικρότερων απ’ αυτόν, κατα- 
φέρει να μετατρέψει έναν ολόκληρο λαό σε προσκοπικό σώμα, σίγου- 
ρα είναι ένας πολύ καλός φασίστας ηγέτης. Ο γνήσιος φασίστας ηγέ- 
της, αυτός που ξέρει να κάνει τη δουλειά του και σαν φασίστας και 
σαν ηγέτης, δεν είναι μόνο δικτάτορας. Δικτάτορας µπορεί να γίνει και 
ο πρώτος τυχαίος στρατιωτικός, µόνο και µόνο γιατί έχει στη διάθε- 
σή του όπλα. Ο φασίστας ηγέτης, όµως, πρέπει να ξέρει να κάνει το 
λαό να τον αγαπήσει. Κι όπου αυτό είναι δυνατό, προτιµάει να ανέρ- 
χεται στην εξουσία µε εκλογές, όπως ο Χίτλερ. Που εκλέχτηκε απ᾿ το 
λαό µε νόμιμο και κανονικό τρόπο. Ωστόσο, ο Αρχηγός θα μπορούσε 
να αναλάβει την εξουσία και µε απόφαση της Βουλής. Αλλά και µε 
µια απ’ ευθείας ανάθεση της εξουσίας, όχι και τόσο νόμιμη. Είναι η 
περίπτωση του Μουσολίνι. Αλλά και του Μεταξά, σε µας εδώ. 

Λοιπόν, για ποια φασιστική δικτατορία μιλούμε, όταν τη στηρίζει 
0 λαός, ή όταν την εξουσία στον φασίστα δικτάτορα τη χαρίζουν οι 
βουλευτές, οι εκπρόσωποι του λαού; Προπαντός µη μπερδεύετε τη 
στρατιωτική δικτατορία, που λέγεται Χούντα στα ισπανικά, µε τη 
φασιστική δικτατορία, αν και τίποτα δεν αποκλείει εκτός από φασι- 
στική να είναι και στρατιωτική. Πάντως, ο φασισμός δεν έχει κατ’ 
ανάγκην σχέση µε το στρατό, αν και χωρίς τη βοήθειά του δε στέκει 
µε τίποτα. 

Όπως και νάναι, η φασιστική δικτατορία πρέπει να έχει λαϊκή 

βάση για να είναι φασιστική. Μ᾽ αυτήν την έννοια, το καθεστώς των 
συνταγματαρχών σε µας εδώ δεν ήταν φασιστικό, γιατί δεν είχε λαῖ- 
κή βάση. Το καθεστώς του Μεταξά όµως ήταν φασιστικό, διότι είχε 
λαϊκή βάση - και µη διαµαρτυρηθείτε, σας παρακαλώ, προκειµένου να 
απαλλάξετε και πάλι τον ελληνικό λαό από τις ευθύνες του, γιατί τε- 
λικά θα τον καταντήσετε εντελώς ανεύθυνο, έτσι που τον απαλλάσ- 
σετε μονίμως από τις ευθύνες του. Και µην ξεχνάτε πως ο λαϊκισμός 
αποτελεί προὐπόθεση για την εμφάνιση του φασισμού. Θα θυμήσου- 
µε άλλη µια φορά πως ο Μαρξ έλεγε ότι ο λαός δεν είναι παρά µια 
δυνατότητα και για το καλύτερο και για το χειρότερο και µια δεξα- 
μενή που εμπεριέχει τους πάντες: τους αγίους, τους δολοφόνους, τους 
ιδιοφυείς, τους ηλιθίους, τους πλούσιους, τους φτωχούς, κλπ. Βέβαια, 
λαό ονομάζουμε ειδικότερα τα κατώτερα λαϊκά στρώματα, όµως τούτη 
η πολύ στενή έννοια γίνεται εύκολα καραμέλα στο στόµα όλων των 
δημαγωγών, δεξιών και αριστερών, που αρέσκονται να ψαρεύουν στα 
θολά νερά της άµορφης και ταξικά αδιαφοροποίητης μάζας. 

Θεωρία µας είναι τα πράγματα, έλεγε ο Μουσολίνι. Είναι το πιο 
γνωστό σλόγκαν του ιταλικού φασισμού. Και ο Χίτλερ συμπλήρω- 
νε, απευθυνόμενος στα στελέχη του: Μη λέτε ποτέ κάτι που δεν 
µπορεί να το καταλάβει και ο τελευταίος ηλίθιος. Η απέχθεια του 
φασισμού (και του λαϊκισμού) για κάθε τι που έχει σχέση µε σκέ- 
ψη και όχι µε πράγµατα, είναι παροιμιώδης. Ποτέ πριν απ᾽ το φα- 
σισµό το πνεύμα δε διώχτηκε πιο λυσσαλέα. Κι ωστόσο, ο Μουσο- 
λίνι ήταν ένας καλός διανοούμενος. (Όχι πάντως και ο Χίτλερ. Αυ- 
τός ήταν καλλιτέχνης!). 

Ο φασισμός, λοιπόν, είναι πραγµατισµός. Και γι’ αυτό ο φασίστας 
ρήτορας θα μπορούσε να γοητεύσει εύκολα τις απαίδευτες και πεινα- 
σμένες μάζες. Αλλά και τους ηλιθίους. Επειδή καταλαβαίνουν κι αὐ- 
τοί τι λέει ο φασίστας δημαγωγός, νομίζουν πως έγιναν ξαφνικά έξυ- 
πνοι. Ο ευφνέστατος πρώην σοσιαλιστής και πρώην µαρξιστής Μου- 
σολίνι δεν είπε ποτέ πῶς είναι αντισοσιαλιστής, αντικοµουνιστής, 
αντιµαρξιστής, αντιδηµοκράτης, αντισηµίτης. Είπε µόνο πως ο φασι- 
σμός τα ξεπερνάει όλα αυτά (νάτην η υπέρβαση!) και πως μοναδική 
του έγνοια είναι ο λαός έξω από κόµµατα και ιδέες. (Κάθε φασιστι- 
κό κόμμα εἶναι πολυσυλλεκτικό εξ ορισμού). Και επειδή ο φασισμός 
είναι πάνω απ’ όλα και πάνω απ’ όλους, τελικά θα τα βάλει κάτω όλα 
και όλους θα τους τσαλαπατήσει. ΄Ανθρωπος γοητευτικός και χαρι- 
σµατικός, και επιπροσθέτως γυναικάς ασυμμάζευτος, ο Μουσολίνι 
έλεγε κάθε τόσο πως θα προτιμούσε να είναι ηθοποιός. Έλεγε την 
αλήθεια. Το θέατρο ήταν το µεγάλο του πάθος. Αλλά τελικά του βγή- 

κε αλλιώς, και έγινε πολιτικός θεατρίνος. Κάθε δημόσια εμφάνιση του 
Μουσολίνι ήταν µια παράσταση. 

Όπως και νάναι, η αρχική του πρόθεση δεν ήταν να γίνει σώνει 
και καλά δικτάτορας. Αλλωστε, του άρεσε πολύ να αναφέρεται στον 
Περικλή, τον πιο µεγάλο δηµοκράτη δικτάτορα που εμφανίστηκε ποτέ 
στην ιστορία. (Ο Περικλής έκαµνε ό,τι ήθελε, αλλά αφού πρώτα έπει- 
θε τους Αθηναίους πως η θέλησή του και η θέλησή τους ταυτίζονταν). 
Κι έτσι, στην αρχή της πολιτικής του καριέρας ο Μουσολίνι το παί- 
ζει Περικλής. Καίσαρ θα γίνει αργότερα. 

Όταν του ανατεθεί η διακυβέρνηση της χώρας απ’ τον βασιλιά, 
για να βγάλει το φίδι απ’ την τρύπα, έτσι που είχαν γίνει όλα µπά- 
χαλο στην Ιταλία τον καιρό εκείνο, είχε µαζί του και παλιούς συντρό- 
φους από το σοσιαλιστικό κόμμα, όπως τον πολύ έντιµο Ντίνο Γκρά- 
ντι, που πίστεψε πως ο Μουσολίνι το πάει για σοσιαλισμό µε κάποιον 
άλλο τρόπο, περισσότερο προσαρμοσμένο στη χαοτική και φωνακλά- 
δικη Ιταλία. Όταν ο Γκράντι θα εκδιωχτεί από το φασιστικό κόμμα, 
όλοι θα καταλάβουν πως ο σοσιαλισμός του Μουσολίνι δεν είναι 
παρά λαϊκίστικος καπιταλισμός. 

Σημειώστε, κι αυτό έχει πολύ μεγάλη σημασία για µας που είμα- 
στε µε τους Ιταλούς «ούνα φάτσα, ούνα ράτσα» πως, όταν ο Μουσο- 
λίνι ανέβηκε στην εξουσία το 1922, δεν διέθετε κόμμα, αλλά κίνημα. 
Το κίνημά του λεγόταν Ιταλικό Φάτσιο Πάλης και εἴχε την έδρα τοῦ 
στο Μιλάνο, απ’ όπου θα ξεκινήσει ο ιταλικός φασισμός. (Ο γερµα- 
νικός ναζισμός θα ξεκινήσει απ᾿ το Μόναχο. ΄Όσο για την 
όλα ξεκινούν απ’ την Αθήνα και καταλήγουν στην Αθήνα). Στην αρχή 
το Ιταλικό Φάτσιο Πάλης ήταν µια μικρή παρέα ιδεολόγων, που δεν 
έλεγε να μεγαλώσει. Μάλιστα, ο ιδεολόγος Μουσολίνι, που οργάνω- 
σε αυτή την ομάδα στο Μιλάνο το 1919, σκέφτεται σοβαρά να την πα- 
ρατήσει και να πάει να γίνει ηθοποιός. Όμως, ξαφνικά το 1920 η εν 
λόγω ομάδα γίνεται γνωστή σ᾽ όλη την Ιταλία. 

Τι είχε συμβεί; Κάτι πολύ απλό. Η ομάδα απόχτησε ένοπλους κομ- 
ματικούς «φρουρούς της τάξης». Και ήταν τέτοια η αταξία τότε στην 
Ιταλία, που η μόνη πηγή νομιμότητας κατέληξαν να είναι οι άνθρω- 
ποι του Φάτσιο (της δέσμης). Κανείς τότε στην Ιταλία δε λογάριαζε την 
αστυνομία ἡ το στρατό. Πόσο μάλλον τους πολιτικούς. Που τα είχαν 
μπερδέψει πολύ αυτόν τον καιρό. Κανένας τους δεν ήταν σε θέση να 
εξηγήσει στους Ιταλούς αν η Ιταλία, που μόλις είχε βγει απ’ τον πό- 
λεμο, όπου πολέμησε δίπλα στους Γάλλους εναντίον των Αυστριακών, 
που δυνάστευαν τις βόρειες περιοχές της χώρας, κέρδισε ή έχασε στον 
πόλεμο. Αν και µετά τον πόλεμο ήταν απ’ τη μεριά τῶν νικητών, η Ίτα- 

λία μάλλον βγήκε χαμένη. Οι άλλοι νικητές δεν τη λογάριαζαν και 
πολύ. Αλλωστε, μπήκε καθυστερημένα στον πόλεμο, όπως και η Ελλά- 
δα. Που κι αυτή δεν ήξερε µετά τον πόλεμο αν έχασε ή αν κέρδισε απ’ 
την όψιµη συμμετοχή της σ᾽ αυτόν. Στην αρχή η Ελλάδα φάνηκε να 
κερδίζει, αλλά λίγο µετά θα έρθει η μικρασιατική εκστρατεία, που εἰ- 
ναι µια από τις συνέπειες της νίκης τῶν συμμάχων, και η καταστροφή, 
που εἶναι συνέπεια της εκστρατείας, άρα και της νίκης. Έτσι περίπου 
έγινε και στην Ιταλία, μ᾽ εκείνα τα αμφισβητούμενα εδάφη γύρω απ᾿ 
την Τεργέστη. Που ακόµα και στις μέρες µας δύσκολα καταλαβαίνεις 
αν εἶναι ιταλικά η κροατικά. (Απ’ αυτήν την περιοχή, απ’ το Κάπο Ντ’ 
Ίστρια συγκεκριµένα, καταγόταν και η οικογένεια του Κερκυραίου 
Καποδίστρια, του δικού µας - ἡ μήπως των Ιταλών, Τι να σας πω, τί- 
ποτα δεν είναι σίγουρο σε τέτοιες εθνολογικά ερµαφρόδιτες περιοχές). 

Για να καταλάβετε το ιταλικό µπάχαλο της εποχής εκείνης, σκε- 
φτείτε μόνο πως ο Γκαμπριέλε ντ’ Αννούντσιο, ένας πολύ καλός ποιη- 
τής και πεζογράφος, συγκροτεί σώμα εθελοντών και τον Σεπτέμβριο 
του Ι9Ι9 ορμάει και καταλαμβάνει το Φιούμε, τη σημερινή κροατική 
Ριέκα, πόλη που ἵδρυσαν οι Βενετσιάνοι, και που το 1723 ήταν γαλ- 
λικό λιμάνι, το 1870 ουγγρικό λιμάνι, και, το 1019, χάρη στον ντ’ Αν- 
νούντσιο γίνεται ιταλικό λιμάνι. Αλλά µόνο για έναν χρόνο. Γιατί απ᾿ 
το 1920 μέχρι το 1922, το Φιούμε θα είναι ανεξάρτητη πόλη-κράτος. Για 
να γίνει επισήμως ιταλική πόλη το 1924, να ξαναγίνει, πάλι επισήμως, 
γιουγκοσλαβική πόλη το 1947 και να καταλήξει στις μέρες µας µια 
όμορφη κροατική πόλη. 

Δεν τα μπέρδεψε µόνο ο ντ’ Αννούντσιο αλλά και ο Έζρα Πάουντ, 
ο μεγαλύτερος ποιητής του αιώνα µας. Αν και Αμερικανοεβραίος, έρχε- 
ται από τη μακρινή Αμερική στην Ιταλία µόνο και µόνο για να βοηθή- 
σει τον Μουσολίνι! Κι όταν τρελαίνεται µε τον Μουσολίνι ο μεγαλύτε- 
ρος ποιητής του αιώνα µας, δεν καταλαβαίνω γιατί δεν θα έπρεπε να 
τρελαθεί ο λαός. Τό είπα, ο φασισμός είναι γοητευτικός, γιατί λατρεύει 
τη δράση. Και γιατί μπορεί να πάρει χίλια πρόσωπα φορώντας χίλιες 

Ακόμα και σαν σοσιαλισμός µπορεί να εμφανιστεί. 

Ο Τζιοβάνι Τζιολίτι (1842-1928), ένα είδος Ιταλού Καραμανλή της 
εποχής εκείνης, διετέλεσε πέντε φορές πρωθυπουργός. Αυτός εφεύρε 
εκείνο που σε µας εδώ θα ονομαστεί «βία και νοθεία». Την πέμπτη και 
τελευταία φορά ανέβηκε στην εξουσία µε τη βοήθεια του Μουσολίνι. 
Στις εκλογές του Μαΐου του 1921, ο κομματικός συνασπισμός του Τζιο- 
λίτι, στον οποίο μετέχουν και φασίστες, κερδίζει 275 έδρες, εκ τῶν 
οποίων οἱ 35 φασιστικές. Μόνο τότε ο Μουσολίνι καταλαβαίνει πως 
κάτι μετράει σαν πολιτικός ηγέτης. Και έξι μήνες µετά τις νικηφόρες 

και γι’ αυτόν εκλογές, μαζεύει την παρέα του στο Μιλάνο και µετα- 
τρέπει σε κόμμα το Ιταλικό Φάτσιο Πάλης. Το φασιστικό κόμμα θα 
προκύψει την 9η Νοεμβρίου 1921. Και την επόμενη κιόλας χρονιά θα 
κυβερνήσει την Ιταλία. Να πώς κύλησε το φασιστικό νερό στον κα- 
πιταλιστικό καταρράχτη: 

Το καλοκαίρι του 1922 µια γενική απεργία, που στην αρχή προκα- 
λεί θύελλα ενθουσιασμού ανάµεσα στους εργάτες που καταλαμβάνουν 
εργοστάσια και θέλουν να τα διοικήσουν μόνοι τους, καταρρέει σύ- 
ντοµα, καὶ το προγενέστερο χάος επιτείνεται. Μέσα σ᾽ αυτό το φοβε- 
ρό και τυπικά ιταλικό νταβαντούρι, ο Μουσολίνι οργανώνει την πε- 
ρίφημη «πορεία προς τη Ρώμη» (απ’ το Μιλάνο). Πρόκειται για µια 
πορεία εντελώς της πλάκας. Μάλλον τουρισμό κάνουν οἱ φασίστες 
παρά πορεία. Καλά λέει η εφημερίδα Κοριέρε ντελα Σέρα. Μην τον 
δίνετε (του Μουσολίνι) σημασία, ρεµάλι είναι. 

Όμως ο βασιλιάς Βιτόριο Εμμανονέλε Γ΄, που είναι ακόµα µεγα- 
λύτερο ρεµάλι, καλεί τον Μουσολίνι και του αναθέτει στα καλά κα- 
θούμενα τον σχηματισμό κυβερνήσεως. Τον θεωρεί πολύ δυναμικό και 
πολύ σοβαρό άνθρωπο. Κι έτσι, την 31η Οκτωβρίου 1922 ο Μπενίτο 
Μουσολίνι σχηματίζει κυβέρνηση συνασπισμού, όπου μετέχουν όλα τα 
κόμματα, πλήν του σοσιαλιστικού και του κομουνιστικού. Προς το 
παρόν είναι ένας άψογος δηµοκράτης και οἱ αστοί πανηγυρίζουν που 
επιτέλους βρέθηκε ένας πρώην σοσιαλιστής και μαρξιστής και τώρα 
πολιτικός γνησίως υπερκομματικός, τουτέστιν εθνικός, για να σώσει 
την πατρίδα. 

Το 1934, ο Ντούτσε θα πει: «Ο φασισμός, που το 1922 ήταν ένα ιτα- 
λικό κίνημα, το 1929 θα μετατραπεί σε διεθνές φαινόμενο». Αν ο φα- 
σισµός δε γινόταν διεθνές φαινόμενο, ώστε ο Μουσολίνι να πάρει θάρ- 
ρος, μάλλον δεν θα μπορούσε να μείνει για πολύ στην εξουσία και θα 
κατέληγε στο θέατρο. Ο Μουσολίνι ήταν µια προσωρινή λύση ανά- 
Ύκης, έλεγε ο βασιλιάς. Τελικά, θα μείνει μέχρι την 25η Ιουλίου 1943, 
που τον απέπεμψε το Μεγάλο Φασιστικό Συμβούλιο, προκειμένου να 
σώσει την Ιταλία από την άνευ όρων παράδοση, εν όψει της κατάρ- 
ρευσης των Ιταλών στο μέτωπο. Απλό δίδαγμα: όταν η αστική δηµο- 
κρατία αρχίζει να κουτσαίνει πολύ, παίρνει το φασιστικό μπαστούνι 


και πορεύεται όπως όπως. 

4 Το εγχειρίδιο του καλού φασίστα 


Ὁ φασισμός σαν κοινωνικό κίνηµα αλλά και σαν πολιτικό δόγμα, 
που δίνει πολιτική υπόσταση στο κοινωνικό κίνημα, εμφανίστηκε μεν 
στην Ιταλία ανάµεσα στο 1919-20, για να γίνει εξουσία, για πρώτη 
φορά στην Ευρώπη και στον κόσµο το 1922 σ᾽ αυτή τη χώρα, όµως, τα 
γενικά χαρακτηριστικά του δεν είναι τυπικά ιταλικά. Ο φασισμός δεν 
αφορά µόνο τους Ιταλούς και δεν εντοπίζεται µόνο σε µια συγκεκρι- 
μένη δύσκολη περίοδο της ιστορίας της Ιταλίας. ΄Αλλωστε, κατά τον 
Ντανιέλ. Γκερέν, τον εγκυρότερο μελετητή του φασιστικού φαινομένου, 
πρέπει να χρησιμοποιούμε τον όρο στον πληθυντικό: δεν υπάρχει φα- 
σισμός, υπάρχουν φασισμοί. Ακόμα κι όταν µια συγκεκριμένη εθνική 
παραλλαγή του φασισμού δεν εκφράζεται από ένα συγκεκριµένο φα- 
σιστικό κόμμα, το φασιστικό πολιτικό δόγμα, η φασιστική άποψη για 
την οργάνωση της κοινωνίας, η φασιστική πολιτική φιλοσοφία, θα 
μπορούσαν κάλλιστα να υπάρχουν. Δεν είναι το φασιστικό κόμμα που 
φκιάχνει το φασισμό, αλλά ο φασισμός που φκιάχνει το φασιστικό 
κόμμα. Ο κοινωνικός φασισμός προηγείται και επικαθορίζει τον πολι- 
τικό φασισμό. Τίποτα πιο απλό, συνεπώς, για έναν επιδέξιο φασίστα 
ηγέτη, µε ταλέντο δημαγωγού, να εκμεταλλευτεί την υπάρχουσα στην 
κοινωνία δυνατότητα για την εμφάνιση ενός φασιστικού κόμματος. 

Παρόλο που ο φασισμός δεν είναι ενιαίο δόγμα και εµφανίζεται πά- 
ντα σε πολλές και ποικίλες εθνικές παραλλαγές, εντούτοις έχει μερικά 
γενικά χαρακτηριστικά, που είναι τα παρακάτω: 1) Η δικτατορία, 2) Ο 
αντικοινοβουλεντισµός, 3) Ο κρατισµός, 4) Ο αντιφιλελενθερισµός, 5) Ο 
αντισοσιαλισµός, ϐ) Ο αντικοµουνισµός και 7) Ο ρατσισμός, Για να µπο- 
ρούμε να κάνουμε λόγο για «καθαρό» φασισμό, τα εφτά χαρακτηριστι- 
κά που προαναφέραμε πρέπει να συνυπάρχουν σε ένα συγκεκριμένο φα- 
σιστικό καθεστός. Όμως δεν συνυπάρχουν πάντα. Ο Μουσολίνι, για 
παράδειγµα, δεν ήταν ούτε αντικοµουνιστής ούτε ρατσιστής στην αρχή. 
Θα γίνει αργότερα, αλλά µόνο για να κάνει το χατίρι στον Χίτλερ. Δεν 
υπάρχει καθαρός φασισμός, αν και υπάρχουν καθαροί φασίστες σκόρ- 
πιοι δώθε κείθε και όχι κατ’ ανάγκην μαντρωμένοι στα φασιστικά κόμ- 
ματα, που µπορεί καὶ να µην υπάρχουν, αν και υπάρχει κοινωνικός 
φασισμός. Οπως κοµουνιστής δεν είναι µόνο αυτός που είναι μέλος 
ενός ΚΚ, έτσι και φασίστας δεν είναι µόνο το µέλος ενός φασιστικού 
κόμματος. Και όπως ο κοµουνιστής δεν είναι ανάγκη να γνωρίζει (αν 
και θα έπρεπε) τη μαρξιστική θεωρία, για να είναι καλός κομουνιστής, 

έτσι και ο φασίστας δεν είναι ανάγκη να γνωρίζει τίποτα απολύτως, για 
να εἶναι ένας καλός φασίστας. 

Όπως και νάναι, ο καλός φασίστας, είτε είναι είτε δεν είναι μέ- 
λος ενός φασιστικού κόμματος, πρέπει οπωσδήποτε να προτιµάει τη 
δικτατορία από τη δημοκρατία, αν βρεθεί μπροστά σ᾽ αυτό το δίλημ- 
μα. Καμιά φορά ο λεγόμενος απλός άνθρωπος μπερδεύει τη δικτατο- 
ρία του προλεταριάτου (πρέπει να μιλάμε πολύ προσεχτικά γι’ αυτήν) 
µε τη δικτατορία σκέτα, πράγμα που ευκολύνει το πήδημα απ᾿ τη µια 
στην άλλη. Δεν είναι παράδοξο πρώην κομουνιστές να μεταλλάσσουν 
σε φασίστες. Ομως αυτό σε καμιά περίπτωση δε σηµαίνει πως ο κο- 
μουνισμός, ακόµα και ο παραμορφωμένος ολοκληρωτικός κοµουνι- 
σμός, έχει κάποια θεωρητική σχέση µε το φασισμό. Η σχέση που επι- 
σημαίνουν μερικοί έχει ψυχολογική και πραχτική αφετηρία. Υπάρχουν 
πράγματι άνθρωποι που δηλώνουν κομουνιστές, γιατί έτσι τους βο- 
λεύει, και που κατ᾽ ουσίαν είναι φασίστες. Οπως υπάρχουν και άν- 
θρωποι που δηλώνουν φανατικοί δηµοκράτες, γιατί δεν καταλαβαί- 
νοῦν τι είναι η δημοκρατία, και που είναι κάτι φασιστάκια, μα τι φα- 
σιστάκια. Τα ψυχικά φαινόμενα παίζουν βασικό ρόλο στη στράτευση. 
Συχνά μπερδεύεσαι τόσο, που αντί να πας στο στρατόπεδο όπου τα- 
ξικά ανήκεις, βρίσκεσαι σ᾽ αυτό του ταξικού σου εχθρού. Αν αντι- 
ληφτείς το λάθος σου, αλλάζεις στρατόπεδο. Αλλιώς παραμένεις εκεί 
που βρέθηκες, και οι αλλοι αναρωτιούνται: Μα, πως βρέθηκε αυτός 
στο ΚΚ, για παράδειγµα. 

Δεν είναι όλες οι δικτατορίες φασιστικές. Ούτε είναι φασίστες όλοι 
οι πολέμιοι του κοινοβουλευτισμού. Ο κρατισµός (η πίστη στην αξία 
και την κοινωνική σημασία ενός ισχυρού, καθοδηγητικού και ελεγκτι- 
κού κράτους) δεν είναι κατ᾽ ανάγκην φασισμός. Ο αντιφιλελενθερι- 
σμός (η άποψη πως οι νόμοι της ελεύθερης αγοράς δεν είναι κατ’ ανά- 
γκην οι καλύτεροι για την ανάπτυξη της κοινωνίας) δεν συνιστά φα- 
σισµό από μόνος του. Ο αντισοσιαλισµός και ο αντικοµουνισµός συ- 
χνά αποτελούν γνωρίσματα και του φιλελευθερισμού. 

Τέλειος φασίστας δεν υπάρχει. Τίποτα δεν είναι τέλειο σ᾿ αυτόν 
τον κόσμο, ούτε καν η βαρβαρότητα και η βλακεία. Ευτυχώς. Και λι- 
Ὑότερο τέλειος να είναι ο καλός φασίστας, δε χάλασε.. ο κόσμος! Αντί- 
θετα, όσο πιο κακός είναι ο φασίστας, τόσο πιο καλός είγαι ο κόσμος. 
Που γίνεται ακόµα πιο καλός όταν δεν υπάρχουν καθόλου φασίστες. 

Πάρα πολύ συχνά ο φασισμός συγχέεται µε τον ολοκληρωτισμό: 
το μονοκομματικό, αυταρχικό κράτος. Αυτή η σύγχυση οδήγησε µερι- 
κούς στην εντελώς λαθεμένη ταύτιση του κομουνισμού µε τον φασι- 
σμό, κι ας έχουµε να κάνουμε εδώ µε δύο ολοφάνερα αντίθετες από- 


247 


Ψεις για την οργάνωση της οικονοµικής και της κοινωνικής ζωής. Βέ- 
βαια, τα άκρα συναντώνται, αλλά µόνο όταν η ευθεία καμφθεί και γί- 
νει κύκλος. Μ᾽ αυτή την έννοια, η ευθεία του κομουνισμού µπορεί να 
καμφθεί και ν᾿ αρχίσει να στρέφεται προς τη μεριά του φασισμού, αλλά 
και ο φασισμός µπορεί να καμφθεί και ν᾿ αρχίσει να κινείται προς τη 
μεριά του σοσιαλισμού. Αυτή, άλλωστε, ήταν και η άποψη του Γκρέ- 
γκορ Στράσσερ, του βασικού αντίπαλου του Χίτλερ στο ναζιστικό κόμ- 
μα, πριν αυτό πάρει την τελική του μορφή υπό τον Χίτλερ. Ωστόσο, η 
ιστορία έδειξε πως ούτε ο σοσιαλισμός είναι δυνατό να μετεξελιχτεί σε 
φασισμό, ούτε ο φασισμός σε σοσιαλισμό, όπως πίστευε ο Στράσσερ, 
ένας τίμιος αλλά εντελώς αφελής άνθρωπος, που έχασε από τον Χίτλερ 
στις εσωκομματικές μανούβρες για τον έλεγχο του ναζιστικού κόμμα- 
τος. Ο ολοκληρωτισµός που δημιούργησε αυτές τις συγχύσεις είναι µια 
εντελώς διαφορετική υπόθεση, που θα τη δούμε χωριστά. Από, τώρα, 
πάντως μπορούμε να πούμε πως ο κομουνισμός και ο φασισμός είναι 
δυο εντελώς διαφορετικές μορφές ολοκληρωτισμού. 

Για να εμφανιστεί κάπου ένα φασιστικό καθεστώς, πρέπει να έχει 
προετοιμαστεί καλά το κοινωνικό υπέδαφος µε τη συστηματική καλ- 
λιέργεια του μίσους κατά τῶν διανοουμένων και της σκέψης γενικό- 
τερα. Ο δυνάμει φασίστας λατρεύει τη δράση και θεωρεί τη σκέψη 
τροχοπέδη για την άµεση δράση «εδώ και τώρα». Σημειώστε πως το 
παραπάνω σύνθημα είναι κοινό σ᾽ όλες τις παραλλαγές φασισμού, 
ακόµα και στις πολύ ήπιες, ακόµα και σ᾿ αυτές που δεν αρνούνται τον 
κοινοβουλευτισµό. Δυστυχώς, όµως, συχνά δεν αρνούνται ούτε τον 
λαϊκισμό, που είναι το αφανές κοινωνικό υπόβαθρο του φασισμού. Η 
άκριτη, η σχεδόν μεταφυσική πίστη στην αξία του λαού, έξω και πέρα 
από ταξικούς διαχωρισμούς και κοινωνικές διαστρωματώσεις, δη- 
μιουργεί τις αναγκαίες προὐποθέσεις για την απάτη της «υπέρβασης». 
Είναι ένας ακόµα απ’ τους όρους που έφκιαξε και λάνσαρε ο Μον- 
σολίνι, για να δηλώσει μ᾽ αυτόν την επιθυμία του να υπερβεί το φα- 
σιστικό κόμμα τις ταξικές διαφορές και να κάνει όλους τους Ιταλούς 
να οµονοήσουν για µόνο το λόγο πως είναι Ιταλοί. Ένα σωρό απατεώ- 
νες µετά απ᾿ αυτόν, θα οικειοποιηθούν έναν βασικό φασιστικό όρο. 
Και θα σου βγάλουν τα µάτια αν τους χαρακτηρίσεις φασίστες. ΄Ακου, 
υπέρβαση! Δῃλαδή, χέρι χέρι, εσύ, εγώ, ο Λάτσης, ο Σαμαράς, ο Φού- 
φουτος -και εμπρός για µια Ελλάδα νέα; Κερατάδες δημαγωγοί! 

Παρά το μίσος του φασισμού -και κυρίως του ναζισμού- για τους 
διανοούμενους, σ᾽ αυτούς θα καταφύγουν και οι φασίστες, για να τεκ- 
μηριώσουν θεωρητικά τη βαρβαρότητα. Η θεωρία, όσο και να τη μι- 
σείς, πάντα θα προηγείται τῆς πράξης, της όποιας πράξης, καλής και 

κακής, φασιστικής ή δημοκρατικής, προκειμένου να ορισθούν τα µά- 
ξιμουμ όρια, εντός των οποίων µπορεί να εμφανιστεί ή και να µην 
εμφανιστεί µια πράξη. 

Μ᾿ αυτή την έννοια, και ο φιλελευθερισμός και ο κοµουνισµός και 
ο φασισμός και κάθε άλλη κοινωνική θεωρία, περιγράφουν δυνατότη- 
τες και όχι πραγματικότητες. Η θεωρία βγαίνει από την πράξη και 
καταλήγει ή δεν καταλήγει σε µια πράξη, αλλά πράξη η ἴδια δεν εἰ- 
ναι. Είναι σκέψη συνδεδεμένη µε µια πρόθεση. Σκέψη απολύτως ανα- 
γκαία, για να σχεδιάσεις µια δράση και να φανταστείς τις συνέπειές 
της πριν την εφαρµόσεις. Η θεωρία είναι τόσο αναπόφευκτη, όσο και 
η δράση. Ακόμα και οἱ φασίστες, που μισούν τη θεωρία και λατρεύουν 
την πράξη, σε θεωρητικούς κατέφυγαν, για να μεθοδεύσουν σωστότε- 
ρα τη δράση τους. Κανείς δεν µπορεί να απορρίψει τη θεωρία χωρίς 
να πάθει ζημιά μεγάλη. Άλλωστε, αν ο φασισμός δεν είχε τους δικούς 
του θεωρητικούς, θα ήταν πολύ περισσότερο κτηνώδης. Αλλο κατα- 
στρέφω µε πρόγραμμα και άλλο αμολάω τα στίφη των κτηνών για να 
σαρώσουν το σύμπαν. Ούτως ή άλλως, ο φασίστας είναι ένα κτήνος. 
Σκέψου τι θα μπορούσε να κάνει χωρίς φασιστική θεωρία και φασί- 
στες θεωρητικούς. Ό,τι ακριβώς και τα θηρία. 

Γιατί υπάρχουν θεωρητικοί του φασισμού; Διότι δεν είναι όλοι οἱ 
διανοούμενοι άνθρωποι κατ’ ανάγκην προοδευτικοί. Ανθρωπος του 
πνεύματος δε σηµαίνει κατ’ ανάγκην τίμιος, ηθικός, συναισθηµατικός, 
προοδευτικός άνθρωπος. Κυρίως δεν είναι προοδευτικοί οι λεγόμενοι 
λειτουργικοί διανοούμενοι, όπως χαρακτηρίζει ο Γκράμσι εκείνους που 
εξαρτούν µόνο από το προσωπικό τους συμφέρον την ικανότητά τους 
να παράγουν πραχτικά χρήσιμη σκέψη, αμειβόμενοι για ιδέες και 
απόψεις, που δεν τις πολυπιστεύουν. Πράγμα που τους δίνει την ευ- 
χέρεια να αλλάζουν εύκολα αφεντικό: πηγαίνουν σ᾽ αυτόν που πλη- 
ρώνει καλύτερα τη δυνατότητά τους να παράγουν σκέψη ευπροσάρ- 
µοστη και λειτουργική. Σε αντίθεση µε τους λειτουργικούς, οι οργα- 
νικοί διανοούμενοι, πάντα κατά τον Γκράμσι, είναι οργανικά και συ- 
νεπώς φυσιολογικά ενταγµένοι σε έναν συγκεκριµένο πολιτικό ἡ κοι- 
νωνικό χώρο, ακόµα κι όταν αυτός δεν τους ευνοεί επαγγελματικά, 
πράγμα που, βέβαια, δεν είναι ο κανόνας. Πάντως, τόσο ο από πεποί- 
θηση αστός διανοούμενος, όσο καὶ ο από πεποίθηση αριστερός δια- 
νοούμενος, είναι οργανικοί διανοούμενοι, αφού υπηρετούν τις όποιες 
ιδέες υπηρετούν από πεποίθηση και μόνο. Οι οργανικοί διανοούμενοι, 
και της Δεξιάς και της Αριστεράς, πιστεύουν αυτά που πιστεύουν και 
κάνουν αὐτά που κάνουν, γιατί τα πιστεύουν στ’ αλήθεια, και όχι 
γιατί έτσι τους βολεύει εκάστοτε, όπως συμβαίνει µε τους λειτουργι- 

κούς διανοούμενους, που λειτουργούν σαν ευπροσάρµοστες μηχανές 
που παράγουν σκέψη. (Τα πανεπιστήμια και κυρίως οι πρυτανείες εί- 
ναι κάργα από τέτοια καθίκια). 

Ο ακτιβίστας διανοούμενος που προπαγανδίζει την «καθαρή δρά- 
ση», δεν µπορεί παρά να ρέπει προς το φασισμό, αν δεν είναι ήδη 
φασίστας. Η χωρίς πολλή σκέψη καθαρή δράση καταλήγει πάντα στην 
άλογη δράση, που είναι το τυπικό γνώρισμα της δραστηριότητας τῶν 
ζώων, όχι των ανθρώπων. Που διαφέρουν απ᾿ τα ζώα, γιατί, πριν πρά- 
ἔουν, σκέφτονται (διανοούνται). Ο Μαρξ λέει πως η διαφορά ενός αρ- 
χιτέκτονα από µια μέλισσα, που είναι ένας μεγάλος «φυσικός» αρχι- 
τέκτονας, βρίσκεται στο ότι ο αρχιτέκτονας πρώτα συλλαμβάνει µε το 
μυαλό τον το αρχιτεκτονικό σχέδιο και ὕστερα το εκτελεί. Κι αυτό ση- 
μαίνει πως μπορεί να το εκτελέσει µε άπειρες σχεδιαστικές παραλλα- 
γές, και όχι στερεότυπα και εξ ενστίκτου, όπως η μέλισσα την κυψέ- 
λη, ο κάστορας το φράγμα, το χελιδόνι τη φωλιά του. 

Ο φασισμός δεν πιστεύει στη δυνατότητα και τη χρησιμότητα της 
«διαρκούς ειρήνης». Αντιλαμβάνεται την ειρήνη σα διάλειμμα ανάµε- 
σα σε δύο πολέμους, πράγμα που μπορεί να είναι σωστό. Όμως, ο 
φασισμός πρεσβεύει πως όσο πιο μικρό είναι αυτό το διάλειμμα, τόσο 
το καλύτερο για τους λαούς. Ο Μουσολίνι ανήγαγε τον πόλεμο σε ιδα- 
νικό πολύ χρήσιμο στη διατήρηση της ζωτικότητας ενός λαού. Φυσι- 
κά, αντιλαμβάνεται την ανθρώπινη δραστηριότητα, συνεπώς και την 
ανθρώπινη ιστορία, µε όρους δανεισμένους από τη φύση. Αντιλαμβά- 
νεται την κοινωνία σα φύση και όχι σαν πολιτισμό, σα ζούγκλα και 
όχι σαν πόλη, µέσα στην οποία θα εμφανιστούν τα δυο βασικά παρά- 
γῶγα της πόλης, η πολιτική και ο πολιτισμός. Που και τα δυο είναι 
αδύνατο να υπάρξουν έξω από τον δικό τους «φυσικό» περίγυρο, που 
είναι η πόλη και όχι η φύση. 

Ο πόλεμος είναι φυσική κατάσταση, όπως λέει ο Μουσολίνι, αλλά 
μόνο όταν αντιλαμβάνεσαι την κοινωνία σα φύση. Διαφορετικά, πρέ- 
πει να ψάξεις να βρεις τα κοινωνικά και ειδικότερα τα οικονομικά 
αίτια του πολέμου. Πολεμούμε για να αυξήσουμε ή να διαφνλάξουµε 
τα υλικά ή τα πολιτιστικά µας αγαθά και όχι από µια... αθλητική διά- 
θεση. Αν λυθεί το πρόβλημα της έλλειψης αγαθών, θα λυθεί και το 
πανάρχαιο πρόβλημα του πολέμου, λέει ο Μαρξ. Μέχρι τότε, οι άνθρω- 
ποι θα συνεχίσουν να πολεμούν μεταξύ τους, όχι για να διατηρούν το 
σφρίγος τους, όπως λέει ο Μουσολίνι (ο πόλεμος δεν είναι γυµναστι- 
κή, Μπενίτο) αλλά για να τρων καλά, ἡ καλύτερα. Αλλωστε, αν ο 
πολιτισμός δεν είναι παρά µια κοινωνικοποίηση του φυσικού, όπως 
λέει ο μεγάλος φιλόσοφος του πολιτισμού Χουιζίνγκα, τότε οφείλου- 

µε να κοινωνικοποιήσουµε και τον πόλεμο, νοούμενο σα µια ζωώδη 
φυσική κατάσταση. 

Κοινωνικοποιούμε τη φύση, σημαίνει την κάνουμε κοινωνικά χρή- 
σιµη, από φυσικά χρήσιμη που είναι τώρα, όπως για παράδειγµα όταν 
μετατρέπουμε τα δέντρα του δάσους σε χρήσιμη για τη στέγασή µας 
ξυλεία. Ο πολιτισμός δεν είναι παρά µια αδιάκοπη προσπάθεια µετα- 
τροπής του φυσικού σε κοινωνικό. ΄Οµως τούτη η οικειοποίηση πήρε 
τόσο μεγάλες και τόσο καταστροφικές για τη μάνα µας τη φύση δια- 
στάσεις, που το εξαιρετικά αναπτυγμένο στις μέρες µας οικολογικό 
κίνημα, όταν δεν είναι µια απλή φυσιολατρία εκδρομικού τύπου, προ- 
σπαθεί απεγνωσμένα να περισώσει τη δυνατότητα για τη συνέχιση της 
κοινωνικοποίησης της φύσης που, αν καταστραφεί, θα καταστραφεί 
και ο πολιτισμός. Πώς θα κοινωνικοποιήσεις τη φύση, πώς θα στηρί- 
ξεις σ᾽ αυτή την προκοπή της κοινωνίας, που είναι το αντίθετο της 
φύσης, όταν έχεις ήδη καταστρέψει τη φύση; Μπορείς να ελέγξεις το 
νερό της βροχής και από φυσικό να το κάνεις κοινωνικό αγαθό. Ομως 
δεν μπορείς να κάνεις κοινωνικό αγαθό το νερό της βροχής όταν βρέ- 
χει σπάνια, ἡ όταν σταματήσει εντελώς να βρέχει, διότι κατέστρεψες 
την οικολογική ισορροπία, που είναι µια φυσική ισορροπία. Και, βέ- 
βαια, δεν είναι δυνατό να εύχεσαι να µη βρέξει, επειδή είσαι Αθηναίος 
που ταλαιπωρείται άγρια κάθε φορά που βρέχει. Είναι φανερό πως, επί 
του προκειμένου, δὲν φταίει ο κακός καιρός, φταίει ο κακός µας ο και- 
ρός, η αδυναμία µας να λειτουργήσουμε σαν κοινωνία ικανή και να 
αντιμετωπίσει αλλά και να οικειοποιηθεί τη φύση, χωρίς να την κα- 
ταστρέφει και χωρίς να καταστρέφεται απ᾿ αυτήν. 

Ο «φυσικός» φασισμός είναι απ’ τη φύση του µια αφύσικη κατά- 
σταση. Μπορεί να ρηµάξει, όχι τη φύση αλλά το Σύμπαν ολόκληρο, προ- 
κειμένου να κάνει µε «φυσικό» τρόπο τη «φυσική» δουλειά του. Και 
επειδή δεν υπάρχει τίποτα πιο φυσικό στη φύση απ᾽ το θάνατο, ο φα- 
σισµός αντιμετωπίζει και το θάνατο σαν ένα πολύ απλό φυσικό γεγο- 
νός, παρόλο που δεν επιτρέπει στη φύση να λειτουργήσει φυσικά, ώστε 
να πεθάνεις από φυσικό θάνατο. Ο φασίστας, και κυρίως ο ναζιστής, 
σκοτώνει εύκολα, υποκαθιστώντας στο βασικό του ρόλο το Θεό, ἡ τη 
φύση, αν προτιμάτε. Ο φασίστας -και κυρίως ο ναζιστής- είναι ένας 
ερζάτς μικρός Θεός, που κρατάει τη μοίρα σου στα χέρια του. 

Ένα ισχυρό και αυταρχικό κράτος είναι αυτό ακριβώς που χρειά- 
ζεται ο φασισμός για να μετατρέψει τις μάζες σε αγέλη άγριων ζώων. 
Το κάθε τι, λέει ο Μουσολίνι, πρέπει να γίνεται αντιληπτό σε σχέση 
µε το κράτος. Προσοχή, όχι µε την κοινωνία των ανθρώπων, αλλά µε 
το κράτος των εξουσιαστών, που αυτοί αποφασίζουν για το πώς πρέ- 

πει να φέρεται η κοινωνία τῶν ανθρώπων. Πάρα πολύ συχνά, ὠστό- 
σο, πολλοί άνθρωποι φέρονται φασιστικά και σε συνθήκες καλά ορ- 
γανωμένης δημοκρατίας, λειτουργώντας φασιστικά έξω από τα φασι- 
στικά κόμματα. Φασίστας δεν είναι κατ᾽ ανάγκην το μέλος ενός φα- 
σιστικού κόμματος. Πριν απ᾿ το κάθε τι, ο φασισμός είναι νοοτροπία. 
Είναι φασισμός το να δέρνεις τη γυναίκα σου, είναι φασισμός το να 
βασανίζεις τα ζώα. Ο οργανωμένος φασισμός, απλώς οργανώνει τον 
διάχυτο, τον καθημερινό φασισμό. 

Ο φασισμός µπορεί να αγαπήσει και την τέχνη και το πνεύμα. Η 
τέχνη μετέχει και του λόγου και του παραλόγου. Συνεπώς μπορεί να 
χρησιµοποιηθεί απ᾿ τον καθένα για πολλούς και διαφόρους λόγους, µε 
πολλούς και διαφόρους τρόπους. Με την τέχνη μπορούν να έχουν µια 
κάποια επαφή και οι αγράµµατοι, και οι ηλίθιοι - οἱ πάντες. ΄Οσο για 
τον λεγόμενο «πνευματικό άνθρωπο», τίποτα δεν αποκλείει να είναι 
και πνευματικός άνθρωπος και φασίστας, και τούτο άσχετα από το 
γεγονός πῶς ο αγράµµατος φασίστας δεν έχει σε καμιά εκτίµηση τον 
εγγράµµατο φασίστα. 

Το συντεχνιακό πνεύμα, όταν κατακυριεύσει και τους πνευµατι- 
κούς ανθρώπους, τους μετακινεί αυτόματα προς τη μεριά του φασι- 
σμού. Είδαμε πόσο αγαπούσε ο Μουσολίνι τις συντεχνίες. Αλλωστε, 
ονόμαζε το κράτος του συντεχνιακό. Οι συντεχνιακού τύπου φιλολο- 
γικές παρέες και τα καλλιτεχνικά κλαμπ, είχαν την αμέριστη υποστή- 
ριξη του Μουσολίνι. Ἠξερε καλά ο δημιουργός του πρώτου φασιστι- 
κού κράτους πως όταν περιχαρακώσεις τα ενδιαφέροντά σου στον 
κλειστό χώρο του κλαμπ και της παρέας, είσαι εντελώς ακίνδυνος για 
το σύστημα. Κάνε, λοιπόν, ό,τι θέλεις, αρκεί να µη χώνεις τη μύτη σου 
σε έναν άλλο κλειστό χώρο, µιας άλλης συντεχνίας. ΄Οταν στεγανο- 
ποιήσεις τα «διαμερίσματα», τα προφυλάσσεις από επικίνδυνες δια- 
βρώσεις, λέει ο Μουσολίνι. 

Ο φασισμός είναι ο θρίαμβος του ιδιωτικού, όπως αυτό εκδηλώνε- 
ται µέσα από τη συλλογική δράση. Ο φασισμός εἶναι ο πἀλιός τεκτο- 
νισμός σε νέο, διευρυμένο και καλύτερα οργανωμένο ρόλο. Ο φασι- 
σμός είναι επίσης ο παλιός αθώος προσκοπισµός, που έχασε την αθωό- 
τητά του. Ο φασισμός είναι ακόµα ένας «σοσιαλισμός» χωρίς σοσια- 
λιστές. Το πνεύμα της αγέλης, και μάλιστα της τρομαγμένης αγέλης 
που ψάχνει για καλό τσομπάνο, δε συνιστά σοσιαλισμό, συνιστά φα- 
σισµό. Ο φασίστας είναι ένας ανώριµος άνθρωπος, που για να προφυ- 
λάξει το ελάχιστο που του έμεινε από την προσωπικότητά του, το εκ- 
χωρεί στον Αρχηγό. 

Η αγάπη του φασίστα για τις στολές εν γένει, ακόµα κι όταν δεν 

είναι στρατιωτικές, απορρέει από το εγγενές στο φασισμό πνεύμα της 
αγέλης. Τα πρόβατα έχουν το ίδιο μαλλί. Τα κουρεύει και τα αρµέγει 
ο ίδιος τσοµπάνος. Καμιά διαστροφή δεν είναι τόσο µεγάλη όσο αυτή 
του ολικά διεστραμμένου φασίστα, ενός δίποδου ζώου που του αρέ- 
σει να είναι ζώο, για τον απλό λόγο πως δυσκολεύεται να είναι άν- 
θρωπος. Βέβαια, δεν είναι καθόλου εύκολο να είσαι άνθρωπος. Ο άν- 
θρωπος και γεννιέται και γίνεται. Δεν αρκεί να έχεις γεννηθεί άνθρω- 
πος. Πρέπει και να γίνεις. Ο φασισμός αρκείται στο ότι έχεις γεννη- 
θεί άνθρωπος µε ένστικτα, καὶ εκμεταλλεύεται µε επιτυχία όλα τα έν- 
στικτα. Ο φασισμός προσέχει πολύ το ζώον άνθρωπος. 

Όλες οι παραπάνω «ποιότητες» του καλού (!) φασίστα είναι υπερ- 
τονισµένες στο ναζισμό. Στο φασισμό όλα τα παραπάνω παραμένουν 
σε φυσιολογικά για φασισμό επίπεδα! Γι’ αυτό και ο ιταλικός φασι- 
σμός φείνεται πολύ πιο ήπιος, και γίνεται εν τέλει πολύ πιο συμπα- 
θής (!} από τον γερμανικό ναζισμό, που είναι σκέτη κτηνωδία. Πάντως, 
αν σας έβαζαν μπροστά στο δίλημμα να διαλέξετε ανάμεσα στο φα- 
σισµό και το ναζισμό, θα έπρεπε να προτιµήσετε τον... αντιφασισµό. 
Αν µη τι άλλο σοβαρότερο, ο αντιφασισµός είναι σαφώς πιο.. υγιεινός 
από ψυχολογικής απόψεως. 


4. Ο ολοκληρωτισµός 


Στις αρχές της δεκαετίας του 20 εμφανίζεται στο πολιτικό λεξιλό- 
γιο ένας καινούργιος πολιτικός όρος. Ο Μουσολίνι χαρακτήρισε ολο- 
κληρωτικό (Ιο1ἀ1113Π1ο) το κράτος του, για να τονίσει πως όλα και όλοι 
πρέπει να γυρίζουν αδιάκοπα γύρω από ένα ισχυρό συγκεντρωτικό 
κράτος, πως όλα και όλοι πρέπει να αποτελούν τα κολλημένα στο 
κράτος δομικά υλικά του. Το ολοκληρωτικό κράτος του Μουσολίνι 
ολοκληρώνει και µεγιστοποιεί την ιδέα του κράτους, τοποθετώντας το 
πάνω από κάθε άλλη ιδέα, φιλοσοφική, θρησκευτική, ψυχολογική, 
ηθική. Στον ολοκληρωτισµό, όλα και όλοι υπηρετούν το κράτος, είτε 
μετέχοντας άµεσα στον κρατικό μηχανισμό είτε βοηθώντας τον, ας 
πούμε σαν καταδότες, να λειτουργεί αποτελεσματικά χωρίς εξωτερι- 
κούς και εσωτερικούς κινδύνους. Ο εχθρός βρίσκεται παντού, και 
κυρίως στη συνείδηση των ανθρώπων µε προσωπικότητα. Ένα κράτος 
σαν ένας άνθρωπος, έλεγε ο Μουσολίνι. 

Η ομοψυχία νοούμενη σαν πολιτικός όρος είναι εφεύρεση του Μου- 

σολίνι. Που θα την χρησιμοποιήσει µε µεγαλύτερη επιτυχία ο Χίτλερ, 
ο μαθητής που θα ξεπεράσει κατά πολύ το δάσκαλο. Θα χρησιμοποιή- 
σουν επίσης την εφεύρεση του Ντούτσε και πάρα πολλοί δημοκράτες 
µετά τους πρώτους διδάξαντες την πολιτική αξία της «κοινής ψυχής», 
της Ψυχής του έθνους, που παίρνει υπόσταση µέσα στο εθνικό κράτος. 
(Έχουμε να κάνουµε εδώ µε µια εντελώς χυδαία εκλαΐκευση των 
απόψεων του Χέγκελ. για το κράτος και το Παγκόσμιο Πνεύμα). 

Όμως, για να έχεις όµοια µε τους άλλους ψυχή, πρώτον πρέπει να 
είσαι μαζάνθρωπος, δεύτερον πρέπει να είσαι βλαξ, και τρίτον πρέπει 
να νιώθεις πως η δική σου ψυχή μετέχει σε ένα είδος ευρύτερης, συλ- 
λογικής ψυχής. Οπότε ο Μεγάλος Αδερφός, ο Αρχηγός, η Ψυχή του 
Κράτους, του Έθνους και του Λαού συλλήβδην, θα μπορούσε κάλλι- 
στα να σε εκπροσωπήσει και σε επίπεδο ψυχικό. Το ολοκληρωτικό 
κράτος, για να µην είναι µια κοινή δικτατορία της αράδας, πρέπει να 
στηρίζεται στην ομοψυχία. Πρέπει δηλαδή οι πολίτες να αποδέχονται 
µε τη θέλησή τους το ρόλο του πρόβατου. Που µειονεκτεί σαφώς σε 
σχέση µε το κυρίῶς ειπείν πρόβατο, πρώτον γιατί αυτό βελάζει όταν 
έχει ανάγκη να βελάξει και όχι όταν του το πει ο τσοµπάνος, και δεύ- 
τερον διότι το καηµένο το προβατάκι οδηγείται στη σφαγή παρά την 
προβατίσια θέλησή του, ενώ ο προβατάνθρωπος πάει και πέφτει µε το 
κεφάλι στον γκρεμό που θα του υποδείξει ο Αρχηγός-τσομπάνος, φῶ- 
νάζοντας κι από πάνω «ζήτω» τη στιγµή που πεθαίνει, ίσα ίσα για να 
δείξει για µια τελευταία φορά τη μωρία του. 

Ο Μουσολίνι µπορεί να είναι ο εφευρέτης του όρου ολοκληρώτι- 
σιός, όµως δεν δημιούργησε αυτός το πολιτικό του περιεχόµενο, που 
υπάρχει από το 32] π.Χ., τότε που ένας ινδός μονάρχης, ονόματι Μαου- 
ρία, κατάφερε να πείσει τους [Ινδούς πως πρέπει µε τη θέλησή τους να 
κάνουν ό,τι τους λέει, για να µην αισθάνονται άσχημα που εκτελούν 
εντολές. Κατά κάποιον τρόπο, ο ολοκληρωτισµός παραμένει μέχρι τις 
μέρες µας κάτι σα συλλογική γιόγκα. Με την αυτοσυγκέντρωση µπαί- 
νεις µέσα στη συλλογική, ἡ την προγονική ψυχή, και βγαίνεις μόνο 
όταν συνέλθεις απ᾿ τον γλυκό λήθαργο ή όταν τα όπλα του εχθρού 
απελευθερώσουν την ψυχή σου, οπότε πας να συναντήσεις στο υπερ- 
πέραν τις ψυχές των προγόνων. 

Με το πες πες του Μουσολίνι και το ψάξε ψάξε των πολιτειολόγων 
και των κοινωνιολόγων αργότερα, ο όρος ολοκληρωτισµός αρχίζει να 
αποχτά ένα σαφέστερο περιεχόµενο. Σήµερα, που η τεχνική του μαζικού 
πολιτικού γιόγκα έχει τελειοποιηθεί τόσο, που άλλο κόμμα σκέφτεσαι 
να ψηφίσεις κι άλλο τελικά ψηφίζεις, όλοι οι δημαγωγοί οφείλουν να 
αναγνωρίσουν τα χρέη τους στον Μουσολίνι, τον άνθρωπο που έκανε 

τη δημαγωγία κάτι σαν καλή τέχνη µε κακές συνέπειες. Ο Μουσολί- 
νι δεν στερούνταν ευφυΐας κι ας λεν ό,τι θέλουν οι εχθροί του, µετα- 
ξύ τῶν οποίων κι εγώ, που ὠστόσο προσπαθώ να µη λέω ό,τι θέλω. 

Το κύριο σύνθημα του ιταλικού φασισμού «όλα µέσα στο κράτος, 
τίποτα έξω από το κράτος, τίποτα ενάντια στο κράτος», θα μπορούσε 
να είναι µια σαφέστατη περίληψη της έννοιας του ολοκληρωτισμού. 
Που δεν είναι παρά ένας ακραίος και απόλυτος κρατισµός, όχι µε 
έννοια οικονομική, αλλά µε έννοια ηθική, κοινωνική, ψυχολογική. Το 
ολοκληρωτικό κράτος είναι τέτοιο, γιατί σου ζητάει να είσαι ολοκλη- 
ρωτικά δικός του καὶ κανενός άλλου, ούτε καν του εαυτού σου. Ο 
ολοκληρωτισµός έναν µόνο εγωισμό αποδέχεται, αυτόν του Αρχηγού. 
Με τον οποίο ταυτίζεται και το κράτος και η κοινωνία και η προγο- 
νική ιστορία και το μέλλον του έθνους και το προσωπικό σου μέλλον 
και η ζωή σου και ο θάνατός σου. 

Την ταύτισή σου µε το κράτος που εκπροσωπεί ο Αρχηγός, πρέπει 
να την πετύχεις µε τον λιγότερο δυνατό καταναγκασμό. Ο ολοκληρω- 
τισμός δεν είναι κατ’ ανάγκην συνώνυμο της δικτατορίας, παρότι τη 
συνοδεύει σταθερά. Είναι έννοια ευρύτερη από µια συγκεκριμένη µορ- 
φή δικτατορίας. Ο ολοκληρωτισµός καλύπτει πολλών ειδών δικτατο- 
ρίες. Επειδή όµως η ολοκλήρωση είναι κυρίως μαθηματική έννοια 
(πρόκειται για τη μαθηματική θεωρία των ολοκληρωµμάτων), δύσκολα 
επιτυγχάνεται στην πράξη. Κι έτσι, ο ολοκληρωτικός ηγέτης αρχίζει να 
κάνει εκπτώσεις και να αδειάζει σιγά σιγά την αρχική έννοια από το 
πλήρες, το μεταφυσικό της περιεχόμενο. 


5, Αδόλφος Χίτλερ, ο Φύρερ 


Όταν ο Χίτλερ καταλαμβάνει την εξουσία το 1933, ο Μουσολίνι, 
που είναι κατά έξι χρόνια μεγαλύτερός του και που ανεβαίνει στην 
εξουσία στην Ιταλία σε ηλικία μόλις 39 ετών, διατρέχει ήδη τον ενδέ- 
κατο χρόνο ὡς άρχων φασίστας, που ωστόσο δεν είναι εξ αρχής απο- 
λυταρχικός. Ο Χίτλερ όµως θα μπει στην εξουσία εξ αρχής σαν δικτά- 
τορας και δεν κάνει καμιά προσπάθεια να το κρύψει, όπως ο Μουσο- 
λίνι. Αλλωστε, ο Μουσολίνι έχει µια θητεία στο σοσιαλισμό, το µαρ- 
ξισµό και τον αναρχισµό, ενώ ο Χίτλερ δεν υπήρξε ποτέ σοσιαλιστής, 
μαρξιστής, αναρχικός. Παρά ταύτα, και ο Χίτλερ θα εκμεταλλευτεί 

δηµαγῶγικά τις σοσιαλιστικές ιδέες, που αυτόν τον καιρό είναι πολύ 
της μόδας παντού στην Ευρώπη. (Η μόδα του στρεβλού και ελαφρώς 
φασίζοντος σοσιαλισμού θα έρθει στην Ελλάδα µε µεγάλη καθυστέ- 
ρήση, όπως όλα, το 1974). 

Όπως και νάναι, ο Μουσολίνι όχι µόνο δεν θα δει µε καλό μάτι 
την άνοδο του Χίτλερ στην εξουσία, αλλά και θα του ριχτεί άγρια το 
1933. Τον θεωρεί, και το βροντοφωνάζει µε το γνωστό φανφαρόνικο 
ύφος του, καταστροφέα του ευρωπαϊκού πολιτισμού, «ρατσιστή εκα- 
τό τοις εκατό, που στρέφεται κατά των πάντων, που χτες στρεφόταν 
κατά του χριστιανικού πολιτισμού, σήμερα κατά του λατινικού και 
αύριο ίσως εναντίον του παγκόσμιου πολιτισμού». Δύσκολα πιστεύει 
κανείς πως τα παραπάνω είναι λόγια του Μουσολίνι, που ακούγονται 
το 1933, τη χρονιά της ανόδου του Χίτλερ στην εξουσία. 

Όμως, το 1935 αλλάζει ύφος. Οχι εξαιτίας του Χίτλερ, τον οποίο 
συνεχίζει να μισεί, αλλά εξαιτίας της κατακραυγής που προκαλεί 
εντός και εκτός της Κοινωνίας των Εθνών, του ΟΗΕ της εποχής, η κα- 
τάληψη της Αιθιοπίας από τη φασιστική Ιταλία το 1035. Φαίνεται κα- 
θαρά πλέον πως ο Ντούτσε πάει για Αυτοκράτορας. Και επειδή για Αυ- 
τοκράτορας πάει και ο Φύρερ, σκέφτεται να τον προσεγγίσει, ώστε οι 
δυο Αυτοκράτορες να µη συγκρουστούν αυτοκρατορικά και να µοιρα- 
στούν ήσυχα και καλά τον κόσμο: ο Χίτλερ θα πάρει την Ανατολή και 
ϱ Μουσολίνι τη Δύση, ὡς φύσει και θέσει δυτικός, τόσο από καταγω- 
γή όσο και από κουλτούρα. Ο Χίτλερ µπορεί να το παίξει Καρλομά- 
γνος και ο Μουσολίνι Καίσαρ. Κι έτσι, ο Μουσολίνι συναντά για πρώ- 
τη φορά τον Χίτλερ στο Βερολίνο, όπου γίνεται δεκτός µε τιµές Αυτο- 
κράτορα, το 1936. Ο Χίτλερ ανταποδίδει φιλόφρονα την επίσκεψη και 
γίνεται δεκτός στη Ρώμη µε τιµές Αυτοκράτορα το 1938. 

Οι δυο υποψήφιοι Αυτοκράτορες θα συναντήσουν αργότερα στο 
δρόμο τους και έναν τρίτο, γνήσιο αυτόν και µε τη βούλα: τον ιάπω- 
να Αυτοκράτορα. Κι έτσι ο άξων Ρώμη-Βερολίνο, πολιτικός όρος που 
ο Μουσολίνι τον λανσάρει το Ι936, θα επεκταθεί, θα ακολουθήσει την 
καμπυλότητα της γης και θα φτάσει στην άλλη μεριά της υδρογείου. 
Τελικά, Δυνάμεις του ΄Αξονα, όπως θα χαρακτηρίζονται οἱ φασίστες 
σύμμαχοι του Β΄ Παγκοσμίου Πολέμου, θα είναι οι δυνάμεις εκείνες 
που στρέφονται περί τον άξονα Ρώμη-Βερολίνο-Τόκιο, που παραλίγο 
να υποκαταστήσει τον άξονα περιστροφής της γης περί τον εαυτό της. 
Αυτό ακριβώς υπονοεί ο όρος ΄Αξονας που λανσάρει ο Μουσολίνι: µια 
δυνατότητα πολιτικής περιστροφής της γης γύρω από νέο πολιτικό 
άξονα, διαφορετικό από τον παραδοσιακό αποικιοκρατικό Παρίσι- 
Λονδίνο. Που κι αυτός θα επεκταθεί προς το άλλο ημισφαίριο και θα 

γίνει άξονας Παρίσι-Λονδίνο- Ουάσινγκτον. 

Επειδή όµως η γη χρειάζεται έναν µόνο άξονα, ο δεύτερος και ο 
τρίτος θα εἶναι κάτι το παρά φύσιν. Συνεπώς, πρέπει να καταστραφεί 
είτε ο δεύτερος εἴτε ο τρίτος. Θα καταστραφεί ο δεύτερος, ο φασιστι- 
κός. Ενώ ο δημοκρατικός, σιγά σιγά, µε την επενέργεια της φυγοκέ- 
ντρου καπιταλιστικής δυνάμεως, από άξονας Θα γίνει ακτινωτός τρο- 
χός, που το κέντρο του σήµερα βρίσκεται στην Ουάσινγκτον. Στις µέ- 
ρες µας διαμορφώνεται κι ένας άλλος άξονας, µε κέντρο τις Βρυξέλ- 
λες. Αλλά κανείς δὲν ξέρει προς το παρόν τι θα απογίνει τελικά µε το 
Τόκιο, που παίζει ούτως ή άλλως αξονικό ρόλο στην παγκόσμια οἱ- 
κονομία. Κανείς δεν ξέρει προς το παρόν τι θα απογίνει µε το Πεκίνο, 
όταν η Κίνα αναπτυχτεί και γίνει Υπεριαπωνία. (Πόσες Ιαπωνίες χω- 
ρούν στην Κίνα; Οσοι και οἱ εφιάλτες στο κεφάλι του δυτικού καπι- 
ταλίστα). 

Τα πράγματα ίσως να µην έτειναν προς τον Νεοαυτοκρατορισμό, 
αν οἱ δυο τελευταίες αυτοκρατορίες του κόσμου, η Αυστριακή των Αψ- 
βούργων και η Οθωμανική τῶν Σονλτάνων δεν κατέρρεαν σχεδόν ταυ- 
τόχρονα, µετά το τέλος του Α΄ Παγκοσμίου Πολέμου. Το φαινόμενο 
του εθνικισμού που, βέβαια, δεν είναι καινούργιο, αλλά επιτείνεται 
τότε ακριβώς, ίσως να ήταν µια αποκεντρωτική και αντιαυτοκρατορι- 
κή λύση, αν πολλά από τα μικρά κράτη, ανάµεσα στα οποία και η 
Ελλάδα, δεν επιθυμούσαν διακαώς να μεγαλώσουν το ταχύτερο δυνα- 
τό και μάλιστα χωρίς να πιουν όλο το γάλα τους, όπως όλα τα καλά 
παιδιά που θέλουν να μεγαλώσουν και να γίνουν σαν τον μπαμπά, τον 
Αυτοκράτορα της Αυτοκρατορικής Αγίας Οικογένειας. Και ναι µεν τα 
μωρά είναι μωρά απ’ τη φύση τους, όµως οι μωροί θα μπορούσαν, 
εκτός απ’ τη φυσική μωρία να αποχτήσουν και επίκτητη, οπότε αρχί- 
ζει να λειτουργεί τροµοκρατικά το γνωστό ασµάτιο «Σόφια, Σόφια εί- 
ναι τ᾽ όνειρό µας» και άλλα ανάλογα, άλλων ανάλογης ποιότητας 
εγκεφάλων άλλων σοβινισμών, ας πούμε του τουρκικού, που είναι 
ακόµα πιο βλαμμένος απ᾿ τον ελληνικό. 

Πάντως, το αυτοκρατορικό όνειρο προὐπάρχει στην Ιταλία του 
Μουσολίνι. Πρώτα πρώτα γιατί η ένδοξη και κραταιά Ρωμαϊκή Αν- 
τοκρατορία είχε πρωτεύουσα την Αιώνια Πόλη. Και ύστερα, διότι η 
Λιβύη απέναντι, που είναι τουρκική από το 1517, θα γίνει ιταλική το 
1911], ένδεκα χρόνια πριν από την κατάληψη της εξουσίας από τον 
Μουσολίνι. Ένα χρόνο πριν την έναρξη του Πρώτον Βαλκανικού Πο- 
λέμον, οἱ Ιταλοί επιτίθενται στην περιφέρεια της Οθωμανικής Αυντο- 
κρατορίας, που καταρρέει, και αρπάζουν ό,τι μπορούν απ’ τα συντρίμ- 
µια της. Μαζί µε τη Λιβύη θα αρπάξουν και τα ελληνικά, τουρκικά 

τότε, Δωδεκάνησα το !912 και θα τα βαφτίσουν Ι5οἱε Ια[ίαπε ἀε]]’ Ερεο, 
τουτέστιν ιταλικά νησιά του Αιγαίου! Σημειώστε µε την ευκαιρία πως 
στον πόλεμο της Λιβύης είναι που θα αναδειχτεί κατ᾽ αρχήν ο τουρ- 
κοσαλονικιός Κεμάλ. Ατατούρκ. 

Βέβαια, το Αιγαίο είναι ελληνικό, αλλά αυτό δε σηµαίνει πως δεν 
ανήκει στα ψάρια του και στα πετρέλαιά του, κατά κύριο λόγο. Η 
φύση ανήκει στον εαυτό της. Οι άνθρωποι απλώς οικειοποιούνται τη 
φύση. Κατ’ αρχήν µε αρπαγή. Ας πούμε, ένα τεμάχιο παρθένας γης θα 
γίνει το χωράφι µου αν πρώτος το βάλω στο χέρι και το περιφράξω. 
Ο φράχτης είναι η κύρια και ιστορικά η πρώτη ένδειξη για την ὕπαρξη 
ατομικής ιδιοκτησίας σε µια συγκεκριμένη περιοχή. Πώς προέκυψε ο 
πρώτος φράχτης στην ανθρώπινη ιστορία; Μαζί µε τον εχθρό και εξαι- 
τίας του. ΄Οταν εμφανίστηκε στη γειτονιά και δεύτερος διεκδικητής 
της ίδιας γης, ο πρώτος την έφραξε και είπε: Στοπ! Μέχρι εδώ! Κι έτσι 
εμφανίστηκαν τα πρώτα σύνορα, που στην αρχή είχαν τη µορφή ενός 
ταπεινού φράχτη. Τα εθνικά σύνορα είναι έννοια πολύ μεταγενέστε- 
ρη. Είναι ο μεγάλος φράχτης που προφυλάσσει από τον εχθρό τα εντός 
τῶν μικρών φρακτών ευρισκόμενα. 

Όμως, εγώ που δεν έχω να προφυλάξω τίποτα, γιατί δεν έχω τί- 
ποτα, γιατί πρέπει να νοιάζοµαι για το µεγάλο φράχτη; Διότι ενδέχε- 
ται να αποχτήσω κι εγώ χωράφι, οικόπεδο, σπίτι επί του οικοπέδου. 
Μπορεί να µην αποχτήσω ποτέ αυτά τα αγαθά, είτε γιατί αντιπαθώ 
τους φράχτες είτε διότι στο μεταξύ θα «έχω πέσει στο πεδίο της τι- 
μής», όπως λέγεται αλλιώς η συνολική τιμή των κινητών και των ακι- 
νήτων που βρίσκονται εντός των συνόρων µιας χώρας, αλλά αυτό δεν 
έχει σημασία. Σημασία έχει να είμαι έτοιμος να σκοτώσω και να σκο- 
τωθώ για συμφέροντα που δεν είναι και δικά µου. Καμιά αντίρρηση 
να διακινδυνεύσω τη ζωή µου σε έναν πόλεμο μεταξύ αλλοεθνών ιδιο- 
κτητών, αν οἱ δικοί µου υποσχεθούν πῶς θα µου δώσουν, ας πούμε, 
ένα σπίτι µετά τη νικηφόρα έκβαση του πολέμου. Αλλιώς, γιατί να 
πάω στον πόλεμο εγώ ο πολύ πραχτικός άνθρωπος, που είμαι τόσο 
πραχτικός όσο κι εκείνοι που αποφασίζουν τον πόλεμο σαν εκπρόσω- 
ποι των ιδιοκτητών; 

Στον πόλεμο δεν παν οι ήρωας, αλλά οι ιδιοκτήτες. Όμως, οι ήρωες 
που οπωσδήποτε θα προκύψουν σε έναν πόλεμο µπορεί να µην είναι 
όλοι ιδιοκτήτες. Εντάξει, αλλά αυτό δεν έχει καμιά σημασία, αφού 
σκόπευαν κι αυτοί να γίνουν ιδιοκτήτες. Δεν θα μπορέσουν να γίνουν 
τώρα πλέον, αλλά αυτό δεν έχει καμιά σημασία, αφού ενδέχεται να 
μπορέσουν να γίνουν οι απόγονοί τους. Μπορεί κι αυτοί να µην µπο- 
ρέσουν για χίλιους δυο λόγους, αλλά αυτό δεν έχει καμιά σημασία, 

αφού οι ευκαιρίες είναι ίσες για όλους. Βέβαια, µπορεί οἱ περιστάσεις 
να µην είναι καλές για μένα, αλλά αυτό δεν έχει καμιά σημασία, 
αφού για την ευκαιρία δεν είμαι υπεύθυνος εγώ, αλλά η τύχη. Που 
άλλοι τη λεν Θεό, άλλοι Μοίρα. Και µην πείτε «τον κακό σου τον 
καιρό», γιατί θα προσβάλετε το Θεό, που είναι υπεύθυνος και για τον 
καλό και για τον κακό καιρό. Πέστε καλύτερα «δόξα σοι ο Θεός», που 
το αφεντικό σας έδωσε χίλιες δραχμές αύξηση, και ξοδέψτε την είτε 
στα μπουζούκια αν είστε μπουζουκοκέφαλοι, είτε σε κανένα μνημό- 
συνο υπέρ αναπαύσεως των ψυχών των πεθαμένων προγόνων σας, αν 
και δε φρόντισαν να σας αφήσουν τίποτα, οι κερατάδες, εκτός απ᾿ τη 
φτώχεια τούς. 

Το παν, λοιπόν, είναι οι συνθήκες. Οταν οι συνθήκες είναι κατάλ- 
ληλες, ένας και µόνο νταής φτάνει και περισσεύει για να τα κάνει όλα 
άνω κάτω, παρασύροντας τους δυστυχείς στην ονειρεµένη Γη της 
Επαγγελίας, που θα μπορούσε να ονομαστεί και «ζωτικός χώρος», 
χώρος αναγκαίος για τη ζωή - δηλαδή για το φαῖ. Και μεγαλύτερος 
νταής απ’ τον Χίτλερ δεν εμφανίστηκε ποτέ στην ιστορία. Γι’ αυτό και 
τά ᾿κανε ρόιδο, που λέμε, και για τον εαυτό του και για τους συµπα- 
τριώτες του. Και καλά να τα κάνεις μούσκεμα όσον αφορά τον εαυ- 
τό σου και στο τέλος να αυτοκτονήσεις σαν χρεοκοπημένος µπακάλης. 
Όμως, ο λαός που πεινάει και τον παρασύρεις στην καταστροφή µε 
το επιχείρηµα πως σε λίγο θα φάει µε χρυσά κοντάλια, τι σου φταίει, 
ρε κάθαρμα; Με ποιο δικαίωµα κουνάς μπροστά στη μούρη του πει- 
νασμένου το κόκκαλο και τον κάνεις να τρέχει πίσω σου σα σκύλος; 
Όπως και νάναι, ο Χίτλερ δε φύτρωσε απ᾿ τη γερμανική γη. Αναδύ- 
θηκε ὡς σωτήρας µέσα απ’ τη μιζέρια που προκάλεσε στους Γερμα- 
νούς η ήττα στον Α΄ Παγκόσμιο Πόλεμο. 

Ο Αδόλφος Χίτλερ (Αάοὶί ΗΙ{1ἑτ), γιος ενός τελωνειακού υπαλλή- 
λου, ονόματι Αλόις Χίτλερ, που ήταν νόθος και που πήρε το όνοµα του 
φυσικού του πατέρα μόνος του, όταν το έμαθε, γεννήθηκε το 1889 στο 
Μπραουνάου της Αυστρίας, χώρα που από ιστορική και κυρίως πολι- 
τιστική άποψη είναι κι αυτή Γερμανία, αλλά µε έναν χαρακτήρα πε- 
ρισσότερο λατινικό, εξαιτίας της θέσης της στα δυτικά της Κεντρικής 
Ευρώπης. ᾿Οστραῖχ (Αυστρία) σηµαίνει Ανατολικό Κράτος. Έτσι ονό- 
µασαν οι Ρωμαίοι την πιο προωθηµένη προς την Ανατολή επαρχία της 
Ρωμαϊκής Αυτοκρατορίας. Οι αρχαίοι Γερμανοί που κατοικούσαν στην 
περιοχή της σημερινής Αυστρίας ήταν το µόνο γερμανικό φύλο που 
υπέταξαν οι Ρωμαίοι. 

Το 187], που προέκυψε το σημερινό ενιαίο γερμανικό κράτος µε 
πρωτοβουλία της Πρωσίας (πρωτεύουσά της, και αργότερα πρωτεύου- 

σα ολόκληρης της Γερμανίας, είναι το Βερολίνο) και στην πραγµατι- 
κότητα µε πρωτοβουλία του Πρώσου «σιδηρού καγκελάριου» (πρωθν- 
πονργού) Βίσμαρκ, οι Αστριακοί δεν συμπεριλήφθηκαν στο Πρώτο 
Ράιχ (πρώτο πανγερµανικό κράτος), διότι ήταν φανατικά καθολικοί, 
και σαν τέτοιοι, φανατικοί εχθροί των Πρώσων, που ήταν προτεστά- 
ντες. Ο Χίτλερ θα πει, και θα έχει δίκιο: Δε µας χέζετε, κύριοι, που θα 
μας κρατάτε χωρισμένους, εµάς τους Γερμανούς, σε καθολικούς και 
προτεστάντες! Κι έτσι, στη θέση του Θεού που χωρίζει αντί να ενώνει, 
θα βάλει το αίμα, το γερμανικό αίμα, που γίνεται ζωντανός Θεός, που 
κατοικεί στην καρδιά όλων των Γερμανών. 

Ο Χίτλερ πέρασε άσχημα παιδικά χρόνια στο Λιντς, πρωτεύουσα 
της ΄Ανω Αυστρίας. Τελείωσε το σχολείο λίγο μεγάλος, σε ηλικία 16 
χρονών, γιατί έμενε στάσιμος όχι λόγω βλακείας, αλλά εξαιτίας της 
βαθιάς του θλίψης για τη δική του κακή μοίρα, που αργότερα θα την 
ταυτίσει µε την κακή μοίρα της Γερμανίας, πράγμα που συμβαίνει 
πάρα πολύ συχνά στους ιδεοληπτικούς, αλλά και σ᾽ αυτούς που κε- 
ντροθετούν τα προβλήματα, που βάζουν δηλαδή το προσωπικό τους 
πρόβλημα στο κέντρο ενός γενικού, όπως ας πούμε οι ευνούχοι που 
κηρύσσουν την εγκράτεια, διότι οι ίδιοι είναι κατ᾽ ανάγκην εγκρατείς 
και γι’ αυτό πολύ θά ήθελαν να βλέπουν σαν οµοιοπαθείς τους πά- 
ντες γύρω τους. 

Σε ηλικία 19 ετών αυτός ο µελαγχολικός νέος, που καταριέται τη 
μοίρα του, γιατί γεννήθηκε Αυστριακός και όχι Γερμανός, πηγαίνει στη 
Βιέννη για να σπουδάσει ζωγράφος. Είναι πολυ εναίσθητο παιδί ο 
Αδόλφος και γι’ αυτό άλλωστε υποφέρει που δεν είναι και κατά την 
υπηκοότητα Γερμανός. Δίνει τρεις φορές εισαγωγικές εξετάσεις, για να 
µπει στη Σχολή Καλών Τεχνών της Βιέννης, αλλά αποτυγχάνει και τις 
τρεις. Τι κρίμα! Αν πετύχαινε, μάλλον δεν θα γινόταν αυτός που έγι- 
νε. (Να γιατί πρέπει να καταργηθούν οι εισαγωγικές εξετάσεις παντού 
στον κόσμο, κυρίως στις καλλιτεχνικές Σχολές. Οι ευφάνταστοι καλ- 
λιτέχνες µπορεί να στρέψουν τη φαντασία τους όπου λάχει. Τίποτα πιο 
θλιβερό από ένα αποτυχημένο καλλιτέχνη, κυρίως όταν έχει πολύ µε- 
γάλη ιδέα για τον εαυτό του. Και κανείς δεν µπορεί να µας εμποδίσει 
να έχουµε όσο µεγάλη ιδέα θέλουμε για τον εαυτό µας). 

Παρά την αποτυχία τον, ο Χίτλερ συνέχισε να ζωγραφίζει. Λέγε- 
ται πως η ζωγραφική του δεν στερείται ενδιαφέροντος, αν και είναι 
πέρα για πέρα ακαδημαϊκή και συντηρητική. Για να ζήσει, ζωγράφι- 
ζε διαφημιστικά σχέδια και καρτ-ποστάλ, περιζήτητα σήµερα από τους 
συλλέκτες. Σ᾽ αυτά εύκολα επισημαίνει κανείς τις παράφορες εξάρσεις 
ενός εξημμένου νεανικού εγκεφάλου, που συνεχίζει να βασανίζεται 

από την κακή του μοίρα. Οι απειλητικοί Εβραίοι εμφανίζονται ήδη σ᾽ 
αυτά τα σχέδια σαν τέρατα αιµοβόρα, έτοιµα να καταβροχθίσουν και 
τον ἴδιο και την πατρίδα του. Με την οποία αναπτύσσει από τότε µια 
παράφορη σχέση αγάπης. Η πατρίδα παρέχει προστασία. Και η ισχυ- 
ρή πατρίδα παρέχει ισχυρή προστασία. Συνεπώς, η ισχυρή πατρίδα 
είναι αναγκαία, κυρίως για τους ανίσχυρους και τους φτωχούς. 

Το 1913 πηγαίνει στο Μόναχο, την πρωτεύουσα της Βαυαρίας, που 
είναι καθολική και όχι προτεστάντικη όπως ο γερμανικός Βορράς, ο 
οποίος από παράδοση είναι πολύ πιο προοδευτικός από τον συντηρη- 
τικό γερμανικό Νότο. Μοναδική του πρόθεση, να γίνει δεκτός στο γερ- 
μανικό στρατό. Αλλά κρίνεται ακατάλληλος για ενεργό στρατιωτική 
υπηρεσία, λόγω ασθενικής κράσεως, αυτός ο φανατικός της ρώμης και 
των μπράτσων. Όμως, όταν κηρύσσεται ο πόλεμος, κατατάσσεται εθε- 
λοντής. Και στο µέτωπο κάνει άθλους σαν στρατιωτικός ταχυδρόμος. 
Παρασηµοφορείται δυο φορές, αν και τραυματίζεται µία, έτσι που 
τρέχει σαν παλαβός µέσα από τις εχθρικές γραμμές, για να μεταφέρει 
μηνύματα από στρατηγό σε στρατηγό. Οταν τελειώνει ο πόλεμος, ο 
δεκανέας Χίτλερ δε θέλει µε τίποτα να φύγει απ᾿ το στρατό. Του αρέ- 
σει πολύ το αγελαίο πνεύμα της πειθαρχηµένης στρατιωτικής ζωής. 

Όντας ακόµα στρατιώτης το 1920, εκπροσωπεί τους συντρόφους 
του στρατιώτες στο μικρό Γερμανικό Εργατικό Κόμμα του Μονάχου, 
όπου συντοµότατα γίνεται υπεύθυνος προπαγάνδας. Μιλάει µε πρωτό- 
γνωρο για Γερμανό πάθος και καταπλήσσει όσους τον βλέπουν να 
κλαίει και να χτυπιέται στ᾽αλήθεια για το χάλι της Γερμανίας. Είναι 
ήδη ο ιεραπόστολος µιας νέας θρησκείας, που λίγο µετά θα ονομαστεί 
Εθνικοσοσιαλισµός, ένα κράµα σοσιαλισμού και εθνικισμού. Την ίδια 
χρονιά (1920) το Γερμανικό Εργατικό Κόμμα θα μετονομαστεί σε Εθνι- 
κοσοσιαλιστικό Εργατικό Κόμμα της Γερμανίας, και επί το απλούστε- 
ρο, Ναζιστικό (εθνικιστικό) σκέτα. 

Το 1920 εκδηλώνεται στο Μόναχο πραξικόπημα, που εγκαθιστά 
ακροδεξιά τοπική κυβέρνηση στο κρατίδιο της Βαυαρίας, η οποία 
αντιτίθεται ζωηρά στην κεντρική κυβέρνηση του Βερολίνου. Η Βαυα- 
ρία, το πλουσιότερο κρατίδιο της Γερμανίας, αυτόν τον καιρό ζει σ᾽ 
ένα κλίμα συνεχούς αναταραχής, εξαιτίας των αυξημένων ταξικών 
συγκρούσεων. Το ὑπ᾽ αριθμόν ένα στέλεχος του ναζιστικού κόμματος 
αυτόν τον καιρό εἶναι ο Ερνστ Ρεμ, ο δημιουργός των Ταγμάτων Εφό- 
δου (5.Α), τῶν ένοπλων ομάδων του κόμματος, που τρομοκρατούν τους 
πάντες. Ο Ρεμ και οι άνδρες του κάνουν ό,τι θέλουν στη Βαυαρία και 
επιβάλλουν τη θέλησή τους στην τοπική κυβέρνηση. Τον Ιούλιο του 
121 ο Χίτλερ, κυρίως χάρη στην εκπληχτική ρητορική του δεινότητα 

και το φανατισμό του ιεραπόστολου, παραμερίζει τον πανίσχυρο Ρεμ 
και γίνεται πρόεδρος του κόμματος. Αργότερα, όταν θα γίνει πολύ ισχυ- 
ρός, θα δούμε κάτω από ποιες συνθήκες, θα εκτελέσει τον Ρεμ. Τα συ- 
ντροφικά μαχαιρώματα εδώ δεν είναι σχήμα λόγου, είναι κυριολεξία. 

Στο μεταξύ, οι βιομήχανοι επισημαίνουν τις ικανότητες του Χίτλερ, 
και τον κάνουν ὀργανό τους μέσω του Χέρμαν Γκαίρινγκ, που θα γί- 
νει το δεξί του χέρι. Λεν πως αυτός, σαν άτυπος εκπρόσωπος της οἱ- 
κογένειας Κρουπ, κανονίζει τα πάντα από το παρασκήνιο. Όμως, ο 
Χίτλερ έχει µια σπάνια ικανότητα: χρησιμοποιεί όλους όσους επιχει- 
ρούν να τον χρησιμοποιήσουν. Είναι όντως ένας παρά πολύ σπουδαίος 
πολιτικός κι εμείς εδώ δεν έχουµε καμιά πρόθεση να τον υποτιμήσου- 
με, όπως γίνεται συνήθως όταν μιλάμε για τους εχθρούς μας. 


6. ΗΒ φαιά πανούκλα 


Μετά τον Ιούλιο του 1921, που ο Χίτλερ γίνεται γραμματέας του μι- 
κρού ναζιστικού κόμματος, το οποίο προς το παρόν περιορίζει τη δρά- 
ση µόνο στη Βαναρία, απορροφώντας και άλλα κομματίδια µε ηγέτες 
που κι αυτοί είναι έτοιμοι να το παίξουν σωτήρες της Γερμανίας, το 
εν λόγω βαυαρικό κομματίδιο αναπτύσσεται τόσο γρήγορα, που σύ- 
ντοµα γίνεται γνωστό σ᾽ ολόκληρη τη Γερμανία, κυρίως χάρη στην 
επιδεξιότητα του Χίτλερ να τραβάει πάνω του τα φώτα της δηµοσιό- 
τητας µε τους εξτρεμιστικούς λόγους του και τις εντυπωσιακές δηµό- 
σιες εμφανίσεις του. Το πραξικόπηµα του Νοεμβρίου του 1923, που εκ- 
δηλώνεται στο Μόναχο, γνωστό και ὡς «πραξικόπημα της µπιραρίας», 
γιατί αποφασίστηκε µέσα σε µια µπιραρία, αποσκοπεί μάλλον στον 
εντυπωσιασµό και τη διαφήμιση, παρά στην κατάληψη της εξουσίας 
στο κρατίδιο της Βαυαρίας από τον Χίτλερ. ΄Αλλωστε, ο Χίτλερ το 
οργανώνει µε τη βοήθεια και µη κομματικών «πατριωτών», για να 
δείξει την ανάγκη που υπάρχει να γίνει κατ᾽ αρχήν η Βαυαρία εθνι- 
κιστικό κρατίδιο. Κι αφού γίνει εθνικιστική η Βαυαρία, που είναι το 
μεγαλύτερο και πλουσιότερο κρατίδιο της Οµόσπονδης Δημοκρατίας 
της Γερμανίας, δεν µπορεί παρά να ακολουθήσει το παράδειγμά της 
και η υπόλοιπη Γερμανία. 

Όπως και νά ᾿ναι, µε τα σχέδια του Χίτλερ, κανείς γερμανός δη- 
μοκράτης ηγέτης δεν συνάγει τα σωστά συμπεράσματα απ᾿ αυτό το 

αποτυχημένο πραξικόπηµα της πλάκας. Ο Χίτλερ πάντως καταλαβαί- 
νει πως το Δεύτερο Ράιχ (η Δημοκρατία της Βαϊμάρης), παρά τα χά- 
λια του, είναι τόσο ισχυρό, όσο χρειάζεται για να µην παίρνει στα 
σοβαρά τους πραξικοπηματίες, έστω κι αν ανάμεσά τους βρίσκονται 
ένδοξοι στρατηγοί σαν τον Έριχ Λούντεντορφ, που είναι πολιτικός 
φίλος του Χίτλερ. Όλοι οἱ δηµοκράτες αντιμετωπίζουν προς το παρόν 
τον Χίτλερ σαν έναν γελοίο καραγκιόζη, έναν ιδεοληπτικό που δεν 
ξέρει τι λέει και τι κάνει. Θα πληρώσουν ακριβά το λάθος τους, Ο να- 
ζισμός είναι επίφοβος, ακριβώς γιατί είναι γελοίος. Στη δίκη που θα 
ακολουθήσει, ο πραξικοπηµατίας Χίτλερ καταδικάζεται σε φυλάκιση 
πέντε ετών. Αλλά κάθεται µέσα µόνο εννιά μήνες. Όσο για τις συν- 
θήκες της διαβίωσής του στη φυλακή, είναι τόσο σκανδαλωδώς άνε- 
τες, που όλοι καταλαβαίνουν πως οἱ προστάτες του δεν πρέπει να ανα- 
ζητηθούν ανάµεσα στους δεσμοφύλακες. 

Στη διάρκεια της φυλάκισής του γράφει τον πρώτο τόμο του περι- 
λάλητου βιβλίου του Μείπ Καπιρί(Ο Αγώνας µου), που θα γίνει η Βί- 
βλος όχι µόνο του γερμανικού, αλλά και του διεθνούς φασισμού. (Θυ- 
µίζουµε πως ο ναζισμός είναι κι αυτός φασισμός, είναι το ανώτερο 
στάδιο του φασισμού). Όσα φριχτά θα υποστεί η Γερμανία και ο κό- 
σµος, περιγράφονται ήδη σ᾽ αυτό το βιβλίο υπό μορφήν μακάβριας 
προφητείας. Ωστόσο, οι περισσότερες απ’ τις απόψεις που εκθέτει ο 
Χίτλερ στο Μάιν Καμπφ δεν είναι καθόλου πρωτότυπες. Θα τις βρει 
έτοιμες σ᾽ όλοκληρη την πριν απ’ αυτόν ρατσιστική φιλολογία, κυρίως 
των βιεννέζων ρατσιστών που ψάχνουν να καταλάβουν γιατί η Αυ- 
στρία, όντας κι αυτή Γερμανία κατ’ ουσίαν, έμεινε έξω απ᾽ το γερµα- 
νικό κράτος. Έμεινε κυρίως διότι είναι χώρα καθολική, ενώ η Πρω- 
σία, που πρωτοστάτησε στην ένωση τῶν γερμανικών κρατιδίων σε 
ομοσπονδία, είναι χώρα προτεστάντικη. Αρα, λέει ορθότατα επ’ αὐ- 
τού ο Χίτλερ, η πίστη στο Θεό δεν ενώνει, χωρίζει, ενώ η πίστη στη 
Φυλή, πάντα ενώνει. Συνεπώς, η Φυλή πρέπει να τοποθετηθεί πάνω απ’ 
το Θεό και να πάρει τη θέση του. 

Τη σχεδόν μεταφυσική αιώρηση της Αυστρίας πάνω και από το 
γερμανικό και το λατινικό πνεύμα, αυτή την τυπικά αυστριακή πολι- 
τιστική και πολιτική αναποφασιστικότητα, θα την περιγράψει µε εντε- 
λώς µεγαλοφυή τρόπο ένας απ’ τους μεγαλύτερους πεζογράφους του 
αιώνα µας, ο Αυστριακός Ρόμπερτ Μούζιλ, στο μυθιστόρημά του Ο άν- 
θρωπος χωρίς ιδιότητες, που πρέπει να κάνετε µια προσπάθεια να το 
διαβάσετε, όπως και το µυθιστόρηµα Δόκτωρ Φάουστους του Βαυαρού 
Τόμας Μαν, όπως και το μυθιστόρημα Υπνοβάτες του ομοίως Βαυα- 
ρού Χέρμαν Μπροχ. Αυτά τα τρία μυθιστορήματα θα σας μάθουν 

πάρα πολλά για τους διφυείς Γερμανούς, τους ανθρώπους που προσέ- 
φεραν τα περισσότερα στον ευρωπαϊκό πολιτισμό, χωρίς ωστόσο να 
διστάσουν να τον καταστρέψουν διά του Χίτλερ. Ο Γερμανός είναι 
ένας Ιανός, θα πει ο μεγάλος στοχαστής και πεζογράφος Τόμας Μαν, 
ο άτυπος ηγέτης των εκτός Γερμανίας αντιναζιστών Γερμανών. Το ένα 
πρόσωπο του Ιανού κοιτάει τις κορυφές του πνεύματος και της τέχνης 
και το άλλο τα βάθη του γερμανικού συλλογικού ασυνειδήτου. Όσο 
για τους Γερμανούς λούμπεν που θα ακολουθήσουν τον Χίτλερ, καμιά 
θεωρητική μελέτη δεν θα σας μάθει περισσότερα από το μυθιστόρημα 
του Νταίμπλιν Βερολίνο, Αλεξάντερ πλατς, που είναι πιο λαϊκό και 
διαβάζεται πιο εύκολα. 

Κατά τον Χίτλερ του Μάιν Καμπ, ο χειρότερος εχθρός του ναζι- 
σμού είναι ο µαρξισµός, για µόνο το λόγο πως είναι διεθνιστικός, 
όπως και ο χριστιανισμός, που κι αυτόν ο Χίτλερ τον βάζει σε καρα- 
ντίνα. Ο μαρξισµός πρεσβεύει πως οι κοινωνίες αλλάζουν προς το 
καλύτερο μέσα απ᾿ τη σύγκρουση και την πάλη των τάξεων και όχι 
µέσα από την «εθνική ομοψυχία», που όταν δεν υπάρχει (πουθενά 
στον κόσµο δεν υπάρχει σαν µια διαρκής κατάσταση) την επιβάλλεις 
µε το ζόρι, ή µε δημαγωγικά τεχνάσματα. ΄Αλλωστε, ο Χίτλερ δε ζη- 
τάει την κατάργηση της πάλης των τάξεων, ζητάει να οδηγήσει τους 
μικροαστούς (µικροµεσαίους τους λέμε εδώ) στην «ανώτερη τάξη». Ο 
Χίτλερ μισεί το µεγάλο κεφάλαιο, όχι γιατί είναι μεγάλο, αλλά διότι 
εμποδίζει το μικρό να μεγαλώσει. Φυσικά, το µεγάλο κεφάλαιο θα τον 
χρησιμοποιήσει για να κάνει τη δουλειά του. Αλλά και ο Χίτλερ θα 
το χρησιμοποιήσει για να κάνει τη δική του. Οι σχέσεις του Χίτλερ µε 
το µεγάλο κεφάλαιο ήταν πάντα τεταμένες. Αλλά τελικά θα υποταχθεί 
σ᾽ αυτό από ανάγκη. 

Το γεγονός πως ο φασισμός δύσκολα γίνεται ενιαίο κοινωνικό κί- 
νημα αν δεν στηριχτεί στη μεταφυσική έννοια της Φυλής, φαίνεται 
καθαρά από ένα περίπου όμοιο μ᾽ αυτό του Χίτλερ φασιστικό κίνη- 
μα, υπό τον Γκρέγκορ Στράσσερ, που εµφανίζεται τον {διο καιρό στη 
Βόρεια Γερμανία. Δύο κινήματα για τη σωτηρία της Φυλής δε χωρούν 
στα πλαίσια της ἰδιας ενιαίας και αδιαίρετης Φυλής. Ο Χίτλερ θα εξα- 
φανίσει τον Στράσσερ. Δυο σωτήρες ούτε τους εαυτούς τους δεν θα 
μπορούσαν να σώσουν, αν εμφανίζονταν ταυτόχρονα σα σωτήρες. Οι 
σωτήρες έρχονται ο ένας µετά τον άλλο, όχι όλοι μαζί. Ένας ο Θεός, 
μία η Φυλή, ένα το κόμμα, ένας ο Αρχηγός. Ο φασισμός είναι ένας 
αυστηρός και απόλυτος µονισµός, που απεχθάνεται την ιδιαιτερότητα, 
την ιδιομορφία και την πολυμορφία. Κι όταν ο κομουνισµός θ᾽ αρχί- 
σει να αποχτά κι αυτός έναν µονιστικό χαρακτήρα, όχι µόνο θα προ- 

δώσει τον Μαρξ, αλλά και θ᾽ αρχίσει να κλίνει ανισόρροπα προς τη 
μεριά της αιματολογούσας φυλολογικής φιλολογίας. Ούτως εχόντων 
τῶν μονιστικών πραγμάτων, µε τη μία και αδιαίρετη Φυλή, ο Χίτλερ 
θα εξαφανίσει το εθνικιστικό κίνημα του βορειογερμανού Στράσσερ το 
1926. Οικειοποιούµενος και τον δικό του κομματικό μηχανισμό, θα 
μετατρέψει σε πανγερμανικό το βαυαρικό μέχρι τότε κίνημά του. 

Τον ίδιο καιρό ο Χίτλερ θα ενσωματώσει στο δικό του και ένα 
άλλο εθνικιστικό κίνημα υπό τον ΄Αλφερντ Χούγκενμπεργκ, που αὐτό 
έχει πολύ στενές σχέσεις µε τους βιοµηχάνους και δεν είναι µικροα- 
στικό όπως τα άλλα δυο. Κι έτσι ο Μεγάλος Αδερφός Αδόλφος θα τρυ- 
πώσει και στην αστική τάξη. Αλλωστε, έχει ήδη μαζί του έναν μπον- 
βιβέρ, ζιγκολό και ήρωα αεροπόρο του Α΄ Παγκοσμίου Πολέμου, τον 
Χέρμαν Γκαίρινγκ, αυτόν που αργότερα θα οργανώσει τη Λουφτβάφε, 
την πολεμική γερμανική αεροπορία. Ο Χίτλερ, ένας ταλαντούχος και 
χαρισματικός πολιτικός, το 1926, τρία μόλις χρόνια µετά το «πραξικό- 
πηµα τῆς µπιραρίας» του Μονάχου, έχει ήδη διεισδύσει παντού, εγκα- 
ταλείποντας προς το παρόν τις ακρότητες των Ταγμάτων Εφόδου (5.Α) 
του λοχαγού Έρνστ Ρεμ, που πρέπει να εξαφανιστεί ὡς επικίνδυνος 
εξτρεµιστής, που τροµοκρατεί τους αστούς. Αλλά αυτό δεν θα συμβεί 
παρά μόνο την 30ή Ιουνίου 1934, τη «νύχτα των μεγάλων μαχαιριών», 
όταν ο Χίτλερ αυτοπροσώπως θα συλλάβει τον Ρεμ και θα διατάξει 
την χωρίς δίκη εκτέλεσή του. Μέχρι τότε, τα Τάγματα Εφόδου, ο κομ- 
ματικός στρατός, που το 1922 έχει 6.000 ανδρες και 3.000.000 το 1933, 
µια θα εκκαθαρίζεται και µια θα αναδιοργανώνεται, μέχρι που τελι- 
κά, το Ι939, να ενσωματωθεί στις ένοπλες δυνάμεις (Βέρμαχτ), αφού 
στο μεταξύ προκύψουν μέσα απ’ τα Τάγματα Εφόδου (5.Α) τα Τάγμα- 
τα Θανάτου (5.9), που είναι στρατιωτικό σώμα επιλέκτων ναζιστών 
στρατιωτών, μέχρι θανάτου αφοσιωμένων στον Φύρερ. 

Η Βέρμαχτ, ο κανονικός, ο τακτικός στρατός, δεν είναι ναζιστικός 
εξ ορισμού. Είναι πολλοί οι δηµοκράτες ή οι πολιτικά αδιάφοροι αξιω- 
µατικοί και στρατιώτες που υπηρετούν στη Βέρμαχτ, για τον απλό 
λόγο πως επιστρατεύτηκαν. Είναι λάθος να αντιμετωπίζουμε τη Βέρ- 
μαχτ στο σύνολό της σαν έναν στρατό κτηνών. Κτήνη ήταν µόνο οι Ες- 
Ες, τα «παιδιά του Χίτλερ». Αυτοί έκαµναν όλες τις βρώμικες δου- 
λειές, όντας ένας ξεχωριστός στρατός µέσα στον τακτικό στρατό. 
(Ένας λοχαγός των Ες-Ες θα μπορούσε να δώσει διαταγές σε έναν 
συνταγματάρχη της Βέρμαχτ). 

Ο Χίτλερ κάνει ό,τι µπορεί για να δείξει στους αστούς πως ελέγ- 
χει τους χυδαίους λούμπεν των Ταγμάτων Εφόδου, που έχουν γίνει 
σωστή μάστιγα, έτσι που κλέβουν, αρπάζουν, βιάζουν, ρημάζουν και 

λογαριασμό δε δίνουν, παρά µόνο στον κτηνάνθρωπο Ρεμ. Όμως δεν 
τα διαλύει, προσποιείται πως τα διαλύει. Λειτουργεί σαν ζογκλέρ µε 
τα πολύ χρήσιμα γι’ αυτόν Τάγματα Εφόδου, που θα παίξουν τον πρώ- 
το και κύριο λόγο στην προώθησή του στην εξουσία. Είναι σα να λέει 
στους αστούς: Καθίστε φρόνημα, γιατί θα αμολύσω τους Φαιοχίτονες 
(έτσι λέγονται οι άνδρες των Ταγμάτων Εφόδου) και θα σας κάνουν 
μπλε-μαρέν. Η αλητεία στην υπηρεσία της πολιτικής, όπως τόσες και 
τόσες φορές στην ιστορία - αλλά ποτέ όπως στη Γερμανία τῶν Φαιο- 
χιτόνων. 

Η συγκυρία ευνοεί τον ήδη πολύ ισχυρό, το 1929, Χίτλερ. Η παγκό- 
σµια σηκονοµική κρίση που ξεσπά αυτή τη χρονιά, θα ρηµάξει κι άλλο 
την ήδη ρημαγμένη Γερμανία, αλλά ο σωτήρας είναι ήδη έτοιμος. Το 
ρεύμα των εξαθλιωμένων και αποβλακωμένων πυκνώνει συνέχεια τις 
τάξεις του ναζιστικού κόμματος, που στις εκλογές του 1930 έρχεται δεύ- 
τερο, µε 6.000.000 ψήφους. Στις προεδρικές εκλογές του 1032, ο Χίτλερ 
θέτει υποψηφιότητα µε αντίπαλο τον γηραιό και πανένδοξο στρατάρχη 
Χίντενμπουργκ, και στον δεύτερο γύρο παίρνει το 38,8 60 των ψήφων. 
Είναι µια άκρως εντυπωσιακή επιτυχία. Τώρα πια κανένα αστικό κόμ- 
μα δεν µπορεί να ξεφύγει απ’ τη ναζιστική µέγγενη. Η δημοκρατία έχει 
ήδη παραλύσει, πριν παραδοθεί. 

Ο Χίτλερ ζάλισε την ελιά της εξουσίας, πριν την τσιμπήσει µε το 
ναζιστικό πιρούνι. Οταν έχεις μαζί σου το 38,830 του λαού µε αντί- 
παλο έναν μύθο, είναι σα να παίρνει το ποσοστό αυτό ο Πλεύρης µε 
αντίπαλο τον Καραμανλή. Αυτά βλέπουν οι πλευρικά σφυροκοπούντες 
τη δημοκρατία σ᾽ όλο τον κόσµο και παίρνουν θάρρος. Μόνο που ξε- 
χνούν πως, εκτός απ’ την αλητεία, πρέπει νάχεις µαζί σου τη συγκυ- 
ρία και την πλήρη εξαθλίωση. Τα τρέχοντα ποσοστά φυσικής βλακείας 
δεν αρκούν για να ανεβάσουν ένα φασιστικό κόμμα στην εξουσία. 
Χρειάζεται και η επίκτητη αποβλάκωση που δημιουργεί η πείνα. Προ- 
σοχή, λοιπόν, στους πεινασμένους. Δώστε τους να φαν, για να µη σας 
φαν. Και θα κάνουν πολύ καλά αν σας φαν, αρκεί να µη φαν καὶ µας 
που δε φταίµε σε τίποτα για το χάλι τους. Ασε που πολλοί από µας 
τους κομουνιστές είμαστε εντελώς αθώοι, αφού κάναμε ό,τι μπορού- 
σαμε για να έχουν να τρῶν όλοι, άσχετα απ’ το γεγονός πως και εµάς 
μας έφαγαν εκείνοι εξ ημών που επέµεναν σώνει και καλά να τρῶν 
καλύτερα απ᾿ όλους, για να παίρνουν δυνάμεις για να μπορέσουν να 
μας σώσουν, λέει, όλους. Καλά να πάθουµε. Ας προσέχαμε. Κι ας προ- 
σέξουµε. Ο φασισμός µπορεί να µεταμφιεστεί ακόµα και σε κοµουνι- 
σμό. Είναι απίστευτη η προσαρµοστική του ικανότητα. 

Στις εκλογές του 1932 ο Χίτλερ χάνει έδαφος, άλλα κερδίζει τη συ- 

μπάθεια του Προέδρου της Δημοκρατίας Χίντενμπουργκ, χάρη στην 
επέμβαση κυρίως του πανάθλιου Φραντς φον Πάπεν, του Κουρτ φον 
Σλάιχερ και του γιου του Χίντενμπουργκ, Όσκαρ. Κι έτσι, τον Ιανουά- 
ριο του 1933, ο Χίντενμπουργκ, που είναι πολύ γέρος και ξεκούτης, του 
προσφέρει την καγκελαρία, δηλαδή την προεδρία της κυβέρνησης, µε 
το επιχείρηµα πως εἶναι ο μόνος που µπορεί να σχηματίσει βιώσιμη 
κυβέρνηση. 

Με το που σχηματίζει κυβέρνηση, εξασφαλίζει τη διενέργεια νέων 
εκλογών, αφού στο μεταξύ κάψει το Ράιχσταγ (τη Βουλή) την 27η Φε- 
βρουαρίου 1933 διά του δανού «κομουνιστή», όπως λέει δολιότατα, 
Μαρίνους φον ντερ Λούμπε, που θα χαρίσει το όνομά του στους λού- 
µπεν. Κι όταν πεθαίνει ο Χίντενμπουργκ, στις 2 Αυγούστου 1933, ο 
Χίτλερ, µε την άδεια της Βουλής, παίρνει και το δικό του αξίωμα, 
αυτό του Προέδρου της Δημοκρατίας, διατηρώντας το πρώτο, του Πρω- 
θυπουργού (του Καγκελάριου). Στη συνέχεια κάνει δημοψήφισμα για 
την έγκριση των αλλαγών και το κερδίζει µε 88,266 την 19η Αυγούστου 
1933, Αυτή τη μέρα ένας παμπόνηρος και εξαιρετικά επιδέξιος πολιτι- 
κός που λέγεται Χίτλερ, γίνεται δικτάτορας - και η φαιά πανούκλα 
αρχίζει να ξαπλώνεται στην Ευρώπη από τους ποντικούς των Ες-Ες. 

Είναι να σου κόβεται η ανάσα: τον Χίτλερ τον έφερε στην εξου- 
σία το 88,29» του γερμανικού λαού! Του πιο μεγάλου, του πιο ένδοξου 
λαού της Ευρώπης, του λαού που πρόσφερε τα περισσότερα για τον 
ευρωπαϊκό πολιτισμό! Η δυστυχία και η φτώχεια αποκτηνώνει τους 
πάντες, µα τους πάντες. Πριν καταδικάσει, λοιπόν, κανείς το Ύερμα- 
νικό λαό, ας σκεφτεί λιγάκι τις ευθύνες τῶν νικητών του Α΄ Παγκο- 
σμίου Πολέμου, και κυρίως των Γάλλων, που καταδίκασαν από τότε 
σε θάνατο έναν ολόκληρο λαό, για µόνο το λόγο πώς το µεγάλο γερ- 
µανικό κεφάλαιο δεν είχε την ευκαιρία να αναπτυχτεί κι άλλο απο- 
μυζώντας κι αυτό τον πλούτο των αποικιών. Η Γερμανία δεν ήταν ποτέ 
σοβαρή αποικιοκρατική δύναμη. Αλλα αρπακτικά, και κυρίως οι Αγ- 
γλοι και οι Γάλλοι, πρόλαβαν και έβαλαν στο χέρι τις αποικίες και 
άφησαν τη Γερμανία να βολοδέρνει, κλέβοντας κι από πάνω ασύστο- 
λα τις κολοσσιαίες επιτεύξεις των Γερμανών στην επιστήµη και την 
τεχνολογία - χώρια τα γερμανικά γράμματα και οἱ γερμανικές τέχνες, 
χωρίς τα οποία δε νοείται ευρωπαϊκός πολιτισμός. Δεν φταιν οι Γερ- 
μανοί συλλήβδην για ό,τι φριχτό έκαναν στη διάρκεια του Β΄ Παγκό- 
σµιου Πολέμου. Φταίει ο καπιταλισμός. Και ο γερμανικός και ο αγ- 
γλικός και ο γαλλικός. Και ο...ελληνικός! 

7. Ναζισμός, µια νέα θρησκεία 


Σε λόγο που εκφωνεί ο Χίτλερ, στο 90 συνέδριο του Εθνικοσοσια- 
λιστικού Κόμματος στη Νυρεμβέργη, το Ι93], δύο χρόνια πριν απ᾿ την 
έναρξη του πολέμου, λέει: «Με µας, η Γερμανία γνώρισε τη μεγαλύ- 
τερη επανάσταση στον τοµέα της εθνικής και φυλετικής υγιεινής, που 
για πρώτη φορά εφαρμόστηκε σε οργανωμένη βάση στη χώρα µας. Οι 
συνέπειες της γερμανικής φυλετικής πολιτικής θα είναι πολύ πιο κα- 
θοριστικές για το μέλλον του λαού µας από την επίδραση όλων των 
νόμων που θα συντάξουν οι νομοθέτες μας. Διότι τον νέο άνθρωπο δεν 
τον πλάθουν οι νόμοι, αλλά η φυλετική πολιτική». 

Στην παραπάνω παράγραφο προσέξτε δυο λέξεις: «φυλετική υγιει- 
νή». Παραπέμπουν σε ένα είδος αιµατηρής φυλετικής δίαιτας, που 
πρέπει να γίνει «σε οργανωμένη βάση», γιατί αφορά την υγεία ενός 
ολόκληρου λαού. Που πρέπει να αγνοήσει σαν άχρηστη τη νομιμότη- 
τα. Νόμος είναι κάθε τι που βοηθάει την καθαρότητα της Φυλής, που 
δεν πρέπει να έχει ξένες προς την αρχική αιματολογική της σύσταση 
προσμίξεις, που θα χαλούσαν τη συνταγή της γερμανίδας γιαγιάς για 
τον «τέλειο Γερμανό», την κορωνίδα και το αγλάισµα της Αρίας Φυ- 
λής, τον άνθρωπο τον προορισμένο απ᾿ τη γερμανίδα Μοίρα να διδά- 
ξει και να επιβάλει τη φυλετική υγιεινή σ᾽ όλον τον κόσμο. 

Η ίδια διαιτητική συνταγή, παραλλαγμένη και προσαρμοσμένη στην 
ιδιαιτερότητα του αίµατος κάθε λαού, εφαρµόζεται και σήµερα σ’ όλες 
τις εθνικές κουζίνες, της ελληνικής συμπεριλαμβανομένης. Είναι πολύ 
απλό, δε χρειάζεται να διαβάσεις το Μάιν Καμπφ για να νιώσεις υπε- 
ρήφανος για τη Φυλή σου. Το µόνο που χρειάζεται για να νιώσεις Όπε- 
ρήφανος για τη Φυλή σου είναι να είσαι ένας κομπλεξικός κακομοίρης, 
που αντισταθµίζει το προσωπικό του χάλι µε ιδεολογήµατα παρμένα απ᾿ 
την ένδοξη ιστορία των προγόνων, λες και η δόξα είναι κάτι που κλη- 
ρονομείται µε το ΡΝΑ. Δεν είναι τυχαίο που οι βαθιά θρησκευόμενοι 
είναι και βαθύτατα εθνοκεντρικοί. Η πίστη στη Φυλή είναι θρησκεία, 
κι αυτό το απέδειξε ο Χίτλερ µε τον πιο βάρβαρο τρόπο. 

Ο Χίτλερ ήταν καθολικός, αλλά μισούσε τον καθολικισμό περισ- 
σότερο κι απ’ τους έλληνες ορθόδοξους. Θεωρούσε τον Πάπα βασικό 
υπεύθυνο για την υποταγή των πληβείων στους εκκλησιαστικούς και 
τους κοσμικούς άρχοντες µε βάση το νόμο, θείο ή ανθρώπινο δεν έχει 
σημασία, και όχι µε βάση το αίμα της Φυλής. Στο Μάιν Καμπφ επι- 
σηµαίνει ορθότατα το ρόλο του χριστιανισμού σαν ενοποιητικής Όπε- 

ρεθνικής δύναμης, και τον ψέγει διότι στη θέση της Φυλής βάζει το 
Θεό. Σύμφωνα µε τον Χίτλερ, καμιά δύναμη δεν µπορεί να μπει πάνω 
απ᾿ τη Φυλή, ούτε ο Θεός. Ο Χίτλερ ἦταν θρήσκος, χριστιανός δεν 
ήταν. Πίστευε στην υπέρτατη θεότητα που λέγεται Φυλή µε τρόπο κα- 
θαρά θρησκευτικό. Κατά κάποιον τρόπο, ο Χίτλερ και οι οµόφρονές 
του παντού στον κόσμο, και τότε και σήµερα, κάνουν ό,τι και οἱ 
εχθροί τους οι Εβραίοι. Που αντιλαμβάνονται το δικό τους Θεό, τον 
Γιαχβέ (Ιεχωβά) σα Θεό εθνικό που προστατεύει µόνο τους Εβραίους 
και αδιαφορεί για όλους τους άλλους. Ο Θεός των Εβραίων είναι ένας 
Θεός εθνικιστής, που κάποτε θα υποχρεωθεί να αντιμετωπίσει τον 
ομοίως εβραϊκής καταγωγής Θεό των χριστιανών, που είναι ένας Θεός 
διεθνιστής, αν και θα εθνικοποιηθεί κι αυτός σιγά σιγά, για να προ- 
κύψουν πολλοί εθνικοί Θεοί, μεταξύ των οποίων και ο γνωστός Θεός 
των Ελλήνων. 

Η απομόνωση της Παλαιάς από την Καινή Διαθήκη ενθαρρύνεται 
απ’ τον Χίτλερ. Που πεντάρα δε δίνει για το θεολογικά αναμφισβήτητο 
γεγονός πως χωρίς τους προφήτες της Παλαιάς Διαθήκης ο χριστιανι- 
σµός καταρρέει σα θρησκεία, αφού χωρίς προφήτες η έλευση του Χρι- 
στού γίνεται ένα τυχαίο γεγονός, που ουδεμία σχέση έχει µε την ανα- 
γκαιότητα της Σωτηρίας. Χωρίς τις μεταφυσικές προὐποθέσεις του ιου- 
δαϊσμού, ο χριστιανισμός είναι αδύνατο να υπάρξει. Όπως και νά 
γαι από μεταφυσικής απόψεως, ο Χίτλερ δεν θα βοηθήσει καμιά χρι- 
στιανική εκκλησία, ούτε την καθολική ούτε την προτεσταντική ούτε 
την ορθόδοξη. Θα τις βάλει σε καραντίνα όλες. Αλλωστε, το μίσος του 
Χίτλερ κατά του καθολικισμού, ειδικά, είναι µια πολύ παλιά υπόθε- 
ση στην πατρίδα του την Αυστρία, όπου και γεννιέται κατ’ ουσίαν ο 
ναζισμός, στα πλαίσια µιας αλυτρωτικής ιδεολογίας, που θεωρεί υπεύ- 
θυνο τον Πάπα για τη µη ένταξη της Αυστρίας στο γερμανικό κράτος, 
πράγµα που είναι σωστό. Οι καθολικοί αψβούργοι αυτοκράτορες, για 
να διατηρήσουν την αυτονομία τους σε σχέση µε τους προτεστάντες 
πρώσσους αυτοκράτορες, κάνουν πολιτική αυστηρά παποκεντρική. 

Ο ιδεολογικός πρόγονος του Χίτλερ, ο Αυστριακός Γκέοργκ φον Σέ- 
νερερ (1842-1921), είναι εκείνος που θα έχει πρώτος την ιδέα να συν- 
δέσει το αβυσσαλέο μίσος των αυστριακών εθνικιστών κατά των αψ- 
βούργων αυτοκρατόρων µε τον αντισιωνισµό και τον αντισλαβισµό. 
Πράγματι, στη φιλελεύθερη και κοσμοπολίτικη Βιέννη, την πρωτεύου- 
σα της ευρωπαϊκής μουσικής, ο καθολικισµός κάνει πολύ καλή παρέα 
µε τον καπιταλισμό, κι αυτός µε τους Εβραίους. Έχει ξεχαστεί προ 
πολλού πως κάποτε, τόσο ο Πάπας όσο και ο Πατριάρχης, απαγόρευαν 
στους χριστιανούς να εμπορεύουνται το χρήμα, να είναι δηλαδή τρα- 

πεζίτες, πράγμα που είχε σαν εύλογη συνέπεια το τραπεζικό κεφάλαιο 
να περάσει εξ αρχής στους Ἑβραίους, που ευνοούνταν πολύ και από 
το γεγονός πως προτιμούσαν να έχουν κινητή παρά ακίνητη περιου- 
σία, ώστε να μπορούν να παίρνουν τα χρήματα μαζί τους σε περίπτω- 
ση διωγμού. 

Επειδή η Αυστρία έχει δεχτεί έντονες λατινικές και σλαβικές επι- 
δράσεις, όπως και η γειτονική Βαυαρία, που ελάχιστα διαφέρει απ᾿ 
την Αυστρία, όσοι Αυστριακοί θεωρούν τους εαυτούς τους «γνήσιους» 
Γερμανούς αρχίζουν απ’ τα τέλη του 19ου αιώνα µια βίαιη επίθεση κατά 
του παπισμού, που τον συνδέουν µε τη λατινική κουλτούρα, και κατά 
του σλαβισμού, που τον συνδέουν µε την ανάξια για φίνους Βιεννέζους 
βαρβαρότητα. Δεν είναι καθόλου τυχαίο, λοιπόν, που ο πανγερµανισµός 
σαν ιδέα θα εμφανιστεί κατ᾽ αρχήν έξω από την κυρίως Γερμανία, στην 
Αυστρία. Τα εθνικιστικά προβλήµατα αναφύονται ανάµεσα σε λαούς 
εθνικά μπερδεμένους. Και οι Αυστριακοί είναι ένα κράµα Λατίνων, Γερ- 
µανών και Σλάβων, µε κυρίαρχο στοιχείο το γερμανικό. Και επειδή κάθε 
εθνική παραπέμπει σε µια οικονομική σύγκρουση, ο καυγάς για το πά- 
πλωµα μεταμφιέζεται σε καυγά για ιδέες και καθαρότητα αίματος. Οι 
καθολικοί, που σαν καθολικοί είναι κακοί Γερμανοί, παρέα µε τους 
Εβραίους, που σαν Εβραίοι είναι καλοί έμποροι, ελέγχουν παρέα την 
οικονομία της Αυστρίας. 

Κάτω απ’ αυτές τις συνθήκες, είναι φυσικό οι πιο πεινασμένοι να 
είναι και οἱ πιο φανατικοί εθνικιστές. Ο χορτάτος αδιαφορεί για τις 
εθνικιστικές αηδίες, κυρίως σήμερα, που µπορεί να βγάλει εύκολα τα 
χρήματά του στην Ελβετία, ή που επενδύει άνετα σε πολυεθνικές, που 
η ίδια τους η φύση επιβάλλει την αδιαφορία για τα λεγόμενα εθνικά 
συμφέροντα. Εθνικιστές είναι κυρίως οι φτωχοί. Συνεπώς, εμείς οι αρι- 
στεροί, πρέπει να πλησιάζουµε µε κατανόηση τους εθνικιστές. Δύσκο- 
λο και ανόητο, αλλά αναγκαίο. Οταν κανείς πεινάει, μασάει προγο- 
νικές δάφνες και στυλώνεται λιγάκι µε την ενεργοποίηση της φαντα- 
σίας. Δεν είναι κακό, µόνο ανόητο είναι. ΄Όσο για τους, προερχόμενους 
απ’ τους χορτάτους, εθνικιστές, αυτοί έχουν να λύσουν άλλης τάξεως 
προβλήματα, Ψυχολογικά και νοητικά. Οπως και νά ’ναι, οἱ πλούσιοι 
σπάνια εἶναι εθνικιστές, κι αυτό βοηθάει πολύ τόσο τη λαϊκίστικη, 
όσο και τη φασιστική προπαγάνδα. Γιατί να µη βοηθήσει και τὴ δική 
μας; Δύσκολο να συνεννοηθείς µε εθνικιστή επί λογικής βάσεως, αλλά 
οι εξ ημών υποµονετικοί πρέπει να το επιχειρήσουν. ΄Οχι πάντως εγώ. 

Η παράδοξη ταύτιση στις μέρες µας κάποιων αριστερών πολιτικών 
κινημάτων µε τον εθνικισμό δεν είναι τυχαία, κάτω από συνθήκες 
ιμπεριαλιστικές και µέσα στο αντιεθνικιστικό κλίµα που καλλιεργούν 

οι πολυεθνικές. Επειδή, όµως, το εθνικό κεφάλαιο συνεχίζει να λει- 
τουργεί, ή μάλλον να υπολειτουργεί μέσα στις κατ᾽ ανάγκην διεθνι- 
στικές συνθήκες που δημιούργησε το πολυεθνικό, η παραδοσιακή Δε- 
ξιά παντού στον κόσμο, αλλά κυρίως εδώ σε µας, νιώθει αμήχανη έτσι 
που η παραδοσιακή Αριστερά µπλέχτηκε στα εθνικιστικά πόδια της 
και της τραβάει συνεχώς το χαλί του εθνικισμού, που επιτίθεται στους 
πλούσιους µε εθνοκεντρικές και λαϊκίστικες κορώνες, πίσω απ᾿ τις 
οποίες δύσκολα κρύβεται ο φόβος του μικρού εθνικού κεφαλαίου για 
το µεγάλο πολυεθνικό. Εσένα όµως, που δεν έχεις σχέση οὐτε µε το 
εθνικό, ούτε µε το πολυεθνικό κεφάλαιο, τι σε νοιάζει; Είναι λιγότε- 
ρο εκµεταλλευτής ο εθνικός εκμεταλλευτής; Ἠ, μήπως, τον νιώθεις κι 
αυτόν εκμεταλλευόμενο, κάθε φορά που υποκύπτει στις πολυεθνικές; 
Αν σκέφτεσαι έτσι, σωστά διαλέγεις να βάλεις στο σβέρκο σου εθνι- 
κό και όχι πολνεθνικό εκμεταλλευτή. Νιώθεις πιο ανάλαφρο το παλού- 
κι στον πισινό σου, όταν το πασαλείψουν µε εθνικισμό. Αλλά αυτό δε 
σημαίνει πῶς δεν πρέπει να πλησιάσουµε µε κατανόηση τον ταλαίπω- 
ρο όσο έχει µέσα του το παλούκι. Οχι πάντως εγώ. 

Όπως και νάναι, ο εθνικισµός παραμένει παντού µια υπόθεση κυ- 
ρίως για φτωχούς, όπως και στην Αυστρία του 1900-20, την περίοδο 
που κυοφορείται ο ναζισμός. Κανείς δεν θα ήταν δυνατό να φανταστεί 
τότε πού θα οδηγήσει την Ευρώπη η εθνικιστική έξαρση στην Αυστρία. 
Σήμερα που ξέρουμε πού οδήγησε η εθνικιστική έξαρση την Αυστρία 
του αυστριακού Χίτλερ, αμυνόμαστε κατά του φασισμού. Οχι όµως 
και κατά του καπιταλισμού, που κυοφορεί το φασισμό. Κι εδώ ακρι- 
βώς αρχίζουν τα δύσκολα: πώς να βρείς τρόπο να χτυπήσεις το φα- 
σισµό στη ρίζα του, χωρίς να ξεριζώσεις τον καπιταλισμό; Αλλά και 
πώς να βρεις τρόπο να µην καταστρέψεις πρόωρα τον αναγκαίο για 
την ανάπτυξη του εθνικού κεφαλαίου εθνικισμό, προκειµένου να τον 
εντάξεις εν καιρώ στις πολυεθνικές, Ο εθνικιστής, χωρίς να το κατα- 
λαβαίνει, δουλεύει για τις πολυεθνικές. Μόνο αν ισχυροποιπθεί το 
εθνικό κεφάλαιο, θα μπορούσε να ενταχθεί στο πολυεθνικό. Οι πολυε- 
θνικές αδιαφορούν για τους εθνικούς ψιλικατζήδες. Για τους εθνικούς 
ψιλικατζήδες ενδιαφέρονται οι φασίστες. Αλλά και τα κοµουνιστικά 
κόμματα από τότε που κάνουν ψιλικατζίδικη πολιτική, που την πλα- 
σάρουν σαν λαϊκή πολιτική. Τώρα που πέθανε «η μεγάλη χώρα του 
Λένιν» και δεν υπάρχει σηµείο αναφοράς, γίναμε και µείς λαϊκιστές, 
προκειµένου να συλλέξουµε καμιά ψήφο και να μπούμε στο Κοινοβού- 
λιο, που έχει και αιρ κοντίσιον. 

Ὁ Καρλ. Λούγκερ (1844-1910), δήμαρχος της Βιέννης για ένα µεγά- 
λο διάστηµα, είναι ο δεύτερος µετά τον Σένερερ δάσκαλος του Χίτλερ. 

Είναι εκείνος που θα του διδάξει την πολιτική αξία καὶ σηµασία του 
λαϊκισμού, που ο Λένιν τον πολέμησε µε λύσσα στη Ρωσία του 1911. 
Αν κυριαρχούσε τότε στη Ρωσία το πανίσχυρο κίνημα τῶν Ναρόντνι- 
κῶν (Λαϊκών), θα είχαμε εκεί φασισμό από τότε και δεν θα περιμέναμε 
να τον φέρει ο Γιέλτσιν. Και θα προηγούνταν στην πράξη κατά τρία 
χρόνια απ᾿ την εμφάνιση του όρου φασισμός στην Ιταλία. Δεν είμαι 
σίγουρος πως ένας λογικός άνθρωπος θα τον προτιμούσε απ᾿ τον στα- 
λινισμό. Μιλάμε συνεχώς για τη σταλινική θηριωδία, αλλά ξεχνούμε 
την ακόµα πιο μεγάλη ναζιστική θηριωδία. Βλέπεις, η ναζιστική θη- 
ριωδία είναι καπιταλιστική σαρξ εκ καπιταλιστικής σαρκός και νιώ- 
θουµε αμήχανοι όταν μιλούμε γι’ αυτήν, ενώ η άλλη είναι εξ ορισμού 
εχθρική προς εµάς τους καπιταλιστές, και συνεπώς μπορούμε να της 
ριχνόμαστε µε μεγαλύτερη άνεση. 

Ο Λούγκερ θα επιτεθεί και στον καπιταλισμό και στον μαρξισμό 
ταυτόχρονα. Αλλά όχι και στον καθολικισμό, όπως ο Σένερερ. Ο Λού- 
Ύκερ είναι ένας γνήσιος εθνικοσοσιαλιστής στην πιο απόλυτη κυριο- 
λεξία: θέλει τον σοσιαλισμό, αλλά τον θέλει εθνικό κι αν είναι δυνα- 
τό, εθνικιστικό. Πρεσβεύει, δηλαδή, πῶς ο σοσιαλισμός και ο εθνικι- 
σμός δεν είναι έννοιες αντιφατικές, όπως λέει ο Μαρξ, που είναι πολύ 
της μόδας εκείνον τον καιρό. Οι αστοί στις αρχές του αιώνα δεν φο- 
βούνται τον Μαρξ. Δεν έχει εμφανιστεί ακόµα ο Λένιν. Όταν εµφανι- 
στεί, τα πράγματα θ᾽αλλάξουν. 

Όπως ο χριστιανισμός, έτσι και ο ναζισµός αγαπά τους «πτωχούς 
τω πνεύματι». Γιατί αυτοί κυρίως κάνουν πράξη, θέλουν δε θέλουν, τη 
βιβλική προσταγή «πίστευε και µη ερεύνα». Οχι στο Θεό, προκειµέ- 
νου για το ναζισμό, αλλά στον Φύρερ. Ο Χίτλερ είναι ο δημιουργός 
μιας νέας θρησκείας, στην οποία η υπέρτατη θεότητα είναι η Φυλή. 
Δεν πρωτοτύπησε, ὡστόσο, ούτε εδώ. Δανείστηκε το δόγμα για την 
περιούσια Φυλή απ’ τους Εβραίους. Αυτοί πρώτοι πίστεψαν πῶς υπάρ- 
χει στον κόσμο µια Φυλή, η δική τους, διά της οποίας ο Θεός εκφρά- 
ζει τη βούλησή του επί ιστορικού επιπέδου. Και επειδή δυο περιούσιες 
Φυλές (προορισµένες απ’ το Θεό να σώσουν τον κόσμο) είναι πολλές 
για έναν Θεό, η µια απ’ τις δυο έπρεπε να εξαφανιστεί. Καμιά απ᾿ τις 
δυο δεν εξαφανίστηκε τελικά. Παρά τις φιλότιµες προσπάθειες του 
Χίτλερ, οι Εβραίοι ζουν και βασιλεύουν και τον κόσµο κυριεύουν. Το 
πάθημα δεν έγινε μάθημα, ούτε για τους σιωνιστές ούτε για τους αντι- 
σιωνιστές. Ο Βίλχελμ Ράιχ έχει δίκιο: Ἡ «συναισθηματική πανούκλα» 
θα δυναστεύει τον κόσμο, όσο δεν αφήνουμε την ανθρώπινη καρδιά 
να αγαπήσει µόνο ανθρώπους και όχι Αρχηγούς, ή Φυλές. 

δ. Πώς θα γίνεις ένας καλός ναζιστής 


Ὁ εθνικοσοσιαλισµός (ναζισµός) είναι ένα λαϊκό, αρνητικά επα- 
ναστατικό κίνημα, συχνά ευρυτάτης λαϊκής αποδοχής. Πράγμα που αρ- 
χίζει να προβληματίζει από τότε και τους μαρξιστές, και τους φιλελεύ- 
θερους μελετητές: πώς γίνεται µια βαρβαρότητα, και μάλιστα προαγγελ- 
θείσα στο Μάιν Καμπ, που γράφηκε ανάμεσα στο 1924 και 1926, δη- 
λαδή Ί χρόνια πριν ο συγγραφέας του γίνει δικτάτορας, να έχει τη συ- 
γκατάθεση του λαού; Είναι ανόητο να λέμε πως ο λαός παρασύρθηκε 
από τη ναζιστική προπαγάνδα. Προπαγάνδα κάνουν όλοι. Γιατί ο γερ- 
µανικός λαός δεν παρασύρθηκε από την κομουνιστική προπαγάνδα των 
Σπαρτακιστών λίγα χρόνια νωρίτερα; Γιατί δεν παρασύρθηκε απ’ τη 
συνεχή προπαγάνδα των αστικών κομμάτων απ᾿ το 1019 που υπάρχει το 
Δεύτερο Ράιχ; Όλοι γνώριζαν απ᾿ το δηµοφιλέστατο Μάιν Καμπφ το 
1933, τη χρονιά που ο Χίτλερ καταλαμβάνει δημοκρατικότατα την εξου- 
σία, τι μαγειρεύει ο δικτάτορας, που ποτέ δεν έκρυψε τα σχέδιά του. Κι 
ωστόσο ο λαός εγκρίνει την πολιτική του στο δημοψήφισμα της Ίθης 
Αυγούστου 1934, µε ποσοστό 82,266 και µε 43.600.000 ψήφους. Δεν πρό- 
κειται για αποτέλεσµα συναρτηµένο µε κάποια εκλογική «βία και νο- 
θεία», ο Χίτλερ δεν είναι Καραμανλής για να καταφεύγει σε τέτοια ευ- 
τελή τερτίπια, πρόκειται για τη σαφέστατα εκφρασµένη βούληση της 
συντριπτικής πλειοψηφίας του γερμανικού λαού, πράγµα που θα κά- 
γει πολλούς να πουν πως οι Γερμανοί έχουν την αυταρχικότητα στο 
αίμα τους, ενώ στην πραγματικότητα το µόνο που έχουν στα ήθη τους 
και όχι στο αίμα τους, είναι µια αγάπη για την τάξη και την ακρίβεια. 
Αλλά αυτό δε δηλώνει κατ᾽ ανάγκην και µια εξ υπαρχής και εξ ορι- 
σμού προτίμηση των Γερμανών προς την αυταρχικότητα. Εντελώς το 
αντίθετο, ο σωστός δηµοκράτης αποκλείεται να µην είναι ένας πειθαρ- 
χημένος και κυρίως αυτοπειθαρχηµένος άνθρωπος. 

΄Αλλωστε, στο καθαρά οικονομικό επίπεδο, ο Χίτλερ είναι οπαδός 
της ελεύθερης οικονοµίας, της οικονοµίας της αγοράς. Μάλιστα, ελά- 
χιστα διαφέρει η οικονομική του πολιτική απ᾿ αυτήν των σημερινών 
σοσιαλδημοκρατικών κυβερνήσεων, που υποστηρίζουν µια ελεγχόµε- 
γη από το κράτος ελεύθερη αγορά. Το ναζιστικό κράτος είναι καπιτα- 
λιστικό κράτος, και δεν αναιρεί κανέναν απ᾿ τους νόμους της καπι- 
ταλιστικής οικονοµίας. Μη σας απατά το δεύτερο συνθετικό σοσιαλι- 
σµός στον όρο εθνικοσοσιαλισµός. Αλλωστε, και ο σοσιαλισμός του 
Στάλιν είναι εθνικοσοσιαλισµός κατά μίαν έννοια, αφού είναι σοσια- 

λισμός σε µία µόνο χώρα, δηλαδή εθνικός σοσιαλισμός - δηλαδή µαρ- 
ξιστικό έκτρωµα. Ο σοσιαλισμός, εἴτε είναι διεθνιστικός εἴτε δεν είναι 
σοσιαλισμός. Ίσως όµως να είναι σοσιαλδημοκρατία, σαν αυτή που 
υπάρχει σήµερα σε πολλά κράτη της Ευρώπης και σαν αυτήν που θα 
μπορούσε να υπάρξει και στην Ελλάδα, αν ο πράσινος σοσιαλισμός 
δεν είχε μεγαλύτερη σχέση µε τα πράσινα άλογα, παρά µε τους πει- 
νασμένους ανθρώπους, που οι δημαγωγοί τούς αντιμετωπίζουν σαν 
άλογα, που τα ταΐζεις όχι µε χόρτο, οι άνθρωποι δεν τρῶν χόρτο, αλλά 
µε κουτόχορτο - τα άλογα δεν τρῶν κουτόχορτο, γιατί δεν είναι κου- 
τά σαν τους ανθρώπους. 

Γιατί, λοιπόν, πέτυχε ο ναζισμός; Διότι ο φασισμός (ο ναζισμός 
είναι η ανώτερη και καταστροφικότερη µορφή φασισμού) πετυχαίνει 
εκεί που αποτυχαίνει ο σοσιαλισμός, λέει ο Ντανιέλ. Γκερέν. Αν δεν 
αποτύχαιναν οἱ γερμανοί Σπαρτακιστές (κοµουνιστές) λίγο πριν απ᾿ 
την επιτυχία του Χίτλερ, ο ναζισµός μάλλον θα αποτύχαινε. Ίσως να 
τρεπόταν σε σταλινισµό ο σπαρτακισµός της Ρόζας Λούξεμπουργκ, 
αλλά ο σταλινισµός σε καμιά περίπτωση δεν είναι φασισμός. Αν και 
ολίγον εθνικοσοσιαλιστικός ο σταλινισµός, είναι άλλης τάξεως κοινω- 
γικό φαινόμενο. Ο φασισμός είναι ένας ερζάτς σοσιαλισμός, που ενώ- 
νει τα καπιταλιστικά αιτήµατα µε την εύλογη απαίτηση της μάζας για 
καλύτερες συνθήκες ζωής. Ποτέ στην ιστορία οι μάζες δεν ακολούθη- 
σαν εκείνους που είχαν καλές ιδέες, εκτός κι αν αυτές κατέληγαν µε 
τρόπο πραχτικό σε µια καλύτερη ζωή «εδώ και τώρα». Σημειώστε πως 
το παραπάνω εξόχως αποτελεσματικό σύνθημα πρωτοχρησιμοποιήθη- 
κε απ’ τον Χίτλερ. (Πόσα πράγματα δίδαξε αυτός ο άνθρωπος στους 
«σοσιαλιστές»!). Αλλωστε, η μάζα ούτως ή άλλως σκέφτεται µε το 
στομάχι. Με το κεφάλι σκέφτονται οἱ διανοούμενοι, αλλά κι αυτοί 
μόνο όταν είναι χορτάτοι. Η ικανοποίηση του αισθήματος της πείνας 
προηγείται ούτως ή άλλως από κάθε άλλη ικανοποίηση, ηθική, πνευ- 
ματική, Ψυχολογική. Νηστικό αρκούδι δε χορεύει, όταν βρεθεί κατά 
λάθος στο Χορό των Ιδανικών. Ούτε το µισοχορτάτο αρκούδι χορεύει. 
Ούτε το λαίµαργο. 

Ο Χίτλερ πράγματι βοήθησε το γερμανικό λαό, που πράγματι άρ- 
χισε να τρώει κάπως καλύτερα επί τῶν ημερών του. Μάλιστα, προσέ- 
φερε στους Γερμανούς και ένα πολύ φτηνό, λαϊκό αυτοκίνητο, το θρυ- 
λικό Φολκσβάγκεν, τη χελώνα, που παραγόταν μέχρι πρόσφατα. Φυ- 
σικά, στο τέλος του πολέμου και ο Χίτλερ και οι Γερμανοί, κι αυτοί 
που τον πίστεψαν κι αυτοί που δεν τον πίστεψαν, θα φαν όλοι μαζί 
το κεφάλι τους. Αλλά τη στιγµή που τρώει κανείς, εκτός που δὲν µι- 
λάει, όπως λέει η μαμά, δε σκέφτεται κιόλας. Κι όταν τα φας όλα, το 

μόνο που σου μένει στο τέλος για φάγωμα εἶναι το κεφάλι σου. Κακό 
πράγμα η βουλιμία, αλλά ακόµα πιο κακό η πείνα. Κι όταν ο πεινα- 
σµένος αρχίσει να τρώει, τρώει αναδρομικά και για λογαριασμό των 
πεινασμένων προγόνων τον, που έζησαν και πέθαναν πεινασμένοι, 
όπως λέει ο φίλος µου Γιώργος Ῥημένος. Ο αταβιστικός φόβος της πεί- 
νας είναι εγγεγραμμένος στα κύτταρά µας. 

Ο Χίτλερ κινητοποίησε τόσο επιδέξια αυτόν τον πανάρχαιο αταβι- 
στικό φόβο, που δε δυσκολεύτηκε καθόλου να πάρει μαζί του το 88,266 
των πεινασμένων Γερμανών. Αλλωστε, η πείνα ήταν αυτή που έσπρω- 
ξε και προς τον Λένιν ένα ανάλογο ποσοστό μουζίκων το 1917 στη 
Ρωσία. Δε φαντάζομαι να υπάρχει κανένας που να πιστεύει πως ο 
Ρώσοι έτρεξαν ομαδικά να τον υποστηρίξουν, γιατί µέσα σε πέντε µέ- 
ρες, τόσες χρειάστηκε αυτός ο φοβερός άνθρωπος για να θέσει υπό τον 
έλεγχό του τα Σοβιέτ, κατάλαβαν την αξία και τη σημασία του µαρ- 
ξισμού και του κομουνισμού. 

Και για να έχει ο καθένας στη διάθεσή του έναν γνώμονα για να 
μετράει τη ροπή του προς τον ναζισμό, δίνουμε παρακάτω τα κύρια 
γνωρίσματα του καλού ναζιστή, ακόµα κι αυτού που δεν ξέρει ότι εί- 
ναι ναζιστής και αυτοχαρακτηρίζεται όπως γουστάρει. Τα παίρνουμε 
περίπου έτοιμα απ᾿ το Μάιν Καμπφ. Ο καλός φασίστας, λοιπόν: 

1) Πρέπει να βάζει την πατρίδα του πάνω κι απ᾿ το Θεό. 

2) Πρέπει να λατρεύει τους προγόνους και κυρίως να πιστεύει πως 
µπορεί να τους ξεπεράσει, όντας χάλιας. 

3) Πρέπει να έχει όνειρα αυτοκρατορικά για την πατρίδα του, ας 
πούμε να ονειρεύεται την ανασύσταση της ελληνικής Βυζαντινής Αυ- 
τοκρατορίας, ή όποιας άλλης. 

4) Πρέπει να μισεί τους αστούς, που του φράσσουν το δρόµο για 
την «προαγωγή στην ανώτερη τάξη». 

5) Πρέπει να μισεί τους κομουνιστές, που υπόσχοντα ισότητα, ενώ 
στη φύση κυριαρχεί η ανισότητα. 

6) Πρέπει να εξαφανίζει τους αδύνατους, γιατί τό ίδιο κάνει και 
η φύση. 

7) Πρέπει να λατρεύει τη φυσική ρώμη. 

8) Πρέπει να είναι έτοιμος να πεθάνει για τον Αρχηγό, προπονού- 
μενος και µε έναν λιγότερο ισχυρό και θανατηφόρο Αρχηγό, σαν τον 
Παπανδρέου ή τον Καραμανλή, ας πούμε. 

9) Πρέπει να πιστεύει πως ο Αρχηγός είναι ο μεσσίας, και να θεω- 
ρεί τον άλλο μεσσία κάλπικο. Μέχρι που να συνηθίσει να λατρεύει 
μόνο τον Αρχηγό ως µεσσία, καλό θα είναι να πιστεύει και στον άλλο, 
για να κρατάει τη φόρμα του. 

10) Πρέπει να νιώθει πολύ, µα πολύ άσχημα για την κακή του μοί- 
ρα, και να µη την εξαρτά απ᾿ τη βλακεία του κι απ’ τις κοινωνικές 
συνθήκες, αλλά από την έλλειψη καλής και ικανής ηγετικής κεφαλής, 
γνωστής και σα Μεγάλο Κεφάλι. 

11) Πρέπει να «πηδάει» όσο γίνεται πιο αραιά, για να µη σπατα- 
λά τις δυνάμεις του, που τις χρειάζεται όλες για τη μάχη, είτε κατά 
του σατανά είτε κατά του σατανά κομουνιστή. 

12) Πρέπει να προτιµάει για σύζυγο ή γκόμενα µια «γυναίκα του 
λαού», ας πούμε µια εμποροὐπάλληλο απ᾿ το Μόναχο, σαν την Εύα 
Μπράουν, ένα σκέτο ζώον, που ο Χίτλερ την είχε µόνο για να την «πη- 
δάει» µια φορά το εξάµηνο, γιατί αν έχανε δυνάμεις, πώς θα κατέστρε- 
φε την Ευρώπη; Στην ανάγκη καλή είναι για σύζυγος και µια αερο- 
συνοδός ή όποια άλλη, τέλος πάντων, εκ του λαού προερχόμενη, ώστε 
να λειτουργεί πολιτικά ο μύθος της Σταχτοπούτας. Σημειώστε πως ο 
Χίτλερ δεν κάπνιζε, δεν έπινε, δεν έτρωγε κρέας και αγαπούσε πολύ 
τα ζώα, επειδή δεν αγαπούσε καθόλου τους ανθρώπους. (Ζωόφιλοι, 
συνεχίστε να αγαπάτε τα ζώα, δεν είναι ζώα όλοι οι ζωόφιλοι). 

13) Πρέπει να στραγγαλίζει κάθε άνοµη παρόρµηση, όπως ο Χίτλερ 
το φοβερό εκείνο ερωτικό του πάθος για µια ανιψιά του, κόρη της 
αδερφής του, που την υποχρέωσε να αυτοκτονήσει, για να µην τον 
σκανδαλίζει και χάνει δυνάμεις. 

Αυτά. Και αν παρόλ᾽ αυτά δεν τα καταφέρετε να γίνετε ναζιστής, 
τόσο το καλύτερο και για σας και για όλους µας, 


9. Γιόζεφ Γκαίμπελς, ο ιδιοφνής 


Η προπαγάνδα υποτίθεται πως αποσκοπεί στη διαφώτιση. Αλλά η 
διαφώτιση συνήθως καταλήγει στη συσκότιση. Για την ακρίβεια, η 
προπαγάνδα δεν είναι ούτε διαφώτιση οὐτε συσκότιση, είναι πλύση 
εγκεφάλου - και τον εγκέφαλο σκοπεύει, όχι την αλήθεια. Ο προπα- 
γανδιστής αδιαφορεί τόσο για την αλήθεια, όσο και για το ψέμα, και 
επικεντρώνει την προσοχή του αποκλειστικά στην αποτελεσµατικότη- 
τα, όπως ακριβώς συμβαίνει και µε τη διαφήμιση, που είναι η εµπο- 
ρική παραλλαγή της προπαγάνδας. Ο διαφηµιστής αδιαφορεί αν το 
προϊόν που ανέλαβε να διαφηµίσει έχει ἡ δεν έχει τις ποιότητες που 
του αποδίδει η διαφήμισή του. Αν τις έχει, τόσο το καλύτερο για τη 

δουλειά του. Αν δεν τις έχει, θα κουραστεί προσπαθώντας να εφεύρει 
ποιότητες διά της φαντασίας. Έτσι κι ο προπαγανδιστής, το σπέρμα 
µιας μικροαλήθειας, µε το κατάλληλο «πότισμα» µπορεί να το κάνει 
να ανθίσει και να καρπίσει. 

Ο προπαγανδιστής μ’ άλλα λόγια, είναι ο άνθρωπος που το «τόσο» 
το κάνει «τόοοσο». Φαρδαίνει το καπέλο όσο χρειάζεται, για να σου 
μπει μέχρι τ᾽ αυτιά για να µην ακούς, και µέχρι τα µάτια για να µη 
βλέπεις. Η επιτυχία της προπαγάνδας θα εξαρτηθεί απ’ την ικανότη- 
τα του προπαγανδιστή να σε κάνει να βλέπεις µε τα δικά του μάπα 
και ν᾿ ακούς µε τα δικά του αυτιά. Και, εν τέλει, να σκέφτεσαι µε το 
δικό του μυαλό. Το δανεικό μυαλό έχει το µεγάλο πλεονέκτημα να 
σου επιτρέπει να κάνεις οικονομία στο λιγοστό δικό σου καὶ να το 
φυλάγεις για ώρα ανάγκης. 

Αυτός άλλωστε εἶναι ο λόγος που η λατινική λέξη ρτοραραπάα, που 
σηµαίνει διάδοση, πρωτοχρησιµοποιήθηκε µε τη σημερινή έννοια στην 
πολύ προσφιλή στην καθολική εκκλησία έκφραση ρτορᾶραπάα Είἀᾳ8, 
που σηµαίνει διάδοση της πίστης. Προσοχή, της πίστης, όχι της αλή- 
θειας. Στην πίστη δεν υπάρχει αλήθεια. Η πίστη παραπέμπει στη µε- 
ταφυσική, η αλήθεια παραπέμπει στην επιστήμη. Η προπαγάνδα πατάει 
και στα δυο: έχει µια αφετηρία επιστημονική, προκειµένου να γίνεται 
ευκολότερα πιστευτή, αλλά στοχεύει την καρδιά κι όχι το μυαλό, προ- 
κειμένου να φτάσει σ᾿ αυτό κάνοντας γκελ. στο συναίσθημα. Οπως 
και η θρησκεία, η προπαγάνδα, που διατηρεί πάντα τον αρχικό µετα- 
φυσικό και θρησκευτικό χαρακτήρα της, έχει μεγαλύτερη σχέση µε 
την καρδιά παρά µε το μυαλό. Αλλωστε, η καρδιά δουλεύει όμοια σ᾽ 
όλους, όχι όµως και το μυαλό, που παρουσιάζει πολλές και συχνά 
θεαματικές διαφορές από άνθρωπο σε άνθρωπο. 

Ο Γκαίμπελς, ένας πραγματικά σοφός άνθρωπος, η μόνη γνήσια 
ναζιστική μεγαλοφυῖα, ο πιο στενός συνεργάτης του Χίτλερ, που πα- 
ρέλυε από θαυμασμό όταν τον έβλεπε, ανήγαγε την προπαγάνδα σε 
τέχνη πάρα πολύ υψηλής κλάσεως. Είναι κάτι περισσότερο από βέβαιο 
πως χωρίς το σατανικό ταλέντο του Γιόζεφ Γκαίμπελς στην τέχνη και 
την τεχνική της προπαγάνδας, ο ναζισμός δεν θα γινόταν θρησκεία, 
ώστε να πάρει ο πόλεμος που θα εξαπολύσει ο Χίτλερ έναν χαρακτή- 
ρα ισλαμικού ιερού πολέμου. Επειδή η θρησκεία της Αγάπης µε δυσκο- 
λία ιεροποιεί τον πόλεμο, ο μεσσίας Χίτλερ θα χρειαστεί τον δικό του 
Απόστολο Παύλο, προκειμένου να πείσει τα πλήθη για την αλήθεια 
του κηρύγματός του για τη σωτηρία της Φυλής και όχι της ψυχής. 

Πώς να το κάνουμε, αν οι μάζες δεν πειστούν πως είναι σπουδαίο 
να σκοτώνεσαι στη μάχη για έναν «ιερό σκοπό», ο κάθε άλλο παρά 

ιερός σκοπός για τον οποίο γίνεται ένας πόλεμος δύσκολα πραγματώ- 
νεται. Σκοτώνεις πιο άνετα τον άπιστο, εσύ ο καλός πιστός, εσύ ο 
οπαδός της θρησκείας της Αγάπης. Αν είναι δυνατόν! Κατά τα άλλα, 
αγαπάτε αλλήλους. Ω, γελοίοι κάπηλοι τῶν πάντων, ακόµα και του 
δικού σας Θεού, ω, αχρείοι, δεν έχετε το Θεό σας, καθάρματα, κι 
ωστόσο διατείνεστε πως είστε οπαδοί της θρησκείας της Αγάπης. Ο 
Γκαίμπελς ήταν πιο έντιµος από σας. Τουλάχιστον αυτός στην προπα- 
γάνδα του δεν επικαλέστηκε οὐτε µια φορά το Θεό. Αλλωστε, στο Γ΄ 
Ράιχ ο Θεός δεν είχε κρατικοποιηθεί, όπως ο «Θεός των Ελλήνων». Δεν 
υπήρχε «Θεός των Γερμανών». Θεός τῶν Γερμανών, τον καιρό εκείνο 
της μεγάλης βαρβαρότητας, ήταν ο Χίτλερ. 

Ο Πάουλ. Γιόζεφ Γκαίμπελς ήταν προλετάριος εκ καταγωγής. Ο πα- 
τέρας του ήταν βιομηχανικός εργάτης από τη Ρηνανία και σπούδασε 
το γιο του µε χίλια βάσανα. Ο Γιόζεφ ήταν το τρίτο από τα πέντε παι- 
διά του, αυτό που έδειξε ένα πρώιμο ταλέντο και στη λογοτεχνία και 
στη φιλοσοφία. Μάλιστα, ο εργάτης πατέρας, που λάτρευε το γιο του 
και που πίστευε φανατικά στο ταλέντο του, έστειλε να σπουδάσει τον 
εκ γενετής κουτσό Γιόζεφ στο πανεπιστήμιο της Χαϊδελβέργης, που 
είχε την πιο φημισμένη διεθνώς φιλοσοφική Σχολή, απ’ την οποία ο 
Γκαίμπελς θα πάρει διδακτορικό δίπλωµα στη γερμανική φιλολογία 
καὶ φιλοσοφία το 192]. ταν μόλις 24 ετών και ήδη ένας λαμπρός 
μελετητής της γερμανικής φιλοσοφίας και φιλολογίας, κάθε άλλο 
παρά σοβινιστής, κάθε άλλο παρά ρατσιστής. Μάλιστα, όταν ήταν 
φοιτητής, είχε αρραβωνιαστεί µε µια εβραία συμφοιτήτριά του, ενώ 
δεν έπαυε να διακηρύσσει πως οἱ καλύτεροι καθηγητές του στη Χαῖ- 
δελβέργη ήταν Εβραίοι. 

Σημειώστε πως, μέχρι τέλους, αυτός ο παράξενος διανοούμενος 
ποτέ δεν έγινε αντισηµίτης ο ίδιος προσωπικά, παρόλο που χρησιμο- 
ποίησε µε εκπλήσσουσα επιδεξιότητα στην προπαγάνδα του τον αντι- 
σημιτισµό. Ποτέ, επίσης, δεν έγινε αντικοµουνιστής ο ίδιος προσωπι- 
κά, παρόλο που χρησιμοποίησε την αντικομουνιστική ρητορεία το ίδιο 
πετυχημένα µε την αντισηµιτική ρητορεία. Αλλωστε, πριν τελειώσει το 
πανεπιστήμιο γνώριζε καλά τον μαρξισμό και οἱ φίλοι του περίμεναν 
να καταλήξει είτε στέλεχος του ΚΚ Γερμανίας είτε θεωρητικός του 
μαρξισμού. Προς τούτο τον βοηθούσε και η προλεταριακή του κατα- 
γωγή, αλλά και το τρομαχτικό μίσος του για την αστική τάξη. Για να 
χαρούν οι έλληνες ναζιστές, πρέπει να πούμε ακόµα πως ο Γκαίμπε- 
λς γνώριζε πολύ καλά τον αρχαιοελληνικό πολιτισμό, και θαύμαζε 
τους Νεοέλληνες. Με δική του εισήγηση ο Χίτλερ ανακήρυξε την κα- 
ταχτηµένη Ελλάδα «προστατευόμενη» και όχι κατεχόμενη χώρα. 

᾿Αλλωστε, όταν προσχώρησε στο ναζιστικό κόμμα το 1924, ο Γκρέ- 
Ύκορ Στράσσερ, ο ηγέτης της αριστερής, της αντικαπιταλιστικής πτέ- 
ρυγας, φαινόταν να κυριαρχεί επί του ΄Αντολφ Χίτλερ, του ηγέτη της 
δεξιάς, της φιλοκαπιταλιστικής και λαϊκίστικης πτέρυγας. Το προχιτ- 
λερικό ναζιστικό κόμμα, που δεν το ἵδρυσε ο Χίτλερ, είχε µέσα του 
και µια σαφέστατα σοσιαλιστική και προοδευτική πτέρυγα υπό τον 
Στράσσερ, πριν τον αποπέµψει και τον εξαφανίσει ο Χίτλερ. Θα µπο- 
ρούσαμε να πούμε πως στο ναζιστικό κόμμα, που δεν ήταν βάρβαρο 
εξ αρχής, επεκράτησαν τελικά οι... αυριανιστές, στους οποίους δεν 
ανήκε ο Γκαίμπελς, που ήταν σαφώς εκσυγχρονιστής. ΄Όμως, όταν το 
1932 θα επικρατήσει στο κόμμα ο Χίτλερ, ο Γκαίμπελς θα πάει µε τη 
μεριά τον. Έχει αρχίσει ήδη µέσα στο κόμμα µια εκθαµβωτική καριέ- 
ρα μεγάλου ρήτορα και προπαγανδιστή, και έχει γίνει ήδη ο υπ’ αριθ- 
μόν ένα δημοσιογράφος του κόμματος, τόσο που όλα τα γερμανικά 
έντυπα σκοτώνονται να φιλοξενήσουν τα κείμενά του, που ποτέ δεν 
είναι έξαλλα και εντούτοις έχουν µια συναρπαστική πειστικότητα. 

Με την κατάληψη της εξουσίας το 1933, ο Χίτλερ ιδρύει, ειδικά για 
τον Γκαίμπελς, το Υπουργείο Λαϊκής Διαφώτισης και Προπαγάνδας, 
και τον αφήνει εντελώς ελεύθερο να κάνει ό,τι θέλει. Ο Γκαίμπελς είχε 
στη δικαιοδοσία του τον έλεγχο του Τύπου, του ραδιοφώνου, του θεά- 
τρου, του κινηματογράφου, της λογοτεχνίας, των εικαστικών, τεχνών, 
ακόµα και τῶν καμπαρέ. Ελέγχει κάθε µορφή έκφρασης, λαϊκή και 
διανοουμενίστικη. Και πάντα παίρνει τη μεριά των διανοουμένων, µε 
συνέπεια να έρχεται διαρκώς σε σύγκρουση µε τους λαϊκιστές του 
κόμματος. Μέχρι τέλους πίστευε στον σοσιαλιστικό και κυρίως τον 
αντικαπιταλιστικό χαρακτήρα του ναζιστικού κόμματος και θεωρού- 
σε τον εαυτό του αντίβαρο στον λαϊκισμό του Χίτλερ, του οποίου 
ωστόσο είχε κερδίσει την απόλυτη και τυφλή εμπιστοσύνη. 

Και ακριβώς ο ειλικρινέστατος αντικαπιταλισµός του ήταν αυτός 
που συνάρπαζε τις μάζες, όταν μιλούσε αυτός ο πολύ μεγάλος ρήτο- 
ρας και σκηνοθέτης. Πρέπει να σημειώσουμε πώς ο Γκαίμπελς ήταν ο 
εμπνευστής και ο οργανωτής των ναζιστικών παρελάσεων και των 
τελετών, την οργάνωση των οποίων ανέθετε πάντα σε ταλαντούχους 
σκηνοθέτες. Μισούσε το κιτς, αυτός ο καλλιεργηµένος άνθρωπος, που 
μετέφερε στα στάδια και τις λεωφόρους µια χολλυγουντιανή αντίλη- 
ψη για τις εντελώς άψογες από αισθητική άποψη πολιτικές συγκε- 
ντρώσεις. Δεν έγραφε τους λόγους του Χίτλερ, αλλά σημείωνε πάνω 
στο κείµενο που εκφωνούσε ο Φύρερ, σε ποιο σηµείο έπρεπε να ανε- 
βάσει τη φωνή του, σε ποιο σημείο έπρεπε να τη χαμηλώσει, πότε έπρε- 
πε να κοιτάξει δεξιά, αριστερά, πάνω, κάτω. Ηταν ο πρώτος στην 

ιστορία ἱματζ-μέικερ. Ο Γκαίμπελς δεν επέτρεπε να έχουν τίποτα το 
τυχαίο ή το αυτοσχεδιαστικό οἱ δημόσιες εμφανίσεις του Χίτλερ. Και 
κανενός είδους χιτλερική στολή δεν κατασκενάστηκε χωρίς την έγκρι- 
ση του Γκαίμπελς που, εκτός από καλός σκηνοθέτης, θα αποδειχτεί 
και καλός ενδυµατολόγος. Οι γερμανικές χιτλερικές στολές είναι ένα 
καθαρό ενδυµατολογικό αριστούργημα, και τούτο άσχετα απ᾿ τη αρ- 
νητική συναισθηματική φόρτιση που µπορεί να έχουν για µας που δει- 
νοπαθήσαμε από τους ναζιστές, και ειδικότερα για µένα που είχα και 
τους δυο γονείς µου Ελασίτες. (Το λέω αυτό για τους πάντα επικίνδυ- 
νους λαϊκιστές). 

Το 1937 ο Γκαίμπελς ήταν έτοιμος να εγκαταλείψει και τον Χίτλερ 
και το ναζισμό και την πλούσια γυναίκα τον και τα έξι του παιδιά. 
Είχε ερωτευτεί παράφορα µια ξένη, µια τσεχοσλοβάκα σταρ του κινη- 
ματογράφου. Ωστόσο, πίσω απ’ αυτόν τον τρελό έρωτα κρύβονταν 
κάτι πιο σοβαρό: ο Γκαίμπελς µε τίποτα δεν ήθελε τον πόλεμο, που τον 
έβλεπε ωστόσο να έρχεται καλπάζοντας. Όμως, η παράξενη επιρροή 
που ασκούσε στον πανίσχυρο Χίτλερ, η παγκόσμια φήμη του, που ήρθε 
μέσα από ένα ασήμαντο φαινομενικά υπουργείο και κυρίως η απροσ- 
δόκητα μεγάλη επιτυχία της προπαγανδιστικής τακτικής του, έκαναν 
αυτόν τον πολύ φιλόδοξο, κουτσό άνθρωπο, να πιστεύει πως η πνεν- 
ματική του υπεροχή απέναντι στο κοπάδι των άλλων στελεχών του 
ναζιστικού κόμματος θα μπορούσε να έχει θετικά αποτελέσµατα για 
το σοσιαλισμό, όχι όµως και για τον εθνικοσοσιαλισµό, στον οποίο 
ποτέ δεν πίστεψε. Φαίνεται παράξενο, αλλά αυτός ο άνθρωπος περι- 
φρονούσε βαθύτατα τους εθνικιστές. Κι ωστόσο, την προπαγάνδα του 
τη στήριξε στον εθνικισμό. Προσπάθησε να τον οικειοποιηθεί, για να 
κάνει µια δουλειά πέρα απ᾿ τον εθνικισμό. 

Απέτυχε, γιατί πίστεψε πολύ στον εαυτό του και στις ικανότητές 
του και γιατί δεν πήρε υπ’ όψη πως όταν κουρδίζεις πολύ τη μάζα, το 
συναισθηματικό της ελατήριο µπορεί και να σπάσει και να τα κάνει 
όλα ρηµαδιό. Πάντως, από αξιοπρέπεια και µόνο και όχι από αγάπη 
για τον Φύρερ, ήταν ο μόνος απ᾿ το τεράστιο πλήθος των ηγετικών 
στελεχών του ναζισμού που έµεινε δίπλα στον Χίτλερ µέχρι το τέλος, 
για να αυτοκτονήσει µαζί του, αφού πρώτα σκοτώσει τη γυναίκα του 
και τα έξι του παιδιά. Σίγουρα, αυτός ο άνθρωπος είναι πρόσωπο τρα- 
γωὠδίας που αναμένει τραγωδό. Είναι ο μόνος απ’ τους ναζιστές ηγέ- 
τες που δεν ήταν τέρας: οι υπερφίαλες όµως φιλοδοξίες του δεν του 
επέτρεψαν να απαγκιστρωθεί απ’ τον ναζισμό. 

10. Χέρμαν Γκαίρινγκ, ο μεσίτης 


Αν ο Γκαίμπελς είναι ο άνθρωπος µε την τεράστια αυτοπεποίθηση, 
που στηρίζεται αποκλειστικά στον εαυτό του και στο ταλέντο του για 
µια αναρρίχηση στην «ανώτερη τάξη» και απο προλετάριος προάγε- 
ται τελικά σε µεγαλοαστό, ο Γκαίρινγκ θα ήταν άγνωστος και στον 
θυρωρό της πολυκατοικίας του, αν δεν ήταν τόσο πολύ αφοσιωμένος 
στον Χίτλερ, όσο δεν ήταν στις νεοελληνικές μέρες µας ούτε καν ο 
Κατσιφάρας στον δικό του Αρχηγό. Προσωπικότητα δορυφορική και 
ετερόφωτη ο Γκαίρινγκ, µια ζωή περιστρέφεται γύρω από ισχυρούς και 
τελικά γίνεται κι αυτός ισχυρός εξ ανακλάσεως. Η αγάπη του για τον 
Χίτλερ είναι σχεδόν ερωτική. Ο Φύρερ ανταποδίδει τον µεγάλο έρω- 
τα, αναθέτοντάς του πρώτα την οργάνωση της Γκεστάπο και ὕστερα 
την οργάνωση της Λουφτβάφε (της πολεμικής αεροπορίας). Τέλος, του 
εμπιστεύεται ολόκληρο το ναζιστικό κράτος ορίζοντάς τον επίσημο διά- 
δοχό του το 1939, ενώ το 1940 του απονέμει έναν ανύπαρχτο μέχρι τότε 
στρατιωτικό βαθµό, αυτόν του Στρατάρχη του Μεγάλου Γερμανικού 
Ράιχ. Ξέρει ο Χίτλερ πόσο σαχλαμάρας είναι αυτός ο νωθρός και δυ- 
σκίνητος χοντρομπαλάς, µε το χρόνιο πρόβλημα στον θυρεοειδή και τη 
χρόνια εξάρτηση απ᾿ τα ναρκωτικά, αυτός ο αντιηγέτης που γελοιοποιεί 
μόνο µε την εμφάνιση και τη συμπεριφορά του το ναζιστικό ιδανικό της 
καλής υγείας και της δύναμης, και γι’ αυτό του προσθέτει δύναμη τε- 
χνητά διά µεταγγίσεως, Τα γαλόνια, είτε τα παίρνεις εἴτε στα δίνουν είτε 
κάθεσαι και περιμένεις να σού ΄ρθουν διά της επετηρίδος, πράγμα που 
δεν συμβαίνει στο ναζιστικό στρατό, που δεν έχει επετηρίδα. 

ο Ὁ Γκαίρινγκ είναι στρατιωτικός καριέρας, που θα αναδειχτεί συ- 
µπτωματικά στη διάρκεια του Α΄ Παγκοσμίου Πολέμου, όταν εντελώς 
κατά τύχη, το 1918, αυτός ο αξιωματικός του στρατού ξηράς, θα βρε- 
θεί διοικητής της μοίρας αεροπλάνων που την είχε δοξάσει ένας θρυ- 
λικός αεροπόρος, ο Ριχτχόφεν, που θεωρείται σαν ο πρώτος αεροπόρος- 
αξιωματικός, αυτός δηλαδή που πρώτος αντιμετωπίζει την αεροπορία 
σαν αυτόνομο όπλο, σε µια εποχή (1918) που τα πρώτα πολεμικά αε- 
ροπλάνα εμφανίζονται πολύ δειλά στο μέτωπο σαν επικουρικό όπλο 
του στρατού ξηράς, κάτι σαν πυροβολικό αέρος, ας πούμε. Και επει- 
δή τα στρατιωτικά αεροπλάνα τον καιρό εκείνο είναι κάτι το ιδιαίτε- 
ρα εντυπωσιακό, όσοι στρατιώτες του στρατού ξηράς τυχαίνει να πο- 
λεμούν απ᾿ τον αέρα υπηρετώντας ένα νέο όπλο, το αεροπλάνο, που 
ανήκει προς το παρόν στον στρατό ξηράς, γίνονται αυτομάτως ήρωες, 


281 


είτε πολεμήσουν εἴτε όχι, εἴτε πέσουν εἴτε δεν πέσουν στη γη, είτε ὡς 
πτώματα ουρανοκατέβατα είτε ὡς αλεξιπτωτιστές. Κι έτσι, στο τέλος του 
πολέμου, ο Γκαίρινγκ θα βρεθεί ήρωας, µόνο και µόνο γιατί έπεσε µε 
το αεροπλάνο και σώθηκε. Τα σχεδόν χάρτινα αεροπλάνα της εποχής 
εκείνης έπεφταν πολύ εύκολα. Εξίσου εύκολα σώζονταν και οἱ αεροπό- 
ροι. Αλλο να καρφωθείς στη γη µε Φάντομ και άλλο µε «κατσαρίδα». 

Και ναι μεν ο Γκαίρινγκ είναι ήρωας, αλλά ανήκει στους ήρωες εξ 
ηττημένων. Και οἱ ηττηµένοι ήρωες έχουν κάτι το θλιβερό εξ ορισμού. 
΄Ασεπου, αμέσως µετά τον πόλεμο, όλος ο κόσμος στη Γερμανία βρί- 
ζει και προπηλακίζει τους ηττημένους στρατιώτες, µεταθέτοντας σ’ αν- 
τούς την ευθύνη της ήττας που, φυσικά, δεν τους ανήκει. Μέσα σ᾽ 
αυτό το κλίμα μαζικής υστερίας, όπου όλοι ψάχνουν για αποδιοπο- 
μπαίουξ τράγους χωρίς να είναι σε θέση να επιρρίψουν ευθύνες στους 
μεγάλους τράγους τῶν μεγάλων πολεμικών βιομηχανιών, όπως τα 
µέλη της δυναστείας των Κρουπ για παράδειγµα, ο Γκαίρινγκ, όπως 
καὶ πάρα πολλοί άλλοι άνεργοι αξιωματικοί, θα βρει καταφυγή στο 
ναζιστικό κόμμα και θα γίνει μέλος του στο τέλος του 1922, για να 
υποστηρίξει εξ αρχής τη δεξιά του τάση, υπό τον Χίτλερ, καὶ όχι την 
αριστερά, υπό τον Στράσσερ, όπως ο Γκαίμπελς. Από τότε ο Γκαίριν- 
γκ θα κολλήσει σα στρείδι στον Χίτλερ, που θα γίνει ο πατέρας του, 
αν και πατέρας και γιος ήταν περίπου συνομήλικοι. Σε τέτοιες σχέσεις 
πάθους η ηλικία δεν παίζει κανένα ρόλο. 

Ο φυσικός πατέρας του Γκαίρινγκ ήταν διπλωμάτης καριέρας. 
Πήρε τη σὐνταξή του όταν υπηρετούσε στο γερμανικό προξενείο της 
Αἴτής, αλλά επιστρέφοντας σα συνταξιούχος στην πατρίδα του, µια 
μικρή πόλη κοντά στη Νυρεμβέργη, βρήκε την πολύ νεώτερη σύζυγό 
του σπιτωµένη, που λέμε, από έναν πολύ πλούσιο Εβραίο, που µεγά- 
λωνε και σπούδαζε τα παιδιά της. Ό,τι μπόρεσε να κάνει ο νεαρός 
Γκαίρινγκ µέχρι να συναντήσει τον Χίτλερ, το χρωστάει σ᾽ αυτόν τον 
Εβραίο. Και το κατοπινό μίσος του για τους Εβραίους δεν είναι τίπο- 
τα περισσότερο απ᾿ το κλασικό μίσος του ευεργετούμενου προς τον 
ευεργέτη. Αλλωστε, το άλογο και παράλογο μίσος των απλών και 
απαίδευτων ανθρώπων για τους Εβραίους δεν είναι τίποτα άλλο απ᾿ 
τη μετάθεση σε έναν ολόκληρο λαό του κλασικού μίσους του φτωχού 
για τον πλούσιο, όταν ο φτωχός δεν είναι σε θέση να καταλάβει πως, 
για τη δυστυχία του, δεν φταιν οι Εβραίοι, αλλά οι καπιταλιστές. Και 
επειδή πολλοί Εβραίοι είναι αρχικαπιταλιστές του κερατά, σκέτα κα- 
θάρματα, όπως και οἱ µη εβραίοι αρχικαπιταλιστές, το μίσος εντοπί- 
ζεται τελικά στη ράτσα και όχι στο κεφάλαιο. Και άντε µετά να κά- 
γεις δουλειά ὡς αριστερός προπαγανδιστής µέσα σ᾽’ αυτό το ψυχολο- 

γίστικο και λαϊκίστικο χάος, όταν μάλιστα οι µη εβραίοι καπιταλιστές 
κάνουν ό,τι μπορούν για να μεταθέσουν την ευθύνη για τη δυστυχία 
της μάζας από τον καπιταλιστικό μηχανισμό, που αναπαράγει συνέ- 
χεια τη φτώχεια, σε µια συγκεκριμένη ράτσα, αυτήν που «σκότωσε τον 
Χριστό», τον Εβραίο κατά τη ράτσα Χριστό. 

Τελικά, η ούτως πως αποβλακούμενη μάζα δεν είναι σε θέση να 
καταλάβει το στοιχειώδες, ότι δηλαδή υπάρχουν και φτωχοί Εβραίοι 
και προοδευτικοί Εβραίοι και επαναστάτες Εβραίοι και αντισιωνιστές 
Εβραίοι. Ωστόσο, ο σιωνισµός, πον είναι κάτι διάφορον του εβραῖ- 
σμού, έπαιξε βασικό ρόλο στην επίταση του μίσους των απλών ανθρώ- 
πων για τους Εβραίους. Όµως ο σιωνισµός δεν είναι παρά η εβραϊκή 
εκδοχή του εθνικισμού, που είναι και η αρχαιότερη. Δεν πρέπει να µας 
διαφεύγει πως οι Εβραίοι εἶναι οἱ δημιουργοί του εθνικισμού, της πί- 
στης δηλαδή πως ένα προνομιούχο έθνος, που λέγεται περιούσιο, για- 
τί αυτό διαφυλάγει τη θεϊκή ουσία τῶν πραγμάτων και είναι προορι- 
σμένο, απ’ το Θεό ή απ᾿ όποια άλλη δύναμη εξίσου μεταφυσική, να 
κυριαρχήσει στον κόσμο. Για τους εβραίους εθνικιστές, περιούσιος 
λαός είναι οι Εβραίοι, για τους έλληνες εθνικιστές, περιούσιος λαός 
είναι οι Έλληνες, για τους γερμανούς εθνικιστές, περιούσιος λαός εἷ- 
ναι οι Γερμανοί. Όμως, αν προκύψουν διά της εξημμένης εθνικιστι- 
κής φαντασίας περισσότεροι του ενός περιούσιοι λαοί, είναι φυσικό 
ο ένας να θέλει να εξοντώσει τον άλλο διότι, κατά τους εθνικιστές, ο 
Θεός αποκλείεται να εκδηλώνει την ιστορική του βούληση µέσα απ᾿ 
τη δράση πολλών και ποικίλων εθνοτήτων. Κι έτσι, όταν ο Χίτλερ έχρι- 
σε περιούσιο λαό τον γερμανικό, ο πολύ προγενέστερος περιούσιος 
λαός των Εβραίων έπρεπε να εξαφανιστεί, προκειµένου να κάνει τη 
δουλειά του ο Θεός, δηλαδή ο Χίτλερ και το υπ’ αυτόν κεφάλαιο. Το 
εβραϊκό κεφάλαιο έπρεπε να λεηλατηθεί, αφού προηγουμένως σαπω- 
νοποιηθούν οι κάτοχοί του. Ούτως πως, απ’ τα 8.500.000 Εβραίων που 
κατοικούσαν στις υπό γερμανική κατοχή χώρες της Ευρώπης, τα 
6.000.000 θα εξοντωθούν στους θαλάμους αερίων και οι περιουσίες 
τους θα περιέλθουν στους καθαρούς ΄Αριους. Μεταξύ των οποίων και 
ο Γκαίρινγκ, που θα κάνει µια εκπληχτική συλλογή έργων τέχνης 
προερχομένων από τη λεηλασία εβραϊκών συλλογών, που βρίσκονταν 
παντού στην κατεχόμενη Ευρώπη. 

Ο Γκαίρινγκ δεν καταλάβαινε και πολλά από τέχνη, καταλάβαι- 
νε όµως η γυναίκα του, η Σουηδέζα βαρώνη Κάριν φον Ρόζεν που, 
αυτός ο ήρωας της γερμανικής πολεμικής αεροπορίας, τη γνώρισε στη 
Στοκχόλμη, όταν δούλενε σαν πιλότος πρώτα στη δανική και στη συ- 
νέχεια στη σουηδική πολιτική αεροπορία ανάμεσα στα 1920 και 1922, 

δηλαδή πριν προσχωρήσει στο ναζιστικό κόμμα λίγο µετά το γάμο, 
προκειμένου να τα βολέψει και να αντεπεξέλθει στις αυξημένες ανά- 
γκες µιας βαρώνης. Η κομματική δουλειά για τον µεγάλο αὐτό τυχο- 
διώκτη ήταν πολύ προσοδοφόρο επάγγελμα, όπως άλλωστε και για τό- 
σους άλλους, όχι μόνο στη Γερμανία του καιρού εκείνου, αλλά και 
την Ελλάδα του καιρού ετούτου, κατά τον οποίο υπουργοί παρέχουν 
άτοκα στεγαστικά δάνεια σε πρωθυπουργούς, σε ένδειξη ευγνωμοσύ- 
νης που, εκτός απ᾿ τους παραδοσιακούς θυρωρούς, τους γνώρισαν 
επιτέλους και οι θυρωροί των γραφείων του κόμματος, ου µην αλλά 
και οι θυρωροί των νυχτερινών κέντρων, που γνωρίζουν «καλό κό- 
σμο», εντός του οποίου υπάρχουν καλές νύφες µε καλή προίκα. 

Η βαρώνη σύζυγος του Γκαίρινγκ θα πεθάνει, κανείς δεν θα µά- 
θει πώς ακριβώς. Δεύτερη σύζυγός του θα γίνει µια δημοφιλής γερ- 
μανίδα ηθοποιός ονόματι Έμυ Ζόνεμαν, διά της οποίας θα γίνει δηµο- 
φιλής από σπόντα και ο σύζυγος. Διά της ηθοποιού, που γνώριζε πολύ 
καλά τον πολύ καλό κόσμο, ο Γκαίρινγκ θα γίνει φίλος µε ένα σωρό 
βιομήχανους, πολύ πριν ο Χίτλερ γίνει παντοδύναμος. Οι εν λόγω γνῶ- 
ριμίες του κοσµικότατου Γκαίρινγκ θα βοηθήσουν πολύ τον Χίτλερ, 
τόσο όσον αφορά τα οικονομικά του κόμματος, όσο και την κατάλη- 
ψη της εξουσίας το Ι933. Πώς να µην ανταμείψει ο άνθρωπος έναν 
τόσο χρήσιμο µπον βιβέρ, παρόλο που συνεχώς γελοιοποιεί το κόμμα 
µε τα μεθύσια του και κυρίως µε τις κρίσεις που παθαίνει απ’ τα 
ισχυρά ναρκωτικά που παίρνει, από τότε που τραυματίστηκε σοβαρά 
στην κοιλιακή χώρα κατά τη διάρκεια του πραξικοπήματος του Μο- 
γάχον, του λεγόμενου «της μπιραρίας», τον Νοέμβριο του 1923; Δυο 
φορές έκανε αποτοξίνωση στην Ελβετία, και τελικά τα κατάφερε, 
αλλά µέχρι να τα καταφέρει, ο Χίτλερ έτρεµε πως θα τον χάσει και 
μαζί του τις πολύτιμες για το κόμμα γνωριμίες µε τους βιομήχανους. 
Τον πρόσεχε ὡς κόρην οφθαλμού αυτόν τον άνθρωπο ο Φύρερ, γιατί 
γνώριζε όσο κανείς πού πρέπει να αποταθείς για να βρεις χρήμα µε 
ουρά, ἡ και χωρίς ουρά, µόνο µε κεφάλι κεφαλαιοκρατικό. Να γιατί 
οι κοσµικοί άνθρωποι είναι χρήσιμοι στους πολιτικούς. Τους υποδει- 
κνύουν τα αδύνατα σηµεία των πλουσίων. Που, αν τα βρείς, είναι σα 
να βρήκες το περίφημο κουμπί της Αλέξαινας. Που, κατά τον λαϊκό 
μύθο, όταν ο εραστής το έβρισκε, ξεκούμπωνε µόνο αυτό και όλα τα 
ρούχα έπεφταν στο πάτωμα αυτομάτως. Αν ο Χίτλερ δεν έβρισκε το 
κουμπί της Αλέξαινας διά του Γκαίρινγκ, θα ήταν δύσκολο να ξεβρα- 
κώσει τους γερμανούς βιομήχανους και να τους «πηδήξει» κι αυτούς 
μαζί μ᾽ όλους τους άλλους. Μόνο το πολύ μεγάλο κεφάλαιο αγαπάει 
τους δικτάτορες. Το μικρότερο έχει ανάγκη από την καλή και νομότυ- 


284 


πη λειτουργία Ίων νόμων της αγοράς, προκειµένου να αντιμετωπίσει 
τον ανταγωνισμό των πολύ ισχυρών κεφαλαιούχων. Πάντως, την οι- 
κογένεια Κρουπ δεν θα την φέρει κοντά στον Χίτλερ ο Γκαίρινγκ, η 
χάρη του δεν έφτανε μέχρι εκεί. Οι ίδιοι οἱ Κρουπ, από μόνοι τους, θα 
παν και θα βρουν τον Χίτλερ. Διότι, όπως είπαμε ήδη, το πολύ μεγά- 
λο κεφάλαιο αγαπάει τους δικτάτορες. 

Το θέμα είναι πώς θα κάνεις και το μικρότερο να τους αγαπήσει. 
Ε, αυτή ακριβώς ήταν η δουλειά του Γκαίρινγκ, που αποδείχτηκε ένας 
πολύ καλός μεσίτης. Και που θα ήταν σίγουρα ένας πολύ καλός εµπο- 
ρικός αντιπρόσωπος ή ασφαλιστής, κάτω από άλλες συνθήκες. Αυτός 
ο άνθρωπος ήταν γεννημένος είτε για µπακάλης είτε για προικοθήρας. 
Από πολιτική καταλάβαινε τόσα, όσα περίπου κι ο Κατσιφάρας. Αρ- 
κετά, ωστόσο, για να υπηρετεί ευσυνείδητα τον Αρχηγό και στο δηµό- 
σιο και στον ιδιωτικό του βίο. 

Ο Γκαίρινγκ ήταν ο άνθρωπος που έτρωγε πιο συχνά από κάθε 
άλλον ναζιστή ηγέτη στην ιδιωτική κατοικία του Χίτλερ, αρκετά έξω 
απ᾿ το Βερολίνο, όπου ένα κορίτσι του λαού, µια υγιέστατη ιδιωτική 
υπάλληλος απ᾿ το Μόναχο, µια δεινή κολυμβήτρια και σκιέρ, η Εύα 
Μπράουν, μαγείρευε, ας πούμε, ντολµαδάκια χωρίς κιµά για τους φί- 
λους, γιατί ο Φύρερ ήταν χορτοφάγος. Αυτός ο χασάπης λαών έκαµνε 
μια πολύ υγιεινή ζωή. Λέγεται μάλιστα, και μάλλον πρέπει να το πι- 
στέψουμε, πως απέφευγε να «πηδάει» συχνά την καημένη την Εύα, για 
να µη χάνει δυνάμεις, και πῶς ο πιστός Γκαίρινγκ δεν είχε κανέναν 
ενδοιασµό να χάσει τις δυνάμεις του επί της κλίνης για χατίρι της 
Εύας, που έπρεπε να παραμείνει υγιής. Ο Χίτλερ δὲν τη φρόντιζε κα- 
θόλου, είχε σοβαρότερα πράγματα να κάνει απ’ το να την «πηδάει», 
ίσως γιατί κανένας δεν του πε πως το σοβαρότερο πράγμα σε τούτον 
τον κατσιασµένο κόσμο είναι το «πήδημα». Κατά τούτο πλεονεκτούν 
οι δημοκρατικοί ηγέτες από τους δικτάτορες: οἱ δικτάτορες είτε δεν 
«πηδούν» καθόλου είτε βιάζουν, ενώ οι δημοκρατικοί ηγέτες «πηδούν» 
αδιακρίτως και χωρίς ρατσιστικής φύσεως προκαταλήψεις όποια τους 
το ζητήσει και όποια βρεθεί κοντά τους, είτε στο αεροπλάνο είτε στη 
γειτονιά είτε στο κόμμα. Στη δημοκρατία ο έρωτας είναι δικαίωµα του 
καθένα, εφόσον του αρέσει, ενώ στη δικτατορία είναι καθήκον προς 
τον αφέντη και υποχρέωση προς τη Φυλή, που πρέπει να διαιωνιστεί. 
Μάλιστα, σε µας εδώ, ο καλός πατριώτης, που πρέπει απαραιτήτως να 
είναι και καλός χριστιανός, πρέπει να έχει «πηδήξει» τόσες φορές στη 
ζωή του, όσα παιδιά έχει. Ευτυχής η σύζυγος µε σύζυγο που δυσκο- 
λεύεται να σπείρει παιδιά. 

11. Τα Ες-Ες και η Γκεστάπο 


Τα εφιαλτικά αρχικά 5.5 (Ες-Ες), γραμμένα µε το ρουνικό αλφά- 
βητο υπό μορφήν διπλής αστραπής, παραπέμπουν στη λέξη δοΠιί- 
751α[ε] (Σουτσστάφελ), που σημαίνει Σώματα Αμύνης. Για να ξεχώ- 
ρίζουν απ’ τους άνδρες των Ταγμάτων Εφόδου (5.Α), δηλαδή των ενό- 
πλων οπαδών του ναζιστικού κόμματος, που φορούσαν γκρίζα (φαιά) 
στολή και λέγονταν γι’ αυτό Φαιοχίτονες, οι άνδρες των Ες-Ες φορού- 
σαν μαύρη γυαλιστερή στολή και λέγονταν γι’ αυτό Μελανοχίτονες. 
Χρονικά προηγούνται οι Φαιοχίτονες. Αυτοί θα «γεννήσουν» τους 
Μελανοχίτονες, µε καισαρική τομή που θα κάνει ο ίδιος ο Χίτλερ στο 
σώμα των Φαιοχιτόνων, για να αποσπάσει απ᾿ αυτό µια εκλεκτή οµά- 
δα 300 αρχικά ανδρών, που θα αποτελέσουν την προσωπική του φρον- 
ρά απὀ το 1929, τέσσερα χρόνια πριν καταλάβει την εξουσία. 

Ἠταν τέτοια η παθιασµένη αγάπη για τον Φύρερ των 300 πρώτων 
Φαιοχιτόνων, που άλλαξαν το χρώμα της στολής τους και έγιναν Με- 
λανοχίτονες, για να φαίνεται από µακριά πως βρίσκονται κοντά στον 
Φύρερ, που σε λίγο όλοι οι Φαιοχίτονες θα αρχίσουν να ζητούν να 
γίνουν Μελανοχίτονες, προκειµένου να αποδείξουν πως είναι έτοιμοι 
να πεθάνουν όχι απλώς για το κόμμα, αυτό είναι σε θέση να το κά- 
νουν πολλοί φανατικοί πολλών και διαφόρων κομμάτων, αλλά για τον 
αρχηγό του κόμματος, τον Φύρερ, την ενσάρκωση και του κόμματος 
και του κράτους και της Φυλής. 

Με τον καιρό, όσο ο ναζισµός εδραιώνεται και κυρίως από τότε 
που το σώμα των Φαιοχιτόνων εντάσσεται στον κανονικό στρατό, το 
σώμα των Μελανοχιτόνων αποχτά ολοένα και µεγαλύτερη σπουδαιό- 
τητα και µέσα στο στρατό και έξω απ᾿ αυτόν. Τα 300 πρώτα «παιδιά 
του Χίτλερ», το 1933, που ο πατέρας θα πάρει την εξουσία, θα γίνουν 
50000. Και το Ι939, που αρχίζει ο πόλεμος, θα φτάσουν τις 250.000, για 
να αυξηθούν κι άλλο στη διάρκειά του, αλλά όχι πάρα πολύ. Σε σχέ- 
ση µε το σύνολο του γερμανικού στρατού, οι άνδρες των Ες-Ες δεν 
είναι πολλοί. Είναι όµως οἱ από κάθε άποψη εκλεκτοί. Εκτός απ᾿ την 
άποψη του ανθρωπισμού, παρόλο που ανάμεσά τους βρίσκει κανείς 
όχι µόνο λούμπεν, που αποτελούν την πλειοψηφία, αλλά και καλλι- 
τέχνες και διανοούμενους - και γενικά ανθρώπους που θεωρούν πιο 
χρήσιμο να πεθαίνουν για τον αρχηγό, παρά να ζουν για τον εαυτό 
τους. Δύσκολο πράγμα να ζεις, έτσι απλά, για τον εαυτό σου και να 
μη θέλεις να πεθάνεις για κανέναν αρχηγό. Οι Ες-Ες δεν είναι ιδεο- 

λόγοι, εἶναι ιδεοληπτικοί. Οι ιδεολόγοι, µόνο σε έσχατη ανάγκη πεθαί- 
νουν για τις ιδέες τους. 

Αν οι ιδεολόγοι είναι έτοιµοι να πεθάνουν µε την ευκολία που πέ- 
θαιναν οι Ες-Ες, δεν θα έχουν πολλές δυνατότητες να αγωνιστούν για 
την εφαρμογή των ιδεών τους. Οι Ες-Ες δεν αγωνίζονται για τις ιδέες 
τους, αγωνίζονται για να εξαφανίσουν όλες τις ιδέες εκτός απ᾿ αυτές 
που έχουν σχέση µε τη Φυλή - εννοείται τη γερμανική Φυλή, την κα- 
λύτερη που θα μπορούσε να υπάρξει. (Ένας γερμανός ναζιστής, ρω- 
τάει έναν έλληνα ναζιστή: ποια είναι η καλύτερη Φυλή; Κι ο έλληνας 
ναζιστής απαντάει: η ελληνική. Τότε ο γερμανός ναζιστής βγάζει το 
περίστροφο και σκοτώνει επιτόπου τον έλληνα ναζιστή. Το ανέκδοτο 
είναι εντελώς φρέσκο). 

Οι άνδρες των Ες-Ες ήταν όλοι τους εθελοντές, ασχέτως αν δεν ήξε- 
ραν τι άλλο θα μπορούσαν να θέλουν σαν εθελοντές εκτός απ᾿ το να 
πεθάνουν για τον Φύρερ (τον Αρχηγό), σκοτώνοντας προηγουμένως 
όσο το δυνατό περισσότερους εχθρούς του Φύρερ. Οι Ες-Ες είχαν 
κάνει το φόνο σπορ. Ηταν δολοφόνοι μάλλον, παρά στρατιώτες. 
Όμως, δεν ήταν µόνο στρατιώτες, ήταν ταυτόχρονα και αστυνομικοί. 
Το σώμα των Ες-Ες ήταν ναζιστικό υπερκράτος εν κράτει ναζιστικώ. 
Έτσι για την ιστορία αλλά και για να σας φοβίσω λιγάκι, ώστε να 
πάρετε έγκαιρα τα µέτρα σας πριν προκύψει πάλι καμιά «φαιά πανού- 
κλα», όπως ονόμασε το ναζισµό ο Γκερέν, θα περιγράψω παρακάτω 
στοιχειωδώς τα πλοκάμια µιας φρίκης που λέγεται Ες-Ες. 

Τα Ες-Ες, λοιπόν, είχαν δύο κλάδους. Ο πρώτος περιλάμβανε τα Γε- 
νικά Ες-Ες και ο δεύτερος τα Ένοπλα Ες-Ες. Τα Γενικά Ες-Ες είχαν 
αστυνομικά καθήκοντα, και στη Γερμανία και στις κατεχόμενες χώ- 
ρες. Υπό την εποπτεία τους βρισκόταν η Κεντρική Υπηρεσία Κρατικής 
Ασφαλείας, που χωριζόταν στην Αστυνομία Δημοσίας Τάξεως και 
στην Αστυνομία Ασφαλείας. Η τελευταία είχε δύο παρακλάδια: την 
Αστυνομία Διώξεως Εγκλήματος, και την Μυστική Αστυνομία του 
Κράτους, γνωστή παγκοσμίως ὡς Γκεστάπο (Ο6.514.Ρο - και ολογρά- 
φῶς, Οεποίπις ϑίἀ4[5 Ρο!ἱζεῖ). Μ᾽ άλλα λόγια και η Γκεστάπο Ες-Ες 
ήταν. 

Ο δεύτερος κλάδος, τα Ένοπλα Ες-Ες, χωρίζονταν σε τρείς υπο- 
κλάδους. Ο πρώτος περιλάμβανε μόνο την Προσωπική Φρουρά του 
Χίτλερ. Ἠταν οι εκλεκτοί τῶν εκλεκτών Ες-Ες. Ο δεύτερος περιλάµβα- 
νε τα Τάγματα Θανάτου. Λεγόταν έτσι γιατί δουλειά τῶν ανδρών τῶν 
Ταγμάτων Θανάτου ήταν ο θάνατος, νοούμενος σαν ειδικότητα. ΄Αν- 
δρες τῶν Ταγμάτων Θανάτου φύλαγαν τα στρατόπεδα συγκέντρωσης 
και άναβαν τους φούρνους στα κρεµατόρια. Ο τρίτος υποκλάδος του 

δευτέρου κλάδου των Ες-Ες, των Ενόπλων Ες-Ες, περιλάμβανε τα 
Τάγματα Εκκαθαρίσεων. Εμείς εδώ στην Ελλάδα, γνωρίσαμε κυρίως 
τους Ες-Ες των Ταγμάτων Εκκαθαρίσεων. Ηταν οι γερμανοί στρα- 
τιώτες που έκαμναν όλες τις βρώμικες δουλειές: προέβαιναν σε εκτε- 
λέσεις, ατομικές και μαζικές, έκαιγαν τα σπίτια ένα ένα ἡ χωριά 
ολόκληρα µια κι έξω, και στην κανονική μάχη λειτουργούσαν σαν 
καμικάζι μάλλον, παρά σαν κομάντος, αν και ήταν οι καλύτεροι 
κομάντος που εμφανίστηκαν ποτέ σε οποιοδήποτε στράτευμα. Φυσι- 
κά, τα Τάγματα Εκκαθαρίσεων συνεργάζονταν στενά µε τη Γκεστά- 
πο, τη μυστική αστυνομία, που εδώ στην Ελλάδα τη γνώρισαν καλά 
όσοι συνελήφθησαν και βασανίστηκαν, κυρίως στο κτίριο της οδού 
Μέρλιν, στο Κολωνάκι, όπου μπαινόβγαιναν οἱ κουκουλοφόροι «έλ- 
ληνες» συνεργάτες της. 

Όλοι οι άνδρες των Ες- Ες, όλων των κλάδων της, πολιτικών και 
στρατιωτικών, δέχονταν την ίδια αρχική βασική εκπαίδευση. Που κατ᾿ 
ουσίαν ήταν πολύ απλή: μάθαιναν να αγαπούν τον Φύρερ μέχρι θα- 
νάτου και να μισούν τους Εβραίους, τους Σλάβους, τους Τσιγγάνους, 
τους ομοφυλόφιλους και τους κομουνιστές, ομοίως µέχρι θανάτου. Η 
επιλογή των υποψηφίων Ες-Ες ήταν τόσο αυστηρή, όσο στις μέρες µας 
η επιλογή των υποψηφίων αστροναυτών. Τυχόν λιποψυχία ενός άνδρα 
του σώματος των Ες-Ες τιμωρούνταν µε θάνατο χωρίς στρατοδικείο. 
Ενώ ένας Ες-Ες που δεν μπορούσε να διακρίνει µε την πρώτη έναν 
άνθρωπο κατώτερης ράτσας, δεχόταν τον γενικό χλευασμό των πεπει- 
ραμένων συναδέλφων του. 

Τους ομοφυλόφιλους, οι Ες-Ες πρώτα τους βίαζαν και µετά τους 
εκτελούσαν ή τους φυλάκιζαν. Η ενεργητική ομοφυλοφιλία επιτρεπό- 
ταν στους άνδρες τῶν Ες-Ες. Διότι ήταν ένας ακόµα τρόπος τιμωρίας 
των παθητικών ομοφυλόφιλων. Λες και είναι τιμωρία το «πήδημα» για 
έναν ομοφυλόφιλο. Λες και ο βιαστής δεν ήταν κι αυτός ομοφυλόφι- 
λος. Η πονηριά, η βλακεία και ο σαδισµός κάνουν πάντα καλή παρέα. 
Αν είχες τις αναγκαίες ψυχολογικές προὐποθέσεις, ακόµα κι αν δεν 
ήσουν κτηνάνθρωπος, γινόσουν αμέσως µετά τη βασική εκπαίδευση ὡς 
Ες-Ες. Πολύ θέλει ο άνθρωπος να ελευθερώσει τον κτηνάνθρωπο που 
κουβαλάει μέσα του; Ένα κατάλληλο θερμοκήπιο θέλει, αρκεί να 
υπάρχει µέσα του ο σπόρος του ρατσισμού, του φυλετισμού, του αντι- 
σημιασμού, του µεγαλοϊδεατισμού - και μίσος, πολύ μίσος για τη ζωή, 
Γι’ αυτό σας λέω: «πηδάτε» απλά και χαρούμενα, κάθε μέρα αν εί- 
ναι δυνατόν. Το «πήδημα» είναι φάρμακο κατά του ναζισμού. Κοιτά- 
ξε τις φάτσες των νεοναζιστών γύρω σας. Είναι άνθρωποι βαθιά και 
ολικά ανέραστοι. Και µη µου πείτε: µα, τόσο απλά είναι τα πράγµα- 

τα; Ναι, τόσο απλά είναι. Διαβάστε τη Μαζική ψυχολογία του φασι- 
σμού του Βίλχελμ Ράιχ και θα καταλάβετε. 

Μέσα από το πολυπλόκαμο δίκτυο του πολιτικοστρατιωτικού σώ- 
ματος τῶν Ες-Ες θα αποµονώσουμε τη Γκεστάπο, για να μεγεθύνουμε 
λιγάκι το πιο εκλεκτό κομμάτι των Ες-Ες. Χωρίς τη Μυστική Αστυνο- 
μία του Κράτους (Οε.5ία.Ρο.), το Τρίτο Ράιχ (Τρίτο Κράτος) θα είχε 
καταρρεύσει τον πρώτο κιόλας χρόνο της δημιουργίας του (1933), παρά 
την εντυπωσιακή υποστήριξή του από τη µεγάλη μάζα του γερμανικού 
λαού. Θα ήταν αδύνατο να διατηρηθεί η συνοχή µιας τεράστιας εξα- 
θλιωμένης και εξαχρειωµένης μάζας χωρίς την αδιάκοπη τρομοκρατία 
που ασκεί η Γκεστάπο, κατ᾽ αρχήν και κατά κύριο λόγο µέσα στη 
Γερμανία. ΄Αλλωστε, η ατομική, η αυτόβονλη βαρβαρότητα ενός εκά- 
στου ναζιστή χωριστά, θα περνούσε στη δικαιοδοσία του κοινού ποι- 
νικού δικαίου, αν δεν βρισκόταν τρόπος να επισηµοποιηθεί και να 
μπει στην ὑπηρεσία της γερμανικής Φυλής, που χάρη στη Γκεστάπο 
σύντομα θα ξεπεράσει σε ανθρωποφαγική διάθεση και τις πιο πρωτό- 
Ύονες φυλές της Αφρικής, για να επιβεβαιωθεί άλλη µια φορά στη µα- 
τοβαμμένη ιστορία του χόμο σάπιενς πως είναι μακρύς και δύσκολος 
0 δρόμος του ανθρώπου προς τον πλήρη εξανθρωπισµό του. Όταν η 
Γερμανία, το κράτος µε τη µεγαλύτερη συνεισφορά στην ιστορία του 
ανθρώπινου πολιτισμού µετά τους αρχαίους Έλληνες, οδηγείται σ᾽ αυ- 
τόν τον απόλυτο εκπεσμό, δικαιούμαστε να περιμένουμε τα χειρότερα 
από λαούς λιγότερο πολιτισµένους. Το µόνο που χρειάζεται προς τούτο 
είναι µια κατά τόπους επίταση του ρατσισμού και του εθνικισμού, σε 
περιόδους που η ιστορική συγκυρία ευνοεί την εκτόνωση τῶν μαζών 
µέσα από ιδεολογήµατα εντελώς άσχετα µε τη φτώχεια και τη δυστυ- 
χία, που απλώς εκκολάπτουν και επιτείνουν τα βαρβαρικά ένστικτα 
του ανθρώπου. Και µη βιαστείτε να κατηγορήσετε το γερμανικό λαό 
για τη βαρβαρότητά του, αν πρώτα δεν προσπαθήσετε να καταλάβετε 
γιατί συμβαίνουν αυτά που συμβαίνουν ακόµα και μεταξύ οπαδών 

της θρησκείας της Αγάπης, στη Λάρισα ἡ όπου αλλού. 

Η ιδέα για τη δημιουργία της Γκεστάπο δεν είναι του Χίτλερ, εί- 
ναι δυο εκλεκτών επιτελών του, του Γκαίρινγκ, που το 1933 διορίζε- 
ται απ᾿ τον Φύρερ πρωθυπουργός του κρατιδίου της Πρωσίας, και του 
Χίμλερ, που είναι ήδη ο αρχηγός τῶν Ες-Ες. Τον ίδιο ακριβώς μήνα, 
τον Απρίλιο του 1933, και οι δυο ταυτόχρονα και χωρίς καμιά συνεν- 
νόηση μεταξύ τους, προτείνουν στον Αρχηγό τη δηµιουργία, µέσα από 
τα Ες-Ες, µιας υπεραστυνοµίας ειδικευµένης στη δίωξη του πολιτικού 
εγκλήματος: των πολιτικών ενεργειών αλλά και των πολιτικών ιδεών 
που στρέφονται κατά του ναζιστικού καθεστώτος. Κι έτσι, το 1936, πα- 

ρουσιάζεται στην τελική της µορφή, ύστερα από µακρά επεξεργασία 
από τους ειδικούς στα προβλήματα της Ψυχολογίας της µάζας, µια 
πολιτικοποιηµένη αστυνομία, που ενσωματώνει όλες τις άλλες μορφές 
αστυνόμευσης, που τις πολιτικοποιεί κι αυτές. Ο κοινός εγκληματίας, 
π.χ., είναι κι αυτός πολιτικός εγκληματίας και σαν τέτοιος εμπίπτει 
στη δικαιοδοσία της Γκεστάπο! Ολοι όσοι βλάπτουν τη Φυλή καθ᾿ 
οιονδήποτε τρόπο, και όχι µόνο πολιτικό, είναι πολιτικοί εγκληματίες. 

Το σύνθημα της Γκεστάπο, από την εμφάνιση µέχρι την εξαφάνι- 
σή της, ήταν: «Συντρίψτε όλους εκείνους που είναι αποχωρισμένοι από 
την κοινότητα του γερμανικού λαού, εξαιτίας είτε του σωματικού είτε 
του ηθικού εκφυλισμού τους». Ο Πολιτικός Υπερκαιάδας εν πλήρει 
δράσει, κατ᾽ αρχήν μέσα στη Γερμανία. Το Τέρας Με Τα Χίλια Στό- 
ματα τρώει αδιάκοπα και δε χορταίνει ποτέ. Σε λίγο, στον ναζιστικό 
Καιάδα θα ριχτούν όλοι οι «κατώτεροι» πάσης φύσεως, ολόκληρης της 
κατεχόμενης Ευρώπης. 


12. Η δυναστεία των Κρουπ 


Το 1932 ο Γκρέγκορ Στράσσερ, ο κύριος κομματικός αντίπαλος του 
Χίτλερ στο ναζιστικό κόμμα, το εγκαταλείπει. Συνειδητοποιεί επιτέ- 
λους πως ο Χίτλερ δεν στηρίζεται µόνο στο λαό, όπως συνέχεια δια- 
κηρύσσει, αλλά και στο πολύ μεγάλο κεφάλαιο και κυρίως σ᾿ αυτό 
της οικογένειας Κρουπ, τους αυτοκράτορες του χάλυβα και της πολε- 
μικής βιομηχανίας. Ο ΄Οττο Στράσσερ, αδερφός του Γκρέγκορ, µε τον 
οποίο αποτελούν ηγετικό δίδυμο εντός του προχιτλερικού ναζιστικού 
κόμματος, θα φύγει από το κόμμα λίγο νωρίτερα, το 1930, και όταν ο 
Χίτλερ καταλάβει την εξουσία, το 1933, θα αυτοεξοριστεί έγκαιρα στον 
Καναδά, απ’ όπου θα επιστρέψει στην πατρίδα του µόνο το 1955, για 
να πάρει ανεπιτυχώς μέρος στην πολιτική ζωή της χώρας και να πε- 
θάνει στο Μόναχο το 1974. Ο αδερφός του, Γκρέγκορ Στράσσερ, θα 
εκτελεστεί απ’ τον Χίτλερ το 1936. Ο Γκρέγκορ δε θέλησε ν᾿ ακούσει 
τον αδερφό του, που επέμενε να φύγουν μαζί απ’ τη Γερμανία και θα 
παραμείνει στη χώρα, µε την ελπίδα πως θα μπορέσει να επηρεάσει τις 
εξελίξεις εντός του κόμματος προς µια κατεύθυνση σοσιαλιστική. Το 
παιχνίδι, άλλωστε, παίζεται μέχρι το Ι931, που ο ΄Αλφρηντ Κρουπ γί- 

νεται ηγετικό στέλεχος τῶν Ες-Ες, ώστε να καταλάβουν όλοι στη Γερ- 
μανία πως ο Χίτλερ έχει τεθεί υπό την πολιτική και οικονομική προστα- 
σία της δυναστείας Κρουπ, αυτής πον προμήθευσε στο γερμανικό μιλι- 
ταρισµό κανόνια και χάλυβα για τρεις πολέμους: τον Γαλλοπρωσικό 
του 1870, τον Α΄ Παγκόσμιο του 1914 και τον Β΄ Παγκόσμιο του 1930, 

Το 1810 οι Κρουπ υπηρετούν τον Αυτοκράτορα της Πρωσίας, ελλεί- 
Ψει προς το παρόν Αυτοκράτορα όλης της Γερμανίας, που θα ενοποιη- 
θεί το 187], ένα χρόνο μετά τη νίκη των Γερμανών επί των Γάλλων. Εκ- 
μεταλλευόμενος επιδέξια αυτή τη νίκη, ο «σιδηρούς Καγκελάριος» 
(πρωθυπουργός) της Πρωσίας, ΄Οττο Βίσμαρκ, θα πετύχει την ένωση 
των κρατιδίων της Γερμανίας σε µια ομοσπονδία, αυτή που υπάρχει 
και σήμερα. Το 187] ο Αυτοκράτορας της Πρωσίας Γουλιέλμος Α΄ θα 
γίνει Αυτοκράτορας της Γερμανίας, και ούτω πως θα προκύψει το 
Πρώτο Ράιχ (κράτος), που θα γίνει Δεύτερο µε την ανακήρυξη το 1918 
της Δημοκρατίας, που θα ονομαστεί «Δημοκρατία της Βαϊμάρης» από 
την πόλη όπου ψηφίστηκε το δημοκρατικό Σύνταγμα. Το Τρίτο Ράιχ, 
το ναζιστικό, θα προκύψει το 1933 µε την κατάληψη της εξουσίας από 
τον Χίτλερ. Οι Γερμανοί άργησαν πολύ να ενωθούν, κι αυτό είχε σα 
συνέπεια να μείνουν έξω απ’ τη µοιρασιά των αποικιών ανάµεσα στις 
άλλες ισχυρές δυνάμεις της Ευρώπης, κυρίως της Αγγλίας καὶ της 
Γαλλίας. Αλλά όταν ενώθηκαν, παραενώθηκαν, οι κερατάδες, κι ας 
είναι χωρισμένοι ακόµα και σήµερα σε ένα σωρό αυτοδιοικούµενα 
κρατίδια. Η γερμανική διοικητική αποκέντρωση είναι υποδειγματική, 
αλλά αυτό σε τίποτα δεν εμποδίζει τη Γερμανία να λειτουργεί, όσον 
αφορά την εξωτερική πολιτική της, σαν ένα µεγάλο και ισχυρό κρά- 
τος, που μαζί µε το γαλλικό ελέγχουν σήµερα την Ενωμένη Ευρώπη, 
η οποία είναι μάλλον µια καταναγκαστική διαρκής συμμαχία των δυο 
παραδοσιακά εχθρικών κρατών της Ευρώπης, παρά µια ισότιμη οἰκο- 
νομική ένωση περισσότερων κρατών. ΄Αλλωστε, σε µια οικονομική 
ένωση είναι φυσικό να κυριαρχούν οἱ οικονομικά ισχυρότεροι, αυτοί 
που έχουν τις περισσότερες μετοχές, ακριβώς όπως και σε µια εμπο- 
ρική εταιρεία µε πλείονες του ενός συνεταίρους. Αν η ένωση ήταν και 
πολιτική, οἱ μικροί και φτωχοί σαν εµάς θα μπορούσαν να έχουν σο- 
βαρότερο και εγκυρότερο λόγο, δεδομένου ότι ψήφους συνεισφέρει κα- 
νείς ευκολότερα απ᾿ ό,τι κεφάλαια. Αλλά εμείς οι Έλληνες θέλουμε 
μεν την οικονομική ένωση, για να τρώμε τα πακέτα, όµως δε θέλουμε 
την πολιτική, για να μπορούμε να τρώμε τα πακέτα ανεξέλεγκτα. 

Η Γερμανία κάνει πολέμους και τους χάνει, αλλά τα µέλη της οἱ- 
κογένειας Κρουπ κερδίζουν πάντα στους χαμένους γερμανικούς πολέ- 
μους. Αλλο χάνω σε εθνικό επίπεδο, άλλο κερδίζω σε προσωπικό επί- 

πεδο. Ο Χίτλερ θα ήταν αδύνατο να κερδίσει σε εθνικό επίπεδο, αν 
πρώτα δεν εξασφάλιζε τη συγκατάθεση και τη βοήθεια τῶν Κρουπ. 
Από το 1587, που εμφανίστηκε η δυναστεία των Κρουπ, μέχρι το 1968, 
που εξαφανίστηκε, δηλαδή για 381 χρόνια, όταν λέμε γερμανικό κρά- 
τος εννοούμε Κρουπ, κι όταν λέμε Κρουπ είναι αδύνατο να µην εν- 
νοούμε και Γερμανία. Ξέρετε πολλές βασιλικές δυναστείες που κρά- 
τησαν κοντά πεντακόσια χρόνια; Οι βασιλικές δυναστείες παρέρχο- 
νται, η δυναστεία του κεφαλαίου παραμένει. Για να παραμείνουν και 
οι βασιλείς και να φκιάξουν καλές δυναστείες που να δυναστεύουν 
καλά το λαό, πρέπει να φροντίσουν να γίνουν κι αυτοί κεφαλαιούχοι, 
είτε μόνοι τους, όπως οι βασιλείς της Αγγλίας, που ήταν πάντα καλοί 
επενδυτές, είτε σε συνεργασία µε µεγαλοβιομήχανους και μεγαλέμπο- 
ρους σε µια αφανή και στην κυριολεξία ανώνυμη εταιρεία, όπως οι 
δικοί µας πρώην. 

Όσο ο Χίτλερ δεν τα βρίσκει µε τοὺς Κρουπ, υπάρχει ακόµα ελ- 
πίδα για µια εφαρµογή στην πράξη της δικής του διακήρυξης της 3ης 
Σεπτέμβρη. Ομως όταν ο ΄Αλφρηντ Κρουπ, αυτός ο μεγάλος αριστο- 
κράτης, μπλέκεται µε τους αλήτες των Ες-Ες, όλος ο κόσμος καταλα- 
βαίνει πως δεν το κάνει γιατί ξαφνικά ανακάλυψε την κρυφή γοητεία 
της αλητείας, αλλά διότι τους χρειάζεται για να κάνει τη δουλειά του. 
Το Ι93Ι που θα δρομολογηθεί -χωρίς να υπογραφεί και επισήµως- η 
άτυπη συμμαχία Χίτλερ και Κρουπ, οι ελπίδες των μελών της αριστε- 
ρής πτέρυγας του ναζιστικού κόμματος πως το εν λόγω κόμμα θα 
αποχτήσει αριστερό προσανατολισμό, εξατµίζονται, καὶ ο Γκρέγκορ 
Στράσσερ θα τα βάψει μαύρα. Το σηµαντικό μ᾽ αυτή την ιστορία του 
Στράσσερ είναι να καταλάβουμε πως ο προχιτλερικός ναζισμός είχε 
πράγματι δυνατότητες να μετεξελιχτεί σε σοσιαλισμό. Ολοι οι πεινα- 
σμένοι και εξαθλιωμένοι Γερμανοί είχαν συγκεντρωθεί σ᾽ αυτό το 
κόμμα. Που τελικά θα το βάλουν στο χέρι οι Κρουπ, που κατάλαβαν 
έγκαιρα πόσο επικίνδυνο θα μπορούσε να γίνει γι’ αυτούς. 

Η οικογένεια Κρουπ είναι µια πολύ παλιά φεουδαρχική οικογένεια, 
τα μέλη της οποίας κυριαρχούσαν παλιότερα ὡς άρχοντες φεουδάρ- 
χες στο δικό τους φέουδο, την πόλη Έσση, στη ανθρακοφόρο βιοµη- 
χανική περιοχή του Ρουρ. Ο δημιουργός της δυναστείας, ο Αρντ 
Κρουπ, το 1587, στη διάρκεια µιας φοβερής επιδημίας πανούκλας, 
στέλνει ανθρώπους του μέσα στις πανουκλιασµένες περιοχές καὶ αγο- 
ράζει όσο όσο τα χτήματα εκείνων που φεύγουν για να σωθούν απ’ 
τη χολέρα. Και επειδή οι επιδηµίες περνούν, ενώ τα κτήµατα μένουν, 
µετά το τέλος της επιδημίας ο Αρντ Κρουπ θα βρεθεί στα καλά καθού- 
μενα μέγας φεουδάρχης. 

Ο Φρήντριχ Κρουπ, της τέταρτης γενεάς των Κρουπ, είναι αυτός 
που θα κάνει παγκοσμίως γνωστή τη φαμίλια το 181], µε τη δηµιουρ- 
γία του πρώτου εργοστασίου παραγωγής χάλυβα στην Έσση. Ο γιος 
του Φρήντριχ, ο Άλφρεντ Κρουπ, θα πραγματώσει το µεγάλο όνειρο 
του πατέρα του και θα ξεπεράσει τους ΄Αγγλους στην παραγωγή χά- 
λυβα. Και τούτο διότι εκτός από βιομήχανος είναι και σχεδιαστής καὶ 
κατασκευαστής πυροβόλων, που τρῶν µε τους τόνους το δικό του 
ατσάλι. Ο Άλφρεντ Κρουπ θα πάρει δικαίως τον χαρακτηρισμό «βα- 
σιλιάς των πυροβόλων», ενώ μερικοί ιστορικοί τον λεν «΄᾿Αλφρεντ ο 
Μέγας». Είναι ο πρώτος βιομήχανος που χαρακτηρίζεται ορθότατα Μέ- 
Ύας. Στο εξής, όποιος στρατηλάτης θέλει να γίνει Μέγας, πρέπει να 
αγοράζει κανόνια απ᾿ τον Κρουπ. Μέχρι το θάνατό του το 1811, κα- 
ταφέρνει να γίνει ο αποκλειστικός προμηθευτής πυροβόλων σε 47 
στρατούς 47 κρατών. 

Βέβαια, ο ΄Αλφρεντ Κρουπ ήταν μισότρελος, αλλά τι άλλο θα µπο- 
ρούσε να είναι ένας σχεδιαστής κανονιών; Αν και ασχολούνταν «πα- 
ραγωγικά» µε τη φωτιά, είχε έναν παράλογο φόβο για τη φωτιά και 
γι’ αυτό έχτισε το παλάτι του χωρίς ίχνος ξύλου, µόνο µε πέτρα και 
γναλί. Κι αφού το έχτισε καλά καλά, πήγε και εγκαταστάθηκε σε ένα 
δωµατιάκι πάνω από το στάβλο. Διότι, λέει, ήταν αδύνατο να εµπνεν- 
στεί νέα σχέδια για νέα πυροβόλα χωρίς να αναπνέει τη µυρουδιά της 
κοπριάς των αλόγων. Πολύ λογικό. Τέτοιες εμπνεύσεις, τέτοιο περιβάλ- 
λον χρειάζονται για να κοπροκαρπίσουν. Ο Άλφρεντ Κρουπ θεωρείται 
ο δημιουργός µιας νέας στρατηγικής, βασισμένης στο πυροβόλο (το 
κανόνι). Τώρα, η οβίδα περνάει πάνω απ’ τα κεφάλια τῶν δικών σου 
στρατιωτών και πέφτει πάνω στα κεφάλια των στρατιωτών του 
εχθρού, πράγμα αδύνατο µε τα πριν τον Κρουπ ατελή πυροβόλα µε το 
μικρό βεληνεκές. 

Ο γιος του ΄Αλφρεντ του Μεγάλου, ο Φρήντριχ Κρουπ, ο επιλεγό- 
μενος χαϊδευτικά Φριτς, εξαιτίας της ηπιότητας του χαρακτήρα του 
αλλά και της ομοφυλοφιλίας του, θα αυτοκτονήσει το 1902, όταν η 
ιταλική αστυνομία δώσει στη δημοσιότητα κάτι ροζ φωτογραφίες. 
Κληρονόμος του θα είναι η µεγάλη του κόρη Μπέρτα Κρουπ, που θα 
πεθάνει το 1957 και που θα «ευτυχήσει» να δει το όνομά της ὡς όνο- 
μα πυροβόλου. Η «Μεγάλη Μπέρτα» θα γίνει το κανόνι-θρύλος του Α΄ 
Παγκοσμίου Πολέμου. Ἠπιος μεν ο ομοφυλόφιλος πατέρας της Μπέρ- 
τα, κοιτάξτε όµως να δείτε τι σκαρφίστηκε για να τριπλασιάσει µέσα 
σε εφτά χρόνια την ήδη κολοσσιαία περιουσία των Κρουπ: έριχνε στη 
πιάτσα ένα πυροβόλο, λίγο µετά ένα δεύτερο καλύτερο, δηλαδή φονι- 
κότερο, στη συνέχεια ένα τρίτο ακόµα πιο καλό, και υποχρέωνε έτσι 

στρατούς 50 κρατών περίπου να ανανεώνουν τα πυροβόλα µε ταχύτε- 
ρους ρυθμούς απ’ αυτούς µε τους οποίους οἱ κομψές και πλούσιες 
κυρίες ανανεώνουν την γκαρνταρόμπα τους. Και κανείς δεν θα ήταν 
δυνατό να του πει, τι κάνεις ρε απατεώνα, διότι ήξερε πως ο Φρίτς θα 
απαντήσει στερεότυπα: τι να κάνουμε, κύριε, τώρα µας προέκυψε το 
βελτιωμένο μοντέλο. 

Επειδή η Μπέρτα, σα γυναίκα, θα ήταν δύσκολο να διοικεί μιά τέ- 
τοιου είδους, καθαρά ανδρική επιχείρηση, ο Αυτοκράτωρ αυτοπροσώπως 

της βρίσκει έναν καλό γαμπρό και γίνεται και κουμπάρος από πάνω. Ο 
δη ήταν ένας βλοσυρός πρώσος διπλωμάτης, ονόματι Γκούσταφ 
φον Μπόλεν ουντ Χάλμπαχ. Αλλά ο Αὐτοκράτωρ τον συμβουλεύει να 
προσθέσει στο όνομά του κι αυτό της γυναίκας του Μπέρτα Κρουπ, κι 
έτσι προκύπτει µε αποβολή του δικού του ονόματος ένας Κρουπ-μαϊμού, 
µε το όνοµα Γκούσταφ Κρουπ. Η βασική ενασχόληση του σώγαµπρου 
ήταν να διαβάζει τα δρομολόγια τῶν τραίνων και να διορθώνει τα τυ- 
πογραφικά τους λάθη! Ήταν τό μόνο τοῦ χόμπν, αλλά και η μόνη δου- 
λειά που ήξερε να κάνει καλά ο εντεταλμένος για την διαιώνιση του 
ονόματος των Κρουπ επιβήτωρ. 

Δεν είναι σίγουρο πῶς αυτός προσωπικά σχεδίασε το πιο μεγάλο 
κόλπο στην ιστορία του καπιταλισμού, πάντως επί των ημερών του 
έγινε. Ιδού πώς: η ηττημένη στον Α΄ Παγκόσμιο Πόλεμο Γερμανία, 
κανονικά θα έπρεπε να χάσει τις πολεμικοβιομηχανικές επιχειρήσεις 
των Κρουπ. Δεν τις έχασε, διότι το 1918 οι δικηγόροι των Κρουπ ανα- 
καλύπτουν πῶς η εταιρεία είχε πουλήσει το 1902 στην αγγλική πολε- 
μική βιομηχανία Βίκερς µια πατέντα, απ’ την οποία σκόπιμα δεν είχε 
εισπράξει τίποτα στο μεταξύ. Οι Κρουπ θα τα εισπράξουν όλα μαζί 
μετά την ήττα της πατρίδας τους, κι έτσι οἱ νικητές στον πόλεμο θα 
βοηθήσουν τους ηττημένους να ορθοποδήσουν, σε µια εποχή που δεν 
υπάρχει ακόµα αμερικανική βοήθεια για να κάνει δυνατό το γερµα- 
νικό θαύμα και συνεπώς τα θαύματα έπρεπε να προετοιμάζονται στο 
παρασκήνιο µε κάθε επιμέλεια. 

Όσο για τους λαούς που σκοτώνονται και στις δυο µεριές των χα- 
ρακωμάτων, άἀσ᾽ τους να σκοτώνονται. Τα κανόνια πρέπει να τρῶν κα- 
νονικά όλο το κρέας τους για να μεγαλώσει το κεφάλαιο. Κι έτσι η 
γερμανική πολεμική βιομηχανία των Κρουπ, χάρη στην αγγλική πολε- 
μική βιομηχανία των Βίκερς, ξαναστήνεται στα γρήγορα. Και µυστι- 
κά. Τρόπος του λέγειν μυστικά. Η αγγλική πολεμική βιομηχανία των 
Βίκερς, πληρώνοντας κανονικότατα τα χρέη της στην κατεστραμμένη 
από τον πόλεμο πολεμική βιομηχανία τών Κρουπ, επανεξοπλίζει διά 
των Κρουπ την ηττημένη Γερμανία, που ὡς Δημοκρατία (της Βαϊμάρης) 

απαγορεύεται να έχει όπλα. Όλα γίνονται κρυφά, αλλά όλα εἶναι σε 
γνώση των ᾽Αγγλων. Αγγλία και Γερμανία µαζί ετοιμάζουν την κοινή 
τους άμυνα κατά του κοινού παραδοσιακού τους εχθρού, της Γαλλίας. 
Ο Χίτλερ δεν έχει εμφανιστεί ακόµα για να μπερδέψει την τράπουλα. 
Κι όταν εμφανιστεί σε λίγο, οι ΄Αγγλοι θα φαν τα σίδερα, τον χάλυ- 
βα τῶν Κρουπ, αν προτιμάτε, στην απεγνωσμένη τους προσπάθεια να 
μη τα χαλάσουν μαζί του. Αλλά ο Χίτλερ δεν καταλαβαίνει τίποτα, 
τώρα που έχει τους Κρουπ δίπλα του. Στην εποχή του Χίτλερ, η Κρουπ 
θα είναι ο υπερκολοσσός που ήταν και πριν απ᾿ τον Α΄ Παγκόσμιο 
Πόλεμο. Φυσικά, η Κρουπ έχει κάθε λόγο να σπρώχνει τον Χίτλερ 
στον πόλεμο. Που όσο πιο μακρύς και βαρύς (µε βαρέα όπλα τελού- 
μενος) είναι, τόσο πιο μεγάλα τα κέρδη της. 

Όταν τελειώσει ο πόλεμος και όλα γίνουν ρηµαδιό στη Γερμανία, 
η Κροὺπ θα συνεχίζει να στέκει στα ατσαλένια ποδάρια της, σα να 
μη συνέβη τίποτα. Οι πόλεμοι περνούν, το κεφάλαιο μένει. Ο ΄Αλϕρη- 
ντ Κρούπ, ο Ες-Ες, θα καταδικαστεί από το δικαστήριο της Νυρεμβέρ- 
γης σε 12 χρόνια φυλακή και ολόκληρη η κολοσσιαία περιουσία του 
θα κατασχεθεί. Αλλά, λίγο µετά την έναρξη του Πολέμου της Κορέας 
το Ι950, µε την επέμβαση των Αμερικανών, θα του δοθεί χάρη. Και 
μόλις βγει απ’ τη φυλακή, θα του αποδοθεί ολόκληρη η περιουσία του, 
για να µπορεί να φκιάξει κανόνια για τον φρέσκο Πόλεμο της Κορέας. 

Ο ΄Αλφρηντ Κρουπ θα πεθάνει το Ι967. Τη χρονιά αυτή η περιουσία 
των Κρουπ είναι κάπου ένα δισεκατομμύριο δολάρια. Όμως, ο γιος του, 
ϱ Αρντ, δεν έχει καμιά διάθεση να συνεχίσει τη φονική οικογενειακή 
παράδοση. Θα ζητήσει 500.000 δολάρια ετήσιο εισόδηµα εφ’ όρου ζωής 
και θα μετατρέψει την κολοσσιαία του επιχείρηση σε Ίδρυμα, που 
υπάρχει ακόµα. Η δυναστεία των Κρουπ θα εξαφανιστεί μόλις το 1968. 
Για την ακρίβεια, δεν θα εξαφανιστεί ακριβώς, θα πάρει άλλες μορφές, 
λιγότερο οικογενειακές. 

Απλό επιμύθιο, και του κεφαλαίου που μόλις διαβάσατε, και του 
βιβλίου που μόλις τελειώσατε, και του Κεφαλαίου που το υφίστασθε 
κάθε μέρα: όταν σκοτώνεις, σε σκοτώνουν, όταν φκιάχνεις κανόνια 
για να σκοτώνουν, δε σε σκοτώνουν. 


ΤΕΛΟΣ 

5) Παλμίρο Τολιάτι: Μαθήματα για το φασισμό. Μετάφραση Μυρ- 

7 Ζαν Ελλενστέιν: Ιστορία της Σοβιετικής Ένωσης (2 τόμοι). Επι- 
μέλεια Δημήτρης Σπάθης, έκδοση Θεμέλιο, 1976. 

8) ΄Αντριου Ροθστάιν: Ιστορία µιας εποχής. Χωρίς όνομα µεταφρα- 
στή, έκδοση Κάλβος, χωρίς χρονολογία έκδοσης. 

9) Τζ. Μπάρακλω: Εισαγωγή στη σύγχρονη ιστορία. Μετάφραση 
Τάκη Καΐση, έκδοση Κάλβος, 1972. 

10) Χέρμπερτ Μαρκούζε: Σοβιετικός µαρξισµός. Μετάφραση Μπά- 

12) Ζαν-Ζακ Σερβάν-Σρεμπέρ: Β αμερικάνικη πρόκληση. Μετάφρα- 

14) Νίκος Πουλαντζάς: Φασισμός και δικτατορία Μετάφραση Χρι- 
στίνα Αγριαντώνη, έκδοση Ολκός, Ι975. 

15) Ρεῦμόν Αρόν: Η βιομηχανική κοινωνία Μετάφραση Αγγελική 
Γαβριηλίδου, έκδοση Κάλβος, 1072. 

16) Λιονέλ. Ρισάρ: Ναζισμός και κουλτούρα. Μετάφραση Λόισκα 
Αβαγιανού, έκδοση Αστέρι, Ι979. 

1} Γιώργος Ρούσης: Κομουνισµός τέλος, ή η αρχή τῆς ιστορίας.. 
Έκδοση Στάχυ, χωρίς χρονολογία έκδοσης. 

18) Ανδρέας Καπογιαννόπουλος: Ο Ι Μεταξάς αυτοψυχαναλύεται. 
Έκδοση Περιοδικός Τύπος Α.Ε., 1988. 

19) Ἱνιάτσιο Σιλόνε: Η Σγολή των Δικτατόρων. Μετάφραση Δημή- 
τριος Μπούας, Οι Εκδόσεις των Φίλων, 1964. 

20) Ελία Κανέττι: Μάζα και εξουσία. Μετάφραση Αγγέλα Βερυκο- 
κάκη- Αρτέμη, έκδοση Ηριδανός, χωρίς χρονολογία έκδοσης. 

21) Ζώρζ Μπαλαντιέ: Πολιτική ανθρωπολογία. Μετάφραση Γ. Κ. 
Βλάχος, έκδοση Παπαζήσης, 1971. 

22) Τ. Μπ. Μπότομορ: ΕΛίτ και κοινωνία Μετάφραση Θ. Μπανού- 
ση, Εκδόσεις 10, 1970. 

23) Βίλχελμ Ράιχ: Η μαζική ψυγολογία του φασισμού. Μετάφρα- 
ση Ηρώ Δ. Λάμπρου, έκδοση Μπουκουμάνη, 1974. 

24) Έριχ Φρομ: Η ανατομία της ανθρώπινης καταστροφικότητας. 
Μετάφραση Τζένη Μαστοράκη, έκδοση Μπουκουμάνη, 1977. 

25) Μαρσέλ. Μπλαν: Οι κληρονόμοι του Δαρβίνου. Μετάφραση 
Μαρία Μπουγά, έκδοση Στάχυ, 1905. 

26) Φερνάν Μπροντέλ: Η δυναμική του καπιταλισμού. Μετάφραση 
Ρίκα Μπενβενίστε, έκδοση Αλεξάνδρεια, 1992. 

27) Κορνήλιος Καστοριάδης: Η φαντασιακή θέσµιση της κοινωνίας. 
Μετάφραση Κώστας Σπαντιδάκης, έκδοση Ράππα, 1078. 

28) Πασκάλ. Μπρυκνέρ: Η μελαγχολική δημοκρατία. Μετάφραση 
Μαρίνα Λώμη, έκδοση Αστάρτη, 1990. 

29) Νάθαν Ρόζεμπεργκ και Λ. Ε. Μπίρτζελ: Πώς πλούτισε η Δύση, 
μετάφραση Σπ. Δενδρινός και Γ. Παπαθανασόπουλος, έκδοση Ροές, 
1987. 

30) ΟΥΝΕΣΚΟ (Αρχισυντάκτες Τζούλιους Γκούλντ και Γουίλιαμ 
Κόλμπ): Λεξικό Κοινωνικών Επιστημών (3 τόμοι). Επιστημονική ευθύνη 

Γεώργιος Β. Καββαδίας, έκδοση Νίκας-Τεγόπουλος, 1072. 

31} Μαρξισµός, κοµουνισµός και δυτική κοινωνία. Γερμανικής εκ- 
δοτικής πρωτοβουλίας διεθνής έκδοση. Συγκριτική Εγκυκλοπαίδεια 
χαρακτηρίζει ο εκδότης αυτό το τεράστιο σε όγκο και σε αξία έργο, 
αλλά στην πραγματικότητα πρόκειται για µια µεγάλη σειρά από διπλά 
δοκίμια, καταταγμένα σε αλφαβητική σειρά. Κάθε δοκίμιο θα μπορού- 
σε να αποτελέσει αυτοτελές βιβλίο. Το πρώτο μέρος κάθε δίδυμου δο- 
κιµίου εξετάζει το θέµα από σκοπιά μαρξιστική και το δεύτερο εξετά- 
ζει το ίδιο θέµα από σκοπιά φιλελεύθερη. Μια μνημειώδης δεκάτοµη, 
ακριβή έκδοση. Σίγουρα, το πιο δύσκολο εκδοτικό εγχείρημα που έγι- 
νε ποτέ στην Ελλάδα. Έκδοση Παπαζήσης (Κοραής ΕΠΕ), 1976. 

ΤΟ ΒΙΒΛΙΟ ΤΟΥ ΒΑΣΙΛΗ ΡΑΦΑΗΛΙΔΗ 6ΕΡ. 
ΜΟΙΚΑΙ ΨΥΧΡΟΙ ΠΟΛΕΜΟΙ͂ ΦΩΤΟΣΤΟΙΧΕΙΟ- 
ΘΕΤΗΘΗΚΕ ΣΤΗ Μ. ΛΕΟΝΤΑΚΙΑΝΑΚΟΣ, ΕΛΙ- 
ΚΩΝΟΣ 1! ΧΑΛΑΝΔΡΙ, ΤΥΠΩΘΗΚΕ ΑΠΟ 
ΤΟΥΣ ΖΑΧΑΡΟΠΟΥΛΟ-ΣΙΤΑΡΑ-ΖΑΧΑΡΟ- 
ΠΟΥΛΟ, ΚΥΠΡΟΥ 9 ΜΟΣΧΑΤΟ ΚΑΙ ΒΙΒΛΙΟ- 
ΔΕΤΗΘΗΚΕ ΑΠΟΤΟΥΣΚ. ΧΩΡΙΑΤΑΚΗ-ΣΤΑ- 
ΜΑΤΟΠΟΥΛΟ, ΒΟΥΛΓΑΡΟΚΤΟΝΟΥ 46 ΑΘΗ- 
ΝΑ, ΤΟΝ ΔΕΚΕΜΒΡΙΟ ΤΟΥ Ι996 ΓΙΑ ΛΟΓΑΡΙΑ- 
ΣΜΟ ΤΩΝ ΕΚΔΟΣΕΩΝ ΤΟΥ ΕΙΚΟΣΤΟΥ ΠΡΩ- 
ΤΟΥ, ΤΗΝ ΕΠΙΜΕΛΕΙΑ ΤΩΝ ΤΥΠΟΓΡΑΦΙΚΩΝ 
ΔΟΚΙΜΙΩΝ ΕΚΑΝΕ Ο ΚΩΣΤΑΣ ΒΛΗΣΙΔΗΣ 


Ο πόλεμος σερβίρεται και ζεστός και κρύος, ανάλογα µε 
την εποχή. Πουλιέται και λιανικά και χονδρικά, ανάλογα 
µε τις ανάγκες του κεφαλαίου. .Ο πιο ζεστός πόλεμος που 
έγινε μέχρι σήµερα ήταν ο Δεύτερος Παγκόσμιος. Που μαζί 
µε τον Πρώτο αποτελούν δίδυμο. Δεν ξέρουμε τι µορφή θα 
έχει ο Τρίτος που ήδη άρχισε να ψήνεται. Ἡ «ισορροπία 
του τρόμου» που προκάλεσε η ὕπαρξη της ατομικής βόμβας 
είχε σαν συνέπεια ο Τρίτος να παραμείνει για πολλά χρό- 
για στην κατάψυξη. Ο καταψυγµένος Τρίτος Παγκόσμιος 
Πόλεμος λέγεται Ψυχρός. Όμως το ψυγείο χάλασε µε την 
πτώση της Σοβιετικής Ένωσης χαι το περιεχόμενό του, αν 
δεν καταναλωθεί έγκαιρα, θα βρωμίσει. Σοβαροί θερμοί πό- 
λεμοι ανάμεσα σε χομουνιστές χαι χομουνιστές, ή χομουνι- 
στές χαι χαπιταλιστές, δεν έγιναν μέχρι την πτώση του 
υπαρχτού σοσιαλισμού. Δεδομένου ότι ο υπαρχτός σοσιαλι- 
σμός πέρασε στην ανυπαρξία, οι μελλοντικοί πόλεμοι, το- 
πικοί και παγκόσμιοι, δεν μπορεί παρά να αφορούν απο- 
κλειστικά τον καπιταλισμό. 

Μέσα από την ιστορία του Μεσοπολέμου, που είναι η 
μεταβατική περίοδος από τον Πρώτο στο Δεύτερο Παγκό- 
σµιο Πόλεμο, του Ισπανικού Εμφυλίου Πολέμου, που. είναι 
το πρελούντιο στο Δεύτερο, του Δευτέρου. που είναι ο κυ- 
ρίως ειπείν πόλεμος σε ολόχληρη την ανθρώπινη ιστορία. 
του Μεταπολέμου, που είναι ένας πολύ ιδιόµορφος διπλω- 
ματικός πόλεμος, του Ψυχρού Πολέμου, που ήταν η αιτία 
της πτώσης της Σοβιετικής Ένωσης χαι την προκάλεσε µέ- 
σα από μαχρόχρονη διάβρωση, και του Πολέμου της Κορέ- 
ας, που είναι η τρελή ουρά του Δευτέρου Παγκοσμίου Πο- 
λέμου, το βιβλίο αυτό προσπαθεί να καταλάβει πώς λει- 
τουργεί ο εμπόλεμος καπιταλισμός µέσα από µια αλληλου- 
χία συναρτηµένων πολέμων. 

Στον Δεύτερο Παγκόσμιο Πόλεμο οι χαπιταλιστές συµµα- 
χούν µε τους χομουνιστές κατά των χαπιταλιστών. (Και ο 
φασισμός καπιταλισμός είναι). Τι µπορεί να σηµαίνει µια 
τόσο τρελή συμμαχία; Γιατί ο φασισμός (που είναι καπιτα- 
λισμός) και η «εξελιγμένη» του μορφή, ο ναζισµός (που χι 
αυτός είναι καπιταλισμός) προκαλούν τόσο φόβο στον καπι- 
ταλισµό; Τι θα χάνουμε χωρίς χομουνιστές στον Τρίτο Πα- 
γκόσμιο Πόλεμο; Κανείς δε θα μπορούσε να το πει από τώ- 
ρα. Βλέποντας και χάνοντας. Βλέποντας τον πάντα υπαρχτό 
φασισμό χαι κάνοντας, σύμφωνα µε τη γνώση που θα απο- 
χτήσουμε από τη μελέτη του φασιστικού φαυνομένου. Το τε- 
λευταίο κεφάλαιο επιχειρεί µια τέτοια μελέτη. 


